
QUAESTIO OCTOGESIMAQUARTA 


De poenitentia secundum quod est sacramentum 


De qua materia disputant scholastici in 4 a d. 14 usque ad 22. Item 
in jure canonico sunt famosi tituli de poenitentia et remissionibus in 
Decretalibus et in Sexto decretalium et in Extravagantibus. Item in 
Decreto habentur celebres distinctiones septem de poenitentia. Item 
apud sanctos patres et alios doetores antiquos et modernos inveniuntur 
plurimi tituli de poenitentia, quorum testimonia cum opportunitas sese 
obtulerit citaturi sumus. De quibus omnibus vide Bellarminum tomo 2 
Controversiarum, lib. 1 de poenitentia. 

Jam vero divus Thomas latissimam considerationem de poenitentia 
in sex partes dividit. In prima dicendum est de ipsa poenitentia secun- 
dum se, tam ut est sacramentum, quam ut est virtus; in secunda de 
effectibus poenitentiae; in tertia de partibus integralibus ipsius ; in 
quarta de suscipientibus hoc sacramentum; in quinta de potestate mini- 
strorum virtute clavium Ecclesiae; in sexta de solemnitate hujus sacra- 
menti. Ubi est advertendum quod divus Thomas in hac tertia parte 
suae Summae hanc divisionem per singula membra, morte praeventus, 
complere non potuit, sed solum complevit duas priores partes. Tertiam 
autem coepit diffinire in quaest. 90 et ultima, scilicet de partibus inte- 
gralibus hujus sacramenti, scilicet de confessione, contritione et satis- 
factione. Quare necesse erit nobis quae deficiunt desumere de scriptis 
ejusdem doetoris Super Quartum Sententiarum. 


ARTICULUS PRIMUS 


Utrum poenitentia sit sacramentum 


1. — Prima conclusio: Poenitentia quae in Ecclesia agitur est 
sacramentum. 


506 DOMINICUS BANEZ 


Secunda: Actas sensibiles exteriores ipsius poenitentis habent 
locum materiae in hoc sacramento. Haec habetur in solutione ad 
primum et secundum. 

Tertia conclusio: ibidem: Materia hujus sacramenti non exhi- 
betur a ministro, sed a Deo interius operante. 

Quarta conclusio, ad tertium: In sacramento poenitentiae est 
aliquid quod est sacramentum tantum, scilicet actus exteriores 
poenitentis et sacerdotis, et est aliquid quod est res et sacramen- 
tum, scilicet poenitentia interior, et est aliquid quod est res tantum 
sacramenti, scilicet remissio peccati. 

Quinta conclusio: Primum praedictorum est causa secundi, et 
rursus primum et secundum sunt quodammodo causa tertii. 

2. — Circa primam conclusionem advertendum est illam esse de fide 
catholica. Idque dupliciter potest probari a theologo; Uno modo ad 
catholicos ex auctoritate Ecclesiae, quae ita diffinit esse septem sacra- 
menta Ecclesiae instituta a Christo, ex quibus quartum est sacramentum 
poenitentiae, ut in concilio Florentino patet; et in Tridentino sess. 14 
can. 1: “Si quis dixerit in Ecclesia catholica poenitentiam non esse vere 
et proprie sacramentum, ...anathema sit". Altero modo possumus pro- 
cedere adversus haereticos ex sacris litteris quas voce tenus admittunt, et 
ex consensu antiquorum patrum, quorum testimonia ut in plurimum 
haeretici recipiunt. Verumtamen de hoc secundo modo procedendi di- 
cendum est inferius cum de confessione auriculari agendum erit, quae 
est pars integralis hujus sacramenti. Nunc autem sufficiat proponere 
quod sacramentum poenitentiae colligitur primo ex Matth. 16 (v. 19): 
Tibi dabo claves regni caelorum, et ex Joan. 20 (v. 22) : Accipite Spiri- 
tum Sanctum etc. De quo testimonio dicit concilium Tridentinum ubi 
supra can. 3 quod si quis negaverit "esse intelligendum de potestate 
remittendi et retinendi peccata in sacramento poenitentiae", anathe- 
ma sit. 


3. — Hoc supposito, dubitatur primo circa omnes conclusiones 
divi Thomae, an sacramentum poenitentiae ita consistat in aliquo 
actu poenitentis, ut de illo verificetur et pro illo supponat. Non 
quaerimus an essentia hujus sacramenti solum perficiatur per actus poe- 
nitentis, sed an sicut sacramentum baptismi dicitur et est ablutio corpo- 
ralis sub praescripta forma verborum, ita aliquis actus poenitentis di- 
catur proprie et sit sacramentum poenitentiae. 

Arguitur primo pro parte negativa. Sacramentum poenitentiae est 
causa gratiae. Sed causare gratiam in hoc sacramento videtur tantum 
pertinere ad formam verborum, ego te absolvo; confertur gratia virtute 
clavium Ecclesiae quibus sacerdos utitur proferens illa verba. Ergo 

Wessentia sacramenti poenitentiae est absolutio et pro illa supponit sacra- 
mentum. 

4. — Arguitur secundo. Sacramentum est in genere signi ut supra 
q. 60 dictum est. Sed forma hujus sacramenti maxime significat effectum 
ilius. Ergo illa est maxime sacramentum vel saltem principalior pars 
sacramenti: ergo non erit actus poenitentis. 

Confirmatur. Si quis actus poenitentis esset sacramentum, maxime 
ipse actus interior poenitentiae; sed ipse est invisibilis: ergo non potest 
esse sacramentum et signum sensibile. 

5. — Arguitur tertio. Forma semper videtur esse pars compositi ; sed 
omne sacramentum constat ex materia et forma: ergo sacramentum hoc 
non potest consistere in solo actu poenitentis et de illo verificari. Patet 
consequentia, quia totum non verificatur de sua parte. 

Confirmatur ex divo Thoma ad tertium argumentum, ubi ait quod 
actus exterior tam per peccatorem poenitentem quam per sacerdotem 
absolventem est sacramentum. Ergo non solum verificatur de actu poe- 
nitentis. 

6. — Arguitur quarto. Partes intégrales sacramenti poenitentiae nu- 
merantur quasi materia, v. g. contritio, confessio et operis satisfactio, 
ut patet in concilio Tridentino can. 4, ut supra, et q. 90, a. 2 infra 
explicabitur. Ergo sacramentum poenitentiae non consistit in unico actu 
poenitentis, nec de illo verificatur quod sit sacramentum. 

7. — Ad quaestionem propositam Scotus d. 14, q. 4 inquit quod 
poenitentia ut sacramentum est, est ipsa absolutio hominis poenitentis, 
per primum argumentum quod fecimus [n. 3], et ait totam essentiam 
sacramenti esse absolutionem. Et in d. 16 negat sacramenti poenitentiae 
esse tres partes, scilicet confessionem, contritionem et satisfactionem, 
sed hujusmodi esse praevias dispositiones. 

Durandus in q. 3 ait quod hoc sacramentum consistit in confessione 
poenitentis et absolutione confessoris, et quod magis proprie diceretur 
sacramentum confessionis et absolutionis quam sacramentum poeniten- 
tiae. Et ratio ejus est quia hoc sacramentum consistit in confessione 
et absolutione tamquam in propria materia et forma. Poenitentia autem, 
si accipiatur pro aliquo interiori, est praevia dispositio; si autem acci- 
piatur pro executione poenae satisfactoriae, est aliquid consequens ad 
sacramentum. Ergo neutro modo poenitentia est intrinseca ipsi sacra- 
mento, ac proinde secundum Seotum et Durandum sacramentum poeni- 
tentiae non dicitur quia poenitentia sit ipsum sacramentum aut pars 
sacramenti, sed quia est sacramentum sanativum ipsius poenitentis. 

8. — Pro decisione hujus dubii breviter notandum est nomen poeni- 
tentiae latinum esse et derivatum a verbo poenitere, quod dupliciter 
usurpatur. Uno modo pro hoc quod est taedio affici seu taedere, et ita 

latine dicitur, me mei poenitet. Altero modo pro hoc quod est aliquid! 
factum a nobis displicere. Unde poenitentia importat displicentiam pro- 
prie de male gestis. Nam proprie loquendo non est de bene factis, nisi 
quatenus postea considerantur sub ratione mali. Ceterum de nomine 
poenitentiae amplius dicemus q. sequenti, a. 1, de qua re vide Bellarmi- 
num ut supra. 

Nota secundo quod hic dolor seu displicentia de male gestis tripliciter- 
potest contingere. Uno modo ex eo quod qui male facit incurrit in incom- 
modum temporale, v. gr. in infamiam, in infirmitatem. Altero modo ex 
consideratione peccati secundum quod est contra rationem et contra 
Deum auctorem naturae. Tertio modo oritur ex consideratione peccati 
ut est contra Deum cognitum per fidem ut auctorem gratiae et glorifi- 
catorem. vel etiam justum judicem potentem mittere in gehennam. 

Notandum est tertio quod priorem poenitentiam sive displicentiam,, 
amor proprius sulipsius, etiam qui sit peccatum, potest efficere ; at vero 
non habet rationem virtutis, immo neque est voluntaria et invenitur in 
inferno. Secundum vero modum poenitentiae solet efficere actus virtu- 
tis oppositae peccato de quo dolet poenitens ; v. g., affectus ad temperan- 
tiam facit hominem poenitere de actu intemperantiae. Aliquando vero 
amor ipse proprius de propria excellentia solet efficere hujusmodi displi- 
centiam, quae quidem nihil confert ad veritatem hujus sacramenti, sed 
potius es't occulta superbia et vana poenitentia. Talis fuit displicentia 
Lucretiae quae semetipsam occidit ex confusione adulterii commissi, de 
qua optime philosophatur divus Augustinus lib. 11 De civitate Dei, 
cap. 19. Tertium vero modum poenitentiae non potest efficere sola na- 
turalis virtus, sed requiritur auxilium Dei supernaturaliter illuminantis 
et inspirantis ad dolorem de peccato cum spe veniae obtinendae ab ipso 
Deo, quem fides docet justificatorem impii. Quod si talis dolor fuerit 
propter metum poenae infernalis, non est contritio, sed attritio sufficiens 
cum absolutione sacerdotis ut constituat peccatorem in gratia, ut postea 
latius dicendum erit. Si autem talis dolor fuerit propter amorem ipsius 
Dei, statim constituit hominem in gratia, quamvis subjectum clavibus 
Ecclesiae. 

De hoc igitur tertio modo poenitentiae, qui est actus ipsius poeniten- 
tis, est nostra conclusio an sit sacramentum, tamquam pars ipsius sacra- 
menti, vel tamquam essentia et substantia ipsius sacramenti, de quo 
verificetur quod sit sacramentum. 

9. — Respondetur et sit prima conclusio: Sacramentum poeniten- 
tiae est tres actus poenitentis, scilicet contritio, confessio et satisfactio.. 
Probatur primo a simili. Nam in reliquis sacramentis id quod habet ratio- 
nem materiae proximae est et dicitur sacramentum ipsum, ut v. g. sacra- 
mentum baptismi est ablutio in aqua, confirmatio est ipsa unctio, eucha- 

ristia est ipsaemet species consecratae. Ergo proportionabiliter in hoc 
sacramento poenitentiae, actus poenitentis, qui sunt materia proxima,, 
debent esse ipsum sacramentum. 

Probatur secundo a sufficienti divisione. Hoc sacramentum non est 
absolutio sacerdotis, ut ajebat Scotus, quia absolutio sacerdotis non est 
poenitentia. Concilia vero dicunt quod poenitentia, est sacramentum. 
Ergo. Item actus poenitentis sunt partes hujus sacramenti; non autem 
sunt partes absolutionis : ergo absolutio non est sacramentum. Et denique 
contra Scotum est sententia communis scholasticorum d. 14 asseren- 
tium confessionem esse de essentia sacramenti. Vide Alexandrum Ha- 
lensem 4 p., q. 60, membr. 2, et Gabrielem et Marsilium, Paludanum 
d. 14, Richardum d. 16. Rursus nec verum est quod dicit Durandus, quod 
sacramentum poenitentiae est compositum ex absolutione et confessione. 
Probatur. Quia quamvis in compositione physica substantialis forma sit 
pars compositi, et materia et forma sint ipsum compositum, tamen forma 
quae est accidens non est pars constituti per formam. V. g., albedo non 
est pars albi; non enim album est compositum ex corpore et albedine, 
alias haec esset falsa: corpus est album, quia sensus esset quod corpus 
est corpus et albedo, sicut cathedra non est compositum ex ligno et fi- 
gura, sed est lignum figuratum. Ergo cum forma sacramenti sit acci- 
dens, non erit pars ex qua physice componatur sacramentum, quamvis 
sacramentum perficiatur formaliter per formam in ratione sacramenti. 

Confirmatur. Quia proprius dicitur quod baptismus est ablutio sub 
certa forma verborum, quam quod sit compositum ex verbis et ablutione. 
Similiter in sacramento eucharistiae nemo dicet quod pars sacramenti 
sit forma consecrationis, etenim species ipsae consecratae per formam 
sunt ipsum sacramentum. Superest ergo quod sacramentum poenitentiae 
verificetur in recto de aliquo actu vel actibus poenitentis; sed non veri- 
ficatur in recto de unico solo: ergo necesse est quod de duobus vel tribus 
praedictis verificetur. Probo minorem. Quia omnes ille tres actus dicun- 
tur a conciliis citatis esse tres partes poenitentiae quae est sacramentum. 
Sed totum non est una pars. Ergo sacramentum poenitentiae non est 
unicus actus poenitentis, scilicet non est sola confessio vel sola satisfa- 
ctio vel sola contritio, sed tres actus sunt integrum sacramentum poeni- 
tentiae. Et hic modus dicendi est magis conformis doctrinae conciliorum. 
Nam sententia Scoti non videtur tuta dum expresse negat sacramentum 
poenitentiae esse illas tres partes, scilicet confessionem etc. Durandus 
autem ubi supra idipsum videtur insinuare dum ait, quod poenitentia 
interior est quidem praevia dispositio, non autem est intrinseca huic sa- 
cramento. Nos autem asserimus illas tres partes quas numerant concilia, 
esse intrinsecas huic sacramento et de quibus verificatur sacramentum 


poenitentiae. 

Quod si quis objiciat quod saltim illa satisfactio imposita a sacerdote 
non videatur esse pars intrinseca sacramenti, propterea quod quando 
illa advenit jam est perfectum sacramentum et contulit remissionem pec- 
catorum : respondetur quod satisfactio est pars quaedam integralis sacra- 
menti. Non est autem de ratione cujuslibet partis integralis quod sine 
illa non possit totum consistere essentialiter. V. gr., quamvis manus 
sit pars integralis hominis, est intrinsece componens hominem cum aliis 
partibus ; tamen abscissa manu manet homo quantum ad essentiale, non 
tamen manet integer homo, sed manu carens. Ita etiam sacramentum 
poenitentiae, quamvis ante satisfactionem impositam sit verum sacra- 
mentum, non tamen est perfectum et integrum quoadusque fiat satis- 
factio, quae quidem continebatur in proposito et dolore cordis et sub- 
jectione ad claves Ecclesiae. 

Ex dictis sequitur quod ex duabus partibus, scilicet contritione et 
confessione verificetur sacramentum poenitentiae, quamvis non sit inte- 
grum et perfectum donec fiat satisfactio. 

Sit secunda conclusio: Praedictis non obstantibus, probabiliter as- 
seritur quod sacramentum poenitentiae sit essentialiter compositum ex 
materia et forma, sicut homo ex corpore et anima, ita ut sacramentum 
quidem ex parte materiae proximae habeat tres illas partes, confessio- 
nem, contritionem et satisfactionem simul cum absolutione informante 
omnes illas, sicut anima informat partes integrates hominis. 

Haec conclusio probatur argumento tertio facto pro contraria parte. 
Et idem dici potest de quibusdam aliis sacramentis, v. gr. quod baptis- 
mus est ablutio et ipsa forma, et similiter confirmatio est unctio et ipsa 
forma. Et quidem de matrimonio videtur ita necessario dicendum secun- 
dum communem sententiam. Nam ipsum sacramentum matrimonii non 
est solum actus unius contrahentis, sed est contractus quidam compositus 
ex verbis utriusque contrahentis exprimentibus mutuum consensum. De 
sacramento vero eucharistiae est multo alia specialis ratio, quia consi- 
stit in consecrata materia. Quapropter forma verborum ipsius sacra- 
menti non est pars intrinseca et essentialis ex qua componitur sacramen- 
tum, quin potius manet integrum et perfectum quandiu manent species 
Bconsecratae, quae sunt simpliciter ipsum sacramentum. 

Neque tamen ratio a nobis facta contra Durandum in secunda proba- 
tione primae conclusionis universaliter concludit quod nulla forma acci- 
dentalis possit esse vera pars constituti per ipsam. Contingit enim 
quando materia est etiam accidens, quod forma simul cum materia sint 
partes compositi. V. gr., in propositione verbum se habet ut forma et 
subjectum ut materia, et tamen componitur propositio tamquam ex 
partibus ex subjecto et verbo ; sicut etiam in numeris binarius se habet 
ut materia, tertia unitas ut forma, et tamen verae sunt partes ternarii. 

Sic etiam dici potest quod forma aliquorum sacramentorum simul cum 
ipsa materia quae est accidens est pars ipsius compositi quod est sacra- 
mentum unum artificiale divinum, et unum in genere signi. 

10. — Ad argumenta in principio dubii proposita respondetur. Ad 
primum nego minorem, immo vero ipsa materia proxima ipsius sa.cra- 
menti ut determinata per formam est causa gratiae, sicut ablutio cor- 
poris sub illa forma verborum abluit animam. Quin potius melius intel- 
ligitur quomodo ipsa materia proxima sit causa gratiae instar causarum 
naturalium quam ipsa forma, quia ipsa forma non tangit subjectum 
sicut proxima materia recipitur realiter in subjecto, v. gr. ablutio, 
unctio. Id quod manifestius est in sacramento eucharistiae, cujus forma 
non causát gratiam, sed efficit sacramentum gratiae causativum. 

11. — Ad secundum nego consequentiam quia, quamvis ipsa forma 
expressius significetur quam materia sine forma ; at vero materia proxi- 
ma, non quod determinatur per formam, significat expressius effectum 
in fieri quam sola forma, cujus significatio non esset sacramentalis, sed 
tantum speculativa, nisi adjungeretur tali materiae. 

Ad confirmationem respondetur quod poenitentia interior non est 
ipsum sacramentum, sed pars sacramenti, simul cum confessione et sa- 
tisfactione. Et quamvis sit insensibilis interior poenitentia, tamen potest 
esse pars sacramenti quatenus fit sensibilis per confessionem exteriorem. 

12. — Ad tertium negatur major. Patet instantia in albedine quae 
est forma albi, et tamen non est pars albi. Verum est tamen quod ali- 
quando forma accidentalis est pars compositi, ut dictum est. 

Ad testimonium divi Thomae respondetur quod facit verisimilem se- 
cundam conclusionem et probabilem. Sed nihilominus in favorem pri- 
mae conclusionis explicatur a magistro Soto d. 14, q. 1, a. 2 quod sensus 
divi Thomae est non quod absolutio sacerdotis sit pars componens sacra- 
mentum, sed quod concurrit ad constitutionem ejus quod est sacra- 
mentum tantum. 

Ad quartum argumentum respondetur quod probat primam con- 
clusionem. 

13. — Jam vero pro intelligentia aliarum conclusionum in solutioni- 
bus argumentorum notandum est circa secundam conclusionem, quod 
poenitentia interior, quamvis non sit actus sensibilis, tamen pertinet ad 
materiam sacramenti intrinsece quatenus exprimitur in confessione. 

Nota secundo circa tertiam conclusionem, quod differentia posita a 
divo Thoma in solutione ad secundum inter sacramenta quae habent 
corporalem materiam et sacramenta quae habent actus humanos pro ma- 
teria, videlicet quod in illis prioribus materia adhibetur a ministro 
gerente personam, in signum quod excellentia virtutis in tali sacramento 

est a Christo, sed in aliis sacramentis materia non exhibetur a ministro,, 
sed a Deo interius operante. Haec inquam differentia non sic accipienda 
est quasi Christus sit excellentius principium quam Deus interius ope- 
rans, neque etiam sic quod illa inspiratio interna Dei non detur etiam, 
nobis per Christum tamquam per causam. Hoc enim esset erroneum in 
fide. Sed differentia consistit in hoc quod Christus inquantum homo in 
quibusdam sacramentis significatur ut principium gratiae, non solum 
per formam sed etiam per materiam adhibitam a ministro in persona 
Christi. Et idcirco significatur excellentior gratia quae confertur sacra- 
mento quam significetur in alio sacramento in quo minister non adhibet 
materiam in persona Christi. 

Notandum, tertio circa eamdem conclusionem quod poterat hic dispu- 
tari an sit sufficiens materia sacramenti poenitentiae, ad hoc quod sit 
validum vel etiam ad hoc quod justificetur peccator, quod ex viribus 
naturae doleat de peccato. Sed tamen de hac re dicendum est latius cum 
de prima parte poenitentiae, scilicet de contritione disputaverimus. Nunc 
autem sufficiat dicere quod nemo potest justificari, sive extra sacramen- 
tum, sive intra sacramentum poenitentiae, nisi praeventus divina gratia 
miserentis Dei, ut plane colligitur ex concilio Tridentino sess. 14, cap. 4 
ubi, cum tractetur de dispositione peccatoris ad sacramentum poeniten- 
tiae, dicitur necessarium esse ut contritio sive attritio includant displi- 
centiam peccati et propositum nunquam peccandi cum spe veniae. Sed 
nemo potest sine Dei auxilio supernatural! habere talem dispositionem. 
Item in can. 3 sess. 6: *Si quis dixerit sine praeveniente Spiritus Sancti 
inspiratione ..hominem... posse poenitere sicut oportet ut ei justifica- 
tionis gratia conferatur, anathema sit". Vide etiam concilium Arausica- 
num, can. 4. 

Notandum est quarto sententiam quamdam Cajetani merito repro- 
bari a magistro Soto d. 14, q. 1, a. 1, scilicet quod potest dari attritio 
quae cum sacramento poenitentiae in voto sufficiat ad justificationem. 
Contra quam sententiam pro nunc est argumentum. Sacramentum [non 
causát] gratiam nisi in eo qui actu recipit sacramentum : ergo non suf- 
ficit votum sacramenti poenitentiae sine dolore qui sit cum caritate. Sed 
nulla attritio ante sacramenti receptionem est cum caritate, alias esset 
contritio. Ergo nulla sufficit ad justificationem peccatoris sine sacra- 
mento realiter suscepto. 

Nota quinto circa quartam conclusionem ubi ait divus Thomas quod 
"poenitentia interior est res et sacramentum", quod retractavit opinio- 
nem quam olim habuerat in 4, d. 1, a. 4, quod per sacramenta quae non 
imprimunt characterem producitur in anima quidam ornatus quasi 
dispositio ad gratiam, quae esset res et sacramentum. Quam opinionem 
secuti sunt Capreolus et Palude in d. 14 et in d. supra citata. 

14. — Dubitatur secundo circa quartam et quintam conclusionem: 
an confessio sit causa interioris poenitentiae. 

Arguitur primo por pro parte negativa. Poenitentia interior est prius 
tempore quam confessio et absolutio: ergo non est effectus confessionis 
et absolutionis. 

Arguitur secundo. Poenitentia interior est causa confessionis: ergo 
non est effectus illius. Antecedens patet, quia ex illa poenitentia move- 
tur homo ad quaerendum remedium confessionis. 

Tertio arguitur. Poenitentia interior est pars integralis ipsius sacra- 
menti, ut dictum est: ergo non potest esse effectus sacramenti. 

15. — Magister Sententiarum in d. 22 tenet quod actus interior poe- 
nitentiae est causa confessionis. Unde infert quod eum per interiorem 
poenitentiam fiat remissio peccati, quod exterior confessio et absolutio 
non est sacramentum tantum, quoniam alias non omne sacramentum 
novae legis efficeret quod significat. Ubi docet Magister quod confessio 
et absolutio non sunt causa remissionis peccatorum, sed sola interior 
poenitentia. 

Alii autem theologi thomistae dicunt quod illi actus exteriores sunt 
causa interioris contritionis quatenus per illos excitatur cor hominis ut 
doleat propter Deum qui antea dolebat propter poenas inferni, vel etiam 
quatenus excitatur ut intensius conteratur si antea contritionem habebat. 

Magister vero Soto d. 14 ubi supra, q. 1, a. 1 ad 3 duo dicit. Primum 
est mentem divi Thomae esse quod actus interior poenitentiae potest 
dupliciter considerari: uno modo ut est prior natura quam ipsa gratia, 
et sic non est contritio sola dispositio materialis; altero modo ut est 
posterior natura quam gratia, et sic habet rationem contritionis et est 
effectus confessionis et absolutionis et causa remissionis peccatorum. Et 
isto modo dicitur res et sacramentum. Dicit secundo quod cum quis 
accedit jam contritus ad sacramentum, illa nihilominus contritio non est 
contritio nisi quatenus prius natura informatur gratia per sacramentum 
in voto susceptum. 

16. — Pro decisione veritatis sit prima conclusio: Poenitentia inte- 
rior est causa confessionis secundum quod consideratur ut est actus qui- 
dam moralis. Probatur quoniam omnis actus exterior moralis est effectus 
interioris actus. Confirmatur et explicatur. Quia confessio est signum 
interioris poenitentiae, sicut ea quae sunt in ore sunt signa eorum quae 
sunt in anima tamquam effectus praecedentes vel naturaliter vel ad pla- 
citum. Ergo confessio peccatoris est effectus interioris poenitentiae. 

Secunda conclusio: Si consideretur confessio et interior poenitentia 
in ratione sacramenti institiiti a Deo ad justificandum peccatores, inte- 
rior poenitentia est effectus confessionis et absolutionis. Probatur. Quia 


poenitentia est pars sacramenti secundum quod habet rationem signi sen- 

sibilis propter confessionem. Ergo confessio est causa interioris poeniten- 
tiae in ratione sacramenti. Confirmatur ex divo Thoma d. 17, q. 3, a. 5 
qla. 1. Poenitentia inquantum est sacramentum praecipue in confessione 
perficitur. 

Probatur secundo. Forma absolutionis est causa ipsius confessionis 
in ratione sacramenti, eo quod confessio efficitur actu pars sacramenti 
ratione formae. Ergo proportionabiliter interior poenitentia, etiamsi 
praecesserit in ratione actus moralis, efficitur actu pars sacramenti ra- 
tione utriusque, scilicet confessionis et absolutionis. Et sic elevatur ipse 
dolor interior ut sit causa efficiens remissionis peccatorum, quae est 
infusio gratiae sacramentalis. Considerandum enim est quod, sicut 
ablutio corporalis elevatur a Deo mediante forma ad efficiendum effe- 
ctum spiritualem, ita elevatur a Deo ipsa interior poenitentia per abso- 
lutionis formam ad efficiendam remissionem peccati per infusionem 
gratiae sacramentalis. Et si aliquis instet quomodo potest esse quod 
pars sacramenti qualis est poenitentia interior sit effectus alterius par- 
tis: respondetur quod sicut ramus in arbore est pars arboris, et nihilomi- 
nus est effectus radicis, quae etiam est pars arboris. 

Tertia conclusio: Quando per interiorem poenitentiam aliquis ante 
confessionem est vere contritus, ipsamet contritio quatenus contritio est 
praecedit gratiam in genere causae dispositionis materialis. Haec con- 
clusio est contra magistrum Soto supra. Et probatur. Quia ipsemet actus 
caritatis inquantum est dilectio Dei super omnia est etiam dispositio 
materialis ad gratiam. Ergo etiam contritio inquantum contritio est. 
Patet consequentia, quia contritio ut sic importat dolorem propter Deum 
summe dilectum. Antecedens vero patet ex communi doctrina theolo- 
gorum cum divo Thoma 1. 2, q. 113, a. 8 ad 1, ubi divus Thomas univer- 
saliter asserit quod actus qui sunt ex parte hominis necessarii ad justi- 
ficationem praecedunt in genere causae materialis infusionem gratiae, 
quamvis infusio gratiae in alio genere causae, scilicet formalis et quasi 
efficientis, sit prior natura quam ipsae dispositiones cum quibus homo: 
justificatur. 

Si quis autem objiciat quod contritio ut sic est satisfactoria pro of- 
fensa; sed ut ante gratiam consideratur non est satisfactoria: ergo con- 
tritio nullo modo antecedit gratiam ut contritio est. Respondetur quod 
haec objectio non est praesentis considerationis. Sed nihilominus respon- 
deo distinguo minorem. Si enim loquamur de satisfactione in actu se- 
cundo. concedo minorem. Si autem loquamur de satisfactione in actu 
primo, nego minorem. Immo vero ipsa contritio ex propria specie et 
objecto habet quod sit satisfactoria vel satisfactiva. Et ratio est quia 
contritio est actus justitiae specialiter dictae erga Deum, ut in quaest.. 
sequenti amplius ostendemus. 

Sit quarta conclusio: Contritio ut antecedit confessionem non est 
causa efficiens remissionis peccati et infusionis gratiae, sed solum est 
dispositio, etiamsi includat votum et propositum sacramenti poenitentiae. 
Probatur. Quia gratia quae tunc infunditur cum ipsa contritione non 
est effectus sacramenti in genere causae efficientis: ergo ipsa contritio 
non efficit illam gratiam. Consequentia patet, quia contritio nunquam 
efficit gratiam nisi ut est pars sacramenti. Antecedens vero probatur,, 
quia sacramentum in voto non est sacramentum actuale, sed tantum ha- 
bet rationem objecti et finis: ergo non potest movere efficienter ad infu- 
sionem gratiae, sicut nec medicina in proposito est causa efficiens sa- 
nitatis. 

Ultima conclusio: Sive antecedat contritio, sive attritio ante confes- 
sionem, nihilominus adveniente confessione et absolutione, contritio ipsa 
vel attritio est causa efficiens instmmentalis infusionis gratiae, sive per 
talem gratiam tunc primo justificehir homo, sive augeatur gratia quam 
jam habuerat. Haec conclusio patet ex praedictis, quia per adventum 
confessionis et absolutionis interior poenitentia efficitur actu pars sa- 
cramenti: ergo habet virtutem efficiendi instrumentaliter effectum 
ipsius sacramenti. 

17. — Ad argumenta in oppositum respondetur facile. Ad primum 
dicimus et etiam ad secundum quod probant confessionem in ratione 
actus moralis esse effectum interioris poenitentiae, non autem in ratione: 
sacramenti. Sic enim confessio exterior est causa quod interior poeni- 
tentia sit pars sacramenti; absolutio autem est causa quod confessio 
habeat rationem sacramenti. 

Ad tertium argumentum respondetur nego consequentiam, immo vero 
una pars integralis potest esse causa alterius partis integralis respectu 
totius, sicut radices in arbore sunt causa rami, qui est pars integralis. 
Multo etiam magis poterit in nostro proposito una pars esse causa alte- 
rius in ratione efficiendi aliquem effectum, sicut caput est causa effi- 
ciens motus manus ad actionem scribendi. Ceterum quod Magister Sen- 
tentiarum intulit, scilicet quod eum per interiorem poenitentiam fiat 
remissio peccati ante confessionem et absolutionem, si exterior confessio 
et absolutio esset sacramentum, sequeretur quod hoc sacramentum non 
efficeret quod significat. Significat enim absolutionem a peccatis quam 
jam efficit cum jam sit facta justificatio. Hoc inquam est plus quam fal- 
sum, ut ostendemus art. 3, ubi explicabitur sensus illius formae, ego te 


absolvo. 

ARTICULUS SECUNDUS 


Utrum peccata sint propria materia hujus sacramenti 


1. — Prima conclusio: Materia remota hujus sacramenti sunt 
peccata. Ratio est quia materia proxima hujus sacramenti sunt actus 
poenitentis. 

Secunda conclusio, ad tertium : Sacramentum poenitentiae pro- 
prie et principaliter est institutum contra peccatum mortale. 

Tertia conclusio: De peccatis venialibus est proprie poenitentia, 
sed. non principaliter est institutum sacramentum contra illa. 

Quarta conclusio: De peccato originali neque proprie neque 
principaliter est poenitentia, neque contra ipsum est institutum hoc 
sacramentum. 

Quinta conclusio: Large accipiendo nomen poenitentiae pro 
quacumque detestatione rei praeteritae, potest dici poenitentia esse 
de peccato originali. Et ita ait Augustinus in libro De poenitentiae 
medicina, cap. 2. Per totam vitam debemus nos originalis culpae poeni- 
tere, quia impedimentum est ad gloriam consequendam; nec tamen 
talem poenitentiam esse necessariam ad delendum originale, quod cer- 
tum est per baptismum remitti, sed ad roborandum desiderium gloriae 
cujus est impedimentum (1). 

2. — Dubitatur primo in hoc art. an peccata commissa ante ba- 
ptismum sint vel possint esse materia poenitentiae 

Pro parte affirmativa arguitur. Primo nam Act. 2 (v. 38) dicitur: 
Poenitentiam agite et baptizetur unusquisque vestrum. 

Secundo arguitur. Si quis accessit ad baptismum fictus, scilicet cum 
proposito permanendi in adulterio, postea quam baptizatus est tenebitur 
confiteri peccata commissa ante baptismum : ergo. Probo antecedens, quia 
tenetur confiteri fictionem cum tota sua gravitate; sed haec gravitas non 
explicatur sufficienter nisi explicentur quot et quanta adulteria com- 
miserit cum accederet ad baptismum. 

Confirmatur. Quia saltim peccatum in baptismi receptione commis- 
sum tenebitur confiteri: ergo hoc sacramentum non solum ordinatur 
contra peccata post baptismum commissa. 

3. — Ad hoc dubium respondetur, et sit prima conclusio: 7n adultis 
requiritur aliqua poenitentia ad remissionem peccatorum ante baptis- 
mum commissorum. Haec patet ex dictis supra q. 68, a. 6, et ex divo 


(1) S. August. Sermo 351, De utilitate agendae poenitentiae, cap. 2. ML 39, 1537. 

Augustino ubi supra. Nemo potest novam vitam inchoare nisi eum ve- 
teris vitae poeniteat. Sed haec intelligitur in adultis qui habent conscien- 
tiam peccati mortalis. 

Secunda conclusio: Peccata commissa ante baptismum non sunt pro- 
prie, materia sacramenti poenitentiae. Probatur. Quia sacramentum poe- 
nitentiae praesupponit sacramentum baptismi, quod est janua omnium 
sacramentorum, ita ut sine illo suscepto realiter nullum sacramentum 
quidquam prosit suscipienti. Sed per baptismum remittuntur omnia 
peccata praeterita. Ergo nullum aliud sacramentum ordinatur ad remis- 
sionem illorum peccatorum. 

Utraque conclusio expresse colligitur ex concilio Tridentino, sess. 14, 
cap. l, ubi dicitur hoc sacramentum poenitentiae institutum fuisse in 
ilis verbis Joan. 20 (vv. 22-23) : Accipite Spiritum Sanctum, quorum 
remiseritis etc. “ad reconciliandum fideles post baptismum lapsos", in- 
quit concilium. 

4. — Ad primum argumentum respondetur illud testimonium non 
intelligi de poenitentia sacramentali, sed de illa quae ante baptismum 
requiritur. 

Ad secundum argumentum respondetur quod ille homo non tenetur 
omnia peccata ante baptismum commissa exprimere ipsi confessario, sed 
sufficit explicare fictionem ; gravitatem autem fictionis in communi di- 
cendo, commisi adulterium. Ceterum, si post baptismum susceptum per- 
severaverit in adulterio, tenebitur quidem illud confiteri, per se quidem 
inquantum in illo permansit post baptismum; per accidens autem in- 
quantum in illo fuit ante baptismum, ad explicandam praesentem 
gravitatem. 

Ad confirmationem respondetur quod peccatum commissum in ipsa 
receptione baptismi materia propinqua est sacramenti poenitentiae. Et 
ratio est quia in illo instanti in quo imprimitur character baptismalis, 
simul verificatur quod homo baptizatur et baptizatus est. Et idcirco 
peccatum illud jam est contra religionem quam visibiliter professus 
est qui baptizatur. Unde quando dicimus quod sacramentum poenitentiae 
est in remissionem peccatorum post baptismum commissorum, intelligi- 
mus etiam peccatum quod committitur in ipsa receptione baptismi quan- 
do jam homo baptizatus est. Ceterum postea illud peccatum remittitur per 
contritionem in ordine ad claves vel per attritionem simul cum sacra- 
mento poenitentiae recepto in actu, sicut alia peccata mortalia post 
baptismum commissa. Ceterum originale peccatum et alia peccata ante 
baptismum commissa remittuntur etiam in illo instanti in quo aufertur 
fictio per poenitentiam. Sed non virtute sacramenti poenitentiae neque 
per ordinem ad illud, sed virtute sacramenti baptismi, ut habetur in can. 


2* 

Tunc valere incipit, de baptismo et ejus effectu [r. De baptismi sacrar 
mento, de consecr. d. 4, c. 42]. Bene tamen potest concedi quod per 
sacramentum poenitentiae tamquam per removens prohibens consequi- 
tur remissio peccati originalis et aliorum peccatorum. 


ARTICULUS TERTIUS 


Utrum haec sit forma hujus sacramenti: Ego te absolvo 


1. — Prima conclusio: Haec est convenientissima forma hujus 
sacramenti, scilicet, ego te absolvo. Ratio est quia maxime significat, 
quod efficitur in hoc sacramento. 

Secunda conclusio, ad primum: Non sufficeret in sacramentali 
absolutione dicere, misereatur tui, vel absolutionem tribuat tibi Deus. 
Ratio est quia per haec verba sacerdos non significat fieri absolutionem, 
Sed precatur ut fiat. 

Tertia conclusio, ad tertium : Solus Deus per auctoritatem absol- 
vit a peccato et peccatum dimittit, sacerdos autem vere absolvit, 
sed per ministerium. 

Quarta conclusio: Convenienter apponitur ad formam hujus 
sacramenti, in nomine Patris et Filii et Spiritus Sancti. 

Quinta conclusio, ad primum: Haec forma, ego te absolvo, non 
solum accipienda est in hoc sensu, absolutum ostendo, sed etiam 
ostendit hominem absolutum, efficiendo quod significat. 

Ultima conclusio: Perfectior expositio hujus formae, ego te 
absolvo, ea est, sacramentum poenitentiae tibi impendo. 

2. — Dubitatur primo circa primam conclusionem an illa sit 
vera et propria et sola forma hujus sacramenti, ego te absolvo. 

Arguitur primo pro parte negativa. Peccatum est privatio rectitudi- 
nis rationis: ergo proprie loquendo nemo absolvitur a peccatis. Probo 
consequentiam, quia proprie absolvere est ab aliquo vinculo ; sed priva- 
tio non est vinculum : ergo. 

Quod si dicatur quod ipsum peccatum est actus, ac perinde vinculum 
positivum, replicatur, contra ille actus peccati jam transivit quando 
homo confitetur: ergo adhuc non proprie ab illo absolvitur. 

Confirmatur. Nam post actum peccati nihil manet in anima, nisi 
macula quae est privatio gratiae: ergo non est proprie absolutio ab illa. 
Et si quis dicat quod manet poena, contra est quia poena peccati non- 
dum advenit, sed futura est: ergo non fit proprie absolutio ab illa. Quod 
si aliquis dicat quod manet habitus vitii in potentiis, contra est quoniam 

ab habitu vitii non absolvitur peccator, siquidem experientia constat 
quod post absolutionem manet homo proclivis ad peccandum quod in 
consuetudine habuerat. 

3. — Arguitur secundo ex Clementina prima de privilegiis, ubi ponti- 
fex prohibet religiosos absolvere a culpa et poena, ubi videtur insinuare 
quod non est propria locutio, ego te absolvo a culpa et poema. 

4. — Arguitur tertio. Forma debet significare aliquid quod perti- 
neat ad materiam, ut patet inductive in aliis sacramentis: ergo forma 
hujus sacramenti debet esse necessario, ego te absolvo a peccatis tuis. 

Et confirmatur. Quia sacerdos non absolvit auctoritate propria: 
ergo in ipsa forma debet ille exprimere cujus auctoritate absolvit, sci- 
licet in nomine Patris et Filii et Spiritus Sancti, vel in nomine Christi. 

5. — Arguitur quarto. Sacerdos proferens illam formam per modum 
indicativi, ego te absolvo, exponit se periculo facile mentiendi : ergo illa 
non est conveniens forma. Probo antecedens. Quia saepe contingit quod 
peccator jam sit absolutus per contritionem, vel quod non sit sufficienter 
dispositus ut absolvatur: ergo in utroque eventu falsa erit illa forma, 
ego te absolvo. 

6. — Arguitur quinto. Sacramentum extremae unctionis est etiam 
institutum contra peccatum, ut patet ex forma illius; et tamen datur 
per formam significantem per modum deprecationis, scilicet dimittat 
tibi Dominus quidquid peccasti etc. : ergo sacramentum poenitentiae de- 
bet conferri per similem formam, scilicet absolvat te Deus. 

7. — Pro decisione veritatis sit prima conclusio: Secundum fidem 
catholicam certum est illam .esse formam sufficientem et convenientem 
hujus sacramenti, scilicet ego te absolvo. Probatur ex concilio Florentino, 
ubi expresse diffinitur, et ex usu Ecclesiae catholicae. Confirmatur ex 
illo Mat. 16 (v. 19); Tibi dabo claves etc. et quodcumque solveris super 
terram etc. 

'Secunda conclusio: Non est tutum in fide negare illam esse pro- 
priam locutionem, ego te absolvo a peccatis. Probatur. Nam in ceteris 
sacramentis forma proprie significatur absque metaphora: ergo etiam in 
hoc sacramento. Probatur secundo. Quoniam alias contraria, opinio favet 
haereticis negantibus in Ecclesia veram esse potestatem absolvendi a pec- 
catis virtute clavium, contra quem errorem definitum est in concilio 
Constantiense in bulla Martini quinti quod sacerdos vere absolvit. De 
quo amplius dicendum erit in q. 18 Additionum ad Tertiam partem. 
Item quia illa opinio videtur negare sacerdotes proprie exercere offi- 
cium judicis in sacramento poenitentiae. Patet sequela, quia ad officium 
judicis pertinet proprie absolvere reum eo modo quo judex est. V. gr., 
judex saecularis absolvit reum ab instantia accusatoris, quando reus se 
defendit sufficienter secundum leges. Ergo similiter judex in foro 

conscientiae constitutus proprie absolvit reum a peccatis quae sibi mani- 
festantur loco Dei, quando secundum legem Dei reus petit absolvi. 

Item ista conclusio est contra Abulensem in prima parte Oefensorii, 
cap. 6, ubi quamvis non neget potestatem Ecclesiae absolvendi a pecca- 
tis, tamen ait quod propter illius verbi improprietatem neque ipse Deus 
proprie absolvit a peccatis. 

Tertia conclusio: Non tantum illa est vera et propria forma hujus 
sacramenti, sed quaevis alia in qua per modum indicativi vel imperii 
significetur in praesenti fieri effectum sacramenti. Probatur ratione 
communi omnibus formis sacramentorum. Nam ut supra dictum est 
q. 60, a. 7 et 8, mutatio verborum non tollit veritatem sacramenti si 
non tollit vel destruit significationem, sed potius aequivalenter se habet. 
Igitur multae aliae formae distinctae materialiter ipsis verbis erunt suf- 
ficientes ad effectum sacramenti, v. gr. solvo te, remitto tibi peccata, 
remittuntur a me tibi peccata, condono tibi peccata, do tibi veniam 
peccatorum tuorum. Item per imperativum: absolvatur a me iste pec- 
cator, non per modum orationis, sed quemadmodum diximus quod apud 
graecos est sufficiens forma baptismi, baptizetur servus Christi. 

Quarta conclusio: Haec verba, sacramentum absolutionis tibi im- 
pendo, sufficiens forma est ad absolvendum a peccatis, si consideretur 
haec oratio non secundum modum significandi, sed secundum sensum. 
Hanc tenet Cajetanus in hoc articulo circa solutionem ad quintum. Et 
ratio ejus est quia illa verba non important formam absolutionis in actu 
exercito, sicut haec verba, ego te absolvo, quibus sacerdos exercet absolu- 
tionem efficiendo quod significant. Si autem consideretur praedicta verba 
secundum sensum, aequipollent huic, sacramentaliter te absolvo. Et sic 
erit forma sufficiens, sicut et illa, ego te absolvo. Ita sentit magister 
Soto ubi supra, art. 3. 

Quinta conclusio: Peccatum est variare aliquo modo verba hujus 
formae prout sunt in usu Ecclesiae. Probatur. Quia turpe est quod pars 
non conformetur cum suo toto, maxime in re tanti momenti qualis est 
forma sacramenti. Pertinent enim sacramenta ad unitatem Ecclesiae. 
Unde expedit ut non solum in sensu, sed etiam in verbis sit uniformitas, 
sicut etiam in verbis sacrae scripturae debet esse omnimode unitas apud 
omnes quantum possibile fuerit. 

Utrum vero sit peccatum mortale variare verba formae sacramentalis, 
magister Soto ubi supra ait quod ex genere non est mortale, sed propter 
scandalum. Nos tamen dicimus quod ex genere suo est mortale. Probatur. 
Quia est sacrilegium omnis defectus qui committitur circa sacramentum. 
Nihilominus erit veniale ex parvitate materiae, sicut si aliquis in verbis 
consecrationis semel aut iterum relinqueret particulam enim. Si autem 


ex proposito hoc fieret in consuetudine, ut faceret hanc differentiam in 

ipsa forma, existimo quod esset peccatum mortale, etiam  secluso 
scandalo. 

8. — Ad argumenta in oppositum respondetur. Ad primum nego 
antecedens, immo peccatum commissionis est aliquid positivum, et for- 
maliter importat deformitatem ad rectam rationem, sicut actus virtu- 
tis importat realem conformitatem ad regulam et mensuram rationis. 
Respondetur secundo transeat antecedens, nam saltim in peccato omis- 
sionis verum est, sed nego consequentiam. 

Pro cujus explicatione notandum est quod metaphora nominum et 
verborum dupliciter invenitur et consideratur. Uno modo dumtaxat 
quartum ad impositionem nominis aut verbi, non quantum ad rem signi- 
ficatam. V. gr., in hoc nomine, Petrus ut imponeretur a Christo Simoni 
habita est ratio similitudinis ad petram, quae est fundamentum aedificii, 
quatenus ipse Simon futurus erat quasi petra supra quam Ecclesia erat 
aedificanda. Nihilominus illud nomen Petrus impositum est ad signifi- 
candum absolute illum hominem singularem; sicut etiam lapis imponi- 
tur ut a.junt a laedendo pedem, tamen significat substantiam absolute. 
Similiter hoc verbum, assentire vel dissentire ortum habuit a verbo 
sentio, quod proprie dicitur de operatione sensitiva; nihilominus jam 
translatum est ut proprie significet operationem intellectus. 

Alio modo metaphora et similitudo intelligitur et perseverat etiam 
quantum ad rem significatam per nomen aut verbum, ut cum dicimus, 
prata rident, significamus formaliter similitudinem ad hominem riden- 
tem, propter viriditatem et flores quae reperiuntur in pratis. 

Igitur ad propositum dicimus quod verbum absolvere ita translatum 
est ad significandam actionem liberandi a peccato per sententiam judi- 
ciariam, ut proprie dicatur de tali actione, etiamsi ibi non inveniatur 
proprie vinculum. Immo vero si ratio Abulensis aliquid valeret, quamvis 
omne peccatum esset aliquid positivum, non esset propria locutio, ego 
te absolvo a peccatis, quia ipsum peccatum metaphorice dicitur vincu- 
lum per similitudinem ad vincula corporalia. Dicendum est igitur quod 
non solum vere, sed etiam proprie sacerdos absolvit a peccatis. 

Ad replicam respondetur quod post actum peccati manet in voluntate 
quaedam mala dispositio habitualis per quam manet aversa a summo 
bono et conversa ad bonum commutabile ; et hic est reatus culpae. 

Ad confirmationem respondetur quod absolutio non est proprie ab 
ipsa macula, sed a peccatis et a reatu poenae, quae est obligatio quaedam. 

9. — Ad secundum respondetur quod ibi pontifex non docet impro- 
prietatem verbi absolvendi a culpa et poena, sed reprehendit arrogan- 
tiam illorum qui sine legitima facultate pontificis attentabant absolvere 
a culpa et a poena. 

10. — Ad tertium respondetur quod ex praecedenti confessione poe- 
nitentis et accusatione sua plane intelligitur quod absolvitur a peccatis 


cum sacerdos dicit, ego te absolvo. Congrue tamen adjicitur, a peccatis 
tuis. 


Notandum tamen est quod imprudenter ab aliquibus sacerdotibus 
additur, de quibus es contrihcs -et de quibiis e-s oblitus. Ratio est quia 
non est necessarium quod sit contritus, sed sufficit ut sit attritus. Immo 
vero, si intentio sacerdotis non est absolvere peccatorem nisi sit contri- 
tus vel attritus, committeret sacrilegium, quoniam aliquando, ut postea 
dicemus, contingit quod sit validum sacramentum poenitentiae, etiamsi 
non habeat effectum de praesenti propter indispositionem poenitentis, qui 
non fecit examinationem sufficientem. Similiter etiam illa particula, 
quorum est oblitus, imprudentissime adjicitur et sacrilege, si intendit 
directe absolvere ab illis peccatis quorum est oblitus peccator, quoniam 
non teneretur ille peccator iterum confiteri quando recordaretur illorum 
peccatorum, si jam ab illis virtute clavium esset directe absolutus. 


Ad confirmationem Durandus d. 22, q. 2 ait probabiliter dici posse 
quod praedictis verbis oportet addere aliquid quod pertineat ad invo- 
cationem divini nominis. Nihilominus fallitur Durandus, nam in concilio 
Florentino solum exprimuntur illa verba, ego te absolvo, tamquam for- 
ma illius sacramenti. Ergo non est aliquid necessario addendum ad ne- 
cessitatem sacramenti. Et ad confirmationem factam, respondetur quod 
sicut non oportet apponere, a peccatis tuis, quia ex antecedentibus intel- 
ligitur quod absolutio fit a peccatis quae poenitens confessus est, ita non 
est necessarium, quamvis sit conveniens, apponere aliquid per quod 
intelligatur quod sacerdos vice Dei absolvit. Etenim ex praecedentibus 
hoc ipsum intelligitur, quia poenitens se accusat peccasse contra Deum, 


non contra personam sacerdotis. Ergo cum sacerdos dicit, ego te absolvo, 
dat intelligere se habere vices Dei. 


11. — Ad quartum argumentum nego antecedens. Nam sensus illius 
formae est quod explicat divus Thomas in solutione ad quintum argu- 
mentum, videlicet sacramentum absolutionis poenitentiae tibi impendo, 
quod quidem intelligendum est quantum ex parte Dei et sacerdotis 
ministri. 

Ceterum si poenitens jam erat contritus, nihilominus vera est illa 
forma, quia poenitens recipit gratiam sacramentalem quae ex natura 
sua est remissiva peccati. Si autem poenitens accedat cum sufficienti 
attritione, v. gr. cum dolore peccatorum propter poenas inferni statutas 
a Deo justo judice, tum maxime verificatur illa forma, ego te absolvo 
et exercetur vis ipsius sacramenti. Si vero accedat peccator fictus ad hoc 
*sacramentum, dupliciter potest hoc contingere. Uno modo ut fictio sit 

cognita sibi vel procedat ex crassa ignorantia et negligentia supina. Et 
tunc non solum non est validum sacramentum, sed etiam nullum, non pro- 
pter defectum potestatis et intentionis sacerdotis, sed tota culpa illius 
nullitatis sacrilegae refunditur in ipsum peccatorem ficte poenitentem. 
Altero modo contingit quod peccator accedat cum fictione ignorata vinci- 
biliter quidem, sed non crassa. Et tunc est validum sacramentum, quam- 
vis peccator pro tunc non recipiat gratiam propter impedimentum fictio- 
nis ignoratae vincibiliter ; quin potius non solum non recipiat gratiam, 
sed etiam tunc peccat novum peccatum sacrilegii cum confitetur cum 
illa fictione ignorata vincibiliter. Unde postea tenetur confiteri non so- 
lum peccatum quod oblitus est, sed etiam quod confessus est cum illa 
negligentia examinationis. Ceterum alia peccata quae confessus fuerat 
non tenetur iterum confiteri, quia fuit validum sacramentum et valida 
sententia sacerdotis, quamvis impedita pro tunc. 

12. — Ad quintum argumentum respondetur negando consequen- 
tiam. Et ratio differentiae est quia sacramentum poenitentiae habet 
rationem judicii, sicut diffinitur in concilio Tridentino, sess. 14, can. 9. 
Unde sacerdos debet proferre formam ut judex. At vero sacramentum 
extremae unctionis non est judicium, sed quaedam medicina quae ordi- 
natur ad sanitatem perfectam animae et corporis. Et quia non est certum 
an expediat suscipienti sanitas corporis, idcirco convenienter forma sa- 
cramenti extremae unctionis profertur per modum depreeantis. Sed ra- 
tio potissima est auctoritas Ecclesiae, quae ex traditione apostolica uti- 
tur illa forma, per istam sanctam unctionem indulgvat tibi Deus etc. 

Ex his omnibus colligamus duplicem diffinitionem sacramenti poe- 
nitentiae. Altera ex more metaphysicorum, videlicet poenitentia est 
sacramentum novae legis institutum in remissionem peccatorum a 
baptismo commissorum. Altera more physicorum, videlicet per quamdam 
compositionem materiae et formae, videlicet poenitentia est sacramen- 
tum constitutum ex confessione peccatoris cum dolore cordis et propo- 
sito satisfaciendi simul cum absolutione proprii sacerdotis. 


ARTICULUS QUARTUS 


Utrum impositio manuum sacerdotis requiratur ad hoc 
sacramentum 


Conclusio est negativa. 

Ratio divi Thomae est, nam in quibusdam sacramentis adhibetur 
manuum impositio ad designadum copiosum gratiae effectum, qui tamen 
non confertur in hoc sacramento. 

Altera ratio est Durandi in d. 22, q. 2, quia in illis sacramentis fit 
solum manus impositio per quae suscipiens deputatur ad solemnem 
actum, eo quod manus est potissimum organum operationis. Illa autem 
sacramenta sunt tantum duo, videlicet confirmatio et ordo. 

In hoc articulo breviter notandum est quod de nullius sacramenti 
necessitate est manuum impositio, sed in quibusdam requiritur secun- 
dum ecclesiasticum ritum. Nihilominus Paludanus in d. 22, q. 3 arbitra- 
tur congruum esse ut sacerdos inter absolvendum imponat manum poe- 
nitenti. 

Sed tamen hoc non est in more ecclesiastico, immo neque decet ut 
sacerdos manum elevet dum absolvit sacramentaliter, quamvis aliquoties 
in anno sacerdos absolvens solemniter populum non sacramentaliter, 
sed virtute alicujus jubilei et facultatis apostolicae, manum elevet super 
populum. Vide Waldensem lib. 1 De sacramentis, cap. 147, ubi disputat 
contra 'Wiclef irridentem hujusmodi impositionem manuum. 


ARTICULUS QUINTUS 


Utrum hoc sacramentum sit de necessitate salutis 


1. — Prima conclusio: Sacramentum poenitentiae non est abso- 
lute necessarium ad salutem. 

Secunda conclusio: Sacramentum poenitentiae [absolute] est 
necessarium ad salutem post peccatum hominis baptizati. 

Tertia conclusio, ad secundum: Caritas et fides et misericordia 
non liberant hominem a peccatis sine poenitentia. 

Quarta conclusio, ad tertium: Christus Dominus effectum sa- 
cramenti poenitentiae contulit aliquando sine sacramento, nun- 
quam tamen sine poenitentia. 

Notandum est in hoc articulo duplicem difficultatem posse disputari. 
Alteram an sine actu poenitentiae virtutis possit quis justificari a pecca- 
to; alteram an sine sacramento poenitentiae in re vel in voto suscepto 
possit justificari qui post baptismum peccavit mortaliter. Priorem quae- 
stionem disputabimus q. 86, a. 2, posterior nunc est examinanda. 

2. — Dubitatur ergo: utrum sacramentum poenitentiae sit ne- 
cessarium ad salutem peccantibus mortaliter post baptismum. 

Arguitur primo pro parte negativa. Ante legem gratiae sola contritio 
sufficiebat absque aliquo sacramento vel sacrificio exteriori, maxime in 
lege naturae. Ergo et modo in lege gratiae sola contritio sufficiet. Proba- 
tur consequentia, quia in lege gratiae facilius debet esse remedium pec- 
catoribus. 

3. — Arguitur secundo. Peccantibus mortaliter post baptismum nul- 
lum remedium relinquitur ad salutem: ergo sacramentum poenitentiae 
non est necessarium. Probatur antecedens ex Paulo ad Heb. 6 (vv. 4, 6) : 
Impossibile est eos qui semel sunt illuminati ...et prolapsi sunt, rursus 
ad poenitentiam renovari; et cap. 10 (v. 26) : Voluntarie peccantibus 
nobis post acceptam notitiam veritatis, jam non relinquitur hostia pro 
peccatis. 

4. — Arguitur tertio. Sacramentum eucharistiae non est ad salutem 
necessarium: ergo nec sacramentum poenitentiae. Consequentia patet, 
nam sicut dicitur Lucae 13 (v. 3) : Nisi poenitentiam habueritis, omnes 
simul peribitis, ita dicitur Joan. 6 (v. 54) : Nisi manducaveritis car- 
nem etc. Probatur antecedens, quia multi salvantur qui non manducant 
carnem Christi. 

5. — Arguitur quarto ex divo Chrysostomo homil. secunda in 
Psalmo 50 ubi ait: "Peccata tua dicito ut deleas illa. Si confunderis 
alicui dicere quia peccasti, dic ea quotidie in anima tua. Non dico con- 
fiteris alicui conservo tuo, dicito Deo qui curat ea" (1). Idem ait in ho- 
milia 20 in Genesim et homil. 31 super epist. ad Hebraeos, et habetur de 
poenitentia, d. 1, can. Quis aliquando. 

Confirmatur. Quia Nectarius episcopus Constantinopolitanus prae- 
decessor Chrysostomi abrogaverat confessionem quae fit sacerdotibus, ut 
refert Sozomenus lib. 9 Historiae tripartitae, cap. 35. Ergo non est ne- 
cessarium sacramentum ad salutem. 

6. — Arguitur ultimo ex Glossa de poenitentia d. 5, in principio, et 
Panormitano in cap. Omnis utriusque sexus, de poenitentiis et remissio- 
nibus, asserentibus sacramentum poenitentiae institutum esse ab Eccle- 
sia; et idem dixit Erasmus in commentario super epistolam divi Hiero- 
nymi ad Occeanum. Item divus Bonaventura in 4, d. 17, q. 3, a. 3 
ait confessionem non esse institutam a Christo, sed ab Apostolis. Non 
igitur jure divino sacramentum poenitentiae est necessarium ad salutem. 

7. — Pro intelligentia hujus difficultatis notandum est primo quod 
modernis theologis placuit distinguere inter justificationem et salutem, 
ita ut justificatio sit solum liberari a peccato, salus autem sit consecutio 
vitae aeternae. 

Notandum est secundo quod tripliciter potest diei aliquid necessa- 
rium ad salutem. Uno modo necessitate praecepti, altero modo necessitate 
medii ad finem, tertio modo necessitate medii et praecepti simul. Exem- 
plum primi, eleemosyna est necessaria necessitate praecepti tantum; 
exemplum secundi, auxilium Dei et gratia sunt necessaria necessitate 
medii ad finem; exemplum tertii, credere est necessarium necessitate 


medii et praecepti simul. 


(1) Ps-Chrysost. Homil. in Psalmo quinquagesimo. MG 55, 581. 

Nota tertio esse differentiam inter ea quae sunt necessaria necessitate 
tantum praecepti, et ea qua sunt necessaria necessitate medii ad finem, 
quod illa non est opus quod exerceantur ab homine ut salutem conse- 
quatur, nisi quando fuerit tempus praecepti affirmativi. At vero quae 
sunt necessaria necessitate medii, quomodolibet desint homini, non po- 
terit salutem consequi sine illis. V. gr., quamvis aliquis excusetur a 
peccato infidelitatis eo quod non habuit notitiam evangelii et Dei justifi- 
catoris, non tamen salvabitur sine fide, quia sine fide impossibile est 
placere Deo, ad Hebr. 11 (v. 6). Ceterum absque eleemosyna poterit ali- 
quis salvari, quia non occurrit tempus vel facultas dandi eleemosynam. 

8. — His suppositis sit prima conclusio: Sacramentum poenitentiae 
est necessarium ad salutem aeternam peccanti mortaliter a baptismo ne- 
cessitate praecepti divini, ita sane ut si homo jam sit justificatus per 
contritionem, teneatur jure divino omnia peccata mortalia confiteri, 
alias peccabit mortaliter si habet facultatem confessoris et noluit con- 
fiteri, ac proinde peribit in aeternum. Haec conclusio certa est secundum 
fidem catholicam, et patet expresse in concilio Tridentino can. 7 et 8, et 
in bulla Martini quinti in concilio Constantiense, ubi definitur post 
contritionem cordis habita copia confessoris teneri hominem peccatorem 
confiteri de necessitate salutis. De qua re plura sunt dicenda contra hae- 
reticos in Additionibus ad tertiam partem, q. 6, a. 1, ubi quaeritur utrum 
confessio sit necessaria ad salutem. 

Secunda conclusio: Sacramentum poenitentiae est etiam necessa- 
rium necessitate medii in re vel in voto susceptum ad justificationem et 
salutem. Haec etiam conclusio est de fide catholica, ut patet ex multis 
capitulis de consecratione, d. 1, v. gr. ea. Non potest, ca. Neminem, ca. 
Agite poenitentiam et ca. Multiplex ubi dicitur quod “per poenitentiae 
medicinam species vitae aeternae" lapsis patet. Et in concilio Tridentino 
sess. 6, can. 29 et c. 14 expresse definitur necessarium esse hoc sacra- 
mentum in re vel in voto susceptum ad justificationem et salutem. 
Verumtamen quod inter theologos nostri temporis vertitur in dubium 
est an desiderium illud et votum seu propositum confitendi debeat esse 
explicitum, scilicet per actum voluntatis, volo et propono confiteri, an 
vero satis sit dolere de culpa commissa propter Deum summe dilectum, 
absque aliqua memoria sacramenti explicita, sed solum cum proposito 
implicito confitendi, quod virtualiter includitur in proposito universali 
et expresso, volo Deo placere et obedire in omnibus mandatis ejus. 

Tertia conclusio: Probabiliter sustineri potest quod requiritur vo- 
tum explicitum hujus sacramenti tamquam medium necessarium ad sa- 
lutem aeternam. Haec opinio est magistri Cano in Relectione de poeni- 
tentia, parte 5, conci. 3. Hanc ille probat primo, quia baptismus in re 
vel in voto explicito est medium necessarium ad vitam aeternam : ergo 

sacramentum poenitentiae est necessarium in re vel in voto explicito 
peccantibus post baptismum. Antecedens reputat ille quasi manifestum 
ex his quae dixerat in Relectione de sacramentis in communi, p. 2, 
conci. 3, ubi etiam fidem Christi explicitam ait esse necessariam ut me- 
dium ad vitam aeternam, licet non ad justificationem. Consequentiam 
vero probo, quia eodem modo sacramentum poenitentiae est necessarium 
peccantibus post baptismum sicut baptismus non baptizatis. 

Arguitur secundo. Si ad salutem aeternam sufficeret propositum im- 
plicitum sacramenti poenitentiae quod includitur in illo universali, volo 
Deo in omnibus obedire: ergo non est magis necessarium quam ele- 
emosyna. Patet consequentia, quia propositum adimplendi praeceptum 
de eleemosyna etiam includitur implicite in illo proposito universali, vo- 
lo Deo obedire in omnibus. 

Tertio probatur. Quia quibus praedicatum est evangelium, necessa- 
rium est votum explicitum baptismi, juxta illud Mare, ultimo (w. 15- 
16) : Praedicate evangelium omni creaturae. Qui crediderit et baptiza- 
tus fuerit salvus erit. Unde colligunt sancti quod fides baptismi est 
necessaria ad salutem ejus cui praedicatum est, et quod sufficiet susci- 
pere in voto quando non adest facultas suscipiendi in re ante mortem. 
Ergo eodem modo requiritur sacramentum poenitentiae quibus praedi- 
catum est. Antecedens patet ex divo Augustino lib. 1 De baptismo contra 
donatistas cap. 8 et lib. 4, cap. 21 et lib. 2 contra Cresconium cap. 15 et 
ex divo Bernardo epist. 77. 

Ex dictis colligimus probabiliter dici posse, quibus praedicatum est 
sacramentum poenitentiae, necessarium esse ad salutem necessitate me- 
dii ut suscipiatur saltem in voto explicito, nisi fuerit facultas suscipiendi 
in re. Quod si contra quis objiciat quod poterit peccator justificari cum 
voto implicito: ergo poterit salvari. Probatur consequentia, quia potest 
mori post justificationem absque memoria confessionis. Respondetur 
secundum praedictam opinionem negando consequentiam. Et ad proba- 
tionem non admittitur casus ; dicunt enim quod hoc pertinet ad divinam 
providentiam, quod talis justificatus non moriatur absque memoria et 
proposito atque desiderio sacramenti poenitentiae. Et hoc propter aucto- 
ritatem potestatis clavium dicunt pertinere ad divinam providentiam. 
Quemadmodum etiam affirmant quod, quamvis aliquis possit justificari 
eum fide implicita Christi quae continetur in fide explicita Dei justifi- 
catoris, non tamen salvabitur sine fide explicita Jesu Christi, quia hoc 
pertinet ad divinam providentiam, quod in lege gratiae nemo ingrediatur 
in vitam aeternam nisi prius cognoscat per fidem explicite Christum 
propter quem salvus factus est. Et hoc propter honorem ipsius Re- 
demptoris. 

Sit quarta conclusio: Minus probabilis est sententia quae asserit,, 
ad justificationem necessarium esse explicitum votum sacramenti poe- 
nitentiae. Quam sententiam existimat magister Cano, ubi supra, esse 
probabilem. In cujus favorem citatur Bonaventura. d. 14, q. 4, immo et 
divus Thomas, d. 17, q. 3, a. 5, qla. 1 et lib. 4 Contra gentes, c. 72. 
Potissimum argumentum pro hac sententia est quia scienti jam baptis- 
mum, ut justificetur, opus est explicitum baptismi desiderium habere: 
ergo Christianus jam sciens sacramentum poenitentiae esse necessarium 
peccantibus post baptismum, non poterit justificari nisi explicite pro- 
ponat confiteri. 

Nihilominus magister Soto ubi supra tenet contrariam sententiam, 
cum Hadriano q. 1 de consecratione ad secundum, et Richardo d. 17, 
a. 2, q. 1, et Alexandro Halensi in 4 p., q. 76, memb. 2, a. 1 ad 8, et est 
communis sententia. 

Et probatur. Primo quia experientia videtur manifestum quod saepe 
numero peccatores repente dolent et compunguntur vehementer se odis- 
se Deum et proponunt vitam corrigere. Neque tamen pro tunc venit eis 
in mentem ista confessio. At vero dicere quod isti non statim justifican- 
tur, non videtur dignum divina misericordia, quoniam per Ezech. 33 
(v. 12) dixit: Impietas impii non nocebit ei in quacumque die conversus 
fuerit ab impietate sua. Et Apoc. 3 (v. 20) : Ego sto ad ostium et pulso. 
Si quis... aperuerit mihi januam, intrabo ad illum et cenabo cum illo. 
Denique durum nimis videtur asserere sine argumento urgenti, quod 
aliquid requiratur ad justificationem quod non ita facile occurrat pecca- 
tori poenitenti in momento justificationis suae. 

Ultima conclusio: Neque ad justificationem neque ad salutem aeter- 
nam necessarium est necessitate medii explicitum votum sacramenti 
poenitentiae, sed aliquando srcfficiet implicitum et virtuale, quod neces- 
sario includitur in confessione peccatoris baptizati. Haec sententia com- 
munis est et tenet eam Soto ubi supra et d. 5, q. unica, a. 2, ubi de voto 
baptismi similem conclusionem ponit. Neque potest assignari ratio me- 
lior quam quod non debet coartari salus hominis, nisi necessaria et ma- 
gna ratione urgenti. Ergo neque ad justificationem neque ad salutem 
aeternam necessarium est necessitate medii votum explicitum sacramenti 
poenitentiae, sed sufficiet ad justificationem quod Apostolus dixit, 
credere in eum qui justificat impium, ubi includitur actus fidei et fides 
viva quae per caritatem operatur, quae caritas includit displicentiam 
peccati commissi contra Deum. Ceterum necessarium erit confiteri suo 
tempore. Verumtamen si repente moriatur, ille justificatus salvabitur 
eum voto implicito confitendi, si non potuit habere copiam confessarii. 
Neque unquam divus Thomas dixit alium actum requiri ex parte hominis 
ad vitam aeternam quam ad justificationem. 

9. — Ad argumenta in oppositum respondetur. Ad primum, nego 
consequentiam. Et ad probationem respondetur quod lex gratiae, etiamsi 
quaedam determinet necessaria, ad salutem quae non erant determi- 
nata in lege naturae, non tamen ideo est minus suavis. Primo quidem 
quia ea quae determinat facillimo negotio haberi possunt. Deinde quo- 
niam gratia per haec media quae determinat aperit regnum caelorum et 
abundantiorem gratiam confert in suis sacramentis, et in particulari 
in sacramento poenitentiae. Quamvis requirat illorum confessionem in 
re suo tempore faciendam vel in voto explicito vel implicito, tamen cum 
aliqua dispositione justificatur homo suscepto sacramento poenitentiae 
cum qua non justificaretur ante legem gratiae, videlicet cum attritione. 

10. — Ad secundum respondetur nego antecedens. Et ad illud Pauli 
ad Heb. 6 respondetur quod nomine poenitentiae intelligitur ibi baptis- 
mus, ut explicat divus Chrysostomus ibidem et Theophylactus et divus 
Ambrosius lib. 2 De poenitentia, cap. 2, et [Ps-] Augustinus lib. De vera 
et falsa poenitentia, cap. 3, et divus Thomas a. 10 ad 1 et super illud Apo- 
stoli. Itaque renovari et poenitentiam idem sit atque baptizari. Eodem 
modo respondetur ad alterum testimonium ad Heb. 11: Jam non relin- 
quitur hostia pro peccatis, hoc est, non expectatur alia mors Christi 
quae nobis applicetur in altero baptismo per modum regenerationis. 
Alii respondent explicantes utrumque locum de poenitentiae sacramento, 
ut sit sensus quod per sacramentum poenitentiae impossibile est regene- 
rari et recuperare novitatem quam in baptismo acceperat. Hic sensus 
colligitur ex Gregorio Nazianceno in oratione 3 in sacrum lavacrum ubi 
ait: "Non superest regeneratio secundo neque reformatio seu in pristi- 
num statum restitutio, etiamsi quam vehementer illam lacrimis et multis 
quaeramus suspiriis, ex quibus vix quidem cicatricium obduratio eve- 
nit" (1). 

Notandum est tamen quod impossibile non importat absolutam im- 
possibilitatem, nam fieri potest quod per poenitentiam redeat gratia 
baptismalis quae ex opere operato collata est baptizatis. Sed intelligen- 
dum est quod impossibile est innocentiam baptismalem recuperare, quo- 
niam ad praeteritum non est potentia ; vel certe impossibile dicatur quod 
est valde difficile recuperare gratiam deperditam, ut explicat divus 
Hieronymus lib. 2 Adversus Jovinianum, et habetur de poenitentia d. 2, 
ca. Si enim. De qua re infra q. 89 districtius agendum est. 

11. — Ad tertium respondetur quod etiam sacramentum euchari- 
stiae est ad salutem necessarium, saltem in voto susceptum, ut docet 
divus Thomas supra q. 73, a. 3, et divus Augustinus epistola ad Bonifa- 
cium, et in concilio Tridentino sess. 13, cap. 8, ubi dicitur quod qui- 


(1) S. Gregorius Nazianzenus, Oratio in sanctum baptisma, oratio 40, n. 8. MG 
36. 367. 

dam spiritualiter accipiunt, qui scilicet voto comedunt fide viva quae 
per dilectionem operatur. Quinimmo ex doctrina divi Thomae et Augu- 
stini ubi supra colligitur votum non in omnibus qui salvi fiunt expressum 
esse. Sed omnes baptizati et regenerati habent hoc votum virtuale et 
implicitum eo ipso quod sunt uniti Christo per gratiam. Ceterum tem- 
pore necessitatis, si opportunitas adest, non sufficit desiderium recipien- 
di, sed requiritur realiter recipere eucharistiam. 

12. — Ad quartum respondent aliqui quod pro tunc Chrysostomus 
voluit praedicare confessionem auricularem, eo quod Nectarius praede- 
cessor ejus illam ad tempus de medio abstulerat, propter aliquod scanda- 
lum exortum in Constantinopolitana ecclesia occasione confessionum; 
non tamen negavit Chrysostomus esse necessarium confiteri sacerdoti in 
re vel in voto. Secundo respondetur quod Chrysostomus loquitur de quo- 
tidiana examinatione conscientiae et petitione veniae peccatorum, ad 
quod non requiritur ut homo quotidie confiteatur homini. Tertio respon- 
dent alii quod apud graecos non erat in usu confessio auricularis, sed 
confitebantur peccatores publici in ecclesia publica. Ita dicit Theodorus 
[archij episcopus Cantuariensis, et habetur de poenitentia d. 1, ca. fina- 
li [90]. Sed omnium optima solutio est quam adhibet Sixtus Senensis 
in lib. 5 Bibliothecae sanctae, adnot. 175, quod divus Chrysostomus loqui- 
tur de confessione publica quae fieri solebat in ecclesia; et probat ex 
ipsis verbis Sozomeni, quod prohibitio facta a Nectario intelligenda est 
de publica confessione. 

13. — Ad ultimum respondetur Glossam et Panormitanum ignoran- 
ter errasse. Etenim dogma catholicum est omnia septem sacramenta 
a Christo Domino fuisse instituta, ut patet in concilio Florentino. Ad 
divum Bonaventuram respondetur quod suo tempore non ita erat expli- 
cata doctrina de sacramentis. Neque tamen ille negat Apostolos per Spi- 
ritum Sanctum instituisse speciali revelatione hoc sacramentum. 

14. — Jam vero ad primum argumentum pro tertia conclusione 
patet ex dictis ad secundum argumentum. Est enim differentia inter 
eleemosynam et sacramentum poenitentiae quod, quamvis utrumque ca- 
dat sub praecepto affirmativo suo tempore adimplendo, tamen remissio 
peccati post baptismum non fit sine ordine et dependentia ad hoc sa- 
cramentum et ad claves Ecclesiae. Fit autem sine dependentia speciali 
ab eleemosyna futura. Quocirca potest aliquis salvari, etiamsi videat 
possibilem eleemosynam, non faciendo eleemosynam ; non autem poterit 
salvari in articulo mortis, si non confiteatur, si possibile est confiteri. 

ARTICULUS SEXTUS 


Utrum poenitentia sit secunda tabula post naufragium 


Conclusio est affirmativa. 

Et est notandum quod in hoe articulo voluit divus Thomas hanc 
metaphoram explicare qua usus est divus Hieronymus ad Demetriadem 
et lib. 2 super Isaiam, cap. 3, et habetur de poenitentia, d. 1, c. Secunda 
tabula. Textus etiam antiquior Hieronymi in lib. De poenitentia utitur 
eadem metaphora, et concilium Tridentinum sess. 6, c. 14, appellat poe- 
nitentiam secundam post naufragium perditae gratiae tabulam, et est 
communis modus loquendi scholasticorum. Sed Gabriel d. 14, q. 2 aliter 
explicat hanc metaphoram. Ait enim integram navem fuisse statum 
justitiae originalis, post cujus amissionem et naufragium prima tabula 
est baptismus, et secunda tabula poenitentia. Nihilominus expositio 
divi Thomae est communior et proprior. 


ARTICULUS SEPTIMUS 


Utrum hoc sacramentum fuerit convenienter institutum 
in nova lege 


1. — Prima conclusio est affirmativa. 

Secunda: De jure naturali est quod, aliquis poeniteat de malis 
quae fecit quantum ad hoc quod doleat se fecisse et doloris reme- 
dium quaerat per aliquem modum et quod etiam aliqua signa 
doloris ostendat. 

Notandum est primo circa primam conclusionem, esse certum secun- 
dum fidem catholicam sacramentum poenitentiae institutum esse in 
lege nova a Christo Domino, ut patet in concilio Tridentino sess. 14, 
can. 3 et sess. 6, c. 14, ubi expresse dicitur quod Christus Dominus 
instituit hoc sacramentum quando dixit Joan. 20 (v. 22) : Accipite Spi- 
ritum Sanctum etc. Sed divus Thomas in hoc art. ostendit convenienter 
fuisse institutum et quantum ad materiam et formam et effectum ejus 
et causam, quae est passio Christi. 

Circa secundam conclusionem notat Cajetanus quod dupliciter potest 
intelligi. Uno modo simpliciter et absolute seclusa fide. Altero modo sup- 
posita fide vel revelatione speciali. 

2. — Dubitatur ergo: an priori modo intellecta conclusio, sit 
vera quantum ad hoc quod jure naturali teneantur homines doloris 

et peccati remedium quaerere per aliquem modum, et signa doloris 
ostendere. 


Arguitur primo pro parte negativa. Quia remedium poenitentiae et 
peccati non potest esse nisi remissio et peccati venia et libertas ab illo. 
Sed haec non cognoscuntur nisi per divinam revelationem. Ergo stando 
in solo jure naturae non tenetur homo remedium quaerere peccatis suis. 
Consequentia probatur, quia jus naturae non potest obligare ad quae- 
rendum illud quod viribus naturae inveniri non potest. Minor autem 
probatur, quia est articulus fidei sextus de omnino pertinentibus ad 
divinitatem, Deum esse salvatorem, id est justificatorem peccatoris. 

Arguitur secundo. Ratio naturalis non potest dictare aliud remedium 
peccati nisi cessare a peccato et deinceps studiose vitam agere; sed hoc 
non sufficit ad delendum peccatum sine Dei gratia: ergo non obligatur 
homo jure naturae quaerere remedium praeteriti peccati. 


Arguitur tertio. Signa doloris de peccato commisso ostendere, praeser- 
tim quando fuit occultum, videtur naturali lumine superfluum et scan- 
dalosum: ergo jus naturae non obligat ad hoc. 


3. — Cajetanus in hoc art. ait quod, supposita fidei cognitione, non 
ex fide, sed ex ratione naturali provenit ut homo doleat de peccatis 
commissis et in remedium peccati dolorem assumat, et quod aliquod 
signum doloris ostendatur, non quidem in particulari determinando hoc 
signum vel illud, sed sicut jus naturae obligat ad exhibendum Deo 


cultum exteriorem, non determinando particularem cultum. 


Magister Soto d. 14, q. 1, a. 3 dicit quatuor. Primum est quod sola 
evangelica fides docet poenitentiam esse sacramentum conferens gratiam. 
Secundum est quod ratio naturalis docet ut male facta a nobis displi- 
ceant, quam displicentiam naturaliter dolor sequitur, et inde diligentia 
quaerendi remedium ipsi malo, quemadmodum in morbis corporis natura 
sollicita est quaerere remedium. Tertium est quod poenitentia sit reme- 
dium ad obtinendam veniam ab ipso Deo offensae, a fide supernatural! 
provenit. Quartum est, naturalis cognitio Dei docet Deum nostris pecca- 
tis offendi. Unde respublicae bene institutae lumine naturali Deum sa- 
crificiis placare studebant, credentes post hanc vitam aliquam retribu- 
tionem pro bonis et pro malis esse, ac proinde aliquam spei imaginem 
veniae peccatorum concipiebant. 


Observandum est autem, ne quis erret occasione cujusdam propositio- 
nis quam ibi asserit magister Soto, videlicet quod sola evangelica fides 
explicite docuit tum veram rationem offensae, tum sempiternae felici- 
tatis quae in Dei visione consistit beatitudinem. Utrumque enim falsum 
est, si ipse velit limitare fidem evangelicam ad statum solummodo legis 
gratiae. Nam constat ex sacris litteris quod David et multi alii cogno- 

venant veram rationem offensae Dei. Item quod sperabant felicitatem 
.aeternam. Verumtamen, si nomen fidei evangelicae intelligatur virtus 
theologica quae se extendit ad ipsum evangelium, isto modo omnes fide- 
les ab Adam usque ad finem saeculi habentes eumdem spiritum fidei 
credunt remissionem peccati per gratiam Dei et futuram felicitatem. 


4. — Jam vero pro decisione hujus veritatis sit prima conclusio: 
Ratio naturalis non dictat poenitentiam vel sacrificium ita remedium 
esse contra peccatum commissum, [-ut] a Deo veniam consequatur. 
Probatur primo argumento quod fecimus contra secundam conclusionem 
divi Thomae, quia remissio peccati est articulus fidei. Probatur se- 
cundo. Lumen naturale non dictat, seclusa revelatione, nisi illud quod 
naturaliter vel viribus naturae haberi potest. Sed remissio peccati non 
potest haberi viribus naturae. Igitur. Confirmatur. Quia lumen naturale 
non dictat falsum; sed falsum est quod viribus naturae, praesertim 
peccatoris, possit Deus placari et reconciliari nobis. Minor patet, quia 
fides docet oppositum, videlicet impossibile esse Deum viribus naturae 
nobis reconciliari, ut patet in concilio Tridentino sess. 6, et concilio 
Milevitano et Arausicano. 


Secunda conclusio: Ratio naturalis dictat displicendum de peccato 
commisso. Probatur. Quia dictat omne malum esse fugiendum et bonum 
sequendum : ergo multo magis malum perpetratum a nobis. Confirmatur. 
Quia dictat bonum esse prosequendum; sed qui semel peccavit non potest 
prosequi bonum nisi voluntate discedat a malo quod sibi placuit. 

Tertia conclusio: Ratio nahiralis non dictat aliud remedium nisi 
illud quod sibi repraesentatur conveniens ad prosequendum bonum, pro- 
sequendum videlicet, consilium a sapiente et fugere occasionem et resti- 
tuere aliena et similia. Haec conclusio probatur ex praecedenti conclu- 
sione, quia ratio naturalis in tantum dictat fugiendum esse malum in- 
*quantum dictat bonum esse prosequendum. 

Quarta conclusio: Supposita fidei revelatione, ratio naturalis etiam 
dictat quod poenitentia eligatur ad veniam peccati obtinendam. Proba- 
tur. Quia ratio naturalis per se dictat ut homo suis malis remedium 
quaerat. Ergo supposita fidei revelatione quod in particulari tale reme- 
dium est possibile, ratio etiam naturalis dictabit et obligabit hominem 
ad illud quaerendum. 


Quinta conclusio: Praeceptum per se est supematurale et fide te,- 
nendum, quod homo peccator ita teneatur dolore de peccatis et tale 
remedium quaerere et signa doloris ostendere, quatenus de sacramento 
poenitentiae nobis explicat Ecclesia. Haec conclusio videtur esse contra 
Cajetanum in isto loco. Ait enim quod, supposita fide, non ex fide, sed 
ex ratione naturali provenit ut homo doleat de peccatis et signa doloris 

ostendat. Fortasse Cajetanus intelligit non ex fide, id est, non tantum 
ex fide. Alias plus quam falsum est negare praeceptum supernaturale 
„esse de poenitentia necessarium ad reconciliandum hominem cum Deo, 
sicut est praeceptum supernaturale de ipsa fide, spe et caritate. De qua 
re dicendum erit amplius cum de praecepto confessionis agerimus. 

5. — Ad priora duo argumenta contra rationem divi Thomae jam 
patet ex dictis supra. 

Ad tertium vero respondetur quod, supposita fide vel revelatione, jus 
naturae concomitanter postulat ut signa doloris ostendat peccator per 
confessionem sacerdoti faciendam. 

6. — Sed adhuc instat aliquis contra nostram primam conclusionem, 
quia lumine naturali cognoscitur Deus summe bonus et misericors : ergo 
ratione naturali potest colligi quod parcat peccatori poenitenti. Confir- 
matur. Quia pertinet ad clementiam humani regis quod interdum peccata 
condonet: ergo multo magis pertinebit ad clementiam Dei, qui est supre- 
mus gubernator, ut peccata condonet, ac proinde tamquam aliquid possi- 
bile potest peccator sperare veniam per poenitentiam ductus ratione 
naturali. 

Arguitur secundo. Nam gentes naturali lumine ducti sacrificiis inten- 
debant placari Deum. Denique ratio naturalis dictat quod homo offensus 
parcat offendenti: ergo haec virtus misericordiae naturali ratione potest 
colligi esse in Deo, ac proinde quod possimus veniam ab illo sperare. 


Ad primam objectionem respondetur quod etiam ratio naturalis 
dictat Deum esse justum ac per consequens juste punit. Ceterum quod 
sit misericors, satis ostenditur in creatione et gubernatione mundi et 
beneficiis temporalibus quae hominibus elargitur et auxiliis generalibus 
quibus concurrit cum intellectu hominis et voluntate ipsius hominis ad 
scientiam, ad bona opera moralia. Ceterum quod velit condonare peccata 
poenitentibus et quod sit lex remittendi peccata poenitentibus, hoc pen- 
det ex gratuita Dei voluntate, quae nisi per revelationem ipsis homini- 
bus innotescere nequaquam potest. Nihilominus concedimus quod ratione 
naturali potest colligi quod possit Deus veniam dare et forte dat poeni- 
tentibus. Quantum ad hoc quod est mundare animam a macula peccati, 
ratio naturalis non potest attingere esse possibile magis quam resurrectio 
mortuorum. Et ratio est quia hujusmodi remissio culpae necessario fit 
per infusionem gratiae. Haec doctrina est conformis sententiae divi 
Thomae asserentis quod, quamvis homo viribus naturae per peccatum 
commissum contra legem naturalem amittat per se primo rectitudinem 
naturalem, tamen reparari non potest ad rectitudinem naturalem nisi 
per gratiam Dei, quae illum ordinet ad finem supernaturalem per re- 
ctitudinem supernaturalem. De qua re in 1. 2, in materia de gratia agitur. 

Ceterum quod gentes sacrificiis uterentur ad placandos deos suos,, 
emanavit ex antiquo more gentium aut fidelium, quamvis multi ex illis 
sacrilege abuterentur ritu sacrificiorum. 

Ad ultimum respondetur quod homines particulares qui ex officio 
non tenentur gubernare rempublicam obligantur jure naturae non vin- 
dicare proprias injurias, sed potius parcere. At vero reges et guberna- 
tores reipublieae saepe tenentur non parcere delinquentibus, sed eos. 
punire. Aliquando vero supremae potestates possunt parcere propter 
majorem tranquillitatem reipublieae, vel quia ex hujusmodi venia non 
perturbabitur respublica neque fit injuria alterae parti. At vero ipse 
Deus sive puniat, sive parcat, facit ut supremus dominus omnium, justus 
et misericors cui nemo potest dicere, Cur ita facis? ut habetur Sap. 12. 


ARTICULUS OCTAVUS 


Utrum poenitentia debeat durare usque ad finem vitae 


Prima conclusio: Interior poenitentia debet durare usque ad 
finem vitae. 

Secunda conclusio: Post hanc vitam displicebunt sanctis pec- 
cata praeterita sine dolore et tristitia. 

Tertia conclusio: Poenitentia exterior, videlicet qua quis exte- 
riora signa doloris ostendit et peccata confitetur et secundum arbi- 
trium sacerdotis satisfacit, non oportet quod duret usque ad finem, 
vitae. 

Quarta conclusio, in solutione ad secundum : Agere poenitentiam 
interiorem simul et exteriorem pertinet ad statum incipientium, 
sed poenitentia interior habet locum in proficientibus et perfectis. 


ARTICULUS NONUS 


Utrum poenitentia possit esse continua 


Prima conclusio: Impossibile est quod homo secundum actum 
continue poeniteat. 

Secunda conclusio: Oportet quod homo secundum habitum con- 
tinue poeniteat quantum ad hoc quod nunquam aliquid contrarium 
poenitentiae faciat. 

Tertia conclusio, ad primum: Actus exterior poenitentiae non 
solum non debet esse continuus, sed neque etiam oportet quod 
duret usque ad finem vitae. 

Quarta conclusio, ad secundum: Nihil prohibet hominem simul 
gaudere et tristari secundum actum voluntatis dum poenitet de 
peccatis. Ratio hujus est quia ipsa contritio includit simul cum dolore 
de peccato speciem veniae et gaudium dilectionis Dei. 

Quinta conclusio, ad tertium : Tristitia quae in appetitu sensitivo 
poenitentis consequitur ex displicentia voluntatis, moderanda est 
secundum virtutem, et ejus superfluitas est vitiosa. 

Circa hos duos articulos aliqua dvcumenta sunt observanda. Primum 
est circa secundam conclusionem articuli octavi, quod quamvis beati 
habeant odium et displicentiam peccatorum quae ipsi commiserunt, ta- 
men non habent actum poenitentiae virtutis. Ex quo colligitur quod 
de ratione specifica poenitentiae est tristitia voluntatis, quae etiam sub 
nomine doloris solet significari. Et hoc advertimus pro his quae dicenda 
sunt in quaestione sequenti de actu poenitentiae virtutis. Non enim est 
actus elicitus caritatis, sed imperatus. 

Secundum documentum est circa quartam conclusionem ejusdem ar- 
ticuli octavi, ubi ait divus Thomas quod poenitentia interior, quae certe 
est ipsa contritio, habet locum etiam in perfectissimis viris. Et ponit 
exemplum in apostolo Paulo. Ex qua doctrina sequitur quod, etiamsi 
quis sciat se satisfecisse pro poenis debitis in purgatorio, poterit nihil- 
ominus habere actum verae et propriae contritionis. Unde rursus sequitur 
Wquod rationem actus poenitentiae non bene reducunt aliqui ad justitiam 
quatenus est satisfactorius pro poenis debitis in purgatorio. Sequitur 
tertio quod cum de ratione intrinseca actus poenitentiae, videlicet con- 
tritionis, sit recompensatio, ut quaest. sequenti a. 3 docet divus Thomas, 
sequitur inquam quod actus poenitentiae sit recompensativus per se 
primo offensae contra Deum commissae, licet sit imperfecta recompensa, 
quia offensa est infinita ex infinita dignitate offensi. Probatur sequela. 
Quia etiamsi nulla sit jam poena in purgatorio solvenda, superest etiam 
locus contritionis, quia offensa Dei etiam semel remissa per gratiam, 
admittit semper majorem et majorem satisfactionem. Semper omnis sa- 
tisfactio pro tali offensa est imperfecta, sed est sufficiens ex acceptatio- 
ne Dei qui illa contentus est. 

Tertium documentum, circa secundam conclusionem articuli noni, 
id quod etiam Cajetanus breviter notavit, videlicet quod dupliciter po- 
test accipi displicere. Uno modo contrarie, per actum positivum contra- 
rium huic quod est placere ; altero modo negative, per hoc quod est non 
placere. Cum igitur divus Thomas ait quod semper debet homini displi- 
cere quod peccavit, intelligendus est indifferenter, vel per actum contra- 
rium vel per displicentiam negative. Sed profecto divus Thomas in 
articulo nono non solum explicavit continuitatem poenitentiae per hoc 
Wquod est non placere peccata commissa, sed per hoc quod est nunquam 

aliquid contrarium poenitentiae facere per quod habitualis dispositio» 
poenitentiae tollatur. Potest enim corrumpi poenitentia, etiamsi non. 
placeant peccata praeterita, si tamen alia placeant. Ergo non sufficienter 
conservabitur poenitentia per hoc quod semper peccata praeterita displi- 
ceant. Sed oportet quod neque illa neque alia placeant. 

Quarto notandum circa idem quod, quamvis actus poenitentiae exer- 
citus post remissum jam peccatum per sacramentum non sit necessarius 
ex praecepto, tamen aliquando propter periculum reincidendi tenebitur 
homo habere actum displicentiae inquantum praesentaneum ad prae- 
servandum hominem ab iterum peccando. Nihilominus tunc non est spe- 
ciale peccatum contra speciale praeceptum poenitentiae, si iterum for- 
nicetur homo, propterea quod non se exercitavit in actu contritionis. 
Sed illa obligatio oritur ex eodem praecepto quo tenetur non fornicari,, 
non furari. Probatur, quoniam alias peccaret homo duplex peccatum, 
quotiescumque reincideret, alterum quia non habuit displicentiam de 
praeteritis, alterum quia placuit ei fornicari. 

Quinto notandum est, circa utilitatem continuae poenitentiae tam 
interioris quam exterioris, testimonium egregium apostoli Petri in ID 
canonica cap. 1 ab illis verbis: Fugientes ejus quae in mundo est concu- 
piscentiae corruptionem. Vos autem curam omnem subinferentes, mi- 
nistrate in fide vestra virtutem, in virtute autem scientiam etc. Cui enim 
non praesto sunt haec, caecus est et manu tentans, oblivionem accipiens 
[purgationis] veterum suorum delictorum (w. 4-9). Circa quam doctri- 
nam vide Richardum de Sancto Vietore in titulo 1 De exterminatione 
mali et promotione ad bonum, cap. 19, ubi ait: "Semper neeesse est de 
perpetratis malis poenitere, odio et detestatione persequi et perhorre- 
scere, non tamen illa semper deflere et trepidare, sed post dignam sa- 
tisfactionem et concupiscentiam edomitam, consolationem recipere, et 
ad spem veniae securitatisque quietatem animum reformare" (1). Vide 
etiam divum Bernardum sermone 3 De circumcisione Domini, ubi docet 
prudentiam circa, exercitationem corporis habendam esse (2). 


ARTICULUS DECIMUS 


Utrum sacramentum poenitentiae debeat iterari 


1. — Conclusio: Poenitentia est pluries iterabilis. Est conclusio 
hujus articuli certa secundum fidem. Et multis testimoniis scripturae et 
conciliorum et sanctorum patrum et apostolica traditione, quae usu Ec- 


(1) R. a S. Victore, De extermin. mali... tract. 1 cap. 19. ML 196, 1086. 


(2) S. Bernardus, In circuncisione Domini sermo tertius, n. 11. ML 183. 142. 

clesiae confirmata est, probatur ipsa conclusio. De quibus omnibus vide 
Soto d. 14, q. 1 a. 10. 

2. — Sed opere pretium nobis est, praeter sex argumenta quae divus 
Thomas ponit et solvit, et ultra illa quae Soto adjecit, quaedam argu- 
menta opponere contra conclusionem ex testimoniis sacrae scripturae. 

Arguitur primo ex veteri testamento. Nam lib. I Reg. 2 (v. 25), dici- 
tur: Si peccaverit vir in virum, placari ei potest Deus. Si autem in Deum 
peccaverit vir, quis orabit pro .eo? Item Eecli. 34 (w. 30-31) : Qui bapti- 
zatur a mortuo, et iterum tangit mortuum, quid proficit lavatio ejus?... 
Orationem iUius quis exaudiet? Item Amos 1 et 2, et Hieronymus in 
prologo ejusdem, Super tribus sceleribus Damasci..., Tyri, Edom, filio- 
rum Amman et Modb, et super quatuor non convertam eum. Item lib. II 
Mach. 9 (v. 13) dicitur de Antiocho: Orabat scelestus Dominum, a quo 
non esset misericordiam consecuturus. 

3. — Arguitur secundo ex aliis quatuor testimoniis novi testamenti. 
Primum est Mat. 12 (vv. 31-32) : Omne peccatum et blasphemia remitte- 
tur hominibus, spiritus autem blasphemia non remittetur. Et quicumque 
dixerit verbum contra Filium hominis, remittetur ei, qui autem dixerit 
contra Spiritum Sanctum non remittetur ei nec in hoc saeculo neque in 
futuro. Alterum testimonium Act. 8 (w. 22-23) ubi dixit Petrus Simoni 
mago: Poenitentiam age ab hac nequitia tua, et roga Deum si forte re- 
mittatur tibi cogitatio haec cordis tui. In felle enim amaritudinis et 
obligatione iniquitatis video te esse. Igitur quaedam sunt peccata de 
-quibus, etiamsi poenitentia agatur, dubitari potest an peccata ipsa 
veniam consequantur. Tertium testimonium ad Heb. 12 (v. 17) ubi ait 
Apostolus de Esau quod non invenit poenitentiae locum, quamquam cum 
lacrimis inquisisset eam. Ultimum testimonium sit I Joan. 5 (v. 16) : 
Est peccatum ad mortem, non pro illo dico ut roget quis. Ergo pro pec- 
cante mortaliter non est orandum. Haec et similia argumenta objiciuntur 
ab haereticis. 

4. — Arguitur tertio ratione, et est argumentum commune, sed diffi- 
cillimum. Ab aeterno statuit Deus quibusdam peccatoribus negare auxi- 
lium efficax quo efficaciter convertantur a peccatis. Ergo illis non est 
possibilis poenitentia salutaris. Probatur consequentia, quia impossibile 
est aliquem converti sine illo auxilio, quod quidem non est in ejus pote- 
state, siquidem Deus ab aeterno statuit non dare tale auxilium. 

5. — Pro solutione horum argumentorum notandum est primo hunc 
errorem, videlicet post baptismum non esse locum poenitentiae, initium, 
habuisse a Montano antiquissimo haeretico, qui fuit anno Domini 181, 
cujus mentionem facit divus Hieronymus lib. 2 Adversus Jovinianwm. 
Postea vero eumdem errorem secutus fuit presbyter quidam romanus 
qui appellabatur Novatus, a quo dicti sunt novatiani, cujus rei historiam 

vide apud Eusebium, lib. 6 Historiae ecclesiasticae, cap. 34. Postea sur- 
rexerunt alii haeretici nominati cathari eumdem errorem seenti, ut 
refert divus Augustinus lib. De haeresibus, cap. 32, et Epiphanius lib. 2 
De haeresibus, haeresi 59. At vero ex novatianis quidam non negabant 
remissionem minorum peccatorum, videlicet perjurii et furti, sed nega- 
bant veniam de majoribus peccatis, scilicet de fornicatione et homicidii, 
ut ait Hieronymus super Psalm. 95. Illi vero ex ipsis concedebant semel 
post baptismum remissionem peccatorum per poenitentiam, sed non 
amplius. 

6. — Sit igitur nobis prima conclusio certa secundum fidem : Deus 
semper recipit peccatores quoties per veram poenitentiam veniam petant. 
Haec conclusio definita est in concilio Nicaeno c. 8, et in concilio Ro- 
mano, ubi convenerunt sexaginta episcopi sub Cornelio papa contra 
Novatum, ut refert Eusebius ubi supra, cap. 8. Et in concilio Tridentino 
sess. 14, cap. 1 dicitur absque aliquo termino potestatem remittendi pec- 
cata esse in Ecclesia ad reconciliandos fideles post baptismum lapsos. 
Et in concilio Lateranense [IV] expresse definitur, quod lapsus post ba- 
ptismum, "per poenitentiam potest semper reparari". Praeterea sancti 
patres plurima scripserunt defendentes hanc veritatem. Divus Hierony- 
mus in epistola ad Damasum parabolam de filio prodigo explicat de pec- 
cante post baptismum, contra Tertulianum. Videatur Epiphanius ubi 
supra et Augustinus et in epist. 108 et in lib. Quaestionum novi et veteris 
testamenti, q. 112 ; Cyprianus in Sermone de lapsis; Chrysostomus in lib. 
De reparatione lapsi; Ambrosius in duobus libris De poenitentia. Vide 
plura apud Gabrielem Prateolum lib. 12, haeresi 9 in littera n. Praeterea 
exempla et testimonia sacrae scripturae plurima sunt in quibus Deus 
suam misericordiam paratam esse testatur ad parcendum peccatoribus 
poenitentibus. V. gr., Gen. 4 (v. 7) ipsum Cain post occisionem fratris 
ad poenitentiam invitabat dicens: Si bene egeris, recipies; si autem male, 
statim in foribus peccatum aderit? sed subter te erit appetitus ejus, et 
tu dominaveris illius. 

Deinde de ipso Adam dicitur Sap. 10 (v. 2) quod sapientia eduxit 
a delicto suo. Item de David poenitente exempla sunt manifestissima, non 
solum quando adulterium et homicidium commisit, sed etiam quando 
numeravit populum suum superbia quadam elatus; et nihilominus ve- 
niam est consecutus. Quanto magis in novo testamento debemus veniam 
sperare poenitentes? 

Praeterea apostolo Petro post trinam negationem pepercit, et insuper 
dedit claves regni caelorum. Tamen peccaverat post baptismum, ut notat 
Augustinus epist. 108 citata. 

Praeterea testimonia novi et veteris testamenti adsunt in quibus 
haec divina misericordia absque termino offertur peccatoribus. V. gr.; 

Ezech. 33 (v. 11) : Vivo ego dicit Dominus Deus; nolo mortem impii, sed' 
ut convertatur impius a via sua et vivat. Ergo multo magis in novo te- 
stamento possumus esse certi de spe veniae, quando Deus jam mortuus 
est pro peccatis nostris. Quam consequentiam videtur fecisse Apostolus 
ad Rom. 5 (v. 10) : Si enim cum inimici essemus, reconciliati sumus Deo 
per mortem Filii ejus, multo magis reconciliati, salvi erimus in vita 
ipsius; ac si diceret: ut fieret redemptio peccatorum, tradidit Deus Fi- 
lium suum in mortem; multo magis facta jam redemptione et vivente 
Christo, miserebitur peccatorum, siquidem virtus mortis et passionis ejus: 
manet in divina acceptatione et sacramentis Ecclesiae. 

Confirmatur ex I Joan. 2 (w. 1-2) : Haec scribo vobis, ut non peccetis. 
Sed etsi quis peccaverit, advocatum habemus apud Patrem, Jesum Chri- 
stum justum; et ipse est propitiatio pro peccatis nostris, non pro nostris 
autem tantum, sed etiam totius mundi. 

Praeterea vide Ezech. 16 per totum ubi, post plurima et maxima 
scelera numerata populi Israel et a populo repetita, tandem concludit 
Deus ostendens suam maximam misericordiam et dicit: Scies quia ego 
Dominus, ut recorderis et confundaris, et non sit tibi ultra aperire os 
prae confusione tua, cum placatus tibi fuero in omnibus quae fecisti 
(vv. 62-63). 

Denique Mat. 18 (w. 14-15), cum dixisset Christus, praemissa para- 
bola de centum ovibus, Sic non est voluntas apud Patrem vestrum qui 
in caelis est, ut pereat unus de pusillis istis, statim subjungit praeceptum 
de correptione fraterna : Si peccaverit in te frater tuus etc. Unde Petrus 
occasionem sumpsit interrogandi: Quoties peccabit in me et dimittam 
eum? usque septies? Cui Christus respondit: Non dico tibi usque septies,, 
sed usque septuagies septies, hoc est, absque termino. Et observandum 
est quod, quamvis ad litteram videatur Petrus interrogasse et Dominus 
respondisse de peccatis contra nos commissis, quae debemus parcere sem- 
per ex corde proximis nostris, tamen inde colligitur per bonam conse- 
quentiam, quod Deus paratus est parcere absque numero quoties pecca- 
tor veniam petierit; et ejus vicarius in terris idipsum tenetur facere. 
Patet consequentia, quia ipse Dominus praecipit ut simus misericordes 
sicut Pater caelestis misericors est. Ad quem debemus orare: Dimitte 
nobis debita nostra sicut et nos dimittimus debitoribus nostris. Ergo 
Deus absque termino paratus est dimittere peccata. 

7. — Unde sit secunda conclusio: Deus paratus est ferre auxilium 
necessarium et sufficiens, ut verificetur quod peccator possit converti 
quotiescumque peccaverit. Haec conclusio probatur certa secundum fi- 

dem catholicam. Quilibet peccator quandiu est in hac vita potest con- 
verti in Deum, secundum communem legem Dei. Ergo secundum eam- 
dem legem Deus paratus est dare peccatori auxilium supematurale suf- 

ficiens. Antecedens est certum secundum fidem catholicam, ut diximus 
in prima conclusione. Consequentia vero probatur evidenter. Quia nul- 
lus peccator potest reparari per poenitentiam ex viribus naturae adqui- 
sitam, ut patet in concilio Tridentino, sess. 6, can. 3. Ergo necesse est, 
secundum communem legem Dei, ad hoc quod peccator possit obtinere 
divinum auxilium sufficiens et ut possit converti, quod ipse Deus sit 
paratus dare tale auxilium. Alioqui non verificabitur simpliciter et abso- 
lute loquendo quod peccator possit converti, quin potius verificabitur 
impossibile est quod peccator convertatur. 

Confirmatur. Quia nemo obligatur ad impossibile; sed peccator se- 
cundum legem communem tenetur converti: ergo secundum legem com- 
munem possibile est quod peccator habeat auxilium quo possit converti. 

8. — Tertia conclusio: Non est necessarium, secundum fidem catho- 
licam, asserere quod quilibet peccator post peccatum recipiat auxilium 
aliquod supernaturdle quo fiat de novo patens converti, ita ut si non 
convertatur, de novo peccet contra legem poenitentiae. Probatur conclu- 
sio. Quia potest contingere et contingit quod aliquis post peccatum, 
irmrio et in ipso peccato, repente moriatur et condemnetur propter solum 
peccatum fornicationis. Ergo ille peccator non necesse est quod receperit 
auxilium supernaturale, siquidem praeceptum poenitentiae non obligavit 
illum pro tunc, alias condemnaretur propter novum et speciale pecca- 
tum impoenitentiae. 


Probatur secundo. Quia, non necessarium est secundum fidem catholi- 
cam quod Deus continue absque intermissione inspiret mentes hominum 
ut convertantur. Experientia enim constat quod multi peccatores lae- 
tantur cum male faciunt et exultant in rebus pessimis, ut dicitur 
Prov. 12. Ergo pro tunc non recipiunt divinam aliquam inspirationem, 
siquidem pro tunc omnino sunt obliti Dei. Ergo sufficit ad veritatem 
fidei catholicae, quae docet possibile esse homini converti quandiu est 
in hac vita, quod haec possibilitas fundetur in libertate arbitrii non 
obstinati et principaliter in divina misericordia, quae omnibus viventibus 
proponitur secundum legem communem. Et hoc est Deum esse paratum 
auxiliai omnibus peccatoribus; non autem quod voluntate beneplaciti 
statuerit ab aeterno singulis peccatoribus speciale auxilium conferre. 
Alias omnes illud reciperent, siquidem voluntas beneplaciti Dei semper 
impletur. 


Sed observandum est maxime quod, sicut divina providentia non 
tollit rerum contingentiam, ita nec divina praedestinatio vel reprobatio 
destruit libertatem arbitrii, nec possibilitatem absolutam alicujus effe- 
ctus alias contrarii ejus quem Deus ab aeterno infallibiliter futurum esse 
providit vel praevidit. De his omnibus dictis et paulo post dicendis 

vide nostra Commentaria in primam partem, q. 19, a. 9 et 10 et q. 23, 
a. 3, dub. 2 et in 2. 2, q. 10, a. 1 dub. 2. 

Quarta conclusio: Necessarium videtur asserere quod quotiescum- 
que peccat aliquis speciale peccatum, quia non convertitur nec agit 
poenitentiam, receperit de facto aliquam divinam inspirationem vel no- 
titiam Dei vocantis ad poenitentiam. Probatur. Quia si nunquam talem 
inspirationem accepit, non peccaret contra praeceptum supernaturale. 
Ergo si peccat, recipit. Probo antecedens, quia qui nunquam recepit 
aliquam inspirationem vel notitiam fidei supernaturalis, non peccat pec- 
catum infidelitatis, ut colligitur ex illo Joan. 15 (v. 22) : Si non venissem 
et locutus eis fuissem, peccatum non haberent, videlicet infidelitatis, ut 
divus Augustinus explicat. Ergo pari ratione qui nunquam recepit ali- 
quam inspirationem vel notitiam circa poenitentiam supernaturalem 
agendam suo tempore, non peccabit speciale peccatum impoenitentiae. 


Confirmatur. Quia nemo peccat in eo quod facere vel vitare non 
potest. Sed absque aliquo auxilio praeveniente non habet homo initium 
ad agendum talem poenitentiam. Ergo non peccat non agendo. 


Quod si quis objiciat quod propter suam culpam non habet illud 
auxilium: respondetur quod hoc non sufficit ut concludatur quod ille 
Ede novo peccat, sed solummodo concluditur quod in poenam peccati 
praecedentis justissime non det illi Deus auxilium praeveniens, quem- 
admodum negatur illi qui in fragranti adulterio moritur vel etiam post 
delictum dormiens moritur, qui tamen non peccavit novum peccatum eo 
quod non praevenerit tempus mortis cum poenitentia. 

10. — Quinta conclusio: Quamvis Deus sit paratus omnibus dare 
auxilium sufficiens ut possint converti, et de facto det pro certo tempore 
quando homo tenetur converti, tamen multis negat auxilium efficax 


quo efficaciter convertantur, et sine quo nemo convertitur. 


Pro cujus intelligentia maxime observandum est omne auxilium Dei 
esse efficax illius effectus ad quem Deus vult voluntate beneplaciti dare 
illud auxilium. Nihilominus distinguitur duplex auxilium: alterum auxi- 
lium datur ut homo fiat potens converti quasi in actu primo ; aliud vero 
specialius et efficax alterius effectus, videlicet actualis conversionis. 
De priori auxilio dicitur ad Rom. 2 (w. 4-5) : An ignoras quoniam be- 
nignitas Dei ad poenitentiam te adducit? Tu autem secundum duritiam 
tuam et impoenitens cor thesaurizas tibi iram in die irae etc. Ecce quo- 
modo idipsum quod ex parte Dei est effectus benignitatis, convertitur 
in iram ex parte recipientis peccatoris, et etiam in indignationem con- 
vertitur. De altero auxilio dicitur Joan. 6 (v. 4.5) : Omnis qui audit a 
Patre et didicit, venit ad me. Dixerat autem Christus : Nemo potest veni- 


re ad- me, nisi Pater qui misit me traxerit eum. Quo verbo significatur 

efficacia divini auxilii quo homo convertitur, et sine quo nullus unquam 
convertitur. Et nihilominus ipse homo venit per liberum arbitrium tra- 
ctus divina misericordia. Super quem locum vide divum Augustinum. 
Item de priori auxilio dicitur Prov. 1 (w. 24. 26) : Quia vocavi et re- 
nuistis, extendi manum meam et non fuit qui aspiceret... Ego quoque 
in interitu vestro ridebo etc. Et Act. 7 (v. 51) : Vos semper Spiritui San- 
cto. resistitis. De secundo autem dicitur Esther 13 (v. 9) : Voluntati enim 
tuae nemo resistere potest. Et in Ps. (113 B, 3) : Omnia quaecumque vo- 
luit fecit. Quae testimonia intelliguntur de voluntate beneplaciti, quae 
est voluntas Dei absoluta circa dispositionem creaturarum per quam ipse 
Deus concurrit auxiliis efficacibus ad omne bonum sive naturale, sive 
supernaturale. 

Ex dictis colligitur cavendum esse a quorumdam doctrina asseren- 
tium quod cum aequali omnino auxilio recepto ex duoEus peccatoribus 
unus convertitur et alius manet in peccato. Cujus sententia videtur esse 
aliquo modo Hadriani in 4, de poenitentia, q. 1, a. 3 $ 3, ubi ait paucos 
esse qui ad extremum virium suarum conentur, et ideo opus est plus 
quam sufficienti auxilio. Quibus verbis hic auctor videtur sentire quod, 
aliquo auxilio recepto, non convertatur aliquis peccator, quia non fecit 
totum quod ex viribus naturae potest, alter vero aequali auxilio conatus 
totum quod in se est ex viribus naturae convertetur. Hanc sententiam 
expresse tenuit Roardus Tapper, decanus Lovaniensis, in lib. Fidei 
articulorum circa dogmata ecclesiastica, art. 7 (1), et citat pro se Driedo 
in lib. De redemptione et captivitate humani generis. V erumtamen, quia 
haec disputatio pertinet ad 1. 2, q. 109 a. 6 et 7, hic breviter dicimus 
hanc doctrinam multum participare cum errore Pelagiano. Ratio est 
quia ex illa sequitur bonum usum liberi arbitrii non esse efficaciter a 
gratia Dei, siquidem supposito aequali illo auxilio, ut ajunt ex viribus 
naturae, quidam homo bene utitur illo et convertitur, alter vero non uti- 
tur illi et manet in peccato. Patet consequentia quia, secundum hanc 
sententiam, ultima resolutio hujus differentiae, quare unus convertitur 
et alter non convertitur, reducenda est ultimate ad liberi arbitrii facul- 
tatem naturalem, videlicet quia iste voluit et alter non voluit. Etenim 
ex parte Dei salvatoris non est major concursus cum uno quam cum 
altero. 

Confirmatur ex divo Augustino super illud Joan., Nemo potest venire 
ad me nisi Pater etc. ubi ait: “Quare istum.trahat illum non trahat, noli 
velle investigare si non vis errare" (2) ; ac si diceret, quod sola divina 
voluntas est prima causa hujus differentiae. Et nihilominus isti doctores 
volunt reddere ultimam rationem hujus differentiae ex parte liberi 


(1) R. Tappeb. Explicatio articulorum circa dogmata eccles., Lovanii, 1555-1557. 
(2 S. August. Tract, in Joannis Evang., tract. 26, n. 2. ML 35, 1607. 

arbitrii. Igitur errant. Item divus Augustinus saepissime contra Pela- 
gium ait bonum usum liberi arbitrii esse donum Dei. Et in lib. De corre- 
ptione et gratia, cap. 12 ait Adam accepit unde posset non peccare, et 
non accepit ut non peccaret (1): ergo non peccare donum fuisset Dei 
specialius. Bene uti divino auxilio donum Dei speciale est juxta illud 
ad Phil. 2 (v. 13) : Ipse enim est qui operatur in vobis et velle et perficere 
pro bona voluntate, videlicet pro sua liberalitate. Cujus explicationem 
vide in concilio Arausicano can. 4 ubi dicitur: “Si quis ut a peccato 
purgemur voluntatem nostram Deum expectare contendit, non autem 
ut etiam purgari velimus per Sancti Spiritus infusionem et operationem 
in nobis fieri confitetur, resistit ipsi Spiritui Sancto... et Apostolo di- 
centi: Deus est qui operatur in vobis etc". (Phil. 2. 13). 

Hoc supposito probatur quinta conclusio ex illo ad Rom. 9 (v. 18), 
Cujus vult miseretur, et quem vult indurat. Quod quidem testimonium 
omnes scholastici explicant de auxilio efficaci, quo posito, statim infalli- 
biliter homo convertitur; quo frustrato, manet homo in peccato. Et 
dicitur indurari praesertim si praecesserunt divinae inspirationes et 
admonitiones quibus homo invitatur ut convertatur; ipse autem prae 
malitia sua resistit Deo vocanti et excitanti, et tunc magis obduratur et 
est major causa justae condemnationis illius. 

Sed est observandum quod hoc auxilium speciale et efficax conversio- 
nis saepe aufert Deus in poenam peccati, ut patet Prov. 1 (vv. 24, 26) : 
Quia vocavi et renuistis etc., ego quoque im interitu vestro ridebo. Et in 
Ps. 80 (vv. 11-12) : Dilata os tuum et implebo illud. Et non audivit po- 
pulus meus, et dimisi eos in d-esideriis cordis eorum;. ...contumeliis affi- 
ciam. Et II Thes. 2 (v. 10) : Pro eo quod veritatem caritatis non recepe- 
runt ut salvi fierent, ideo mittet illis Deus operationem erroris ut 
credant mendacio. Quae omnia naturaliter verificantur, nisi per divinam 
permissionem subtrahente Deo auxilium efficax, quo posito, non erra- 
rent. Nihilominus non necesse est quod semper auferatur illud auxilium 
ad non peccandum propter peccatum alterum et in poenam illius. Pro- 
batur. Si quis jam egit poenitentiam de peccatis praeteritis vel per ba- 
ptismum mundatus est ab originali peccato, et postea permittatur a Deo 
cadere in mortale peccatum, non potest quis dicere quod illa permissio 
Dei per subtractionem auxilii efficacis quo posito non peccaret, sit poena 
peccati : neque praeteriti quod jam fuit remissum per gratiam, neque ali- 
cujus futuri peccati, quia Deus non punit peccatum antequam commit- 
tatur. Dicendum ergo est quod illa permissio vel effectus reprobationis, 
si homo moritur in illo peccato, vel est effectus divinae providentiae 
propter aliud majus bonum, vel ipsius peccatoris ut resurgat postea 


(1) S. Auqust. De correptione et gratia, cap. 12. ML 44, 937. 

majori fervore vel cautela vel humilitate, vel propter aliud majus bo- 
num quod ipsi Deo notum est. Et haec doctrina est tutissima, tribuens 
Deo quod Dei est, et libero arbitrio quod suum est, juxta illud Osee 13 
(v. 9) : Perditio tua Israel, tantummodo in me auxilium tuum. 

11.— Ad argumenta in oppositum respondetur. [Ad primum], 
quod illa duo testimonia significant difficultatem conversionis, sed non 
impossibilitatem, ut explicat Ambrosius lib. 1 De poenitentia cap. 8. 
Tertium vero testimonium explicat Hieronymus ibidem quod primum 
peccatum consistit in cogitatione, secundum in consensu, tertium in 
opere, quartum in induratione cum finali impoenitentia (1). Alii dicunt 
quod super tribus et quatuor idem est ac si diceret super septem scele- 
ribus, per quem numerum datur intelligi perfecta malitia cum finali 
impoenitentia. Respondetur secundo quod Dominus non loquitur de 
culpa peccati significans non esse possibilem conversionem a peccato, sed 
loquitur de poena, temporali. Statuerat enim Deus temporaliter illos 
perdere, si certum numerum peccatorum addidissent. Ad quartum testi- 
monium similiter potest respondi, non erat consecuturus misericordiam 
quantum ad vitam temporalem. Quod si intelligatur de misericordia 
veniae peccatorum, dicendum est quod non orabat ex corde simplici, 
sed ficto. 

12. — Ad secundum respondetur quod primum testimonium explicat 
Augustinus in Sermone de verbis Domini, et lib. 4 Contra Cresconium, 
cap. 8, et epist. 50, quod intelligitur de peccato finali impoenitentiae, 
quod non remittitur in hoc saeculo nec in futuro (2). Sed contra, quia 
haec expositio non videtur litteralis, siquidem de quocumque peccato 
potest dici quod non remittitur nec in hoc saeculo nec in futuro, si de 
illo non fiat poenitentia. Et etiam Dominus aliquid speciale voluit 
Bsignificare cum dixit, spiritus autem blaspheaniae etc. Respondetur quod 
nolle poenitere usque ad mortem est speciale peccatum contra Spiritum 
Sanctum, quia est contra benignitatem quae invitat peccatori ad mise- 
ricordiam. Secundo respondetur cum Ambrosio lib. 2 De poenitentia, 
cap. 4 quod spiritus blasphemiae maxime repugnat conversioni pecca- 
toris, quia contradicit medicinae, sicut pharisaei contra Christum dice- 
bant de miraculis factis in virtute Spiritus, quod in Beelzebub ejiciebat 
daemonia, et hoc est peccatum et spiritus blasphemiae (3). Dicendum 
igitur quod hoc peccatum non remittitur in hoc saeculo quia raro re- 
mittitur, non quia non possit remitti. Et idcirco Chrysostomus super 
illum locum ait quod per hyperbolem locutum fuisse Dominum (4). 


. Hierony mus, Comment, in Amos, lib. 1, cap. 1. ML 25, 996. 

. Ambrosius, De poenitentia, lib. 2, c. 4. ML 16, 523. 
. J. Chrysost. Homiliae in Matthaeum, hom. 41, n. 3. MG 57, 449-450. 

Secundum testimonium Act. 8 explicat Ambrosius ubi supra quod 
cum Petrus dixit, forte, non dubitavit de misericordia, sed an ipse Simon 
magus vere poeniteret. Item illa particula, forte sive forsan, aliquando 
non est dubitantis, ut Joan. 8 (v. 19) : Si me sciretis, forsitan et Patrem 
meum sciretis. 

Ad tertium testimonium respondetur ita esse intelligendum, quod 
Esau non invenit locum poenitentiae quantum ad restitutionem primo- 
geniturae quam vendiderat propter escam. 

Ad quartum testimonium respondet Ambrosius lib. 1 De poenitentia,. 
cap. 9 quod non negat divus Joannes orandum esse pro tali homine, cum 
sciret orasse Moysen, et veniam impetrasse populo qui peccaverat ad 
mortem cum adoravit vitulum, et beatus Stephanus orasse Christum 
pro lapidantibus. Sed voluit significare non cujuslibet orationem suffi- 
cere ut a mortali resurgat peccator, sicut sufficeret si peccasset venia- 
liter (1). Atque ita sensus illorum verborum, non pro illo dico ut roget 
quis, iste est ac si diceret: non pro illo dico ut roget quilibet, sed opus 
est oratione viri magnae virtutis. Secundo respondetur quod peccatum 
ad mortem dicitur quod usque ad mortem durat sine poenitentia. Sic 
exponit Augustinus lib. De correptione et gratia, cap. 12, et lib. 1 Re- 
tractionum, cap. 18, et Magister Sententiarum lib. 2, d. 43. 

13. — Ad tertium argumentum, quod procedebat ex ratione, respon- 
detur nego consequentiam, quia antequam habeat homo auxilium efficax 
conversionis verificatur quod potest converti, maxime quando recipit 
auxilium illud sufficiens ut possit converti et ut repraesentetur sibi 
possibilis conversio. Quod autem non convertatur, et per hoc quod non 
convertitur peccet de novo, quia instabat tempus conversionis, sibi im- 
putatur, quia a semetipso, id est, noluit converti per liberum arbitrium 
et restitit Deo excitanti et vocanti. 

Notandum tamen hic magnam esse aequivocationem in illa proposi- 
tione majori, nemo potest converti nisi habeat auxilium efficax. Etenim 
si illa determinatio, nisi habeat auxilium efficax conversionis, determi- 
net actum conversionis, vera est propositio et catholica, sicut ista, non 
potest esse album nisi habeat albedinem, et sicut ista, non potest salvari 
non praedestinatus. Et hic dicitur sensus compositus, quia componitur 
ipsa determinatio cum actu ipso. Si autem determinet possibilitatem et 
potestatem, tunc sensus est, antequam habeat peccator auxilium efficax 
non est possibilis conversio. Et isto modo est falsa propositio et erronea. 
Quin potius secundum fidem catholicam, antequam peccator habeat illud 
auxilium, verificatur quod potest converti, sicut antequam corpus habeat 
albedinem verificatur quod potest esse album, quia possibile est habere- 


(1) S. Ambrosius, De poenitentia, lib. 1, cap. 9. ML 16, 498-500. 

albedinem. Et hic dicitur sensus divisus, quando componitur ipsa deter- 
minatio cum ipsa possibilitate. t 

Notandum est secundo circa illam minorem, Deus statuit ab aeterno 
non dare auxilium efficax conversionis huic peccatori, quod cum ista 
veritate stant aliae duae veritates catholicae. Prima, quae per talem 
providentiam nihil tollitur de libertate humana, ut ait divus Thomas 1 
p. q. 23, a. 3 et ad 3. Secunda veritas est quod Deus his quibus non 
datur tale auxilium, est paratus dare voluntate antecedenti, quemadmo- 
dum vult omnes homines salvos fieri; quod quidem verificatur, quia 
remedia communia omnibus sufficientia proposuit secundum legem ordi- 
nariam, nam pro omnibus mortuus est Christus quantum ad suffi- 
cientiam. 

Notandum est tertio differentiam esse aliquam inter has propositio- 
nes, possibile est Petrum habere fidem vel converti, et Petrum habere 
potestatem credendi vel ut convertatur. Nam prior dicit tantum possibi- 
litatem fundatam in natura liberi arbitrii et misericordia Dei possibi- 
liter communicabili. At vero in secunda videtur ultra affirmari aliquid 
misericordiae jam communicatum homini per quod fit homo potens 
converti quasi in actu primo ejusdem ordinis supernaturalis. Diximus 
quasi in actu primo quia non est opus ut illud praeceptum sit habitus 
vel per modum habitus, sed sufficit quod sit motio quaedam vel excitatio 
divina supernaturalis circa mentem hominis, ita ut si pro tunc currat 
tempus praecepti, non excusetur homo a peccato speciali si non conver- 
titur. Ceterum prior illa possibilitas et etiam quod Deus sit paratus dare 
auxilium, non sufficit ut homo peccet contra praeceptum supernaturale.. 
Alias omnes qui non habent fidem peccarent peccatum speciale infide- 
litatis, cujus oppositum ostendimus cum divo Thoma in Secunda secun- 
dae, q. 10. Similiter omnis peccator qui repente moritur peccaret specia- 
le peccatum impoenitentiae, siquidem possibile fuit ut converteretur 
quandiu vixit. Atque hactenus de ista difficultate pro hac materia dicta 
sufficiant. 

14. — Dubitatur secundo: an super eadem peccata possit iterari, 
sacramentum poenitentiae. 

Arguitur primo pro parte negativa. Super eadem peccata non potest 
esse vera forma, ego te absolvo, quando jam peccator virtute clavium est 
absolutus ab illis peccatis. Ergo. Probatur antecedens et explicatur. Nam. 
propterea dicimus quod quando aliquis accedit ad hoc sacramentum jam 
contritus verificatur illa forma, ego te absolvo, quia homo ille nondum 
erat absolutus effective virtute clavium. Ergo si semel jam est absolutus 
virtute clavium, non poterit ab eisdem peccatis iterum verificari quod 
absolvitur virtute clavium. 

15. — Arguitur secundo. Super eamdem confessionem non potest 
repeti forma illa, ego te absolvo: ergo nec super eadem peccata bis con- 
fessa poterit repeti. Probo consequentiam, quia duplex confessio non 
sufficit ut sit duplex materia hujus sacramenti, si eadem omnino peccata 
confitetur homo. 

Confirmatur. Sacramentum poenitentiae habet pro materia ipsa pec- 
cata ut removenda et destruenda: ergo si semel per hoc sacramentum 
sunt jam remota et destructa, non poterunt iterum esse materia hujus 
sacramenti, nam quod destructum est non poterit iterum destrui nisi 
reaedificetur. 

16. — Arguitur tertio. Nam ex opposita sententia sequeretur quod, 
si aliquis antequam absolvatur confitetur bis peccata sua, poterit sacer- 
dos illum bis absolvere. Probatur consequentia, quia tunc repetitur du- 
plex materia proxima ex parte confitentis: ergo sacerdos poterit adhi- 
bere duplicem absolutionem. 

17. — Arguitur quarto. Materia proxima hujus sacramenti sunt 
actus poenitentis, scilicet contritio, confessio et satisfactio. Ergo saltem 
non sufficiet duplex confessio eorumdem peccatorum ut repetatur forma, 
nisi etiam sit duplex contritio. 

18. — Ad hoc dubium respondetur et sit prima conclusio: Super 
eadem peccata non potest iterari absolutio, nisi iteretur confessio. Ratio 
est quia super eamdem materiam proximam nullius sacramenti forma est 
iterabilis sine injuria sacramenti, eo quod ipsa iteratio attestatur insuf- 
ficientem fuisse priorem formam. 

Secunda conclusio: Super eadem omnino peccata, si pluries illa con- 
fiteatur homo, licite et religiose potest fieri absolutio. Ratio est quia ipsa 
confessio tenet locum materiae proximae in hoc sacramento. Igitur cum 
hoc sacramentum ex natura sua sit iterabilis, poterit iterari quando 
materia proxima est altera. 

Conclusiones istae sunt Cajetani in verbo Absolutio a peccatis 1, et 
!communis usus fidelium hanc doctrinam confirmat. 

Tertia conclusio mihi valde probabilis: Non sufficit quod multipli- 
cetur confessio vocalis ut possit multiplicari absolutio, nisi etiam con. 
fessio procedat ex novo dolore de peccatis. Hanc videtur probare quar- 
tum argumentum. Et praeterea probatur. Quia repetitio formae attesta- 
tur: vel insufficientem fuisse priorem absolutionem ex parte formae; 

-et hoc dici non potest, supposito quod prior absolutio facta est a sacer- 
dote habente jurisdictionem: vel attestatur imperfectam fuisse confes- 
sionem eorumdem peccatorum; sed neque hoc est verum, quia supponi- 
mus quod peccator eadem peccata cum eisdem circumstantiis confessus 
omnino est. Ergo praesens confessio repetita vocaliter dumtaxat non 
-supplet aliquem defectum prioris confessionis propter quem impedi- 

retur fructus sacramenti vel abundantia ipsius fructus. Ergo si con- 
fessio tantum vocaliter repetatur, non debet repeti forma absolutionis. 
Ceterum quando ponitur de novo alia contritio vel major contritio, jam 
suppletur aliqua imperfectio prioris materiae proximae, scilicet contri- 
tionis, per quam imperfectionem impediebatur abundantia fructus sa- 
cramenti poenitentiae. Itaque ex minori dispositione poenitentis contin- 
git ut praeterita absolutio non habeat tam abundantem effectum sicut 
haberet cum praesenti dispositione majori. Et idcirco datur locus ut 
iterum doleat et magis doleat, et sic recipiat iterum atque iterum sacra- 
mentum poenitentiae, quod habet rationem medicinae iterabilis. 

Denique probatur, quia quoties peccator coram Deo dolet de peccatis 
etiam confessis, recipit gratiam, juxta illud Ps. 50 (v. 4) : Amplius lava 
me etc. Ergo etiam quoties confitetur cum dolore coram sacerdote Dei 
vicario, recipiet virtutem saeramenti poenitentiae. 

19. — Ad argumenta in oppositum respondetur. Ad primum nego 
antecedens. Et ad probationem respondetur quod ratio illa, licet sit suf- 
ficiens, non tamen adaequata est. Sed ratio adaequata est quia illa for- 
ma, ego te absolvo, facit hunc sensum, sacramentum absolutionis tibi 
impendo, ut supra explicatum est. Et in hoc sensu verificatur, ego te 
absolvo. Quando vero peccator iterum confitetur eadem peccata de qui- 
bus fuerat absolutus, tunc non confertur ei abundantior gratia sacra- 
mentalis remissiva peccatorum quantum est ex parte sua ex virtute 
clavium. 

20. — Ad secundum nego consequentiam. Et ad probationem, nego 
antecedens, praesertim si repetita confessio sit conjuncta cum nova 
displicentia eorumdem peccatorum. 

Ad confirmationem nego consequentiam. Non enim requiritur ad 
veritatem hujus sacramenti quod qui confitetur peccata sua adhuc sit 
in peccato, immo quando magis contritus accedit, est melius dispositus 
ad abundantiorem effectum sacramenti. Sed sufficit quod per sacra- 
mentum conferatur gratia specialis destructiva peccatorum, si homo 
accederet cum sola attritione. Et quanto gratia est abundantior, tanto 
perfectius destruuntur peccata per elongationem cordis a peccato et 
majorem satisfactionem divinae offensae. Atque ita intelligitur illud 
Ps. 50 (v. 4-5) : Amplius lava me ab iniquitate mea, et a peccato meo 
munda me, quoniam iniquitatem meam ego cognosco, et peccatum meum 
contra me est semper. Ubi propheta significat majorem dispositionem 
ex parte poenitentis, etiam multiplicatam, conducere ad majorem satisfa- 
ctionem pro divina offensa. Ita verificatur, amplius lava me, non 
quia culpa et macula peccati per primam gratiam infusam non sit omni- 
no ablata, sed quia per majorem et majorem dolorem magis elongatur 
mens a peccato et major fit satisfactio divinae offensae majestati. 

21. — Ad tertium argumentum nego sequela, quia una absolutionis 
forma sufficit informare et perficere in ratione sacramenti omnem con- 
fessionem et omnem dispositionem antecedentem in peccatore dum 
petit absolutionem, etiamsi saepe tunc doleat et repetat confessionem 
vocalem eorumdem peccatorum. Non autem sufficit informare futuram 
confessionem et dispositionem per dolorem habitum postea quam abso- 
lutus est. Et idcirco opus est nova absolutione, si poenitens vult iterum 
confiteri eadem peccata. 

Sed observandum est quod quando aliquis voluntarie intendit confi- 
teri eadem peccata quae prius bene confessus fuerat et de quibus absolu- 
tionem receperat, non tenetur omnia peccata praeterita confiteri neque 
facere tantam examinationem sicut si non fuisset confessus, sed omnino 
est eadem ratio atque de venialibus, quae non sunt necessaria materia, 
sed voluntaria et sufficiens ad hoc sacramentum. Ceterum peccata mor- 
talia quantum ad hoc differunt a venialibus, quod ista potest confiteri 
simplici sacerdoti, et fiet verum sacramentum; mortalia vero quae homo 
vult iterum confiteri, requirunt jurisdictionem in sacerdote ex commis- 
sione sedis apostolicae, unde derivatur virtus et operatio clavium eccle- 
siasticarum. 

22. — Ad quartum et ultimum argumentum respondetur quod probat 
tertiam conclusionem. Sed circa illam observandum est quod sacerdos 
ipse rationabiliter judicat quod qui iterum confitetur eadem peccata, 
habet iterum dolorem eorumdem peccatorum, et ita prudenter iterum 
absolvit. Hactenus de hac quaestione, de qua plura in 2. 2, et etiam 
possunt videri nostra Commentaria in hac parte, ubi diffusius pertra- 
ctatur haec materia. 


QUAESTIO OCTOGESIMAQUINTA 


De poenitentia secundum quod est virtus 


ARTICULUS PRIMUS 


Utrum poenitentia sit virtus 


Prima conclusio: Poenitentia prout est dolor et tristitia in appe- 
titu sensitivo, non est virtus, sed quaedam passio. 

Secunda conclusio: Poenitentia ut consistit in voluntate est 
virtus vel actus virtutis. Ratio est quia pertinet ad rationem rectam 
quod aliquis doleat vel eligat dolere de quo dolendum est, et eo modo 
et fine quo dolendum est. 

Circa primam conclusionem poterat dubitari an poenitentia secun- 
dum quod est in appetitu sensitivo habeat rationem virtutis. Et ratio 
dubitandi est quia in appetitu sensitivo sunt virtutes circa passiones, 
v. gr. fortitudo et temperantia. Ergo etiam circa passionem tristitiae do 
peccato praeterito poterit esse virtus in appetitu sensitivo. Sed de hac 
difficultate dicemus art. 4. 

Circa secundam conclusionem observa quod divus Thomas in hoc arti- 
culo solum intendit concludere poenitentiam de peccatis praeteritis, 
quae est ex electione et ratione moderante in ordine ad bonum finem 
esse virtutem vel actum virtutis, scilicet actum honestum et bonum 
moraliter. Utrum autem sit actus virtutis specialis et cujus virtutis, in 
sequentibus definitur. 

Secunda itaque conclusio in praedicto sensu est, secundum fidem ca- 
tholicam, certa, et oppositum fuit error Lutheri damnatus a Leone deci- 
mo in bulla contra Lutherum (1) et a concilio Tridentino sess. 14, can. 5. 
Quem errorem secuti sunt in Hispania ante annos septuaginta et ante 
qui vulgo appellabantur illuminati, irridentes eos qui de commissis pec- 


(1) Cf. Denzinger, 746. 

catis tristabantur. Hic error aperte colligitur ex sacris litteris, v. g. 
Baruch 2 (v. 18) : Anima quae tristis est et incedit curva super magni- 
tudinem mali sui, et oculi deficientes, et anima esuriens, dat tibi gloriam 
ef justitiam Domino. Item II ad Cor. 7 (v. 10) : Quae enim secundum 
Deum tristitia est, poenitentiam in salutem stabilem operatur. ltem 
Ps. 6 (v. 7) : Lavabo per singulas noctes lectum meum, lacrimis etc. Item 
Is. 38 (v. 15) : Recogitabo tibi omnes annos meos in amaritudine animae 
meae. Et denique Christus Dominus doluit de peccatis nostris: ergo 
nos majori ratione dolere debemus de propriis peccatis. 

Denique ratione naturali probatur ipsa conclusio. Est enim laudabile 
apud omnes homines dolere de injuria facta amico et benefactori: ergo 
multo magis laudabile est tristari de offensa commissa contra Deum 
auctorem naturae. Et multi philosophorum poenitentiam laudaverunt. 
V. gr. Seneca Tragoecbia 8, “quem poenitet peccasse, pene est inno- 
cens" (1). Aristoteles 7 Ethicorum ait differentiam esse inter incontinen- 
tem et intemperatum quod incontinentem poenitet post factum, non 
autem intemperatum, et ideo ille est minus malus (2). Item Horatius lib. 
3 Carminum: “quid tristes querimoniae, si non supplicio culpa reciditur? 
Quid leges sine moribus vanae proficiunt? ...Eradenda cupidinis pravi 
sunt elementa, scelerum si bene poenitet" (3). Et Ovidius /Episi.] de 
Ponto, lib. 1: “Saepe levant poenas ereptaque lumina reddunt cum bene 
peccati poenituisse vident" (4). 

Quod si quis contra praedictam conclusionem arguat, quod nulla 
virtus praesupponit peccatum: ergo poenitentia non est virtus. Et con- 
firmatur, quia philosophi, praesertim Aristoteles, nullam mentionem fe- 
cerunt de hac speciali virtute poenitentiae. Respondetur hoc argumento 
satis probari non posse cognosci naturali ratione poenitentiam esse spe- 
cialem virtutem, propterea quod ejus finis est operari ad destructionem 
peccati praeteriti inquantum est Dei offensa ad reconciliandum sibi 
Deum. Haec enim veritas est articulus fidei, ut diximus in superio- 
ribus. Unde et ipse Cicero dixit lib. 3 Academicarum *''*quod si liceret his 
qui in itinere errassent... corrigere errorem poenitendo, facilior esset 
emendatio temeritatis" (5). Ubi nota quod dicit, si liceret, id est, si possi- 
bile fuisset. Videtur enim existimasse impossibile fuisse. 


(1) Seneca, Agamemno, 243. 

(2) Arist. Ethicor, 1. 7, c. 3, n. 2. Didot 2, 78. 

(3) Horatius, Carmina, lib. 3, Ad avaros, carmen 24, 33-36 et 50-52. Didot. 5, 47. 
(4) Ovidius, Epistol. de Ponto, lib. 1. Didot 752. 

(5) Cicero opud Lactantium, Divinarum instit. lib. 6, cap. 24. ML 6, 722. 

ARTICULUS SECUNDUS 


Utrum poenitentia sit specialis virtus 


1. — Conclusio est affirmativa. Ratio est quia operari ad destru- 
ctionem peccati inquantum est Dei offensa non pertinet ad rationem 
propriam alterius virtutis: ergo necesse est quod poenitentia sit specia- 
lis virtus. 

Secunda conclusio, ad primum argumentum : Si in actu poeniten- 
tis consideretur sola displicentia peccati praeteriti, pertinet imme- 
diate iste actus ad caritatem. Si autem consideretur intentio 
operandi ad deletionem peccati praeteriti, iste actus requirit spe- 
cialem virtutem quae imperatur a caritate. 

Tertia conclusio, ad tertium argumentum: Poenitentia expellit 
omne peccatum effective inquantum operatur ad destructionem 
peccati prout est remissibile ex divina gratia homine coopérante. 

2. — Circa primam conclusionem notandum est non esse certam se- 
cundum fidem catholicam. Posset enim aliquis dicere absque errore con- 
tra fidem actum poenitentiae pertinere vel ad virtutem caritatis, vel 
etiam ad singulas virtutes, secundum diversitatem peccatorum de quibus 
hominem poenitet imperante caritate. Et quamvis haec sententia erret 
in methaphysica, non tamen in fide. 

Notandum est secundo, cum divo Thoma consentire fere omnem 
scholam theologorum in d. 14. [Tenet eam] Alexander Halensis 4 p., 
q. 54, membr. 1, a. 3. Sed ad quam virtutem specialem pertineat poeni- 
tere de peccato praeterito, in art. 3 examinabitur. 

3. — Dubitatur autem in hoc articulo circa tertiam conclusionem 
divi Thomae: an illa differentia quam ponit divus Thomas inter poeni- 
tentiam et alias virtutes, videlicet quod quaelibet alia virtus expellit 
formaliter habitum vitii oppositi, eo modo quo albedo expellit formali- 
ter nigredinem ab eodem subjecto; sed poenitentia expellit effective 
omne peccatum. An inquam, haec differentia vera sit. 

Arguitur primo pro parte negativa. Aut enim divus Thomas loquitur 
de poenitentia ut est habitus, vel prout est actus. Non primum, quoniam 
habitus nihil effective operatur nisi efficiendo actum proprium vel ipso 
mediante aliquid aliud. Igitur ipse habitus per se solum non expellit 
omne peccatum effective. Neque secundum, quoniam non assignatur 
ratio sufficiens quare actus poenitentiae effective expellat habitum vitii 
intemperantiae potius quam ipse actus temperantiae, qui natura sua 
est destructivus vitii habitualis adquisiti per proprios actus qui causa- 
verunt efficienter ipsum habitum. 

4. — Arguitur secundo. Quando divus Thomas ait quod poenitentia 
expellit omne peccatum effective, aut sumit peccatum prout est macula 
existens in essentia animae, vel ut est habitus quidam vitii manens in 
potentia ex actu peccati praeteriti. 

Si priori modo loquatur, falsum videtur quod poenitentia effective 
expellat peccata. Probatur. Quia gratia est quae formaliter expellit illam 
maculam. Sed gratia non producitur effective a poenitentia. Ergo neque 
macula effective expellitur per poenitentiam. Minor patet, quoniam 
actus poenitentiae virtutis posterior est natura quam gratia in genere 
causae efficientis, a qua dimanat poenitentia sicut et ceterae virtutes. 
Consequentia vero probatur. Quia nihil efficienter expellit unam formam 
vel privationem formae nisi efficienter producat formam per quam for- 
maliter altera, forma vel privatio expellatur. V. gr., primae qualitates 
effective expellunt albedinem quatenus effective producunt nigredinem 
per quam formaliter expellitur albedo; et sol effective expellit tenebras, 
quia effective producit lucem per quam formaliter expelluntur tenebrae. 
Igitur si poenitentia virtus nullatenus effective producit gratiam, im- 
possibile est quod effective expellat peccatum. 

Rursus neque potest intelligi dictum divi Thomae quatenus peccatum 
est habitus. Nam isto modo non expellitur nisi per actus omnino contra- 
rios, sicut habitus intemperantiae destruitur per actus temperantiae. 

5. — Arguitur tertio. Si poenitentia expellit omne peccatum effecti- 
ve: ergo etiam effective expellit speciale peccatum impoenitentiae sibi 
directe contrarium. Consequens est falsum et contra id quod dicit divus 
Thomas, quod quaelibet virtus expellit formaliter habitum vitii oppositi. 
Ergo etiam poenitentia formaliter expellit impoenitentiam vitium sibi 
contrarium. 

6. — Ad hoc dubium, quod thomistis omnibus difficile est, quidam 
respondent quod divus Thomas loquitur de poenitentia inquantum est 
sacramentum, vel pars sacramenti quantum ad istam partieularitatem, 
quae est effective concurrere ad destructionem peccati. Sic enim omni- 
bus sacramentis commune est effective concurrere ad infusionem gratiae, 
ac proinde ad destructionem peccati quando per illam expellitur. 

Sed haec solutio non satisfacit intentioni divi Thomae, quia in hoc 
argumento agit de poenitentia prout est specialis virtus, non autem ut 
est pars sacramenti. Et quamvis actus poenitentiae virtutis possit esse 
sacramentum vel pars sacramenti, tamen differentia quam divus Tho- 
mas intendit in solutione ad tertium ordinatur ad solvendum argumen- 
tum, quod procederet etiam antequam poenitentia esset sacramentum. 

Est enim tertium argumentum: “Nihil expellitur nisi a suo contra- 
rio ; sed poenitentia expellit omnia peccata: ergo eontrariatur omnibus 
peccatis ac proinde non est specialis virtus". Et solutio divi Thomae 

consistit in negatione ultimae consequentiae; cujus rationem assignat 
quia poenitentia non contrariatur formaliter omnibus peccatis, quod 
requirebatur ut non esset specialis sed generalis virtus. Et profecto haec 
solutio assignanda erat ante legem gratiae. Tunc enim poenitentia erat 
specialis virtus sicut modo. Nam per hoc quod instituta est a Christo 
sacramentum novae legis, non amisit rationem virtutis specialis. Qua- 
propter aliter dicendum quod, cum divus Thomas ait quod poenitentia 
expellit omne peccatum effective, non loquitur de illa ut est sacra- 
mentum, nec loquitur de efficientia instar causae physicae, sed de effi- 
cientia causae moralis, quatenus homo libere cooperatur cum ipso Deo 
intendens destructionem peccati. Quae cooperatio non contrariatur for- 
maliter omni peccato, v. gr. fornicationi aut furto, quemadmodum actus 
specialis aliarum virtutum contrariatur formaliter vitiis contrariis circa 
eamdem materiam. Et idcirco non sequitur quod poenitentia sit virtus 
generalis quasi contraria formaliter omnibus vitiis. Sed est virtus specia- 
lis habens speciale objectum intendens effective expellere omne pec- 
catum. 

Quod si quis contra hoc objiciat quod haec differentia nulla videtur 
esse. Et probet, quia etiam aliae virtutes efficienter in genere causae 
moralis expellunt vitia sibi contraria cooperando cum ipso Deo, immo 
virtutes adquisitae expellunt vitia contraria effective instar causae phy- 
sicae, et non solum moralis, sicut effective adquiruntur habitus istarum 
virtutum nostris actibus. Ergo. 

Nihilominus respondetur quod adhuc differentia praedicta consistit 
in hoc quod poenitentia tantum efficienter et non formaliter expellit 
alia peccata ; reliquae vero virtutes singulae etiam formaliter excludunt 
vitia sibi contraria, sicut albedo nigredinem, ab eodem subjecto. Et haec 
differentia sufficit ad intentum divi Thomae, quia per hanc solvitur 
argumentum quod intendebat probare non esse specialem virtutem poe- 
nitentiam, eo quod contrariaretur omnibus vitiis. Et certe concluderet 
argumentum, si illa contrarietas fuisset formalis. Et idcirco divus Tho- 
mas negavit esse formalem illam contrarietatem ; sed dumtaxat effi- 
cienter, scilicet illo modo libere cooperando cum ipso Deo ad destructio- 
nem peccati. Non tamen negavit divus Thomas quod aliae etiam virtutes 
concurrerent efficienter sive in genere causae moralis, ut virtutes infu- 
sae, sive etiam in genere causae efficientis physicae, sicut actus virtutum 
adquisitarum expellunt vitia contraria. 

7 — Ad argumenta in oppositum respondetur. Ad primum, quod sive 
divus Thomas loquatur de poenitentia ut est habitus, sive ut est actus, 
semper verifieatur quod non formaliter expellit alia vitia, sed tantum 
efficienter, ut dictum est. 

8. — Ad secundum respondetur quod probat poenitentiam ut est 
virtus vel actus virtutis infusae non efficienter instar causae physicae 
expellere peccatum, sive peccatum accipiatur pro macula, sive pro vitio 
habituali, vel potius pro conversione ad malum quae manet in voluntate 
cum aversione a Deo per modum habitus. Nihilominus poenitentia efficit 
per modum recompensationis et satisfactionis, libere operante homine 
cum Deo, ut destruatur et deleatur peccatum. Et iste concursus per 
actum poenitentiae est in genere causae efficientis moralis non quidem 
meritoriae, sed consentiendo cum ipso Deo destruente peccatum per 
poenitentiam hominis. Et est specialior ratio in ipsa poenitentia ut 
concurrat efficienter ad destructionem peccati quam in aliis virtutibus, 
videlicet quia poenitentia per se intendit et est ejus ratio formalis obje- 
cti destruere peccatum prout est offensa Dei recom pensando et satisfa- 
ciendo pro offensa eo modo quo potest. 

9. — Ad tertium argumentum respondetur concedo sequelam, sed 
nego minorem. Utroque enim modo efficienter et formaliter poenitentia 
expellit peccatum impoenitentiae sibi directe contrarium, si illud invenit 
in subjecto poenitenti; immo inde probatur quod poenitentia sit virtus 
specialis formaliter opposita vitio contrario impoenitentiae. 


Reliquae conclusiones divi Thomas art. sequenti examinabuntur. 


ARTICULUS TERTIUS 


Utrum virtus poenitentiae sit species justitiae 


1. — Prima conclusio: Poenitentia secundum quod est virtus est 
pars justitiae. Ratio est quia poenitentia est virtus ex eo quod poenitens 
dolet de peccato commisso in Deum inquantum est offensa Dei cum 
emendationis proposito. Sed emendatio offensae includit recompensatio- 
nem ex parte offendentis, quod est opus justitiae, scilicet satisfactio. 
Igitur poenitentia est pars justitiae. 

Secunda conclusio: In poenitentia non invenitur justum simpli- 
citer, sed secundum quid. Ratio est quia justum simpliciter debet esse 
inter aequales, ut etiam Aristoteles docet 5 Erhic., cap. 6. 

Tertia conclusio, ad primum argumentum: Poenitentia non est 
virtus theologica. Ratio est quia, quamvis sit ad Deum, tamen materia 
et objectum poenitentiae non est Deus, sed sunt actus humani quibus 
Deus offenditur vel placatur. 

Quarta conclusio, ad secundum argumentum: Quamvis peccator 
faciat quidquid potest, non erit sufficiens ad satisfaciendum Deo 

simpliciter loquendo, sed erit sufficiens satisfactio secundum acce- 
ptationem Dei. 

Quinta conclusio, ad tertium argumentum: Poenitentia continetur 
sub justitia commutativa. Ratio est quia poenitens voluntarie compen- 
sat emendam ; ubi existimo legendum esse récompensát offensam. 


Sexta adhuc conclusio, ad quartum argumentum : Quamvis poeni- 
tentia sit directe species justitiae, comprehendit tamen quodam- 
modo ea quae pertinent ad omnes virtutes theologicas et cardi- 
nales. 

2. — Dubitatur primo circa primam conclusionem hujus arti- 
culi et praecedentis: an poenitentia ita sit specialis virtus justitiae, 
ut distinguatur ab omnibus aliis virtutibus, praesertim ab aliis par- 
tibus potentialibus justitiae, a religione, gratitudine, observantia vel 
etiam a partibus integralibus justitiae, quae sunt declinare a malo et 
facere bonum. De quibus omnibus vide divum Thomam 2. 2, q. 79 et 80. 

Arguitur primo pro parte negativa. Si poenitentia est specialis vir- 
tus, vel est infusa, vel adquisita. Sed neutrum est verum. Ergo non est 
specialis virtus. Probo minorem. Nam si est virtus, philophi cognovis- 
sent hanc virtutem specialem. Sed nusquam Aristoteles vel alius philo- 
sophus mentionem illius virtutis fecit. Si autem est infusa virtus, in- 
funderetur in baptismo cum reliquis virtutibus. Sed hoc videtur falsum, 
quia frustra infunderetur in baptismo virtus quae non potest exire in 
actum nisi prius amittatur per peccatum mortale. Si autem dicatur 
quod infunditur per baptismum christiano peccatori quando justificatur 
iterum a peccato, quod etiam videtur inconveniens quod qui peccavit 
post baptismum habeat plures virtutes quam qui non peccavit. Igitur 
poenitentia non est specialis virtus. 

3. — Arguitur secundo. Cujuslibet virtutis actus primus est prosecu- 
tio boni, secundarius vero est fuga mali. Sed poenitere est fugere a malo, 
cum sit tristari. Ergo est actus secundarius alterius virtutis. 

4. — Arguitur tertio. Poenitere de peccato commisso pertinet ad vir- 
tutem religionis. Ergo non est alia specialis virtus justitiae. Probo ante- 
cedens ex illo Ps. 50 (v. 19) : Sacrificium Deo spiritus cantribulatus, cor 
contritum et humiliatum etc. Constat autem quod sacrificium pertinet 
ad virtutem religionis. Et in Ps. 49 (w. 14-15) : Immola Deo sacrificium 
laudis, et redde ditissimo vota tua. Invoca me in die tribulationis, eruam 
te et glorificabis me. 

Item ratione probatur. Quoniam ad religionem pertinet subjici Deo 
et debitum honorem reddere tamquam benefactori. Est autem maxime 
benefactor quando offensus remittit peccatum. Ergo per poenitentiam 
reddit homo debitum honorem Deo justificatori et salvatori. Quod autem 

poenitentia includat displicentiam peccati, ad caritatem Dei videtur 
pertinere. 


Confirmatur. Quia omnia sacramenta reliqua sunt caeremoniae perti- 
nentes ad religionem Christianam : ergo et poenitentia. 


5. — Arguitur quarto et probatur quod poenitentia non sit pars ju- 
stitiae quae reducatur ad commutativam propter suam imperfectionem, 
sed potius sit justitia quae est virtus cardinalis. Est argumentum. Ad 
justitiam pertinet reddere unicuique quod suum est: ergo ad eam perti- 
net reddere Deo obedientiam debitam observando mandata. Quod si 
contingat transgredi mandata, ad eamdem justitiam pertinebit actus 
recompensandi vel puniendi peccatum commissum contra Deum. 


6. — Arguitur quinto. Christus Dominus satisfecit Deo pro peccatis 
aliorum hominum proprie et ad aequalitatem justitiae. Ergo et satisfa- 
ctio nostra pro peccatis nostris pertinebit ad eamdem virtutem. Quod 
autem in nobis dicatur poenitentia quatenus displicent peccata propria 
quae commisimus, non variat specificam rationem justitiae. Ergo poe- 
nitentia in nobis est ejusdem speciei cum justitia quae fuit in Christo. 
Probatur minor, quia ejusdem rationis est justitia si quis alius solvat 
pro me centum quae debeo Petro, sicut si ego solverem. 


7. — De hac difficultate est prima sententia Cajetani art. 2, ubi tenet 
quod actus poenitentiae pertinet ad virtutem religionis et imperatur a 
caritate. Cujus ratio est tertium argumentum quod fecimus. 


Durandus vero d. 14. q. 2 ait poenitentiam esse specialem virtutem, 
sed non differre a justitia quae est virtus cardinalis. Verumtamen quia 
Durandus alias opinatur solas virtutes theologicas esse infusas, dicit 
consequenter poenitentiam esse virtutem adquisitam, quae tamen non 
potest exire in actum erga Deum nisi imperantibus virtutibus theologicis. 


8. — Pro decissione hujus difficultatis recolendum est quod displicere 
de peccato potest contingere propter multiplicem rationem formalem. 
Primo quidem secundum quod peccatum est malum rationalis naturae; 
secundo quia est contra divinum bonum ; tertio potest quis displicentiam 
habere ut medeatur animae suae; quarto ut conciliet sibi amicitiam Dei 
et insuper intendens destruere peccatum per quamdam recompensa- 
tionem. 


Nota secundo quod si ratio poenitentiae non includeret aliam specia- 
lem rationem formalem, propter illas quatuor priores non necesse erat 
ponere specialem virtutem poenitentiae. Nam primus ille modus pertinet 
communiter ad singulas virtutes cui contrariatur peccatum commissum; 
v. gr., a.d temperantiam pertinet displicere de intemperantiae actu et sic 
de singulis. Item secundus ille modus pertinet ad amorem Dei vel natu- 
ralem vel supernaturalem, ut ait divus Thomas art. 2 ad primum arg. 

Similiter tertius et quartus modus displicentiae pertinent ad amorem sui 
vel Dei naturalem vel supernaturalem. 


9. — His constitutis sit prima conclusio: Poenitentia est virtus in- 
fusa ex natura sua. Quia tota ratio ponendi aliquam virtutem infusam 
ea est ut homo bene sese habeat ad exercendum actum excedentem natu- 
rae vires. Sed poenitere sicut oportet ad delendum peccatum commissum 
est actus excedens vires naturae. Ergo requirit habitum infusum. 


Sed respondet Durandus satis esse ad actum poenitentiae quod im- 
peretur a virtutibus theologicis, ex quarum imperio et motione accipit 
quamdam supernaturalitatem et potest attingere ad deletionem peccati. 


Sed contra Durandum probatur hoc esse falsum ratione communi 
qua ostenditur necessitas ponendi virtutes morales infusas a divo Tho- 
ma 1. 2, q. 63, a. 3. Nam virtutes morales naturaliter adquisitae non sunt 
proportionatae ad finem supernaturalem: ergo oportet ponere alias vir- 
tutes morales ejusdem ordinis supernaturalis. Antecedens probatur, 
quia illae virtutes adquisitae non excedunt vim principiorum a quibus 
adquiruntur. Sed adquiruntur principiis naturalibus. Ergo non exce- 
dunt proportionem naturalium principiorum, ac proinde non sunt pro- 
portionatae ad finem supernaturalem. 


Observandum est autem quod nec divus Thomas neque ejus discipuli 
negant fieri posse ut saepe actus virtutis moralis adquisitae referatur a 
caritate in finem supernaturalem. Sed doctrina divi Thomae consistit in 
hoc quod virtutes morales adquisitae non universaliter et semper possunt 
constituere medium proportionatum fini supernatural!. V. gr., adquisita 
temperantia ponit medium in cibo et potu respectu finis supernaturalis, 
ut homo sit aptus ad negotia sibi convenientia secundum rationem natu- 
ralem. At vero tale medium et talis mensura non semper commensuratur 
respectu finis supernaturalis, qui interdum postulat ut jejuniis sumptis 
affligat homo carnem suam supra id quod dictat naturalis ratio, vel ad 
agendam poenitentiam, vel ad observantiam jejunii quadragesimalis, 
vel ad aliquod exemplum insigne necessarium in Christiana religione. 
Ergo est necessaria virtus infusa quae suaviter faciat hanc proportionem 
secundum prudentiam infusam. 


Secunda conclusio: Poenitentia non est specialis virtus quae dicitur 
religio. Hanc tenet Durandus ubi supra et divus Thomas in 4, d. 14, 
q. 1l, a. 1, et d. 15, q. 4, a. 7, et plane colligitur ex doctrina hujus articuli 
tertii ubi docet poenitentiam esse partem justitiae commutativae. Et 
ratione probatur. Quia actus religionis est exhibere Deo cultum tamquam 
primo principio totius esse. Actus vero poenitentiae per se respicit et 
ordinatur ut compenset offensam factam ipsi Deo. Ergo per se non est 
actus religionis. 

Confirmatur. Quia in humanis non est ejusdem virtutis officium hono- 
rificare principem et recompensare illi injuriam factam; primum enim 
pertinet ad observantiam, alterum vero ad justitiam. Ergo similiter con- 
tingit in divinis respectu Dei. 

Tertia conclusio: Poenitentia non est simpliciter justitia virtus 
cardinalis. Haec est sententia divi Thomae in hoc art. 3 [ad 2] ubi ait 
quod poenitentia est pars justitiae eo modo quo potest inveniri justum 
inter illos quorum unus est sub potestate alterius, v. gr. sicut servus est 
sub domino, filius sub patre, uxor sub potestate viri. Sed constat ex 
doctrina. Aristotelis 5 Ethic., cap. 6, quod tale justum est secundum 
quid. Ergo poenitentia, quae est hominis ad Deum recompensatio quae- 
dam pro offensa, non potest esse simpliciter justitia. 


Quarta conclusio: Poenitentia est virtus quaedam specialis quae 
continetur sub justitia tamquam pars imperfecta, et non sicut species 
perfecta sub genere. Haec conclusio probatur. Primo quantum ad primam 
partem, quia haec ratio formalis, scilicet recompensare offensam factam 
Deo, ad nullam aliam virtutem formaliter potest pertinere. Ergo requi- 
ritur specialis virtus justitiae. 

Quantum vero ad alteram partem probatur, quia non facit simplici- 
ter justum et aequale, quin potius secundum quid. Neque rursus facit 
satisfactionem simpliciter sufficientem, sed solum sufficientem secundum 
acceptationem Dei, qui illa contentus est. Praeterea potest probari con- 
clusio quantum ad priorem partem ex illo Ezech. 18 (v. 21) : Si autem 
impius egerit poenitentiam... et fecerit judicium et justitiam, vita vivet. 
Et in Ps. 118 (v. 121) : Feci judicium et justitiam, non tradas me ca- 
lumniantibus me. Ad Rom. 6 (v. 19) : Sicut exhibuistis membra vestra- 
servire immunditiae et iniquitati ad iniquitatem, ita nunc exhibite ser- 
vire justitiae in sanctificationem. In quibus locis nomine justitiae pos- 
sumus convenientissime intelligere poenitentiam. 


10. — Ad argumenta in oppositum respondetur. [Ad primum], quod 
poenitentia est virtus infusa et infunditur in baptismo. Potest enim 
exire in actum ante mortale peccatum, scilicet post veniale. Immo vero 
etiamsi non posset exire in actum antequam amitteretur per peccatum 
mortale, non esset superflua, sicut non fuit superflua in Adam in statu 
innocentiae, 1 p., q. 95, a. 3. Et ratio est quia per illam homo habi- 
tualiter disponitur et potest habere hanc voluntatem quod si antea pec- 
casset. exiret in actum et per eam poeniteret. Et etiam quia homo con- 
venienter hornatur tali habitu juxta naturam suam, quae peccabilis est ; 
quemadmodum etiam in statu innocentiae virtus misericordiae fuit col- 
lata protoparenti, et tamen non poterat exire in actum ante peccatum, 
quia in illo statu nulla erat miseria. 

Respondetur secundo non esse magnum inconveniens concedere quod 
peccatori poenitenti infunditur una virtus quae non datur parvulis in 
baptismo. Nec propterea peccatores sunt melioris conditionis, quia melius 
est gloriari de veste innocentiae baptismatis in gratia quam de poeni- 
tentia, quae est veluti commissura post amissam baptismalis innocentiae 
integritatem, eo vel maxime quod in Christo Domino non fuit virtus 
poenitentiae. Ergo non est defectus innocentium carere poenitentiae 
virtute. 

12. — Ad secundum argumentum respondetur quod finis proprius 
poenitentiae et ratio formalis per quam specificatur est recompensatio 
offensae propriae contra Deum commissae ; et hujusmodi actus est con- 
versio ad bonum. Ceterum recedere a malo secundarius actus est singu- 
larum virtutum, ad quas etiam, pertinet tristari de malo contrario. 

13. — Ad tertium respondetur nego antecedens. Ad probationem 
respondetur quod contritio cordis metaphorice dicitur sacrificium, qua- 
tenus sacrificia solent ordinari ad contritionem cordis. Respondetur 
secundo quod non est inconveniens quod aliquando virtus religionis im- 
peret virtuti poenitentiae ordinando actum illius ad cultum Dei, quem- 
admodum etiam viceversa aliquando virtus poenitentiae imperat vir- 
tuti religionis ordinando actum illius ad finem poenitentiae, scilicet ad 
recompensandum Deo offensam commissam; ut v. gr., si quis poenitens 
recitet vel offerat sacrificium altaris ad recompensandum Deo offensam 
factam. Et ratio hujus est quia virtutes morales adinvicem inserviunt, 
propter connexionem quam habent cum prudentia et maxime cum cari- 
tate, a qua omnes imperantur, quia ipsa habet pro objecto specifico ul- 
timum finem. 

Ad confirmationem priorem respondetur quod ad virtutem religionis 
solum pertinet exhibere Deo cultum tamquam primo principio totius bo- 
ni. Recompensare autem offensam est specialis ratio poenitentiae. Conce- 
dimus tamen quod religio poterit offerre Deo cultum et honorem tam- 
quam auctori gratiae per quam remittuntur peccata. 

Ad secundam confirmationem concedimus poenitentiam prout est sa- 
cramentum pertinere ad virtutem religionis, tamquam caeremonia quae- 
dam exterior quam Christiana religio ordinat ad cultum Dei. Et idcirco 
peccata commissa contra sacramenta sunt et dicuntur sacrilegia contra 
virtutem religionis ; at vero actus poenitentiae secundum quod est virtus 
ad justitiam quamdam pertinet, ut dictum est. 

14. — Ad quartum argumentum respondetur quod reddere debitum 
obedientiae et observantiae mandatorum pertinebit ad justitiam legalem; 
imperfectam tamen, quia inter Deum et homines non est aequalitas. Sem- 
per enim manemus debitores. Ceterum recompensare Deo offensam non 
solum pertinet ad justitiam legalem imperantem, sed etiam ad justitiam 

specialem, quae pars est justitiae commutativae quasi reddens quod' 
abstulit. Et ratio hujus est quoniam consideratur Deus respectu pecca- 
toris poenitentis non solum ut legislator, sed etiam ut particularis of- 
fensus. 

15. — Ad quintum respondetur quod in Christo Domino poenitentia 
esse non potuit, quia importat satisfactionem pro peccatis propriis per- 
sonalibus. Sed fuit in illo justitia cardinalis virtus; quae quidem in 
ordine ad proximos poterat exercere actum justitiae simpliciter secun- 
dum aequalitatem, et hoc secundum seipsam habebat. At vero non 
poterat esse justitia simpliciter secundum se et facere aequalitatem sim- 
pliciter in ordine ad Deum. Sed tamen quia erat virtus in tali supposito, 
scilicet in homine Deo, consequenter habuit perfectionem justitiae re- 
spectu Dei offensi, quatenus id quod reddebat Deo pro peccatis homi- 
num erat aequale, quia erat infiniti valoris ex parte personae operantis 
et satisfaciebat ex propriis. Per hunc etiam modum dicimus quod virtus 
caritatis et obedientiae in Christo habuit actum infinite meritorium et 
satisfactorium; non quidem ex parte habitus qui finitus erat secundum 
se, sed ex parte suppositi operantis per talem habitum. Et dignitas 
ipsius actus consideratur ex circumstantia personae operantis, quod 
totum transivit in rationem objecti. Et idcirco dicitur quod Filius Dei 
obtulit semetipsum hostiam et oblationem Deo. Et quando in argumento 
dicitur: “ergo poenitentia in nobis est justitia ejusdem speciei cum 
justitia Christi", negamus consequentiam, quia praeter quam quod 
poenitentia est de propriis peccatis, quod pertinet quamvis materialiter 
ad speciem poenitentiae, adhuc est alia differentia formalior, quia per 
poenitentiam non reddimus Deo aequalem neque ex propriis. Et idcirco 
satisfactio Christi fuit de rigore justitiae sufficiens, nostra autem est 
sufficiens ex acceptatione Dei, qui illa contentus est. 

16. — Ex dictis sequitur corollarium: quod ipsa contritio ex proprio 
objecto et specie habet quod sit satisfactoria, imperfecte quidem. Verum- 
tamen quod satisfaciat in actu secundo nullatenus habet ante infusionem 
gratiae in nullo genere prioritatis. Et ratio est quia satisfacere in actu 
secundo habet ex acceptatione Dei, quae fit per infusionem gratiae. 

Quod si quis contra nos objiciat quod tantum bonum est contritio 
quantum malum est peccatum, siquidem contritio est propter Deum 
summe dilectum : ergo homo poenitens reddidit aequale, ac proinde per- 
fecte satisfacit. Respondent aliqui concedentes consequentiam primam. 
Et quando infertur : ergo satisfactio est justitia ad aequalitatem negant 
consequentiam, quia poenitens non reddit ex propriis contritionem de 
peccato, sed ex dono Dei. 

Sed respondetur secundo et melius quod, quemadmodum peccatum 
dicitur infinitum ex parte dignitatis offensi Dei, ita viceversa recompen- 

satio debet esse infinita ex parte offendentis, ad hoc quod fiat aequalitas 
justitiae in satisfactione. Et sic intelligitur illud assertum aristotelicum. 
quod "justum est contrapassum" (1), videlicet quia ex parte exercentis 
justitiam commutativam debet alteri tantum tribui quantum ab eo abstu- 
lit, vel quantum ipse confert. 

Unde ad argumentum factum negatur consequentia quia, quamvis, 
contritio et dolor propter Deum summe dilectum habeat ex hac parte 
objectum infinitum, tamen non facit aequalitatem satisfactionis ex parte 
satisfacientis, sed potius illa dignitas se tenet ex parte offensi cui inten- 
dimus satisfacere. 

17. — Dubitatur secundo circa quintam conclusionem: an poe- 
nitentia sit justitia vindicativa. Et ratio dubitandi est auctoritas 
Augustini in lib. De vera et falsa poenitentia cap. 8, ubi ait quod *poe- 
nitentia est quaedam dolentis vindicta, puniens in se semper quod dolet 
commisisse" (2). Item quia quidam theologi tenent quod poenitentia 
pertinet praecipue ad justitiam vindicativam. Ita sentit Scotus d. 14, q. 2. 

18. — Respondetur breviter, et sit prima conclusio: Poenitentia 
proprie loquendo non potest pertinere ad justitiam vindicativam. Proba- 
tur ratione divi Thomae ad 3, quia justitia vindicativa est retributio 
quaedam ex parte judicis per quam punitur aliquis pro offensa in alte- 
rum commissa. Sed poenitentia exercetur ex parte peccatoris ad satis- 
faciendum offensae. Ergo non est proprie vindicativa justitia. Probatur 
secundo. Quia vindicta proprie debet esse de alio, non de seipso: ergo 
proprie nemo se vindicat de semetipso. Confirmatur, quia vindicta, cum 
sit justitia, debet esse ad alterum de quo sumitur vindicta: ergo. Tertio 
quia de ratione verae poenitentiae est quod sit voluntaria ex parte ipsius 
peccatoris. Sed non est de ratione vindictae quod sit voluntaria, ex 
parte offendentis. Ergo poenitentia per se loquendo non potest pertinere 
ad justitiam. 

Secunda conclusio: Eo modo quo poenitentia est pars justitiae com- 
mutativae, dicitur proprie recompensatio voluntaria et satisfactio pro 
offensa commissa. Haec est divi Thomae ad 3. Et probatur. Quia in. 
humanis ille proprie dicitur satisfacere alteri offenso, quando reddit 
honorem quem per injuriam abstulit. Ergo proportionabiliter quando 
peccator poenitens reddit Deo offenso honorem quem abstulit per ino- 
bedientiam, dicetur proprie satisfacere, quamvis imperfecte, offenso. 

19. — Ad Augustinum respondetur locutum esse metaphorice de vin- 
dicta in eo quod dixit quaedam dolentis etc. 

Ad Scotum et alios theologos respondetur quod falluntur, si putant 
poenitentiam esse proprie vindictam. 


(1) Aristot. Ethic. Nichom. lib. 5, cap. 5, n. 1. Didot 2, 57. 
(2) Ps-August. De vera et falsa poenit. cap. 8, n. 22. ML 40, 1120. 

20. — Dubitatur tertio: utrum, supposito quod poenitentia sit 
recompensatio et satisfactio, quod in via divi Thomae negari non 
potest, habeat rationem satisfactionis et recompensationis respectu 
culpae, an vero solum respectu poenae debitae in purgatorio vel in 
inferno. De qua re latius -a nobis disputatum est 1 p., q. 21, a. 4. 

Pro parte negativa arguitur primo, et probatur quod non possit esse 
satisfactio pro culpa, ex illo ad Rom. 3 (v. 24) : Justificati gratis per 
gratiam ipsius, absque ulla satisfactione justificamur a peccato. Patet 
consequentia, quia si Deus exigit a nobis contritionem tamquam satis- 
factionem pro culpa, non mere gratis justificat. 


21. — Secundo. Nullo modo contritio nec imperfecte quidem meretur 
remissionem culpae: ergo nullo modo satisfactoria est pro culpa. Patet 
consequentia, quia cum satisfactio importet quamdam rationem justi- 
tiae erga Deum, dicitur consequenter quod habeat quamdam rationem 
meriti erga Deum. 


22. — Tertio. Deus nullo modo etiam imperfecte debet nobis remit- 
tere culpam: ergo contritio nullo modo est satisfactio pro ipsa culpa. 
Antecedens patet ex doctrina divi Thomae ubi supra, a. 1 ad 3. Conse- 
quentia probatur, quia si contritio esset satisfactio de justitia erga 
Deum, deberet ipse aliquo modo ex justitia remittere culpam. 

23. — Arguitur quarto. Satisfactio praesupponit culpam jam remis- 
sam: ergo non habet rationem satisfactionis ex justitia aliquo modo 
respectu culpae. Probatur antecedens, quia satisfactio praesupponit 
acceptationem Dei; Deus autem acceptat solas actiones amicorum per 
gratiam suam: ergo nostra satisfactio ut acceptetur praesupponit gra- 
tiam ac proinde remissionem culpae. Consequentia vero probatur, quia 
si non satisfacit homo ut remittatur culpa, non videtur quod satisfa- 
ciat pro ipsa culpa. 

24. — Arguitur quinto. Poena aeterna simul remittitur cum ipsa 
culpa cui est annexa ratione aversionis: ergo contritio nullo modo est 
satisfactio pro poena aeterna. Superest ergo quod contritio solum sit 
satisfactio pro poena debita in purgatorio. 

25.— Pro solutione hujus difficultatis notandum est primo cum 
Durando d. 15, q. 1, quod satisfactio differt a restitutione specialiter 
dicta. Nam restitutio fit earum rerum quae sine injuria personae ablatae 
sunt, sine injuria inquam contra honorem ipsius. Satisfactio vero proprie 
loquendo est recompensatio pro injuriis et offensis contra honorem vel 
observantiam personae commissis. Verum est tamen quod aliquando 
theologi in materia restitutionis indifferenter utimur nomine satisfactio- 
nis pro restitutione et viceversa. 

Notandum est secundo quod nunc loquimur de satisfactione propriae 
prout habet locum in offensis ad alterum commissis, sicut dicit divus 
Thomas in hoc art. 

Notamdum est tertio quod satisfactio et meritum conveniunt in hoc 
quod utrumque est actio justitiae ad alterum. Tamen differunt eo quod 
satisfactio directe prospicit honori ejus cui fit satisfactio, ita ut termi- 
nus ejus intrinsecus et totalis intelligatur absque commodo satisfacientis, 
immo aliquando cum detrimento et incommodo proprio debet satisfacere. 
Meritum autem econtrario se habet. Nam proprius terminus meriti est 
commodum ipsius merentis, quod ab altero apud quem meretur debet 
provenire. Unde sequitur ratio differentiae hujus locutionis: satisfa- 
cimus enim alteri, et meremur nobis. Sequitur secundo quod si aliqua 
actio simul est satisfactoria et meritoria, neeesse est ut non in eadem 
ratione, sed diversis rationibus sit satisfactoria et meritoria, videlicet 
respectu diversorum terminorum. 

Notandum est quarto peccatum dupliciter considerari posse. Uno mo- 
do ut habet rationem offensae contra ipsum Deum, in qua consideratione 
se habet homo ut agens, Deus vero ut patiens injuriam. Altero modo po- 
test considerari peccatum ut malum proprium ipsius peccantis, quatenus 
privat ipsum vita gratiae et avertit a summo bono. Et idcirco mortalis 
morbus ipsius hominis vel potius mors spiritualis animae dicitur mortale 
peccatum. Neque enim peccator dum peccat nocet Deo in aliquo, sed 
sibimet nocet, quamvis quantum est ex parte sua perinde se habet ac si 
intenderet nocere Deo. Haec doctrina colligitur ex illo Ps. (7, 17) : Con- 
vertetur dolor ejus in caput .ejus, et in verticem ipsius iniqxi/ititas ejus 
descendet. Item Job. 35 (v. 6-7) : Si peccaveris, quid ei nocebis ?... Si 
juste egeris, quid ei donabis? 

26. — His suppositis sit prima conclusio: Absque periculo potest 
affirmari poenitentiam sive contritionem non esse satisfactoriam secun- 
dum specialem rationem justitiae respectu offensae contra Deum. 
Probatur. Quia sine periculo teneri potest sententia Cajetani asserentis 
poenitentiam esse religionis actum. Item non est periculosum dicere 
quod actus poenitentiae virtutis est a caritate elicitum, cum sit dolor 
propter Deum offensum ad reconciliandum sibi amicitiam ejus, quae 
omnia videntur ad caritatem pertinere. 

Conclusio secunda: Supposito quod poenitentia in opinione proba- 
biliori divi Thomae habet rationem virtutis justitiae specialis, necessario 
videtur dicendum quod per se primo respicit offensam Dei intendens 
satisfacere pro illa. 

Probatur primo ex verbis divi Thomae a. 3, ubi dicit quod poeniten- 
tia habet rationem compensationis, “quae habet locum in offensis in 
alterum commissis": ergo poenitentiae per se primo est recompensatio 

pro offensa commissa in Deum. Confirmatur et explicatur. Quia poeni- 
tere secundum propriam speciem idem est ac recompensare, in opinione 
divi Thomae. Sed peccator per se primo poenitet de offensa perfectius 
quam de poena sibi debita. Ergo poenitentia per se primo est recompen- 
satio pro offensa. 

Probatur secundo. Satisfactio per se primo proprie respicit bonum 
offensi ; sed remissio poenae est proprium bonum offensorum : ergo poe- 
nitentia, cum sit satisfactio, per se primo respicit bonum offensi, quod, 
est destruere peccatum inquantum est offensa Dei. 

Tertio probatur. Poenitentia interior semper habet locum in viris 
perfectis, ut dixit divus Thomas q. 84, a. 8 ad 2. Sed potest contingere 
quod vir perfectus jam omnino satisfecerit pro poenis debitis in purga- 
torio, et nihilominus adhuc perfecte conterit de ipso peccato. Ergo con- 
tritio per accidens respicit remissionem poenae temporalis. Patet conse- 
quentia, quia contritio in viris perfectis perfectior est in propria specie. 
Ergo si in illis non respicit poenas temporales, sequitur quod secundum 
propriam speciem non respecit illam. 

Confirmatur. Si Deus non statuisset purgatorii poenas ubi animae 
temporaliter punirentur, nihilominus poenitentia servaret suam pro- 
priam speciem: ergo non respicit per se recompensationem pro poena, 
sed pro offensa facta. 

Quarto probatur comparatione ad aliorum opiniones qui negant poe- 
nitentiam esse justitiam specialem. V. gr., Cajetanus ait esse virtutem 
religionis ; alii dicunt quod est actus caritatis; Durandus vero ait quod 
est actus ipsius justitiae, quae est ipsa virtus cardinalis; Scotus denique 
ait esse justitiam vindicativam. Est igitur argumentum : Omnes isti con- 
veniunt in hoc quod vera poenitentia respicit offensam Dei: ergo nostra 
sententia magis communis est communi modo sentiendi de poenitentia 
quam illa opinio quae tenet nullo modo esse satisfactionem pro offensa, 
sed tantum pro poena temporali debita in purgatorio. 

27. — Ad argumenta in oppositum respondetur. Ad primum nego 
consequentiam. Ad probationem nego iterum consequentiam, quia gra- 
tis justificari excludit rationem omnem meriti ex parte nostra, non autem 
aliqualem satisfactionem pro offensa. Non enim satisfacimus pro justi- 
ficatione vel remissione peccati inquantum est malum nostrum, sed sa- 
tisfacimus pro offensa contra Deum reddentes Deo quod abstulimus per 
peccatum, scilicet debitam obedientiam. Concedimus tamen contritionem 
de ipsa offensa esse dispositionem ad gratiam consequendam, sed ut sic 
non est satisfactio in actu secundo. 

28. — Ad secundum argumentum, concesso antecedenti, nego conse- 
quentiam. Et ad probationem respondetur quod, quamvis satisfactio im- 
portet rationem justitiae, non tamen rationem meriti respectu remissio- 

nis peccati, bene tamen respectu gloriae. Sed ratio justitiae satisfactionis 
consistit in hoc quod reddit peccator Deo quod abstulit, licet imperfecte.. 
Hinc autem non colligitur quod aliquo modo ex justitia det nobis Deus 
suam amicitiam et quod nos illam mereamur. Nam etiam inter homines 
manifestum est quod, si aliquis satisfaciat alteri pro injuria illata, non 
tamen meretur apud illum, neque inde offensus obligatur ad specialem 
amicitiam cum illo satisfacienti. 

29. — Et ex hoc patet ad tertium argumentum. Negamus enim conse- 
quentiam. Nam per hoc quod peccator aequaliter satisfacit, non obliga- 
tur Deus neque alicui debet ex justitia gratiam suam. Non enim est in 
Deo justitia commutativa formaliter, ut docet divus Thomas locis cita- 
tis 1 p., q. 21. Ceterum in nostro proposito homo peccator facit quod 
debet erga ipsum Deum dum nititur reddere .quod abstulit. Sed ipse- 
Deus nullatenus obligatur ex justitia. 

30. — Ad quartum fatemur quod satisfactio in actu secundo prae- 
supponit gratiam quasi in genere causae formalis respectu hujus quod 
est illam satisfactionem acceptari; acceptatur enim per gratiam. Cete- 
rum ipsa satisfactio sive contritio habet ex proprio objecto suam forma- 
litatem, per quam specificatur et dicitur satisfactoria in actu primo. 
Ubi ad argumentum negatur consequentia. Aliud enim est satisfacere 
pro culpa ut est offensa Dei, aliud vero satisfacere pro culpa ut est ma- 
lum nostrum. Sic enim non dicimur satisfacere, sed impetramus et dis- 
ponimur ad remissionem et disponimur ad misericordiam consequendam 
vel recipiendam, nitentes satisfacere pro offensa commissa contra Deum, 
quamvis satisfactio sit insufficiens, nisi ex acceptatione Dei. Et idcirco 
per totam vitam manet tempus satisfaciendi magis pro ipsa offensa com- 
missa contra Deum, quamvis per gratiam sit remissa culpa et offensa Dei. 

31. — Ad quintum argumentum concedo quod poenitentia non est 
proprie satisfactio pro poenis debitis in inferno, quia illud est malum 
nostrum, quod quidem aufertur a Deo dum sanat et vivificat animam per 
gratiam. Si quis tamen dicat quod peccator ipse satisfaciendo Deo per 
contritionem pro ipsa offensa, ex consequenti satisfacit consequenter pro 
poena debita in inferno, nihil dicit contra fidem nec sanam doctrinam. 

Observandum est autem circa praedicta quod non loquitur modo de 
satisfactione ut est pars integralis sacramenti poenitentiae. Sic enim 
imponitur ab ipso confessario triplici ratione. Primo quidem tamquam 
a judice, ut ipse poenitens satisfaciat Deo pro offensa non solum mente, 
sed etiam corpore. Secundo tamquam medicus et vicarius Christi impo- 
nit hujusmodi opera poenalia tamquam medicinam praeservativam a 
peccato. Tertio etiam quasi judex vindicans offensam Dei et insuper in- 
tendens liberare hominem a poenis purgatorii. De qua re amplius di- 
cendum est quando de tertia parte integral! dixerimus. 

Nunc autem sufficiat advertere quod, etiamsi tempore jubilaei sacer- 
dos absolvat poenitentem a culpa et a poena, non tamen debet omnino 
esse remissius in imponenda satisfatione quando delicta fuerint gra- 
viora, quia tunc satisfactio imposita respicit offensam Dei et est medi- 
cina praeservativa. Praeter quam quod pertinet etiam ad integritatem 
sacramenti quod semper imponatur aliqua satisfactio, etiamsi fiat con- 
fessio peccatorum venialium. Ratio horum est quia sacramentum poeni- 
tentiae et indulgentiae pontificis non ordinantur ut faciant homines re- 
missos in exercitio virtutum, sed ordinantur indulgentiae ad consola- 
tionem nostram et excitandum animum, ut homo sese exerceat in operi- 
bus pietatis et religionis, credentes quod per hujusmodi opera virtute 
indulgentiarum maxime liberantur a poenis purgatorii. 


ARTICULUS QUARTUS 


Utrum subjectum poenitentiae sit proprie voluntas 


1. — Prima conclusio: Poenitentia secundum quod est passio 
est in concupiscibili sicut in subjecto. 

Secunda conclusio: Poenitentia secundum quod est virtus spe- 
cialis est in voluntate sicut in subjecto. Ratio est quia illa est species 
justitiae; justitia autem universaliter ab omnibus philosophis moralibus 
ponitur in voluntate. 

2. —Dubitatur primo in hoc articulo: an ad veram poeniten- 
tiam sit necessaria annexa aliqua passio in appetitu sensitivo ante- 
cedens vel consequens poenitentiam quae est in voluntate. 

Arguitur primo pro parte affirmativa:. Non potest esse intellectio in 
anima quandiu est in corpore sine phantasmate in ipso sensu: ergo 
neque actus voluntatis potest esse sine passione appetitus sensitivi. Pro- 
batur consequentia. Quia ratio propter quam necessario requiritur phan- 
tasma ad intellectionem est quia ipsa anima rationalis est actus corporis 
physici, quod habet potentiam sensitivam subordinatam intellectui. Sed 
proportionabiliter appetitus sensitivus in eodem corpore est subordinatus 
appetitui rationali. Ergo est eadem ratio. 

Et confirmatur. Quia sicut intellectio animae ortum habet a sensu, 
ita operatio voluntatis videtur habere initium ab operatione appetitus 
sensitivi. 

3. — Arguitur secundo. Experientia constat quod quando aliquis ex 
cognitione alienjus objecti vehementer tristatur aut delectatur in volun- 
tate, statim sequitur in appetitu sensitivo gaudium vel tristitia. Sed 
contritio est maximus dolor ipsius voluntatis qui consequitur ex cogni- 

tione magnitudinis offensae contra. Deum. Ergo necessario, si vera con- 
tritio est, eonsequetur tristitia in appetitu sensitivo. 

4. — Respondetur et sit prima conclusio: Non est de essentia virtutis 
poenitentiae passio sensualis sive affectio appetitus sensitivi. Probatur, 
quia tota ratio poenitentiae consummatur in voluntate, scilicet detesta- 
tio peccati propter Deum ad satisfaciendum ipso Deo offenso : ergo non 
est intrinsece necessaria passio appetitus. 


Secunda conclusio : Regulariter loquendo, ex vera contritione conse- 
quitur aliqua tristitia in appetitu sensitivo. Hanc probat secundum argu- 
mentum pro parte affirmativa. Sed notandum est quod aliquando potest 
impediri ista derivatio tristitiae ad appetitum sensitivum propter duri- 
tiam complexionis ipsius poenitentis, vel quia aliunde appetitus afficitur 
aliqua delectatione ex objecto sensibili, vel etiam quia ipsamet contri- 
tio est parum intensa, unde non dimanat affectio ad ipsum appetitum. 


Tertia conclusio: Multum conducit ad adquirendam vel conservan- 
dam veram contritionem dare operam ut appetitus sensitivus contri- 
stetur. Ratio est quia inde reditur anima promptior ad considerandum 
quod malum et amarum est dereliquisse Dominum. Et ratio naturalis id 
confirmat quia, cum anima sit actus corporis, afficitur etiam anima simi- 
liter in mente ex affectu corporis. Item experientia patet quod fere im- 
possibile est ut peccator vacans ludis et conviviis et delectationibus etiam 
alias licitis, possit contritionem de peccatis adquirere. Et idcirco sancti 
et sacra scriptura admonent vehementer exercitium tristabilium secun- 
dum sensum, scilicet jejunium et fletus, juxta illud Joel. (2, 12): 
Covertimini ad me in toto corde vestro, in j.ejunio et fletu et planctu.. 
Vide Ambrosius lib. Ad virginem lapsam, cap. 8, et Cyprianum in lib. 


De lapsis. 


Ultima conclusio: Zn viris etiam perfectissimis, quando exercent 
contritionem de peccatis, sequitur tristitia in appetitu sensitivo. Proba- 
tur. Quia in illis magis subjicitur pars inferior superiori. Sed in illis est 
intensior contritio : ergo et appetitus sensitivus intensius afficitur simili 
affectioni. Verum est tamen quod, quia illorum contritio est cum maxima 
spe veniae, admiscetur cum ipso magno dolore de peccatis magnum gau- 
dium de divina misericordia. Et hinc est quod appetitus sensitivus ha- 
beat tristitiam temperatam cum maxima delectatione, ita ut homo dele- 
ctabiliter lacrimetur. 


5. — Ad argumenta respondetur: ad primum quatenus militat contra 
primam conclusionem, quod non est eadem ratio de phantasmate re- 
spectu intellectionis et de affectione appetitus respectu voluntatis. Nam 
intellectio fit secundum modum intelligentis, voluntas vero tendit in res 
prout sunt a parte rei. Et idcirco est necessarium ut simul cum omni 

operatione voluntatis adsit affectus appetitus sensitivi, quamvis ali- 
quando consequatur per derivationem a parte superiori. 

Et ex hoc patet ad confirmationem. Falsum enim est quod operatio 
voluntatis ortum habeat necessario ab operatione appetitus sensitivi, ut 
patet in illo qui accepit potionem amaram propter desiderium sanitatis 
quod prius fuit in voluntate. 

Ad secundum respondetur quod antecedens est verum regulariter 
loquendo ; non tamen semper est necessarium. 

6. — Dubitatur secundo magis metaphysice: an ad moderandam 
appetitus sensitivi passionem quae aliquando sequitur ex contri- 
tione requiratur specialis virtus vel habitus in appetitu sensitivo. 

Ad hoc magister Soto d. 14, q. 2, a. 4 ait probabilem esse partem 
affirmativam, scilicet quod non solum in voluntate, sed etiam in ipso 
appetitu sit subjective quidam habitus poenitentiae ad moderandum 
passionem illam. Et probat a simili, nam liberalitas ponitur in voluntate, 
.et ponitur etiam in concupiscibili ad moderandam passionem avaritiae. 

Dicit secundo probabilem etiam esse partem negativam, quia satis est 
prudentia, intellectus et fortitudo in appetitu ad moderandas passiones, 
et ita sufficere in voluntate poenitentiam collocari. Verumtamen haec 
ratio quod attinet ad fortitudinem parum probat, quia fortitudo non 
moderatur tristitias, sed timores et audacias. 

7.— Nobis tamen nullo modo videtur probabilis pars affirmativa 
Et ratio est quia tristitia quae consequitur ex contritione voluntatis ad 
appetitum sensitivum, non opus habet alia moderatione quam in sua 
causa. Unde sufficiet prudentia infusa cum habitu poenitentiae ad mo- 
derandum tristitiam appetitus sensitivi; ut v. gr., dum poenitens pru- 
denter considerat divinam misericordiam, unde erigitur in spem veniae 
et gaudet de illo objecto. Quod si adhuc corpus ipsum plus nimio lacri- 
mis et tristitia afficitur, tunc prudentia dictat quod cesset actus poe- 
nitentiae in voluntate et cesset memoria peccatorum ad tempus, ut 
corpus recreetur ut iterum dolere possit. Et hoc est quod divus Thomas 
docuit supra q. 84, a. 9 ad 3. 

Ad rationem autem magistri Soto respondetur quod simile de libe- 
ralitate nihil concludit. Et ratio est quia ratio avaritiae non sequitur 
ex actu voluntatis tendentis ad actionem liberam, sed potius antecedit 
et impedit illam actionem quominus fiat prompte et delectabiliter. Et 
idcirco necessarius est habitus quidam in concupiscibili ad moderandum 
passionem avaritiae. At vero actus contritionis non impeditur per tristi- 
tiam appetitus sensitivi, quin potius talis tristitia vel adjuvat ad contri- 
tionem vel consequitur ipsam. Et idcirco non aliunde habet moderatio- 
nem quam a prudentia, sicut et exercitium contritionis prudentia mode- 
ratur. Et haec sufficiant pro isto articulo. 

ARTICULUS QUINTUS 


Utrum principium poenitentiae sit ex timore 


Prima conclusio: Poenitentia quantum ad habitum immediate a 
Deo infunditur sine nobis principaliter operantibus, non sine nobis 
dispositive cooperantibus. 

Secunda conclusio: Principium poenitentiae quantum ad pri- 
mum actum est Dei operatio convertentis cor; secundus actus est 
motus fidei; tertius est motus timoris servilis; quartus actus est 
motus spei; quintus est motus caritatis; sextus est motus timoris 
filialis. 

Hinc sequitur tertia conclusio responsiva titulo quaestionis: Actus 
poenitentiae a timore servili procedit sicut a primo motu affectus; 
a timore autem filiali sicut ab immediato et proximo principio, vi- 
delicet motivo et elicitivo, nam habitus poenitentiae est immediatum 
principium elicitivum. 

Circa istum articulum adverte primo quod ille locus Is. 26 citatus a 
divo Thoma in argumento Sed contra est conformis translationi septua- 
ginta interpretum ; sed multo aliter legitur in editione Vulgata Complu- 
tensi et etiam in textu hebraeo. Non enim habetur, a timore tuo Domine 
concepimus. Ceterum habetur, a facie tua Domine concepimus. Item non 
habetur, peperirmus spiritum salutis, sed, peperimus spiritum. Postea 
sequitur: Salutes non fecimus in terra. Quem locum etiam secundum 
editionem vulgatam multo aliter quidam ex modernis explicant quam 
communiter citetur a theologis. Ait enim Vatablus super illum locum: 
"Pertulimus dolores pares doloribus mulieris parturientis; et tamen 
cum illa peperit liberata est a dolore, nobis autem aliis atque aliis supe- 
ratis tribulationibus, aliae atquae aliae expectandae sunt". Unde ipse 
consequenter nomine spiritus intelligit ventus. Et ita interpretatur, 
parturivimus ac veluti ventum enixi sumus, ac si diceret: nullum fru- 
ctum virtutis pertulimus ex doloribus parturitionis. Et quamvis ista 
intelligentia videatur consonare cum sequenti clausula, scilicet: Salutes 
non fecimus, ideo non ceciderunt habitatores terrae, videlicet inimici 
nostri, tamen communis intelligentia sanctorum, ut intelligit divus Ber- 
nardus in epist. 150. et Ambrosius lib. 2 De interpellatione cap. 4, et iere 
omnes theologi scholastici accipiunt spiritum in bonam partem pro 
fructu spiritus, scilicet pro spirituali fructu. Et ita septuaginta inter- 
pretes transtulerunt: peperim/us spiritum salutis tuae. Et in Catechismo 
rorrw.no in titulo de sacramento poenitentiae $ 3 testimonium Is. citatur 
in eodem sensu quo citatur a divo Thoma. 

Notandum est secundo quod principalis conclusio hujus articuli est 
tertia, cujus sensus est quod inter actus qui se tenent ex parte affectus 
nostri quibus Deo cooperamus, primus actus est tamquam principium 
motivum ordinatum ad poenitentiam primo servilis. Nam etsi loquendo 
simpliciter primus actus est fidei, non tamen iste motus est nostri affe- 
ctus ordinatus ad poenitentiam. Est enim fides actus intellectus essentia- 
liter, requirit tamen piam affectionem ex parte voluntatis ad creden- 
dum his quae sunt fidei. Non autem per se ordinatur ad contritionem. 
Alias in omni habente fidem ordinaretur. Altera vero pars ejusdem 
conclusionis, scilicet quod timor filialis est immediatum et proximum 
principium poenitentiae, ita intelligenda est quod actus timoris filialis 
est motivum immediatum ad actum contritionis per quam homo dolet 
de peccatis propter Deum summe dilectum ad satisfaciendum Deo, ti- 
mens ab eo separari propter peccatum. Itaque ipsamet caritas imperat 
contritionem mediante timore filiali. Et quia ex tali timore meretur 
affectus ad sic poenitendum, ideo dicitur timor filialis immediatum mo- 
tivum poenitentiae. 

Nota tertio quomodo sit intelligendum quod ait divus Thomas ad 
primum, quod ad caritatem pertinet displicentia peccati propter turpi- 
tudinem peccati, cum tamen in concilio Tridentino sess. 14, cap. 4 di- 
catur quod contritio imperfecta quae vocatur attritio "concipitur ex 
consideratione turpitudinis peccati, vel ex gehennae poenarum metu". 
Respondetur quod turpitudo peccati dupliciter potest considerari. Uno 
modo ut est difformitas respectu divinae pulchritudinis ; et sic ad cari- 
tatem pertinet displicere quod in homine, qui est imago Dei, sit illa 
difformitas. Altero modo potest considerari pulchritudo ut est diffor- 
mitas respectu pulchritudinis animae rationalis, cujus consideratione 
ipse homo ex amore proprio in se ipso confunditur et displicet sibi pec- 
catum. Et ista displicentia est attritio bona, ut cum sacramento poeni- 
tentiae fiat homo ex attrito contritus. Et de hac loquitur concilium Tri- 
dentinum et intelligitur. i 


Nota quarto quod, occasione doctrinae hujus articuli multa solent 
disputari in hoc loco a theologis scholasticis, quae legitime pertinent 
vel ad Secundam secundae q. 19, a. 4 de timore filiali, vel maxime ad 
Primam secundae q. 113, ubi agitur de requisitis ad justificationem et 
illorum ordinem. De quibus omnibus agit magister Soto in 4, d. 14, q. 2. 
a. 5 et lib. 2 De natura et gratia, cap. 18. Nobis tamen sufficiat hic adver- 
tere timorem servilem esse valde utilem ad justificationem peccatoris, ut 
diffinit concilium Tridentinum ubi supra. Et testimoniis sacrae scriptu- 
rae confirmatur, v. gr. Mat. 3 et cap. 10 ubi Baptista et Christus Do- 
minus homines ad poenitentiam excitabant timore inferni. 

Et denique advertendum est ordinem illorum actuum quos numerat 
divus Thomas in secunda, conclusione non semper ita servari in omni 
conversione peccatoris. Contingit enim subito per efficacissimam Dei 
motionem peccatorem simul credere et diligere et poenitere, quia, ut di- 
citur Eccli. 11 (v. 23) : Facile: est in oculis Dei subito honestare paupe- 
rem. Neque enim timor servilis semper est necessarius ad justificationem. 
Potest enim peccator excitatus a Deo absque consideratione inferni 
poenitere de peccato propter Dei offensam. Sed divus Thomas numeravit 
illos motus qui regulariter inveniuntur in conversione peccatorum, qui 
sucessione quadam convertuntur ad Deum. 


ARTICULUS SEXTUS 


Utrum poenitentia sit prima virtutum 


Prima conclusio fundamentalis: Actus quidam laudabiles etiam 
tempore praecedere possunt actum et habitum poenitentiae, v. gr. 
actus fidei et spei informis et timor servilis. 

Secunda conclusio: Poenitentia simpliciter non est prima virtu- 
tum neque ordine temporis neque ordine naturae. 

Tertia conclusio: Quantum ad aliquid prius est poenitentia inter 
ceteras virtutes, scilicet ordine temporis, scilicet quantum ad ejus 
actum qui prius occurrit in justificatione impii. 

Quarta conclusio: Ordine naturae aliae virtutes videntur esse 
priores. Ratio est quia per se sunt necessariae ad bonum hominis, poe- 
nitentia autem est necessaria supposito quodam, scilicet peccato. 

Nota in hoc articulo quod conclusio tertia intelligenda est de poeni- 
tentia comparatione ad alias virtutes morales infusas, ut patet ex solu- 
tione ad prinum argumentum. 

Adverte secundo quod, quamvis actus poenitentiae possit dici prior 
in genere causae materialis quam actus caritatis et aliarum virtutum, 
tamen simpliciter loquendo non potest dici quod sit prius natura. Et 
ratio est philosophica, quia causa efficiens et finalis potissime conside- 
rantur in actibus humanis qui sunt ab agente propter finem. Et idcirco 
in justificatione impii non solum est prior divina motio, sed etiam caritas 
et infusio gratiae, quae habent rationem causae finalis in justificatione- 
impii. 


QUAESTIO OCTOGESIMASEXTA 


De effectu poenitentiae quantum ad remissionem peccatorum 
mortalium 


ARTICULUS PRIMUS 


Utrum per poenitentiam removeantur omnia peccata 


Prima conclusio: Erroneum est dicere quod sit aliquod pecca- 
tum in hac vita de quo quis non possit poenitere. 

Secunda conclusio: Dicere quod per poenitentiam non possit 
omne peccatum dimitti etiam erroneum est. 


De hoc articulo vide quae supra diximus q. 84, a. 10. 


ARTICULUS SECUNDUS 


Utram sine poenitentia peccatum remitti possit 


1. — Prima conclusio: Impossibile est peccatum actuale mor- 
tale remitti sine poenitentia secundum quod est virtus. 

Secunda conclusio: Sine sacramento poenitentiae potest Deus 
peccata mortalia remittere. 

2. — Dubium gravissimum est circa primam conclusionem divi 
Thomae: an habeat aliquam exceptionem, vel habere possit de po- 
tentia Dei ordinaria vel absoluta. 

Arguitur primo pro parte affirmativa. Nam fundamentum divi Tho- 
mae, videlicet quod “offensa opponitur directe gratiae", falsa videtur. 
Et probatur, quia offensa est in voluntate; gratia vero in essentia ani- 
mae: ergo, non directe opponitur gratiae. Probatur consequentia, quia 
quae directe opponuntur, in eodem subjecto inveniri possunt. 

Confirmatur. Quia ratio fundamentalis divi Thomae etiam videtur 
falsa. Dicit enim quod *ex eo dicitur aliquis offensus ab altero, quia 
repellit eum a gratia sua". Immo vero eeontrario videtur se habere. Ex 
hoc enim aliquis repellit alium a gratia sua, quia offensus est ab alio. 
Quod quidem in Deo maxime verificatur, juxta illud commune axioma 
theologorum, quod est Augustini: Nunquam a te Deus faciet occasum, 
nisi tu prius ab illo feceris casum (1). 

3. — Arguitur secundo. Non est necessarium de potentia Dei absoluta 
quod gratia Dei, id est bona voluntas ejus eauset intrinsecam bonitatem 
in homine grato. Potest enim Deus admittere ad suam amititiam, immo 
ad gloriam, peccatorem non efficiendo mutationem voluntatis ejus per 
poenitentiam. 

Confirmatur. Deus potest remittere peccatum mortale absque aliqua 
satisfactione: ergo absque aliqua poenitentia. Probatur consequentia 
quia, ut diximus, poenitentia est quaedam satisfactio. Antecedens pro- 
batur. quia ipse Deus est dominus absolutus omnium : ergo sicut dimittit 
peccatum homini absque eo quod satisfaciat ad aequalitatem, poterit di- 
mittere absque illa imperfectissima satisfactione quae est poenitentia. 

4. — Arguitur tertio. Potest Deus de potentia absoluta remittere 
peccatum originale, quod secundum opinionem divi Thomae, consistit in 
quadam habituali deordinatione naturae, non faciendo habitualem mu- 
tationem in ipsa natura per infusionem gratiae. Ergo proportionabiliter 
poterit remittere actuale peccatum absque mutatione actuali voluntatis 
quae est detestatio peccati. 

5. — Arguitur quarto. Quod Deus facit mediante sacramento, potest 
facere se solo. Sed mediante sacramento poenitentiae et baptismi remittit 
peccatum mortale sine actu virtutis poenitentiae, scilicet cum sola 
attritione. Ergo poterit se solo sine actu poenitentiae virtutis remittere 
peccatum mortale. 

6. — Arguitur quinto. Per martyrium absque actu poenitentiae po- 
test salvari peccator; v. gr., si quis repente rapiatur ad martyrium, ita 
ut non habeat tempus cogitandi de peccatis. Igitur etc. Probo antecedens, 
quia ille homo diligit Christum super omnia, juxta illud Joan. 15 (v. 13) : 
Majorem hac dilectionem nemo hahet, quam ut animam suam ponat quis 
pro amicis suis. Item quia divus Thomas infra, q. 87, a. 1 ad 2 ait “quod 
passio pro Christo suscepta obtinet vim baptismi, et ideo purgat ab omni 
culpa et veniali et mortali, nisi actualiter voluntatem peccato invenerit 
inhaerentem". 

7. — Arguitur sexto. Quando aliquis totaliter est oblitus peccatorum 
omnium mortalium, potest justificari sine poenitentia. Ergo datur aliqua 


(1) Cf. S. August. Enarrationes in Psalmos, Psalm. 145, 9. ML 37. 1890. Id. De 
natura et gratia, cap. 23. ML 44, 259. 

exceptio communis universalis. Probo antecedens, quia alias jam ille 
homo esset in hac vita extra statum salutis, cum sit impossibile natu- 
raliter recordari peccatorum. 


8. — Arguitur denique quod plurima alia remedia legimus in sacris 
litteris sufficere ad justificationem et salutem, v. gr. Mar. ultimo (v. 16) : 
Qui crediderit et baptizatus fuerit, salvus erit; I Pet. 4 (v. 8) : Caritas 
operit multitudinem peccatorum; et ad Rom. 8 (v. 24) : Spe salvi facti 
sumus; et Lue. 11 (v. 41) : Date eleemosynam, et ecce omnia munda sunt 
vobis; Mat. 6 (v. 14) : Si dimiseritis hominibus peccata eorum, et Pater 


vester caelestis dimittet vobis peccata vestra. 


9. — De hoc dubio Soto disputat lib. 2 De natura et gratia, cap. 16, 
et in 4 Sent. d. 15, q. 1, a. 2, et magister Cano in 3 parte Relectiowis de 
poenitentia. Et isti auctores differunt valde et in re ipsa et in intelli- 
gentia divi Thomae. Nam Cano nullam prorsus facit exceptionem illius 
universalis conclusionis. Sed Soto duplicem exceptionem admittit. Alte- 
ra quando aliquis patitur martyrium nec habuit tempus examinandi nec 
dolendi de illis; altera quando aliquis totaliter est oblitus peccati, ita ut 
facta examinatione diligenti non recordetur alicujus peccati. Tunc ait 
sufficere dilectionem Dei sine actu poenitentiae virtutis. Et ratio ejus 
est quoniam alias maneret homo sine possibili remedio ad salutem. Ga- 
briel vero in 4, d. 14, q. 1, a. 2 affirmat universaliter quod solo actu 
caritatis sine poenitentia remittuntur peccata cum quomodolibet me- 
moriae non ocurrant. V. gr., si peccator tenetur Deum diligere, consi- 
deret bonitatem ejus et eliciat actum dilectionis Dei super omnia, conse- 
quetur remissionem peccatorum, licet nullum actum habeat poenitentiae, 
quia nullam habet cogitationem de peccato, eo quod erat occupatus circa 
dilectionem Dei. Et omnia testimonia scripturae quibus asseritur poeni- 
tentia necessaria peccatori explicat de poenitentia formali vel virtuali. 
Et ipsam dilectionem Dei appellat virtualem poenitentiam. Scotus 
etiam ibidem eamdem fere sententiam videtur tenere. Item Navarro in 
suo Manuali in principio ait contritionem esse dolorem actualem vel vir- 
tualem ; unde videtur sentire quod sufficit actus caritatis ad remissionem 
peccati mortalis, quia in illo virtualiter continetur dolor de peccato. 

10. — Pro decisione hujus difficultatis sit nobis prima conclusio: 
De potentia Dei ordinaria nemo qui peccavit mortaliter justificabitur 
sine actu poenitentiae expresso per quem detestetur peccatum dolens de 
illo. Ista conclusio, licet non sit certa secundum fidem sic universaliter 
posita, tamen videtur nobis inter opiniones probabilissima et tutissima. 

Et probatur primo quia divus Thomas in hoc art. absque ulla exce- 


ptione illam asserit. Et ratio ejus usque adeo videtur universalis, ut 
etiam de potentia Dei absoluta videatur concludere. 

Probatur secundo ex illo Luc. 13 (v. 3) : Nisi poenitentiam habueritis, 
omnes similiter peribitis. Cum igitur sacrae litterae universaliter asse- 
rant poenitentiam esse necessariam peccatori, non videtur tutum tales 
facere exceptiones citra Ecclesiae autoritatem. Sed Ecclesia hactenus 
nullam fecit exceptionem. Ergo tutius est quod non faciamus exceptio- 
nem aliquam nisi urgeamur ratione necessaria et evidenti; quae nulla 
est, ut patebit in solutionibus argumentorum. Haec ratio est magistri 
Soto lib. 2 De natura et gratia, cap. 16 contra Gabrielem. Et tamen nobis 
mirum est quod ipse faciat duplicem exceptionem, nam pari ratione 
fieret tertia exceptio. Scilicet, quando alicui peccatori offertur repente 
divina bonitas et prorumpit in actum dilectionis statuens placere Deo 
in omnibus, nihil tamen considerans tunc circa peccata, quorum tamen 
memoriam facile poterat habere facta examinatione conscientiae. Possit 
enim aliquis dicere pari ratione quod ille actus est poenitentiae virtuali- 
ter. Nec sufficeret respondere quod quia ille homo poterat recordari fa- 
cile peccatorum, et non recordatur ut expresse doleat, idcirco ille actus 
non est vere caritatis. Non inquam sufficit haec responsio quia, cum ille 
homo non teneatur pro tunc poenitentiam agere, non peccat in eo quod 
non recordatur peccatorum; ac per consequens non datur ratio quare 
non sit actus verae dilectionis, sicut quando totaliter est oblitus. Igitur 
sicut quando totaliter est oblitus potest justificari, ut inquit Soto, pote- 
rit etiam justificari in praedicto casu sine poenitentia expresse. Quod si 
in isto casu non potest justificari, ratio erit propter intrinsecam con- 
nexionem necessariam dispositionis voluntatis per poenitentiam ad ha- 
bendam veram dilectionem Dei in eo qui peccavit mortaliter. 

Arguitur tertio. Nam propterea quod Paulus dicit ad Heb. 11 (v. 6) : 
Sine fide impossibile est placere D-eo, omnes theologi cordati ajunt erro- 
neum esse dicere quod sine actu fidei expresso circa aliquod objectum 
supernaturale quod sit proprium fidei objectum, aliquis adultus justifi- 
cetur. Ergo simili ratione necessarius est actus poenitentiae expressus 
circa objectum proprium poenitentiae virtutis, videEcet expressa dete- 
statio peccati commissi cum proposito emendae. 

Et denique probatur conclusio, quia per hujusmodi exceptiones ali- 
quo modo videmur favere errori Lutheri art. 7 suarum assertionum 
condemnato a Leone decimo, quod sufficit nova vita absque poenitentia 
praeteritorum ut homo justificetur. Quo etiam argumento utitur magi- 
ster Soto ubi supra contra Gabrielem, ubi infert non sufficere poeniten- 
tiam virtualem quae continetur virtualiter in actu caritatis; hoc enim 
facile concederet ipse Lutherus. Ergo necessaria est formalis et expressa 
contritio. Confirmatur ex concilio Tridentino sess. 6, ubi asseritur poeni- 
tentiam esse necessariam ante baptismum, et cap. 14 quod non sufficit 
cessare a peccato, sed requiritur detestatio. 

Secunda conclusio: Quando aliquis totaliter est oblitus peccatorum,, 
sufficit ad justificationem contritio generalis. Haec conclusio est divi 
Thomae supra, q. 80, a. 4 ad 3. Sed nota quod non dicit sufficere contri- 
tionem virtualem, sed generalem. Potest enim esse formalis et expressa 
contritio, etiamsi in particulari non haheat peccator memoriam alieujus 
peccati mortalis. Unde falsum reputamus quod dicit Soto in 4, d. 15 
supra [citata, q. 1, a. 2, conci. 2], quod quorum peccatorum homo non 
est memor, non potest de illis contritionem haberi, immo fieri potest ut 
aliquis certo sciat se peccasse mortaliter, et tamen in particulari non 
habeat memoriam alieujus peccati, et nihilominus detestetur peccatum et 
conteratur. Et ita est intelligendus divus Thomas dum ait sufficere 
contritionem generalem. 

Tertia conclusio: De potentia ordinaria potest aliquis justificari 
sine actu: poenitentiae qui sit simpliciter virtutis, scilicet sine contritio- 
nis actu qui est cum caritate. Ista conclusio verificatur quotiescumque 
peccator accedit cum sola attritione et recipit sacramentum baptismi vel 
poenitentiae. Tunc enim justificatur sine actu poenitentiae qui sit simpli- 
citer virtutis. Ex quo sequitur quod cum divus Thomas ait in prima 
conclusione, quod sine actu poenitentiae virtutis impossibile est pecca- 
tum mortale remitti, non intelligit de actu simpliciter virtutis, sed 
appellat actum virtutis actum laudabilem et bonum, sicut diximus 
quaest. praecedenti; sicut actus fidei informis potest dici virtutis actus, 
quamvis non sit simpliciter virtutis, quia sine caritate nulla est simpli- 
citer virtus. Et hoc modo diximus q. 85, a. 1 esse certum secundum fidem 
quod poenitere de peccatis est actus virtutis, videlicet actus honestus 
et laudabilis. Et haec est optima intelligentia conclusionis divi Thomae, 
quae ita est universalis ut absque exceptione asseratur ab illo. Et haee 
intelligentia prodest etiam opinioni illorum qui ajunt sufficere ad justi- 
ficationem attritionem cum martyrio, quod nos falsum reputamus, ut 
statim dicemus. 

Quarta conclusio: De potentia D,ei absoluta possibile est peccatorem 
justificari sine actuali detestatione peccati mortalis, sive per contritio- 
nem, sive per attritionem. Haec conclusio est contra magistrum Soto 
ubi supra, ubi ait quod divus Thomas est intelligendus de potentia Dei 
absoluta, et multis rationibus nititur probare quia ille tenet. Sed tamen 
mirum est quod ipse eodem argumento concedat justificari peccatorem 
per martyrium absque aliquo actu poenitentiae et similiter quando tota- 
liter est oblitus, et tamen neget Deum posse de potentia absoluta sine 
actu poenitentiae justificare peccatorem. Nam profecto, ut argumentis 
quarto, quinto et sexto a nobis factis pro parte affirmativa ostendeba- 
mus, id quod Deus potest facere mediante sacramento aut martyrio vel 

stante oblivione, poterit etiam facere se solo, ita ut dormiente cum pec- 
cato mortali possit Deus justificare absque aliquo actu illius. 

Quinta conclusio: Sine mutatione reali ipsius voluntatis peccatoris 
sive per modum actus, sive per modum habitus, implicat peccatorem jus- 
tificari posse vel .esse Deo gratum. Probatur. Quia peccatum mortale 
consistit in reali conversione voluntatis ad creaturam cum aversione a 
Deo. Dicimus realem conversionem non quia semper actualiter converta- 
tur voluntas ad creaturam et avertatur a Deo, sed quia realiter manet 
conversa et aversa per peccatum mortale, sive sit peccatum commissio- 
nis, sive omissionis. Igitur quando voluntas realiter non convertitur ad 
creatorem et avertitur a creatura, manebit in peccato. Diximus autem 
per modum habitus, quia fortassis illa conversio voluntatis poterit fieri 
a Deo absque aliqua qualitate superaddita potentiae, quod tamen difficile 
intelligitur. Et idcirco communis opinio theologorum tenet, et approba- 
tur a concilio Viennense, quod in baptismo parvulis infunduntur virtutes 
theologicae et gratia habitualis ut fiat realiter regeneratio spiritualis in 
animabus parvulorum. Ceterum an sine infusione gratiae habitualis 
possit de potentia Dei absoluta peccatum remitti, ita ut maneat homo 
Sicut si esset in puris naturalibus, disputat Cajetanus optime 1. 2, q. 113, 
à. 2 contra Scotum. Et certe divus Thomas ibidem etiam de potentia 
Dei absoluta videtur reputare impossibilem remissionem culpae sine in- 
fusione gratiae. 

11. — Ad argumenta in oppositum respondetur. Ad primum dicimus 
eum Cajetano quod offensa dupliciter considerari potest. Uno modo ex 
parte actus offendentis. Et sic directe opponitur rectitudini quam facit 
caritas in actibus ; est enim deformitas ipsius actus privans perfectione 
caritativa. Altero modo consideratur offensa ex parte personae offen- 
dentis, et sic offensa directe opponitur gratiae. Demeritorie tamen; nam 
offendens eo ipso quod offendens demeretur habere gratiam, et quantum 
in se est privat se gratia ejus quem offendit. Et eatenus dicitur quod 
offensa directe gratiae opponitur, scilicet privative et demeritorie. 

Pro explicatione notandum est quod, sicut persona est quae per se 
primo offendit, ita persona est quae per se primo offenditur. Actus 
autem ipse offendendi est quasi instrumentum personae offendentis. 
Unde dicimus ad argumentum quod gratia et offensa sunt in eodem 
subjecto, considerando quod per se denominatur offendens pergratum 
et ita directe opponitur. 

Ad confirmationem respondetur quod aliud est formaliter loquendo 
esse offensum ab aliquo, et aliud habere se ut offensum erga offenden- 
tem. Est enim differentia. Nam primo nihil necessarium ponitur aut 
tollit in offenso; secundum vero dicit actum offensi quo se habet ut 
offensus erga offendentem, per quem actum abjicit illum a gratia sua. 

Pro cujus intelligentia nota quod, quamvis aliquis sit offensus, si 
tamen non abjiciat offendentem a gratia sua, non se habet ut offensus 
erga illum. Cum igitur offensa peccatoris ut sic mereatur quod Deus 
se habeat ut offensus, repellendo illum a gratia sua, idcirco bene dicitur 
quod ex hoc quod aliquis dicitur alteri esse offensus, ex hoc dicitur quod 
repellit eum a gratia sua. Accepit enim esse offensum secundo modo, 
quod est idem cum habere se ut offensus. 

12. — Ad secundum argumentum respondetur implicare contradi- 
ctionem quod Deus faciat peccatorem sibi gratum sine saltem reali muta- 
tione peccatoris. Utrum autem -ista mutatio possit fieri sine nova quali- 
tate superaddita de potentia Dei absoluta, jam diximus probabiliorem 
esse partem negativam. 

Ad confirmationem respondetur quod, si loquamur de potentia Dei 
ordinaria, nego antecedens juxta opinionem divi Thomae, qui tenet poe- 
nitentiam esse satisfactionem quamdam. Qui vero tenuerit poenitentiam 
esse religionem aut aliam virtutem, negavit merito consequentiam. Si 
autem loquamur de potentia Dei absoluta, concedendum est, juxta ea 
quae diximus, quod absque poenitentia actuali potest Deus remittere 
peccatum mortale per mutationem quamdam formalem seu habitualem 
voluntatis a malo in bonum, per quam convertitur ad creatorem et aver- 
titur a creatura, quemadmodum Deus justificat parvulos a peccato 
originali. 

Et hoc probat tertium argumentum, ad quod dicimus nego antece- 
dens, etiam de potentia Dei absoluta, juxta doctrinam quintae con- 
clusionis. 

13. — Ad quartum argumentum respondetur quod probat de poten- 
tia Dei absoluta eumdem effectum fieri posse sine sacramento qui modo 
fit de potentia ordinaria cum sacramento. 

14. — Ad quintum argumentum Sotus in d. 15, q. 1, a. 2 ait mar- 
tyrium sufficere sine poenitentia ad salutem quando peccator repente 
rapitur ad martyrium nec vacat actum poenitentiae exercere. Hanc 
sententiam tenet etiam Scotus et Gabriel eadem dist. q. 1, immo absolute 
asserunt fervorem martyrii per desiderium sufficere ad justificationem; 
quod ipse Soto reprobat, nisi in casu quando totaliter est oblitus pec- 
catorum. 

Nobis tamen in hac difficultate semper placuit sententia magistri 
Cano in 3 part. Relectionis de poenitentia, quod martyrium sine poeni- 
tentia in illo qui habet peccatum mortale nunquam sufficit ad salutem. 
Quam sententiam existimamus esse divi Thomae. Et probatur. Primo 
quia martyrium, nisi a caritate existát, non valet ad culpae mortalis 
remissionem, ut ait expresse divus Thomas in 2. 2, q. 124, a. 2 ad 2. 
Item supra, q. 66 in hac 3 p., art. 12 ad 2 ait "quod effusio sanguinis 

non habet rationem baptismi si sit sine caritate", et quod “baptismus 
sanguinis includit baptismum flaminis", juxta illud I ad Cor. 13 (v. 3) : 

tradidero corpus meum ita ut ardeam, caritatem autem non habuero, 
nihil mihi prodest. Est igitur argumentum: caritas in eo qui peccavit 
mortaliter non remittit peccatum sine poenitentia, ut ait divus Thomas 
expresse supra, q. 84, a. 5 ad 2: ergo neque martyrium sine poenitentia 
justificat. 

Et confirmatur. Quia voluntas efficax martyrii non minus meretur 
[praemium] gloriae essentialis quam cum martyrio in actu ergo si mar- 
tyrium in actu sine poenitentia meretur vitam aeternam, sequitur quod 
voluntas efficax martyrii sine poenitentia merebitur etiam ipsam vitam 
aeternam. 

Arguitur secundo. Passio pro confessione Trinitatis usque ad mortem 
in haeretico vel schismatico non remittit peccatum, ut ait Cyprianus 
lib. 4 Epistolarum, epist. 2, et Augustinus lib. 1 De baptismo contra 
donatistas, cap. 11, quod est definitum in concilio Florentino. Ergo nec 
sine poenitentia adulterii aut furti in catholico non sufficiet eadem pas- 
sio ad justificationem. 

Arguitur tertio. Martyrium non habet majorem vim justificandi 
quam baptismus, ut habetur de consecratione d. 4, c. Baptismi vicem. 
Sed baptismus non remittit peccatum sine aliqua poenitentia praevia: 
ergo neque martyrium. 

Sed dicet aliquis quod sufficiet poenitentia imperfecta, quae est 
attritio. Tunc sic argumentor et probo quod non sufficiat attritio cum 
martyrio. Quoniam alias sequeretur quod aliquis homo quandiu vixit 
erat inimicus Deo et in peccato mortali, et tamen ejus anima salvaretur. 
Probatur sequela. Nam si quis attritus salvatur per martyrium in actu, 
nunquam erit in gratia quousque moriatur, quia nunquam est martyr 
in actu ante mortem. Sed cum primum moritur jam non est homo. Ergo 
anima illius justificatur et salvatur post hanc vitam. Hoc inconveniens 
aliqui facile admittunt. Ajunt enim quod virtute realis assimilationis ad 
Christum passum et mortuum justificatur anima in illo instanti extrin- 
seco terminativo passionis. Nobis tamen nunquam visum est verosimile 
quod aliquis simul videat Deum et justificetur a peccato. 

Igitur ad qgii/intum argumentum in forma respondetur quod quan- 
tumlibet repente aliquis rapiatur ad martyrium, non erit vere martyr 
nisi dolorem habeat peccati mortalis, saltem in generali. Ceterum existi- 
mamus ad divinam providentiam pertinere ut neminem permittat mori 
pro confessione verae fidei sine vera poenitentia peccatorum mortalium, 
quam Deus illi dabit excitando cor illius ad veram contritionem, eo vel 
maxime quod tempus tribulationis in viro catholico non tollit sed potius 
excitat memoriam peccatorum, ut advertit Chrysostomus homilia 4 De 

divita et Lazaro. Et affert exemplum egregium quando fratres Joseph 
in tribulatione positi dixerunt: Merito haec patimur, quia peccavimus in 
fratrem nostrum, Gen. 42 (v. 21). 

Ad auctoritatem seu testimonium quod afferebatur in contrarium ex 
illo Joan. 15, Majorem dilectionem etc., respondetur quod non probat 
sine poenitentia peccati mortalis valere baptismum, et quod possit quis 
habere talem caritatem pro Christo ut moriatur. Neque vero aliquis 
existimet ex illo testimonio probari non posse fieri ut non martyr ha- 
beat majorem caritatem quam martyr. Hoc enim esset erroneum in fide. 
Probatur. Quia beata Virgo et Joannes Evangelista habuerunt multo 
majorem caritatem quam multi martyres, et tamen non fuerunt marty- 
res, quin potius multi confessores sunt majores in regno caelorum quam 
multi martyres. Sensus autem illius testimonii est quod apud homines 
maximum signum dilectionis est ponere vitam pro amico. Sed Christus 
Dominus majorem habuit, quia posuit vitam pro inimicis ut faceret 
amicos. Item potest explicari illud testimonium de magnitudine caritatis 
in praeparatione animi, secundum quam minima etiam caritas diligit 
Deum super omnia, et per illam paratus est homo vitam amittere pro 
Christo. Alias non est vera caritas. Et haec est excellentia virtutis cari- 
tatis christianae quod, sicut se extendit ad dilectionem inimicorum pro- 
pter Christum, saltem in praeparatione animi, ita se extendit ad odium 
propriae vitae propter Christum. 

Quod si aliquis roget quid discriminis est inter eum qui moritur ex 
caritate, aut habet voluntatem moriendi ex caritate: respondetur quod, 
si ipsa mors non procedit ex majori caritate, nihil amplius habet quan- 
tum ad praemium essentiale; sed dumtaxat habet amplius praemium 
accidentale, quod est aureola et gaudium speciale de executione tam 
excellentis operis quale est martyrium ex caritate. Nihilominus negari 
non potest quin regulariter loquendo crescat caritas hominis qui se of- 
fert martyrio et patitur voluntarie usque ad mortem, ita ut idem homo 
majorem habeat caritatem quam haberet ipsemet, si talis occasio non se 
offerret patiendi mortem pro Christo. Postquam autem jam homo obla- 
tus est periculo mortis et tormentorum, si tunc forte non sequatur mors, 
impertinens ad quantitatem gloriae est praemii essentialis quod respondet 
martyrio. De qua re vide quae diximus 2. 2, q. 24, a. 6 et in Relectione 
de augmento caritatis. 

Ad testimonium divi Thomae infra, q. 87, respondetur quod passio 
pro Christo suscepta obtinet vim baptismi quantum ad hoc quod liberat 
hominem ab omni poena debita sive pro peccato mortali, sive pro veniali, 
ita ut statim martyr videat Deum, cum verificatur quod moritur, sicut 
regeneratus per baptismum, si statim moriatur; non tamen supplet vi- 
cem baptismi quantum ad hoc quod justificet hominem ex opere operato 


QUAEST. UXXXVI, ART. 2 583 


faciendo ex attrito contritum. Et hoc est quod divus Thomas dicit ibi- 
dem, scilicet, *et ideo purgat ab omni culpa et veniali et mortali". Ete- 
nim remissio poenarum solet dici remissio peccatorum, sicut orat Eccle- 
sia pro defunctis, ut a peccatis solvantur. Quod autem dicit divus Tho- 
mas, “nisi actualiter voluntatem peccato invenerit inhaerentem", mani- 
festum est non ita esse intelligendum, ut qui eum proposito peccandi 
mortaliter, dormit, possit justificari per mortem violentam, etiamsi 
occidens interficiat hominem in odium fidei Christianae. Hoc enim nemo 
theologus dicet. 

Dicunt aliqui quod, si antequam dormiret homo, habuit attritionem, 
justificabitur, si tyrannus occidat illum in odium fidei Christianae vel 
Christi, sicut justificati sunt innocentes a peccato originali. Et simili- 
ter aliqui dicunt justificari peccatorem, etiamsi vigilet, in eodem casu, 
quia est tam bene dispositus sicut dormiens. Alii vero negant quod, si 
sit vigilans, justificetur in illo casu. Et assignant rationem differentiae : 
quia dormiens comparatur parvulis, vigilans autem, cum sit utens ra- 
tione, debet habere voluntatem offerendi se martyrio pro confessione 
Christi. 

Nobis tamen videtur non esse pejoris conditionis in illo casu vigilans 
quam dormiens, v. gr., si vigilans det operam curandis infirmis dum. 
occiditur. Neque certe dormiens quantum ad voluntatem comparatur 
parvulis. Manifestum est enim quod adulto dormienti non potest conferri 
baptismus, si antea non habuit voluntatem expressam recipiendi illum ; 
sed parvulo vere confertur baptismus. 

Ut igitur ad explicationem divi Thomae revertamur, “nisi actualiter 
voluntatem peccato invenerit inhaerentem", dicimus quod verificatur 
respectu peccati venialis, quod non remittitur etiam per martyrium 
quando voluntas actualiter illi inhaeret, vel in proposito habet, quod 
idem est. Quod autem praedicta explicatio sit legitima et ad mentem 
divi Thomae, probatur. Primo, quia secundum argumentum tantum de 
peccato veniali procedebat; unde solutio sufficiens est ad argumentum. 
Deinde quia cum in illa solutione divus Thomas se remittat ad ea quae 
supra dicta sunt, scilicet in q. 66, a. 12 ad 2, et ibidem dixerat quod 
"effusio sanguinis non habet rationem baptismi, si sit sine poenitentia, 
vel caritate", et quod "baptismus sanguinis includit baptismum flami- 
nis", manifestum est quod in q. 87, a. 1 ad 2 noluit docere quod passio 
pro Christo suscepta justificet a peccato mortali sine caritate patientis. 
Sed sensus erit quod, supposita remissione culpae mortalis per gratiam, 
passio pro Christo suscepta liberet ab omni poena debita peccato mortali 
et veniali, “nisi actualiter voluntatem alicui peccato veniali invenerit 
inhaerentem", quod possibile est, et tunc pro illo peccato punietur in 
purgatorio. 

15. — Ad sextum argumentum, nego antecedens. Ad probationem ne- 
go iterum antecedens. Et notandum est quod esse aliquem hominem extra 
statum salutis possibilis secundum legem ordinariam, non ideo dicitur 
quia ex viribus naturae non possit obtinere media necessaria. Sic enim 
omnes infideles essent extra statum salutis possibilis, eo quod ex viribus 
naturae non possint consequi fidem, immo omnes qui sunt in peccato 
mortali dicerentur esse extra statum salutis possibilis, quia ex viribus 
naturae non possunt liberari a peccato. Sufficit ergo ad possibilitatem 
salutis (et in hoc fundatur illa possibilitas), quod auxilium gratiae Dei 
secundum legem ordinariam possibile sit, et quod liberum arbitrium non 
sit obstinatum in malum sicut in damnatis. Ceterum quod hoc auxilium 
gratiae “quibuscumque datur, detur misericorditer, quibus autem non 
datur, ex justitia non detur in poenam saltim originalis peccati" (1), 
non destruit statum hominis respectu salutis possibilis, ut docet divus 
Thomas 2. 2, q. 2, a. 5 ad 1. Et nota istud testimonium pro his quae 
diximus q. 84, a. 10 dubio 1, conci. 2 et 3. 

Ex dictis sequitur, si quis post peccatum mortale omnino naturaliter 
obliviscatur, et postea repente moriatur, juste negatum est illi auxilium 
gratiae praeparantis ad conversionem, in poenam peccati mortalis. Et 
nihilominus verificatur quod quandiu ille homo vixit, erat in statu salutis 
possibilis secundum legem ordinariam, secundum quam possibile est 
quod Deus inspiret mentem illius nondum obstinatam in malum, ut 
possit converti a peccato. Et per hoc patet ad praedictum argumentum 
sextum. 

Ad ultimum argumentum statim respondebimus. Sed interim: 

16. — Dubitatur an possit homo sine memoria alicujus peccati 
in particulari habere veram contritionem. 

Et respondetur breviter unica conclusione: Impossibile est veram 
contritionem habere sub hac conditionali: si peccavi mortaliter poenitet 
me peccasse. Probatur. Quia objectum contritionis est peccatum a seme- 
tipso commissum ; sed ille homo non concipit tale objectum : ergo non est 
illi possibile habere actum contritionis. 

Confirmatur. Quia objectum illius conditionalis, si peccavi, nihil 
ponit in esse : ergo illa contritio de nihilo est, ac proinde non est contritio. 

Confirmatur secundo. Quia pari ratione posset homo poenitere de 
peccatis quae possibiliter commisit. 

Secunda conclusio: Quando homo certus est se "peccasse mortaliter, 
et non meminit peccati in specie, potest nihilominus et tenetur poenitere. 
Probatur. Quia objectum contritionis est peccatum mortale a se commis- 
sum. Sed ille homo certus est se peccasse mortaliter. Ergo potest et tene- 


(1) S. August. De dono perseverantiae, cap. 12, n. 29. ML 45, 1010. 

tur poenitere. Et talis contritio est generalis, de qua loquitur divus Tho- 
mas q. 80. a. 5 quae sufficit ad deletionem peccati cujus homo totaliter 
est oblitus. Ex hoc etiam infertur quod confessio in generali sufficiet 
quando homo confitetur se peccasse mortaliter, etiamsi non confiteatur 
in specie peccatum; et tunc poterit sacerdos absolutionis beneficium 
absolute impendere. Probatur. Quia ille peccator tenetur confiteri se 
peccasse mortaliter: ergo sacerdos potest illum absolvere. Sed de hac re 
iterum redibit sermo quando de confessione egerimus. 

Sed quid dicendum erit quando quis existimat se peccasse mortaliter 
et revera non peccavit? 

Sit tertia conclusio: Quod ille homo tenetur confiteri ex conscientia 
erronea:, et erit vera contritio. Et ratio est elegans, quia virtutes morales 
possunt exercere suos actus eum judicio falso speculative, practice autem 
vero. Ergo si aliquis existimat se peccasse, judicio quidem speculative 
falso, practice autem verum est hoc judicium, poenitendum est et confi- 
tendum, poterit et tenebitur confiteri. Quemadmodum qui proprium, 
equum putat esse alienum, potest exercere virtutem justitiae in sua vo- 
luntate, ita etiam qui habet existimationem se offendisse Deum, poterit, 
exercere virtutem poenitentiae, quae est quaedam justitia in ordine ad 
Deum. Verum est tamen quod, si confiteatur, non dabitur ei gratia ex vi 
sacramenti, sed solum ex opere operantis, sicut si exerceret alium actum 
virtutis. Et ratio est quia sacramentum est instrumentum Dei, qui nul- 
lam habet ignorantiam ; et idcirco non applicat medicinam nisi ubi est 
vera infirmitas et vera materia sacramenti. Et ita talis confessio non est 
materia proxima sacramenti, quamvis ipse sacerdos, propter ignoran- 
tiam invincibilem quam habet, dicat, ego te absolvo. 

Ad ultimum argumentum respondetur omnia illa media non prosunt 
sine poenitentia eo qui mortaliter peccavit, sicut ait divus Augustinus 
contra Cresconium grammaticum, lib. 2 (1). 

Dubium aliud poterat hic disputari: an ante actum poenitentiae 
virtutis sit praeceptum et quomodo obliget. Sed commodius disputabitur 
in q. 1 Additionum ad tertiam partem. 


ARTICULUS TERTIUS 


Utrum possit per poenitentiam unum peccatum sine alio remitti 


Conclusio est negativa. Et intelligenda est conclusio de peccato 
mortali. Et est certa secundum fidem, ut ostendit divus Thomas in art. 
Et probatur insuper ex illo Sap. 14 (v. 9) : Odio sunt Deo impius et im- 


(1) S. August. Contra Cresconium, lib. 2, cap. 12, n. 15. ML 9, 475. 

pietas illius. Ergo Deus non condonat unum peccatum sine alio. Patet 
BMCcOonsequentia, quia condonatio peccati fit per gratiam. Potest vero aliquis 
recipere gratiam, et odio habere propter aliam iniquitatem. Item pro- 
batur ex illo I Joan. 3 (v. 14) : Qui non diligit, manet in morte. Sed 
qui habet unum peccatum mortale non diligit. Ergo manet in morte. 

Similiter confirmatur I Petri 4 (v. 8) : Caritas operit multitudinem 
peccatorum. Ergo implicat contradictionem quod aliquis mundetur ab 
uno peccato mortali et maneat in alio, quia sequeretur quod diligit et 
non diligit. Et denique probatur ex illo Jac. 2 (v. 10) : Si quis totam le- 
gem servaverit, offendat autem in uno, factus est omnium reus. Quod 
intelligitur ab omnibus doctoribus catholicis quantum ad aversionem a 
Deo. ut docet divus Thomas in solutione ad tertium, ubi ait quod pecca- 
ta mortalia “sunt connexa quantum ad aversionem a bono incommuta- 
bili". Vide [Ps-] Augustinum in lib. De vera et falsa poenitentia, cap. 9, 
et habetur de poenitentia, d. 3, c. Sunt plures. 

Notandum denique conclusionem divi Thomae nobis esse veram etiam 
de potentia Dei absoluta, quia oppositum implicat contradictionem. Be- 
ne tamen fieri potest de potentia. Dei absoluta quod Deus remittat unam 


offensam mortalem sine alia quantum ad poenam inferni non remittendo 
aliam. 


ARTICULUS QUARTUS 


Utrum remissa culpa per poenitentiam remaneat reatus poenae 


1. — Prima conclusio: Quando per gratiam remittitur cnlpa, per 
consequens simul tollitur reatus poenae aeternae. 


Secunda conclusio: Remissa culpa per gratiam potest remanere 
reatus alicujus poenae temporalis. 


Tertia conclusio, in solutione ad primum: Quando per gratiam 
tollitur aversio mentis a Deo, potest remanere illud quod est ma- 
teriale in peccato, scilicet inordinata conversio ad bonum commu- 
tabile, pro qua debetur reatus poenae temporalis. 


Quarta conclusio, ad secundum: Remissio culpae et reatus poe- 
nae aeternae pertinet ad gratiam operantem; sed remissio reatus 
poenae temporalis pertinet ad cooperantem. 


2. — Nota circa primam conclusionem esse certam secundum fidem, 
ut patet ex multis locis scripturae, v. gr. Ezech. 18 (v. 21) : Si impius 
egerit poenitentiam ab omnibus iniquitatibus suis, ...vita vivet et non 
morietur, videlicet morte aeterna. Item ad Rom. 6 (v. 23) : Stipendia 

peccati mors; gratia autem Dei vita aeter-na. Ergo qui est in gratia non 
potest esse reus mortis aeternae. 

Circa secundam conclusionem etiam adverte esse certam secundum 
fidem, de qua plura dicenda sunt in Additionibus ad Tertiam partem 
q. 12 et 13 ubi agendum est de tertia parte hujus sacramenti integral!, 
scilicet de satisfactione pro poenis debitis in purgatorio. Nunc autem 
sufficiat advertere conclusionem illam esse definitam expresse in concilio 
Tridentino sess. 6, can. 30 in haec verba: "Si quis post acceptam justi- 
ficationis gratiam cuilibet peccatori poenitenti ita culpam remitti et rea- 
tum aeternae poenae deleri dixerit, ut nullus remaneat reatus poenae 
temporalis exsolvendae vel in hoc saeculo vel in futuro in purgatorio, 
anathema sit". Item fuit error Lutheri contrarius huic conclusioni con- 
demnatus a Leone decimo, de quo vide Roffensem art. 5. 

3. — Jam vero pro majori explicatione arguitur contra secundam 
conclusionem. Quando homo convertitur ad Deum per veram contritio- 
nem, magis dolet de ipsa conversione per quam fuerat aversus a. Deo 
et conversus ad bonum commutabile quam fuerit delectatus in illa. Ergo 
non superest satisfactio aliqua pro delectatione conversionis ad bonum 
commutabile. Consequentia probatur, quia ille plus reddit dolendo 
quam acceperat delectationis offendendo. Antecedens vero probatur, 
quia dolor contritionis est maximus, cum sit propter Deum summe 
dilectum. 

Respondetur ex doctrina Aristotelis 5 Ethic, cap. 5 quod in recom- 
pensandis injuriis non solum est habenda ratio rei ad rem, sed etiam 
personae offendentis ad personam offensam. Cum igitur Deus sit infi- 
nitae dignitatis, non sequitur quod homo ei per omnia satisfaciat quando 
tantum dolet quantum delectatus est. 

Respondetur secundo magis theologice et metaphysice quod contri- 
tio ad hoc quod sit vera contritio non necesse est quod habeat tantam 
intensionem vel majorem in sua specie quam habuerat conversio peccan- 
tis ad bonum commutabile. Sed dicitur contritio maximus dolor appre- 
tiative sicut caritas dicitur maximus amor inter omnes amores appretia- 
tive, non autem maximus intensive. Dicimus igitur quod remissio poenae 
temporalis quae debebatur conversioni inordinatae correspondet inten- 
sioni contritionis et eum illa proportionatur. Unde non sequitur quod 
per quamlibet contritionem tota poena temporalis remittatur, quia non 
quaelibet contritio est intensa ita ut mereatur remissionem poenae to- 
tius temporalis. 

4. — Arguitur secundo contra eamdem conclusionem. Per primam 
contritionem dum justificatur homo dimittitur poena damni, quae con- 
sistit in carentia divinae visionis, et insuper poena aeterna sensus quae 
consistit in passione ab igne inferni: ergo saltem per secundam con- 


588 DOMINICUS BANEZ 


tritionem remittetur reliquum poenae temporalis solvendum in hoc sae- 
culo vel in purgatorio. 

Respondetur negando consequentia. Et ratio est quia per primam 
contritionem non remittitur poena aeterna eo quod ipsa contritio imme- 
diate satisfaciat pro poena aeterna, sed quia contritio acceptatur ex 
gratia Dei ad satisfaciendum pro offensa; et ex consequenti, remissa 
offensa per gratiam Dei, non potest remanere reatus poenae aeternae, 
bene tamen temporalis. Ad cujus remissionem et satisfactionem non suf- 
ficit quaelibet contritio, sed proportionata secundum intensionem cum 
intensione et gravitate conversionis peccatis, sive sit prima contritio, 
sive secunda, sive multae contritiones sive multa opera poenalia, quae 
valde supplent remissionem contritionis ad satisfaciendum pro poenis 
debitis in purgatorio. 

Et praeter istas rationes quae aliqualiter videntur sufficientes, est 
alia ratio neganti consequentiam illam. Quia aeternitas poenae non debe- 
tur per se primo conversioni ad bonum commutabile, nisi ratione aver- 
'Sionis a Deo. Aversio autem tollitur per gratiam justificantem, ex quo 
etiam tollitur reatus poenae aeternae; non autem reatus poenae tempo- 
ralis, quae per se primo respondet conversioni finitae ad bonum commu- 
tabile finitum. Et idcirco tota aeternitas poenae inferni respondet aver- 
sioni quae invenitur in conversione. 

5. — Deinceps circa tertiae conclusionis rationem in solutione ad 
primum argumentum, scilicet quod aversio a Deo est sicut formale in 
peccato mortali, conversio autem ad bonum creatum est sicut materiale, 
arguitur sic contra istam rationem : Illud unde species rei sumitur est 
sicut formale ipsius rei; sed ex conversione sumitur species peccati, ut 
ipsemet divus Thomas docet 1. 2, q. 71, a. 1: ergo falsum est quod hic 
asseritur. Et confirmatur. Quia conversio est intenta ab operante; aver- 
sio autem non est intenta: ergo conversio potius se habet sicut formale 
in actu humano et aversio sicut materiale. 

Respondetur quod peccatum mortale duo importat, scilicet et quod 
sit peccatum, et quod sit mortale. Si consideretur inquantum mortale, 
consistit formaliter in privatione vitae, quae est ipsa aversio a Deo, et 
isto modo non habet species distinctas. Si autem consideretur inquantum 
peccatum est actus humanus malus moraliter et voluntarius, necesse est 
dicere quod ipsa conversio se habet formaliter respectu aversionis. Et 
hoc probat argumentum factum cum sua confirmatione. Alias enim 
omnia peccata essent ejusdem speciei. 

Arguitur secundo contra eamdem conclusionem ubi dicitur quod re- 
missa culpa remanet inordinata conversio. Arguitur sic: Aversio tollitur 
per conversionem ad Deum et aversionem a creatura, quod est de ra- 
tione poenitentiae: ergo non manet inordinata conversio in vero poeni- 


QUAEST. LXXXVI, ART. 4 589 


tente. Confirmatur. Quia inordinata conversio causatur ex aversione 
formaliter, saltim completive. Ideo enim conversio est inordinata quia 
includit aversionem. Ergo non manet inordinata conversio ablata 
aversione. 

Ad hoc argumentum posset aliquis respondere quod ablata aversione 
culpae per gratiam et virtutes infusas, potest contingere ut maneat 
quaedam habitualis conversio vitiosa adquisita ex actibus peccati, v. gr., 
potest manere habitus avaritiae vel intemperantiae. Sed haec solutio non 
videtur sufficiens ad intelligentiam divi Thomae. Primo quidem quia 
totali conversione habituali remanente, non debetur poena in purgatorio.. 
Potest enim contingere quod aliquis vehementissime doleat de peccatis, 
et nihilominus adhuc maneat proclivis ad peccandum ex mala consuetu- 
dine praeterita. Item quia potest contingere econtrario quod aliquis ante 
contritionem per exercitium contrarium destruat malam inclinationem 
adquisitam, et postea habeat contritionem remissam, ita ut non remitta- 
tur ei poena temporalis debita in purgatorio. Et nihilominus in isto 
casu verificanda est conclusio divi Thomae, siquidem manet reatus,poe- 
nae temporalis exolvendae in hoc saeculo vel in futuro. Dicendum ergo 
quod non dicitur inordinata conversio manere quia maneat culpa vel 
vitium actu vel habitu, sed quia remissa culpa manet inordinata con- 
versio aliquando, id est non ordinata et reducta ad ordinem justitiae, 
propterea quod reducenda est praeterita conversio ad ordinem justitiae 
perfectae per poenam temporalem exsolvendam in hoc saeculo vel in 
purgatorio. 

6. — Circa quartam conclusionem vide Cajetanum art. 6, ubi etiam 
nos amplius explicabimus quomodo remissio culpae pertineat ad gratiam 
operantem, quamvis simul operetur homo per actum liberi arbitrii. Sed 
nunc dicimus quod tales operationes hominis quae sunt simul cum infu- 
sione gratiae justificantis considerantur ut dispositiones, et non ut me- 
rita remissionis peccati, neque ut efficientes gratiam ipsam, sed potius 
consequentes ad gratiam, quae potius se habet ut causa efficiens a qua 
dimanant tales dispositiones. At vero quando postea quam homo justifi- 
catus est et bene operatur, tunc dicitur gratia cooperans quatenus homo 
meretur remissionem poenae temporalis et vitam aeternam. Ceterum de 
differentia gratiae operantis et coopérants exacte disseritur a divo Tho- 
ma et thomistis 1. 2, q. 111, a. 2. 

7. — Denique circa doctrinam hujus articuli adverte quam falsa sit 
opinio Scoti in 4 Sent. d. 14, q. 1, ubi ait quod post actum peccati nihil 
aliud manet in peccatore quam reatus, qui non est nisi obligatio ad poe- 
nam illi debitam : quae obligatio est relatio rationis, quatenus homo est 
objectum intelligentiae et voluntatis Dei obligantis ipsum ad supplicium. 


590 DOMINICUS BANEZ 


Divus autem Thomas plane in hoc articulo distinguit inter culpam et 
reatum poenae, sive temporalis, sive aeternae. Quanta vero sit absur- 
ditas illius opinionis Scoti, non est hujus loci ostendere; sed pertinet 
ad 1. 2, q. 86. Vide magistrum Soto in 4, d. 15, q. 1, a. 2. 


ARTICULUS QUINTUS 


Utrum remissa culpa mortali tollantur omnes reliquiae peccati 


Conclusio est: Nihil prohibet quin remissa culpa remaneant 
dispositiones ex praecedentibus actibus causatae; remanent tamen 
debilitatae et diminutae, ita quod hominem non dominentur. 


ARTICULUS SEXTUS 


Utrum remissio culpae sit effectus poenitentiae secundum quod 
est virtus 


1. — Prima conclusio: Remissio culpae est effectus poeniten- 
tiae, etiam secundum quod est virtus, principalius vero ut est sa- 
cramentum. 

Secunda conclusio, ad secundum argumentum: Remissio culpae 
non solum est effectus poenitentiae virtutis, sed principalius fidei 
et caritatis. 

2. — Circa priorem partem primae conclusionis dubitari poterat in 
quonam genere causae remissio culpae sit effectus poenitentiae. Magister 
Soto in d. 15, q. 1, a. 6 dicit duo. Primum est quod contritio quatenus 
est a libero arbitrio est dispositio materialis ad gratiam; sed tamen ut sic 
non habet rationem contritionis, etiamsi sit de offensa Dei. Secundum 
est quod quatenus procedit a gratia ipsa contritio est posterior ipsa 
gratia, sed est prior in genere causae efficientis quam remissio pecca- 
torum. 

Primum quidem, si faciat hunc sensum, quod contritio ut praecise 
est a libero arbitrio est dispositio materialis ad gratiam, falsissimum est; 
quia in ratione dispositionis ad gratiam solum procedit a Deo operante 
efficienter ipsam gratiam. Probatur. Quoniam alias, si homo efficienter 
attingeret ad ultimam dispositionem ad gratiam inquantum dispositio 
est, necesse erat ut et gratiam efficienter produceret, vel certe unionem 
gratiae cum anima, quod est contra communem opinionem thomistarum 
et theologorum nostri temporis. Sequela probatur. Quia in omnibus 

agentibus naturalibus agens quod attingit efficienter ultimam dispositio- 
nem ad formam, attingit etiam efficienter ipsam formam vel certe unio- 
nem formae cum materia ; sicut quando homo generat hominem, attingit 
ad unionem animae cum corpore efficienter, propterea quod attingit ad 
ultimam dispositionem. Ergo si liberum arbitrium attingeret efficienter 
ad contritionem quatenus est dispositio ultima ad gratiam, bene sequi- 
tur quod attingeret efficienter ad ipsam gratiam vel ad unionem gratiae 
ciim subjecto. 

Ubi observandum est quod non negamus quin liberum arbitrium 
concurrat efficienter ad contritionem ; est enim actus vitalis, qui neces- 
sario debet procedere efficienter de potentia vitali. Sed negamus quod 
illa contritio habeat rationem dispositionis ad gratiam, nisi inquantum 
procedit a.b Spiritu Sancto efficienter, quod est agens principale gratiae, 
ad quem solum pertinet efficienter producere dispositiones inquantum 
sunt dispositiones ad excellentissimam formam gratiae, per quam imme- 
diate efficimur divinae consortes naturae. Et haec est ratio quare nulla 
creatura potest concurrere efficienter ad gratiam nisi instrumentaliter, 
ut concurrunt sacramenta et humanitas Christi. Si autem sit sensus 
quod, quatenus ipsa contritio procedit a libero arbitrio prout movetur a 
Deo supernaturaliter operante, est dispositio materialis ad gratiam, ve- 
rissimum est. Sed tunc falsum est quod ut sic non habeat rationem con- 
tritionis, ut ostendimus supra, q. 84, a. 1, dubio 2, conci. 3, et patet 
ex his quae dicit divus Thomas q. 85, a. 5, ubi posuit dispositionem ad 
remissionem peccati esse motum spei et caritatis ante motum contritio- 
nis. Sed actus caritatis quatenus est dispositio ad gratiam est vera di- 
lectio Dei supernaturalis. Ergo etiam actus poenitentiae erit vera con- 
tritio quatenus est dispositio ad gratiam. 

Secundum autem dictum Soto, quod contritio quatenus est productio 
a gratia est posterior gratia, verissimum [est] in genere causae quasi 
efficientis, quia contritio dimanat ut propriae passiones a subjecto; et 
sic etiam dicitur effectus gratiae cooperantis, et est satisfactoria in actu 
secundo. Ceterum falsum [est] quod subdit, contritionem esse causam 
efficientem remissionis peccatorum instar causae physicae, ut ostendimus 
supra, q. 85, a. 2, dubio circa tertiam conci. Et profecto [quod] divus 
Thomas in isto loco noluit docere remissionem culpae effectum esse poe- 
nitentiae virtutis, plane colligitur ex eo quod ait in prima conclusione, 
quod remissio culpae principalius est effectus poenitentiae secundum 
quod est sacramentum. Nam haec principalitas in nullo alio potest ve- 
rificari nisi in hoc: contritio ut pars sacramenti concurrit efficienter ad 
remissionem peccati sicut ad infusionem gratiae. Item ex eo quod di- 
cit in solutione ad secundum, quod remissio culpae principalius est 
effectus fidei et caritatis quam poenitentiae. Sed constat quod actus fidei 

et caritatis non concurrunt effective ad remissionem peccati, sicut neque 
ad infusionem gratiae, sed solummodo dispositive. Ergo neque actus poe- 
nitentiae virtutis concurrit effective instar causae physicae. Quomodo 
autem actus poenitentiae virtutis dicatur effective expellere peccatum, 
explicatum est supra, q. 85. 

3. — Dubium aliud poterat hic disputari quod movet Cajetanus, vi- 
delicet quomodo divus Thomas in art. 4 ad 2 [ait] quod *remissio culpae 
pertinet ad gratiam operantem", hic autem dicit quod remissio culpae 
est effectus poenitentiae virtutis. Et ratio dubitandi [est] quoniam 
actus poenitentiae virtutis est a libero arbitrio: ergo videtur sequi quod 
remissio peccati sit effectus causae cooperantis cum libero arbitrio, cu- 
jus actus est causa remissionis peccatorum. 

De qua re jam diximus quod legitima disputatio [est] in 1. 2, q. 111, 
a. 2. Sed in hoc loco observandum est et cavendum a doctrina quorumdam 
qui, ut solvant hanc difficultatem, dicunt quod homo quantum ad illos 
actus quibus disponitur ad remissionem peccati mere passive se habet. 
Haec enim doctrina contraria est diffinitioni concilii Tridentini sess. 6, 
can. 4. *Si quis dixerit liberum arbitrium hominis a Deo motum et exci- 
tatum nihil cooperari quod ad obtinendam justificationis gratiam se dis- 
ponat, mereque passive se habere, anathema sit". Et vide divum Tho- 
mam [ubi] supra, a. 2 ad 2 ubi ait: dum justificamur, “per motum liberi 
arbitrii Dei justitiae consentimus. Ille tamen motus non est causa gra- 
tiae, sed effectus; unde tota operatio pertinet ad gratiam". Haec divus 
Thomas. Itaque quia consideravit motus liberi arbitrii qui concurrunt in 
puncto justificationis esse effectus inseparabiles gratiae, idcirco remis- 
sionem peccati attribuit gratiae operanti, non cooperanti, ut etiam in 
isto art. circa finem. Ceterum postquam jam homo est in gratia et con- 
junctus ultimo fini, reliquae operationes dicuntur esse a gratia coopé- 
rante, quia illae operationes non sunt effectus inseparabiles ab ipsa 
gratia, et deinde quia per illas operationes jam homo causa est meritoria 
augmenti gratiae. 

4. — Denique advertendum est quod gratia operans sive cooperans 
dupliciter accipitur a divo Thoma in illa q. 111. Uno modo pro auxilio 
divino ; alio modo pro dono habituali. Et isto secundo modo dicit quod 
"gratia habitualis dicitur gratia operans inquantum animam sanat vel 
gratam Deo facit". Ubi nos advertimus quod gratia habitualis non di- 
citur operans quia effective concurrat ad sanandam animam; etenim 
formaliter concurrit sicut albedo facit album. Ex quo sequitur quod 
neque ipsa contritio, quae pertinet ad gratiam operantem, sit causa effi- 
ciens remissionis peccati, sed dispositio quaedam perfecta et formata ab 
ipsa gratia dimanans, sicut reliquae virtutes quibus movetur homo in 
puncto justificationis. Adjicit vero divus Thomae quod, “inquantum 

gratia habitualis est principium operis meritorii quod procedit ex libero 
arbitrio, dicitur etiam cooperans". Ex qua doctrina sequitur quod, si pri- 
ma contritio est meritoria vitae aeternae, sicut vere est secundum com- 
munem opinionem et tutiorem, quod procedit de gratia, coopérante in- 
quantum meritoria est, non inquantum est causa remissionis peccati 
dispositiva. Nec hoc est inconveniens quia, ut ibidem docet divus Tho- 
mas, gratia operans et cooperans est eadem gratia habitualis, sed distin- 
guitur secundum diversos effectus. Ex qua doctrina melius intelligemus 
quod diximus art. 4 praecedenti ad secundum argumentum, quod * [re- 
missio] reatus poenae temporalis pertinet ad gratiam cooperantem", ut 
tollatur talis reatus ut auferatur. Quod quidem potest optime verificari 
etiam in instanti justificationis, quatenus tunc per intensionem contri- 
tionis meretur homo remissionem poenae temporalis vel totaliter, vel in 
partem, quae debebatur in purgatorio exsolvenda. 


QUAESTIO OCTOGESIMASEPTIMA 


De remissione venialium peccatorum 


ARTICULUS PRIMUS 


Utrum veniale peccatum possit remitti sine poenitentia 


1. — Prima conclusio: Utrumque peccatum, scilicet mortale et 
veniale per poenitentiam remittitur. 

Secunda conclusio: Ad remissionem peccati mortalis perfectior 
poenitentia requiritur, scilicet ut homo actualiter detestetur mor- 
tale peccatum, quod non requiritur ad remissionem venialium. 

Tertia conclusio: Habitualis displicentia ad remissionem peccati 
venialis non sufficit. 

Quarta: Sufficiet virtualis displicentia ad, remissionem venialis 
peccati; v. gr., cum aliquis ita fertur secundum affectum in Deum, 
ut quidquid sibi ocurreret quod eum ab hoc motu retardaret, displiceret 
ei et doleret se commisisse. 

Quinta: Virtualis displicentia non sufficit ad remissionem pec- 
cati mortalis, nisi quantum ad peccata oblita post diligentem inqui- 
sitionem. 

Sexta conclusio, ad primum: Ad poenitentiam peccatorum ve- 
nialium requiritur quod homo proponat abstinere a singulis, non 
tamen ab omnibus collective, sicut requiritur respectu mortalium. 

Septima conclusio, ad tertium: Fervor caritatis virtualiter im- 
plicat displicentiam venialium peccatorum. 

2. — Ante omnia in hoc articulo supponenda nobis est differentia 
inter peccatum mortale et veniale, quam breviter ponit divus Thomas 
hic. De qua. re agitur principaliter 1. 2, q. 88 et 89. Vide Waldensem 
tomo 2, cap. 154., ubi disputat contra Wielef asserentem omne peccatum 
esse mortale. Qui error sufficienter convincitur ex illo I Joan. 1 (v. 8): 


Si dixerimus quod peccatum non habemus, ipsi nos seducimus et veritas 

in nobis non est. Quod quidem certissime intelligitur etiam de ipsis 
Apostolis, qui erant confirmati in gratia. Ergo peccata eorum non erant 
mortalia, sed venialia. Item in concilio Tridentino sess. 6, can. 23 de- 
finitur hominem semel justificatum non posse omnia venialia vitare per 
totam vitam, ubi excipitur sola beata Virgo. Ergo differentia est inter 
peccatum mortale et veniale. Probatur consequentia. Quia certum est 
secundum fidem quod secundum legem ordinariam possumus omnia pec- 
cata mortalia vitare, et multos justos in gratia perseverasse per multum, 
tempus usque ad mortem, qui tamen venialia habuerunt. 

3. — Circa secundam, tertiam et quartam conclusionem notandum est 
quod Durandus in 4, d. 16, q. 2 et d. 21, q. 2 tenet necessariam esse 
actualem poenitentiam ad remissionem venialis peccati. Et arguitur 
primo pro sententia Durandi. Quia per peccatum veniale convertitur 
homo in ordine ad bonum commutabile : ergo ad remissionem illius requi- 
ritur quod haec inordinatio conversionis reducatur ad aequalitatem 
non aliter quam per actualem poenitentiam, quae est displicentia ejus- 
dem objecti de quo fuit homo delectatus. 

Arguitur secundo. Nam in inferno et in purgatorio peccata venialia 
per poenam reducuntur ad aequalitatem justitiae: ergo etiam in hac- 
vita per actualem poenitentiam illorum homo reducitur. Confirmatur 
etiam antecedens ex illo Apoc. 18 (v. 7) : Quantum glorificavit se et in 
deliciis fuit, tantum date illi tormentum et luctum; ubi nulla fit distin- 
ctio de peccato mortali et veniali. 

Et denique divus Augustinus lib. De vera et falsa poenitentia 8 ait 
quod poenitentia est homini necessaria quia quotidie peccat (1); ubi 
proculdubio loquitur de veniali peccato. Ergo sine poenitentia non. 
delentur peccata venialia. 

4. — Scotus autem in d. 21, q. 1 in alterum extremum inclinat. Ait 
enim per quemlibet actum meritorium remitti peccatum veniale. Ratio 
ejus est quia per quemlibet actum meritorium magis homo placet Deo 
quam per peccatum veniale displicuit: igitur etc. Probat antecedens, 
quia propter actum meritorium promittitur et datur vita aeterna ; sed 
propter peccatum veniale non meretur homo poenam aeternam: igitur 
magis placet etc. 

5. — At vero divus Thomas medium tenuit inter has duas opiniones 
dum asserit, necessariam esse virtualem poenitentiam. Ceterum minus 
probabilis est opinio Scoti quam Durandi, quia ex illa sequitur quod' 
per quemlibet actum meritorium consequatur aliquis omnium venia- 
lium remissionem, v. gr., si homo deambulet animi recreandi gratia, 
quod quidem videtur ridiculum. Sed et contra Durandum est argu- 


(1) Ps-August. De vera et falsa paenit. cap. S, n. 20. ML 40, 1119. 

mentum. Quia videtur nimis durum et non est credibile quod tanta poe- 
nitentia requiratur ad remissionem culpae venialis, quae non separat a 
Deo, quanta requiritur ad remissionem mortalis, quod separat a Deo. Sed 
contritio actualis quatumlibet minima sufficit ad remissionem omnium 
mortalium. Ergo non debet esse necessaria ad remissionem venialium. 
Sententia igitur divi Thomae communior est et amplectenda. Cujus 
ratio sic explicatur. Quia peccatum veniale non est proprie contra 
legem, sed praeter legem ; ac proinde non opponitur ultimo fini neque 
avertit ad illo ; neque opponitur caritati, quae est virtus circa ultimum 
finem, sed solum opponitur fervori caritatis: ergo per ferventem actum 
caritatis tollitur culpa venialis sicut per contrarium. 

6. — Quod si quis contra objiciat, quod potest aliquis modo habere 
propositum actuale dicendi cras unum mendacium officiosum, et postea 
haberet actum caritatis ferventem, et tamen tunc non remittetur ei tale 
peccatum, quia voluntas actualiter inhaeret illi actualitate virtuali. Re- 
spondetur ad hoc quod iste casus non est moralis, quin potius per talem 
actum caritatis intensum vel fervorosum interrumpitur propositum men- 
tiendi. Nam si tunc occurreret memoriae tale propositum, displiceret ho- 
mini ita diligenti. Secundo respondetur, etiam admisso casu, quod pec- 
catum veniale fervori caritatis non ita contrariatur sicut albedo nigre- 
dini, sed tamquam impediens et praeoccupans voluntatem ne applicetur 
tam fervorose ad dilectionem. Unde satis est ad opinionem divi Thomae 
quod illae culpae remittantur quibus voluntas actualiter virtualiter non 
inhaeret. Possibile tamen est ut voluntas fervorose diligat Deum, et 
tamen sit in proposito virtuali peccandi aliquod veniale peccatum. Et 
ratio est quia impedimentum venialis non est tam forte et efficax ut non 
possit vinei ne impediat aliquem fervorem caritatis, etiam manente culpa 
veniali in proposito. Et denique divus Thomas non dixit quod per quem- 
libet actum fervorosum remittitur veniale, sed per hoc quod aliquis 
hoc modo fertur in affectum in Deum, ut quidquid sibi occurreret quod 
eum ab hoc motu retardaret, displiceret ei et doleret se commisisse. 
Ceterum in casu assignato non displiceret homini veniale, siquidem 
inhaereret virtualiter in proposito. 

7. — Sed adhuc est aliud argumentum contra doctrinam divi Tho- 
mae. Quia per hujusmodi conditionalis neque mereretur homo neque 
dimitteretur. V. gr., si Petro offerretur occasio martyrii, esset martyr. 
Item si Petro offerretur occasio fornicandi, fornicaretur. Et tamen ne- 
que hoc imputaretur ad culpam, neque illud ad meritum. Respondetur 
quod si hujusmodi conditionales referantur ad effectum tamquam obje- 
ctum illius in actu vel in virtute, pertinent ad meritum vel demeritum. 
Si autem referantur dumtaxat in ordine ad ipsum intellectum, non perti- 
nent secundum se ad meritum vel demeritum; est enim speculativa con- 

sideratio. Dixi secundum se, quoniam ex aliqua circumstantia morali 
poterit esse meritum vel demeritum, ut v. gr., si aliquis ex cognitione sui 
habeat actum humilitatis et judicet speculative de se ipso quod in aliqua 
occasione fornicaret, tunc pertinet ad meritum humilitatis talis conside- 
ratio. Similiter etiam potest pertinere ad demeritum talis consideratio, 
Si est actus otiosus, vel impedit alium actum qui est in praecepto. 

8. — Ad argumenta Durandi respondetur. Ad primum, quod per pec- 
catum veniale non convertitur homo simpliciter inordinate ad bonum 
commutabile, siquidem manet homo ordinatus ad ultimum finem. Sed 
ille actus est praeter ordinem ad ultimum finem. 

Ad secundum respondetur quod in alio saeculo nunquam remittitur 
culpa venialis secundum se per poenam. Etenim in inferno semper manet 
ipsa culpa venialis conjuncta mortali. In purgatorio autem nulla est 
culpa venialis; sed si quae sunt veniales culpae in justo qui moritur, 
statim in instanti mortis remittuntur, propterea quod anima tunc dili- 
git Deum secundum totam intensionem caritatis, ut dicit divus Thomas 
in q. 7 De malo, a. 11. Ceterum poena debita pro ipso peccato veniali 
solvitur in purgatorio simul etiam cum poena debita mortalis peccati 
quod ante mortem remissum est, de quo tamen non egit homo dum vive- 
ret sufficientem satisfactionem. 

Ad divum Augustinum respondetur quod loquitur de poenitentia 
actuali vel virtuali. Quod si tantum de actuali loquatur, dicendum est 
quod est necessaria, id est, utilis valde ad remissionem venialium. 

9. — Ad argumentum Scoti nego consequentiam, quia peccatum ve- 
niale non contrariatur cuilibet operi meritorio, et idcirco neque per 
quodlibet opus meritorium destruitur, sed per poenitentiam actualem 
vel virtualem. 

Ad testimonium ex Apocalypsi respondetur quod etiam in hac vita 
remittitur peccatum veniale per poenitentiam virtualem. 

Dubium aliud poterat hic disputari circa secundam conclusionem divi 
Thomae, an sit necessarium detestari singula peccata mortalia tam ad 
justificationem quam ad remissionem. Sed de hac re dicendum in q. 2 
in Additionibus ad 3 p., a. 6. 

10. — Circa quintam conclusionem advertendum est quod ex illis 
verbis divi Thomae, scilicet quod "non sufficit virtualis displicentia ad 
remissionem peccati mortalis, nisi quantum ad peccata oblita post dili- 
gentem inquisitionem", magister Soto ubi supra vult probare suam sen- 
tentiam, quod quando aliquis est totaliter oblitus omnium peccatorum, 
sufficit dilectio Dei ad remissionem peccatorum. Verumtamen, si attente 
legatur divus Thomas, non ita intelligitur universaliter de oblivione 

omnium peccatorum, sed quantum ad quaedam peccata oblita post dili- 
gentem inquisitionem singulorum. Certum est enim quod ante diligen- 
tem inquisitionem singulorum peccatorum mortalium, potest homo justi- 
ficari per actualem contritionem circa quaedam mortalia vel circa pecca- 
tum mortale in communi, quando certus est mortaliter se peccasse. Tunc 
enim talis contritio virtualiter est singulorum peccatorum. Et nihilomi- 
nus manet homo obligatus facere diligentem inquisitionem singulorum 
mortalium, ut illa contritio referatur ad singula. Si autem post talem 
inquisitionem fuerit aliquorum mortalium oblitus, tunc sufficit quod 
contritio praeterita virtualiter referebatur ad illa peccata. Et hic est 
legitimus sensus divi Thomae, siquidem loquitur expresse de peccatis 
oblitis post diligentem inquisitionem. Constat autem quod saepe ante 
diligentem inquisitionem potest homo habere contritionem actualem. 

11. — Circa sextam conclusionem nota quod verbum illud requiritur, 
non dicit praeceptum; siquidem habere propositum peccandi venialiter 
in multis non excludit gratiam. Sed dicitur illa necessitas respectu finis 
illius, scilicet ad remissionem peccati venialis requiritur propositum a 
singulis abstinendi. Sed neque hoc propositum necesse est esse expressum 
et distinctum singulorum, sed sufficit virtuale et in communi ad absti- 
nendum de venialibus, ita ut nullum habeat in proposito admittere. Notat 
etiam hic magister Soto quod, si quis contemptu legis et quasi eam nihili- 
faciens ac si non esset lata, absque delectu peccata venialia commit- 
teret, mortaliter delinqueret. Et ait per contemptum legis, se intelli- 
gere totius legis, non in hac materia parva, v. gr. mentiendi jocose. 

Nobis tamen videtur quod qui habet propositum vitandi omnia pec- 
cata mortalia, et non abstinendi a venialibus quae sibi placuerint, non 
peccat mortaliter. Non enim iste contemnit legem, quin potius proponit 
servare legem in gravibus. Quod autem ait divus Thomas in solutione 
ad 1, scilicet **debet homo habere propositum se praeparandi ad peccata 
venialia minuenda ; alioquin esset ei periculum deficiendi, cum desereret 
appetitum proficiendi seu tollendi impedimentum spiritualis profectus", 
non debet intelligi de debito praecepti simpliciter, sed sicut explicatum 
est verbum illud: *requiritur ut proponat homo abstinere a singulis 
venialibus". 

Praeterea potest aliter intelligi divus Thomas cum inquit, "debet se 
praeparare ad peccata venialia minuenda", quando scilicet est pericu- 
lum morale peccandi mortaliter, si quis nullam habeat rationem pecca- 
torum venialium. Tunc enim manifestum est quod eodem praecepto quo 
tenetur aliquis v. gr. non fornicare, tenebitur etiam non aspicere mulie- 
rem curiose, si talis aspectus sibi periculum est consentiendi in fornica- 
tione. Et per hunc modum est in peccato mortali Christianus quando 
est in proposito non minuendi peccata venialia, ex quibus experientiam 

habet quod statim incidit in mortalia. Et nota quod haec doctrina maxi- 
me habet locum in religiosis, qui tenentur ratione status tendere in per- 
fectionem, non deserendo animum proficiendi per illa media quae pro- 
fessi sunt. Manifestum est autem quod qui habet propositum nullum vi- 
tandi peccatum veniale, deficit a proposito tendendi in perfectionem per 
observantiam suae progessionis, et ita peccat mortaliter. 


Denique circa solutionem ad secundum argumentum, advertit Soto 
circa illa verba divi Thomae, “nisi actualiter peccato voluntatem invene- 
rit inhaerentem", quod non verificantur de dormiente qui non habuit 
affectum positivum martyrii. Non enim ipsi martyrio plus tribuendum 
est quam baptismo, qui dormienti non prodest, nisi prius habuisset pro- 
positum recipiendi baptismum. Et recitat ibidem opinionem nostram, 
scilicet non sufficere attritionem, sed necessarium esse actum caritatis 
ut aliquis sit vere martyr; et ait esse probabilem sententiam. Sed ipse- 
tenet sufficere attritionem cum voluntate martyrii in actu. 


ARTICULUS SECUNDUS 


Utrum ad remissionem venialium peccatorum requiratur gratiae 
infusio 


1. — Prima conclusio est negativa. 


Secunda: Sufficit aliquis motus gratiae vel caritatis ad remis- 
sionem peccati venialis. 


Tertia conclusio: Quandocumque de novo gratia infunditur, 
peccata venialia remittuntur. 


2. — Dubitatur an sint verae et conveniant inter se conclusiones 
diri Thomae. 


Arguitur primo contra primam conclusionem ex secunda conclusione. 
Sufficit aliquis motus gratiae vel caritatis ad remissionem peccati ve- 
nialis: Sed per quemlibet actum caritatis meretur homo augmentum 
gratiae, ut ait divus Thomas 1. 2, q. 114, a. 8 ad 3. Ergo per quemlibet 
actum meritorium remittitur peccatum veniale, quae videtur esse opinio 
Scoti. Consequentia probatur ex tertia conclusione, quia quotiescumque 
infunditur gratia remittuntur peccata venialia. 


3. — Arguitur secundo contra secundam conclusionem. Cum enim 
divus Thomas dicit quod sufficit aliquis motus gratiae vel caritatis ad 
remissionem peccati venialis, aut intelligit de motu caritatis ferven- 
tiore, aut minus fervente quam sit ipse habitus caritatis. Si priori modo 
intelligat, falsa est prima conclusio, quod non requiritur infusio gratiae,. 

quia per actus ferventiores semper augetur caritas et gratia. Si autem 
secundo modo intelligat, videtur adversari dictis art. 1 hujus quaest., 
maxime in solutione ad 3 ubi ait, quod per actum ferventiorem habet 
homo virtualem poenitentiam venialium. 

4. — Arguitur tertio contra tertiam conclusionem. Potest aliquis 
habere contritionem de peccato mortali remissam, et nihilominus per eam 
recipiet gratiam et justificabitur a peccato mortali. Et tamen non necesse 
est quod remittantur ei peccata venialia. Ergo non quandocumque de 
novo gratia infunditur peccata venialia remittuntur, ut ait tertia con- 
clusio. Probatur minor. Quia ad remissionem venialium requiritur vir- 
tualis poenitentia saltim ipsorum. Sed ipse homo non habet virtualem 
poenitentiam venialium, quia non est ita dispositus per illum affectum 
remissae contritionis ut quidquid sibi occurreret quod eum ab hoc motu 
retardaret, displiceret ei. Ergo vera est minor. Confirmatur. Si aliquis 
accedat attritus ad sacramentum poenitentiae, infunditur ei gratia de 
novo; et tamen non remittuntur peccata venialia: ergo falsa est con- 
clusio. Probo minorem eadem ratione qua probavimus minorem argu- 
menti praecedentis. 

5. — Arguitur quarto contra eamdem condusionem. Si Petrus habeat 
habitum caritatis intensum ut duo, et divino auxilio eliciat actum inten- 
siorem ut quatuor; Paulus vero habeat habitum caritatis intensum ut 
octo et eliciat actum remissiorem v. gr. ut quatuor, tunc est argumen- 
tum : Si Petrus assequetur remissionem venialium juxta tertiam conclu- 
sionem, eo quod de novo infunditur ei augmentum gratiae: ergo etiam 
Paulus assequetur remissionem venialium. Probatur sequela, quoniam 
actus caritatis Pauli tam intensus est sicut actus Petri: ergo pariter 
includit venialium peccatorum virtualem poenitentiam. Consequens vero 
videtur falsum, quia Paulus remisse operatur et non ferventius quam 
postulet habitus ipse caritatis ut octo. 

6. — Arguitur quvnto contra rationem tertiae conclusionis, scilicet 
quod non contingit esse infusionem gratiae in adultis sine actuali motu 
liberi arbitrii in Deum et in peccatum. Est argumentum: Cum aliquis jam 
est in gratia et accedit ad sacramentum eucharistiae, infunditur ei gratia 
de novo, sine actuali motu in peccatum : ergo falsum erit quod ait divus 
Thomas hoc fieri non posse. 

7. — Ad primum argumentum respondetur nego consequentiam. 
Nam licet per quemlibet actum caritatis meritorium mereatur homo 
augmentum gratiae, ut ait divus Thomas ubi supra, sed tamen non quo- 
libet actu caritatis augetur gratia, ut ait divus Thomas 2. 2, q. 24, a. 6. 
Non ergo sequitur in opinione divi Thomae quod quolibet actu carita- 
tis remittantur venialia, quia non quilibet actus habet fervorem suffi- 
cientem ut actualité? infundatur gratia. Ceterum quomodo verificentur 

et conveniant inter se quae clivus Thomas dixit in locis citatis, non est 
praesentis loci disserere; sed vide quae late diximus in Secunda secun- 
dae, q. 24, a. 6. Scio aliquos thomistas, inter quos fuit magister Sota 
in 4, d. 15, q. 2, a. 2, asserere quolibet actu caritatis augetur gratia in 
genere gratiae, hoc est acceptatur homo ad majorem gloriam; non tamen 
augetur in genere qualitatis ipse habitus nisi per actus intensiores, quam- 
vis mereatur homo augmentum. Quod quidem augmentum dicunt dabitur 
in ingressu gloriae. Quam tamen sententiam nos reputavimus falsam 
et expresse contrariam sententiae divi Thomae, ut ostendimus supra 
et partim etiam in 1 p., q. 89, a. 1. 

8. — Ad secundum argumentum respondetur quod ad veritatem do- 
ctrinae divi Thomae non requiritur quod actus caritatis qui debet inclu- 
dere virtualem displicentiam venialium sit intensior quam habitus ipse 
praeexistens ; sed sufficit quod per illum ita afficiatur voluntas, ut pec- 
cata venialia displicerent ei, si tunc occurrerent, et doleret se commi- 
sisse. Ex quo sequitur quod, sicut potest homo per actum contritionis 
remissae obtinere remissionem omnium mortalium et venialium quando 
de omnibus dolet in communi, ita potest per actum caritatis minus in- 
tensum quam sit habitus assequi remissionem omnium venialium, si 
tamen per illum actum ita disponitur, ut dictum est. Quod autem ait 
divus Thomas in q. 87, a. 1 ad 3, quod "fervor caritatis virtualiter 
includit displicentiam omnium peccatorum", non excluditur per hoc 
quod actus caritatis minus fervidae quam sit habitus non includat vir- 
tualem displicentiam. Sunt enim multi actus caritatis habentes quidem 
sufficientem fervorem ad remissionem venialium, etiamsi non sint tam 
intensi quam habitus caritatis a quo procedunt. 

9. — Ad tertium argumentum respondetur quod in casu argumenti 
ille homo recipiet remissionem omnium peccatorum etiam venialium, si 
tamen contritio fertur in peccatum in communi, sive mortale, sive ve- 
niale. Et ratio est quia tunc est formalis poenitentia, quae sufficit ad 
remissionem mortalium: ergo sufficiet ad remissionem venialium quae 
cadunt sub illa detestatione. Item quia homo habens illam contritionem 
ita est dispositus, ut quodlibet veniale occurrens detestaretur, siquidem 
detestatur formaliter rationem omnem peccati in communi. Et ita intel- 
ligenda est tertia conclusio divi Thomae, ut explicat Cajetanus. Et 
per hoc respondetur ad confirmationem: quod si habens formaliter attri- 
tionem, non determinat dolorem illum solum ad peccata mortalia, asse- 
quetur remissionem etiam omnium venialium quantum ad culpam, re- 
cepto etiam sacramento poenitentiae. 

10. — Ad quartum argumentum respondetur primo quod divus Tho- 
mas non dixit in tertia conclusione, quandocumque gratia infunditur vel 
augetur, sed solum dixit, quandocumque de novo infunditur. Etenim 

quando augetur gratia nou dicitur proprie quod infunditur gratia de 
novo, ut bene notat Soto in 4, d. 15 ubi supra. Nihilominus nos opinamur 
quod quotiescumque augetur gratia, sive per actum proprium merito- 
rium, sive per susceptionem sacramenti alicujus, remittuntur omnia 
peccata venialia, saltim quoad culpam, nisi voluntas hominis actualiter 
vel virtualiter alicui veniali peccato inhaereat. Et probatur. Nam quando 
per actum proprium meritorium augetur gratia, ille actus fervorem 
habet sufficientem ad remissionem venialium, siquidem in illo continetur 
virtualis poenitentia. Quando autem per sacramenti susceptionem auge- 
tur gratia, tunc etiam talis susceptio proficiet ad remissionem venialium 
multo magis quam sacramentalia instituta ab Ecclesia, ut v. gr. aspersio 
aquae benedictae, ut dicemus art. sequenti. Ceterum ad casum quarti 
argumenti, concedimus intentum ejus, scilicet quod tunc tam Petrus 
quam Paulus assequentur remissionem omnium venialium, nisi voluntas 
alicui virtualiter inhaereat. 

11. — Ad quintum argumentum Cajetanus hic concedit quod non 
infunditur nova gratia neque augetur per sacramentum eucharistiae sine 
actu liberi arbitrii disponente ad susceptionem vel augmentum. Et pro- 
bat ex doctrina divi Thomae dicentis: “non contingit esse infusionem 
gratiae sine actuali motu liberi arbitrii in Deum et in peccatum". Et 
hanc doctrinam nos quidem amplectimur, sed intelligimus quando ali- 
quis peccavit mortaliter. Tunc enim necesse est ut moveatur in Deum 
cum detestatione peccati ut justificetur recipiendo sacramentum eucha- 
ristiae. Quod si non fuit vera contritio, sed attritio reputata contritione 
et sine copia confessoris, tunc justificabitur ex opere operato sumpto 
sacramento eucharistiae, ut docet divus Thomas supra, q. 80, a. 4 ad 5 
argumentum. 

Igitur ad argumentum in forma negatur antecedens. Et notandum 
est quod non requiritur ad recipiendam gratiam sacramenti quod tem- 
pore sumptionis habeat homo talem motum in Deum et in peccatum; 
sed sufficit quod antea habuerit praedictam detestationem peccati cum 
intentione accedendi ad sacramentum. 

Notandum denique in hoc articulo quod Soto ubi supra disputat an 
peccata venialia cum quibus justus moritur remittantur in purgatorio. 
Sed de hoc jam diximus art. praecedenti ad secundum argumentum 


Durandi. 

ARTICULUS TERTIUS 


Utrum peccata venialia remittantur per aspersionem aquae 
' benedictae, et episcopalem benedictionem et alia hujusmodi 


1. — Prima conclusio: Triplici ratione aliquid potest causare 
remissionem venialium: primo inquantum in eo infunditur gratia, ut 
in receptione omnium sacramentorum ; secundo inquantum illud est cum 
aliquo motu detestationis peccatorum, ut confessio generalis, tunsio pe- 
ctoris, oratio dominica ; tertio inquantum est cum aliquo motu in ipsum 
Deum et res divinas, v. gr. benedictio episcopi, aspersio aquae benedictae, 
unctio aliqua sacramentalis, oratio in ecclesia consecrata. 

Secunda conclusio, ad primum argumentum : Omnia ista causant 
remissionem venialium inquantum inclinant ad poenitentiae motum 
explicite vel implicite. 

Tertia conclusio, ad secundum : Impediri potest remissio venialis 
peccati quando mens actualiter inhaeret aliquibus. 

Quarta conclusio, ad tertium argumentum: Per omnia praedicta 
remittuntur peccata venialia quantum ad culpam, non autem sem- 
per quantum ad reatum poenae, qui tamen tollitur per praedicta 
secundum modum fervoris in Deum. 

4. — Est dubium quomodo praedicta remedia concurrant ad 
venialium remissionem. 

De qua re est prima opinio asserentium quod solum prosunt ad remis- 
sionem poenae debitae peccato veniali, quia putant culpam ipsam displi- 
centia formali vel virtuali dumtaxat remitti, ut videtur dixisse di- 
vus Thomas art. praecedenti. Verumtamen contra hanc opinionem 
faciunt verba Alexandri primi, qui fuit sextus a beato Petro, in epistola 
prima, quae habetur tomo primo Conciliorum, et refertur de consecratio- 
ne d. 2, e. Aquam, ubi dicitur aquam in sale conspersam et divinis preci- 
bus consecratam habere virtutem sanctificandi homines et purificandi 
corda. Sed sanctificare et purificare corda plus est quam poenam dimit- 
tere. Ergo habet virtutem remittendi peccata venialia quantum ad cul- 
pas saltim. Item si hujusmodi caeremoniae essent tantum accommodatae 
et institutae pro poenis dimittendis, non est quare potius dicantur insti- 
tui pro venialibus quam pro mortalibus. Essent enim quasi quaedam in- 
dulgentiae quae se extendunt ad poenas dimittendas debitas in purgato- 
rio, sive pro venialibus, sive mortalibus. 

3. — Secunda sententia est magistrorum nostri temporis Victoriae, 
Soto, Cano, asserentium praedicta remedia ex opere operato remittere 
ipsam culpam et aliquam poenam temporalem, quam quidem virtutem 

habent ex institutione Ecclesiae. Fundamentum hujus sententiae desu- 
mitur ex illo Joan. 20 (v. 23) : Quorum remiseritis peccata etc., unde 
constat quod Ecclesia habet potestatem a Christo remittendi omnia 
peccata. Verumtamen diversimode accepit hanc potestatem respectu 
remissionis mortalium et venialium. Etenim mortalia, quia requirunt 
infusionem gratiae ad sui remissionem, non potest Ecclesia remittere 
sine sacramento a Christo Domino determinato ad hujusmodi effe- 
ctum. At vero venialia, quia sine infusione gratiae possunt remitti, 
non opus est ut Ecclesia utatur sacramento ad illorum remissio- 
nem, sed sufficit quod Ecclesia instituat quaedam sacramentalia quae 
ex ipso opere remittant culpas veniales sine infusione gratiae. Ex quo 
inferunt quod ex parte recipientis non requiritur poenitentia formalis 
vel virtualis tam exacta sicut sine sacramentalibus, sed satis est quod 
homo non ponat obicem inhaerendo actualiter alicui peccato, dummodo 
velit subjici istis remediis in remissionem venialium peccatorum. 


4. — Nihilominus sententia divi Thomae judicio nostro distincta est. 
Nam art. praecedenti expresse ait, peccata venialia non remitti sine poe- 
nitentia formali vel virtuali. Et in hoc art. tertio ad 1 idipsum refert et 
in solutione ad 3 dicit quod praedicta remedia excitant fervorem in 
Deum. 


5. — Pro intelligentia hujus difficultatis nota quod haec excitatio 
motus poenitentiae actualis vel virtualis vel fervoris caritatis in Deum 
dupliciter fieri potest. Uno modo ex consideratione rationis ejus qui 
recipit haec remedia. Alio modo ex ipsamet receptione remedii potest 
excitari affectus quadam divina virtute ad poenitentiam formalem vel 
virtualem. 


Nostra igitur sententia est, quam existimamus esse sententiam divi 
Thomae, quod hoc secundo modo praedicta remedia attingunt ad remis- 
sionem venialium, quatenus efficiunt illum motum propter auxilium pe- 
culiare Dei quod adest illis remediis ex institutione Ecclesiae, quae Spi- 
ritu Sancto regitur in instituendis hujus remediis. Et quemadmodum 
haec remedia sunt instrumenta ad reprimendam vim daemonis, ita etiam 
ad affectum hujusmodi excitandum concurrunt instrumentaliter. Est 
igitur differentia inter hanc opinionem et praecedentem, quod illa asse- 
rit haec remedia recepta attingere immediate ad remissionem culpae ve- 
nialis sine infusione gratiae et sine motu gratiae causato ex susceptione 
remedii; nos autem ponimus motum excitatum in voluntate in rece- 
ptione sacramentali, et dicimus quod non sufficit velle recipere ipsa sa- 
cramentalia. Et profecto si ipsa voluntas sufficeret ex parte hominis, 
sequeretur quod remitterentur peccata venialia dormienti et omnino 
nihil consideranti, dummodo semel habuerit voluntatem recipiendi haec 

sacramentalia. Patet sequela, quia ille talis non ponit obicem per actua- 
lem inhaesionem alicui peccato. 

Nostra sententia est Alexandri Halensis 4 p., q. 65, memb. 3, a. 3. 
et Richardi in 4, d. 16, a. 5 ad 2, et Silvestri in verbo Aqua benedicta, 
et est communis sententia; et tenet eam expresse divus Thomas, ut mox 
explicabimus, in q. 7 De malo, a. 12. Verum est tamen quod solum reme- 
diis sacramentalibus tribuit illam virtutem remittendi venialia, non 
solum per modum considerationis ipsius rationis, sed per motionem divi- 
nam specialem quae adest illis remediis. 

Ceteris autem remediis, tunsioni pectoris et eleemosynae et orationi 
dominicae [non tribuit talem virtutem], sed solum illum modum qui 
est ex consideratione rationis, inquantum homo, ut illa vere faciat et ut 
facienda sunt, excitat in se motum aliquem poenitentiae formalis vel 
virtualis. Et ratio hujus est quia haec remedia non sunt instituta ab 
Ecclesia neque sanctificata ad illum finem. Nihilominus de oratione do- 
minica pie credi potest quod utroque modo habet virtutem remittendi 
venialia, propterea quod instituta est a Christo Domino ut peteremus 
remissionem peccatorum, sicut et nos dimittimus etc. ; et ab omnibus 
sanctis receptissima est illa oratio tamquam peculiare remedium pro 
venialibus remittendis. 

6. — Denique advertendum est quod haec remedia quibus Ecclesia 
utitur magis constant ex traditione ipsius Ecclesiae quam ratione aut 
scripturae testimoniis. Sed tamen apud sanctos et etiam pontifices aliqua 
mentio fit de hujusmodi remediis. Vide Augustinum in Enchiridione, 
cap. 71. et lib. 21 D,e civitate Dei, cap. 27. et in epist. 108 et lib. De 
poenitentiae medicina. Vide in Decreto, d. 1, c. Tres sunt et d. 3, c. 
De quotidianis. Solent autem numerari sex remedia pro venialibus quae 
hoc versiculo continentur: 

Orans, tinctus, edens, confessus, dans, benedicens, scilicet oratio do- 
minica, aspersio aquae benedictae, ad quam possumus reducere omnes 
unctiones sacramentales ; item manducatio eucharistiae et confessio gene- 
ralis et tunsio pectoris vel dans eleemosynam, et denique benedictio 
episcopalis. De quibus vide Palude in 4, d. 16, q. 1, conci. 4. 


ARTICULUS QUARTUS 


Utrum veniale peccatum possit remitti sine mortali 


1. — Conclusio est negativa. Et ratio, quod remissio culpae non fit 
nisi per virtutem gratiae, juxta illud ad Rom. 4 (w. 6-7) : Sicut et David 


dicit, beatitudinem hominis cui Deus accepto fert justitiam sine operv- 

bus: beati quorum remissae sunt iniquitates. Quem locum Glossa exponit 
etiam de remissione venialium, videlicet, quod homo cui remittuntur 
peccata venialia beatus est, id est in gratia est. Non autem quod requi- 
ratur infusio gratiae ad remissionem venialium, ut explicat divus Tho- 
mas ad secundum argumentum, sed requiritur aliquis gratiae actus, id 
est qui radicetur in gratia. 

2. — Durandus in 4, d. 16, a. 2 recitat sententiam divi Thomae et 
aliam contrariam, et ait quod sententia divi Thomae est communior, 
sed contraria est probabilior. Cujus prima ratio est, quoniam veniale 
peccatum de se non tollit gratiam neque illi contrariatur: ergo ad re- 
missionem ejus non requiritur gratia, sed solum requiritur reordinatio 
voluntatis per debitam displicentiam ejus quod indebite placuit. 

Et confirmatur. Quia poena debita peccato veniali est omnino finita: 
ergo per poenam finitam poterit homo satisfacere pro veniali etiamsi 
existát in mortali. 

Secunda ratio est: nam si peccatum veniale non posset remitti sine 
mortali, maxime quia requiritur gratia. Sed hoc est falsum. Nam si quis 
dum pervenit ad usum rationis cum peccato originali, peccet venialiter, 
et statim moriatur, ille assequetur in alia vita remissionem venialis. 
Esset enim durissimum quod in aeternum puniretur pro veniali ; et ta- 
men non haberet gratiam : ergo non requiritur. Ceterum Durandus exi- 
stimat casum propositum non solum esse possibilem, sed etiam frequenter 
contingere. Multa enim sunt delicta puerorum quae ab omnibus repu- 
tantur venialia antequam aliquis judicet eos peccasse mortaliter. 

Tertia ratio est: nam per opera bona facta extra caritatem meretur 
aliquis, saltim de congruo, bona temporalia. Sed poena debita peccato 
veniali temporalis est et quoddam bonum temporale remissio illius. Ergo 
in peccato mortali existens poterit mereri expiationem talis poenae. 

Hanc opinionem Gabriel ibidem q. 5 clementiorem existimat. Scotus 
vero ibidem q. 1 ait quod in peccato mortali potest homo satisfacere pro 
poena peccati mortalis jam antea remissi, et consequenter debet conce- 
dere quod potest satisfacere pro venialibus, cum ipse opinetur quod 
nihil manet post peccatum nisi reatus poenae. 

3. — Nihilominus sententia divi Thomae verissima est; et magister 
Soto d. 15, q. 2, a. 4 reputat contrariam esse impiam in Christum. Et 
probat. Primo quia nullus actus peccatoris, quantumcumque sit moraliter 
bonus sine mala circumstantia, acceptatur a Deo in bonum spirituale 
ipsius operantis: ergo non potest acceptari in remissionem culpae ve- 
nialis ejus qui est in peccato mortali. Antecedens probat, quia inter nos 
et Deum nulla, potest esse satisfactio nisi oriatur ex acceptatione Dei; 
sed Deus non acceptat nisi amicorum opera: ergo nullam satisfactionem 
admittit existentis in peccato mortali. Respexit enim Deus ad Abel et ad 

munera ejus. Deinde probatur ex illo Eccli. 34 (v. 23) : Dona iniquorum, 
non probat ditissimus, neque eorum respicit oblationem, neque in multi- 
tudine sacrificiorum eorum propitiabitur peccatis. Et Prov. 15 (v. 8): 
Vota justorum placabilia. Super quem locum divus Gregorius ad Richa- 
redum ait: “Neque -enim apud Deum quid datur, sed a quo datur atten- 
ditur. Respexit enim Dominus ad Abel et ad munera ejus" (1). Item 
divus Augustinus lib. 21 De civitate Dei cap. ultimo, explicans illud, 
Facite fructus dignos poenitentiae (Lue. 3, 8), inquit, dignas eleemosynas 
pro peccatis eas esse quae a peccatore ipso incipiunt (2). Alludit enim ad 
illud: Miserere animae tuae placens Deo (Eccli. 30, 24). Unde colligitur 
quod qui animae suae non miseretur placens Deo, nihil pro suis pecca- 
tis ei dignum potest offerre. 

Confirmatur ex illo I ad Cor. 13 (v. 3) : Si distribuero omnes facultates 
ineas in cibos pauperum, ...caritatem autem nom habuero, nihil mihi pro- 
dest. Prodesset autem aliquid, si remitterentur peccata venialia per tales 
eleemosynas. Ergo. Praeterea Mat. 6 (v. 15) : Si non dimiseritis hominibus 
peccata eorum, neque Pater vester caelestis dimittet vobis peccata vestra. 
Et tamen, secundum opinionem Durandi, dimitterentur peccata venia- 
lia ei qui vult vindicari de fratre suo, si faciat unum opus morale bonum. 

Denique sequeretur ex opinione Durandi quod aliquis infidelis absque 
merito Christi assequeretur remissionem peccatorum venialium per ali- 
quem actum moraliter bonum ex solis viribus elicitum. Consequens vide- 
tur esse periculosum in fide quia Christus Dominus non solum est uni- 
versalis propitiator pro peccatis mortalibus, sed etiam pro venialibus. 
Ipse enim est propitiator pro peccatis nostris, non solum autem nostris, 
sed etiam totius mundi, ut dicitur I Joan. 2. Et propter hanc rationem 
dicit Soto ubi supra hanc opinionem esse impiam in Christum. 

Et profecto vix potest hoc argumentum solvi, nisi dicatur quod Chri- 
stus meruit etiam bona opera moralia ut fierent quae faciunt infideles. 
Haec tamen solutio falsissima est, quia ipsamet naturalis ratio sine ali- 
quo concursu supernaturali potest aliquos actus bonos moraliter exerce- 
re: ergo sicut Christus non meruit naturam rationalem, ita neque tales 
actus meruit, nisi forte quatenus ordinabuntur in vitae aeternae finem 
ex fide per caritatem operante. 

4. — Ad argumenta Durandi respondetur. Ad primum concedo con 
sequentiam. Tamen illa displicentia formalis vel virtualis debet fundari 
in gratia. 

Similiter respondetur ad confirmationem quod poena finita satisfa- 
ctoria pro peccato veniali debet fundari in gratia. 


(1) S. Gregorius Magnus, Epist. lib. 9, epist. 122. ML 77, 1053. 
(2) S. August. De civit. Dei, lib. 21, cap. 27, n. 2. ML 41, 747. 

Ad secundum argumentum non admittimus casum in via divi Tho- 
mae. Sed tamen disputationis gratia admisso casu, negamus quod in alia 
vita remittetur illud peccatum veniale. Et ratio est quia conjungitur cum 
originali, in quo est vera aversio a Deo. Ceterum secundum istum modum 
dicendi semper habet difficultatem quomodo et ubi puniatur illud venia- 
le peccatum. Nam ad infernum infimum non descendit nisi qui habet 
peccatum mortale; ad purgatorium autem non mittuntur nisi qui sal- 
vandi sunt; denique in limbo puerorum non est aliqua passio ab igne 
corporali, sed solummodo carentia divinae visionis. Et profecto hoc est 
maximum argumentum convincens quod ille casus est impossibilis secun- 
dum legem ordinariam. Nihilominus posset aliquis respondere absque 
aliquo errore contra fidem, quod illud peccatum veniale punietur in 
limbo puerorum, non quidem ab igne torquente, sed ab aeterna displicen- 
tia intrinsecus mordente. Qui remorsus oritur a synderesi naturali. Ne- 
que hoc mirum est, nam et pueros decedentes cum solo peccato originali 
dicunt aliqui contristandos esse de carentia divinae visionis, ut ait Soto 
lib. 1 De natura et gratia, cap. 14. Cujus oppositum nobis probabilius 
multo 'est. Et ratio est quia illi erunt prudentissimi in naturalibus, atque 
adeo poterunt suspendere, immo suspendent cogitationem contristan- 
tem, eo vel maxime quia ipsi non peccaverunt propria voluntate per- 
sonali. neque talis cogitatio est alieujus utilitatis, quia non est in illis 
spes aliqua remedii. 

Ad tertium argumentum respondetur quod remissio culpae venialis 
est quoddam bonum spirituale, neque comparabile cum omnibus bonis 
temporalibus, quorum aliqua possunt cadere sub merito de congruo per 
aliqua bona moralia facta extra caritatem. Ceterum sicut culpa venialis 
non remittitur per talia opera, itaque neque reatus poenae temporalis 
debitae peccato veniali remittetur per talia opera. 


QUAESTIO OCTOGESIMAOCTAVA 


De reditu peccatorum post poenitentiam dimissorum 


ARTICULUS PRIMUS 


Utrum peccata dimissa redeant per sequens peccatum 


1. — Prima conclusio: Ex parte conversionis non redeunt hu- 
jusmodi peccata. 

Secunda conclusio: Ex parte aversionis, quantum ad hoc quod 
homo privatur gratia et fit reus aeternae poenae sicut et prius 
erat, redeunt peccata dimissa. 

Tertia conclusio: Nullo modo potest esse quod macula et reatus 
praecedentium peccatorum redeant secundum quod ex talibus 
actibus causabuntur. 

Quarta conclusio: Peccata dimissa non redeunt simpliciter, sed 
secundum quid, inquantum virtualiter in peccato sequenti conti- 
nentur. 

24. — Hanc quaestionem movet magister in Quarto, d. 22 et indeter- 
minatam reliquit. Gratianus autem in Decreto, de poenitentia, d. 4 c. 
Qui recedit, ait partem affirmativam esse probabiliorem. Neque hoc dicit 
in sensu secundae conclusionis divi Thomae, sed in sensu tertiae conclu- 
sionis, secundum quem divus Thomas negative respondet. 

Pro parte negativa arguitur. Primo ex auctoritate Gratiani loco 
citato. 

3. — Secundo arguitur. Opera bona per sequens peccatum mortificata 
redeunt per poenitentiam: ergo similiter mala opera dimissa per gratiam 
et poenitentiam redeunt quantum ad demeritum per sequens peccatum. 
Antecedens patet ex quaest. sequenti. Consequentia vero probatur. Quia 
eodem modo vel proportionabiliter se habent mala opera respectu reatus 
poenae, sicut bona opera respectu praemii. Ergo si ista reviviscunt per 
poenitentiam, alia etiam redeunt per sequens peccatum. 

Confirmatur. Nam pari modo dicitur Ezech. 18 quod, sicut non recor- 
datur Dominus iniquitatum hominis per poenitentiam, ita dicitur quod 
omnes justitiae justi, si postea peccaverit, oblivioni tradentur. Ergo poe- 
nitentia praeterita reputabitur coram Domino ac si non fuerit, quando 
homo iterum peccat, ac per consequens redit totus reatus et macula prae- 
cedentium peccatorum. 

4. — Tertio arguitur. Peccata praeterita redeunt inquantum conti- 
nentur in peccato sequenti, ut dicit divus Thomas in quarta conclusione. 
Sed ingratitudo peccati sequentis est tanta macula quanta fuit gravitas 
praecedentium peccatorum. Ergo saltim quantum ad quantitatem gra- 
vitatis malitiae et reatus poenae perinde est ac si redirent omnia pecca- 
ta praeterita. Probatur minor. Quia tanta est ingratitudo quantum fuit 
beneficium remissionis peccatorum; et ipsum beneficium tantum est 
quanta fuit gravitas dimissorum peccatorum : ergo de primo ad ultimum 
illa ingratitudo peccati sequentis tanta est quanta fuerat malitia, dimis- 
sorum peccatorum; nam quae sunt aequalia uni tertio sunt aequalia 
inter se. 

5. — Ad hoc dubium Durandus in d. 22, q. 1, ut respondeat, notat 
quod dupliciter potest intelligi peccata redire: uno modo secundum se; 
alio modo secundum poenam eis debitam. Ponit ergo tres conclusiones: 

Prima conclusio est: quod peccata praeterita secundum se non pos- 
sunt redire, etiamsi nunquam fuissent dimissa. Ratio est quia idem actus 
numero non potest per hominem reparari, sive bonus, sive malus sit. 
At vero per Deum malus actus reparari non potest, alias Deus esset 
causa peccati. 

Secunda conclusio Durandi est: Per sequentem culpam redeunt 
omnia peccata prius dimissa quoad poenam damni eis debita. Et ratio 
est quia poena damni consistit in sola carentia gratiae et gloriae, quae 
carentia aequalis effectus est unius peccati sicut et omnium. 

Tertia conclusio: Peccata dimissa non redeunt quantum ad poenam 
sensus, nisi secundum quid. Explicat Durandus, quia homo non [est] 
debitor tantae poenae per peccatum sequens, sicut prius fuerat per 
illa peccata quae fuerunt remissa. Nihilominus est debitor alicujus poe- 
nae aliquanto majoris propter ingratitudinem, quae est circumstantia 
peccati sequentis, quae circumstantia non adesset si priora peccata non 
fuissent dimissa. Item etiam explicat ista conclusio, quia culpa in quam 
aliquis incidit post poenitentiam saepe contingit quod sit multo minor 
quam fuerunt culpae praecedentes, ut v. gr., si sit simplex fornicatio 
ex passione, et praeterita peccata fuerint adulteria, homicidia, latrocinia. 
Ceterum peccata praeterita redeunt secundum quid in ipsa ingratitu- 
dine, et idcirco poena illius peccati est major aliquanto pro ipso peccato 
quam fuisset si priora peccata non fuissent dimissa. 

6. — Haec doctrina Durandi nobis verissima videtur, et conformis 
et explicativa doctrinae divi Thomae, quamvis prima illa divisio videatur 
insufficiens. Nam potest aliquis signare tertium membrum, videlicet quod 
possunt intelligi peccata redire quantum ad maculas prout consequuntur 
ex ipsis peccatis, sicut divus Thomas insinuat in art. 2. Nam profecto de 
ipso actu peccati secundum se nulla erat difficultas, sicut neque de actu, 
virtutis. Ergo nunquam reparatur idem numero postquam transivit. De 
hac igitur macula propter quam homo est reus tantae poenae aeternae, 
fuit tertia conclusio divi Thomae, quod nullo modo potest esse quod 
macula et reatus praecedentium peccatorum dimissorum redeant secun- 
dum quod ex talibus actibus causabantur. Potest etiam probari illa tertia 
conclusio divi Thomae ex prima conclusione Durandi. Quia cum illa 
macuia fuerit semel ablata per gratiam, non potest eadem causari, nisi 
ab eisdem actibus peccatorum praeteritorum. Sed ipsi actus non possunt 
redire. Ergo neque macula. Confirmatur, quia repugnat Deo quod sit 
causa per se illius maculae et reatus poenae debitae peccato: ergo nulla 
ratione macula et reatus dimissorum peccatorum redire possunt. 


Praeterea probatur ex illo ad Rom. 11 (v. 29) : Sine poenitentia sunt 
dona .et vocatio Dei. Sed peccata praeterita fuerunt jam dimissa per 
donum Dei et gratia ipsius. Ergo quatenus fuerunt remissa redire non 
possunt, alias Deum poeniteret de condonatione facta. Item probatur 
ex illo Nahum 1 (v. 9) : Non consurget bis tribulatio, id quod septuaginta 
interpretati sunt: v.erumtamen non puniet Deus bis in idipsum. Est igi- 
tur argumentum: Peccata praeterita fuerunt jam semel sufficienter per 
poenitentiam punita et vindicata: ergo non sunt iterum punienda. 


Et denique rationes divi Thomae in articulo videntur nobis esse de- 
monstrationes theologicae ex principiis fidei procedentes, scilicet ex illo 
principio, opus Dei per opus hominis irritari non potest. Item ex illo, 
quod gratia et sacramenta gratiae sunt sufficiens causa remissionis pec- 
catorum. Et idcirco censemus erroneam esse sententiam quae negat 
Deum vere remittere peccata poenitenti, si postea peccaturus est secun- 
dum divinam praescientiam, quia praescit se pro illis aeternaliter puni- 
turum. Sed ajunt quod Deus solum remittit peccata secundum praesen- 
tem justitiam, quatenus per gratiam facit hominem praesentialiter ju- 
stum. Haec inquam sententia erronea est, quia ex illa per evidentem 
consequentiam sequitur iste error, quod absolute loquendo non fieret 
remissio peccatorum per gratiam et sacramenta gratiae, sed cum quadam 
conditione pendente de futuro, scilicet si iterum homo non peccaverit. 
Unde rursus sequeretur quod ipsa gratia et gratiae sacramenta non 
essent sufficiens causa remissionis peccatorum, quod est erroneum, ut 
ait divus Thomas. Vide divum Bonaventuram in 4, d. 22, q. 1, a. 1 ubi 

tenet sententiam divi Thomae, et probat optimis rationibus, et est com- 
munis sententia et omnino tenenda. 


7. — Ad argumenta in oppositum respondetur quod Gratianus fal- 
sus est, si putavit dimissa peccata redire quantum ad maculam et rea- 
tum poenae secundum quod ex illis peccatis causabantur. Neque bene 
intellexit Augustini et aliorum testimonia quae citat ; etenim omnia sunt 
explicanda juxta secundam et quartam conclusionem divi Thomae. Et 
fortassis ipse Gratianus ita intellexit et putavit hoc sufficere, ut simpli- 
citer loquendo dicerentur peccata dimissa redire, scilicet et quantum 
ad aversionem a Deo, et quatenus continentur in ingratitudine praesen- 
tis peccati. Sed nos dicimus cum divo Thoma, et secure loquimur, quod 
hoc non est redire simpliciter, sed secundum quid. 


8. — Ad secundum argumentum nego consequentiam, quia bona ope- 
ra quae in Deo sunt facta non possunt irritari per opus hominis. Et 
quamvis dicantur manere mortificata per sequens peccatum, quatenus 
non perducent hominem in vitam aeternam, si moriatur in illo peccato, 
nihilominus facta poenitentia statim reviviscunt. Non quod fuerint 
mortua, sed quatenus recuperant, ablato per poenitentiam impedimento, 
efficaciam perducendi eum qui illa fecit in vitam aeternam. Ceterum 
mala opera omnino sunt destructa per omnipotentiam gratiae Dei, et 
idcirco nunquam facient hominem reum aeternae poenae, quantumlibet 
postea peccet. Et ad probationem consequentiae respondetur quod mala 
opera ita se habent respectu poenae, sicut bona respectu praemii quando 
utraque manent. Sed tamen mala opera semel destructa per gratiam non 
se habent sicut bona opera mortificata, quae semper manent in accepta- 
tione Dei. Et idcirco possunt bona opera redire quantum ad rationem 
meriti vitae aeternae; mala autem non possunt redire, quia omnino 
remissa sunt et destructa per gratiam. 


Ad confirmationem respondetur quod poenitentia praeterita venit in 
oblivionem apud Deum per sequens peccatum quantum ad hoc quod 
impedit illa poenitentia aversionem a Deo quae per sequens peccatum 
causatur, non autem quantum ad hoc quod destruxerit peccata commissa 
ante poenitentiam, quorum reatus nunquam potest redire absolute lo- 
quendo. 


9. — Ad tertium argumentum nego minorem. Ad probationem re- 
spondetur quod ingratitudo non dicitur absolute esse tanta quantum est 
beneficium, sed proportiona.biliter comparando unam ingratitudinem ad 
aliam. Est enim alia ingratitudo gravior alia, quatenus ceteris paribus 
est contra majus beneficium. Nunquam tamen ingratitudo est tanta 
absolute quantum est beneficium Dei. Et per hoc intelligitur doctrina 
solutionis ad quartum divi Thomae et quartae conclusionis, et ratio illius 

ubi ait, quod “multo magis contemnitur Dei bonitas, si post remissum 
peccatum secundo iteretur". Est enim hoc intelligendum ceteris paribus ; 
v. gr., si quis post dimissum peccatum furti committat aliud furtum 
simile, tunc secundum erit gravius peccatum propter ingratitudinem. 
Verumtamen si prius peccatum fuerat homicidium et post remissionem 
ejus furetur homo, non sequitur quod furtum sit gravius peccatum quam 
homicidium, quamvis habeat circumstantiam ingratitudinis aggravantem 
aliquo modo. Ratio est quia prius peccatum sit majus simpliciter ex 
objecto. 

10. — Dubium aliud movet Soto d. 16, q. 1, a. 1 circa secundam con- 
clusionem divi Thomae: an poena damni sit aequalis in omnibus dam- 
natis. Et refert sententiam Durandi ubi supra et Capreoli d. 22 tenen- 
tium partem affirmativam. Ipse tamen arbitratur partem negativam esse 
probabiliorem. Et probat ex doctrina divi Thomae, secundum quam 
aversio et macula non consistunt in indivisibili, ut colligitur ex tertia 
conclusione hujus articuli. Est enim aliquis magis aversus quam alius 
et magis maculatus, quatenus ex pluribus vel gravioribus peccati con- 
versionibus consequitur aversio et macula. Cum igitur poena damni se- 
quatur aversionem et maculam, sequitur quod ipsa poena damni non 
consistat in indivisibili. 

Probatur secundo et explicatur haec sententia. Quia quidam damnati 
in inferno magis dolent quam alii. Non solum quia magis torquentur ab 
igne, sed quia carent etiam divina visione, est major afflictio quibusdam 
eo quod propter maculam culpae amiserunt illam. Ergo non consistit 
in indivisibili poena damni. 

Haec sententia aliquando nobis placuit, sed tamen, re bene inspecta, 
falsa videtur. Nam divus Thomas 1. 2, q. 88, a. 4, ait vermem conscientiae 
damnatorum pertinere ad poenam sensus. Ex quo sic argumentor: tota 
ratio quare damnati quidam magis affliguntur ex consideratione priva- 
tionis gratiae et beatitudinis ea est propter vermem conscientiae, in qua 
cognoscunt propter suam majorem culpam amisisse beatitudinem. Ergo 
haec inaequalitas poenae non pertinet per se et formaliter ad poenam 
damni, quae est privatio, sed pertinet ad poenam sensus, quae est ver- 
mis conscientiae vehementius remordentis quanto ex majori culpa amise- 
runt beatitudinem. Ceterum quasi materialiter bene potest ista afflictio 
major [pertinere] ad poenam damni. 


Confirmatur. Quia sola poena damni qualis est in illis qui propter 
solum originale damnati sunt, nullius tristitiae causa est, ut ipsemet 
Soto concedit ubi supra: ergo in adultis non erit poena damni formale 
objectum majoris afflictionis. 


Et per hoc patet ad secundum argumentum Soto. 

Ad primum vero respondetur quod, quamvis aversio et macula sint 
inaequales in damnatis, non sequitur quod poena damni formaliter sit 
inaequalis, eo quod non causatur formaliter ex majori vel minori aver- 
sione aut macula, sed causatur ex aversione et macula, quatenus praecise 
important privationem gratiae debitae inesse; quae privatio aequalis est 
omnibus damnatis et communis etiam his qui propter solum originale 
damnati sunt. 


ARTICULUS SECUNDUS 


Utrum peccata dimissa redeant per ingratitudinem quae specialiter 
est secundum quatuor genera peccatorum 


Prima conclusio est affirmativa. Ratio est quia per illa quatuor 
praedicta peccat homo contra formam beneficii praestiti, et non solum 
contra beneficium. 


Secunda conclusio, ad primum argumentum : Hoc non dicitur spe- 
cialiter de illis quatuor peccatis quia sint ceteris graviora, sed quia 
directius opponuntur beneficio remissionis peccatorum. 


Nota circa solutionem ad tertium argumentum, quomodo sit magis 
ingratus qui peccat post remissum peccatum quam qui peccat post inno- 
centiam. Sed tamen non semper gravius peccat. Et ratio est quia pecca- 
tum ingratitudinis attenditur formaliter secundum quod fit contra be- 
neficium gratis datum. Et quia major gratia fit peccatori dum remitti- 
tur ei peccatum quam dum confertur gratia ei qui non peccavit, ideo 
ille habet majorem rationem ingrati quando peccat post dimissum pec- 
catum, quam cum peccat ante dimissum peccatum. 


ARTICULUS TERTIUS 


Utrum per ingratitudinem peccati sequentis resurgat tantus reatus 
quantus fuerat peccatorum prius dimissorum 


Conclusio: Non semper necesse est quod quantus fuit reatus 
peccatorum prius dimissorum tantus sit peccati sequentis. Ratio 
est quia reatus praecedentium peccatorum solum redit inquantum con- 
sequitur actum sequentis peccati ; quod quidem potest esse minus grave, 
interdum magis grave, aut etiam aequaliter grave sicut fuerunt omnia 
praecedentia peccata. Doctrina hujus articuli patet ex dictis art. primo. 


QUAEST. LXXXVIII, AHT. 4 615 


ARTICULUS QUARTUS 


Utrum ingratitudo ratione cujus sequens peccatum facit redire 
peccata prius dimissa, sit speciale peccatum 


Prima conclusio: Si aliquis in contemptum Dei et suscepti bene- 
ficii aliquod peccatum committat, illud peccatum trahitur ad spe- 
ciem ingratitudinis, et sic est speciale peccatum, 

Secunda conclusio: Si aliquis intendens aliquod peccatum com- 
mittere, v. gr. homicidium, non retrahatur a peccato propter hoc 
quod pertinet ad Dei contemptum, non erit ingratitudo speciale 
peccatum, sed est circumstantia quaedam quae invenitur in omni 
peccato et trahitur ad speciem ipsius peccati 

Ex doctrina hujus articuli facile solvitur dubium illud, utrum sit de 
necessitate et integritate confessionis confiteri ingratitudinem quae est 
in peccato commisso post dimissa peccata praecedentia. 

Ad quod respondetur et sit prima conclusio: Zn casu primae conclu- 
sionis divi Thomae manifestum est quod tenetur homo confiteri ingrati- 
tudinem. Ratio est quia est speciale peccatum ex objecto speciali, et 
mortale ex genere suo. Sed in casu secundae conclusionis Scotus d. 22, 
q. l, a. 1 ait quod recidivus debet in confessione explicare ingratitudinem 
ipsius peccati, confitendo omnia peccata dimissa tamquam circumstan- 
tias aggravantes, non quidem sigillatim explicando omnia, sed dicendo 
quod de multis et magnis peccatis alias poenituit et confessus est. Magi- 
ster Soto ubi supra art. 4 negat esse necessariam talem explicationem, si 
aliquis semel aut iterum recidat. Sed tamen ait quod, si quis saepe et 
saepissime obtinuit remissionem peccatorum, tunc licet ingratitudo non 
sit speciale peccatum, est tamen circumstantia necessario confitenda. 

Nos tamen ponimus secundam conclusionem: Nunquam talem cir- 
cumstantiam esse necessario confitendam. Et probatur ex ratione divi 
Thomae in art., quia illa est circumstantia communis et generica omni 
peccato, quamvis differat secundum magis et minus; quemadmodum 
inobedientia quae non est per se intenta, communis est omni peccato, 
quamvis possit differre secundum magis et minus, non idcirco confitenda 
est necessario. Nobiscum sentit Cajetanus, ut colligitur ex commentario 
super istum art. et in Summa in verbo Ingratitudo. 

Nihilominus sit tertia conclusio: Si tempore quo tenebatur aliquis 
gratias agere pro receptis beneficiis, peccat peccatum alterius speciei, 
v. gr., fornicationem, tenetur confiteri circumstantiam illam temporis, 
quia tunc erat speciale praeceptum agendi gratias Deo. Verumtamen 
quia hujusmodi tempus determinatum in quo tenetur homo gratias 

agere Deo vix potest designari, ita ut impediatur per aliquod peccatum, 
idcirco non sit scrupulosus in hac conclusione, si aliquis non confiteatur 
illam circumstantiam. 

Ultima conclusio: Necessarium est confiteri consuetudinem peccan- 
di, si non colligitur ex ipsa confessione praesenti. Ratio [est] non qui- 
dem ex parte ingratitudinis, sed ut confessarius commodius possit adhi- 
bere remedium in posterum. Non enim est solum judex praeteritorum 
peccatorum, sed etiam medicus, qui debet adhibere medicinam praeser- 
vativam in posterum. Manifestum est autem quod aliter oportet mederi 
morbis qui per modum habitus inhaerent, et aliter eis qui per modum 
dispositionis transeuntis accidunt. 

Sed contra secundam conclusionem est argumentum. Quando aliquis 
committit offensam notabilem contra hominem benefactorem,, debet 
explicare in confessione circumstantiam illam benefactoris, etiamsi non 
mutet speciem, ut notat Cajetanus ubi supra. Ergo pari ratione et multo 
majori debet homo explicare in confessione circumstantiam singularium 
et magnorum beneficiorum quae recepit de manu Dei, ut intelligatur gra- 
vitas peccati quae consurgit ex circumstantia ejus in quem peccavit. 

Respondetur nihilominus nego consequentiam, quia in eo quod aliquis 
offendit hominem non intelligitur quod offendit benefactorem. At vero 
cum omnis Christianus confitetur se peccasse contra Deum, plane intelli- 
gitur peccasse contra summum benefactorem, scilicet creatorem et salva- 
torem. Quae beneficia communia omnibus Christianis usque adeo magna 
sunt, ut per illa sufficientissime explicetur gravitas illius circumstan- 
tiae, quod peccaverit homo contra benefactorem eximium. Nam etiam 
in peccato quod committitur contra hominem benefactorem, nemo dicit 
quod tenemur singula beneficia enarrare in confessione quae recepimus, 
sed sufficiet confiteri quod peccatum fuit contra magnum benefactorem. 
Praeterea magis explicatur nostra secunda conclusio, quia si ratio 
confitendi talem circumstantiam est magnitudo particularium beneficio- 
rum, sequeretur quod homo qui post triginta annos a baptismo commisit 
tantum unum mortale peccatum, teneretur explicare illam circumstan- 
tiam, scilicet quod per triginta annos non habuerit conscientiam peccati 
mortalis. Probatur sequela, quia illud fuit maximum et particulare 
beneficium. Et tamen nemo existimavit necessarium esse explicare talem 


circumstantiam. 


QUAESTIO OCTOGESIMANONA 


De recuperatione virtutum per poenitentiam 


ARTICULUS PRIMUS 


Utrum per poenitentiam virtutes restituantur 


Prima conclusio est affirmativa. Et ratio est quia per poenitentiam 
infunditur gratia ; sed ex gratia omnes virtutes consequuntur, sicut ab 
essentia animae dimanant omnes potentiae. 

Secunda conclusio, ad primum argumentum: Non oportet quod 
poenitentia secundum quod est virtus sit causa omnium aliarum 
virtutum; sed habitus poenitentiae simul cum habitibus aliarum 
virtutum per sacramentum poenitentiae causantur. 

Prima conclusio divi Thomae communis est et certa et tam certa 
sicut certum est virtutes esse infusas. 

Sed circa secundam conclusionem breviter notandum est quomodo 
simpliciter loquendo, poenitentia inquantum est virtus est magis gratiae 
effectus quam causa, eo quod dimanat ab illa veluti a causa, efficienti 
per simplicem emanationem. Nihilominus negari non potest quin in alio 
genere causae, scilicet materialis, ipse actus poenitentiae primus habeat 
se ut disponens ad gratiam, ut divus Thomas explicat in solutione ad se- 
cundum. Cajetanus vero advertit circa istam solutionem ad secundum, 
quod contritio asseritur a divo Thoma ultima dispositio ad gratiam, 
secundum quod consideratur ut nuda contritio, id est secundum quod 
consideratur non ut informata caritate. Sed de hoc satis diximus, quod 
ipsamet caritas in actu est dispositio ad gratiam. Nam etiamsi divus Tho- 
mas dicat in solutione ad secundum, quod “falii actus sequentes actum 
poenitentiae procedunt jam ex gratia et virtutibus, non excludit quod 
etiam sint alii actus in puncto justificationis dispositivos ad gratiam. Sed 
tatum vult docere quod, ut considerantur illi actus ut perfecti, conse- 
quuntur gratiam, sicut et ipsa contritio ut perfecta jam et in actu secun- 

do procedit a gratia imperante caritate. Nam et divus Thomas supra, 
q. 86, a. 6 ad 2 dixit quod remissio culpae non ponitur effectus solum 
poenitentiae virtutis sed principalius fidei et caritatis. Ergo in eodem 
genere causae, scilicet materialis, ipsa infusio gratiae est effectus cari- 
tatis et poenitentiae. 


ARTICULUS SECUNDUS 


Utrum post poenitentiam resurgat homo in aequali virtute 


Conclusio est: Poenitens quandoque resurgit in majori gratia, 
quandoque in aequali, quandoque in minori. Ratio est diversa dispo- 
sitio ex parte liberi arbitrii per quam movetur homo ad justificationem, 
quae dispositio aliquando est major quam antea fuerat, aliquando aequa- 
lis, aliquando minor. 

Circa hos duos articulos et sequentes observandum est distinctam esse 
quaestionem, utrum merita reviviscant per poenitentiam, et utrum resur- 
gat homo in aequali gratia et virtute. Haec enim secunda quaerit de 
ipsis habitibus gratiae et virtutum secundum intensionem, illa vero in- 
quirit de vita et valore meritorum in ordine ad praemium, de qua in 
-art. 5. Sed quia vix potest una quaestio sine altera dissolvi, simul tra- 
ctabuntur articulo quinto. 


ARTICULUS TERTIUS 


Utrum per poenitentiam restituatur homo in pristinam dignitatem 


Prima conclusio: Homo per poenitentiam restituitur in princi- 
palem dignitatem, scilicet ut computetur inter filios Dei. 

Secunda conclusio: Dignitatem secundariam, scilicet innocen- 
tiam, non recuperat, sed potest aliquid majus adquirere. 

Tertia: Homo per peccatum amittit dignitatem ecclesiasticam 
quantum ad hoc quod redditur indignus ad illius executionem. 

Quarta conclusio: Ad hanc dignitatem ecclesiasticam saepe non 
restituitur homo secundum jura multis de causis. Primo, quia non 
poenitet; secundo quia negligenter facit poenitentiam; tertio, si com- 
missit peccatum quod habuit irregularitatem. 

Circa tertiam conclusionem nota quod in concilio Constantiense, 
sess. 8 et 13 condemnatus est error Wiclet, quod propter quodcumque 
peccatum perditur dignitas et officium quodcumque, de quo vide Soto. 

Item nota quod quarta conclusio non de quovis peccato mortali intelli- 
gitur, sed de quibusdam quod refert Silvester in verbo Irregularitas 14 
et in verbo Suspensio et in verbo Crimen. 

Circa ultimam conclusionem est notandum quod, si homicida occultus 
post poenitentiam occultam utatur officio suo, quia revera incurreret 
publicam infamiam, vel fame peribit, quia non habet unde alias susten- 
tetur, in tali casu non peccat, dummodo habeat propositum quaerendi 
dispensationem quamprimum poterit. Ratio hujus est quia leges huma- 
nae et ecclesiasticae non obligant in hujusmodi casus tanto cum detri- 
mento. Verumtamen hujusmodi casus sunt rarissimi et prudenter con- 
siderandi a theologis propter reverentiam sacrorum canonum. 


ARTICULUS QUARTUS 


Utrum opera virtutum in caritate facta mortificari possint 


Conclusio est affirmativa et certa secundum fidem, ut patet 
Ezech. 18 (v. 24) : Si averterit se justus a justitia sua, ...omnes justitiae 
ejus oblivioni tradentur. 

Notandum est in quo consistat ista mortificatio bonorum operum. 
Non enim consistit in hoc quod illa opera non placeant et non sint digna 
vitae aeternae, sed consistit in hoc quod impediuntur per peccatum mor- 
tale sequens, quod gratiam tollit, ne perducant hominem ad vitam aeter- 
nam quam ipsa bona opera merentur. Et hoc maxime observandum est 
pro sequentibus. 


ARTICULUS QUINTUS 


Utrum opera mortificata per peccatum, per poenitentiam 
reviviscant 


1. — Prima conclusio est affirmativa. Ratio est quia opera prius 
mortificata recuperant per poenitentiam efficaciam perducendi eum qui 
fecit ea in vitam aeternam, quod est ea reviviscere. 

Secunda conclusio, ad tertium : Ille qui per poenitentiam resurgit 
in minori caritate, consequetur quidem praemium essentiale secun- 
dum quantitatem caritatis in qua invenitur. 

Tertia conclusio, ibidem: Ule homo habebit majus gaudium de 
operibus in prima caritate factis, quam de operibus in secunda 
factis, quod pertinet ad praemium accidentale. 

2.— Dubitatur primo an prima conclusio sit certa secundum 
fidem. Respondetur ex doctrina divi Thomae quod est temerarium et 
quasi erroneum negare quod opera bona mortificata reviviscant per 
poenitentiam. Et quidem quod sit temerarium et errori proximum 
abunde satis probabimus. 

Primum argumentum est communis sententia theologorum in 4, d. 22. 
Omnes enim affirmant quod merita reviviscunt, quamvis circa modum 
reviviscendi differant. Eamdem sententiam tenet Halensis 4 p., q. 57, 
memb. 5 et 6, et Gratianus in d. 4 de poenitentia ca. Intermittentes. Et 
divus Augustinus epist. 54 sic ait: Deus non minus tribuit poenitentibus 
quam ante tribuerat munera vitae et salutis. Et in lib. De vera et falsa 
poenitentia, et habetur de poenitentia d. 3, ca. Pium: “Pium est credere, 
et nostra fides hoc expostulat, ut cum gratia Christi destruxerit mala 
priora in homine, etiam remuneret bona" (1). Item divus Hieronymus 
super illud ad Gal. 3 (v. 4) : Tanta passi est si-ne causa? Si tamen sine 
causa, inquit: “quicumque ob fidem Christi laboraverit et postea lapsus 
fuerit in peccato, sicut priora, sine causa dicitur passus fuisse dum 
peccat, sic rursus dicitur non perdere ea si ad antiquum studium 
revertatur” (2). Et nota quod dicit, “ad antiquum studium rever- 
tatur". Item Chrysostomus super eumdem locum ait quod “non frustra 
laboravit peccator, si revocet animum et agat poenitentiam" (3). 
Et est communis expositio doctorum in illum locum. Sic explicat 
Athanasius, Theophylactus, Anselmus et divus Thomas et Carthusia- 
nus et Glossa interlinearis. Praeterea super illud ad Heb. 6 (v. 10): 
Non enim injustus est Deus ut obliviscatur operis vestri, inquit Anselmus 
[Laud.]: Ideo de vobis confidimus meliora, quia olim multa operati 
estis pro quibus, si de malis poenitentiam egeritis, bene faciet vobis Deus. 
Et Magister Sententiarum ubi supra et Glossa ordinaria interpretantur 
locum illum de operibus quae per poenitentiam reviviscunt. Et idem 
videntur insinuare Theophylactus et Athanasius super illum locum. Sed 
tamen divus Thomas rationem confidentiae quam Apostolus habebat 
de conversione illorum reducit ad meritum de congruo quod est in operi- 
bus factis in caritate, per quae meretur homo secundum quamdam con- 
gruentiam ut cum ceciderit resurgat divino auxilio. 

Praeterea ratione probatur conclusio. Quia illa opera bona quae fue- 
runt mortificata comparebunt in finali judicio, juxta illud Eccle. ultimo: 
Cuncta quae fiunt adducet Deus in judicium, sive bona, sive mala. 


Sed illa opera bona laudabuntur a Deo. Ergo qui illa fecit recipiet prae- 


ii) S. August. Epist. 153, cap. 2, n. 5. ML 33, 655. Ps-August. De vera et falsa 
poenitentia, cap. XIV. ML 40, 1125. 


(2) S. Hieronymus, Comment, in epist. ad Galatas, lib. 1, cap. 3. ML 26, 376. 
(3) S. J. Chrysost. Comment, in epist. ad Galatas, cap. 3, n. 2. MG 61, 650. 

mium, si est in gratia Dei, quam per poenitentiam adquisivit. Ergo ilia 
bona opera reviviscunt per poenitentiam. 

Propter haec argumenta convenienter diximus, temerarium esse valde 
et errori proximum vel certe erroneum negare primam conclusionem. 


3.— Jam vero difficilis quaestio est circa modum secundum 
quem opera mortificata reviviscunt per poenitentiam. An ita revi- 
viscant ut, si homo statim post poenitentiam moriatur, recepturus sit 
propter merita praeterita tantam et tam essentialem gloriam vel tam 
intensam visionem Dei sicut si non peccasset. 


De qua re sunt quatuor opiniones quas satis prolixe refert magister 
Soto d. 16, q. 2, a. 2, et nos etiam in nostris Commentariis Secunda 
secundae, q. 24, a. 6, dubio ultimo. 


4. — Prima opinio fuit Henrici Gandavensis Quotlib. 5, q. 23, qui 
tenet universaliter omnes resurgentes a peccato resurgere in gratia 
aequali, sive ceciderint a magna, sive a parva. Ratio ejus est quia gratia 
non datur ex nostris operibus, sed a solo Deo, qui a nobis exigit ut non 
resistamus. Ergo omnibus resurgentibus datur aequalis gratia. Probatur 
consequentia. Quia non resistentia quae requiritur ex parte nostra ae- 
qualis est in omnibus, cum sit pura negatio resistentiae. Cum igitur 
Deus non sit acceptor personarum, aequalem gratiam tribuit non re- 
sistentibus. 


Confirmatur. Quia si aliquod opus nostrum requireretur, jam gra- 
tia penderet ab illo, quod est contra illud ad Rom. 9 (v. 16) : Non est 


volentis, neque currentis, sed miserentis est Dei. 


5. — Nihilominus haec sententia Henrici erronea est et contra fidem. 
Et probatur ex concilio Tridentino, sess. 6, can. 4. “Si quis dixerit libe- 
rum hominis arbitrium a Deo motum et excitatum nihil cooperari assen- 
'jendo Deo excitanti, ...sed mere passive se habere, anathema sit". Unde 
est argumentum. Cooperare et assentire non est mera negatio resistentiae, 
«ed aliquid agere cum auxilio divino, disponendo se ad gratiam. Item 
in decreto ejusdem sessionis passim asseritur hominem disponi ad gra- 
tiam per fidem, spem et caritatem et poenitentiam: ergo dispositio ex 
parte hominis non est mera negatio resistentiae. Item cap. 7 ejusdem 
sessionis dicitur: "justitiam in nobis recipientes, unusquisque suam, 
secundum mensuram quam Spiritus Sanctus partitur singulis prout 
vult, et secundum propriam cujusque dispositionem et cooperationem". 
Ergo tam ex parte Dei quam ex parte dispositionis humanae non omnes 
aequaliter justificantur per aequalem gratiam. Verum est tamen quod 
causa principalis quare iste magis quam alius disponitur est Spiritus- 
Sanctus, qui efficaciter movet, vehementius unum quam alterum. Sed 
iamen causa subordinata etiam est homo per liberum arbitrium interius 

cooperans ex divino auxilio. De qua. re vide divum Thomam 1. 2, q. 112 
et q. 113. 

6. — Ad argumentum Henrici respondetur quod gratia non datur ex 
nostris operibus tamquam ex meritis, sed datur secundum mensuram no- 
strae dispositionis et cooperationis, quae etiam est donum Dei ex divino 
auxilio efficaciter praeveniente. 

Ad confirmationem respondetur quod gratia pendet ex nostra coo- 
peratione tamquam ex dispositione materiali quam Deus efficit per 
misericordiam suam, nos praeveniendo. Et hic [est] sensus legitimus 
et catholicus illius loci ad Rom. 9 (v. 16) : Non est volentis, neque curren- 
tis, sed miserentis est Dei; ac si diceret, opus justificationis et praede- 
stinationis non potest provenire ex viribus naturalibus et operibus no- 
stris, sed ex misericordia Dei, quae nos praevenit et efficaciter facit 
quod libere cooperemur cum Deo ad nostram justificationem. Id quod 
etiam significatur Joan. 6 (v. 44) cum dixit: Nemo potest venire ad me, 
nisi Pater qui misit me traxerit eum. In eo enim quod dicit venire, signi- 
ficatur operatio liberi arbitrii; in eo autem quod dicit traxerit, signifi- 
catur efficacia divinae misericordiae nos praevenientis et concomitantis 
ut velimus libere justificari. Ita explicat divus Augustinus super illum 
locum. 

7. — Secunda opinio est Scoti in d. 22, q. unica, a. 2, qui tenet quod 
omnis resurgens a peccato resurgit semper ad majorem gloriam; non 
tamen oportet ut semper resurgat ad tantam gratiam quanta fuerat illa 
a qua ceciderat. Probat priorem partem, quia gloria respondet merito; 
sed qui resurgit habet plura merita, siquidem praeterita reviviscunt, et 
insuper habet meritum praesens dignum praemio per actum poeniten- 
tiae. Secundam autem partem probat quia gratia non datur nisi secun- 
dum quantitatem dispositionis liberi arbitrii per detestationem peccati; 
at vero potest contingere quod peccator tepide detestetur peccatum: 
ergo tunc recipiet gratiam secundum dispositionem praesentem. 

8. — Hanc opinionem acerrime improbat magister Soto ubi supra 
[d. 16, q. 2, a. 2], cujus potissimum argumentum est quia gratia nihil 
aliud est quam acceptatio ad gloriam: ergo implicat contradictionem 
quod resurgat homo ad majorem gloriam et non ad majorem gratiam. 
Patet consequentia, quia qui resurgit ad majorem gloriam, acceptatur 
ad majorem gloriam: ergo est magis gratus, siquidem magis gratus 
nihil aliud est quam magis acceptus ad majorem gloriam. Verumtamen 
nobis hoc argumentum [est] debilissimum; solvitur enim facillime per 
distinctionem. Nam gratia potest considerari dupliciter. Uno modo ut 
est habitus quidam supernaturalis inhaerens animae per quem efficimur 
divinae naturae consortes et sumus grati Deo. Et haec consideratio est 
formalissima et potissima ipsius gratiae secundum se. Sicut lux facit 

diaphanum lucidum ad praesentiam solis, ita et nos efficimur filii lucis 
formaliter per gratiam. Altero modo consideratur gratia secundum 
relationem ad gloriam et vitam aeternam, quae consequitur ex eo quod 
sumus grati Deo et filii Dei adoptivi. Inde enim acceptamur ad communi- 
cationem ipsius beatitudinis Dei, juxta illud : Si filii, et heredes (Rom. 8, 
17). Tunc ergo possumus respondere pro sententia Scoti, quod priori mo- 
do intellexit gratiam esse minorem quam ipsam acceptationem ad gloriam 
in ratione praemii, quod respondet pluribus meritis quae reviviscunt 
Per poenitentiam simul cum merito poenitentiae. Quapropter opinio 
Scoti probabilis est. 

9. — At vero aliqui thomistae aliter insurgunt contra opinionem 
Scoti. Est argumentum : Gratia et gloria debent proportionari : ergo non 
potest contingere quod qui habet minorem gratiam, si moriatur, habeat 
majorem gloriam. Ad hoc argumentum potest responderi pro sententia 
Scoti, quod antecedens est verum quantum est ex parte gratiae. Sed 
tamen in hac vita non semper proportionantur propter dispositionem 
hominis, qui non resurgit cum tam intensa dispositione cum quanta 
fecerat priora merita, et ideo non resurgit in tanta gratia. Dicunt autem 
aliqui quod in alia vita proportionabuntur, et habitualis gratia erit 
tam intensa et aliqualiter magis quam fuerat gratia ex qua processerunt 
priora media. Diximus aliqualiter magis, propter meritum poenitentiae 
quod superadditur. Et haec solutio apud aliquos thomistas nostri tem- 
poris debet acceptari, quoniam ipsi, tenentes cum divo Thoma quod 
quolibet actu meritorio meretur homo augmentum caritatis et gratiae, 
et quod non quolibet actu meritorio augetur caritas et gratia, dicunt hoc 
secundum verificatur in hac vita. Tamen in alia vita augebitur habitus 
caritatis et gratiae secundum proportionem omnium meritorum praece- 
dentium in hac vita. Ajunt tamen quod augebitur in alia vita, quia ille 
homo disponitur secundum proportionem meritorum. 

Nihilominus magister Victoria in relectione De augmento caritatis 
ait quod voluntarie asseritur quod post mortem augeatur habitus cari- 
tatis et gratiae. Habemus igitur, immo nos ostendimus in relectione 
nostra De augmento caritatis, quod sententia Scoti est eadem in substan- 
tia cum sententia divi Thomae. Vide ibi a pag. 17 usque ad paginam 83. 

10. — Tertia opinio est Occam in Quarto sent. q. 8, quem sequitur 
Gabriel d. 14, q. 3, a. 3, et Almain et Majoris et turba nominalium in 
d. 22, quod homo semper resurgit per poenitentiam quamlibet, dummodo 
sit vera, ad majorem gratiam et gloriam, scilicet ad totam illam quae 
respondebat meritis praecedentibus et cum illis habebat proportionem, 
et ad aliquid amplius quod respondet contritioni praesenti et disposi- 
tioni poenitentis. Pro hac sententia affertur illud Ezech. 18 (w. 21-22) : 


Si impius egerit poenitentiam, ...omnium iniquitatum ejus amplius non 

recordabor. At vero si tota gratia et gloria quae respondebat meritis 
praecedentibus non redditur poenitenti, videretur Deus recordari iniqui- 
tatum praecedentium, puniens in hoc peccatorem quod non reparat illum 
ad tantam gratiam sicut antea. Item Joel. 2 (w. 12, 25). Convertimini 
ad me, ...et restituam vobis annos quos comedit locusta et bruchus, 
id est ubertatem meritorum, ut explicat Glossa. 

Item ratione potest probari haec sententia. Quia merita praecedentia 
non totaliter dicuntur mortificari, ut bene explicat Durandus d. 14, q. 5. 
sed dumtaxat quatenus per peccatum sequens impediuntur ut non pos- 
sint efficaciter perducere hominem ad vitam gloriae. Vivificantur autem 
cum impedimentum mortificans ea amovetur. Immo divus Thomas in 
art. 4 et 5 docet nihil aliud esse mortificari merita quam esse impedita 
per peccatum sequens ne perducant hominem in vitam aeternam. 

Nunc igitur est optimum argumentum. Quando aliquis motus aut 
forma sequitur ex remotione impedimenti, non commensuratur ille motus 
aut forma actioni removenti impedimentum. V. gr., motus lapidis deor- 
sum qui statim sequitur remoto impedimento, habebit velocitatem secun- 
dum proportionem gravitatis suae, et non secundum perfectionem actio- 
nis removendi impedimenta. Sive enim fortiter et velociter removeatur 
impedimenta, sive lente et infirmiter, dummodo removeatur, aequaliter 
descendit lapis secundum suam gravitatem. Ergo similiter destructa 
culpa per quamlibet poenitentiam magnam vel parvam, omnia merita 
praecedentia ita perfecte reviviscunt, sicut antea erant efficacia perdu- 
cendi hominem ad tantam gloriam quanta respondebat ipsis meritis 
factis in majori gratia et caritate. Et hoc est maximum argumentum 
pro ista sententia, quam etiam nos probabilem reputavimus. 

11. — Sed magister Soto ubi supra impugnat hanc opinionem pro- 
pterea quod ex illa sequeretur quod, si quis vir perfectissimus caderet in 
plurima et gravissima peccata per triginta annos, et postea parva qua- 
dam contritione resurgeret, quod in eodem momento recuperaret totam 
gratiam antiquam, et esset sanctior quam antea ; et si moreretur statim, 
videret Deum perfectius quam si ante peccata moreretur. Quod inconve- 
niens quibusdam non videtur magnum, sed nobis incredibile videtur. 

Arguitur secundo. Quia contritio resurgentis non solum est ultima 
dispositio ad gratia quae tunc confertur, sed etiam ad illam per quam 
opera mortificata reviviscunt. Ergo sicut gratia nova datur secundum 
quantitatem illius dispositionis, ita et antiqua debet restitui secundum 
proportionem praesentis dispositionis. Sed ad hoc argumentum facile 
potest responderi, quod in conversione peccatoris eadem gratia est, 
quantumlibet sit minima, per quam justificatur et in qua reviviscunt 
antiqua merita. Quod autem sit intensior quam fuisset, considerata 
dumtaxat dispositione praesenti, possunt respondere nominales quod 

provenit ex antiquis meritis quae ablato impedimento, reviviscunt non 
solum quantum ad gloriam, ut dicebat Scotus, sed etiam quantum ad 
habitum gratiae. Itaque secundum hanc opinionem, intensio habitus gra- 
tiae non proportionatur dispositioni actuali praesenti, sed meritis prae- 
cedentibus simul. At vero quantum hoc sit inconveniens, explicabimus in 


quinta opinione, quae est divi Thomae. 


Tertium argumentum Soto est quia experientia constat quod, qui 
ex multa perfectione ceciderunt, si postea multiplicant peccata, segnio- 
res sunt ad resurgendum et ad omnia virtutum officia: ergo non resur- 
gunt ad tantam gratiam et caritatem. Sed hoc argumentum potest sol- 
vi, si dicatur quod haec experientia fallax est: tum quia fortassis non 
erant tam perfecti sicut apparebat, sed potius superbi, propter quod 
permissi sunt a Deo cadere in peccata manifesta; et etiam quia multi 
ex illis facilius resurgunt quam qui nunquam gustaverunt dulcedinem 
vitae spiritualis; tum denique quia illa difficultas et pigritia quam 
experiuntur ex exercitia virtutum potest provenire ex habitibus vitiatis 
adquisitis; est enim ex minori gratia. 

12. — Quarta [opinio] est ejusdem Soto ubi supra, quam accepit a 
suo magistro Victoria. Et est mirabilis opinio, quae consistit in tribus 
conclusionibus. 

Prima conclusio: Quicumque resurgit a peccato qui ante habuit gra- 
tiam et merita, semper recipit novum gradum gratiae ratione meritorum 
praecedentium quae tunc vivificantur. Ratio est quia contritio praesens 
non solum est dispositio ad gratiam praesentem et novam, sed etiam ad 
vivificaüonem meritorum: ergo aliquis gradus gratiae confertur per 
quem praecedentia merita dicuntur vivificari. Vide Soto d. 16, q. 2. 

Quod si aliquis interroget quantus erit iste gradus, respondet quod 
erit tanto major quanto contritio praesens erit major; sed non debet 
proportionari cum quantitate absoluta contritionis, sed cum quantitate 
proportionabili respectu praeteritorum meritorum. 


Ad cujus explicationem sit secunda conclusio: Ille qui summo conatu 
quem per auxilium Dei habere potest resurgit, praeter gradum gratiae 
respondentem contritioni, recuperat insuper omnem gratiam a qua ceci- 
derat, sive illa fuerit magna, sive parva. Ratio hujus est quia, si contritio 
praesens est dispositio ad vivificationem meritorum, ergo optima disposi- 
tio sufficit ad restitutionem totius gratiae praeteritae. Et confirmatur 
ex divo Thoma a. 2 ad 2, ubi ait quod “poenitentia quantum est de se, 
habet virtutem reparandi omnes defectus ad perfectum, et etiam promo- 
vendi ad ulteriorem statum" : ergo si contritio est secundum totum co- 
natum, reparabit ad perfectum totum damnum praeteritum. Et confir- 
matur secundo ex Glossa Levitici 7: “Aeque placet Deo virtus justorum 

et poenitentia peccatorum, quae restituit in gradum pristinum David 
et Petrum" (1), scilicet perfecte poenitentes. 

Tertia conclusio: Si contritio deficit ab illa summa contritione, tune 
restituitur antiqua gratia in ea proportione et non tota in qua contritio 
praesens distat a summa contritione. V. gr., si contritio praesens distat 
pro medietate a summa contritione, restituetur medietas gratiae deper- 
ditae; et si distantia fuerit sub quadrupla, restituetur quarta pars anti- 
quae gratiae, et ita consequenter secundum proportionem praesentis 
contritionis ad summa contritionem, restituetur aliquis gradus gratiae 
praeteritae. Hanc conclusionem colligit ex secunda conclusione. Quia si 
per summam poenitentiam tota ruina reparatur, ergo per medietatem 
poenitentiae medietas ruinae reparabitur. Ex quo colligit quod resurgens 
a peccato, semper ad aliquem gradum gratiae majorem resurgit quam 
sit quantitas praesentis contritionis. Quam opinionem veram esse arbi- 
tratur, quia consistit in quodam medio inter duo extrema: alterum 
omnino negantium peccatorem resurgere ad intensiorem gratiam quam 
sit dispositio praesentis contritionis ; alterum asserentium quod semper 
resurgit ad majorem gratiam quam antea habuerat. 

13. — Pro decisione hujus difficultatis sit prima conclusio: Opinio 
Scoti et opinio Occam et nominalium videntur nobis multo probabiliores 
quam ista quarta opinio. Probatur. Quia argumenta quae fiunt contra 
illas opiniones facilius solvuntur quam quae fiunt contra istam quartam 
opinionem. Et primum omnium, incredibile videtur quod qui resurgit 
secundum totum illum conatum quem ista opinio fingit, reparet centum 
gradus gratiae quos perdidit, et tamen qui resurgit secundum medieta- 
tem illius conatus, non possit reparare duos gradus gratiae quos perdi- 
derat, eo vel maxime quod per illam medietatem conatus repararet 
quinquaginta gradus ex centum quod perdidisset. 

Deinde quarta opinio est expresse contra doctrinam divi Thomae. 
Probatur. Primo quia divus Thomas in art. 2 comparat motum liberi 
arbitrii in ipsa justificatione impii ut ultimam dispositionem ad gratiam 
quae hic infunditur, et ait quod “formae quae possunt recipere magis 
et minus, intenduntur secundum diversam dispositionem subjecti". Ergo 
secundum hanc doctrinam, non infunditur intensior gratia quam sit 
dispositio praesens. Alioquin non servabitur proportio intensionis formae 
cum dispositione. Neque valet dicere quod propter merita praeterita 
quae reviviscunt dabitur aliquid amplius gratiae, quoniam certe illa 
merita non disponunt modo hominem, cum jam non sint. Et quamvis 
maneant in acceptatione Dei in ratione meritorum, tamen per illa neque 
antea meruit homo neque modo meretur quod si peccaverit resurgat in 


(1) Glossa ordinaria, ed. Duaci 1617, t. I, coi. 965-966. 


QUAEST. LXXXIX, ART. 5 627 


majori gloria quam respondeat dispositioni contritionis per quam re- 
surgit. Alioquin non tota gratia justificationis impii daretur gratis, sed 
partim gratis, partim ex meritis praecedentibus. Quod nobis non videtur 
concedendum, quoniam non est locutio conformis ad doctrinam concilii 
Tridentini. 

Secundo probatur. Quia divus Thomas eodem art. dicit quod “eadem 
ratio est de virtutibus quae ex gratia consequuntur, sicut de ipsa gratia". 
Tunc est argumentum. Fingamus hominem qui habuit ante peccatum 
caritatem ut decem, et resurgat per contritionem ut quinque. Tunc ha- 
bitus poenitentiae solum erit ut quinque, quia debet proportionari cum 
suo primo actu, qui etiam est dispositio ad habitum. Similiter etiam 
habitus caritatis erit ut quinque, quia tantum dolet de peccatis quantum 
Deum amat. Tunc ergo rogo, an habitus etiam gratiae sit ut quinque. 
Quod si est, habeo intentum. Si autem sit major quam quinque, ergo 
non est eadem ratio de virtutibus quae ex gratia consequuntur sicut 
de ipsa gratia. Hoc argumentum solvi non potest, nisi dicatur quod 
habitus poenitentiae et caritatis qui infunduntur in justificatione non 
proportionantur cum actu dispositionis praesentis, quod quidem falsum 
est. Probatur. Quia illa major perfectio habitus caritatis aut poenitentiae: 
non potest proportionari cum actibus praeteritis tamquam cum disposi- 
tione subjecti, quod requiritur secundum philosophiam et divum Tho- 
mam in art. 2. Secundo, neque etiam proportionari possunt cum illis 
actibus praeteritis tamquam praemium cum merito, quoniam alias, ut 
diximus, illi habitus virtutum infunderentur de novo partim ex nostris 
meritis. 

Et confirmatur. Quia si aliqua ratio est quare resurgenti per contri- 
tionem ut quinque daretur major gratia et caritas quam quinque pro- 
pter merita praecedentia, eadem ratione deberet dari tota gratia a qua 
cecidit, quia illa gratia proportionabatur cum meritis praecedentibus 
tamquam meritis vel dispositionibus. 


Quod si respondeatur quod etiam dispositio praesens debet proportio- 
nari suo modo cum illo majori gradu gratiae quod respondet meritis 
praecedentibus, ut ait quarta opinio, profecto hoc est inintelligibile in 
vera philosophia, quod dispositio, v. gr. ut quinque, habeat veram pro- 
portionem dispositionis cum forma ut decem, eo vel maxime quod iste 
respectus ad merita praecedentia neque est causae ad effectum, quia 
dispositio non causát illa merita, neque effectus ad causam, quia merita 
praecedentia non meruerunt istam dispositionem praesentem. Alias non 
gratis justificaretur homo. 


Arguitur ftertio.et probatur quod quarta opinio sit omnino falsa et 
incredibilis. Est igitur argumentum. Ille summus conatus quem per 

auxilium Dei potest habere homo qui resurgit a peccato, vel consistit in 
indivisibili vel non * Non potest dici quod consistit absolute loquendo in 
indivisibili, ita ut non possit esse major per auxilium Dei. Ratio est quia 
nemo potest habere tam perfectum actum dilectionis Dei et detestationis 
peccatorum quin per divinum auxilium possit habere majorem secun- 
dum legem ordinariam, et oppositum est erroneum. Rursus si ille cona- 
tus consistit in indivisibili, ita ut contingat ut sit major vel minor se- 
cundum majus et minus auxilium Dei, tunc est argumentum. Sint Pe- 
trus et Paulus resurgentes a peccato. Ceciderunt a gratia ut centum, sed 
Petrus resurgit secundum totum conatum eum minori auxilio Dei, scili- 
cet ut viginti; Paulus vero resurgit secundum totum conatum cum 
majori auxilio Dei, scilicet ut quadraginta. Uterque resurgit secundum 
totum conatum; et tamen non utrique dabitur tota gratia, scilicet tota 
praecedens : ergo falsa est quarta opinio. Probo minorem, quia inaequa- 
liter sunt dispositi. 


Quarto arguitur et probatur quod, etiamsi totus conatus consisteret 
in indivisibili, nihilominus sit falsa quarta opinio. Supponamus ergo 
quod totus ille conatus quem dicunt consistere in indivisibili sit ut cen- 
tum. Suppono etiam quod gratia et caritas in hac vita non consistit in 
indivisibili, sed potest esse major et minor et a quantacumque gratia 
aliquis cadat, potest alius cadere a majori. Sit ergo casus quod Petrus 
cadat a gratia ut centum, et Paulus a gratia ut mille, uterque tamen 
resurgat secundum totum conatum qui est ut centum. Tunc secundum 
quartam opinionem utrique restituetur tota gratia a qua cecidit, et ita 
Petrus habebit gratiam ut bis centum, et Paulus ut centum supra mille, 
utrique enim datur secundum praesentem dispositionem gratia ut cen- 
tum et insuper tota [antiqua] gratia. Est igitur argumentum. Si Paulus 
nunquam cecidisset in peccatum, et haberet illum conatum ut centum, 
non cresceret ejus gratia quae erat ut mille, nam per actus minus intensos 
quam sit habitus nan augetur gratia et caritas, ut patet ex divo Tho- 
ma 2. 2, q. 24, a. 6. Ergo si postquam cecidit Paulus habet eumdem 
conatum, non dabitur illi gratia ut centum supra mille; alias melioris 
conditionis esset ceteris paribus postquam cecidit ac si non cecidisset. 
Et idem argumentum potest fieri de Petro qui, si non cecidisset et ha- 
beret eumdem conatum, non haberet gratiam nisi ut centum, quia per 
actus aequales non augetur gratia, quamvis disponatur homo ad augmen- 


~ In codice MatritensI tertium hoc argumentum compendiose exponitur; quartum 
vero et quintum expediuntur cum simplici remissione ad Comentarium ipsius Baftez 
in Secundam secundae, q. 24, a. 6, dub. ultimo. In codice tamen ottob. lat. 998 haec 
duo argumenta late exponuntur, et quidem fere ad litteram ut in Secunda secundae, 
prout videre est in argumentis primo, secundo et sexto. Hic ergo tam argumentum 
tertium quam quartum et quintum in extensum exposita ex ottob. desumimus. 

tum. Et tamen postquam cecidit datur illi secundum quartam opinionem 
gratia ut bis centum. Est ergo melioris conditionis quia cecidit. 

Arguitur quinto. Et suppono quod cum per actus nostros augetur 
gratia meritorie et dispositive, non augetur secundum totam latitudinem 
intensionis actus, sed solum augetur secundum excessum intensionis 
actus comparatione ad habitum gratiae. V. gr., Petrus habeat habitum 
gratiae et caritatis ut decem, et deinde divino auxilio producat actum 
intensum ut quindecim : non augebitur habitus usque ad viginti quinque, 
hoc enim esset augeri secundum totam latitudinem intensionis actus 
super habitum ; sed augebitur habitus usque ad quindecim, hoc enim est 
augeri secundum excessum intensionis actus super habitum, scilicet 
augetur hic quinque super decem. Hoc suppositum commune est inter 
thomistas. Et ita tenet Victoria in relectione De augmento caritatis. 
Et ita est necessarium asserere, nisi velimus tenere opinionem Occam et 
nominalium, scilicet quod quolibet actu caritatis quantumlibet remisso 
augetur caritas et gratia secundum totam perfectionem ipsius actus; 
ut si Petrus haberet caritatem ut centum et operatur ut duo, augebitur 
habitus usque ad duo supra centum. Et hoc ipsum sequeretur si nostrum 
suppositum non esset verum. Et probatur, quia si in casu praedicto 
augeatur gratia et caritas usque ad vinginti quinque cum dispositione 
ut quindecim, jam non servatur proportio inter actum et habitum dispo- 
nentem. Unde pari ratione qui habet habitum ut decem et operatur ut 
novem accipiet augmentum habitus usque ad novemdecim. Hoc supposito 
arguitur sic: Sint Petrus et Paulus uterque in gratia ut centum, et 
Petrus cadat in peccatum et resurgat cum dispositione ut sexaginta. 
Tunc secundum quartam opinionem, recipiet sexaginta gradus gratiae 
secundum dispositionem praesentem et alios sexaginta ex antiqua gratia 
quam amisit, et sic habebit centum viginti gradus gratiae. Et suppono 
etiam quod cum Petrus resurgebat cum dispositione ut sexaginta, Pau- 
lus qui non cecidit habebat actum dilectionis ut centum et decem. Tunc 
est argumentum: Paulus non recipiet augmentum gratiae nisi usque 
ad centum et decem ex hypothesi. Ergo non est aequum ut Petrus qui 
cecidit et habuit fere haec in duplo minorem dispositionem quam Paulus, 
recipiat habitum gratiae ut centum et viginti, ac per consequens esset 
multo melioris conditionis quia cecidit. Hoc argumentum solvi non po- 
test nisi teneamus opinionem Occam. 

Arguitur sexto adversus aliam doctrinam ejusdem Soto ubi supra 
in solutione ad argumenta, ubi ait quod, si ille qui cecidit a gratia ut 
octo et recuperat per actum contritionis mediatem illius gratiae, quod 
per alium actum similem contritionis recuperabit aliam meditatem. 
Haec assertio omnino coincidit cum opinione nominalium. Nam secunda 
contritio, cum sit aequalis cum prima, non magis disponit ad majorem 

gratiam quam prima, neque ambae simul quam altera. Non enim est ma- 
jor intensio in ambabus quam in altera. Et tamen si per primam contri- 
tionem reciperet ille homo quatuor gradus ex antiqua gratia, debuit 
etiam tunc recipere alios propter praesentem dispositionem, juxta quar- 
tam opinionem. Ergo eadem ratione per secundam contritionem recipiet 
alios octo gradus, videlicet quatuor ex antiqua gratia, et alios quatuor 
propter praesentem dispositionem, cum tamen nunquam habuerit actum 
magis intensum quam ut quatuor. Et tamen denique habebit habitum 
gratiae intensum ut decem et sex. Ergo incidit quarta opinio in opinio- 
nem nominalium, quia per actus remissiores augentur habitus secundum 
totam latitudinem ipsius actus. 

Denique, si per secundam contritionem, quae habetur in uno instanti, 
recuperat ille homo alios quatuor gradus, sequitur quod per priorem 
contritionem, si duravit tantillum temporis, recuperaverat jam totam 
gratiam. Probatur consequentia. Quia contritio quae durat per aliquod 
tempus ceteris paribus plus valet quam tres vel quatuor contritionis 
actus instantanées aequales in intensione. Patet quia in tempore etiam 
minimo sunt infinita instantia. Habemus igitur ex praedictis quod quarta 
opinio est minus probabilis quam reliquae. 

14. — Secunda conclusio: Quando per poenitentiam reviviscunt 
mortificato, merita, dicendum est quod omnia reviviscunt. Probatur, 
Quia non est major ratio quare potius reviviscant quaedam merita quam 
alia, ablato impedimento peccati. Item probatur conclusio, quia homini 
resurgenti in quo reviviscunt merita debetur vita aeterna tamquam 
praemium, non solum praesentis operis, sed etiam priorum meritorum. 
Et hoc est quod dicit divus Thomas, quod priora merita recuperant per 
poenitentiam efficaciam perducendi eum qui fecit ea in vitam aeternam, 
quod est ea reviviscere. Et hoc maxime notandum est. 

Tertia conclusio quae sequitur ex praecedentibus: Omnia merita 
reviviscunt, etiam respectu praemii essentialis quantum ad substantiam 
praemii, quae est vita aeterna, consistente in fruitione et visione Dei, 
quod est praemium omnium et singulorum meritorum. Pro cujus expli- 
catione notat Cajetanus quod aliud est loqui de opere meritorio quod 
reviviscit, et aliud est loqui de quantitate operis meritorii secundum 
quam reviviscunt. Voluit dicere Cajetanus quod, quamvis omnia merita 
reviviscant, tamen reviviscunt in praesenti gratia, quae confertur secun- 
dum quantitatem dispositionis praesentis vitae. 

Sit quarta conclusio: Omnia opera mortificato quando per poeniten- 
tiam reviviscunt non semper reviviscunt secundum quantitatem intensi- 
vam meriti respectu poenitentiae essentialis considerati secundum quan- 
titatem intensivam. Probatur. Quia illa merita non semper recuperant 
efficaciam perducendi poenitentem ad tantum gradum intensionis bea- 

titudinis sicut antea habebat. Et ista conclusio etiam verificatur juxta 
quartam opinionem. Sed differentia est inter nostram opinionem et 
illam, quod illa majorem quantitatem gratiae et gloriae essentialis secun- 
dum intensionem ponit semper in resurgente quam sit quantitas respon- 
dens praesenti dispositioni. Nostra vero opinio non ponit majorem quan- 
titatem gratiae et gloriae essentialis intensivae quam respondeat abso- 
lute praesenti dispositioni resurgentis ; ita prorsus ut, si homo aequaliter 
disponatur sicut antea erat, habebit tantam gratiam tam intensam sicut 
antea habebat. Et si tunc moriatur, habebit praemium essentiale tam. 
intensum in ratione visionis Deo sicut antea habiturus erat, si moreretur 
ante peccatum. Et ita reparatur homo per poenitentiam. 

Quod si aliquis dicat, quid prodest quod reviviscant merita praete- 
rita, si quantitas praemii non est major quam respondeat praesenti 
dispositioni? Respondet Cajetanus quod beatitudo aeterna dabitur illi 
homini pluribus titulis, et hoc operatur reviviscere. Nos autem, expli- 
cantes hanc doctrinam, ostendimus in illa nostra Relectione de augmento 
caritatis quod etiam praemium essentiale dabitur majus resurgenti in 
ratione praemii. Ratio est quia respondebit pluribus incrementis. Constat 
enim quod praemium dicitur esse majus propter modum merendi, quem- 
admodum justificatio impii est praemium quod respondet meritis Chri- 
sti. Quod quidem praemium, si in se consideretur, finitum est; si autem 
consideretur secundum modum quo datur, scilicet quo titulo confertur 
Christo, infinitum praemium est in ratione praemii, sicut meritum Chri- 
sti est infinitum in ratione meriti, quamvis in ratione rei est finitum. 
Unde dicimus quod ipsudmet praemium crescit extensive respectu plu- 
rium meritorum, non autem augescit ipsa visio beatifica in ratione actus 
intensi, nisi quando ipsa caritas et gratia est intensior. Similiter etiam 
possumus dicere quod quolibet actu meritorio procedente ex caritate 
augetur gratia extensive, non autem intensive, nisi quando actus cari- 
tatis fuerit intensior. Dicimus autem quod augetur ipsa gratia extensive, 
quatenus se extendit ad gratificanda plura merita per quae acceptatur 
homo ad majus praemium in ratione praemii, ut dictum est. Verumtamen 
ipsa intensio visionis beatificae, sive consideretur in ratione praemii, 
sive in ratione beatitudinis, semper commensuratur cum intensione ha- 
bitus gratiae et caritatis, sicut in parvulis qui baptizantur et moriuntur, 
vel cum intensione actus meritorii procedens ab habitu caritatis. 

Probatur secundo, assignando causam quare non semper revivis- 
cant merità quantum ad quantitatem intensivam praemii. Et ratio est 
indispositio resurgentis, quia non resurgit cum tanta intensione carita- 
tis actus sicut antea habuerat. 

Quod si aliquis dicat, esto ita, quod resurgat cum tanta intensione 
caritatis sicut antea habuerat. Tunc non dabitur ei praemium essentiale 

magis intensum in ratione visionis beatificae quam respondeat disposi- 
tioni praesenti. Ergo per poenitentiam nunquam reviviscunt merita 
quantum ad praemium essentiale secundum intensionem ipsius beatitu- 
onis. Respondetur concedo antecedens et nego consequentiam, quia 
ipsamet intensio praemii essentialis correspondet in tali casu omnibus 
meritis praeteritis et praesenti merito adaequate. Neque enim debet esse 
melioris conditionis qui cecidit et resurgit cum aequali dispositione sicut 
antea habebat, quam ille qui nunquam cecidit et multiplicavit actus 
ejusdem intensionis. Hic enim, secundum doctrinam 'divi Thomae 2. 2, 
q. 24, a. 6, non recipit augmentum gratiae et caritatis intensivum, ac 
proinde, si moriatur, non habebit magis intensam visionem Hei pro 
pluribus actibus quam pro uno. Nihilominus habebit majus praemium 
eo modo quo magis meruit, scilicet extensive, non intensive. Et haec est 
optima et legitima intelligentia doctrinae divi Thomae, quam latius 
'Secunda secundae in Commentariis, ubi supra. 

Quinta conclusio est divi Thomae in solutione ad tertium : Jlle qui 
resurgit minari caritate, habebit majus gaudium de operibus in prima 
caritate factis quam de his quae fecit in secunda caritate, quod pertinet 
ad praemium accidentale. R,atio hujus est quia illud gaudium est de 
bono creato ad se pertinente; gaudium autem, de bono increato, quod 
est ipse Deus, nunquam est magis intensum quam fuit caritas viae quae 
perseverat in beatitudine et illic prorumpit in dilectionem, summa quam 
habere potest cum fruitione objecti praesentis, quae fruitio pertinet 
ad praemium essentiale. Hanc sententiam secuti sunt Palude in 4, d. 14, 
‘q. 1, divus Bonaventura in q. antepenultima ejusdem distinctionis. 
Alexander Halensis 4 p., q. 77, memb. 5, et magister Cano legit in hac 
schola Salmanticensi hanc fuisse sententiam divi Thomae, quamvis ipse 
secutus fuerit sententiam Scoti, et putavit eamdem tenuisse Capreolum 
in d. 14, q. 1, a. 3 [ad 1 Scoti]. Sed profecto Capreolus varius apparet. 
Cajetanus autem in hoc articulo omnino sequitur divum Thomam, quam 
sententiam secutus est magister frater Mathias de Pace in Relectione 
de reviviscentia meritorum. 

15. — Ad argumenta in oppositum respondendum est. Ad argu- 
menta primae opinionis jam responsum est dum rejicimus illam tam- 


quam erroneam. 


Ad argumenta Scoti respondetur quod si Scotus intelligat de majo- 
ritate gloriae essentialis, nego consequentiam. Non enim quantitas in- 
tensiva gloriae essentialis debet proportionari cum numero meritorum, 
sed cum intensione gratiae et caritatis et dispositionis in quam invenitur 
'homo quando moritur. Si autem intelligat opinio Scoti de majoritate 
-gloriae essentialis extensiva et in ratione praemii, vera est opinio Scoti, 

et in homine non differt ab opinione divi Thomae. Item si intelligatur 
de majoritate gloriae accidentalis, hoc est, de majori gaudio et prioribus 
meritis factis in majori caritate, vera est etiamsi loquamur de majori- 
tate intensiva illius gaudii. 

16. — Ad argumenta tertiae opinionis respondetur. Et ad testimo- 
nium Ezechielis, quod non recordatur Deus iniquitatum podiitentis 
ad puniendum poena aeterna. Ceterum in hae vita vel purgatorio vere 
recordatur Deus iniquitatum praeteritarum. 

Et similiter ad secundum testimonium, impietas impii non nocebit 
ei, scilicet nocumento poenae aeternae, et etiam quia, si homo disponatur 
per poenitentiam sicut antea erat dispositus, restituetur in pristinam 
dignitatem. Quod quidem difficile est, ut ait divus Hieronymus, et re- 
fertur distinctione 50, ca. Quicumque: “Quicumque dignitatem divini 
gradus non custodiunt, contenti sint animam salvare. Reverti enim in 
pristinum gradum difficile est". At vero secundum opinionem nomina- 
lium, facillimum est cum minima contritione vel etiam attritione et 
sacramento reverti ad pristinam dignitatem gratiae, immo ad majorem. 

Ad testimonium Joelis 2 respondetur primo, quod restituuntur meri- 
ta praeterita omnia secundum quod reviviscunt in gratia et dispositione 
praesenti. Ceterum ubertatem quantum ad quantitatem intensivam 
praemii essentialis, restituet Deus quando homo per poenitentiam se 
disposuerit sicut antea erat dispositus. 

Ad rationem vero quam nos fecimus in favorem illius sententiae, 
respondetur quod peccatum non fuit solum impedimentum respectu 
meritorum, sed etiam fuit destructivum, saltem demeritorie, bonae dis- 
positionis quam habebat justus per gratiam et caritatem, in qua radi- 
cabantur merita ad perducendum illum qui ea fecit ad tantum gradum, 
gloriae essentialis. Ex quo sequitur ut, etiamsi removeatur peccati im- 
pedimentum, non tamen reviviscant merita secundum antiquam effica- 
ciam ad perducendum hominem ad tantam gloriam essentialem, quia 
ipse non est ita dispositus sicut antea. Itaque iste defectus non provenit 
ex parte meritorum, sed ex parte dispositionis ipsius hominis poenitentia 
in quo reviviscunt merita. Quod si habuerit tantam dispositionem sicut 
antea, recipiet tantam gratiam et gloriam sicut antea. Fallitur namque 
quarta opinio, quia putat non aliter reviviscere merita nisi reviviscat 
aliquid gratiae semel amissae. Et tamen divus Thomas nunquam neque 
alius dixit quod gratia reviviscit, sed merita eadem numero reviviscunt 
in gratia praesenti, quae de novo infunditur secundum praesentem dis- 
positionem. Et idcirco exemplum de lapide descendente ablato impe- 
dimento eadem velocitate non est ad propositum, quia in lapide dum 
impeditur manet eadem dispositio gravitatis; in homine vero qui post 
peccatum surgit non est eadem dispositio semper sicut antea. 

17. — Jam vero ad rationes et argumenta quartae opinionis respon- 
detur quod illa supponit duo falsa fundamenta. Primum est quod merita 
praeterita non intelliguntur reviviscere nisi aliquid de praeterita gratia 
restituatur poenitenti supra proportionem praesentis dispositionis. Se- 
cundum quod supponit falsum est, quod datur summa contritio et sum- 
mus conatus poenitentis, quod jam esse falsum ostendimus. Ceterum 
cum apud sanctos legerimus quod poenitentia restituit hominem in gra- 
dum pristinum, intelligendum est, vel quia semper restituitur ad prin- 
cipalem dignitatem, quae est esse filium Dei adoptivum, vel quia virtus 
poenitentia potens est restituere hominem ad tantam gratiam sicut 
antea habebat, si homo per poenitentiam se disponat sicut antea, vel 
etiam ad majorem, si homo melius se disposuerit. 

18. — Est tertium dubium consequenter: an per attritionem 
cum sacramento reviviscant merita praeterita et in quanta quan- 
titate. 

Ad quod respondetur et est prima conclusio: Quomodolibet justifi- 
cetur homo, sive ante sacramentum, sive cum sacramento, merita morti- 
ficata reviviscunt. Probatur, quia per justificationem tollitur impedi- 
mentum per quod merita erant mortificata. Deinde probatur eisdem ra- 
tionibus et argumentis quibus ostendimus esse certam primam conclu- 
sionem articuli hujus. Deinde ulterius confirmatur, quia virtute quo- 
rumdam sacramentorum fit homo ex attrito contritus : ergo attritio cum 
sacramento aequivalet contritioni ad destructionem peccati, quod erat 
impedimentum per quod mortificabantur merita respectu illius qui eam 
fecit. 

Secunda conclusio: Quando homo justificatur per attritionem cum 
sacramento, non reviviscunt merita praecedentia in majori quantitate 
gratiae et praemii essentialis quam sit quantitas gratiae quae confertur 
cum dispositione praesenti, recepto sacramento. ltaque in illa gratia 
reviviscunt omnia merita praeterita. 

19. — Magister Soto ubi supra ait quod non esset rationi absonum 
negare per solam attritionem cum sacramento resarciri quidquam amis- 
sae gratiae, ac proinde deberet concedere quod in tali casu non revi- 
viscunt merita. Existimat enim ille hoc esse reviviscere merita, quod 
recipiat homo aliquid de gratia amissa, quod nos falsum esse ostendimus, 
praesertim secundum opinionem divi Thomae. Verumtamen ipse Soto 
ibidem affirmat oppositum, quia inquit quod tunc sequeretur quod non 
quotiescumque homo reconciliatur in gratia, mortificata opera revivi- 
scant. Ratio ejus est quia non intelligit merita reviviscere nisi aliquid 
gratiae amissae restituatur ei. Quapropter quod proportionabiliter lo- 
quendum est de attritione cum sacramento, sicut de contritione locutus 
fuerat, ita sane quod per summam attritionem cum sacramento tota 

gratia praeterita restituatur, et per medietatem, medietas et ita con- 
sequenter. 

Sed haec sententia in tribus deficit. Primo quia inintelligibilis est illa 
maxima attritio, sicut diximus de maxima contritione. Secundo, in illa 
consequentia, videlicet quod sequeretur merita non reviviscere, si poe- 
nitenti non daretur major gradus gratiae quam respondeat praesenti 
-dispositione, quod jam ostendimus esse falsum. Tertio, in eo quod inquit, 
per summam attritionem totam gratiam praeteritam restitui sacramento 
recepto, quod quidem falsum esse ostenditur tali argumento: Qui acce- 
dit ad sacramentum cum aliqua contritione, quantumlibet remissa et 
minima, accedit melius dispositus quam qui accedit cum summa et maxi- 
ma attritione. Sed non omnis qui contritus absolvitur recipit semper 
totam quantitatem, sicut ipsemet Soto asseruerat. Ergo neque qui acce- 
dit cum summa attritione. Hoc argumentum nullo modo solvi potest, 
nisi negando minorem, vel concedendo quod summa attritio est melior 
dispositio quam aliqua attritio; vel quod omnis contritus et sacramen- 
taliter absolutus recipiet totam gratiam et gloriam essentialem quae 
respondeat meritis praeteritis. Quorum primum ostenditur falsissimum, 
quia quaelibet contritio includit caritatem Dei summe dilecti appretiative 
super omnia. Secundum autem est evidenter contra doctrinam divi Tho- 
mae in hoc articulo ad tertium arg. Et praeterea probatur esse falsum. 
Quia gratia amissa semel per peccatum multo major esse potest et ex 
multis magnisque meritis comparata, ita ut excedat, secundum quartam 
opinionem, proportionem contritionis cum sacramento. Ergo non tota 
restituetur poenitenti. 

Et denique, si vera esset illa sententia, facillimum esset reparare 
totam gratiam et sanctitatem amissam qualibet contritione et sacramento 
recepto. 

Nos ergo consequenter dicimus quod omnis qui justificatur, sive ante 
sacramentum, sive cum recipit sacramentum, recipit gratiam justifi- 
cationis in qua secundum praesentem dispositionem vivificantur omnia 
merita praeterita. 

20. — Dubitatur ultimo an quantitas gratiae et totius gloriae 
quae respondet receptioni sacramentorum restituatur tota poeni- 
tenti. Ad quod breviter respondemus, quidquid alii dicant, unica con- 
clusione. 

Conclusio: Gratia sacramentdlis quae collata fuerat homini ante 
peccatum, tota, hoc est in tanta quantitate sicut antea, restituitur poe- 
nitenti, ultra v.el supra gradum gratiae: quae respondet praesenti dispo- 
sitioni. Probatur. Quia baptismus etiam receptus in peccato mortali 
postea, recedente fictione, consequitur suum effectum, ut docet divus 
Thomas supra, q. 69, a. 10. Ergo multo magis quando baptismus vel 

quodlibet aliud sacramentum digne suscipitur, consequetur suum effe- 
ctum, qui erat impeditus per sequens peccatum mortale. 

Secundo probatur. Quia talis effectus confertur homini non ponenti 
obicem ex opere operato, hoc est, virtute sacramenti applicati, et non 
ex propria dispositione. Pro cujus majori intelligentia nota, sacramen- 
talem gratiam quae datur ex vi sacramenti, secundum probabiliorem 
opinionem, non consistere in indivisibili, sed esse majorem vel minorem 
secundum majorem vel minorem .devotionem recipientis. Cum igitur 
diximus gratiam sacramentalem totam restitui poenitenti, intelleximus 
restitui in ea quantitate gratiae quae daretur homini, si cum praesenti 
dispositione recepisset praeterita sacramenta. Et ratio est quia ille ma- 
jor cumulus gratiae sacramentalis debet habere proportionem cum quan- 
titate dispositionis accedentis ad sacramentum. Ex quo sequitur quod 
gratia baptismalis tota semper restituitur poenitenti qui baptizatus est 
ante usum rationis. Et ratio est quia illa quantitas gratiae baptismalis 
est minima quae conferri potest per sacramentum baptismi, nulla habita 
-ratione ad dispositionem recipientis. Et ita proportionabiliter dicendum 
est de gratia collata per alia sacramenta, quod tota restituitur poenitenti 
quatenus collata fuerat ex vi sacramentorum, non habita ratione ad dis- 
positionem recipientis. Ceterum ille gradus qui conferebatur ex vi sacra- 
menti propter majorem devotionem recipientis, non semper totus resti- 
tuitur, sed magis aut minus secundum majorem vel minorem dispositio- 
nem poenitentis. 


ARTICULUS SEXTUS 


Utrum per poenitentiam subsequentem etiam opera mortua 
vivificentur 


1. — Prima conclusio: Opera quae dicuntur mortua effective, 
id est mortifera, abolentur per poenitentiam. 

Secunda conclusio: Opera mortua privative, id est quae facta 
sunt sine gratia et caritate, cum tamen potuerint fieri cum gratia 
et caritate, non vivificantur per poenitentiam. Ratio est quia illa 
Opera non processerunt a principio vitae, nec iterum possunt procedere 
a tali principio, quia jam transierunt, et eadem numero redire non 
possunt. 

Tertia conclusio, ad tertium : Hujusmodi opera bona ex objecto 
et sine mala circumstantia facta sine caritate, solet Deus remune- 
rare temporali renumeratione, et prosunt etiam ad hoc quod poena 
inferni non sit tam magna sicut futura esset, si ille homo non fe- 
cisset illa opera quae tenebatur ex praecepto facere. 

2. — De prima conclusione satis dictum est in praecedentibus, quod 
effectus poenitentiae est remissio peccatorum. 

Circa secundam conclusionem notandum est quod est receptissima ab 
omnibus theologis et sanctis, ita ut merito oppositum sit erroneum. 
Habet enim haec conclusio fundamentum in sacra scriptura, et ratione 
theologica. V. gr., Joan. 15 (v. 4) : Sicut palmes non potest ferre fructum 
a semetipso, nisi manserit in vite, sic nec vos nisi in nve manseritis.. 
Ergo opera quae fiunt sine caritate per quam manet homo in Christo, 
non possunt esse fructifera. Essent autem fructifera si postea vivifica- 
rentur per poenitentiam. Igitur non vivificantur. Similis ratio fieri 
potest ex illo ad Gal. 5 (v. 6) : In Christo Jesu neque circumcisio aliquid 
valet neque praeputium, sed fides quae per caritatem operatur. Hoc est, 
opera veteris legis, quantumlibet essent bona et obedientia legis facta; 
similiter opera gentium, quae intelliguntur nomine praeputii, quantum- 
libet sint bona ex dictamine rationis naturalis, si tam illa quam ista 
non procedant ex fide per caritatem operante, nihil valent in Christo 
Jesu, qui est judex constitutus a Deo et redditurus unicuique secundum 
opera sua. Habemus igitur intentum, quod illa opera mortua, non sunt 
remuneranda in die judicii a Christo. De hujusmodi operibus dicitur 
Sap. 3 (v. 11) : Varna spes illorum, et labores illorum sine fructu, et inu- 
tilia opera eorum. Quod intelligitur non solum de peccatis, sed etiam 
de operibus alias bonis ex objecto et sine mala circumstantia. Non tamen 
sunt facta ex fide per caritatem operante. 

3. — Sed adversus hanc doctrinam objicitur primo, quod hujusmodi 
opera eo ipso quod bona sunt, habent rationem meriti, ut ostendit divus 
Thomas 1. 2, a. q. 19 usque ad 21 ubi ait [a. 4], quod pertinet ad ipsum 
auctorem naturae tamquam ad gubernatorem universi remunerare talia 
opera. 

Secundo objicitur quod opera bona quae fiunt a christiano qui opera- 
tur ex fide mortua possunt esse ordinis supernaturalis absque aliqua 
mala circumstantia. V. gr., si peccator ut obtineat divinam misericor- 
diam faciat celebrari missas pro se, vel tribuat eleemosynas pauperibus, 
ordinando illas ad obtinendam misericordiam Dei. Ergo hujusmodi ope- 
ra accipient remunerationem ordinis supernaturalis. 

Respondetur quod opera bona ista tam prioris ordinis quam secundi 
dupliciter possunt considerari. Uno modo secundum se ex propria ratione 
et objecto ; et isto modo propria passio est illorum quod sint digna laude, 
etad gubernationem communitatis pertinet laudare illa cum apparuerint 
in judicio; et de hujusmodi ratione meriti et praemii loquebatur divus 
Thomas in loco citato. Altero modo possunt considerari in ordine ad 
subjectum et operantem; et ex hac parte dicuntur opera mortua, quia 
non habent in subjecto principium formale vitae, quod est gratia et cari- 

tas. Atque ita in ordine ad subjectum non sunt meritoria, vel ipse ope- 
rans non est dignus praemio et laude, quod alias respondebat ipsis 
bonis operibus, eo quod est inimicus ipsi praemiatori. Et idcirco tantum 
abest ille peccator ut recipiat gloriam et laudem ab ipsis operibus, quod 
potius confundetur in die judicii ex eo quod alii gaudebunt de illis 
bonis operibus. Et ita intelligi potest illud Apoc. 3 (v. 11) : Tene quod 
habes, ne alius accipiat coronam, tuam; quod intelligitur quia praede- 
stinati gaudebunt de operibus omnibus bonis quae veniunt ad judicium. 

Sed dicet aliquis: ergo etiam ipse qui fecit illa opera mortua bona, 
si postea moriatur in gratia, gaudebit de illis operibus factis. Respon- 
detur concedo consequentiam ; sed tamen illud gaudium non habet ordi- 
nem praemii respectu illius hominis, sed tantum est quaedam conse- 
quentia ex eo quod moritur in gratia. Et omnes amici Dei gaudebunt de 
operibus bonis etiam aliorum. 

4. — Circa tertiam conclusionem notandum est quod utraque pars 
illius est caute intelligenda. Prima quidem non sic intelligatur, quod sit 
aliqua ratio justitiae aut meriti ex parte existentis in peccato mortali 
in ordine ad mercedem temporalem, quam Deus aliquando retribuit, non 
tamen semper; sed tota ratio remunerationis et aequitatis de congruo 
consideranda est inter ipsa bona opera et temporalem remunerationem, 
inter quas est quaedam aequalitas. Unde aliquando resultat bonum tem- 
porale ipsi operanti, non quia ipse simpliciter mereatur illam remunera- 
tionem. Item secunda pars non sic intelligatur quod, si aliquis peccator 
jam debet in inferno centum gradus poenae propter peccata praeterita, 
quod remittatur ei aliqua pars poenae propter opera quae postea fecit 
bona moraliter; sed potius ita intelligitur, quod per bona opera mora- 
lia quae tenetur facere ex praecepto evadit majorem poenam quam esset 
habiturus in inferno, nisi illa praecepta servasset. Et hoc pacto sunt 
intelligendi divus Gregorius et divus Augustinus, quos citat ibi divus 
Thomas in art., pro utraque parte conclusionis. Hactenus de ista quae- 
stione. 


QUAESTIO NONAGESIMA 


De partibus poenitentiae in generali 


ARTICULUS PRIMUS 


Utrum poenitentiae debeant partes assignari 


Prima conclusio: Poenitentiae quatenus est sacramentum assi- 
gnantur partes ex parte materiae. Ratio est quia materia hujus sacra- 
menti sunt actus humani, qui sunt plures. 

Secunda conckisio, [ad secundum] : Poenitentiae secundum quod 
est virtus non assignantur partes. Ratio est quia actus humani non 
comparantur ad habitum virtutis sicut partes, sed sicut effectus. 

Circa istum articulum recolenda eunt dicta supra, quaest. 84, a. 1 
contra Scotum et Durandum. Item quod asserit Tridentinum sess. 14, 
cap. 3, sacramentum cujus quasi materia sunt actus poenitentis, qui in 
tres distinguuntur species; quarum prima est contritio cordis, secunda 
oris confessio, tertia est satisfactio secundum arbitrium sacerdotis. 


ARTICULUS SECUNDUS 


Utrum convenienter assignentur partes poenitentiae contritio, 
confessio et satisfactio 


Conclusio est affirmativa. 

Nota circa solutionem ad secundum argumentum quod duo dicit 
divus Thomas. Primum est quod satisfactio confert gratiam prout est 
in proposito. Secundum est quod auget gratiam prout est in executione. 
Primum quidem ita intelligendum est, quod quatenus satisfactio conti- 
netur in contritione, concurrit ad justificationem, quod est dicere quod 
ipsa contritio, quae essentialiter et specifice est recompensatio quaedam 

pro offensa, continet virtualiter satisfactionem aliquam faciendam ope- 
re exteriori. Secundum autem, scilicet quod satisfactio auget gratiam 
prout est in executione, duplicem intelligentiam potest habere. Altera 
est quod auget gratiam ex opere operantis, et non ex opere operato 
ex vi sacramenti et virtute clavium ; altera est quod etiam ex opere opera- 
to auget gratiam virtute clavium tamquam vera pars sacramenti. Et 
haec secunda intelligentia est legitima divi Thomae. Et quamvis prior in- 
telligentia. videatur utcumque probabilis, quia satisfactio ut est pars inte- 
gralis videtur solum ordinari ad solutionem poenae debitae in purgato- 
rio, et hoc efficit ex opere operato virtute clavium; nobis tamen videtur 
certum et multo rationabilius quod etiam ex opere operato virtute cla- 
vium auget gratiam. Et quod ita sentiat divus Thomas patet exemplo 
quod attulit de baptismo, videlicet quando adultus justificatur per vo- 
tum baptismi et postea cum actu baptizatur, baptismus auget gratiam. 
Ita docet divus Thomas quod satisfactio prout est in proposito, scilicet 
prout continetur in contritione, dat gratiam et postea in executione 
'auget illam. 

Item probatur optima ratione. Quia omnes tres partes poenitentiae 
ordinantur ad perfectam recompensationem, eo modo quo potest esse, 
pro offensa contra Deum, potius quam pro poena debita. Quoniam 
etiamsi nulla poena deberetur in purgatorio, teneretur homo satisfacere 
pro offensa ad arbitrium sacerdotis, ut docet divus Thomas in Additio- 
nibus ad Tertiam partem, q. 1, a. 1 ad 3. Unde convenit ut omnes tres 
partes hujus sacramenti informatae per formam virtute clavium confe- 
rant gratiam ex opere operato vel augeant illam. Et hanc sententiam 
tenet Cajetanus in hoc art., et ait esse maxime praedicanda, et quod ipsi 
peccatores deberent petere a confessario ut imponeret illis majorem sa- 
tisfactionem, tum ad augmentum gratiae, tum etiam ad pleniorem so- 
lutionem poenae debitae in purgatorio, ad quem finem magis valet unum 
opus factum ad arbitrium et imperium sacerdotis quam plura opera 
facta pro libito poenitentis. 

*Sed est unum argumentum contra istam doctrinam. Sequitur enim 
ex illa quod, qui implet satisfactionem impositam a confessario in pec- 
cato mortali, peccat mortaliter et est sacrilegus. Probatur sequela. Quia 
recipit et exercet partem sacramenti quae ex opere operato est collativa 
gratiae, in peccato mortali; quemadmodum si quis reciperet euchari- 
stiam sub speciebus panis existens in gratia, et postea in peccato mortali 
reciperet sanguinem, peccaret mortaliter peccatum sacrilegii, eo quod 
pars illa sacramenti quantum est ex parte sua est collativa gratiae. 

Ad hoc argumentum respondetur quod etiam procedit contra com- 
munem sententiam et catholicam doctrinam, quae asserit satisfactionem 
esse partem integralem sacramenti poenitentiae, et quod ex opere ope- 

rato tollit reatum poenae alieujus purgatorii, quem effectum impedit 
qui exercet illam in peccato mortali. Ergo erit sacrilegus impediens 
effectum sacramenti. Quapropter respondetur secundo negando seque- 
lam quia exercens satisfactionem in peccato mortali non impedit prin- 
cipalem effectum sacramenti, qui fuit gratia justificans data per abso- 
lutionem sacerdotis. Et idcirco etiamsi impediat augmentum gratiae quae 
daretur, si adhuc in gratia exerceret satisfactionem, non peccat pecca- 
tum sacrilegii, quia reputatur parvitas materiae in ordine ad effectum 
hujus sacramenti. Quemadmodum qui recipit eucharistiam mente distra- 
cta impedit aliquem effectum illius, scilicet actualem dulcedinem spiri- 
tualis refectionis animae, non tamen peccat mortaliter, quia non tenetur 
ex praecepto se disponere ad illum effectum ; ita etiam non tenetur ex 
praecepto sacramenti poenitentiae ipse poenitens esse in gratia ut 
exerceat satisfactionem impositam, sed sufficit ad rationem praecepti 
quod exerceat illam quantum ad substantiam actus. 

Ceterum exemplum quod inductum est de recipiente sanguinem in 
peccato mortali non est simile in proposito, quia in sacramento eucha- 
risiae continetur realiter ipse Christus, et tantae dignitatis est sacra- 
mentum sanguinis sicut sacramentum corporis. Et idcirco sacerdos te- 
netur pariter cum reverentia utrumque recipere et sacrificare, nam 
qui manducat et bibit indigne judicium sibi manducat et bibit (I Cor. 11, 
29). Fateor tamen quod doctrina divi Thomae in solutione ad secundum 
multum favet illi sententiae quae tenet quod abundantiorem gratiam 
recipit qui communicat sub utraque specie quam qui communicat sub 
altera ceteris paribus. 

Ceterum an reviviscat satisfactio facta in peccato mortali postea 
quam homo redit, ad gratiam, dicemus in sequentibus agentes de satisfa- 
ctione in particulari. 


ARTICULUS TERTIUS 


Utrum praedicta tria sint partes intégrales poenitentiae 


Prima conclusio est affirmativa. Quam probat divus Thomas a 
sufficienti divisione, videlicet quia non sunt partes subjectivae, neque 
potentiates, ergo sunt intégrales. 

Secunda, ad tertium : Partes istae poenitentiae habent ad invi- 
cem ordinem virtutis et temporis, non autem ordinem situs. 

ARTICULUS QUARTUS 


Utrum convenienter dividatur poenitentia in poenitentiam ante 
baptismum, et poenitentiam mortalium, et poenitentiam venialium 


Conclusio est affirmativa. Et videtur intelligenda de poenitentia 
secundum quod est virtus. 

Nota in hoc articulo quod, secundum divum Thomam, poenitentia 
ante baptismum videtur esse alia species a poenitentia post baptismum, 
propter distinctum modum immutationis vitae, videlicet per modum 
regenerationis, vel per modum reformationis vitae praeteritae jam cor- 
ruptae. Verumtamen observandum est quod ista differentia non per se 
essentialiter dividit poenitentiam ut est virtus. Et ratio est quia sumi- 
tur ex circumstantia temporali et divinae institutionis circa sacramenta, 
quae ordinantur ad generationem vel reformationem vitae. Et idcirco 
poenitentia ante baptismum habet ordinem ad baptismum; poenitentia 
mortalium post baptismum habet ordinem ad sacramentum poenitentiae 
et virtutem clavium. 

Denique adverte quomodo intelligatur quod dicit divus Thomas in 
solutione ad 2, *quod poenitentia quae delet peccata mortalia, delet 
etiam venialia, sed non convertitur". Et ratio dubitandi est quia potest 
aliquis dolere de mortalibus, et non de venialibus. Et rursus videtur 
quod qui dolet de venialibus, doleat multo magis de mortali, si commisit 
illud. 

Dicendum est igitur quod divus Thomas intellexit de poenitentia 
mortalium, quantum est ex parte sua, delet etiam omnia venialia, nisi 
voluntatem invenerit inhaerentem peccato veniali. Et rursus viceversa 
poenitentia venialium non sufficit ad delenda mortalia. Et ratio est quia 
ad delenda venialia sufficit poenitentia virtualis; hoc autem non sufficit 
ad delenda mortalia. Et idcirco dixit divus Thomas quod non con- 
vertitur. 


ADDITIONES IN TERTIAM PARTEM 


QUAESTIO PRIMA 


De contritione 


ARTICULUS PRIMUS 


Utrum contritio sit dolor de peccatis assumptus cum proposito 
confitendi et satisfaciendi 


1. — Hic titulus articuli habetur in divo Thoma in 4, d. 17, q. 27 
à. 2, gla. 1. 

Prima conclusio: Optima est praedicta diffinitio. Ratio est quia 
continet omnia quae pertinent ad contritionem ut est actus virtutis, et 
ut est pars integralis, quae ordinatur ad perfectionem sacramenti poe- 
nitentiae. 

Secunda conclusio: Aliae diffinitiones multiplicantur de ipsa 
contritione secundum diversos respectus, videlicet secundum mo- 
dum contritionis et secundum principium et effectum ipsius con- 
tritionis. 

Circa istam diffinitionem nota primo quod nomine contritionis signi- 
ficant theologi metaphorice primum actum virtutis poenitentiae, qui 
etiam est prima pars integralis sacramenti poenitentiae. Et ratio meta- 
phorae consistit in hoc quod homo, dum poenitet, discedit ab illa duritia 
quam ex amore proprio quodammodo superbiendo contraxerat; unde 
per similitudinem ad res quae propter duritiam manent in suis terminis, 
quae tamen, si postea ab agente fortiori confrigantur perfecte, dicuntur 
conteri. Deinde haec metaphora fundamentum habet in sacris litteris, 
ita ut voluntas hominis quae prius amore proprio in suis terminis fir- 

miter consistit, dicatur cor contritum quando postea virtute Dei per- 
cutitur et relinquit proprios terminos. Verumtamen in bonam et in 
malam partem invenitur in sacris litteris nomen contritionis usurpatum. 
In malam quidem Jer. 17 (v. 18) : Duplici contritione contere eos, Domine 
Deus noster. Et in Ps. 13 (v. 3) : Contritio et infelicitas in viis eorum. 
In bonam vero partem accipitur in Ps. 146 (v. 3) : Qui sanat contritos 
corde; et in Ps. 50 (v. 19) : Cor contritum et humiliatum, Deus, non 
despicies; et Dan. 3 (v. 39) : In animo contrito et spiritu humilitatis 
suscipiamur a te, Domine. Nos igitur hic in bonam partem accipientes 
contritionem, dicimus esse dolorem assumptum cum proposito confiten- 
di et satisfaciendi. 

Notandum est secundo quod nomen doloris proprie significat passio- 
nem appetitus sensitivi qua quis tristatur de laesione corporis. Sed 
tamen proportionabiliter transfertur ad significandum actum displicen- 
tiae voluntatis de aliquo sibi disconvenienti secundum rectam rationem. 
Poenitentia igitur dicitur dolor metaphorice. 

Nota tertio circa aliam particulam pro peccatis, quod intelligenda 
est de peccatis propria voluntate commissis, non de originali, neque de 
alienis, neque de futuris, ut divus Thomas explicat optime quaest. 
sequenti. Et ratio nominis poenitentiae ita postulat, si proprie loquamur; 
significat enim quod vulgo dicimus arr.epentimiento dei mal proprio. 

Notandum est quarto quod illa particula dolor assumptus in diffini- 
tione contritionis determinat dolorem ad rationem virtutis, cujus actus 
debet esse voluntarius et ex electione. Assumere enim nemo dicitur nisi 
qui voluntarie aliquid ad seipsum recipit vel suscipit. 

Notandum est ultimo quod reliquum diffinitionis ponitur tamquam 
ultima differentia determinans actum doloris assumpti ad specialem 
actum virtutis poenitentiae, simul cum conditione quam debet habere 
ille actus post baptismum ; quod quidem totum significatur in eo quod 
dicitur, cum proposito confitendi et satisfaciendi. Etenim propositum 
satisfaciendi seu recompensandi pertinet ad specialem rationem con- 
tritionis, ut docuit divus Thomas 3 p., q. 85, a. 2 ad 1, et in q. 90, 
a. 2 dixit quod voluntas recompensandi est ipsa contritio. Ceterum pro- 
positum confitendi conditio quaedam est necessaria ad actum virtutis 
poenitentiae post baptismum. 

2. — Dubitatur ergo jam circa diffinitionem sic explicatam an 
sit bona. 

Arguitur primo pro parte negativa. Contritio debet dirigi a pru- 
dentia; sed nemo prudens eligit dolere de malis quae jam impossibile 
est non fuisse: ergo inepte ponitur in diffinitione quod sit dolor 
assumptus. 

3. — Secundo arguitur. De ratione contritionis est quod sit dolor 
propter Deum summe dilectum ; sed haec ratio nullibi explicatur in illa 
diffinitione : ergo mala est. 

4. — Arguitur fertio. Ad rationem verae contritionis pertinet pro- 
positum nunquam de cetero peccandi; sed hoc propositum non expli- 
catur in illa diffinitione : ergo. 

5. — Arguitur quarto. Propositum confitendi non requiritur, ut sit 
vera contritio, quod sit explicitum. Ergo frustra ponitur explicite in 
ipsa diffinitione. Probatur consequentia, quia pari ratione potuisset poni 
cum proposito faciendi eleemosynam, eo quod implicite continetur in 
vera poenitentia. 

6. — Ad hoc dubium respondetur et sit conclusio: Bona est diffi- 
nitio assignata, ut patet ex ipsa explicatione divi Thomae et patebit 
amplius ex solutionibus argumentorum quae objecimus. 

7. — Ad primum respondetur quod dolor displicentiae de peccato 
prudenter assumitur a fidelibus, non quidem ut per talem displicentiam 
velit absolute et intendat non fuisse peccata, hoc enim est impossibile, 
quoniam ad praeteritum non est potentia. Sed electio poenitentis qua 
eligit dolorem et displicentiam, hoc est, nolleitatem circa peccata prae- 
terita, quae nollet commisisse, et insuper vult absolute ordinare talem 
dolorem ad delendum maculam et peccati reatum quae remanserunt in 
anima, et reconciliare sibi Deum per aliquam recompensationem. Et 
hoc summa prudentia est. 

8. — Ad secundum argumentum respondetur quod in illo tangitur 
difficultas, an ratio formalis poenitentiae sine dilectione actuali possit 
haberi. Quam quaestionem egregie disputat et diffinit magister Cano in 
prima parte Relectionis de poenitentia, ubi ponit tres conclusiones. 

Prima est, quod primus actus poenitentiae nunquam est sine actu 
caritatis. Quam probat plurimis testimoniis doctorum scholasticorum 
et divi Augustini et sacrae scripturae et rationibus theologicis. Sed nunc 
sufficiat nobis asserere quod est conclusio de fide, definita in concilio 
Tridentino sess. 6, cap. 6 et 7 et ca. 3. Et probatur ex illo I Joan. 3 
(v. 14) : Qui non diligit, manet in morte. Sed qui habet contritionem non 
manet in morte. Ergo diligit. 

Secunda conclusio est quod actus caritatis est prior natura quam 
actus poenitentiae. Haec est divi Thomae 3 p., q. 85, a. 6 ubi ait quod 
radix unde poenitentia habet remittere peccatum est caritas. Quod nos 
ilic satis explicabimus et diximus quod in genere causae materialis et 
dispositivae contritio potest dici prior dilectione, quamvis ut sic non 
intelligatur contritio ut actus perfectae virtutis. 

Tertia conclusio: De ratione verae poenitentiae est quod peccatum 
displiceat, quia est contra Deum super omnia dilectum. Haec est divi 


io * 

Thomae ubi supra q. 86, a. 3. Et uotandum est quod ad rationem poeni- 
tentiae quaedam pertinent secundum propriam speciem ipsius, quaedam 
vero ratione finis ultimi. V. gr., secundum propriam speciem diximus 
in 3 p., q. 85, a. 3 quod pertinet quod sit recompensatio pro offensa in 
Deum commissa. Sed quia ista recompensatio ordinatur ut reconcilietur 
homo in Deum, requiruntur actus virtutum theologicarum, qui sunt 
circa finem ultimum. Nihilominus si quis diceret quod actus contritionis 
non est specialis virtutis, dummodo non neget esse displicentiam expres- 
sam peccati, nihil diceret contra fidem, quamvis male philosopharetur 
in theologia. De qua re diximus ubi supra satis. 


Ad argumentum ergo secundum respondetur quod in diffinitione 
contritionis in illa particula, pro peccatis, sufficientissime intelligitur 
dilectio Dei. Nam est dolor de peccatis ut peccata sunt. Ut autem sunt 
peccata, contra Deum esse constat. Ergo ratio dolendi oritur ex dilectio- 
ne Dei, et propterea dolet peccator quia diligit Deum. 

9. — Ad tertium argumentum [respondetur] quod ibi tangitur alia 
quaestio, an ad veram poenitentiam requiratur propositum deinceps vi- 
tandi peccata ; quam disputat ipse Cano ubi supra contra aliquos junio- 
res theologos. Sed est conclusio tenenda secundum fidem, quod ad veram 
poenitentiam requiritur propositum novae vitae. Et probatur, quia ad 
poenitentiam quae fit ante baptismum requiritur propositum novae vi- 
tae, ut patet ex concilio Tridentino, sess. 6, cap. 6: ergo etiam ad poeni- 
tentiam post baptismum. Patet consequentia, quia poenitentia post 
baptismum debet esse major et perfectior. Item probatur. Quia de fide 
est, ut diximus, quod requiritur dilectio Dei super omnia ad veram con- 
tritionem. Sed est evidens quod dilectio includit propositum servandi 
mandata, juxta illud Joan. 14 (v. 23) : Si quis diligit me, mandata meo 
servabit. Ergo poenitentia includit tale propositum. Item in concilio 
Florentino definitur, ad contritionem pertinere ut doleat homo de pec- 
cato commisso cum proposito non peccandi de cetero. Item ex illo ad 
Ephes. 4 (w. 22, 24) : Deponite veterem hominem, ...et induite novum 
hominem. Hoc autem fit voluntate et proposito novae vitae. Ita etiam 
intelligitur illud Ezech. 18 (w. 21-22) : Si impius egerit poenitentiam 
ab omnibus peccatis suis, et custodierit omnia praecepta mea, ...omnium 
iniquitatum ejus "non recordabor; ubi custodire omnia praecepta ad 
animi propositum referendum est. Quoniam impius in momento justifi- 
catur, quando non omnia praecepta occurrunt, simul custodientur (sic) * 


Clarius in ottob. 998, t. 344: *..non recordabor. Sed custodire omnia praecepta 
non occurrit simul in illo instanti justificationis. Ergo ad propositum animi referendum 
est quando quis proponit servare omnia mandata. Hanc denique tamquam rertam de 
fide communis opinio scholasticorum affirmat. Cano ubi supra affert expressa testi- 
monia Augustini et Ambrosii in ejus confirmationem. 

Ex dictis sequitur quod propositum non peccandi non solum est ne- 
cessarium, sed pertinet ad rationem poenitentiae, [ut] docet divus 
Thomas 3 p., q. 90, a. 4. 


10. — Jam vero ad tertium argumentum respondetur quod sufficien 
ter ex diffinitione contritionis assignata intelligitur propositum non 
peccandi in eo quod dicitur, quod est dolor pro peccatis, videlicet quate- 
nus peccata sunt. Ergo qui ita dolet, propositum habet non peccandi. 


Potest etiam intelligi in eo quod dicitur, cum proposito confitendi et 
satisfaciendi, ad quod pertinet propositum non peccandi. Sed utrum 
hoc propositum debeat esse explicitum, an sufficiat implicitum et inter- 
pretativum. jam supra diximus 3 p., q. 84, a. 5, quantum attinet ad 
propositum confitendi, sufficere implicitum ad justificationem et ad sa- 
lutem aeternam, quando quis repente moreretur. 


Nunc autem de proposito novae vitae, quod etiam includit proposi- 
tum non peccandi, dicimus necessarium esse explicitum. Et probatur 
eisdem testimoniis et rationibus quibus paulo ante probavimus esse ne- 
cessarium tale propositum. Nam si actus caritatis necessarius est, in ipso 
includitur expresse propositum placendi Deo in omnibus praeceptis. 
Et praeterea ipsa [ratione] convincitur. Nam si recessus a termino a 
quo, scilicet a veteri vita, debet esse expressus per dolorem de peccatis 
commissis: ergo etiam accessus ad terminum ad quem, scilicet ad novam 
vitam debet esse expressus per actuale propositum novae vitae. Ante- 
cedens satis confirmatum est in 3 p., q. S6, a. 2. Conclusio vero patet 
etiam in naturalibus, in quibus invenimus in omni mutatione haec duo 
simul actualiter, scilicet recessus a termino a quo, et accessus ad ter- 
minum ad quem. Confirmatur. Nam etiamsi daremus in aliquo casu suf- 
ficere displicentiam virtualem ad justificationem, ut aliqui opinantur, 
nunquam tamen concedendum est neque aliquis concedit justificari ho- 
minem sine conversione ad Deum et ad bonum agendum propter illum. 
De qua re vide magistrum Cano ubi supra, et divum Thomam lib. IV 
Contra gentes, cap. 27. 


Et si quis contra objiciat quod divus Thomas ait in 4, d. 17, q. 2, 
à. 2, gla. 4, quod poenitentia secundum suam speciem respicit tantum 
peccatum praeteritum: ergo non respicit explicite bonum futurum: 
respondetur quod illud intelligendum est quod tanquam objectum de 
quo est poenitentia non peccatum futurum respicit. At vero quatenus 
includit propositum novae vitae, respicit peccata in futurum possibilia, 


Secunda conclusio: Hoc propositum non solum est necessarium, sed etiam pertinet 
ad rationem ipsius poenitentiae, ut docet divus Thomas 3 p., q. 90, a. 4. 

Igitur ad argumentum tertium in forma respondetur quod sufficienter ex diffini- 
tione confessionis colligitur tale propositum in eo quod dicitur, dolor de peccatis. 
scilicet"... 

non. ut de quibus doleat, sed ut detestetur et odio habeat illa. Et ita 
dixit divus Gregorius homilia 34: “Poenitentia est praeterita mala plan- 
gere et plangenda iterum non committere" (1). Hactenus de isto articulo. 


ARTICULUS SECUNDUS 


Utrum contritio sit actus virtutis 


Conclusio est affimativa et omnino patet ex dictis 3 p., q. 85. 


ARTICULUS TERTIUS 


Utrum attritio possit fieri contritio 


1. — Prima conclusio: Attritio non potest fieri contritio, sicut 
fides informis [non] potest fieri formata. 

Secunda conclusio: Nullo modo attritio potest fieri contritio. 
Ratio potissima est in solutione ad 2, quia impossibile est quod aliquid 
idem numero oriatur a principio a quo prius non oriebatur, eo quod res 
semel tantum in esse procedit. 

2. — In hoc articulo duo principaliter sunt explicanda. Primum est 
quaenam sit differentia inter attritionem et contritionem. Secundum 
est utrum idem actus qui modo est attritio possit fieri contritio virtute 
sacramenti, vel aliqua alia via. De qua re prolixe satis loquitur magister 
Soto d. 17, q. 2, a. 5, qui refert sententiam Cajetani. 

3. — Pro cujus intelligentia nos ponimus primam conclusionem 
principalem: Differentia inter contritionem et attritionem est quod 
contritio, ut a theologis usurpari debet, importat actum virtutis poeni- 
tentiae perfectum attingentemque finem, qui quidem finis est destruere 
peccatum, faciendo hominem a proprio sensu discedere et accedere ad 
divina mandata in vero proposito, in quo consistit rectitudo voluntatis; 
attritio vero importat dolorem imperfectum et multum deficientem a 
ratione contritionis. Et quidem quod contritio importet perfectum do- 
lorem, plane colligitur ex divo Thoma in art. 1 hujus quaest. ad 2, et 
in art. 2 contritionem specialiter appellat annihilationem propriae vo- 
luntatis ad faciendum malum. Unde infertur quod nullus dolor de pec- 
catis qui non attingit hunc finem, debet apud theologum appellari con- 


ii) S. Gregorius^ Homiliae »n Evangelia, homil. 34. ML 76, 1256. 

tritio, quantumlibet sit magnus dolor et propter quamlibet rationem. 
Ratio est quia per illud propositum non discedit homo ab amore proprio 
quo induratus est peccando, neque propria voluntas annihilatur ad fa- 
ciendum malum, siquidem adhuc manet in peccato. 


Ex quo rursus sequitur, ut bene notat Soto ubi supra, errasse do- 
minus Cajetanus in prima quaest. de contritione, multiplicando plures 
contritionis species. Et ponit quamdam contritionem adquisitam tam- 
quam ultimam dispositionem ad gratiam ; et tamen ait quod non simul 
tempore recipit homo cum illa dispositione gratiam, sed postea quando 
Deo placuerit gratia confertur. Quae opinio duo falsa continet. Pri- 
mum est quod dolorem adquisitum viribus naturae appellat contritio- 
nem, cum tamen non pertingat ad perfecte frangendam propriam volun- 
tatem. Secundum est magis intolerabile, quod homo possit propriis vi- 
ribus adquirere ultimam dispositionem ad gratiam, sive extra sacra- 
mentum, sive cum sacramento. Et quidem quod adultus homo nulla 
mutatione facta ex parte liberi arbitrii, modo non habeat gratiam Dei, 
et postea sine sacramenti applicatione habeat gratiam, est omnino into- 
lerabile in schola theologorum. Addit etiam Cajetanus quod illa contri- 
tio adquisita, adveniente gratia, efficietur perfecta contritio. 


Hanc opinionem Cajetani multis argumentis reprobat Soto ubi supra,, 
et Cano tertia parte Relictionis de poenitentia, fol. 39. Et merito refu- 
tanda est omnino ista sententia, eo vel maxime quia videtur asserere,, 
contritionem ex solis virtutibus naturae adquisitam esse ultimam dispo- 
sitionem, qui est error condemnatus in concilio Arausicano, can. 7, ubi 
asseritur: “Si quis per naturae vigorem bonum aliquod quod ad salutem 
vitae aeternae pertinet cogitare aut eligere..., [id est evangelicae prae- 
dicationi consentire posse] confirmat, absque Spiritus inspiratione et 
illuminatione..., haeretico fallitur spiritu, non intelligens vocem Domini 
dicentis, Sine me nihil potestis facere (Joan. 15, 5)". 

Verum est tamen quod Cajetanus non loquitur de contritione adqui- 
sita absque lumine fidei, ad cujus actum concurrit Spiritus per ipsum, 
ct per actum fidei dirigitur spes veniae. Ceterum secundum Cajetanum, 
ad ipsum dolorem de peccatis seu contritionem adquisitam et ad dilectio- 
nem Dei super omnia adquisitam non opus est alio auxilio, sed potest 
homo supposita fide propriis viribus naturae adquirere talem contritio- 
nem, talem dilectionem Dei super omnia, et certus esse potest, ut ipse 
ait, quod diligit Deum super omnia, quamvis non sit certus an illa di- 
lectio sit ex caritate. Haec inquam opinio Cajetani sic explicata est 
omnino intolerabilis, et rejicienda tamquam error vel errori proxima. 
Primum omnium mirum est quod Cajetanus dicat contritionem adqui- 
sitam esse ultimam dispositionem ad gratiam, et tamen neget statim 

dari gratiam. Nam si vult asserere quod postea dabitur gratia et cari- 
tas absque auxilio speciali Dei, est error damnatus in concilio Milevitano 
can. 4 ubi dicitur: “Cum enim dicat Apostolus I ad Cor. 8 (v. 1), Scien- 
tia inflat, caritas vero aedificat, valde impium est ut credamus ad eam 
quae inflat nos habere gratiam Christi, ad eam vero quae aedificat non 
habere". Ubi observatur quod nobis confert Deus gratis, sed tamen per 
merita Christi. Ergo error est asserere quod, cum homo recipiat hujus- 
modi auxilium ad credendum, non opus habeat illo ad actum caritatis. 

Si autem velit dicere Cajetanus quod postea dabitur gratia et caritas 
per modum habitus, et quod ipsa infusio habitus est auxilium Dei, pro- 
fecto satis valde improprie loquitur, quoniam auxilium proprie loquendo 
non est nisi concursus Dei ad actionem nostram et quaedam motio actua- 
lis circa liberum arbitrium ut operetur. Quod si in puncto justificationis 
ponatur sola infusio habituum, jam justificabitur homo absque novo 
auxilio, praeter illud quod accepit credendo, propter fidem informem, 
et verificabitur condemnatio concilii, quod ad eam quae aedificat non 
indigemus gratia Christi. Si autem in puncto justificationis inveniatur 
actualis motio Dei circa liberum arbitrium, ergo antea per adquisitam 
contritionem et dilectionem non erat homo sufficienter dispositus ad 
gratiam, siquidem requirebatur nova dispositio supernaturaliter adju- 
vante Deo. Et denique verificaretur, secundum Cajetanum, quod aliquis 
habuit ultimam dispositionem ad gratiam, et statim mortuus, condem- 
natus est. Etenim nulla esset lex neque divina promissio quod ille homo 
justificabitur. De qua remittimus disputationem ad materiam de gratia. 

4. — Colligimus igitur ex dictis universaliter: omnem alium dolorem 
sive displicentiam quae non attingit efficaciter ad remissionem peccati 
mortalis, non esse neque dici proprie contritionem apud theologum. 
Et in hoc tenemus etiam contra Soto, qui ubi supra distinguit contritio- 
nem quamdam intrinsece et ex objecto, et alteram contritionem poni 
nb extrinseco, dictam contritionem, scilicet qualemcumque dolorem de 
peccatis, sed informatum gratia. Et similem distinctionem facit de attri- 
tione, scilicet quod alia est attritio ex objecto, qualis est dolor de pecca- 
tis non quatenus est offensa Dei, alia vero est extrinsece attritio qualis 
est dolor de offensa Dei, carens tamen gratia. Existimat enim ipse quod 
nullus est actus tam supernaturalis ex objecto, ut non possit homo ha- 
bere similem actum quantum ad substantiam ex viribus naturae, licet 
non quantum ad modum. Ita asserit lib. 1 De natura et gratia, cap. 22. 
Unde existimat quod potest aliquis diligere Deum super omnia ex puris 
naturalibus, [et] consequenter detestari peccatum voluntate placendi 
Deo in omnibus et super omnia. Et hanc vocat attritionem extrinsece, 
«quia caret homo gratia, et quantum est ex parte objecti contritio est. 

Hanc sententiam censemus esse contrariam veritati et doctrinae divi 
Thomae, et fere convenire cum Cajetano. Et quidem quod sit falsa pro- 
batur, quia est impossibile quod aliqua sit contritio ex objecto forma- 
liter loquendo, et quod non sit cum caritate. Probatur. Quia actus con- 
tritionis vel procedit ab habitu infuso, vel saltim ab auxilio Dei super- 
naturale. Ratio est quia objectum ejus a quo specificatur est formaliter 
supernaturale: ergo nullus actus potest illud attingere, nisi habeat prin- 
cipium supernaturale, scilicet ipsum habitum vel divinum auxilium. 

5. — Quod si respondeatur quod illa contritio quae habetur ex solis 
viribus naturae non habet objectum supernaturale, jam ex hoc sequitur 
quod non est eadem quantum ad substantiam actus cum contritione quae 
habet objectum supernaturale. Et confirmatur a simili. Nemo potest 
habere actum spei ex viribus naturae qui sit idem quantum ad substan- 
tiam actus cum actu spei, quae habet objectum supernaturale, per quem 
actum sperat peccator ipse in Deum ut salvatorem et justificatorem 
impii. Ergo nec dabitur contritio naturalis, id est ex viribus naturae, 
quae sit eadem quantum ad substantiam actus eum contritione ex viri- 
bus supernaturalibus procedente et attingente objectum supernaturale. 
Antecedens probatur. Quoniam actus spei est certissimus ex parte ob- 
jecti et fundatur in divina promissione supernaturali. At vero ex viri- 
bus naturae non potest actus spei esse certus, quia neque ex viribus 
naturae cognoscitur certo illa divina promissio de remissione peccatorum 
et aeterna salute. 

Quod si respondeatur quod magister Soto intelligit suam doctrinam 
supposita fide, quae habet supernaturalitatem, et in ea potest fundari 
actus spei adquisitus viribus naturae, et similiter contritio adquisita 
et dilectio adquisita: contra hoc est quod ipse Soto universaliter loquitur 
dicens, quod nullus actus [est] tam supernaturalis ex objecto, ut non 
possit homo habere similem quantum ad substantiam ex viribus naturae. 
Ergo in hac universali etiam clauditur actus spei: ergo non loquitur 
supposita fide supernaturali. Quod autem nemo possit habere actum 
fidei circa idem objectum sine illuminatione supernaturali, probatur. 
Quoniam alias lumen fidei non daretur ad simpliciter credendum, sed 
ad melius credendum, quod est erroneum. Et eadem est ratio de spe et 
caritate. Datur enim nobis divinum auxilium ad sperandum, ad dili- 
gendum, non ut melius speremus, melius diligamus, sed ad hoc ut sim- 
pliciter speremus quae speranda sunt et diligamus quae supernaturaliter 
diligenda sunt. 

Et denique omnia ista confirmantur. Quia modus ille quem dicit 
Soto et qui illum sequuntur per quem ipse actus est ordinis supernatura- 
lis, non est tantum extrinsecus ipsi actui, sed est formalis differentia 
quae convenit actui non solum ex principio, sed etiam ex objecto spe- 

cifico. Non enim existimandum est quod actus caritatis vel spei vel con- 
tritionis supernaturalis ita se habeat respectu sui objecti, sicut se potest 
habere actus, v. gr. eleemosynae, quem dictat ratio naturalis hic et nunc 
exercendum esse, et potest illum exercere turea. Cui actui, si advenerit 
postea caritas dirigens illum in finem supematuralem, non adjicitur 
aliquid intrinsecum ex objecto, sed solummodo quidam modus extrinse- 
cus dirigens illum in finem supematuralem. Non inquam ita se habet 
modus caritatis, spei et fidei et verae contritionis quae ex proprio ob- 
jecto est vera contritio; quin potius dicimus quod ille modus supema- 
turalitatis, sicut est intrinsecus in ipsa fide, ita etiam in spe et caritate. 
Igitur omnis alius actus impropriissime dicetur similis quantum ad 
substantiam cum actibus praedictarum virtutum; sed erit similis sicut 
homo pictus est similis vivo. Et ita actus quem habet haereticus assen- 
tiens huic propositioni, Deus est trinus et unus, non potest esse unus 
et idem quantum ad substantiam actus cum assensu quem habet catho- 
licus, magis quam opinio cum demonstrationis assensu. 

Quod autem haec sententia sit contra divum Thomam, probatur ex 
tertio argumento ad secundum ubi ait: “impossibile est quod idem actus 
numero oriatur a principio a quo prius non oriebatur”: ergo impossibile 
est quod illa contritio quam dicunt esse contritionem ex objecto ante- 
quam infundatur gratia, postea oriatur ab habitu poenitentiae infuso. 


Et denique quod illa opinio coincidát cum opinione Cajetam, proba- 
tur. Quia Cajetanus ponit etiam contritionem adquisitam cui nihil defi- 
cit ad consecutionem finis, scilicet ad remissionem peccati, nisi quod 
adveniat caritas extrinsece, immo vero naturaliter ait esse ultimam 
dispositionem ad gratiam, nisi idem actus numero informetur gratia, 
et sic contritio adquisita fit formata. Et hoc ipsum est quod ait Soto. Nos 
igitur tenemus sententiam magistri Cano ubi supra, asserentis quod 
actus elicitus ab habitu infuso, distinguitur omnino a quocumque alio 
qui ex puris naturalibus haberi potest. 

6. — Secunda conclusio: Differentia inter attritionem et contritio- 
nem nunquam est sicut inter imperfectum et perfectum intra eamdem 
speciem sed erit differentia sicut inter imperfectum diversarum spe- 
cierum sub aliquo genere. Quemadmodum dicimus quod nigredo est color 
imperfectus et albedo perfectus sub genere coloris, ita etiam et multo 
magis attritio est dolor imperfectus, et contritio est dolor perfectus sub 


genere doloris et displicentiae de peccatis. Haec conclusio sequitur ex 
dictis. Nam contritio proficiscitur a virtute infusa, et habet aliud obje- 


ctum formale quod habet omnis alius dolor de peccatis. Unde si aliquis 
alius dolor ab aliquibus dicatur contritio, non univoce, sed aequivoce 


loquuntur de contritione. 

7.— Tertia conclusio: Tripliciter potest contingere quod aliquis 
habeat imperfectam displicentiam sive attritionem de peccatis. Primo 
modo eum quis dolet de peccato propter motiva mere naturalia, v. gr. 
vel quia est contra Deum et finem rationalis naturae cognitum tantum 
lumine naturali; vel quia est contrarium peccatum naturae rationali,, 
quod quidem in idem redit, quia ratio naturalis est quasi vicarius ipsius 
Dei; vel etiam quia propter peccatum incurrit homo infamiam vel in- 
firnitatem. Et hic est infimus modus dolendi de peccato. 

Secundus modus attritionis est magis elevatus, videlicet quando pec- 
cator timore poenarum inferni quas lumine fidei certissime credit, dolet 
de peccato timens suam aeternam perditionem, et proponit deinceps non 
peccare, cum spe veniae praeteritorum. Et hujusmodi displicentia est 
quae communiter a theologis dicitur attritio, sufficiens cum sacramento 
constituere hominem in gratia. De qua divus Augustinus sub aliis no- 
minibus locutus lib. De vera et falsa poenitentia, cap. 17, explicans 
illud Ezech. 33 (vv. 12, 16) : Quacumque die impius conversus fuerit ab 
impietate sua, ...vita vivet, ait divus Augustinus: *"Conversum dicit 
propheta, non tantum versum vita vivere... Vertitur enim a peccato qui 
jam vult dimittere peccatum; convertitur autem qui jam totus et omnino 
vertitur, quia jam non solum poenas timet, sed ad bonum Domini con- 
tendere festinat" (1). De hujusmodi etiam attritione dicitur in con- 
cilio Tridentino sess. 14 cap. 4 quod, *si voluntatem peccandi excludat 
cum spe veniae, ..quamvis sine sacramento poenitentiae perducere ad 
justificationem peccatorem nequeat, tamen eum ad Dei gratiam in sacra- 
mento poenitentiae impetrandam disponit". De hac attritione sufficienti 
cum sacramento poenitentiae constituere hominem in gratia dicimus, 
quia non potest haberi ex solis naturae viribus, sed necessarium est divi- 
num auxilium supernaturale, non solum ex parte intellectus, in quo est 
actus fidei remissionis peccatorum, sed etiam ex parte voluntatis est 
motio quaedam divina supernaturalis, non solum piae affectionis ad 
res fidei, sed etiam spei veniae per Jesum Christum impetrandae in sa- 
cramento poenitentiae virtute clavium. Et talis dispositio voluntatis ita 
sufficiens, esset error in fide dicere quod ex viribus naturae solis potest 
haberi, etiam supposita fide. 

Et probatur ex doctrina tum concilii Tridentini sess. 6, tum etiam 
ex antiquissimis conciliis Arausicano et Milevitano in quibus perpetuo 
asseritur quod gratia Dei adjuvante quotiescumque cogitamus pedes 
nostros a malo avertere. Item ex loco citato concilii Tridentini patet, 
quia ibi ponitur spes veniae et velle subjici clavibus Ecclesiae in sacra- 
mento, quae omnia constat haberi non posse ex solis viribus naturae- 


(1) Ps-August. De vera et falsa poenit., cap. 17, n. 33. ML 40, 1128. 

Et quamvis imperfectio illius displicentiae ortum habeat ab amore pro- 
prio, unde nascitur timor servilis, nihilominus ipsemet timor servilis a 
Spiritu Sancto est, et bonus est quantum ad substantiam et objectum, 
etiamsi illa servilitas non sit bona, quia connotát ex parte subjecti ti- 
mentis quod adhuc manet in peccati reatu nondum justificatus. Qua- 
propter illud adjectivum servilis denominat subjectum timentem, et 
ipsum timorem non ex parte objecti, sed solum ex parte subjecti, quia 
tunc homo nondum est liber a peccato quod commisit. Unde postea jam 
constitutus in gratia virtute sacramenti, aufertur servilitas, et timor 
poenarum inferni jam potest imperari a caritate imperfecta et incipien- 
te. Nihilominus non mutat objectum. 

Tertius modus attritionis est quando aliquis habet dolorem de pec- 
cato et displicentiam propterea quod per peccatum amisit jus ad vitam 
aeternam. Et ad hunc modum attritionis reducitur displicentia illa de 
qua divus Thomas quaest. sequenti, a. 1 ad 2 ait, “quod ille dolor quo 
quis dolet ex amissione virtutis per peccatum, non est essentialiter ipsa 
'contritio, sed est principium ejus". De hac igitur attritione dicimus quod, 
si excludat voluntatem peccandi de cetero et sit cum spe veniae per 
Jesum Christum, sufficit ut, recepto sacramento poenitentiae, justifi- 
cetur peccator ipse virtute clavium. Et probatur. Quia si sufficit dolor 
propter poenas inferni cum illis conditionibus praedictis in concilio 
Tridentino ubi supra, ad hoc quod aliquis justificetur cum sacramento, 
multo magis sufficit dolor iste propter amissionem gratiae et virtutum et 
vitae aeternae. Probatur consequentia. Quia ille alter dolor est servilis ex 
timore ; iste autem est ex amore mercenarii, de quo dicit propheta Ps. 118 
(v. 112) : Inclinavi cor meum ad faciendas justificationes tuas in aeter- 
num propter retributionem. Et quamvis iste dolor ex amissione bonorum 
spiritualium non necessario imperetur a caritate, tamen magis proximus 
est ut imperetur a caritate quam timor servilis, quoniam respicit Deum 
ut praemiatorem et glorifieatorem ; alter vero respectus timoris servilis 
respicit Deum ut punitorem et potentem in aeternum punire. Constat 
autem quod hac ratione magis elongatus est peccator ab amore Dei quam 
ille qui respicit praemium. Etenim, juxta axioma Aristotelis, *'amabile 
quidem est bonum, unicuique autem proprium" (1). Et ipsa caritas Dei 
includit quemdam affectum amoris concupiscentiae quo diligimus Deum, 
etiam propter proprium bonum nostrum, tametsi caritas per se primo et 
principaliter tendat in Deum propter ipsum. Habemus itaque quod hu- 
jusmodi displicentia propter amissionem gratiae et virtutum et vitae 
aeternae est multo melior ut justificetur homo cum susceptione sacra- 
menti poenitentiae quam illa quae procedit ex timore servili. 


(1) Aristot. Ethica Nicom., lib. 8, cap. 2, n. 2. Dldot, 2, 92, 3-5; cap. 5, n. 4, Ibid. 
95, 6-8. 

8. — Ex dictis facile possumus colligere differentiam inter attritio- 
nem ex una parte et contritionem. Prima differentia manifestissima est 
in effectu, quia nulla attritio est sufficiens dispositio ad justitiam absque 
sacramento re ipsa suscepto, quidquid dicat Cajetanus 3 p., q. 84, a. 1, 
cujus sententiam illic refutavimus: scilicet, quod aliqua attritio cum 
sacramento in voto sufficit justificare peccatorem. At vero omnis con- 
tritio quae vere theologica est contritio, sufficit justificare peccatorem 
cum sacramento in solo voto, etiam implicito. 

Altera differentia est inter attritionem primi generis et contritionem 
cx parte principii. Nam illius attritionis sola natura suis viribus est 
principium. Contritionis vero principium est omnino supernaturale. Ope- 
ratur enim Deus in corde contrito supernaturaliter ut est auctor gratiae, 
infundens et conservans habitus infusos et speciali auxilio concurrens 
efficaciter ad actum contritionis. Unde illa attritio nulla ratione, etiam 
recepto sacramento, est sufficiens dispositio ad justificationem ; et oppo- 
situm esset pelagianum. 

Ceterum inter attritionem secundi generis et tertii ex una parte, 
et contritionem ex altera, est convenientia et differentia. Convenientia 
quidem in hoc quod tam illa attritio quam contritio fundatur in fide et 
spe, et sunt cum subjectione ad potestatem clavium Ecclesiae, et etiam 
sunt ex motione supernatural! Dei moventis liberum arbitrium. 

Ceterum magna est differentia ex parte principii inter contritionem 
et attritionem secundi et tertii generis. Nam contritio est actus elicitus 
ab habitu infuso virtutis poenitentiae; illae vero attritiones non possunt 
elici ab illo habitu infuso, quia non habent rationem formalem ex parte 
objecti quam habet ipse habitus infusus. 

Neque obstat huic doctrinae quod ipsa contritio, secundum quod con- 
sideratur ut dispositio ad gratiam, nondum intelligitur proficisci ab 
habitu virtutis infusae, quoniam nostra consideratio vel non considera- 
tio non tollit realiter quod ille actus contritionis eliciatur ab habitu infu- 
$0, sicut non tollit quod ipsamet gratia justificationis sit prior simpli- 
citer in alio genere causae. Sed haec differentia assignata fundatur in 
opinione receptissima, maxime inter thomistas, quod virtus poenitentiae 
est specialis virtus distincta a virtute caritatis, sive sit religio, ut tenet 
Cajetanus, sive justitia quaedam imperfecta quae reducitur ad commu- 
tativam, ut tenet divus Thomas 3 p., q. 85. Ceterum si quis diceret quod 
ille dolor et displicentia de peccatis quae est contritio elicitur a virtute 
caritatis, nihil dicit contra fidem. Et nihilominus ponit maximam dif- 
ferentiam inter actum contritionis et illas attritiones, siquidem contri- 
tio habet pro principio elicitivo habitum caritatis infusum. 

Nos autem, juxta nostram opinionem, ponimus differentiam ex parte 
principii non solum elicitivi, quod est habitus poenitentiae infusus, sed 

etiam ex parte principii imperantis contritionem et facientis illam per- 
tingere ad finem, scilicet ad reconciliationem amicitiae Dei. At vero 
ilae attritiones non habent talem perfectionem a caritate imperante 
per se loquendo, quoniam specifica ratio earum invenitur antequam sit 
caritas. Dixi per se loquendo, quoniam potest contingere quod, post- 
quam aliquis est in gratia, exerceat timorem poenarum inferni et 
etiam doleat quod antea peccaverit propter amissionem gratiae, et ti- 
meat separari a Deo propter amissionem gloriae, et haec omnia exerceat 
imperante caritate. Tunc autem illae actiones ex imperio caritatis attin- 
gunt finem ultimum, et per illas meretur homo vitam aeternam, sicut 
potest mereri per actionem moraliter bonam secundum rationem natu- 
ralem, quando ordinat illam ex caritate propter Deum summe dilectum. 
Nihilominus tales actiones non requirunt per se et ex parte objecti quod 
imperentur ab ipsa caritate. 

9. — Sed contra praedicta est unum argumentum ex divo Thoma 
Da veritate, q. 28, a. 8 ubi ait, “omnem dolorem de peccato in habente 
gratiam esse contritionem”: ergo timor poenarum inferni seu potius 
dolor de peccato propter poenas inferni erit contritio in habente gratiam. 
Immo etiam sequitur quod ipsa attritio possit fieri contritio ; dum v. gr. 
aliquis [habens] attritionem actualem absolvatur sacramentaliter, tunc 
ille dolor est in habente gratiam : ergo erit contritio. 

Respondetur quod divus Thomas ibi loquitur contra quosdam opi- 
nantes motum liberi arbitrii, quatenus est prius natura quam gratia, 
esse attritionem. Et hoc ait esse falsum, quia simul tunc recipit homo 
gratiam, quae eum sola attritione non infunditur, quando justificatur 
homo sine sacramento. Non enim loquebatur ibi divus Thomas quando 
justificatur in susceptione sacramenti. 

10. — Denique pro complemento hujus doctrinae notandum est quod 
in receptione alicujus sacramenti, v. gr. poenitentiae vel baptismi, dici- 
tur aliquis fieri ex attrito contritus, non quia sit necessarium, ut quidam 
ajunt, quod virtute sacramenti moveatur mens hominis ut jam doleat 
propter Deum summe dilectum, quia antea dolebat ob aliam inferiorem 
rationem. Hoc enim non est necessarium, immo potest contingere ut 
dum homo absolvitur sit mente distractus, qui antea fuerat attritus. 
Tunc enim mediante absolutione justificatur, et fiet ex attrito contritus 
sine nova dispositione actuali. Est igitur fieri ex attrito contritum vir- 
tute sacramenti, habitualiter fieri contritum per infusionem gratiae et 
habituum supernaturalium virtutum. 

Aliqui dicunt quod fieri ex attrito contritum potest dici proportio- 
nabiliter, videlicet quod sicut contritio est sufficiens dispositio ad gra- 
tiam ante sacramentum, ita attritio exercet officium contritionis cum 
susceptione sacramenti. Est enim sufficiens dispositio ad gratiam, ac 

proinde potest appellari contritio, quia tantum valet cum sacramento 
sicut contritio ante sacramentum, quantum attinet ad justificationem 
peccatoris. Sed prior explicatio est melior. 

Denique poterat dubitari in hoc loco an quaelibet attritio sufficiat 
saltem ad hoc quod sacramentum sit validum, etiamsi non conferat fru- 
ctum sacramenti de praesenti. De hoc tamen dicemus infra, q. 9. 


QUAESTIO SECUNDA 


De objecto contritionis 


Est advertendum circa titulum quod non est quaestio de objecto 
formali, sed de objecto materiali, circa quod versatur contritio. Nam de 
ratione formali actus poenitentiae satis dictum est in 3 p., q. 85, dum 
explicavimus specificam rationem specialis virtutis poenitentiae. 


ARTICULUS PRIMUS 


Utrum homo debeat conteri de poenis et non solum de culpa 


Conclusio est negativa; et ratio manifesta, quia per solum malum 
culpae voluntas dicitur dura et integra in suis terminis stare. 

Articuli 2, 3, 4 et 5 non opus habent explicatione, jam enim sunt 
explicati in 3 p., q. 85 et 86. Vide ibi et lege articulos. 


ARTICULUS SEXTUS 


Utrum requiratur de singulis peccatis mortalibus contritio 


1. — Prima conclusio: Quantum ad principium contritionis 
oportet quod de singulis peccatis quae quis in memoriam habet 
conteratur, vel saltim habeat attritionem. 

Secunda conclusio: Quantum ad terminum contritionis sufficit 
quod sit una contritio communis de omnibus 

Tertia conclusio, ad tertium argumentum : Poenitentia non delet 
omnia peccata, nisi ad singulare feratur, et ideo oportet de singulis 
conteri et confiteri. 


2. — Dubitatur utrum de singulis peccatis mortalibus sint ne- 
cessariae singulae contritiones. 

Hanc quaestionem disputat Soto d. 17, q. 2, a. 3; Cano 3 p. Relectio- 
nis, dub. ultimo ; Cajetanus q. 2 de contritione. 


Pro decisione hujus difficultatis notandum, est primo, quod de con- 
tritione dupliciter possumus loqui. Uno modo ut est actus virtutis; alio 
modo ut est pars sacramenti et secundum respectum quem habet ad. 
confessionem. 


Nota secundo dupliciter posse intelligi contritionem specialem et 
distinctam necessariam esse de singulis peccatis: alio modo necessitate 
finis; [alio] scilicet medii ad finem. 

Nota tertio quod etiam dupliciter potest intelligi contritionem de 
singulis peccatis esse necessariam. Uno modo ut tot contritiones habean- 
tur quod sunt peccata mortalia quae occurrunt memoriae, facta dili- 
genti examinatione; altero modo ut una contritio semel habita de omni- 
bus peccatis in communi, referatur postea ad singula peccata numerata 
actualiter vel virtualiter, sive ante contritionem, sive post contritionem,, 
ut confiteatur homo. 


3. — Prima conclusio: Possibile est ut singulae contritiones de sin- 
gulis peccatis habeantur, vel una continuata per totum tempus quo pec- 
cator memoratur singula peccata, et .est optimum consilium quod ita 
faciat. Probatur. Potest aliquis habere unam contritionem de uno pecca- 
to mortali cujus memoriam habet: ergo pari ratione de aliis singulis. 
Quod etiam sit bonum consilium ita facere, probatur. Quia maxime decet 
ut, sicut peccator in singulis peccatis sibi placuit contra legem Dei, ita 
etiam sigillatim doleat, et tot de se faciat quasi sacrificia quot habuit 
oblectamenta peccando, juxta illud ad Rom. 6 (v. 19) : Sicut exhibuistis 
membra vestra servire peccato et iniquitati ad iniquitatem, ita nunc 


exhibete servire justitiae in sanctificationem. 


Secunda conclusio: Non est necessarium quod peccator singulas 
contritiones habeat dc singulis peccatis mortalibus, etiam in ordine ad 
confessionem. Haec conclusio est communis sententia, maxime thomista- 
nim. Vide Soto et Cano ubi supra. Et potissima ratio est quae habetur in 
articulo primo hujus quaest., quia unica contritio est sufficiens ad justi- 
ficationem hominis; et haec potest haberi in uno instanti circa omnia 
peccata mortalia in communi, vel circa aliquod in particulari cogita- 
tum: ergo ad justificationem hominis non requiritur quod sigillatim 
repetatur contritio circa singula. Verum tamen est quod Cajetanus in 
quaest. citata de contritione ait quod requiruntur detestationes sigil- 
latim singulorum peccatorum, sed quod sufficit una contritio. Et ita vi- 
detur insinuare divus Thomas in hoe art. Quando aliquis cogitat de pec- 
catis, dicit quod, “quantum ad principium contritionis oportet quod 
de singulis peccatis quae habet in memoria doleat, saltem dolore attri- 

tionis; sed quantum ad terminum sufficit una. contritio communis de 
omnibus". 

Sed magister Soto ubi supra neque tenet cum Cajetano neque cum 
divo Thoma, sed existimat quod divus Thomas retulit opinionem sui tem- 
poris communem, et quod si perfecisset Summam, mutasset illam senten- 
tiam. Sed contra hoc est quod ipse divus Thomas 1. 2, q. 113, a. 5 ad 3 
eadem fere verba repetit quae habentur in isto articulo dicens, “quod 
in tempore praecedenti justificationis oporteat quod homo singula pec- 
cata quae commisit detestetur quorum memoriam habet, et ex tali con- 
sideratione praecedenti subsequitur in anima quidam motus detestantis 
universaliter omnia peccata commissa". Ergo aliter necesse est expli- 
care divum Thomam. Dicimus quod divus Thomas tam in 4 Sent, quam 
in 1. 2 intelligendus est quod, cum ait, “oportet in tempore praece- 
denti" etc., non de necessitate praecepti aut finis, sed de convenientia 
et maxima utilitate ad obtinendam veram contritionem a Deo, expedit 
ad hoc ut peccator recogitet sigillatim sua peccata cum suis deformita- 
tibus, et sic incipiat humiliari et timere saltim poenas inferni et implo- 
rare divinam misericordiam. Et hic modus frequens est in peccatoribus 
qui communiter convertuntur ad Deum. 

Aliqui dicunt quod divus Thomas loquitur et intelligendus est in 
ordine ad confessionem. Sed haec intelligentia non videtur bona, quia 
ad hoc sufficeret quod post contritionem cogitaret homo singula peccata 
ad confitendum. Neque enim necesse est ad confessionem quod habeat 
homo singulas detestationes ad singula peccata confitenda, sed sufficit 
unam contritionem de omnibus in cujus virtute singula confitetur. Et 
denique antequam constitueretur sacramentum poenitentiae, non requi- 
rebatur quod homo singula peccata detestaretur sigillatim: ergo neque 
modo post institutum sacramentum. Probatur consequentia. Per insti- 
tutionem sacramenti nihil additum est circa actum interiorem poeni- 
tentiae, nisi propositum, saltem implicitum, confitendi sacerdoti ; immo 
vero per legem gratiae potius relevantur peccatores quantum attinet ad 
actum doloris interioris quam graventur. Etenim dolor imperfectus qui 
modo in lege gratiae sufficit ad justificationem cum sacramento, v. gr. 
dolor propter poenas inferni, non sufficeret olim ad justificationem, 
etiam cum omnibus sacramentis et sacrificiis veteris legis. Et per hoc 
maxime recompensatur confusio quae habet peccator dum confitetur ho- 
mini loco Dei sua peccata. Ergo pari ratione, quantum ad numerum 
detestationum, non oportet addere in lege nova tamquam necessarium 
quod olim non erat necessarium. 

Sit tertia conclusio: Sufficit unus contritionis actus ad justifica- 


tionem, etiam antequam cogitentur sigillatim ipsa peccata, sed solum 

sufficit in communi agnoscere hominem $e mortaliter peccasse. Probatur. 
Quia justificatio peccatoris non dependet a certo et determinato tempore, 
ut inquit Leo papa in epistola 69 ad Theodorum (1). Misericordiae Dei 
non possumus tempora definire nec mensuras ponere. At vero si esset 
necessarium ad veram contritionem habere prius singulas detestationes 
circa singula peccata, requirebatur tempus majus aut minus secundum 
pluralitatem peccatorum cogitandorum. 

Quarta conclusio: Necesse est quod talis contritio includat propo- 
situm saltim implicitum, ut ad singula peccata mortalia jam cogitatione 
numerata referatur. Et sic est intelligendum quod oporteat de singulis 
peccatis mortalibus dolere. Et ita explicant Soto et Cano ubi supra, 
quamvis prima facie videantur sentire singulorum peccatorum requiri 
distinctam contritionem. Et divus Thomas De veritate, q. 28, a. 5 ad 4 
ait, *ad justificationem non requiri ut in ipso justificationis momento 
ut aliquis de peccatis singulis cogitet... Recogitatio autem singulorum 
peccatorum debet vel praecedere, vel saltim sequi justificationem". Et 
in 3 p., q. 87, à. 1 ait, ad remissionem peccati mortalis requiri, “ut 
homo actualiter peccatum mortale commissum detestetur, ut scilicet 
quantum in ipso est diligentiam adhibeat ad rememoranda singula pec- 
cata. mortalia". Nunquam enim divus Thomas posuit singulas detesta- 
tiones esse necessarias. Hanc sententiam sequitur Durandus d. 17, q. 2 
ad 1, et Hadrianus q. de baptismo, Richardus 16, q. 2, a. 4, et est 
communis sententia et omnino tenenda. 

Quinta conclusio: /n ordine ad confessionem necessarium est quod 
homo singula peccata mortalia diligenter recogitet et illa detestetur, 
sive una detestatione, sive pluribus, et oppositum est error. Probatur. 
Quia est divinum praeceptum de confessione omnium mortalium, ita 
ut confessio sit integra ex intentione et diligentia poenitentis. Sed non 
potest aliter homo confiteri vere et integre nisi singula recogitet, ut ea 
cum detestatione confiteatur, et pro illis satisfaciat ad arbitrium sacerdo- 
tis. Majorem explicabimus q. 6 de confessione. 

Sexta conclusio, quae aliquibus videtur probabilis: Talis recogitatio 
singulorum peccatorum mortalium semper fuit necessaria in omni lege, 
ut homo coram Deo confiteretur et detestaretur peccata sua. Hanc tenent 
Soto et Cano ubi supra, contra Cajetanum q. 2 de contritione. Et pro- 
batur. Nam ut dicebamus in probatione secundae conclusionis, in lege 
nova nihil aliud de novo exigitur a peccatore nisi ut poenitentiam agat 
quam alias agere tenebatur, et insuper se aceusset coram sacerdote loco 
Dei; sed in lege nova tenetur peccator se accusare de singulis: ergo 
etiam olim tenebatur singula cogitare et detestari coram ipso Deo. Ista 


(1) S. Leo Papa, Epist. 108. ML 54, 1012. 
11 ~ 

conclusio valde consonat cum doctrina sanctorum et sacrae scripturae, 
quae testimonia refert Cano ubi supra, sed nos breviter aliqua referamus. 

Chrysostomus lib. 1 De contritione cordis ait: Hoc est quod exposci- 
tur a nobis, ut semper recordemus mala nostra et ad animum revocemus 
et pro his supplicemus Deo. Et lib. 2 circa finem inquit: *Oportebat nos 
semper non solum scire exomologesim et confiteri, quia in nobis multa 
delicta sunt, verum etiam unumquodque peccatum et majus et minus 
quasi in libro ita in corde nostro habere scriptum, idque frequenter re- 
cognoscere et tamquam nuper admissa lugere" (1). Et homilia 4 de La- 
zaro circa finem eadem doctrina habetur. Divus Gregorius lib. 4 
Moralium, cap. 17 et lib. 8 cap. 16. Item ex illo Isaiae 38 (v. 15) : Reco- 
gitabo tibi omnes annos meos in amaritudine animae meae. Si autem suf- 
ficeret generalis quaedam contritio confusa omnium peccatorum, ita ut 
non teneretur homo illa postea peccata recogitare, non diceret, recogita- 
bo tibi omnes annos meos etc. Et confirmatur ex illo Ezech. 18 (v. 21): 
Si impius egerit poenitentiam ab omnibus peccatis suis, et fecerit judi- 
'cium, videlicet examinando et inquirendo diligenter in quibus offendit 
Deum. De quo judicio ait Apostolus I ad Cor. 11 (w. 28, 31) : Probet 
autem, seipsum homo, et sic de pane illo edat etc. Et iterum: Quod si 
nosmetipsos dijudicaremus, scilicet judicio examinationis, non utique 
judicaremur, scilicet judicio punitionis. Idem etiam consideratur in 
illud Ps. (76, 6): Cogitavi dies antiquos etc., ubi inquit Augustinus, 
"seipsum examinabat, seipsum interrogabat" (2). 

Ultima conclusio: Praedicta necessitas examinandi conscientiam uf 
homo singula peccata detestetur, non solum est necessitas praecepti, 
sicut eleemosyna, sed est necessitas finis, seu potius medii necessarii ad 
finem vitae aeternae. Hanc conclusionem asserit magister Cano [ubi] 
supra. Sed intelligit eam ut ita sit necessaria talis examinatio ad salu- 
tem, sicut reliqua media quae, si in tempore adhiberi nequeunt, et id- 
circo, si per angustiam temporis vel aliam causam impeditur talis exami- 
natio, sufficiet votum faciendi illam, sicut diximus sufficere votum confi- 
tendi. An vero tale votum debeat esse implicitum vel explicitum, di- 
cendum est eodem modo quo supra definivimus 3 p., q. 84, a. 1 de voto 
confessionis. 

Ceterae duae conclusiones postremae non sunt tam certae, ut opposi- 
tum non sit etiam probabile. Poterit enim aliquis asserere quod sola 
necessitas cogitandi singula peccata non aliunde provenit nisi ex neces- 
sitate praecepti confitendi coram sacerdote loco Dei. 


(1) S. J. Chrysost. De compunctione, lib. 1 et 2. MG 47, 410, 420-421. 
(2) S. August. Enarrationes in Psalmos, in Psalm. 76, n. 9. ML 36, 976. 


QUAESTIO TERTIA 


De quantitate contritionis 


ARTICULUS PRIMUS 


Utrum contritio sit major dolor qui esse possit in natura 


1. — Prima conclusio: Dolor qui essentialiter est ipsa contritio^ 
scilicet displicentia et detestatio voluntatis, excedit omnes alios 
dolores. Ratio est quia est propter Deum summe dilectum: ergo sicut 
complacentia de summo bono ex caritate est maxima quam omnis alia 
complacentia, ita displicentia de peccato secundum quod est offensa Dei 
summe dilecti erit maxima displicentia inter alias omnes. Et adverte 
quod ista conclusio et ratio ejus non tollit quominus una contritio sit 
major altera, sicut potest esse una complacentia ex caritate major quam 
altera complacentia ex caritate. Sed ista comparatio fit in conclusione 
respectu displicentiae alterius objecti. 

Secunda conclusio: Dolor qui est in parte sensitiva, sive prove» 
niât ex redundantia contritionis voluntatis, sive ex electione volun» 
tatis, non oportet quod sit maximus dolor inter sensibiles. 

2. — Circa solutiones ad argumenta sunt quaedam documenta notan- 
da. Primum documentum sit in solutione ad quartum : *plus debet homo 
odio habere culpam quatenus est offensa Dei, quam inquantum est 
nociva sibi". 

Secundum documentum ibidem: magis debet homini displicere se- 
paratio a Deo, quam ipsa culpa inquantum infert hoc damnum. 

Tertium documentum: “poena quae habet annexam inseparabiliter 
Dei offensam, eodem modo cavenda est sicut culpa; si vero addit per- 
petuitatem, sicut poena inferni, simpliciter est magis fugienda quam 
culpa". 

Quartum documentum est: si tamen ab istis poenis separetur ratio 
offensae Dei, minus debent displicere quam offensa Dei. 

Ultimum documentum prudentiale: non est tentandus poenitens de 
hujusmodi comparationibus, quamvis dispositio illius, si vere contritus 
est, debeat esse talis qualis per praedicta documenta explicata est. Et 
ratio hujus [est] quia talis dispositio respectu harum comparationem 
sufficit quod sit habitualis seu virtualis. Si autem proponantur homini 
imperfecto hujusmodi comparationes, est periculosa tentatio et fortassis 
habebit actum contrarium. 

3. — Dubitatur circa primam conclusionem: an ad contritionem 
sit necessarius totus animi conatus, ita ut actus contritionis debeat 
habere totam intensionem quam pro tume potest habere. 

Hanc quaestionem egregie disputant et definiunt Cano ubi supra, 3 
p. Relectionis poenitentiae, et Soto d. 17, q. 2, a. ^. 

4. — Notandum est esse tres opiniones. Prima est Hadriani q. 1 de 
poenitentia, a. 2, quodl. 5, a. 3 asserentis partem affirmativam. Et pro- 
batur. Primo Deuter. 4 (v. 29) : Ubi quaesieris Dominum Deum conti- 
nuo, invenies illum, si tamen in toto corde quaesieris illum et in tota 
tribulatione animae tuae. Confirmatur ex illo Joel 2 (v. 12) : Convertimi- 
ni ad me in toto corde, vestro etc. 

5. — Arguitur secundo ex divo Augustino in sermone ad fratres in 
heremo: “Gravia peccata gravissimis lamentis indigent" (1). Et divus 
Ambrosius lib. 2 De poenitentia, cap. 10: “Facilius inveni qui innocen- 
tiam servaverit, quam qui congrue egerit poenitentiam". Et Ad virginem 
.lapsam cap. 8 inquit: “Cor sit liquescens sicut cera", et totum corpus... 
maceretur", *talis actus, talis vita poenitentiae, scilicet perseverans 
audebit sperare" (2). Cyprianus vero sermone 5 De lapsis: Orare oportet 
Impensius dum luctu transigeris vigiliis noctem (3). Haec autem omnia 
non videntur verificari nisi ad contritionem requiratur totus animi 
conatus, ut per veram poenitentiam homo consequatur veniam. 

6. — Arguitur tertio ratione. Nam ad veram contritionem requiritur 
actus caritatis. Sed actus caritatis debet esse ex toto corde et ex toto 
conatu, juxta illud Deut. 6 (v. 5) : Diliges Dominum Deum tuum ex toto 
corde etc. Ergo etiam ad contritionem requiritur totus conatus. Confir- 
matur ex communi proloquio theologorum : Facienti quod in se est Deus 
non denegat gratiam. Quod quidem communiter explicatur de facienti 
quod in se est praeveniente gratia, ita ut homini in nullo desit gratia 
Dei. 

7. — Secunda opinio est Scoti in 4, d. 14, q. 2 asserentis ad contri- 
tionem esse necessarium certum contritionis gradum. Et ratio ejus est 


(1) Ps-August. Sermones ad fratres in heremo, serra. 1l. ML 40, 1254. 

(2) S. Ambrosius, De poenitentia, lib. 2, cap. 10, n. 96. ML 16, 541-542. Io. De 
lapsu virginis, cap. 8. n. 35. ML 16, 394. 

(3) Cf. S. Cyprianum, Lib. de oratione dominica, 35-36. ML 4, 560-561. 

quia opinatur attritionem adquisitam ex puris naturalibus esse dispo- 
sitionem ad gratiam. Sed quia non quaelibet naturalis displicentia ido- 
nea erat justificationi, idcirco posuit ad rationem contritionis quamdam 
intensionem soli Deo cognitam. Unde ortum habuit alius error ejusdem 
Scoti: necessarium esse certum temporis spatium, ad veram contritionem 
adquirendam. 

8. — Adversus istas duas opiniones arguitur. Primo ex divo Chrysos- 
tomo in libello De reparatione lapsi, et habetur de poenitentia d. 3, ca. 
Talis. *Talis est erga homines pietas Dei, quod nunquam spernit poeni- 
tentem, si ei sincere et simpliciter offeratur... Quantulamcumque quo- 
libet tempore gestam poenitentiam, suscipit, nec patitur, quamvis exi- 
guae poenitentiae, mercedem perire" (1). Ergo utraque opinio est falsa. 

Secundo arguitur. Actus caritatis, etsi non habeat tantam intensio- 
nem possibilem huic homini, nihilominus sufficiens dispositio est: ergo 
etiam actus contritionis. Antecedens probatur, quia cum actu caritatis 
nullum peccatum potest coexistere. Confirmatur. Nam praeceptum de 
actu fidei et spei implet homo, etiamsi non toto conatu credat et speret: 
ergo etiam praeceptum de caritate et contritione poterit adimplere.. 
etiamsi non toto conatu exerceat illos actus. 

Arguitur tertio. Homo habens caritatem habitualem ut decem, potest 
elicere actum ut duo intensum. Tunc rogo, an ille actus caritatis sit 
caritatis infusae et ejusdem speciei cum alio actu interiori. Quod quidem 
negare esset magis quam absurdum. Ergo si talis actus fuerit in poeni- 
tente, sufficiens dispositio erit ad gratiam, nam qui diligit me, diligetur 
a Patre meo, Joan. 14. 

Arguitur quarto. Intensio vel remissio non mutat speciem actus: ergo 
contritio remissa eumdem effectum specificum praestat et ab eodem prin- 
cipio specifico proficiscitur, ac proinde non potest coexistere cum pec- 
cato. 

Arguitur quinto specialiter contra Scotum. Nam si aliquod tempus 
determinatum est necessarium ad veram contritionem, v. gr. octava pars 
horae vel sexagesima, tunc sequitur quod in medietate illius temporis, 
quamvis homo faciat totum quod in se est praeventus divino auxilio, 
nihilominus, si moriatur, condemnabitur, atque adeo in illo tempore erit 
extra salutis statum. Et denique fundamentum Scoti, quod attritio 
adquisita ex viribus naturae sufficiat ad gratiam, erroneum est, ut os- 
tendimus in quaest. praecedenti contra Cajetanum. 

9. — Jam vero pro solutione difficultatis et argumentorum notandum 
est quod dupliciter potest intelligi caritatem esse maximum amorem Dei 
et ex toto corde, et similiter contritionem esse maximum dolorem : uno 
modo intensive, altero modo appretiative. Explicantur isti termini. In- 


(1) S. J. Chrisost. Ad Theodorum lapsum, I. MG 47, 284. 

tensive quidem tenet se ex parte subjecti, quatenus ipsa potentia vehe- 
mentius et propensius operatur circa tale objectum. Appretiative vero 
consideratur potissime ex parte objecti, non excludendo actionem poten- 
tiae, ita sane quod ipsa potentia tendat in illud objectum tamquam in 
excellentius bonum et pluris aestimatum quam alterum, etsi non tam 
ferventer tendat sicut in alia bona quae minoris existimat comparatione 
ad illud primum, quemadmodum in humanis esse exemplum potest. Con- 
tingit enim quod aliqua mulier intensius amat catellum quam patrem 
aut virum, et nihilominus magis appretiative amat virum et patrem, 
quia in proposito suae voluntatis habet relinquere illud minus bonum 
quam virum offendere. Et proportionabiliter possumus dicere de dolore 
et displicentia, nam quaedam sunt quae magis intensive displicent quam 
alia, quae tamen magis displicent appretiative. V. gr., dolor capitis 
solet displicere magis intensive quam culpa peccati, nihilominus appre- 
tiative magis displicet peccatum, quia paratus est homo potius pati do- 
lorem capitis et ipsam mortem quam admittere peccatum. Haec doctrina 
fundamentum [habet] in divo Thoma, tam in articulo quam in solutione 
ad quartum. 

10. — Est igitur tertia opinio tenenda: Dolor contritionis, qui 
essentialiter consistit in displicentia voluntatis, debet esse maximus 
appretiative inter omnes dolores et displicentias. Hanc probat ratio 
divi Thomae pro prima conclusione, videlicet quod quantum aliquid 
placet, tantum ejus contrarium displicet. Sed finis ultimus super omnia 
[debet] placere, quia omnia propter ipsum desiderantur. Ergo pec- 
catum, quod ab ultimo fine avertit, super omnia displicere debet. Quae 
quidem ratio, sicut procedit de magnitudine amoris appretiativa, sic 
etiam concludit de magnitudine doloris et displicentiae appretiativa. 

Secunda conclusio: Non est necessarium ut contritio sit maximus 
dolor intensive inter omnes dolores et displicentias de aliis malis. 
Hanc probant argumenta quae fecimus contra opinionem Hadriani. 
Deinde probatur, quia oppositum esset scrupulum injicere intolerabile in 
conscientia. Item probatur. Quia cum intensio actus ex parte propensio- 
nis potentiae cum quadam vehementia ad objectum facile potest contin- 
gere ut quaedam objecta vehementius attrahant ad se voluntatem pro- 
pter sui praesentiam et majorem connaturalitatem ad nostros sensus 
quam alia objecta magis abstracta sensibus et supernaturalia, quae tamen 
utcumque cognita per fidem pluris aestimantur. Ergo non contradicit 
praecepto caritatis et contritionis quod voluntas intensius afficiatur amo- 
re vel displicentia rerum sensibilium et sibi connaturalium quam spiri- 
tualium et invisibilium. 

Tertia conclusio: /mpossibile est quod ex habitu poenitentiae infuso 


aliquis doleat intensius de alio malo quam de offensa Dei. Probatur. 

Quia nullus habitus magis inclinat ad aliud objectum quam ad proprium; 
sed proprium objectum habitus poenitentiae est offensa Dei sub ratione 
displicentiae et ut destructibilis et delebilis: ergo ad nihil aliud vehemen- 
tius inclinatur. Confirmatur a simili. Quoniam habitus caritatis non 
potest inclinare intensius ad dilectionem creaturae quam ad dilectionem 
Dei, quamvis ipsa voluntas aliunde possit intensius inclinari ad dilectio- 
nem creaturae quam ad dilectionem Dei ; non tamen ex habitu caritatis, 
qui habet pro objecto immediato ipsum Deum prout est summum bonum. 
Ergo pari ratione habitus poenitentiae non potest intensius inclinare ad 
displicentiam alterius mali quam ad displicentiam offensae Dei. De 
antecedenti multa diximus in nostris Commentariis in Secundam secun- 
dae, q. 26, a. 2, dub. ultimo. 

Quarta conclusio: Ad majorem perfectionem contritionis pertinet 
ut de nulla re ita doleat homo, etiam intensive, et affligatur mente et 
corpore, sicut de offensa Dei. Ratio hujus est manifesta, quia quanto 
magis divinus amor rapit humanam mentem, tanto minus afficitur amo- 
re rerum inferiorum. Ergo eadem est ratio de dolore offensae Dei. Con- 
firmatur exemplis sanctorum, qui gloriabantur in tribulationibus tem- 
poralibus, prae magnitudine affectionis divini amoris. Et ad talem per- 
fectionem sunt exhortandi poenitentes per frequentem contemplationem 
summi boni et summi mali quod est offensa Dei. 

11. — Ad argumenta pro sententia Hadriani respondetur quod illa 
totalitas conversionis intelligenda est secundum appretiationem, non 
secundum intensionem ex necessitate praecepti, quamvis sit consilium 
ut semper nitatur homo intensius diligere et poenitere. 

12. — Ad secundum argumentum ex testimoniis sanctorum respon- 
detur quod illa omnia intelligenda sunt esse necessaria ad plenitudinem 
majorem remissionis peccatorum, praesertim maximorum, et ad fiduciam 
majorem comparandam de divina misericordia, et ad conservationem 
dilectionis Dei. Ceterum ad simplicem remissionem culpae sufficit mi- 
nima contritio, si tamen contritio est, vel etiam attritio cum sacramento 
poenitentiae. 

13. — Ad tertium argumentum jam patet ex solutione ad primum. 
Ad confirmationem respondetur modo breviter quod illud axioma, fa- 
cienti quod in se est, Deus non denegat gratiam, non intelligitur de 
facienti quod in se est ex solis puris naturalibus, etiamsi faciat totum 
quod potest; sed catholice intelligitur de facienti quod in se est ex 
divino auxilio supernaturaliter movente. Et tunc dicimus quod non re- 
quiritur ut faciat homo totum quod est sibi possibile, ex divino auxilio 
possibili; immo neque possibile est ut aliquis habeat in hac vita totum 
illum conatum possibilem, ex divino auxilio possibili. Nam quantumlibet 
habeat homo auxilium Dei, potest habere majus et magis diligere. Cete- 

rum, si loquamur de auxilio efficaci, impossibile est in sensu composito 
quod aliquis minus conetur quam sit auxilii actualis efficacia, quia tan- 
tum movetur homo quantum Deus movet et vult movere hominem volun- 
tate beneplaciti. Si vero loquamur de auxilio quod communiter dicitur 
sufficiens quodque praevenit prius tempore ipsam justificationem, bene 
potest verificari quod peccator non tantum conatur sicut posset conari, 
si praeventus tali auxilio imploraret majus auxilium. 

14. — Reliquae conclusiones quae habentur in articulo sunt adver- 
tendae a confessariis, praesertim ultima, ne forte dum volunt disponere 
poenitentes ad dignam sacramenti susceptionem, tentent illos et scan- 
dalicentur. Nihilominus cavendum est ne in alterum extremum decli- 
nent confessarii, nihil curantes examinare propositum poenitentis in 
posterum, quod tamen saepe necessarium est explicitum, praesertim 
quando peccator incidit in aliquod peccatum quod specialem habet dif- 
ficultatem ut evitetur et caveatur. Exemplum est de vindicta propriae 
injuriae facta auctoritate propria. Necesse est enim ut confessarius 
examinet confitentem, an habeat propositum se non vindicandi, fretum 
divino auxilio. Hoc est unum de peccatis quod homines ducit ad inferos. 
Ubi nota quod non est defectus veri propositi quod quis judicet de se 
speculative quod facile reincidet in peccatum, nisi detineatur a divina 
misericordia, immo hic est actus humilitatis, dum praesertim odio habeat 
homo peccatum, et proponat ex divino auxilio cavere et vitare occasiones 
peccandi. 


ARTICULUS SECUNDUS 


Utrum possit esse nimis magnus contritionis dolor 


Prima conclusio: Contritio ex parte doloris quae est in ratione, 
hoc est in appetitu rationali, non potest esse nimia. 

Secunda conclusio: Quantum ad dolorem sensibilem potest esse 
nimia, sicut est afflictio corporis. 

Tertia conclusio: In his omnibus debet accipi pro mensura con- 
servatio corporis vel subjecti et bonae habitudinis sufficientis ad 
ea quae agenda incumbunt. Haec conclusio intelligenda est secundum 
statum cujuslibet poenitentis. 

Nota circa primam conclusionem quod, licet sit vera per se loquendo, 
nihilominus per accidens aliquando, quia ex nimia intensione contritio- 
nis in voluntate, per redundantiam sequitur detrimentum vitae vel sa- 
lutis corporalis, poterit tunc esse nimia contritio et contra prudentiam 
perseverare in illa consideratione offensae Dei, et erit prudentia cessare 
ab illa consideratione offensae Dei. 

ARTICULUS TERTIUS 


Utram debeat esse major dolor de uno peccato quam de alio 


Prima conclusio: De graviori peccato magis dolendum est, quia 
in illo magis relucet offensa Dei. 

Secunda conclusio: Non est necessarium ut actualiter fiat ista 
comparatio ad singula peccata, sed sufficit quod virtuaiiter vel ha- 
bitualiter contritio feratur ad singula secundum magis et minus. 

Notandum est circa istas conclusiones quod, cum jam sit definitum 
a divo Thoma in praecedentibus quod, quantumcumque sit parvus dolor, 
dummodo ad contritionis rationem accedat, sufficit ad delendum omnia 
peccata mortalia, inde colligitur manifeste non esse necessarium necessi- 
tate praecepti vel finis ad simplicem remissionem peccatorum, quod ex 
duobus peccatoribus ille intensius conteratur qui gravius peccavit. Sed 
divus Thomas vult et intendit docere in articulo naturam verae contri- 
tionis cujuslibet quae, si comparetur eadem numero ad gravius pecca- 
tum commissum, est major dolor respectu illius peccati; non quidem 
intensive, cum sit eadem omnino contritio, sed appretiative. Quae quidem 
majoritas appretiativa optime explicatur per quamdam conditionalem, 
videlicet si proponeretur aliquod peccatum committendum, magis abhor- 
reret illa contritio a graviori peccato quam a minus gravi. 

Circa quam doctrinam magister Soto in d. 17, q. 2, a. 4 movet dubi- 
tationem: an sit mortale peccatum quod homo habeat tale propositum 
conditionale, videlicet, si mihi peccandum esset, potius eligerem adulte- 
rium quam simplicem fornicationem. Et respondet, multis interpositis, 
non esse mortale peccatum, dummodo habeat homo fimum propositum 
non committendi aliquod mortale peccatum. 

Nihilominus est ibi quaedam venialis perversio praeter ordinem ca- 
ritatis, quae ex natura sua magis abhorret a gravioribus peccatis ; prae- 
ter quam quod ille actus non solum est otiosus, sed non caret aliquo 
periculo et affectu quodam ad illicitum objectum. Alia dubia minutio- 
ra movet Soto ubi supra quae a nobis praetermittuntur, quia facilia et 
ex dictis dissolvuntur. 


QUAESTIO QUARTA ET QUINTA 


De tempore contritionis et de ejus effectu 


Abunde satis explicatae sunt in 3 p., q. 84, a. 8 et 9 et in q. 86 de 
effectu poenitentiae, ubi satis de illo egimus; ac proinde de prima 
parte integral! sacramenti poenitentiae, scilicet de contritione dicta suf- 
ficiant. 


QUAESTIO SEXTA 


De confessionis necessitate 


ARTICULUS PRIMUS 


Utrum confessio sit necessaria ad salutem 


Conclusio est affirmativa. Et est intelligenda non solum de neces- 
sitate praecepti, sed etiam de necessitate medii ad salutem aeternam. 
De qua re satis diximus 3 p., q. 84, a. 5, ubi de sacramento poeniten- 
tiae eadem conclusio statuta est a nobis. Cum igitur confessio sit pars 
integralis sacramenti, eamdem necessitatem habebit. Sed qui voluerit 
hanc quaestionem latius disputatam legere adversus haereticos, videat 
Thomam Waldensem in libro De Sacramentis a cap. 135 usque ad 137, 
et Roffensem art. 8 Contra Lutherum, et Soto in 4, d. 18, q. 1, a. 1. 


ARTICULUS SECUNDUS 


Utrum confessio sit de jure naturali 


1. — Prima conclusio est negativa. Et ratio est quia confessio sa- 
cramentalis est quaedam protestatio fidei; sed fides est supra cognitio- 
nem naturalis rationis: ergo et ipsa confessio sacramentalis. 

Secunda conclusio, ad primum: Confessio quae fit Deo per re» 
cognitionem peccati est de jure naturae vel naturali. 

2. — Circa primam conclusionem notandum est quod, quamvis non 
sit de jure naturae confessio peccatorum, non tamen est contra jus natu- 
rae et contra ordinem rationis, quin potius valde consonat cum jure na- 
turae, secundum quod ratio naturalis dictat quod homo revelet amico 
suo peccatum suum quando expectat ab illo aliquod remedium mali, 
neque reputat illa infamia, prae magnitudine boni quod inde sequitur. 

3. — Dubitatur circa secundam conclusionem an vera sit. 


Et ratio dubitandi est quia naturalis ratio non dictat quod recognitio 
peccati coram Deo sit remedium peccati: ergo neque dictat quod homo 
confiteatur coram Deo sua peccata. Antecedens probatur, quia per se 
est articulus fidei esse remissionem peccati et Deum esse justificatorem 
impii. Consequentia probatur, quia esset frustra illa recognitio et con- 
fessio peccati coram Deo. Jus autem naturae non obligat ad illud quod 
frustra est et inutile. 


4. — Ad hoc dubium respondetur primo quod divus Thomas duas 
solutiones designavit argumento primo, quod erat hujusmodi. Adam et 
Cain vituperantur de hoc quod peccatum suum non sunt confessi coram 
Deo ; at vero illi non tenebantur nisi ad ea quae sunt legis et juris na- 
turae: ergo jure naturae debebant confiteri peccatum suum coram Deo. 
Et prima solutio divi Thomae est quod "confessio quae fit per recogni- 
tionem peccati coram Deo est de jure naturali". Secunda solutio est quod 
"confiteri peccatum est de jure naturali in casu, videlicet cum quis in 
judicio constitus interrogatur a judice". Et quia Deus judex justissimus 
interrogabat juridice, tenebantur illi confiteri peccatum suum. Dicimus 
ergo ad dubitationem quod secunda solutio est eligenda. 


Respondetur secundo quod etiam prima solutio est bona, sed intel- 
ligenda juxta subjectam materiam, videlicet praesupposita revelatione 
fidei, est de jure naturali quod aliquis confiteatur Deo peccata sua. Nam 
jure naturali tenetur homo quaerere remedium possibile contra malum, 
maxime ipsi naturae rationali, quale est peccatum. Sed fides docet esse 
possibile remedium peccati per poenitentiam. Ergo hac revelatione sup- 
posita, lex naturae etiam obligat quod homo confiteatur et recognoscat 
peccatum suum coram Deo ut obtineat misericordiam et remedium tan- 
ti mali. Et ita fideles in lege naturae qui credebant per fidem remissio- 
nem peccatorum, tenebantur ipso jure naturae recognoscere sua peccata 
coram Deo et veniam petere. Et ita dicit divus Thomas in solutione ad 2, 
quod “in lege naturae sufficiebat recognitio peccati interior apud Deum". 
Loquitur enim de fidelibus qui in lege naturae serviebant Deo sine prae- 
ceptis divinis scriptis, vel exterius promulgatis quasi jus positivum. 
Ceterum si absolute loquamur de jure naturali, nulla facta suppositio- 
ne, concedimus intentum argumenti. 


5. — Nota denique circa solutionem ad secundum argumentum quod 
Thomas Waldensis ubi supra, per tria capita conatur ostendere quod in 
lege veteri fiebat vocalis confessio sacerdoti, sicut modo fit in lege nova. 
Et probat, quia Levitici 6 et 7 praescribebantur distincta sacrificia pro 
distinctis peccatis: ergo ut sacerdos talia sacrificia, offerret, opus erat 
ut cognosceret qualia peccata essent. Item Levitici 16 (v. 21) dicitur quod 

sacerdos confiteatur universas iniquitates filiorum. Israel coram. Domino: 
ergo necessum erat quod populus ei confiteretur peccata sua. 

At vero Soto ubi supra [d. 18, q. 1] art. 2 ait duo. Primum est esse 
certissimum quod sacerdotes veteris legis non habebant potestatem re- 
mittendi peccata. Unde colligit alterum : nullam obligationem fuisse tunc 
confitendi peccata occulta sacerdoti, quoniam esset intolerabile absque 
spe remissionis culpae faciendae ab ipso sacerdote rem tam difficilem 
praecipere. Unde videtur nobis haec sententia multo probabilior, eo 
vel maxime quod impossibile apparet quod Aaron cum filiis suis cunctum 
populum audirent confitentem singula peccata. Testimonium vero Levi- 
tici 16 intelligendum de quadam confessione in communi de peccatis 
populi et de peccatis etiam publicis. 


ARTICULUS TERTIUS 


Utrum omnes ad confessionem teneantur 


1. — Prima conclusio: De jure divino tantum illi qui post ba- 
ptismum mortaliter peccaverunt tenentur ad confessionem. 

Secunda conclusio: Ex praecepto Ecclesiae tenentur omnes qui 
ad annos discretionis attigerint comparerO coram proprio sacer- 
dote semel in anno. Haec conclusio habetur in cap. Omnis utriusque 
sexus, de poenitentiis et remissionibus ex concilio Lateranensi sub Inno- 
centio tertio. 

Tertia conclusio, ad tertium : Die qui non habet peccatum mortale, 
non tenetur confiteri veniale, sed sufficit ad praeceptum Ecclesiae 
ut sacerdoti ostendat se absque conscientia peccati esse, et hoc 
ei pro confessione reputabitur. 

2. — De hac quaestione est sententia Richardi de Mediavilla in d. 17, 
a. 2, q. 4 quod omnes etiam infideles obligantur praecepto confessionis 
quatenus divinum est. Quam sententiam videtur aliquo modo tenere 
Scotus in eadem dist. Dicit secundo quod si homo non est conscius pec- 
cati mortalis, tenetur venialia confiteri propter Ecclesiae praeceptum. 
Et in hoc consentit divus Bonaventura in eadem d., secunda parte, a. 2, 
q. l. Alexander Halensis 4 p., q. 77, memb. 1, cum asserat quod non 
tenetur homo etiam ex praecepto Ecclesiae confiteri venialia, ait nihil- 
ominus quod tenetur homo dum non est conscius peccati confiteri sa- 
cerdoti, dicendo in communi: ego sum peccator ; hoc ad dandam gloriam 
Deo et obedientiam Ecclesiae. 

3. — Pro decisione veritatis sit nobis prima conclusio: Praeceptum 
confessionis jure divino solum obligat baptizatos. Probatur, quia jus di- 

vinum obligat omnes ad recipiendum baptismum, qui est Janua sacra- 
mentorum : ergo ante baptismum nullus obligatur ad confessionem, quae 
est pars integralis sacramenti poenitentiae. 

Quod si aliquis objiciat quod, si omnes tenentur ad baptismum, con- 
sequenter tenentur ad alia praecepta quae obligant baptizatos: respon- 
detur negando consequentiam, quemadmodum qui tenetur voto simplici 
intrandi religionem et profitendi in illa, non statim tenetur ad officia 
religionis et castitatem servandam. 

Probatur secundo. Quia infidelis tenetur suscipere baptismum; sed 
per baptismum omnia praecepta tolluntur perfectissime per modum, 
regenerationis: ergo postea non tenetur illa confiteri, sed solum quae 
postea peccaverit vel in receptione baptismi. 

Probatur tertio ex dicto cap. Omnis utriusque sexus fidelis, ubi so- 
lum fit mentio de fidelibus; sed istud capitulum est quaedam determi- 
natio juris divini: ergo jure divino non tenentur qui sunt extra Eccle- 
siam confiteri. 

Denique probatur. Quia potestas clavium non se extendit ad non 
baptizatos: ergo nec ipsi tenentur se subjicere potestati clavium, quod 
fit per confessionem. Consequentia patet; et probatur antecedens ex illo 
prioris ad Cor. 5 (v. 12) : Quid mihi de his qui foris sunt judicare? Qua- 
propter existimo hanc conclusionem esse certam secundum fidem. Nam 
et concilio Tridentino sess. 14, cap. 1 dicitur institutum esse sacramen- 
tum poenitentiae ad reconciliandum fideles post baptismum lapsos. 

Conclusio secunda: Qui nullius peccati mortalis conscius est, non 
tenetur jure divino confiteri. Probatur. Quia potestas clavium data est 
ad aperiendum regnum caelorum eis qui post baptismum lapsi sunt; 
sed per sola venialia peccata non clauditur homini regnum caelorum; 
ergo solum mortalia tenetur confiteri. De qua re diximus satis 3, p. 
q. 84. a. 2. 

Tertia conclusio: Nemo tenetur ex praecepto Ecclesiae confiteri ve- 
nialia. Probatur, quoniam jure divino peccata venialia non sunt neces- 
saria materia hujus sacramenti: ergo non est verosimile quod Ecclesia 
voluerit obligare fideles ad sacramentalem confessionem venialium. 

4. — Quod si quis dicat jam praecepisse in dicto cap. Omnis utrius- 
que: respondetur quod potius inde confirmatur nostra conclusio, quia 
in illo capitulo dicitur, omnia sua peccata teneantur confiteri: ergo non 
potest [intelligi] illud praeceptum de venialibus, quia omnia venialia 
fere impossibile est confiteri, et raro inveniretur homo qui praeceptum 
tale adimpleret. 

Confirmatur. Quia pro venialibus sunt alia remedia absque ordine ad 
confessionem: ergo quando per illa remedia remittuntur, non manet 
homo obligatus illa confiteri. Hanc conclusionem tenet communiter omnis 

schola theologorum. Tenet eam Durandus in 4, d. 17, q. 9, et Scotus 
eadem d., Cajetanus q. 1 de confessione et divus Thomas hic in secun- 
da solutione ad 3. Sed ait quod debet homo comparere coram sacerdote 
saltim semel in anno, et dicere se non habere conscientiam mortalis 
peccati. 

Advertendum est tamen quod Cajetanus, supra, opinatur religiosos 
teneri semel in mense venialia confiteri. Ratio ejus est quia in Clemen- 
tina Ne in agro dominico, de statu monachorum, jubentur monachi se- 
mel in mense ad confessionem accedere; sed non opus est quod sin- 
gulis mensibus habeant peccata mortalia: ergo de venialibus tenebuntur 
confiteri semel in mense. Alioquin peccabunt mortaliter contra illud 
epeciale praeceptum. 

Nihilominus non est credendum quod pontifex voluerit obligare sub 
peccato mortali monachos ad confessionem venialium. Sed fortassis qui- 
busdam videtur, sicut praecipitur reliquis fidelibus quod semel in anno 
confiteantur mortalia, quae, si non habuerint, compareant nihilominus 
eoram proprio sacerdote, dicentes se non habere conscientiam mortalis, 
hoc ipsum praecipitur monachis in mense. Ita videtur sentire Soto d. 18, 
q. 1. a. 4, ubi ait quod pontifex potest religiosos obligare ad confessiones 
frequentes, etiam sub peccato mortali. De qua potestate nos non dubi- 
tamus, sed nihilominus asserimus quod non est receptum sub praecepto 
ut religiosi post mortale peccatum intra mensem confiteantur, sed ha- 
bere in consilio laudabile, quemadmodum concilium Tridentinum sess. 
25, cap. 10 ait religiosas feminas frequentare debere sacramenta, et sal- 
tem semel in mense communicare. Ceterum observa quod ipse praelatus 
religionis qui non curaret has consuetudines laudabiles servari, peccaret 
mortaliter. Ratio est quia ipse est custos observantiae regularis, et re- 
spectu illius esset gravissima materia, quia status religionis non posset 
tutus consistere, neque illi qui sunt in illo statu juvarentur ad perfe- 
ctionem adquirendam. 


ARTICULUS QUARTUS 


Utrum aliquis possit licite confiteri peccata quae non habet 


1. — Prima conclusio: Peccator non aliud debet confiteri quam 
in conscientia tenet. 

Secunda conclusio. Si dubitat homo an aliquod peccatum sit 
mortale, tenetur confiteri explicando dubitationem suam. 

Nota quod de ipso facto, an sit mortale vel non, ipse sacerdos debet 
judicare. Ceterum, an consensus ipse poenitentis fuerit deliberatus vel 

non, ipsemet poenitens debet explicare quantum potuerit. Quod si du- 
bitat, tenetur explicare dubitationem. Similiter etiam ipse confessarius 
debet examinare cum qua conscientia ipse peccator aliquid egerit. Nam 
contingit quod aliquid non sit peccatum in propria specie, et tamen 
ex conscientia erronea peccabit homo mortaliter. 

2. — Dubitatur an mentiri in confessione sit semper peccatum 
mortale. 


Respondetur, &t est conclusio certa: si quis mentiatur in. confessione 
circa mortalia peccata vel circa aliquam circumstantiam necessario con- 
fitendam, semper peccat mortaliter. V. gr., si quis confiteatur mortale 
quod non fecit, vel taceat quod fecit, vel etiam confiteatur tamquam 
dubium quod sibi certum est fecisse, vel affirmet se commisisse quod in 
sua conscientia dubitat, semper est mortale peccatum. Et ratio est mani- 
festa, quia in judicio mentiri in re necessaria ad veritatem et rectitu- 
dinem judicii etiam in humanis est mortale peccatum : ergo multo ma- 
gis in foro conscientiae. Praeterea probatur. Quia sacerdos, qui loco 
Dei praesidet in foro conscientiae, non potest ferre judicium et senten- 
tiam debitam, nisi cognoverit statum conscientiae peccatoris. Cognoscere 
autem non potest nisi ipse peccator explicaverit. Ergo si non fecerit, 
peccat mortaliter et est sacrilegus, quia inquantum in se est, irritum 
facit judicium sacerdotis. 

Observandum est autem pro scrupulosis quod, si quis ex turbatione 
animae neque plene advertendo aliter confiteatur quam se res habeat, 
non erit mortale peccatum, sicut etiam si non intentione fallendi, sed 
quia putat esse tutius si confiteatur ut mortale quod dubitat esse mortale, 
non etiam peccabit mortaliter. Ita docet Cajetanus in Summa in verbo 


Confessio. 


3. — Sed majus dubium est: an sit peccatum mortale in confes- 
sione venialium mentiri. 


Quidam affirmant universaliter esse veniale, quia est levis materia 
sacrilegii. Cajetanus vero 2. 2, q. 69, a. 2 ad 2 universaliter asserit quod 
mentiri in judicio, sive sacro, sive saeculari, de pertinentibus ad judi- 
cium, est peccatum mortale, sive in re gravi, sive levi, quia fit gravis 
injuria judici ad ferendam debitam sententiam. Nihilominus idem Ca- 
jetanus in Summa verbo Confessio, circa quartam conditionem confes- 
sionis, tenet mediam sententiam. Et dicit primum, quod si quis interro- 
gatus a confessario, neget veniale quod fecit, non peccat mortaliter. 
Ratio est quia peccatum veniale non est necessaria materia confessionis, 
sed liberum est homini facere illud materia, confessionis. Ergo eo ipso 
quod negat se fecisse, non vult facere materiam confessionis, ac proinde 
non facit injuriam sacramento. 

Et confirmatur. Quia sacerdos non habet jus ad obligandum poeniten- 
tem ut dicat veniale peccatum : ergo poenitens non facit injuriam judici 
negando veniale quod fecit. Immo vero crediderim ego quod, si sacerdos 
interroget ut judex in illo foro conscientiae, quod poenitens non men- 
titur, etiamsi dicat, non feci. Ratio est quia illa propositio tantum valet, 
considerata circumstantia fori, ac si poenitens diceret, ego subditus tibi 
in hac interrogatione, non feci; quae propositio vera est, cum sit nega- 
tiva de subjecto non supponenti. 

Secundum dictum Cajetani est quod, si quis confitetur peccatum ve- 
niale quod non fecit, peccat mortaliter. Ratio est quia falsam materiam 
subministrat sacramento : ergo graviter est sacrilegus, quemadmodum si 
aliquis panem hordaceum daret sacerdoti ad consecrandum, esset valde 
sacrilegus. Probatur sequela, quia ille inquantum in se est facit formam 
sacramenti esse falsam, scilicet ego te absolvo ; nam sensus illius est, ego 
te absolvo a peccatis quae confessus est, et constat quod non absolvit 
ab illo quod non fecit. 

Hoc secundum dictum Cajetani procul dubio habet verum quando 
tota materia confessionis esset illud peccatum veniale quod non fecit. 
Verumtamen quando jam poenitens subministravit sufficientem mate- 
riam in aliis peccatis quae confessus est, valde mihi probabile est quod 
non peccat mortaliter, si dicat se fecisse veniale quod non fecit, dummodo 
non intendat facere materiam sacramenti, sed propter aliquem humanum 
respectum voluit dicere se fecisse quod non fecit. Ratio hujus est quia 
iste talis non facit injuriam judici ut judex est, neque irritat sacramen- 
tum, sed perinde se habet atque si nollet facere materiam sacramenti. 
Verumtamen peccat venialiter, quia fallit sacerdoti ut persona particu- 
laris est. Quod si intendat facere materiam sacramenti, peccaret mor- 
taliter propter rationes Cajetani. 


ARTICULUS QUINTUS 


Utrum statim teneatur confiteri 


1. — Prima conclusio: Tunc tenetur homo ad propositum confi- 
tendi quando tenetur contritionem habere. 

Secunda conclusio: Aliquando obligatur homo per accidens ad 
confessionem actualiter faciendam, v. gr. quando vult euchari- 
stiam recipere. 

Tertia conclusio: Ex eo voluit Ecclesia obligare ad confessio- 
nem semel in anno, quia necessaria est confessio ad sumendam 
eucharistiam, si adsit sacerdos. 

Quarta conclusio: Aliquando obligatur homo ad confessionem 
actualem per se, quia hoc sacramentum est sacramentum neces- 
sitatis, et hoc contingit in periculo mortis. 

Quinta: Non peccat homo mortaliter quando confitetur statim 
oblata occasione. 

2. — Multa dubia sunt disputanda circa istum articulum. 

Dubitatur primo ante omnia circa primam conclusionem: an sit 
speciale praeceptum de confessione vel de poenitentia quatenus est 
actus virtutis. 

Arguitur primo pro parte negativa ex divo Thoma, 2. 2, q. 14, a. 2 
ubi ait quod permanere in peccato mortali usque ad mortem non est spe- 
ciale peccatum, sed circumstantia quaedam peccati: ergo non est spe- 
ciale praeceptum, alias esset speciale peccatum omissio illius. 

3. — Arguitur secundo. Si de poenitentia esset speciale praeceptum, 
eo vel maxime quia poenitentia est medium necessarium ad salutem; 
sed gratia etiam est medium necessarium ad salutem : ergo de illa esset 
speciale praeceptum, quod constat esse falsum. 

4. — Arguitur tertio. Si aliunde colligeretur tale praeceptum, maxi- 
me ex illo Lucae 13 (v. 3) : Nisi poenitentiam habueritis, omnes similiter 
peribitis. Sed illa forma non est praeceptum, quia pari modo possumus 
affirmare, nisi quis perseveraverit, peribit, et tamen constat quod non 
est praeceptum de perseverantia. 

5. — Partem negativam quaestionis secutus fuit olim magister Vi- 
ctoria. Et ratio ejus potissima, erat, quia praecepta specialia non sunt 
asserenda, nisi urgente argumento; sed nullum est tale argumentum: 
ergo. 

Nihilominus pars affirmativa est communis et tutior sententia 
et probabilior. 

Probatur. Primo ex divo Thoma 3 p., q. 84, a. 7 ad primum, qui ait 
quod *'de jure naturali est quod aliquis poeniteat de malis quae fecit", 
et quod hoc ipsum lex divina magis determinavit. Et q. 85, a. 2 probavit 
poenitentiam esse virtutem specialem, quia datur speciale praeceptum 
de illa. Et 2. 2, q. 14, a. 2 ait quod impoenitentia est speciale peccatum: 
ergo de illa est speciale praeceptum negativum, quod includit virtualiter 
affirmativum de virtute poenitentiae. 

Probatur secundo. Poenitere est actus virtutis necessarius ad salu- 
tem: ergo est speciale praeceptum de illo actu. Probatur consequentia 
ex divo Thoma 2. 2, q. 3, a. 2 et 3 p., q. 68, a. 1 ubi docet quod “ea quae 
sunt necessaria ad salutem cadunt sub praecepto"; quod quidem plane 
intelligendum est quando illa necessaria ad salutem sunt actus nostri. 
Ergo si actus poenitendi est necessarius ad salutem, sub praecepto cadit. 

Probatur [tertio]. De compensanda injuria facta proximo est spe- 
ciale praeceptum : ergo de compensanda offensa facta Deo multo magis 
est praeceptum eo modo quo possibile est. Simile argumentum facit di- 
vus Thomas 3 p., q. 84, a. 5 ad 2. Caritas, inquit postulat quod homo 
doleat de offensa facta in proximum: ergo de offensa facta in Deum. 

Probatur quarto. Ante baptismum tenetur homo speciali praecepto 
reconciliari Deo per baptismum: ergo post baptismum, qui peccaverit, 
tenebitur reconciliari Deo speciali praecepto per poenitentiam. Patet 
consequentia, quia ita se habet sacramentum poenitentiae respectu pec- 
catorum post baptismum, sicut se habet baptismus pro his qui ante pec- 
caverunt. 

Probatur quinto. Speciali praecepto tenemur corripere fratrem, si 
speramus illum emendare: ergo etiam tenebimur speciali praecepto- 
nosmetipsos corrigere a malo. 

Observandum est tamen quod, si quis diceret praeceptum quidem esse 
de actu poenitentiae, non tamen specialiter distinctum a praecepto cari- 
tatis quo quis tenetur diligere Deum et semetipsum, et quod actus poe- 
nitentiae non est specialis virtutis, sed solum caritatis, nihil affirmaret 
contra fidem, dummodo concederet esse novum peccatum non poenitere- 
quando est periculum mortis praevisae. 

Nihilominus nostra sententia, quae est divi Thomae, non solum est 
communior et probabilior, sed etiam tutior. 

6. — Ad argumenta in oppositum respondetur. Ad primum, quod 
divus Thomas illic distinguit de impoenitentia prout mere negative con- 
sideratur pro hoc quod est non poenitere, et sic aliquando non est spe- 
ciale peccatum, sed circumstantia alterius peccati; v. gr., si fornicator 
repente moriatur, condemnabitur propter fornicationem, non propter 
speciale peccatum impoenitentiae. Altero modo sumitur impoenitentia 
contrarie vel privative, ut v. gr., si aliquis vult non poenitere usque ad 
mortem vel non poenituit quando debuit et potuit poenitere; et modo 
utroque est speciale peccatum et contra Spiritum Sanctum. 

7. — Ad secundum respondetur quod praecepta non dantur nisi de 
omnibus necessariis quae sunt ad salutem et de necessariis quae sunt 
actus nostri. Unde optima consequentia est, hoc est necessarium ad sa- 
lutem et causa actus nostri: ergo est in praecepto. De habitibus et auxi- 
liis divinis, de gratia et perseverantia non est praeceptum quia hujus- 
modi non sunt actus nostri, sed dona Dei. 

Et per hoc patet ad tertium. 

8. — Dubitatur secundo circa primam et ultimam conclusio- 
nem: an statim cum primum fuerit opportunitas teneatur peccator 
habere contritionem vel confiteri. 

Arguitur primo pro parte affirmativa ex divo Thoma 2. 2, q. 62, a. 
ultimo ubi ait quod “statim tenetur homo deserere peccatum"; sed non 
deseritur nisi per contritionem : ergo. Et hic ait quod “tunc tenetur homo 
confiteri, cum peccatum memoriae occurrit". 

9. — Arguitur secundo. Homo tenetur quam citius poterit medicinam 
corporalem adhibere letali vulneri: ergo multo magis tenetur adhibere 
medicinam poenitentiae animae letaliter percusae. 


10. — Arguitur tertio. Proximo offenso tenemur quam primum sa- 
tisfacere: ergo multo magis Deo offenso. 

Confirmatur, quia tenemur eum possimus statim proximum a peccato 
eripere ex caritate: ergo multo magis nosmetipsos. Patet consequentia, 
quia ex caritate magis debemus nos diligere quam ipsum proximum. 

11. — Arguitur quarto. Si differre poenitentiam est licitum, ergo 
etiam velle differre erit licitum. Sed velle differre est peccatum, quia 
eo ipso vult homo manere in peccato. Ergo non erit licitum. Confirmatur 
et explicatur. Nam qui vult manere in peccato, vult esse Dei inimicus; 
sed hoc prohibetur praecepto negativo, quod includitur in illo affirma- 
tivo, diliges Dominum tuum. 

12. — Arguitur quinto ex divo Gregorio homilia 5 in Ezechielem 
ubi ait: “Peccatum quod mox per poenitentiam non deletur", suo pon- 
dere aliud trahit (1). Ergo ratione periculi tenetur peccator statim 
agere poenitentiam. Et etiam Leo papa epist. 69 ad Theodorum ait: 
oportet Christiano non differre de die in diem converti in Deum, quia 
hoc periculosum est, juxta illud Eccli. 5 (vv, 8-9) : Ne tardes converti ad 
Dominum, nec differas de die in diem. Subito enim veniet ira illius (2). 

13. — Arguitur sexto et probatur quod saltim diebus festivis tene- 
tur homo poenitentiam agere. Est argumentum : Finis praecepti de obser- 
vantia festorum est ut illis diebus requiescamus in Deo ; sed qui est in 
peccato mortali non requiescit in Deo: ergo nisi exeat a peccato, illis 
diebus peccat mortaliter. 

Nec sufficit dicere quod finis praecepti est ut requiescat homo corpo- 
raliter ab operibus servilibus; hoc enim est medium ad quietem spiritus 
et ad mente vacandum Deo. Ergo contra legem facit "qui, verba legis 
amplexus, contra legis nititur voluntatem", ut habetur in lege Non 
dubium, Cod. de legibus, et in regula Certum est, de regulis juris in 6 
[regula 88]. 

Confirmatur ex Levit. 16 (w. 30-31) : Sabbatum requietionis est; 


affligetis animas vestras... Ab omnibus peccatis vestris mundabimini. 


(1) S. Gregorius Magnus, Homiliae in Ezechielem, lib. 1, homil. 11. ML 76, 915. 
(2) S. Leo Papa, Epist. ad Theodorum, cap. 5. ML 54, 1013. 

14. — Pro decisione hujus dubii sit prima conclusio: Non tenetur 
homo statim post peccatum agere poenitentiam. Probatur primo ex com- 
muni consensu tam fidelium quam etiam sacerdotum. Non enim solli- 
citi sunt examinare quantum temporis transierit post peccatum absque 
poenitentia. Probatur secundo, quia praeceptum de poenitentia est affir- 
mativum: ergo non obligat nisi pro tempore necessitatis, sicut praece- 
ptum de baptismo et eucharistiae. Probatur tertio. Nam sequeretur quod, 
si statim teneretur peccator confiteri, vix posset unum peccatum mortale 
solum committere, quia statim committeret aliud contra praeceptum de 
poenitentia. Probatur sequela, quia post peccatum non tam cito poterit 
poenitere quin citius potuisset; non enim sunt duo instantia immediata, 
sed semper mediat tempus inter poenitentiam et contritionem. 

Secunda conclusio: Non tenetur homo habere contritionem quoties- 
cumque peccata memoriae sive speculative, sive practice occurrunt. 
Probatur, quia nullum aliud praeceptum obligat statim atque ejus mate- 
ria venit in mentem. V. gr. praeceptum fidei, spei et caritatis non 
obligant statim et quotiescumque proponitur menti. Ergo neque praece- 
ptum poenitentiae, quin potius saepe numero licitum erit homini habere 
se mere negative. Confirmatur. Quia obligatio actualis praeceptorum 
non consurgit ex eo quod materia praecepti venit in mentem, sed econ- 
verso: ideo tenemur memorare materiam praeceptorum, quia tali tem- 
pore obligant. 

Tertia conclusio: Non tenetur peccator divino praecepto vel humano 
diebus festis habere contritionem. Probatur. Quia praeceptum de obser- 
vantia praeceptorum praecipit opera virtutis et religionis ; sed contri- 
tio non est actus virtutis religionis, sed potius justitiae vel caritatis:: 
ergo non continetur directe in illo praecepto. Probatur item maxime, 
quia tale praeceptum non potest colligi necessaria conclusione ex divina 
lege vel humana, ut patebit ad sextum. 

Quarta conclusio: Praeceptum de confessione et contritione obligat 
in articulo necessitatis. Probatur. Quia omnia praecepta affirmativa, 
obligant suis temporibus, quae dantur esse tempore necessitatis. Quaeris 
quaenam sit articulus necessitatis? Omnes conveniunt saltim est quando 
est periculum mortis. Et ratio est manifesta, quia post peccatum tene- 
tur homo in hac vita agere poenitentiam aliquando. At vero si transit ille 
articulus necessitatis non relinquitur tempus ut agat poenitentiam. Ergo 
tunc tenetur homo agere poenitentiam. Sed est advertendum quod, quia 
sacramentum poenitentiae potest facere ex attrito contritum, sufficit 
homini ad satisfaciendum praecepto de poenitentia, si habeat attritio- 
nem simul confessione et absolutione; at vero si non est copia sacerdo- 
tis, in articulo mortis tenetur habere contritionem et petere illam a Deo, 
et dabitur ei. Ratio hujus est quia quomodolibet ista poenitentia sufficiat 

ad. reconciliandum hominem cum Deo, sufficiet etiam ad completionem 
praecepti. 

Quinta conclusio: Vix poterit assignari casus alius in quo divinum 
praeceptum de confessione obliget per se. Dicimus per se, quia per acci- 
dens potest contingere quod aliquis teneatur confiteri. V. gr., si vult 
recipere eucharistiam, vel ministrare tenetur: tunc enim ratione praece- 
pti de digne recipiendo sacramentum, tenetur communiter facere quod in 
se est ut digne recipiat. Ex quo sequitur quod, si ille homo non confi- 
teatur, unum tantum peccatum committit, quia indigne recipit eucha- 
ristiam. Ex quo rursus sequitur quod, in jure divino etiam est necessaria 
dispositio ei qui mortaliter peccavit, praemittere confessionem ante 
receptionem eucharistiae, ut habet communis opinio, quae videtur ma- 
gis probabilis. 

Sexta conclusio: Valde probabile est quod praeter articulum mortis 
tenetur homo agere poenitentiam et confiteri jure divino. Ita Soto ubi 
supra [d. 18, q. 1, a. 4, conci. 71. Et probat hoc, quia hoc sacramentum 
institutum est ad conciliandam amicitiam, ut nostra opera sint grata: 
ergo ante articulum mortis obligat praeceptum de poenitentia. Patet 
consequentia, quia non est verosimile quod haec reconciliatio divinae 
amicitiae tantum in articulo mortis sit in praecepto. Tunc enim homo 
non poterit ultra officia amicitiae exercere. Ad hoc enim liberamur a 
peccatis ut serviamus Deo, juxta illud Luc. 1 (v. 74) : De manu inimico- 
rum nostrorum liberati. Quod si aliquis instet interrogando quodnam 
tempus posset determinari, stando solo in jure divino: respondet Soto 
ubi supra, quod cum immineret periculum oblivionis peccati, teneretur 
peccator confiteri. Et probat ex fine ipsius praecepti, quod ordinatur ad 
confessionem integram omnium mortalium peccatorum. Sed ipsa integra 
confessio sine memoria peccatorum fieri non potest. Ergo tenetur homo 
obliviosus confiteri quando est periculum quod obliviscatur. 


Sed haec sententia non videtur nobis multum probabilis. Primo quia 
ex illa sequeretur quod peccator qui esset labilis memoriae, tenetur jure 
divino pluries confiteri quam alius qui esset tenacioris memoriae. Item 
sequeretur quod, si illud esset tempus adimpletionis praecepti confes- 
sionis jure divino, non potuisset Ecclesia determinare tempus unius 
anni pro omnibus fidelibus, nam qui sunt obliviosi, jure divino teneren- 
tur pluries confiteri. At vero nec confessarii nec fideles putant esse spe- 
ciale peccatum quod peccator, quantumlibet labilis memoriae, non con- 
fiteatur nisi semel in anno. 


Nos igitur respondemus et sit septima conclusio: Sicut sacramen- 
tum eucharistiae tenemur jure divino aliquoties recipere in vita, et 


etiam determinatio temporis relinquitur dispositioni Ecclesiae, sic 

etiam tempus praecepti confessionis nemo potest exacte determinare jure 
divino, sed hoc relinquit Christus Ecclesiae determinandum; ita sane 
ut qui adimpleverit praeceptum Ecclesiae de confessione, adimpleat 
etiam praeceptum divinum; et quando frangit praeceptum Ecclesiae in 
hac parte, frangit etiam divinum praeceptum uno eodemque peccato; 
quemadmodum peccat contra divinum praeceptum, quod est sabbata 
sanctifices, qui non servat dies festos ab Ecclesia institutos. Ex quo 
sequitur: valde probabile erit quod Soto ubi supra advertit quod, qui 
non est confessus semel in anno, adhuc tenetur confiteri etiam ante 
aliam quadragesimam, et semper manet in peccato omissionis quandiu 
est in memoria ut confiteatur semel in anno. Ratio est quia ex divino 
praecepto tenetur confiteri quando Ecclesia determinaverit. Verum ta- 
men est quod divus Antoninus 3 p., tit. 4, cap. 19, $ 5 dicit quod virtute 
praecepti ecclesiastici non tenetur homo peccator, si non est confessus 
in quadragesima illo anno, confiteri usque ad aliud pascha. Nihilomi- 
nus nos, considerantes ecclesiasticum praeceptum ut determinativum 
divini praecepti, semper obligamus illum peccatorem ut quam primum 
poterit confiteatur, ita ut non sit licitum illi expectare aliud pascha. 
Magister autem Soto ubi supra ait quod qui in paschate non recipit 
eucharistiae sacramentum, non tenetur communicare usque ad aliud 
pascha. Et ratio est quia determinatio ecclesiastici praecepti est limitata 
ad pascha, videlicet a dominica in Ramis usque ad dominicam in Albis. 
Ceterum determinatio ecclesiastici praecepti de confessione obligat pec- 
catorem ut post peccatum intra annum confiteatur. Et idcirco quoties- 
cumque verificatur quod post peccatum transivit annus et non confite- 
tur, semper omittit; quemadmodum qui intra annum tenetur restituere, 
non deobligatur quia transivit annus, sed semper omittit quandiu non 
restituit. Et hic modus dicendi videtur nobis valde probabilis et potest 
practicari. Sed intelligenda est haec sententia quantum attinet ad rece- 
ptionem eucharistiae, nisi forte fuerit excommunicationis censura epi- 
scopalis contra eos qui non communicaverunt in paschate, donec com- 
municent. Quae quidem censura non habetur in jure, sed singulis annis 
fertur ab episcopis, vel est synodalis. Unde sequitur quod qui illam 
ignorat, non incurrit excommunicationem. 


Similiter etiam observandum est quod, quando confessarius bona ra- 
tione ductus dilatat absolutionem peccatori, [et] consequenter commu- 
nionem, tunc peccator non incurrit excommunicationem, saltim in foro 
conscientiae; sed neque in foro exteriori, si confessarius reddat testi- 
monium episcopo quod ipse dilatavit communionem. Non autem dicat 
quod dilatavit absolutionem, hoc enim esset revelare sigilli secretum. Ce- 
terum quod ipse non communicaverit, publicum est in ecclesia paro- 

chiali, et potest dilatari communio aliqua alia ratione quam propter 
peccatum praesens poenitentis. Neque episcopus poterit interrogare 
amplius quare dilataverit. 

Dicimus ergo quod in isto casu ille homo adimplet praeceptum eccle- 
siasticum et divinum communicando ex imperio confessarii in die As- 
censionis vel Pentecostes vel antea. Ratio est quia ipsummet praeceptum 
ecclesiasticum in ipsomet cap. Omnis utriusque sexus facit praedictam 
exceptionem, et dat facultatem confessario legitimo ut possit dilatare 


communionem. 
15. — Et denique circa praedicta, alia minutiora dubia dissolvenda 
sunt. 


Primum dubium: quodnam dicatur periculum mortis, ut teneatur 
jure divino homo confiteri. 

Ad quod respondetur moraliter esse judicandum quando sit speciale 
periculum mortis. Nam de communi periculo in quo sumus omnes mor- 
tales, nescientes diem neque horam, nullus est scrupulus; alias teneretur 
peccator statim post peccatum confiteri. Est autem optimum consilium 
evangelii, ut semper vigilemus et simus parati, quia nescimus diem ne- 
que horam. Alia vero sunt pericula de quibus nemo dubitat quin tenea- 
tur peccator in illis constitutus confiteri: v. gr., milites aggressuri bel- 
lum congressum, longam navigationem, maxime si secum non deferunt 
confessarium ; immo vero si in ipsa navigatione non esset periculum, si 
tamen intra annum non esset peragenda navigatio, teneretur peccator 
confiteri, ut optime notat Cano in quinta parte suae Relectionis circa 
tertium casum, ubi assignat optimam differentiam inter praecepta quae 
sunt determinata infra certum tempus implenda, ut v. gr. praeceptum 
de jejunio quadragesimali, et alia praecepta quae non sunt cum deter- 
minatione temporis, ut est praeceptum de baptismo. Similiter praece- 
ptum de confessione semel in anno non determinat diem aut mensem 
neque festum in quo fiat confessio. Dicit ergo ille quod priora praecepta 
non tenemur praevenire, posteriora vero tenemur anticipare impletionem 
illorum, quando probabiliter judicamus quod postea erit impedimentum 
adimplendi. Sunt etiam alia pericula quae cadunt sub dubitatione, et 
potest dari varium judicium de hujusmodi, an teneantur homines con- 
fiteri. V. gr., si est pestis in republica; item quando aliquis ingreditur 
in torneamenta vel hastiludia. In hujusmodi periculis poterit quisque 
arbitrari an obligentur ad confessionem. Et quamvis sit tutius in hujus- 
modi periculis confiteri, non tamen est prudentis theologi obligare ho- 
mines in hujusmodi casibus universaliter ad confessionem. Et ratio est 
manifesta, quia plurimi non sunt facturi talem confessionem, et pecca- 
bunt mortaliter propter conscientiam erroneam. 


QUAEST. VI, ART. 5 685 


16. — Quaeri etiam potest, an cum aliqui casus reservati summo pon- 
tifici; conceduntur per diplomata in articulo mortis, intelligantur con- 
cessi in quocumque periculo mortis, saltim secundi generis. 


Ad quod respondendum est cum magistro Cano, ubi supra, et aliis 
modernis, quod aliud est periculum mortis, et aliud articulus mortis. 
Est enim periculum mortis in illis rebus et occasionibus unde mors 
[solet] frequenter accidere, ut in actuali congressione belli. At vero 
articulus mortis dicitur quando aliquis jam in particulari est constitu- 
tus in certo periculo, unde judicio prudentum certa mors imminet, vel 
à morbo, vel a vulnere, vel a sententia capitali judicis. Quare in hujus- 
modi articulo locum habent diplomata, non autem in primis periculis, 
praesertim quando homines voluntarie in illis se constituunt. 


17. — De partu vero feminarum varium est judicium, tum quia non 
omnibus est aequale periculum ut omnes teneantur confiteri. Sed hoc 
per causas naturales, secundum temporis circumstantiam et dispositio- 
rem feminae, judicandum est. Non tamen illis concedenda est absolutio 
ac si essent in mortis articulo, quousque jam in ipso partu incipiant 
periclitari; eo quod raro contingit in hujusmodi labore feminas peri- 
clitari. 


18. — Sed rogat aliquis, an teneatur peccator confiteri ut evitet alia 
peccata, maxime quando experientiam habet quod, nisi cito accedat ad 
sacramentum poenitentiae, facile labitur in alia peccata. 


Aliqui scrupulosi solent affirmative respondere. Sed nobis nulla vi- 
detur ratio convincens quod ille homo teneatur pro tunc speciali obli- 
gatione praecepti de confessione ; sed solum tenebitur praecepto, v. gr. 
non fornicandi, vel non furandi, vel non occidendi, si haec sunt peccata 
ad quae proclivis est. Et tunc tenetur adhibere media convenientia ad 
evitanda hujusmodi peccata. Quod si non adhibuerit, solum peccat pec- 
catum fornicationis, quia videns se esse in periculo fornicandi, non 
adhibet media convenientia ut non fornicetur. 


Ubi maxime advertendum est quod, si homo sciens et prudens, pro- 
pter experientiam quam jam habet de se ipso, quod est in periculo for- 
nicandi, etiamsi postea non fornicetur actu, nihilominus jam peccavit, 
quia non adhibuit medium conveniens ad evitandam imminentem forni- 
cationem. Et hoc maxime verum habet in illis qui propter infirmitatem 
carnis peccant, et ex alia parte habent experientiam quod per susce- 
ptionem sacramenti poenitentiae praeservantur multo tempore a peccato. 


19. — Relinquum est ad argumenta in principio dubii posita [nn. 
8-13] respondere. 


Ad primum, quod erat divi Thomae, quod statim tenetur homo de- 
sistere a peccato, quantum ad hoc quod est cessare ab actu peccati vel 

ab omissione praecepti, non autem quantum ad hoc quod statim teneatur 
delere culpam habitualem. Et hanc esse mentem divi Thomae patet ex 
ipso loco citato, ubi loquitur de restitutione facienda, ad quam tenetur 
homo ex vi praecepti negativi de non retinendo alienum invito domino; 
quod fundatur in illo praecepto, non furaveris, et idcirco statim tenetur 
homo restituere ut exeat a peccato actuali quod committit retinendo 
alienum. At vero praeceptum de poenitentia affirmativum est, sicut 
praeceptum fidei, spei et caritatis, neque fundatur in negativo, quamvis 
includat negativum de actu contrario; sicut omnia praecepta affirmativa 
includunt negativum, v. gr. praeceptum dilectionis Dei includit nega- 
tivum de non odio habendo Deum, ita praeceptum poenitentiae, quod 
secundum se est affirmativum, includit consequenter negativum, ne quis 
sit impoenitens contrarie ad actum poenitentiae. Et idcirco non poeni- 
tere est contra praeceptum affirmativum, quod non obligat pro semper. 
Ceterum quod ait divus Thomas in hoc articulo 5, quod tenetur homo 
poenitere quando peccata memoriae occurrunt, non est universaliter in- 
telligendum quotiescumque occurrunt, sed in articulo necessitatis adim- 
plendi praeceptum affirmativum. Quod si tunc peccata, facta diligentia, 
non occurrunt memoriae, non tenetur homo pro tunc poenitere, sed 
excusatur a peccato contra praeceptum de poenitentia. 


20. — Ad secundum argumentum respondetur nego consequentiam. 
Et ratio discriminis est quia non sumus domini salutis et vitae corpora- 
lis, sed solummodo custodes et usufructuarii. Unde qui seipsum occidit 
aut laedit notabiliter, peccat non solum contra caritatem, sed etiam 
contra justitiam, quia dominium vitae et salutis particulare reservatur 
soli Deo. Ceterum bonorum spiritualium sumus domini. Quam diffe- 
rentiam colligunt theologi ratione et auctoritate. Ratione quidem quia 
illorum bonorum sumus domini quae nostra libera industria comparan- 
tur. Et quia gratia et virtutes dantur nobis mediante operatione liberi 
arbitrii, vel etiam ita dantur ut per operationem liberi arbitrii conser- 
ventur vel amittantur, ideo sumus domini ipsarum. At vero vita corpo- 
ralis datur ab auctore naturae per modum naturae, et ita conservatur ab 
ipso. Nam quamvis nos comedentes et bibentes conservemus vitam, tamen 
ista conservatio non fit per se actionibus moralibus, nam et amentes 
comedunt et bibunt ut conservent vitam. Conservatur itaque vita cor- 
poralis applicando activa passivis, sive ipsa applicatio sit moralis, sive 
non. Item probatur auctoritate Eccli. 15 (v. 14) : Deus ab initio creavit 
hominem, et reliquit eum in manu consilii sui, ut esset dominus suarum 
operationum in ordine ad finem ultimum. Praeterea haec differentia 
probatur a posteriori. Quia si spiritualium bonorum non essemus domi- 
ni, sequeretur quod justus non posset peccare unum peccatum mortale, 
quoniam simul committeret aliud contra justitiam, v. gr. unum peccatum 

fornicationis et alterum contra justitiam, quia destruxit gratiam et 
virtutes alienas. 


Ex hac differentia sequitur unum corollarium: quod licitum est no- 
bis ligare hominem qui vult se occidere ne se occidat, sicut si vellet 
alium occidere; non autem possumus ligare hominem volentem ire ad 
fornicandum, nisi forte fuerit ejus praelatus vel superior. 


21. — Ad tertium respondetur nego consequentiam, quia injuriam 
factam proximo tenemur recompensare propter ejus utilitatem et com- 
modum, sed offensam factam Deo ipso non propter ejus commodum. At 
vero ipse Deus propter offensam sibi factam non laeditur in aliquo. Ipse 
enim qui permittit peccata, reducit hominem ad ordinem justitiae vindi- 
cativae, si tamen opportune poenitentiam egerit. Unde totum damnum 
illius offensae reducitur in offendentem, et idcirco tota utilitas et com- 
modum poenitentiae est ipsius poenitentis. Quare Deus misericorditer 
mandat sibi talem satisfactionem fieri, et eo tempore sicut ad salutem 
nostram expediebat ; unde resultat debitus honor. Tunc igitur tenebimur 
satisfacere Deo et agere poenitentiam, quoniam nobis ipsis tenebimur 
procurare bona spiritualia, scilicet in articulo necessitatis nostrae. 


Ad confirmationem nego consequentiam. Et ratio differentiae est 
quia bonorum spiritualium proximi non sum dominus, sed tantum custos. 
Unicuique enim mandavit Deus de proximo suo (Eccli. 17, 12). Ceterum 
bonorum meorum spiritualium sum dominus, et idcirco non teneor sta- 
tim adquirere illa bona spiritualia et exire a peccato. 

22. — Ad quartum nego consequentiam. Et ad probationem illam, 
scilicet quod licitum est facere, est licitum velle, respondetur concedendo 
antecedens. Verumtamen differre poenitentiam non est proprie aliquid 
facere; potius tamen est non facere. Quapropter non sequitur quod sit 
licitum velle non facere. V. gr., licitum est hodie non audire missam, et 
etiam positive velle [non] audire missam est peccatum veniale, quia est 
actus otiosus. Sic enim dicimus, aliquando erit licitum non agere poeni- 
tentiam, et tamen velle non agere poenitentiam erit otiosum, nec ullo 
fine potest honestari. Nihil enim potest ita instari ut teneatur homo prius 
illud facere, quam exire a culpa per contritionem. 


Ad confirmationem respondetur quod velle manere in peccato habi- 
tualiter et ad tempus, semper est peccatum, licet non semper mortale, ut 
dictum est. Ceterum si quis vellet permanere habitualiter in peccato 
usque ad mortem, peccaret mortaliter, quoniam habet pro objecto fina- 
lem impoenitentiam ; sicut etiam peccaret mortaliter si vellet non agere 
poenitentiam Christianus. 


23. — Ad quintum respondetur quod illud periculum incidendi in 
aliud peccatum quando homo non agit poenitentiam prioris peccati, est 

commune periculum omnibus qui peccant mortaliter, et ideo pro tunc 
non est obligatio poenitendi. Ceterum si quis ex propria experientia 
cognoscat se facillime ex uno peccato in aliud incidere, nisi statim poe- 
niteat, tenetur quidem poenitere; sed non speciali praecepto poeniten- 
tiae, sed eo praecepto quo tenetur aliud peccatum evitare. 

24. — Ad sextum vero Scotus et Gabriel 3 d., et Summa angelica 
verbo Feriae, dominus Antoninus 1 p., tit. 9 dicunt quod diebus festis 
saltim dominicis tenentur christiani Deum super omnia, diligere, et si 
sunt in peccato, tenentur habere contritionem, quia naturaliter possunt 
diligere Deum. Nihilominus sententia communis est in oppositum. Et 
ratio est quoniam non tenemur ita servare praecepta, ut semper attin- 
gamus ad finem legislatoris. Sed tenemur ad media quae lege praeci- 
piuntur. V. gr., finis praecepti jejunii quadragesimalis est elevatio 
mentis in Deum, non tamen frangit illud praeceptum qui non elevat 
mentem in die jejunii ad Deum, sed satisfacit praecepto non comeden- 
do nisi semel in die, ut de ratione jejunii est. Immo vero si excesserit 
in comestione piscium et potatione vini, non peccat contra praeceptum 
de jejunio quadragesimali, sed peccat contra virtutem temperantiae, 
sicut peccaret in alia die. Sic ergo dicimus quod finis omnium praecepto- 
rum est caritas. Et tamen non frangit praecepta qui servat ea sine cari- 
tate, v. gr., qui dat eleemosynam quando tenetur dare, existens alias 
in peccato mortali. Ita etiam servat diem festum qui non se exercet in 
opere servili et adest sacrificio missae, etiamsi sit in peccato mortali. 

Ad replicam factam ex regula juris, [respondetur] quod tenetur 
legem communis legislatoris et voluntatem servare, ita ut legitimus sen- 
sus ipsius legis servet, et non tantum verba materialiter; non autem 
tenemur servare fidem legislatoris, quod est quasi circumstantia prae- 
cepti. 

Ad confirmationem, respondetur quod jam cessavit lex vetus. Item 
quod ibi est sermo de festo quodam partiali, quod erat festum propitia- 
tionis, sicut modo est festum paschae, in quo tenentur homines facere 
quod in se est ut sanctificentur ; non autem loquitur de omni festo. 

25. — Dubitatur tandem circa tertiam, conclusionem, divi Thomae, 
an jure divino teneatur homo confiteri ante sumptionem eucharistiae, de 
qua diximus q. 80, a. 4 et 5 tertiae partis. 

Nunc autem sufficit partem affirmativam asserere, non solum tam- 
quam probabiliorem, sed etiam tutiorem, et doctrinae concilii Triden- 
tini magis conformem sess. 13, cap. 7 et can. 11, quibus in locis decla- 
ratur necessarium esse praemittere confessionem eum qui conscientiam 
habet peccati mortalis; ubi concilium videtur profecto explicare jus 
divinum, et insuper excommunicat ipso facto eos qui contrarium docue- 
rint, vel publice defenderint vel praedicaverint. De hac re vide Cano. 

quinta parte Relectionis de poenitentia prope finem, et Soto in 4, d. 17, 
q. l, a. 4. Ratio potissima hujus assertionis est et fundatur in illud 
Apostoli I ad Cor. 11 (v. 28) : Probet autem seipsum homo etc. Sed pro- 
batio legitima in nova lege non est ea solum quam quis facit coram 
semetipso, sed quam facit in foro conscientiae apud judicem legitimum 
ilius fori, qualis est sacerdos habens jurisdictionem. Igitur ut homo 
faciat quod in se est, ut digne accedat ad tantum sacramentum in figu- 
ra amici invitati ad divinam mensam., necesse est quod post peccatum 
mortale examinetur a legitimo pastore, ut digne accedat ad mensam 
Domini. Etenim omnia alia examinatio quam facit peccator coram se- 
metipso dumtaxat, minus certa est quam examinatio quae fit in confes- 
sione, accedente absolutione sacerdotis, ut existimetur homo esse in 
gratia. Et idcirco sacrum concilium non dixit quod praecipiebat ita fieri, 
sed explicuit testimonium Apostoli dicentis, probet seipsum etc. 

26. — Circa eamdem conclusionem notandum est quod Durandus in 
d. 17, q. 14 [dubitat] an statutum illud Ecclesiae de confessione se- 
melin anno in illo cap. Omnis utriusque, sit praeceptum, an solum exhor- 
tatio. Et ratio ejus est quia in illo cap. nullum est verbum unde colli- 
gatur praeceptum confessionis. Solum enim dicitur, quod confiteatur 
peccator proprio sacerdoti, et injunctam poenitentiam studeat adimple- 
re. Ceterum illa poena quae ibi apponitur, quod vivens ab ecclesiae in- 
gressu arceatur, et moriens Christiana careat sepultura, refertur ad 
illum qui in paschate non sumpserit eucharistiam, de qua sumptione 
dicit Durandus esse praeceptum. Item assignat aliam rationem, quare 
de sumptione eucharistiae sit praeceptum ecclesiasticum, non autem de 
confessione, propterea quod Ecclesiae non potest constare quis confitea- 
tur omnia peccata sua; unde frustra esset praeceptum et illa poena 
apposita. Potest autem constare quis non communicat; est idcirco prae- 
ceptum de communione cum illa poena conveniens. 

Nihilominus communis sententia theologorum et jurisperitorum est 
in oppositum, et communis usus omnium fidelium id confirmat. Nam 
etiam illi qui non debent communicare existimant se ex praecepto Eccle- 
siae debere semel in anno confiteri. Item ipsi praelati Ecclesiae solent 
eos excommunicare qui non sunt confessi. Unde ad argumentum Durandi 
respondetur quod, quamvis Ecclesia non possit per se occultorum pecca- 
torum praecipere confessionem publicam, potest tamen divinum prae- 
ceptum de confessione determinare quo tempore impleatur, et excom- 
municare in foro conscientiae ipsos transgressores. Et talis excommuni- 
catio fertur supra omissionem adimplendi illud praeceptum, quantum- 
libet illa omissio sit secreta; quemadmodum etiam in jure communi sunt 
excommunicationes ipso facto incurrendae, quamvis omissiones vel 
commissiones peccatorum sint secretae. V. gr., ipso facto est excommu- 

nicatus qui profert haeresim quam mente tenet, etiamsi proferat in 
secretissimo loco. Similiter inquisitores haereticae pravitatis excommu- 
nicantur ipso facto, si ex passione et malo affectu procedunt contra 
haereticos, vel etiam omittunt procedere contra aliquem ex aliquo hu- 
mano affectu. Et tamen profecto talis omissio non est aliquid sensibile. 
Nihilominus quia est omissio actus sensibilis, subjecta est excommunica- 
tioni ecclesiasticae. Sic igitur hic, quia ipsa confessio quae praecipitur 
tempore certo fieri coram proprio sacerdote, est aliquid sensibile in illo 
tribunali conscientiae, idcirco praelatus ecclesiasticus, qui est superin- 
tendens etiam in illo tribunali, potest excommunicare omittentem confi- 
teri, etiamsi talis omissio non possit neque debeat judicari ab ecclesia- 
stico tribunali in foro exteriori, sicut potest judicari omissio commu- 
nicandi. 

Nota tamen quod praeceptum confitendi semel in anno potest adim- 
pleri ante quadragesimam. Quod si in quadragesima peccavit homo mor- 
taliter, tenebitur confiteri solum propter necessitatem sumendi eucha- 
ristiam. Si autem non est communicaturus, vel quia non est copia sacra- 
menti, v. gr. si navigat, vel quia non est aetatis convenientis, ut pueri 
novem vel decem annorum, non tenetur confiteri in quadragesima. 

27. — Denique nota quod, quamvis in illo capitulo juris celebre, 
Omnis utriusque sexus, videatur eadem ratio de confessione et eucha- 
ristiae sumptione, quantum ad illos qui ad annos discretionis pervene- 
rint, teneantur ad utrumque, antiquus usus Ecclesiae declarat quosdam 
pueros ad annos discretionis ita pervenire ut teneantur confiteri, si 
mortaliter peccaverint, non autem eucharistiam sumere. Et ratio hujus 
differentiae sumitur ex natura utriusque sacramenti. Requiritur enim 
major discretio ad eucharistiam digne tractandam quam ad confessio- 
nem. Cujus ratio rursus est quia ad confessionem, eo quod est de pecca- 
tis mortalibus, qui ut implurimum committuntur contra praecepta na- 
turalia, non requiritur tam perfecta explicatio fidei sicut ad sumptio- 
nem eucharistiae dignam, quae continet corpus et sanguinem Christi, 
transsubstantiatis substantiis panis et vini in corpus et sanguinem, quod 
quidem est difficillimum et requirit majorem capacitatem intellectus ut 
proponatur credendum tale objectum, elevatum supra omnem rationem 
naturalem. Et idcirco apud indos, propter incapacitatem naturae illius, 
non est in usu propter reverentiam sacramenti porrigere eucharistiam, 
nisi forte paucis majoris capacitatis et aliis in articulo mortis. Quam 
ob causam etiam apud nos, sanctum et religiosum erit pueros in arti- 
culo mortis, qui sunt capaces sacramenti poenitentiae, communicare, ut 
adimpleant praeceptum illud: Nisi manducaveritis carnem, non solum 
in voto, sed etiam in re, siquidem possibilis est. 

Quod si aliquis interroget, ad quam aetatem necesse eat pueros per- 
venire ut liceat in paschate communicare et ut obligemus illos ad com- 
municandum, respondetur quod regulariter loquendo non sunt obligandi 
ad communicandum quousque quatuordecim annos impleverint. Hic 
enim est usus Ecclesiae et in Ecclesia religiose observatus. Cujus ratio 
esse potest, quia in illa aetate perveniunt homines ad annos pubertatis 
et ad majorem concupiscentiae pugnam. Hoc autem sacramentum effe- 
ctum habet contra camis concupiscentiam. Ex quo sequitur quod femi- 
nae ut implurimum possunt communicare in minori aetate, quia citius 
perveniunt ad usum rationis. Et idcirco Ecclesia ad matrimonium con- 
trahendum judicavit in muliere sufficere duodecim annos, in viro autem 
quatuordecim annorum aetate. Et in his omnibus prudentia opus est, 
et habere rationem educationis puerorum religiosae, ut citius possint 
ad eucharistiam accedere, ex consilio prudentis confessarii. Obligare 
illos ad eucharistiam recipiendam, excepto in paschate, non audeo nec- 
consulo ut aliquis illos obliget illius aetatis. Hactenus de isto articulo. 


ARTICULUS SEXTUS 


Utrum possit cum aliquo dispensari ne confiteatur homini 


1. — Prima conclusio: Sicut papa non potest dispensare ut ali- 
quis salvetur sine baptismo, ita neque quod salvetur sine confes- 
sione secundum quod homo obligatur ex vi sacramenti. 

Secunda conclusio: Ecclesia potest dispensare secundum quod 
obligatur homo praecepto ecclesiastico quantum ad determinatio- 
nem temporis. 

à. — Contra primam conclusionem et ejus fundamentum arguitur 
primo ex illo Mat. 18 (v. 18) : Quaecumque solveritis super terram, erunt 
soluta et in caelo, ubi videtur Christus Dominus universalem potestatem 
dedisse Ecclesiae solvendi et ligandi. Ergo summus pontifex potest 
deobligare hominem ab obligatione confitendi. 

Arguitur secundo. Summus pontifex potest dispensare in obligatione 
voti et juramenti; et tamen divino jure tenetur homo adimplere votum 
et juramentum: ergo Ecclesia habet potestatem dispensandi in prae- 
ceptis divinis. 

3. — Ad primum argumentum respondetur quod ipse usus Ecclesiae 
declarat qualem et quantam potestatem acceperit ab ipso Christo Do- 
mino. Nam, sicut ait Apostolus II ad Cor. 10 (v. 8), non receperunt 
Apostoli potestatem in destructionem, sed in aedificationem Ecclesiae, 
nimirum ut potestas extendatur ad ea. quae conveniunt communi fide- 

lium commodo. Un.de quia baptizari et confirmari pertinent ad commu- 
ne commodum Ecclesiae et fidelium, non potest summus pontifex dispen- 
sare ut aliquis sine baptismo salvus fiat, vel qui mortaliter peccavit sine 
confessione, eo modo quo sacramentum obligat. 

Ad secundum solent aliqui thomistae respondere quod, cum summus 
pontifex dispensat in voto vel juramento, non dispensat in ipso jure 
divino, sed in eo quod est humani juris. Et quia vinculum voti et jura- 
menti oritur etiam ex mea voluntate in particulari, ex hac parte est 
dispensabile. Et afferunt pro hac sententia divum Thomam 2. 2, q. 88, 
a. 10 ad 2 ubi ait quod “cum praelatus dispensat in voto, non dispensat 
in praecepto juris divini, sed determinat id quod cadebat sub obligatione 
deliberationis humanae". 

4. — S&d contra istum modum dicendi arguitur. Nam si papa cum 
dispensat in humano voto solum dispensat in humana lege et obligatione, 
sequitur quod absque aliqua causa potest dispensare, saltim ut factum 
teneat. At vero nulla dispensatio in hujusmodi votis valida esse cense- 
tur vel creditur sine rationabili causa. Sequela vero probatur. Quia in 
lege humana, si legislator dispensat, valet dispensatio, etiamsi peccet 
dispensando. 

Arguitur secundo. Sequitur quod [si] ideo papa potest dispensare in 
voto, quia homo propria voluntate se subjicit vinculo voti, quod etiam 
potest dispensare in matrimonio, siquidem propria voluntate homines 
se ligant. 

Arguitur tertio. Sequitur quod si vinculum voti esset humana volun- 
tate inductum, quod etiam ante legem evangelicam, immo in lege naturae 
per civilem potestatem posset dispensari. Patet sequela, quia quidquid 
per humanam potestatem obligationis oritur, potest etiam per supremam 
humanam potestatem dissolvi. 

5. — Propter haec argumenta videtur melius modus dicendi ille prior 
a nobis assignatus, videlicet quod usus Ecclesiae declaratur in quibus 
oportet Ecclesiam dispensare et in quibus non habeat potestatem dispen- 
sandi. 

Ad testimonium divi Thomae respondetur quod ipse ibidem explicat 
mentem suam. Ait enim quod, *sicut ex lege naturali et divina tenemur 
implere votum, ita eodem jure tenemur legibus humanis superiorum. 
Sicut et quemadmodum cum dispensatur in lege humana, non fit ut non 
obediatur legi humanae, ...sed fit ut quod erat lex, non sit lex in tali 
casu; ita etiam auctoritate superioris dispensantis fit ut hoc quod conti- 
nebatur sub voto, non contineatur, inquantum determinatur a praelato 
in isto casu hoc non esse congruam materiam voti". Itaque secundum 
divum Thomam, per dispensationem mutatur materia, non lex divina. 
Mutatur autem materia ex parte qua cadit sub obligatione quae oritur 

ex humana deliberatione, quae non potest omnia circumspicere et pro- 
videre. 

Quare autem non possit Ecclesia dispensare in quolibet vinculo quod 
humana deliberatione contrahitur, v. gr. in vinculo matrimonii praeser- 
tim consummati, et in vinculo voti solemnis religionis approbatae, secun- 
dum communem theologorum et thomistarum, profecto non aliunde po- 
test ratio assignari nisi ex parte convenientiae vel disconvenientiae ad 
commune bonum Ecclesiae. Et quia majora inconvenientia sequeren- 
tur si vinculum matrimonii et status religionis non esset perpetuum, 
sed ejus dispensationem pertineret ad humanum judicium, etenim tur- 
baretur humana respublica et ecclesiastica, si ex monachis fierent uxo- 
rati et viceversa, idcirco talis dispensationis potestas non existimatur a 
plurimis theologorum data Ecclesiae. Quamvis sint opiniones quorum- 
dam canonistarum et theologorum quod papa habet potestatem dispen- 
sandi in matrimonio rato non consummato, et in voto solemni religionis, 
quando expedierit bono communi ipsius Ecclesiae. 

Nos autem existimamus, sequentes doctrinam divi Thomae, quod 
magis expedit ad bonum commune Ecclesiae quod qui est in statu reli- 
gionis, non descendat ad inferiorem statum matrimonii, quam possit 
expedire omnis alia convenientia. Quemadmodum magis expedit ad bo- 
num Ecclesiae quod in omni eventu secretum sigilli confessionis ser- 
vetur, quam omnis alia convenientia et commoditas quae posset oriri ex 
revelatione talis secreti ; et idcirco in nullo eventu potest summus pon- 
tifex dispensare quod fiat talis revelatio. Ceterum lex matrimonii rati 
consummati divina dispensatione irritatur in favorem Christianae reli- 
gionis; ut v. gr., quando ex duobus infidelibus conjugatis alter converti- 
tur ad fidem Christi, altero nollente converti nec sine injuria creatoris 
conversari, tunc dissolvitur matrimonium. Si fidelis ducit uxorem fide- 
lem, similiter in favorem status religionis matrimonium ratum non 
consummatum dissolvitur per professionem solemnem alterius in reli- 
gione approbata. Et haec dissolutio non fit ex dispensatione pontificis, 
sed divino jure evangelii, quod constat apostolica traditione. Nunquam 
enim in Ecclesia inventum est quod aliquis pontifex dispensaverit in 
tali casu. At vero si rursus posset summus pontifex dispensare cum illo 
religioso ut ducat uxorem, jam ille homo, vivente priore uxore, haberet 
alteram uxorem, et esset facilior dispensatio cum illo qui transit per 
statum religionis post primum matrimonium, quam cum illo qui esset 


obligatus matrimonio rato non consummato ut possit ducere aliam 
uxorem. 


13-* 


QUAESTIO SEPTIMA 


De qmdditate confessionis 


Revera haec quaestio apertissima est, et ex praedictis in 3 p. colligi 
potest diffinitio confessionis. 

Divus Thomas in art. 1 quatuor definitiones confessionis ponit. 

Prima est divi Augustini: Confessio est per quam morbus latens spe 
veniae aperitur. Nomine autem morbi intelligitur peccatum. Quod qui- 
dem quandoque, licet sit publicum, tamen aperitur in foro conscientiae 
sacerdoti loco Christi. Aperitur etiam ipse actus interior et intentio 
quibus peccatum exterius publicum commissum est. Illud autem, quod 
spe veniae, intelligitur quod talis apertio latentis morbi sit habenti pote- 
statem condonandi. Alias non poterat aperiri morbus spe veniae. 

Secunda diffinitio est divi Gregorii: “Confessio est detestatio pecca- 
torum et ruptio vulneris" (1). Haec diffinitio intelligatur non solum de 
detestatione interiori, sed etiam exteriori. In eo autem quod dicitur, et 
ruptio vulneris, intelligatur fieri coram medico, qui habet potestatem 
medendi vulneribus. 

Quidam vero diffiniunt quod confessio est: coram sacerdote pecca- 
torum legitima declaratio. Et in eo quod dicitur /egitima, intelligitur 
quod fiat sacerdoti habenti potestatem et habeat alias conditiones neces- 
sarias ad sacramentum. 

Quarta diffinitio est: confessio est sacramentalis delinquentis accusa- 
tio ex erubescentia et per claves Ecclesiae satisfactoria, obligans ad poe- 
nitentiam injunctam peragendam. Haec quarta diffinitio videtur nobis 
minus bene constituta secundum artem definiendi. Nam in eo quod di- 
cit. accusationem ex erubescentia procedere, improprie loquitur, immo 
vero erubescentia consequitur ipsam confessionem et accusationem. Nisi 
forte dicatur quod loquitur de erubescentia coram Deo, quae quidem 
causa est ut homo se accuset coram sacerdote. Item praedicta diffinitio 
ponit aliquid quod est in opinione, scilicet obligans ad poenitentiam 
injunctam. Item haec obligatio non oritur ex ipsa accusatione, sed ex 


(1) S. Gregorius, Homiliae 40 in Evangelia, homll. 40, n. 2. ML 76, 1302. 

potestate clavium. Nihilominus divus Thomas has omnes diffinitiones 
ait esse competentes, quia in eis tangitur et substantia actus, et mate- 
ria circa quam versatur, scilicet peccatum, et cui fiat manifestatio, et 
causa, scilicet spes veniae, quae est causa finalis, et effectus, scilicet 
absolutio. Verum est tamen quod in diffinitione divi Augustini et divi 
Gregorii non haec omnia explicite tanguntur. 


Nos igitur ex omnibus istis diffinitionibus unam colligimus: Confes- 
sio est coram proprio sacerdote peccatorum cum dolore declaratio ut 
virtute clavium absolvatur. Probatur et explicatur quod haec sit bona, 
diffinitio. Quia modo agimus de confessione, secunda parte integral! 
sacramenti poenitentiae: ergo debemus illam explicare prout est apta 
materia ad formam sacramentalem. Unde sequitur quod sola narratio 
peccatorum si fiat sine dolore, non est confessio, etiamsi fiat coram sa- 
cerdote. Similiter etiam judicio nostro non adimplet praeceptum de 
confessione semel in anno, qui non accedit ad confessionem eum animo: 
quaerendi remedium animae virtute clavium. Non dico quod accedat 
sufficienter dispositus ut statim absolvatur, ad hoc quod adimpleat tale 
praeceptum ; sed dico quod debet accedere cum animo adquirendi talem 
dispositionem et sequi debet consilium sacerdotis. Et iste talis adimple- 
bit praeceptum illud, etsi postea retrocedat. Ceterum praeceptum de 
sumenda eucharistia non aliunde implet, nisi revera communicet in 
paschate aut paulo post, ad arbitrium sacerdotis. Si autem ipse peccator 
indigne communicet in paschate absque absolutione sacerdotis, nihilo- 
minus adimplevit praeceptum ecclesiasticum de communione quantum 
ad determinationem temporis, et idcirco non incurrit excommunicatio- 
nem episcopalem aut synodalem contra eos qui non communicaverunt 
in paschate. 


ARTICULUS SECUNDUS 


Utram confessio sit actus virtutis 


Advertendum est quod ipsa confessio est actus elicitus a virtute poe- 
nitentiae. Non enim requiritur ad hoc quod sit actus elicitus alicujus 
virtutis quod sit in eadem potentia in qua est virtus, sed sufficit quod 
per se habeat rationem formalem ipsius virtutis et per se referatur ad 
eumdem finem. Sicut v. gr., oratio mentalis est in intellectu, et tamen est 
actus elicitus a virtute religionis quae est in voluntate, sic etiam actus 
exteriores dicuntur eliciti quantum ad suam rationem formalem ab illis 
virtutibus a quarum fine per se primo ordinantur, ut confessio fidei 
elicitur a fide, confessio sacramentalis a virtute poenitentiae. Ceterum 
imperative potest procedere ab aliis virtutibus, ut a caritate vel religione. 


QUAESTIO OCTAVA 


De ministro confessionis 


ARTICULUS PRIMUS 


Utrum sit necessarium sacerdoti confiteri 


Conclusio est affirmativa et certa secundum fidem. Patet in con- 
cilio Florentino, et maxime in cap. Orrvnis utriusque sexus. Et ratio divi 
Thomae congruentissima est, videlicet: gratia quae in sacramentis datur 
descendit a capite Christo in membra : ergo solus ille debet esse minister 
sacramentorum in quibus gratia datur, qui habet ministerium super 
corpus Christi verum, scilicet consecrando Christi corpus. Haec ratio 
communis videtur omnibus sacramentis, et concludere quod solus sacer- 
dos possit conferre sacramentum baptismi. Sed divus Thomas in articu- 
lo sequenti magis explicat necessitatem conclusionis. Sed interim dici- 
mus quod solus sacerdos ex officio est minister omnium sacramentorum. 


ARTICULUS SECUNDUS 


Utrum in aliquo casu liceat aliis quam sacerdotibus confiteri 


1. — Prima conclusio: In necessitate etiam laicus vicem sacer- 
dotis supplet, ut ei confessio fieri possit. 

Secunda conclusio, in solutione ad primum: Laicus vel non sa- 
cerdos non potest perficere sacramentum poenitentiae absolvendo. 

Tertia conclusio, ibidem: Summus sacerdos Christus supplet 
tunc defectus sacramenti. 


Quarta conclusio: Talis confessio est quodammodo sacramen- 
ialis. 


QUAEST. VIII, ART. 2 697 


Quinta conclusio, ad tertium: Qui non sacerdoti confessus est, 
tenetur iterum confiteri habita copia sacerdotis, ut mandatum de 
sacramento poenitentiae recipiendo impleatur, nec absolutus est 
virtute clavium. 

2. — Circa istum articulum adverte primo quod divus Thomas secu- 
tus est Magistrum Sententiarum in d. 17, q. 3, a. 4, ubi citat Augusti- 
num in lib. De vera et falsa poenitentia, cap. 10, et habetur in Decreto, 
de poenitentia, d. 1, ca. Quem poenitet. Citat etiam Bedam in commen- 
tario super illud Jacobi 5 (v. 16): Confitemini alterutrum peccata 
vestra, ...ut salvemini. Sed ipse Beda de venialibus peccatis ait quod 
possunt revelari proximo; non autem ille absolvat, sed ut peecator hu- 
milietur et obtineat misericordiam a Deo (1). 

Cyprianus lib. 1 Epistolarum, epist. 17, ad presbyteros et diaconos, 
inquit: “si presbyter inventus non fuerit et urgere exitus coeperit, apud 
diaconum quoque exomologesim facere delicti sui possunt, ut manu eis 
in poenitentia imposita, veniant ad Dominum in pace" (2). Et videtur 
esse communis sententia theologorum. 

Nihilominus jam inter modernos haec doctrina magis explicata est, 
de qua re vide Soto d. 18, q. 4, a. 1, ubi latissime explicat articulum 
istum. 

3. — Dubitatur autem modo breviter ad quid prosit hujusmodi con- 
fessio facta non sacerdoti, si laicus vel non sacerdos non potest absolvere. 

Scotus d. 17 multum dubitat an sit licitum confiteri non sacerdoti. 
Et ratio ejus est quod peccator infamat se absque utilitate. Opinatur 
enim Scotus quod homo non est dominus suae famae. 

Sed nos breviter respondemus quod hujusmodi confessio, praeser- 
tim urgente necessitate, multipliciter est utilis. Primo quidem ad expli- 
candum desiderium reconciliationis virtute clavium. Item prodest ad 
quamdam humilitatem. Tertio prodest ut excitetur homo per illum 
actum exteriorem ad invocandam divinam misericordiam, quod maxime 
solet contingere quando duo homines saeculares sunt in periculo consti- 
tuti et ad invicem confitentur et exhortantur * Et denique poterit pro- 
desse in aliquo casu ad recipiendum eucharistiae sacramentum, v. gr. si 
postea superveniat sacerdos quando jam infirmus incidit in phrenesim 
vel loqui non potest, tunc sufficiet testimonium a teste qui audivit con- 
fessionem ejus ut conferatur illi eucharistia. Ratio vero Scoti nulla est, 
quia homo dominus est suae famae. Unde quamvis illam sine causa pro- 
digat, non erit mortale; quando vero est aliqua causa rationabilis, 


(1) S. Beda, In epist. Jacobi. ML 93, 40. 

(2) S. Cyprianus, Epist. IS. ML 4, 265. 

* Sequentia usque ad num. 6 hujus art. inclusive, quae desiderantur in codice 
Matritensi, supplentur ex ottob. lat. 998. 

maxime propter bonum spirituale, licitum est et sanctum infamare 
seipsum. 

4. — Dubitatur secundo: an jure divino vel humano in casu neces- 
sitatis teneatur homo confiteri laico. 

Et divus Thomas videtur partem affirmativam asserere. Inquit enim 
in art. quod sicut baptismus debet recipi in casuo necessitatis a non 
sacerdote, ita etiam confessio debet fieri non sacerdoti. Item solutione 
ad primum dicit quod *quando necessitas imminet, debet homo facere 
quod ex parte sua potest, scilicet confiteri cui potest". Et aliqui sum- 
mistae tenent [partem] affirmativam. Magister Sent, ubi supra d. 17. 

5. — Respondetur [et] hic sit nobis unica conclusio: Zn nullo eventu 
necessarium est confiteri laico. Probatur, quia non est praeceptum de 
jure divino nec humano: ergo vera [est] conclusio. Probo antecedens. 
Nam Joan. 20, cum Christus Dominus dedit potestatem remittendi pet- 
cata in illis verbis: Accipite Spiritum Sanctum etc. eo ipso obligavit 
universos fideles peccatores ut confiterentur ; et ita colligit Ecclesia, v. gr. 
concilium Tridentinum sess. 14. Sed solum sacerdotibus data est pote- 
stas absolvendi a peccatis. Ergo fideles jure divino solum obligantur 
confiteri sacerdotibus. Quod autem non teneantur confiteri non sacer- 
doti jure ecclesiastico patet ex cap. Omnis utriusque, ubi sacerdoti pro- 
prio vel alteri sacerdoti de ejus commissione confessionem esse facien- 
dam decernitur. Est ergo explicandus divus Thomas cum dicit, “debet 
homo confiteri". Accipi potest non de debito praecepti, sed de debito 
boni consilii. Similiter explicatur Magister Sent. Erat enim olim hu- 
jusmodi consuetudo frequentior et acceptabatur tamquam utilis. 

Ad Cyprianum respondetur quod loquitur expresse de quibusdam 
infirmis periclitantibus qui erant in poenitentia publica quorum recon- 
ciliatio pertinebat ad episcopum, et in absentia episcopi dicit quod per- 
tineat ad presbyteros, et in absentia presbyteri ad diaconum. 

6. — Circa tertiam conclusionem nota esse intelligendum quod Chri- 
stus supplebit defectum sacerdotis, non ita ut confessus efficiatur ex 
attrito contritus sicut fieret per sacramentum, sed quod pie creditur 
quod Christus disponet illum hominem ut habeat contritionem et justi- 
ficetur per votum sacramenti. Neque tutum esset asserere quod cum sola 
attritione ille justificaretur et salvaretur, cujus contrarium videtur 
colligi ex concilio Tridentino, sess. 14, cap. 4, ubi de attritione dicitur 
quod “sine sacramento poenitentiae ad justificationem peccatorum per- 
ducere non potest". 

7. — Denique advertendum est quod adversus lutheranos tribuentes 
parem potestatem omnibus christianis circa remissionem peccatorum, 
sunt multi libelli scripti a catholicis modernis. Vide Soto ubi supra et 
Thomam Waldensem lib. De sacramentis, cap. 44, et Roffensem, art. 13 


QUAEST. VIII, ART. 3 699 


Contra Lutherum, asserentem, quod puer et mulier habent tantam pote- 
statem sicut papa. Isti errores condemnati sunt in concilio Constantiense 
in bulla Martini quinti et in Tridentino ubi supra. 


ARTICULUS TERTIUS 


Utrum extra casum necessitatis possit aliquis non sacerdos 
confessionem venialium audire 


Prima conclusio est affirmativa. 

Secunda conclusio: Talis confessio facta laico sacramentale 
quoddam est, quamvis non sit sacramentum. 

Tertia conclusio: Per talem confessionem remittitur veniale 
peccatum, sicut per tunsionem pectoris. 


Notandum est in hoc quod, quamvis olim fuerint reputatae utiles 
hujusmodi confessiones, quae videntur procedere ex humilitate, jam 
tamen nunc periculosae viderentur in populo propter haereticorum 
falsa dogmata, qui putant non sacerdotes perinde absolvere atque sacer- 
dotes. Et fortassis olim habebantur hujusmodi confessiones ut sacra- 
mentalia quaedam ad delenda peccata venialia. 

Nota secundo quod laicus, si forte audiat hujusmodi confessionem, 
non potest proferre formam, ego te absolvo; esset enim sacrilegus, et 
secundum aliquos doctores manet irregularis. Et probant ex cap. 1 de 
clerico non ordinato [Si quis], ubi habetur quod, si quis non ordinatus 
sacramentaliter solemniter administret, ab Ecclesia arceatur et non or- 
dinetur. Et cap. 2 [Ex litt&ris], si quis non sacerdos praesumpserit 
celebrare, non poterit ad officium sacerdotale promoveri, quia est irre- 
gularis. Unde inferunt eamdem rationem esse si ministret. Alii vero 
doctores negant illum sic absolventem esse irregularem, ut Silvester ver- 
bo Confessor 1 ; et Palude d. 17, q. 3 inclinat in partem affirmativam, et 
similiter magister Soto ubi supra. Sed nobis omnino videtur pars nega- 
tiva vera. Et ratio est quia in cap. Is qui, de sententia excommunicatio- 
nis, nullus poenam irregularitatis incurrit, nisi sit expressa in jure. Sed 
hujusmodi irregularitas non invenitur expressa in jure. Ergo non in- 
curritur. 

Et ad capitula adducta in contrarium respondetur ad primum, quod 
non loquitur nisi de illo qui publice exercet officium administrandi 
sacramenta. Secundum vero capitulum loquitur expresse de illo qui 
celebrat missae sacrificium. Unde non est licitum per consequentiam in- 
ferre quod ille qui non sacerdos absolvit, maneat irregularis. 

ARTICULUS QUARTUS 


Utrum sit necessarium quod homo confiteatur proprio sacerdoti 


1. — Conclusio est affirmativa. Ratio est quia in poenitentia ut est 
sacramentum actus humani ipsius accedentis ad sacramentum sunt de 
substantia ipsius sacramenti. Sed actus nostri humani, cum in nobis 
ipsis principium habeant, scilicet liberum arbitrium, [non] possunt ab 
alio dispensari nisi per imperium, quod non competit alicui super alium, 
nisi habeat super ipsum jurisdictionem. Hanc autem non habet nisi 
proprius sacerdos; hoc enim intelligimus nomine proprii sacerdotis. 

Ante omnia adverte conclusionem esse certam secundum fidem, si 
ita intelligatur quod sit necessarium confiteri proprio sacerdoti, vel 
habenti subdelegatam jurisdictionem a proprio sacerdote. Et ita defi- 
nitur in concilio Tridentino sess. 14, cap. 7 ubi declarat sancta synodus, 
"nullius momenti esse absolutionem quam sacerdos in eum profert in 
quem ordinariam aut subdelegatam non habet jurisdictionem". Et in 
Florentino declaratur minister hujus sacramenti sacerdos habens pote- 
statem ordinariam vel delegatam. 

2. — Est ergo dubium quisnam dicatur proprius sacerdos. 

De qua re varii sunt modus dicendi inter doctores. Sed veritas est 
quod proprius sacerdos ille est et dicitur cui ex officio incumbit habere 
ordinariam curam animarum; et iste est proprius judex in foro con- 
scientiae. V. gr., summus pontifex in sua Ecclesia, episcopus in dioecesi, 
parochus in sua parochia. Et isti sunt jure divino ordinarii et proprii 
sacerdotes, ut amplius explicaturi sumus in materia de clavibus. 

Ceterum in religionibus sunt etiam proprii sacerdotes quibus ex 
officio incumbit habere curam animarum. Et quamvis religiosi induito 
pontificis sint exempti a jurisdictione episcoporum, tamen ipse ponti- 
fex potuit creare et creavit proprios sacerdotes in religionibus, quibus 
ex officio incumberet animarum religiosorum ordinariam curam gerere, 
et isti sunt quasi sacerdotes parochiales respectu suorum subditorum. 
Alioquin non dicerentur proprii sacerdotes, sed tantum subdelegati. Et 
idcirco possumus dicere quod habent potestatem gubernandi et absol- 
vendi subditos jure divino, sicut et parochi respectu suorum subditorum. 
Et probatur. Nam quamvis summus pontifex novas ecclesias parochiales 
sua voluntate erigat, et proprios sacerdotes creet in illis, tamen hoc 
non obstat quominus dicatur ipse parochus jure divino habere potesta- 
tem ordinariam ex officio ad audiendas confessiones parochialium et ad 
absolvendum a peccatis ; subordinatum tamen episcopo, sicut jurisdictio 
et potestas episcopi est papae subordinata. Ergo simili ratione quando 

summus pontifex specialem rempublicam religionis erigit et praelatum 
quibusdam statutis constituit, ipse constitutus erit proprius sacerdos,, 
saltim sicut parochus est proprius sacerdos. Itaque quamvis ipsa institu- 
tio praelatorum religionis sit voluntaria pontifici, tamen quia institu- 
untur in officio spiritualis gubernationis, intrinsece includitur in tali 
officio quod habeant potestatem et jurisdictionem ordinariam ad absol- 
vendum a peccatis. Et idcirco diximus quod jure divino habent talem 
jurisdictionem, supposita institutione pontificis, sicut parochi habent. 

Haec omnia confirmantur. Quia status religionis non est inventum 
hominum, ut calumniantur haeretici, sed divinum inventum et aposto- 
lica traditione in Ecclesia conservatum; tametsi diversae caeremoniae 
in habitu et in jejuniis humana voluntate sunt constitutae. Ut igitur 
iste status religionis melius conservaretur, placuit summis pontificibus 
eximere religiosos non solum a cura sacerdotum parochialium, sed etiam 
episcoporum. Et idcirco oportuit quod summus pontifex in tali repu- 
blica constitueret praelatos qui haberent locum sacerdotum parochialium 
et episcoporum. Secundum istam rationem sunt igitur in religionibus 
abbates monachorum et illis superiores. Item priores et guardiani in 
ordine mendicantium et illis superiores. Ceterum subpriores et vicarii 
priorum ubi non sunt priores, vel etiam priores in religionibus ubi sunt 
abbates, isti non habent ordinariam potestatem, nisi in absentia praelati 
praecipui conventus vel monasterii, et tunc sunt proprii sacerdotes se- 
cundum religionum constitutiones approbatas a papa. 

De archiepiscopis vero dicendum est quod non sunt proprii sacerdo- 
tes in episcopatu suffraganei, licet habeant jurisdictionem super ipsum 
episcopum in foro exteriori. Nihilominus tempore quo visitat episcopum 
euffraganeum habet potestatem quasi proprius sacerdos, ut colligitur 
ex cap. finali de censibus in 6 [cap. Perpetuo], ex Bonifacio octavo. Se»d 
ad hoc posset responderi quod est potestas subdelegata ab ipso pontifice, 
et non est proprius sacerdos. Nam differentia inter episcopum et 
archiepiscopum non est de jure divino. 

Circa praedicta quae diximus vide nostra Commentaria in Secunda 
secundae, q. 1, a. 10, dub. 5, et [ibi] in fusioribus commentariis, ubi 
latissime explicatum est quomodo derivetur potestas jurisdictionis ad 
alios praelatos. 

3. — Dubitatur secundo: an confiteri proprio sacerdoti sit so- 
him de jure humano necessarium, an etiam de jure divino. 

Ad hoc Armachanus lib. 11 De quaestionibus Armenorum a cap. 1 
usque ad 6 affirmat quod, stando in solo jure divino, quilibet sacerdos 
potest quemlibet absolvere ; sed facta est coarctatio ad proprium sacer- 
dotem per ca. Omnis utriusque sexus, de poenitentiis et' remissionibus. 
Et dicit insuper quod non obstante ista constitutione, quilibet sacerdos 

potest absolvere, quamvis peceet contra ecclesiasticam constitutionem. 
De qua re infra q. 20 latius dicendum est. 

Nunc autem breviter dicimus, et sit nobis certa conclusio: Secun- 
dum fidem catholicam, de jure divine confessio fieri debet proprio sa- 
cerdoti vel subdelegato a proprio sacerdote, ut ipsa confessio sit valida. 
Probatur. Primo ex Florentino ubi supra, ubi fit mentio de ministris, 
sine quibus non perficitur sacramentum, et ponitur proprius sacerdos 
minister hujus sacramenti poenitentiae. Item expresse in Tridentino ubi 
supra declaratur nullius momenti esse talem absolutionem factam non 
proprio vel subdelegato. Item cap. 2 de poenitentiis et remissionibus 
[cap. Si episcopus], ait Bonifacius nulla consuetudine introduci potest, 
ut aliquis absolvat eum qui non est ipsi subditus, aut quod aliquis eligat 
confessorem sine proprii sacerdotis facultate. Ergo est de jure divino 
nostra conclusio. Probatur consequentia quia, si tantum esset de jure 
humano, per appositam consuetudinem poterat oppositum introduci. 
Quapropter sententia Armaehani est erronea. 

Circa solutionem ad primum adverte quod illud testimonium divi 
Gregorii habetur 16, q. 1 ca. Ex auctoritate. 

Circa solutionem ad quartum adverte quod cap. ultimo de poeniten- 
tiis et remissionibus [cap. Ne pro dilatione] habetur quod praelati pos- 
sunt eligere sibi confessores. De qua re vide Palude in 4, d. 17, q. 6, 
a. 20, et Silvestrum in verbo Confessor 1, $ 8. 

4. — Dubitatur autem de summo pontifice, an teneatur et cui tenea- 
tur confiteri. Et ratio dubitandi est quia ipse neminem habet superiorem 
in terra qui possit erga illum exercere jurisdictionem, praesertim spiri- 
tualem, neque jurisdictionem ex officio ordinario neque subdelegatam. 

Et confirmatur, quia pontifex non potest dare jurisdictionem alteri 
ut excommunicet ipsum: ergo neque in foro conscientiae poterit dare 
alteri jurisdictionem supra seipsum. 

De ha re vide Turrecrematam lib. 1 suae Summae, cap. 98, ubi optime 
loquitur de hac difficultate. Vide etiam Soto d. 18, q. 4, a. 2 ad 3 arg. 
Nos autem breviter respondemus. 

5. — Et sit prima conclusio: Summxis pontifex, si peccat mortaliter, 
tenetur confiteri. Haec conclusio probatur primo antiquissima consue- 
tudine Ecclesiae. Et summus pontifex qui nunquam confiteretur, esset 
suspectus vel de haeresi, vel de aliquo malo peccato. Sed ratione pro- 
batur, quia sacramenta necessaria ad salutem omnes fideles obligant ad 
recipienda illa suo tempore: ergo sicut summus pontifex tenetur reci- 
pere eucharistiam suo tempore, ita tenetur, si mortaliter peccat, recipere 
sacramentum poenitentiae, sicut debet justificari per fidem Jesu Christi 
et passionem illius, quae non aliter applicatur nobis quam per sacra- 
menta suscepta in re vel in voto. 

Secunda conclusio: /psemet tenetur eligere confessorem, et eo ipso 
quo eligit, efficitur talis sacerdos stiperior jud-ex in foro conscientiae 
ad illum actum judicialem ex commissione pontificis. 

Aliqui dicunt in explicatione hujus conclusionis quod quilidet sacer- 
dos habet potestatem absolvendi summum pontificem a Christo Domino, 
et quod ipse summus pontifex potest eligere quem maluerit; sed sua 
electione non facit quod electus habeat potestatem supra ipsum in foro 
conscientiae, quemadmodum neque ipse pontifex habet potestatem ab 
electoribus, sed a Christo immediate. Sed profecto haec explicatio est 
contra veritatem. Primo quidem quia quilibet sacerdos in sui consecra- 
tione universalem potestatem accipit absolvendi quemlibet fidelem quan- 
tum attinet ad rationem characteris sacerdotalis. Ceterum si loquamur 
de potestate jurisdictionis, non quilibet sacerdos recipit potestatem ad 
absolvendum potius summum pontificem quam alium hominem. Nam 
ex hoc sequeretur quod haberet potestatem ordinariam supra pontifi- 
cem in foro conscientiae; ac proinde ad quemlibet sacerdotem ex offi- 
cio pertineret examinare an summus pontifex recipiat sacramentum 
poenitentiae vel non, quod omnino esset indecentissimum et intolerabile 
in Ecclesia. Necesse est ergo dicere quod ipse pontifex sua electione tri- 
buit jurisdictionem confessario, non ordinariam sed delegatam. Hoc 
autem fuit necessarium ad salutem illius hominis qui futurus erat sum- 
mus pontifex, ut non esset pejoris conditionis quam reliqui fideles. Non 
enim poterat fieri ex attrito contritus sine sacramento poenitentiae. Qua- 
propter haec veritas est conclusio theologica, deducta per necessariam 
consequentiam ex principiis fidei. 

6. — Ad argumentum in oppositum respondetur quod, quamvis sum- 
mus pontifex non possit alteri committere jurisdictionem super seipsum 
in foro exteriori, qualis est jurisdictio excommunicandi aut suspenden- 
di, tamen in foro conscientiae, ubi agitur de remedio justificationis pec- 
catoris, potest ipse subdelegare judicem in illo foro supra seipsum, quia 
hoc nullatenus derogat dignitati pontificiae, respectu cujus non est ali- 
quis superior in terra, sed ipse summus pontifex est immediatus Christo 
Domino, cujus est vicarius in terris, quoniam est successor Petri. Nihil- 
ominus jure divino et traditione apostolica habemus quod in casu haere- 
sis et schismatis, concilium est supra papam et potest illum judicare 
et excommunicare, si rebellis fuerit, et deponere, quoniam hoc ita expe- 
diebat ad unitatem Ecclesiae conservandam. De qua re plura diximus 
Secunda secundae. 

7. — Circa solutionem ad quintum, ubi divus Thomas dicit duo : pri- 
mum est quod *si peccator sciat proprium sacerdotem esse haereticum, 
vel sollicitatorem ad malum, vel etiam fragilem, qui facile scandaliza- 
bitur ex confessione peccatoris", maxime peccatricis, vel etiam infidelem 

in suo officio, quia revelaturus est confessionem, vel si peccatum est 
contra ipsum, debet peccator tunc recurrere ad superiorem. Et secundo 
dicit quod potest ab eodem sacerdote proprio petere facultatem alteri 
confitendi; quod si negaverit, idem est judicium ac si non haberet co- 
piam sacerdotis. Et ratio horum est “quia praecepta juris positivi, etiam 
divini, non se extendunt ultra intentionem praecipientis, cujus prae- 
cepti finis est caritas". Et idcirco quod est propter caritatem institu- 
tum, non debet contra caritatem militare. 

Dubitatur ergo circa secundum dictum an, si proprius sacerdos ex 
malitia sua in hujusmodi casibus nolit subdito dare facultatem ut alteri 
confiteatur, licitum sit subdito eligere confessorem. 

Partem affirmativam tenet Panormitanus in ca. Omnis utriusqufi 
sexus, et Palude in 4, d. 17, q. 3, a. 3, Richardus q. 7, a. 3 et Silvester 
in verbo Confessor 1, $ 6, Hadrianus q. 5 de confessione, et ejusdem 
sententiae videtur fuisse Magister Sent. d. 21, a. 1, et Gratianus de 
poenitentia, d. 6, ca. Placuit et Glossa ibidem ; in quo ca. dicitur quod 
ob ignorantiam proprii sacerdotis licet eligere alium confessorem: ergo 
multo magis propter malitiam. 

Et arguitur pro ista sententia. Proprius ipse sacerdos tenetur dare 
facultatem subdito ut in tali casu confiteatur altero: ergo iniquus est 
qui non dat, ac proinde peccator poterit alium eligere. Probatur conse- 
quentia, quia propter malitiam proprii sacerdotis non debet claudi via 
salutis per sacramentum poenitentiae. 

Et confirmatur cap. 18 /Licet, X, 3, 31], de regularibus, [ms. de 
regu. juris] ubi pontifex definit quod, si praelatus neget subdito licen- 
tiam petitam transeundi ad ordinem arctiorem, possit monachus sine 
licentia transire. 

8. — Oppositam sententiam tenet Cajetanus in verbo Absolutio ex 
parte poenitentis et praeceptores nostri temporis, Victoria, Cano et 
Soto, et divus Thomas hic ad 3 et 5 argumentum, ubi ait “quod, si non 
potest habere licentiam, idem est judicium atque de illo qui non habet 
copiam sacerdotis". Et idem dicit in d. 21 in expositione litterae Ma- 
gistri. Nam quamvis ponat quinque casus in quibus sine facultate supe- 
rioris potest quis confiteri alteri quam proprio sacerdoti, tamen ibi lo- 
quitur de sententia aliorum, ut ibidem manifestum est. 

Probatur ergo pars negativa ex ipso cap. Omnis utriusque sexus, ubi 
dicitur quod *si vult peccator alteri confiteri, petat et obtineat licentiam 
a proprio sacerdote, nam aliter non poterit alius absolvere vel ligare". 
Sed respondet Hadrianus quod sufficit, si obtineat licentiam a proprio 
sacerdote vel a jure. At vero haec expositio est voluntaria, quia nullum 
est tale jus tribuens illam facultatem, immo in ipso cap. Omnis utrius- 
que oppositum definitur. Loquitur enim in casu quando ex justa causa 

petit subditus a proprio sacerdote facultatem, et tunc dicit quod, nisi 
obtineat, non potest absolvi ab alio. 

Ad ca. Placuit respondetur quod ibi non est sermo de proprio sacer- 
dote negante absolutionem vel facultatem alteri confitendi, sed casus 
illius textus est quod aliquis privilegio habet facultatem confitendi 
cui voluerit, et eligit unum confessorem, quo nolente absolvere commit- 
tit se alteri; et tunc dicit Urbanus secundus quod nemo recipiat talem 
poenitentem *sine licentia ejus cui prius se commisit, nisi ob ejus igno- 
rantiam". Et fortassis loquitur pontifex de illis qui publicam poeniten- 
tiam agebant. Glossa ergo illius textus potius destruit textum quam 
explicet. Respondetur secundo quod determinatio cap. Omnis utriusque 
sexus fuit posterior quam determinatio ca. Placuit; unde illi standum est. 

Ad aliud argumentum respondetur quod praelatus utitur jure suo 
erga subditum dum negat talem facultatem, quamvis peccet contra cari- 
tatem et fidelem dispensationem. Unde in tali casu subditus patienter 
curet habere contritionem, maxime si opus est accedere ad eucharistiam, 
et expectet aliud tempus opportunum ut confiteatur, siquidem pro tunc 
non habet copiam confessoris. 

Denique ad cap. Licet, de regularibus, nego consequentiam, quia 
ipsum jus commune dat facultatem monacho in illo casu, non autem in 
nostro casu. 

9, — Dubitatur praeterea quisnam sit proprius sacerdos peregrino- 
rum. Pro cujus intelligentia notandum est quod peregrini sunt in du- 
plici differentia. Quidam vagabundi, qui nullum habent domicilium, 
et isti ubicumque se invenerint, possunt confiteri cum parochis et cum 
alis cum quibus incolae confiteri possunt. Neque enim debent esse me- 
lioris conditionis quam incolae. Alii vero sunt qui habent alicubi domi- 
cilium; et isti olim solebant petere facultatem a proprio sacerdote ut 
possent confiteri in sua peregrinatione. Cajetanus in verbo Absolutio 
dicit quod Eugenius quartus vivae vocis oraculo concessit ut viatores in 
paschate censerentur tamquam incolae quantum ad sacramentum poeni- 
tentiae et eucharistiae. Unde infert Cajetanus quod non possunt absolvi 
à casibus reservatis episcopo dioecesis in qua peregrinantur, etsi non 
sint reservati in sua propria dioecesi. 

Sed quaeret aliquis, si casus est reservatus in propria dioecesi, non 
in illa in qua peregrinatur, possit absolvi sicut incolae. Et quibusdam 
videtur quod non possit. Et ratio eorum est quia quamdiu peregrinus 
non mutat domicilium, censetur absolvi de licentia interpretativa sui 
episcopi. Ergo si proprius episcopus reservat sibi illum casum, non po- 
terit absolvi in altera dioecesi. 

Nihilominus nobis multo probabilius videtur quod possit absolvi. Et 
ratio est quia tunc non solum absolvitur de licentia interpretativa sui 

episcopi a casibus non reservatis, sed etiam de facultate pontificis, prae- 
sertim si verum est quod Cajetanus dicit de oraculo vivae vocis Eugenii 
quarti. Et idem dicimus et multo majori rationi de religiosis qui sunt 
hospites in conventibus sui ordinis, qui quidem possunt absolvi a reser- 
vatis in suo proprio conventu, si non sunt reservati in conventu ubi sunt 
hospites. Et ratio est manifesta, quia praelatus illius conventus potest 
dare licentiam hospitibus ut absolvantur a reservatis; sed ipsi confes- 
sarii expositi ab ipsomet praelato habent facultatem absolvendi a tali- 
bus reservatis: ergo poterunt absolvi hospites non petita licentia. Quin 
potius dico, si viceversa, sit casus reservatus a praelato conventus ubi 
sunt hospites, et non sit reservatus a praelato conventus ubi sunt assi- 
gnati. poterunt etiam absolvi a confessoribus expositis a praelato con- 
ventus ubi sunt hospices. Et ratio est quia cum religiosi peregrinantur, 
non limitatur eis facultas ut possint absolvi a non reservatis proprii 
praelatus. 

Et confirmatur. Quia iste religiosus poterat absolvi in via a parocho 
aliquo ab aliis casibus non reservatis suo praelato: ergo etiam cum fue- 
rit hospes in aliquo conventu sui ordinis poterit absolvi a confessariis 
illius conventus. Et haec doctrina magis certa est in religiosis quam de 
aliis christianis peregrinantibus in aliena dioecesi. Et ratio est quia reli- 
giosi habent unum praelatum communem utriusque conventus, qualis est 
provincialis ac generalis, de cujus voluntate interpretativa est quod reli- 
giosus absolvatur a reservatis vel per facultatem praelati sui conventus,, 
vel praelati alterius conventus ubi est hospes. 

Quod si aliquis contenderit eamdem voluntatem habere summus pon- 
tifex respectu fidelium peregrinatium in aliena dioecesi, non est impro- 
babile, sed rationabile videtur, ut quando in propria dioecesi non est 
reservatus aliquis casus, possit absolvi in aliena dioecesi, etiamsi ibi 
sit reservatus, eo quod proprius episcopus potest dare talem faculta- 
tem. Ergo si non reservat illum casum, jam visus est concedere ut ubi- 
cumque fuerit possit a talibus absolvi. Ceterum si in propria dioecesi sit 
casus reservatus, poterit etiam ab illo absolvi in alia dioecesi ubi non 
est reservatus, praesertim in paschate, propter oraculum vivae vocis 
citatum a Cajetano. Ceterum in foro exteriori, si sit aliqua censura in 
propria dioecesi, standum erit determinationi jurisperitorum. 

Denique in hoc articulo maxime adverte doctrinam divi Thomae 
contra praelatos qui se difficiles exhibent in concedendis licentiis ut 
subditi alteri confiteantur * Neque enim debent esse solliciti ut conscien. 
tias subditorum per confessionem sciant. Alias damnationis laqueum 
multis injiciunt et per consequens sibimetipsis. 


* Hic desinit codex Matrltensis. Sequentia usque ad quaest. 16 inclusive desumun- 
tur ex cod. Ovetensi supplendo ejus lacunas ex ottob. lat. 998. 

ARTICULUS QUINTUS 


Utram possit aliquis alteri quam proprio sacerdoti confiteri ex 
privilegio vel mandato superioris 


1. — Conclusio est affirmativa et certissima secundum fidem, 
ut patet ex usu totius Ecclesiae ; nam papa concedit passim facultatem 
ut quilibet possit eligere confessorem. Et probatur ex Florentino et 
Tridentino in locis citatis art. praecedenti. 

Notandum est autem pro explicatione conclusionis quod dupliciter 
potest concedi facultas alteri confitendi non proprio sacerdoti. Uno 
modo ex privilegio summi pontificis; altero modo ex licentia proprii 
sacerdotis. Sed advertendum est quod quando ab initio coepit concedi 
privilegium ordinibus mendicantium ut possint audire confessiones fi- 
delium, coeperunt quidam doctores, inter quos fuit Henricus Gandaven- 
sis et alii quos refert Hadrianus quaest. 5 de confessione, asserentes quod 
papa non potest haec privilegia concedere, ita ut saltem semel in anno 
non teneantur fideles confiteri proprio sacerdoti. Immo quidam Joannes 
de Poliaco ajebat quod nec ipse Deus poterat facere quod fidelis non 
teneretur confiteri proprio sacerdoti; et quamvis alteri confiteretur, te- 
nebatur nihilominus eadem peccata confiteri proprio sacerdoti ; et quod 
confessio facta religiosis nulla erat. 

à. — Sed sit nobis prima conclusio: Utile satis fuit Ecclesiae Dei 
ut religiosis haec facultas concederetur audiendi confessiones fidelium-^ 
Et probatur experientia. 

Secunda conclusio: Qui confitentur religiosis propter privilegium 
religionibus c-onc-essum, non tenentur iterum confiteri proprio sacerdoti. 
Probatur ex c. Omnis utriusque sexus, ubi dicitur quod de licentia pro- 
prii sacerdotis potest homo alteri confiteri et implere praeceptum de 
confessione semel in anno. Ergo multo magis de facultate pontificis vel 
episcopi adimplevit tale praeceptum. Et confirmatur, nam summus pon- 
tifex et episcopus sunt proprii sacerdotes. Et denique qui ex privilegio 
cruciatae confitentur sacerdotibus non propriis, satisfaciunt praecepto 
divino et ecclesiastico: ergo qui confitentur religiosis. Probatur conse- 
quentia, quia non debent esse pejoris conditionis quam alii sacerdotes 
non proprii. 

Notandum tamen est circa haec privilegia quod variis modis sunt 
concessa religionibus pro diversitate temporum. Nam primo omnium 
Alexander quartus anno Domini 1260 concessit hoc privilegium absolute, 
quod et confirmaverunt Urbanus quartus et Clemens quartus post annos, 
decem. Postea vero anno Domini 1320 Joannes ille de Poliaco vocatus 

fuit Romam et compulsus est revocare suum errorem, ut patet in extra- 
vagant! Joannis vigesimisecundi quae incipit Vas electionis; ubi etiam 
diffinitur quod confessi religiosis non tenentur iterum confiteri propriis 
sacerdotibus. Postea vero Bonifacius octavus in extravagant! Super 
cathedram, de sepulturis, restrinxit illud privilegium, ita ut praelati 
mendicantium tenerentur praesentare episcopis fratres idoneos et episco- 
pus concederet illis facultatem praedicandi et audiendi confessiones. 
Quod si episcopus nollet concedere, ipse papa eo ipso concedebat illis 
talem facultatem * Deinde vero Benedictus undecimus in extravagant! 
Inter cunctas, de privilegiis, revocavit moderationem Bonifacii octavi 
et concessit amplissimam facultatem religiosis sine praesentatione facta 
episcopo. Postea denique Clemens quintus in Clementina Dudum, de 
sepulturis, revocavit decretum Benedicti et renovavit decretum Boni- 
facii octavi. Et denique in Tridentino sess. 23, cap. 15 decretum est ut 
sine approbatione episcopi nemo possit, etiam ex regularibus sacerdoti- 
bus, “confessiones saecularium audire, aut etiam sacerdotum, neque ad 
id idoneum reputari, nisi aut parochiali beneficio habuerit, aut ab epi- 
scopis per examen, si illis videbitur esse necessarium, aut alias idoneus 
judicetur, et approbationem, quae gratis detur, obtineat, privilegiis et 
consuetudine quacumque etiam immemoriabili non obstantibus". 

3. — Sed circa istam determinationem concilii aliqua dubia sese offe- 
runt solvenda. 

Primum sit, an confesseres expositi in religionibus ab ipsis praelatis 
respectu suorum subditorum sint idonei ad ministrandum sacramentum 
poenitentiae. 

Et videtur quod non ex praedicta determinatione concilii, quia non 
habent conditiones ibi positas. 

Sed respondetur primo quod praelati religionis sunt proprii sacerdo- 
tes respectu suorum subditorum etiam jure divino. Quare bene possunt 
ex ipso jure communi committere suas oves aliis sacerdotibus. Respon- 
detur secundo quod concilium loquitur expresse de confessionibus saecu- 
larium etiam sacerdotum. Ex quo sequitur quod praelati religionum 
possunt suos subditos committere absolvendos a quolibet sacerdote sae- 
culari, etiam non exposito ab episcopo. Item sequitur quod ipsemet prae- 
latus potest sibi eligere confessorem sacerdotem saecularem, etiam non 
approbatum ab episcopo, quia hoc conceditur expresse in cap. finali 
[sc. Ne pro dilutione] de poenitentiis et remissionibus. 

4. — Sed est aliud dubium difficilius, an de commissione parochi 
possit sacerdos qui non habet conditiones positas in decreto concilii audi- 


* Auctor ex distractione non advertit tam Bonifacium octavum quam duos ponti- 
fices immediate sequentes Ecclesiam gubernasse ante annum 1320. Eodem modo legitur 
in ottob. 998, fol. 364. 

re confessiones subditorum parochi. Et videtur quod non, quia conci- 
lium dicit non aliter idoneum reputari ad audiendas confessiones sae- 
cularium etiam sacerdotum. 

Sed ex alia parte videtur pars affirmativa probabilis, quia concilium 
dicit in ultimis verbis cap., “privilegiis et consuetudine quacumque etiam 
immemoriabili non obstante". Ergo concilium non revocat ibi potestatem 
quam habent parochi de jure communi ex cap. Omnis utriusque sexus 
ut possint mittere suas oves cui voluerint sacerdoti. Solum igitur revo- 
cantur privilegia et consuetudines oppositae. 

Propter hoc argumentum videtur quibusdam viris doctis ista pars 
affirmativa probabilis. Nihilominus episcopi oppositam consuetudinem 
servant et prohibent in suis dioecesibus ut parochi committant oves nisi 
ilis sacerdotibus qui fuerint ab episcopis approbati. Et quamvis ista 
consuetudo sit utilis forte animabus, tamen dubitari potest an jure 
episcopi id possint facere. Nam etsi jure divino possint casus reservare 
sibi, tamen facultatem quam jus commune expresse concessit propriis 
sacerdotibus, non possunt episcopi illam revocare. Sed fortassis aliter 
in favorem episcoporum concilium explicari potest, scilicet quod conci- 
lium determinavit quisnam esset idoneus confessor saecularium etiam 
sacerdotum. Et per hoc non tollitur facultas concessa propriis sacerdo- 
tibus ut possint suos parochianos aliis sacerdotibus committere; sed non 
reliquit eorum arbitrio quisnam idoneus judicaretur. Ex quo sequitur 
non esse idem quod aliquis sit idoneus et quod habeat jurisdictionem ut 
absolvat a peccatis, sed opus est ut illam jurisdictionem speciali commis- 
sione episcopi aut proprii sacerdotis aut ex induito accipiat. 

At vero ex hac doctrina videtur sequi quod praelati religionis non 
possint eligere confessorem saecularem sibi, nisi esset idoneus, secundum 
prudentem determinationem concilii Tridentini, cujus oppositum colli- 
gitur ex cap. finali de poenitentiis et remissionibus. Sed respondetur 
quod illa consequentia non valet, quia non est eadem ratio de praelatis 
religionum, eo quod Tridentinum solum determinat idoneum confesso- 
rem ad audiendas confessiones saecularium etiam sacerdotum. Quare 
ibi non est invocatum cap. finale de poen. et remis, quantum attinet ad 
religiosos. 

5. — Dubitatur praeterea circa idem cap. concilii Tridentini, an ma- 
gistri in theologia vel doctores juris canonici sint idonei confessores 
absque examinatione episcopi. Et ratio dubitandi est quia in ipso cap. 
jam citato ponitur quaedam disjunctiva tres habens partes: prima ut 
non reputetur idoneus nisi aut parochiale beneficium obtinuerit, secunda 
aut ab episcopis per examen, si illis videbitur necessarium, tertia aut 
alias idoneus judicetur. Ergo sufficit quod ista tertia pars sit vera ut 
aliquis sit idoneus. Sed magistri in theologia sunt qui maxime possunt 

alias idonei judicari. Ergo isti possunt audire confessiones, saltim illo- 
rum qui habent bullam, non examinati neque expositi ab episcopis. 
Respondetur tamen et sit certa conclusio quod nullus magister aut 
doctor potest audire confessiones sine approbatione episcopi. Id quod 
colligitur ex ipso cap. citato in eo quod statim dicitur copulative, 


ec 


et 
approbationem, quae gratis detur, obtineat". Ergo requiritur episcopi 
approbatio. Et ad argumentum respondetur quod illa pars, “aut alias 
idoneus judicetur", non est principalis pars disjunctivae, sed exceptiva 
praecedentis partis, ubi dicitur, “aut ab episcopis per examen, si illis 
videbitur esse necessarium, aut alias idoneus judicetur". Et hic est 
legitimus sensus litterae. Alioquin quilibet baecalarius judicaretur ido- 
neus vel quilibet qui possit esse baecalarius. Necesse est ergo quod illud 
verbum judicaretur non maneat impersonate, sed quod determinetur ab 
illa particula ab episcopis. 

6. — Dubitatur tertio circa illud capitulum, an requiratur ut aliquis 
sit confessor idoneus quod sit examinatus et approbatus a proprio epi- 
scopo poenitentis. Ad quod respondetur quod, secluso privilegio, nemo 
potest absolvi nisi a proprio sacerdote vel subdelegato. 

Sed difficultas est an idoneus confessor eligendus virtute privilegii 
sit solum ille qui fuerit approbatus a proprio episcopo poenitentis. Ad 
quod aliqui doctores nostri temporis affirmative respondere solebant, 
scilicet solum concedi per bullam ut homo possit eligere in confessorem 
quemlibet presbyterum approbatum ab episcopo in tota dioecesi, etiamsi 
alias non haberet jurisdictionem ad absolvendum. Nihilominus jam 
usus et intelligentia doctorum explicat quod virtute bullae vel jubilaei 
potest eligi confessor quilibet sacerdos approbatus a quolibet episcopo 
ordinario proprio vel alieno. Et probatur, quia datur facultas eligendi 
idoneum ; sed omnis approbatus a quolibet episcopo ordinario reputatur 
idoneus: ergo est elegibilis talis confessor. Et confirmatur. Quia non 
dicitur in concilio a proprio episcopo, sed ab episcopis idoneus judicetur, 
ac si diceret, a quolibet episcopo ordinario. Praeterea omnis qui habet vel 
habuit beneficium curatum est idoneus. Sed certum est non esse necessa- 
rium ut sit proprius parochus poenitentis neque in proprio episcopatu 
poenitentis habuerit beneficium, sed absolute dicit concilium, *aut pa- 
rochiale beneficium obtinuerit". Ergo simili ratione neque oportet quod 
sit approbatus a proprio episcopo ad hoc quod sit elegibilis per bullam. 

7. — Ex dictis potest colligi solutionem dubii quarti quod olim gra- 
vius erat: an cum aliquis habebat facultatem eligendi confessorem sive 
per bullam pontificis, sive a proprio episcopo, possit eligere quemlibet 
sacerdotem, an potius teneatur eligere jam approbatum. 

De hac re fuerunt contrariae opiniones ante Tridentinum. Nam Soto 
d. 18, q. 4, a. 3 asserit licitum esse eligere sacerdotem alias non exposi- 

tum, dummodo non sit suspensus vel excommunicatus. Itaque ex defectu 
jurisdictionis non erat illicitum quemlibet sacerdotem eligere virtute 
bulbe. Sed tamen unusquisque tenebatur eligere sibi confessorem suffi- 
cientem in scientia et prudentia. Pro hac sententia citat Soto beatum 
Antoninum 3 p., t. 17, c. 7 et Gabrielem in 4, d. 17, q. 2, dub. 5, Hadria- 
num de confessione, q. 5, dub. 1 et Palude d. 17, q. 8, a. 2 et Silvestrum 
in verbo Confessor 1, $ 5. Contrariam sententiam tenuit Cano in Re- 
lecti&ne de poenitentia, parte 5. Et hanc sententiam tenet Glossa in 
cap. Omnis utriusque sexus. Quae sententia multis rationibus confirmari 
poterat. Sed illa videtur optima, quod non est credendum summum 
pontificem velle uti sua potestate in destructionem. Sed si relinqueretur 
in arbitrio populari ut judicarent quis esset idoneus confessor, seque- 
rentur multa sacrilegia in confessionibus, cum multi sacerdotes sint 
ignorantissimi, nescientes distinguere inter lepram et non lepram. Ergo 
idoneus confessor ille erit judicandus qui erat approbatus judicio epi- 
scoporum Ecclesiaeque. Propterea in Tridentino sess. 23, cap. 15 de- 
claratum est quisnam esset idoneus confessor. 

8. — Sed quaeret aliquis utrum virtute bullae cruciatae possit eligi 
in confessorem religiosus unius ordinis non expositus ab episcopo a reli- 
gioso alterius ordinis. 

Et videtur quod non, quia ille non habet conditiones diffinitas in 
concilio. 

Sed respondetur, et sit prima conclusio: Si ante concilium poterat 
eligi religiosus non expositus ab ordinario qui sit episcoporum virtute 
bullae cruciatae, etiam modo potest eligi a religioso alterius ordinis. 
Probatur, quia concilium solum loquitur de idoneo confessore ad audien- 
das confessiones saecularium, non religiosorum. 

Secunda conclusio: Virtute bullae possunt eligi religiosi approbati 
a suo praelato ab aliis religiosis alterius ordinis. Probatur, quia ante 
concilium absque aliquo scrupulo ita fiebat ; sed hoc non est revocatum in 
concilio : ergo modo fieri potest. 

Hinc sequitur tertia conclusio: Bene potest religiosus virtute crucia- 
tae eligere religiosum ejusdem ordinis ad absolutionem casuum reser- 
vatorum, quamvis ipse confessor non sit expositus ab episcopo, sed a 
suo praelato, ad confessiones ordinarias audiendas religiosorum. 

Quaeritur praeterea an confessor semel expositus ab uno episcopo 
sit necessarium ut amoto vel mortuo episcopo iterum praesentetur suc- 
cessori. Respondetur non esse necessarium, ut patet ex extravaganti 
Inter cunctas, de privilegiis, quae in hac parte non est revocata. 

9, — Quaeritur praeterea an sacerdotes religiosi expositi ab episcopo 
possint absolvere ab omnibus casibus reservatis episcopo. 

Respondetur, et sit prima conclusio: Stando in solo jure eommuni 
non possunt absolvere a casibus reservatis episcopo. Patet ex Clementina 
Dudum, de sepulturis, ubi dicitur quod per hujusmodi concessionem 
"non intendimus [in eo] ampliorem potestatem fratribus impendere 
quam est curatis et parochialibus a jure concessa". Sed parochiales non 
possunt ab hujusmodi casibus absolvere. Ergo neque religiosi. 

Secunda conclusio: Religiosi confessores ordinis mendicantium jam 
expositi ab episcopo et qui cum illis habuerint consortium in privilegiis 
possunt absolvere a casibus reservatis episcopo, ex privilegio quod ha- 
betur in Mare magno. 

Sed contra hanc conclusionem videtur facere clausula quae habetur 
in bulla cruciatae, ubi suspenduntur omnes gratiae, omnia privilegia 
concessa his qui non acceperunt bullam cruciatae. Ergo tales religiosi 
non poterunt absolvere saeculares a casibus reservatis episcopo nisi ha- 
buerint bullam cruciatae. 

Ad hoc respondetur primo, quod saltim finito anno praedicationis 
cruciatae poterunt religiosi isti absolvere a casibus reservatis episcopo. 
Sed respondetur secundo quod etiam durante anno praedicationis cru- 
ciatae possunt isti religiosi absolvere a casibus reservatis episcopo eos 
qui non habent bullam cruciatae. Hoc probatur ex duobus. Primo, quia 
hoc privilegium non est concessum in favorem alicujus ecclesiae aut mo- 
nasterii aut hospitalis aut loci pii aut universitatis aut confratemitatis, 
quae est cofradia, aut singularis personae. Sed tantum hujusmodi privi- 
legia aut facultates suspenduntur in bulla. Ergo non suspenditur pri- 
vilegium concessum ordinibus mendicantibus. Secundo colligitur ex eo 
quod in eadem bulla dicitur, “excepto las concedidas a los superiores de 
las órdenes mendicantes en euanto a sus fraires". In quibus verbis intel- 
ligitur quod excluduntur privilegia personalia concessa superioribus 
mendicantium, non autem illa quae ipsis conceduntur pro toto ordine. 
Et quia hoc est privilegium ordinis pertinens ad honorem et auctorita- 
tem ordinis, non revocatur per istam clausulam bullae cruciatae. Alio- 
quin etiam suspenderetur privilegium quod habent religiosi ministrandi 
sacramentum eucharistiae saecularibus, et etiam quod habent ut fami- 
liares possint audire rem divinam tempore interdicti et communicare 
semel in paschate in domibus religiosorum, cujus usus est in contrarium. 
Nam absque bulla cruciatae utimur istis privilegiis in ordine ad saecu- 
lares: ergo eadem est ratio de absolutione a casibus reservatis episcopo. 

10. — Quaeritur utrum religiosi expositi ab episcopo possint exercere 
eamdem facultatem extra episcopatum circa eos qui sunt incolae ejusdem 
episcopatus. Silvester verbo Confessor 1, $ 14 et Confessor 2, $ 4 negat 
hoc fieri posse. Et ratio ejus est quia in Clementina [extravagant! Super 
cathedram] Bonifacii supra citata dicitur, “in dioecesibus ubi sunt depu- 

tati illam facultatem exerceant". Nihilominus eoncedit Silvester quod 
parochus potest suos parochiales ubique terrarum absolvere. Nos tamen 
respondemus quod, si hoc possunt parochi et verum est, possunt etiam 
religiosi expositi in episcopatu eodem. Et ratio est quia in Clementina 
Dudum, de sepulturis, pares facit pontifex in potestate absolvendi reli- 
giosos et parochos. Non ergo est quare negemus quin possit religiosus uti 
sua facultate ubique circa subditos episcopi a quo est expositus. Et ad 
argumentum respondetur quod verbum illud *in dioecesibus", est acci- 
piendum formaliter pro hominibus dioecesis, non materialiter pro ipsa 
regione terrae subditae episcopo. Et confirmatur, quia episcopus potest 
dare istam facultatem ; sed non est unde colligamus quod non concedit 
illam: ergo concedit illam. 

11. — Denique quaeritur an ille quem proprius sacerdos substituit 
in suo officio ad audiendas confessiones possit alium substituere. Respon- 
detur quod non potest, nisi hoc expresse concedatur ei ut possit subdele- 
gare. At vero quando per episcopum substituitur aliquis sacerdos loco 
proprii sacerdotis, bene potest subdelegare. Eamdem potestatem habent 
poenitentiarii summi pontificis ut possint subdelegare. Similiter etiam 
episcopus confirmatus per pontificem antequam ordinetur sacerdos,, 
etiamsi ipse non possit absolvere, potest substituere in absolutione. Ubi 
notandum est quod si proprius sacerdos sit nominatim excommunicatus 
vel manifestus percussor clerici, non potest subdelegare. Ita docet Palu- 
de d. 17, q. 3. Et probatur ex ca/p. Romana, de officio vicarii, in 6. Si 
vero antequam proprius sacerdos excommunicaretur substituerit alium,, 
non cessat potestas in substituto. Haec omnia usu et jure constant. 

Denique abvertendum est quod non sufficit ratihabitio proprii sacer- 
dotis quando est de futuro ut absolutio facta ab aliquo sacerdote valeat,, 
sed necesse est ut sacerdos absolvens habeat potestatem jurisdictionis 
de praesenti. Unde si ratihabitio est de praesenti, bene valet. V. gr., si 
proprius sacerdos sciens et prudens aliquem sacerdotem exercere offi- 
cium confessionis taceat, perinde est atque si concederet illi facultatem, 
quam potest concedere. 


ARTICULUS SEXTUS 


Utrum in fine vitae poenitens possit a quolibet sacerdote absolvi 


1. — Prima conclusio: Quando necessitatis articulus imminet, 
per Ecclesiae ordinationem non impeditur quod quilibet sacerdos, 
quemlibet absolvere possit. 

Secunda: In eodem articulo necessitatis etiam quilibet sacerdos 
absolvere potest a qualibet excommunicatione. 


Tertia conclusio, ad primum: Quia Ecclesia acceptat ut quilibet 
sacerdos absolvere possit in articulo mortis, ideo quilibet sacerdos 
habet usum jurisdictionis. 


Quarta conclusio, ad secundum : Sic absolutus, si evadat mortem, 
non oportet eum recurrere ad proprium sacerdotem ut iterum a 
peccatis absolvatur a quibus in articulo mortis absolutus est, sed 
ut innotescat ei quod est absolutus. 


Quinta ibi notatur: Similiter dicendum quod absolutus ab excom- 
«nunicatione in articulo motis, si postea evadat, non tenetur adire 
judicem vel pontificem a quo fuerit lata excommunicatio ut absol- 
vatur ab excommunicatione, sed tenetur ire ut satisfactionem 
offerat. 


2. — Ante omnia in hoc articulo commemorandum est quod quae- 
stione 6, art. 2 diximus, differentiam esse inter articulum mortis et 
periculum mortis ex sententia Cano quinta parte Relectionis de poeni- 
tentia. Eamdem sententiam tenet Soto d. 17, q. 4, a. 4, ubi docet quod 
non est licitum in quolibet periculo mortis cuilibet sacerdoti quemlibet 
.absolvere a reservatis; contra Silvestrum in verbo Confessor 1l, $ 6, 
memb. 7 ubi periculum mortis confundit cum articulo mortis, et ponit 
exemplum in eo qui ingressurus est in praelium vel mare. Quam senten- 
tiam sequitur etiam Glossa in cap. Eos qui, de sententia exeommun. 
in 6, ubi ponit casum in eo qui volebat intrare in bellum vel mare. Nos 
autem sequimur sententiam magistrorum nostrorum, et dicimus quod 
Glossa fallitur in assignando casum textus, in quo non de periculo mor- 
tis, sed de instanti mortis articulo fit sermo. 


Quod si aliquis objiciat contra nostram sententiam, quod jure divino 
tenetur homo confiteri qui se exponit periculo mortis: ergo si tunc non 
habet proprium sacerdotem, poterit et tenebitur confiteri cum alio sa- 
cerdote. Rursus, ergo pari ratione poterit absolvi a casibus reservatis. 
Probatur consequentia. Quia reservatio jure ecclesiastico fit, quod non 
debet impedire juris divini amplissimam facultatem. Hoc argumentum 
facit aliquo modo probabilem sententiam Silvestri et Glossae. Sed nos 
negamus conclusionem secundam, quia jure divino papa potest reservare 
casus quos non concedit nisi in articulo mortis. Neque hoc est magnum 
inconveniens, quia sufficienter succurritur peccatori qui in periculo 
mortis se vult constituere ut possit confiteri de aliis peccatis cui voluerit, 
si non adsit proprius sacerdos, et sic absolvetur indirecte et per acci- 
*dens a reservatis. Tenebitur autem postea, si evasserit, adire praelatum 
ut directe absolvatur a reservatis. Si autem fuisset in articulo mortis 

dum absolveretur, non teneretur postea adire praelatum ut absolvere- 
tur a reservatis, ut dicit beatus Thomas in solutione ad 2. 

Est igitur intelligenda prima conclusio in articulo mortis ut distin- 
guitur contra periculum probabile mortis. Et hoc confirmat exemplum 
quod ipse asserit in argumento Sed contra de illo qui est in extrema 
necessitate rerum temporalium, qui potest sibi necessaria undecumque 
accipere. Et denique ex opposita opinione sequeretur quod possit quis, 
occiso presbytero, absolvi ab excommunicatione, quia voluntate sua vult 
transire ad indos per mares, quod esset defraudare cap. Si quis suadente 
diabolo. 

3. — Hoc supposito dubitatur primo, an prima conclusio beati 
Thomae habeat verum divino jure, an ecclesiastico. 

Et arguitur primo quod sit de jure positivo quod quilibet sacerdos in 
articulo mortis possit absolvere. Nam Christus Dominus commisit Petro 
tamquam pastori universali curam totius Ecclesiae. Sed ad regimen 
Ecclesiae spectat jurisdictio tam in foro conscientiae quam in foro exte- 
riori in ordine ad vitam aeternam. Ergo nemo habet jurisdictionem aut 
usum illius nisi ex commissione Petri et successoris. 

Hoc argumentum est Durandi in 4, d. 19, q. 2.. et placet magistro 
Soto ubi supra. Sed si hoc argumentum convinceret, probaret etiam 
quod episcopi non habent jure divino potestatem absolvendi, sed tantum 
ex commissione pontificis, quod est falsum. Et ideo confirmatur argu- 
mentum melius. Nam jurisdictio in foro interiori vera jurisdictio est, 
sicut in foro exteriori. Sed jurisdictio in foro exteriori commissa est a 
Christo Ecclesiae ut eam distribuat. Ergo quod quilibet sacerdos absol- 
vat in articulo mortis ex commissione Ecclesiae habet. 

Arguitur secundo. Ubicumque Ecclesia reservat aliquod crimen vel 
excommunicationis absolutionem, dicit ut a nullo fiat talis absolutio, 
nisi in articulo mortis. Ergo talis facultas absolvendi ex commissione 
Ecclesiae habetur. Et confirmatur ex cap. Pastoralis, $ Praeterea, de 
officio judicis ordinarii, et cap. Fures, de furtis, et cap. Eos qui, de 
sent, excommun, in 6, ubi fere eadem verba habentur. 

Tertio arguitur. Nam videtur esse sententia expressa beati Thomae 
tertia conclusione ubi ait, *quia Ecclesia acceptat" etc. Ubi notat Soto 
duo. Alterum est ratio quare possit absolvere quilibet sacerdos, quia 
Ecclesia acceptat; alterum quod non conceditur a beato Thoma simph- 
citer quemlibet sacerdotem jurisdictionem habere, sed merum usum 
jurisdictionis. 

4. — Sed pro altera parte, quod possint sacerdotes jure divino in 
tali articulo absolvere, arguitur primo. Nam jure naturali in extrema 
necessitate potest homo uti alienis, etiam invito domino. Ergo jure divino 
in extrema necessitate articuli mortis potest homo absolvi a quolibet 

sacerdote qui habet potestatem clavium. Probatur consequentia ex con- 
venientia quam facit beatus Thomas in art. isto inter extremam necessi- 
tatem rerum corporalium et necessitatem absolutionis in articulo mortis. 
Et confirmatur ex eodem beato Thoma in art. Nam quilibet sacerdos 
quantum est ex virtute clavium habet potestatem indifferentem in 
omnes et quantum ad omnia peccata. Sed quod hoc non possit exercere 
provenit per ordinationem Ecclesiae, unde limitatur jurisdictio, vel quod 
nullam habeant jurisdictionem decernitur. Quia vero necessitas caret 
lege, ideo quando imminet necessitatis articulus non impeditur quilibet 
sacerdos quin utatur potestate clavium ad absolvendum. 

Arguitur secundo. Non potest papa reservare absolutionem ab omni- 
bus vel aliquibus peccatis in articulo mortis: ergo est de jure divino ut 
quilibet sacerdos in articulo necessitatis possit absolvere, et per conse- 
quens jure divino habet jurisdictionem ad absolvendum. Consequentia 
est nota. Et probatur antecedens ex illo II ad Cor. 10 (v. 8) : Secundum 
potestatem quam dedit nobis Dominus, non in destructionem sed in aedi- 
ficationem. Sed talis potestas in Ecclesia ut possit in articulo mortis 
papa reservare sibi absolutionem non pertinet ad aedificationem, sed 
potius ad destructionem. Ergo non est talis potestas in Ecclesia. 

Et denique probatur ex concilio Tridentino sess. 14, cap. 7, ubi agitur 
de casu reservationis, dicitur quod “magnopere ad Christiani populi 
disciplinam pertinet, ...ut atrociora crimina non a quibusvis, sed a sum- 
mis sacerdotibus absolvantur". Deinde episcopis idipsum concedit ut pos- 
sint reservare casus in suis dioecesibus in aedificationem, non in destru- 
ctionem. Tandem concluditur quod *ne hac occasione aliquis pereat, in 
eadem Ecclesia Dei semper fuit custoditum, ut nulla sit reservatio in 
articulo mortis, atque ideo omnes sacerdotes quoslibet poenitentes a 
quibusvis peccatis et censuris absolvere possint". Hactenus concilium. 
Unde colligitur esse quasi traditionem apostolicam semper in Ecclesia 
custoditam et non ex commissione ecclesiasticae, ut simplex sacerdos in 
tali necessitatis articulo possit exercere potestatem clavium. 

5. — Pro decisione hujus veritatis nota quod non dubitamus an ju- 
risdictio sit necessaria ad absolutionem sacramentalem ; hoc enim certum 
est, ut diximus articulo quinto. Sed vertitur in dubium an quilibet sacer- 
dos habeat istam jurisdictionem in articulo mortis poenitentis solum jure 
humano, an potius, divino. 

Ponitur ergo prima conclusio: quod jure divino quilibet sacerdos 
habet jurisdictionem et potestatem absolvendi in articulo mortis, maxime 
quando non adest proprius sacerdos vel delegatus. Hanc conclusionem 
tenet absolute Capreolus d. 19 et Palude d. 20, q. 1, conci. 1, quamvis 
ipse rationem universaliorem assignat quae non est ita vera, scilicet quia 
existimat d. 17, q. 3, a. 2 quod stando solum in jure divino, ante cano- 

nem Ecclesiae, quilibet sacerdos poterat quemcumque absolvere, quam 
sententiam ut falsam reputavimus art. praecedenti. 


Secunda conclusio: Quando adest proprius sacerdos vel alius dele- 
gatus in articulo mortis, probabile est quod saltim jure ecclesiastico, si' 
non jure divino, possit moriturus alium simplicem sacerdotem eligere 
in confessorem. Et videtur probari ex verbis beati Thomae in articulo,, 
ubi non facit illam exceptionem, quando non adest proprius sacerdos, 
sed absoiute dixit, quilibet sacerdos etc. Item ex verbis Tridentini ubi 
supra, ubi Tridentinum etiam absolute loquitur. Diximus jure saltim 
ecclesiastico, nam jure divino non existimamus probabile quod in tali 
casu quilibet sacerdos possit absolvere. Et ratio est quia cum adest pro- 
prius sacerdos vel delegatus, non est homo in extrema necessitate con- 
stitutus. Unde si Ecclesia non permittit, non poterit absolvi ab alio. 


6. — Ad argumenta in oppositum respondetur. Ad primum concedo 
majorem et minorem et nego consequentiam. Quia pari ratione seque- 
retur quod neque episcopi habuerint jurisdictionem ad absolvendum jure 
divino, sed tantum ex commissione pontificis. Dicendum est ergo quod 
jurisdictio universalis summi pontificis ad multa se extendit tam in foro 
exteriori quam in foro conscientiae. Et inter alia se extendit ad hoc 
quod papa potest limitare jurisdictionem episcoporum et aliorum prae- 
latorum. Sed non se extendit ad hoc quod in articulo mortis possit ju- 
risdictionem tollere vel minuere ab inferioribus sacerdotibus, praesertim 
quando non adest proprius sacerdos, quia hoc non poterit pertinere ad 
aedificationem Ecclesiae, sed potius ad destructionem. 


Ad secrindum respondetur quod per illam particulam, “nisi in arti- 
culo mortis" non significat Ecclesia quod ipsamet tradat illam jurisdi- 
ctionem in articulo mortis, sed potius explicat quod per illam clausulam, 
ut a nullo fiat talis absolutio, non derogat jure divino per quod concedi- 
tur jurisdictio in extrema necessitate cuilibet sacerdoti. Et per hoc pa- 
tet ad confirmationem, nam illa omnia capitula nihil faciunt contra nos. 


Ad tertium respondetur quod beatus Thomas in solutione ad primum 
in eo quod dicit “quia Ecclesia acceptat”, non significat Ecclesiam con- 
terre talem jurisdictionem, sed quod acceptat et declarat quod est de 
jure divino. Vel fortassis potest dici quod beatus Thomas secutus fuit 
opinionem communem sui temporis, quamvis in ipso articulo videatur- 
declinae in nostram sententiam, ut diximus in confirmatione primi 
argumenti pro parte contraria. 

ARTICULUS SEPTIMUS 


Utrum poena temporalis cujus reatus post poenitentiam manet 
taxetur secundum quantitatem culpae 


Prima conclusio: Si poena consideretur secundum quod est 
satisfactoria, tunc debet taxari secundum quantitatem culpae. 

Secunda conclusio: Si consideretur poena secundum quod est 
medicina, non opus est ut majori culpae semper major poena 
taxetur. 

Tertia conclusio: Confessor debet considerare quantitatem con- 
tritionis per signa poenitentis, ad minuendum vel augendum poe- 
nam satisfactoriam. 

Item notandum est cirea solutionem ad argumenta beati Thomae 
quod confessor debet esse attentus in imponenda poenitentia medicinali 
ut propositum poenitentis de cetero firmetur in bono, potius quam ut 
fiat completa satisfactio pro poenis purgatorii. Ratio est quia multo 
majus bonum est servare legem Dei de cetero, quam satisfacere pro 
poenis debitis in purgatorio. Et hoc sacramentum magis ordinatur ad 
liberandam animam a culpa quam a poena. 


QUAESTIO NONA 


De qualitate confessionis 


ARTICULUS PRIMUS 


Utrum confessio possit esse informis 


Prima conclusio: Confessio ut est actus virtutis non potest esse 
informis. Ratio est quia non potest esse sine caritate. 

Secunda conclusio: Confessio quatenus est pars sacramenti 
potest esse informis. Ratio est quia per confessionem ordinatur homo 
ad sacerdotem qui habet claves Ecclesiae, et potest contingere quod non 
habeat homo dispositionem ut percipiat absolutionis fructum. Tunc ergo 
erit informis confessio. 

Tertia conclusio: Qui semel fecit confessionem informem non 
tenetur iterare confessionem, sed tantum fictionem confiteri. 


ARTICULUS SECUNDUS 


Utrum oporteat confessionem esse integram 


1. — Prima conclusio est affirmativa. Et ratio sumitur per com- 
parationem ad infirmum, qui debet omnes infirmitates suas palam fa- 
cere medico. Altera ratio habetur in solutione ad secundum, quia sacer- 
dos audit confessionem loco Dei: ergo sicut contritio quae est coram Deo 
debet esse de omnibus peccatis mortalibus, ita confessio debet esse de 
omnibus coram sacerdote. 

Secunda conclusio, ad tertium: Quando aliquis oblitus est pec- 
cati in confessione, non opus est ut postea eadem confiteatur neque 
nt repetat confessionem, sed sufficit alteri confiteri et dicere quod 
dum alia confiteretur oblitus est illius peccati. 

Tertia conclusio, ad quartum : Quando quis confitetur sacerdoti 
qui non habet potestatem absolvendi a casibus reservatis, tenetur 
nihilominus ei omnia confiteri. 

2. — Circa secundam conclusionem, quae principalis est in arti- 
culo primo, duo principalia dubia examinanda sunt. 

Primum est an detur confessio informis. 

Arguitur primo pro parte negativa. Quicumque recipit sacramentum 
in peccato mortali, mortaliter peccat: ergo confessio non est valida nisi 
homo sit contritus. Si autem sit contritus, non potest esse informis. Ergo 
nulla datur confessio informis. 

Arguitur secundo. Qui ex negligentia sua vel ignorantia non se di- 
sponit sufficienter ut recipiat fructum sacramenti poenitentiae, mor- 
taliter peccat et sacrilegus est, quia impedit fructum sacramenti. Ergo 
ejus confessio est irrita et per consequens non est formata neque infor- 
mis. Confirmatur. Nam aut peccator facit sufficientem diligentiam ut 
recipiat sacramentum, vel non. Si facit, jam sacramentum est formatum. 
Si non facit, ergo non recipit verum sacramentum ac per consequens 
tenetur iterum confiteri. 

Arguitur tertio. Materia proxima hujus sacramenti sunt actus hu- 
mani, scilicet contritio et confessio et satisfactio. Ergo ubi non est vera 
confessio, non erit sacramentum, sicut ubi non est vera ablutio in aqua 
non est verum baptisma ac per consequens non erit informe sacra- 
mentum. 

Quarto. Quando peccator non recipit aliquem effectum hujus sacra- 
menti, nihil recipit: ergo non recipit sacramentum. Probatur antecedens. 
Non enim recipit absolutionem neque aliquam partem sacramenti. Ergo 
nihil recipit, ac per consequens hoc sacramentum non erit informe 
quando peccator non recipit fructum et effectum ipsius. Et confirmatur. 
Nam sacramenta quae imprimunt characterem vel quae consistunt in 
usu materiae, bene possunt intelligi quomodo sint essentialiter sacra- 
menta absque infusione gratiae. V. gr., si aliquis baptizatur in peccato 
mortali, recipit a ministro corporaliter ablutionem, spiritualiter vero 
characterem in anima. Similiter quando confirmatur et ordinatur. Quan- 
do autem ungitur, saltim recipit unctionem ipsam. Ceterum quando 
aliquis non recipit gratiam in sacramento poenitentiae, nihil videtur 
reliquum esse quod recipiat in quo consistat essentia hujus sacramenti 
ut dicatur informe. 

3. — Prima conclusio *: Possibile est inmo saepe contingit esse con- 
fessionem informem et sacramentum poenitentiae informe. Haec conclu- 


sio est divi Thomae et omnium thomistarum. Et probatur primo, ut 


* Et unica quae indicatur in textu tam in cod. Ovetensi quam in ottob. 998. 

probat Soto d. 18, q. 2, a. 2, quia confessio ut est pars sacramenti nihil 
aliud est quam quaedam accusatio qua homo suam conscientiam sacer- 
doti fideliter manifestat ut remedium sibi provideat. Sed potest contin- 
gere ut peccator in peccato persistens cuncta sua peccata fideliter pa- 
tefaciat. Ergo illa erit confessio informis. 

Sed tamen ista ratio non probat satis aperte conclusionem. Nam vi- 
detur asserere haec ratio quod dummodo peccator omnia sua peccata 
manifestet, etiamsi propositum peccandi actuale habeat, quod est valida 
confessio dummodo absolvatur, neque repetenda. Quod tamen absurdum 
est quia, ut supra diximus, propositum cavendi in futurum est de ratio- 
ne verae confessionis et poenitentiae. Item in Tridentino sess. 14., cap. 4 
dicitur quod contritio quae est pars sacramenti poenitentiae includit 
"propositum non peccandi de cetero". Et adverte quod concilium non 
loquitur ibi de contritione quatenus includit caritatem, sed etiam de 
contritione imperfecta, quam theologi dicunt attritionem. Habemus 
ergo ex concilio quod ut sit dolor de peccatis sufficiens ut sit pars sa- 
cramenti poenitentiae, requiritur quod sit cum proposito non peccandi 
de cetero, et per consequens ad hoc quod sit vera confessio sufficiens ut 
sit pars sacramenti poenitentiae. Propterea qui habet propositum pec- 
candi. etiamsi dicat illud sacerdoti ut recipiat aliquod consilium, tamen 
non vere se accusat neque vere veniam petit, cum sit in proposito expres- 
s0 peccandi. Necesse est igitur amplius explicare et verificare quomodo 
potest esse informis confessio. 

Et quidem ex beato Thoma duplex ratio potest colligi ex isto articu- 
lo. Altera ex argumento S&d contra, scilicet quia si aliquis semel con- 
fessus, etiam in mortali existens, teneretur iterum confiteri eadem pec- 
cata, sequeretur quod nullus sciret se esse confessum, eo quod nullus 
scit se habere caritatem. Sed tamen in ista ratione supponendum est quod 
quando homo confitebatur, non habebat actuale propositum peccandi 
et quod ex intentione expressa intendebat integre confiteri et dolebat 
utcumque de omnibus peccatis, quamvis in hoc ipso ex quadam igno- 
rantia vel negligentia falleretur. 

Altera ratio est desumpta ex articulo, quae consistit in duobus 
dictis: Primum est quia inquit beatus Thomas quia confessio ut est pars 
sacramenti “ordinat poenitentem ad sacerdotem qui habet claves Eccle- 
siae, et per confessionem cognoscit conscientiam poenitentis. Et secun- 
dum hoc confessio potest esse etiam in eo qui non est contritus, cum 
possit peccata sua confiteri sacerdoti et clavibus Ecclesiae se subjici". 
Secundum dictum est quod, “quamvis tunc non percipiat absolutionis 
fructum, tamen recedente fictione percipere incipiet... Unde non tenebi- 
tur iterare confessionem, sed tenebitur postmodum fictionem suam 


confiteri". 

Notandum ergo pro intelligentia hujus rationis, quod primum di- 
ctum potest verificari dupliciter. Uno modo in eo qui non habet contri- 
tionem, sed habet sufficientem contritionem ut per absolutionem sacer- 
dotis formetur confessio, ita ut efficiatur perfectum sacramentum et 
poenitens recipiat fructum statim. Et isto modo, quamvis confessio ante 
absolutionem sit informis, postea tamen accedente absolutione est for- 
mata et perfecta. Alio modo potest verificari primum dictum beati Tho- 
mae in eo qui habet quemdam dolorem peccatorum facta aliquali dili- 
gentia, et accedit cum proposito cavendi in futurum et confiteri omnia 
peccata; et tamen, quia dolor non est sufficiens attritio, vel etiam dili- 
gentia facta non fuit tanta quantam tenebatur adhibere in examinatione 
conscientiae, vel quia propositum quod putabat se habere non erat ve- 
rum propositum, sed fallebatur, ideo iste homo accedit fictus et cum im- 
pedimento ad recipiendum fructum sacramenti, immo peccat recipiendo 
sacramentum. Dicimus ergo quod in taliter disposito verificatur secun- 
dum dictum beati Thomae. Non autem in illo qui sciens et prudens acce- 
dit fictus, quia iste non apponit veram materiam sacramenti; neque 
etiam verificatur in illo qui accedit cum attritione quae sufficit ad reci- 
piendum fructum sacramenti, quia in isto sacramentum manet per- 
fectum post absolutionem sacerdotis et omnino formatum. Quia igitur 
possibile est quod aliquis accedat ita dispositus ut veram materiam 
subministret formae sacramentalis, et nihilominus ex negligentia et 
ignorantia peccet mortaliter, propter quod non recipit statim fructum 
sacramenti, hinc concluditur quod est possibilis confessio informis et 
sacramentum poenitentiae informe, sic quod non teneatur homo repetere 
confessionem, sed teneatur solum confiteri postea impedimentum quod 
posuit ad recipiendum fructum poenitentiae. 

Haec doctrina explicari potest primo, exemplo sententiae in foro 
exteriori. Sunt enim aliqui defectus in processu judiciali qui reddunt 
sententiam iniquam, et tamen sententia est valida. Sunt autem alii de- 
fectus in processu qui omnino annullant sententiam judicis. Et quia 
hoc sacramentum poenitentiae exercetur ad modum judicii in foro inte- 
riori, contingit esse aliquos defectus ex parte poenitentis qui faciunt 
confessionem esse peccatum et sacrilegium, non tamen irritant senten- 
tiam sacerdotis. Sunt vero alii defectus tales qui non solum sunt sacri- 
legium, sed etiam irritam faciunt sententiam sacerdotis. Est aliud 
exemplum. Nam qui accedit ad baptismum, potest accedere ita indispo- 
situs, ut sacrilegium committat recipiendo baptismum ; et tamen baptis- 
mus sit validus, quia homo habet intentionem recipiendi ipsum sacra- 
mentum, quod constat ex ablutione et verbis. Potest etiam ita dispositus 
accedere sine aliqua intentione recipiendi baptismum, quod prorsus 
baptismus sit irritus et non sit sacramentum. Est aliud exemplum. Ma- 

trimonium quod contrahitur inter fideles baptizatos est sacramentum 
Ecclesiae; et tamen contingit quod contrahentes matrimonium commit- 
tant sacrilegium, quia sunt excommunicati vel in alio peccato mortali 
ex proposito. Et tamen matrimonium valet et verum est sacramentum, 
licet informe, quia tunc non confert gratiam propter impedimentum 
contrahentium. 

Jam vero probatur eadem conclusio a posteriori. Nam si non daretur 
confessio informis quae esset valida neque repetenda, quando non ex 
professo aliquis ponit obicem, locus esset multis scrupulis. Nam viri pii 
saepe repeterent confessiones quas propter aliquam negligentiam inva- 
lidas judicarent. Et ob hanc causam fere omnes theologi docti et pru- 
dentes ajunt sufficere ut ita confessus postmodum confiteatur solam fi- 
ctionem et impedimentum quod ex ignorantia vel negligentia apposuit. 

4. — Ad argumenta in oppositum [cf. n. 2]. Ad primum negatur 
antecedens. Nam contingit quod aliquis sit in peccato mortali, et tamen 
habeat contritionem sufficientem ad recipiendum fructum sacramenti. 
Respondetur secundo transeat antecedens et nego consequentiam. Potest 
enim contingere ut aliquis peccet mortaliter accedendo ad sacramentum 
poenitentiae, et tamen sacramentum sit ratum et validum quando, ut 
diximus, non ex proposito apponit impedimentum sed ex quadam negli- 
gentia vel ignorantia vincibili, sed non crassa et supina. Et tunc licet 
committat peccatum sacrilegii, tamen sacramentum est validum quantum 
ad substantiam. 

Et per hoc patet ad secundum. Ad confirmationem respondetur quod 
quaedam dispositio et diligentia potest esse sufficiens ad substantiam 
sacramenti, quae non erit sufficiens ad fructum sacramenti recipiendum. 
Unde potest contingere quod aliqua dispositio sit sufficiens ad primum, 
et tamen ipse homo peccet mortaliter recipiendo sacramentum, quia te- 
nebatur se disponere etiam ad recipiendum fructum sacramenti. 

Ad tertium respondetur concedendo consequentiam. Sed tamen vera 
confessio est etiamsi sit informis modo praedicto. 

Ad quartum [respondetur] quod quando aliquis non recipit fructum 
hujus sacramenti, adhuc potest verificari quod recipit sacramentum, 
quia ipsamet confessio quae subjectatur in poenitente efficitur, acce- 
dente forma absolutionis, pars actualis sacramenti, et hoc sufficit ut 
dicatur homo recipere sacramentum, sicut qui baptizatur est subjectum 
recipiens sacramentum, quia recipit ablutionem accedente forma baptis- 
mi. Praeterea qui illo modo confitetur, recipit absolutionem, quamvis 
impediat ejus effectum, sicut etiam ille qui audit sententiam a judice 
dicitur recipere sententiam. Et iste modus recipiendi [magis pertinet] 
ad ordinem causarum moralium quam materialium. Ad confirmationem 
respondetur quod in sacramentis quae imprimunt characterem melius 

intelligitur quomodo sacramentum sit informe, quamvis non conferat 
gratiam. Nihilominus bene etiam intelligitur modo a nobis in sacra- 
mento poenitentiae, sicut etiam intelligitur in matrimonio, quod quidem 
est validum sacramentum, et tamen neque confert gratiam neque impri- 
mit characterem. Sed Soto d. 18, q. 3, a. 3 soli baptismo concedit quod 
recedente fictione conferat gratiam, et putat se probare ex beato Tho- 
ma 3 p., q. 69, a. 10. Sed certe beatus Thomas nihil tale asserit eo loco. 

Per ea quae diximus manent satis impugnatae opiniones Majoris et 
Bernardi de Gannato * 

5. — Dubitatur secundo quot modis contingat confessionem esse 
informem. Et respondetur primo quod confessio aliquando est informis 
ex parte absolventis, quia non protulit formam nec habuit intentionem 
absolvendi. Et sic non loquimur hic de confessione informe, quia mani- 
festum est quod ubi non est forma vel intentio ministri, nullum est sacra- 
mentum. Altero modo dicitur informis ex parte confitentis, quia posuit 
impedimentum effectui sacramentali. Et quamvis tunc non recipiat 
gratiam, exhibet tamen veram materiam ad essentiam sacramenti con- 
ditionibus jam explicatis. 

Ceterum confessio informis ex parte confitentis triplici capite potest 
contingere. Primo quidem ex parte integritatis. Non quidem quod ex 
intentione velit aliquis non integre confiteri, vel ex crassa ignorantia et 
supina negligentia, sed quando ex ignorantia culpabili et vincibili omit- 
tit aliquod vel aliqua peccata quae tenebatur confiteri, vel etiam ali- 
quam circumstantiam necessariam. Secundo potest effici informis con- 
fessio ex parte doloris, quia homo dolet quidem de peccato, non tamen 
dolet propter rationem quae faciat hominem saltem attritum ut oportet 
ad recipiendum fructum sacramenti, quamvis ipse arbitetur sufficientem 
esse dolorem. V. gr. dolet Petrus de peccato propter infamiam tempora- 
lem quam incurrit, et putat se dolere vel propter Deum vel propter poe- 
nas inferni saltem; vel etiam si dolet propter foeditatem peccati, qua- 
tenus est contra rationem naturalem, et putat se dolere propter foedi- 
tatem peccati quatenus est contra rationem supernaturalem. In tali 
casu erit confessio informis, neque erit repetenda. Tertio potest esse 
informis ex defectu propositi non peccandi in futurum, ut v. gr. putat 
homo se habere propositum verum non peccandi, et tamen quamvis 
habeat in mente illud propositum expressum, sed fallitur, quia revera 
ex negligentia sua ipse non tollit occasionem quam tenebatur tollere, 
licet non sit crassa ignorantia. In hoc etiam casu potest esse informis 
confessio neque repetenda. Haec omnia praedicta non aliter probantur 
quam quia illa tria requiruntur ad essentiam sacramenti, et in illis tribus 


Ottob. lat. 998, Garraca. 

potest esse defectus ex parte poenitentis, talis quod aliquando non irritet 
sacramentum, aliquando vero sit tantus ut irritet omnino sacramentum, 
quando sciens et prudens vel ex ignorantia crassa committit talem 
defectum. 

6. — Dubitatur tertio an confessio informis ex parte confitentis 
sit repetenda quando homo deprehenderit se defecisse in aliquo 
trium praedictorum. 

Ad hoc respondetur et sit unica conclusio: quod quotiescumque con- 
fessio est informis ex porte confitentis, non opus est ut repetatur, nisi 
quando proposito et intentione habuit aliquem defectum ex praedictis 
vel etiam quando ex negligentia et ignorantia crassa et supina aliquis 
istorum defectuum contingit. Haec conclusio quantum ad primam par- 
tem, praeter quam quod est beati Thomae in art. 1, probatur quia illa 
confessio constituit verum sacramentum cum vera forma: ergo non ne- 
cesse est ut repetatur. Probatur consequentia, quia peccata mortalia 
sufficit semel confiteri. Antecedens vero probatur, quia alias nunquam 
daretur hoc sacramentum sine fructu ipsius; et deinde quia, ut antea 
dictum est, multi scrupuli orirentur in conscientiis fidelium et saepe 
repeterent confessiones quando majori examine factae deprehenderent se 
defecisse in aliquo. Ceterum secunda pars probatur ex his quae dicta 
sunt in probatione et explicatione primae conclusionis dubii primi. 
Immo vero quando aliquis sciens et prudens se peccare accedit ad sacra- 
mentum poenitentiae, non subministrat materiam sufficientem ad essen- 
tiam sacramenti. Ergo non est verum sacramentum ac per consequens 
tenetur repetere totam illam confessionem. Patet quia revera ille homo 
sic dispositus nullo modo dolet de peccatis, quia sibi complacet actualiter 
in peccato. Item non habet propositum non peccandi, saltim quantum 
ad suam aestimationem. Ceterum quando ignorantia vel negligentia in 
sui examinatione fuit crassa et supina, perinde est judicandum ac si 
vellet homo sciens et prudens deficere. 

7. — Dubitatur quarto an, si peccator sciens et prudens se attri- 
tam et non contritum, accedit ad hoc sacramentum, an talis confes- 
sio sit fructuosa actualiter ita ut homo justificetur, an potius sit 
informis confessio. 

De hac re Soto d. 18, q. 2, a. 2 ad 2 ait non suffere illam dispositio- 
nem ut homo recipiat fructum sacramenti. Et ratio ejus prima est quia 
hoc sacramentum est institutum ad tollenda peccata quae nos propria 
voluntate commisimus, et ideo requirit accusationem poenitentis tam- 
quam ejusdem sacramenti materiam. Qui autem scit se non dolere pro- 
pter Deum, non se accusat legitime coram Deo. Ergo ut pectus ori con- 
sonet, requiritur detestatio peccati quatenus est offensa Dei, saltim 
secundum aestimationem poenitentis. 

Secundo arguitur. Quia sicut peccator propria voluntate avertitur a 
Deo, ita propria voluntate debet converti ut reconcilietur cum Deo. Sed 
quia poenitet peccati non propter offensam Dei, sed propter poenas 
inferni, non convertitur ad Deum, sed ad seipsum amore proprio. Ergo 
non potest reconciliari per sacramentum poenitentiae cum Deo. 

Et denique probat quia haec doctrina, scilicet quod de attritione fiat 
contritio virtute sacramenti, licet sit vera, non tamen est multum anti- 
qua, nam patres antiqui contritionem dicebant esse necessariam ad con- 
fessionem, et non sufficit attritio cognita. 

8. — Sit unica conclusio certa: quod illa dispositio est sufficiens 
enon solum ut sit verum sacramentum, sed etiam ut sit fructiferum in 
actu. Nam ut docet beatus Thomas q. 79, a. 3 ad 2, potest aliquis digne 
accedere ad baptismum habens conscientiam peccati mortalis. Postea 
vero in q. 80, a. 4 ad 2 comparat omnino sacramentum poenitentiae cum 
baptismo quantum ad hoc quod utrumque est institutum ad tollendam 
febrem peccati. Ergo non propterea quis indigne accedit ad sacramen- 
tum poenitentiae quia habet conscientiam se habere febrem. Confirmatur. 
Nam sacramentum poenitentiae secundum suam propriam speciem est 
mortuorum vivificativum : ergo ex eo quod aliquis sciat se esse mortuum 
in peccato, non erit indispositus ut recipiat medicinam vivificativam, 
dummodo servet reliquas conditiones. Probatur secundo eadem con- 
clusio. Nam ad sacramentum eucharistiae, propterea quod est sacra- 
mentum vivorum, requiritur ex parte recipientis quod sit jam contritus 
vel saltim rationabiliter judicet se esse contritum. Ergo ad sacramen- 
tum poenitentiae minus requiritur quam ad sacramentum eucharistiae. 
Probatur tertio ex concilio Tridentino sess. 14, cap. 4 ubi sic dicitur: 
“Illam vero contritionem imperfectam, ...quoniam oritur vel ex conside- 
ratione foeditatis peccati, vel ex gehennae et poenarum metu, si volun- 
tatem peccandi excludat cum spe veniae", declarat sancta synodus non 
solum non facere hominem hypocritam, sed esse donum Dei. *Et quam- 
vis sine sacramento poenitentiae per se ad justificationem perducere 
peccatorem nequeat, tamen eum ad Dei gratiam in sacramento poeni- 
tentiae impetrandam disponit". Hactenus concilium. Ergo qui cognove- 
rit se habere talem dispositionem ut praedicta., iste cognoscit se esse suf- 
ficienter dispositum ut accedat ad sacramentum poenitentiae recipien- 
dum et per consequens recipiet fructum. 

Praeterea sequeretur ex sententia contraria quod non solum non 
esset sacramentum fructiferum cum illa dispositione, sed etiam esset 
nullum. Probatur sequela. Quia ille homo accedit sciens et prudens se 
ponere obicem effectui sacramenti : ergo ut diximus dubio primo, nullum 
est sacramentum. Consequens tamen durissimum videtur, quod talis 

9, — Ad argumenta in oppositum. Ad primum negatur minor, quia 
sic dispositus non mentitur cum accusat se offendisse Deum, quamvis 
sciat se non dolere propter Deum summe dilectum. Sufficit enim ut 
doleat propter Deum summe timendum ut supremum judicem et vin- 
dicem contra peccatorem, et quod subjiciat se remedio instituto ab ipso 
Deo ad veniam impetrandam. 

Ad secundum negatur consequentia, si antecedens intelligatur de 
conversione perfecta. Sed sufficit quod peccator sit aversus a peccato 
propter poenas inferni aut foeditatem peccati, et cum spe veniae verta- 
tur ad Deum justificatorem per Jesum Christum in hoc sacramento. 

Ad ultimum respondetur, ut jam diximus in superioribus, quod ipsa 
attritio non fit contritio, sed attritus efficitur virtute sacramenti con- 
tritus, saltim habitualiter, quia scilicet effectum sacramenti est gratia 
habitualis, cum qua simul infunditur contritio habitualis, quae est ha- 
bitus poenitentiae virtutis. Et ista doctrina, quamvis noviter sit expli- 
cata per scholasticos doctores, est tamen antiqua in suo fundamento et 
radice, quia potestas clavium ad remittenda peccata non postulat ne- 
cessario majorem dispositionem quam sit praedicta, eo vel maxime quod 
doctrina Tridentini ubi supra [sess. 14, cap. 4] confirmat nostram sen- 
tentiam. 

10. — Est dubium quintum circa tertiam conclusionem articuli pri- 
mi et circa primam et secundam art. secundi, in quibus casibus oportet' 
iterare confessionem. De qua re vide Cano 5 parte Relectionis de poe- 
nitentia, circa medium relectionis, et Soto d. 18, q. 3, a. 3. Pro cujus 
intelligentia nota quod dupliciter potest confessio esse integra et dimi- 
diata, directe ex intentione, vel indirecte, ut bene notat Cajetanus in 
Summa, verbo Confessor, conditione 10. V. gr., quando quis ex verecun- 
dia vel pusillanimitate tacet peccatum vel circumstantias, iste directe 
dimidiat confessionem et est sacrilegus directe. Et eadem est ratio de 
illo qui nullam vult facere diligentiam; hic enim directe dimidiat con- 
fessionem. Alio modo potest contingere ut aliquis directe quidem et 
expresse velit facere integram confessionem, sed tamen ex aliqua negli- 
gentia culpabili, non tamen crassa et supina, omittit aliqua peccata. 
Iste non est directe sacrilegus, quamvis mortaliter peccet peccatum 
sacrilegii ex negligentia et ignorantia. 

Sit igitur conclusio: Quando confessio fuit integra, quamvis indi- 
recte fuerit dimidiata ex culpabili negligentia, non tamen est repetenda,. 
Haec conclusio colligitur ex beato Thoma in articulo primo et secundo.. 
Item probatur. Quia alias non posset proferri exemplum quando confes- 
sio esset informis ex defectu integritatis. Nam si directe dimidiaretur, 
esset nulJa. Rursus si nullo modo est dimidiata ex intentione directa vel 
indirecta, confessio erit formata et cum fructu cacramentali quantum 

est ex parte integritatis. Ergo necesse est designare quamdam confes- 
sionem mediam, scilicet integram ex intentione directa, et dimidiatam 
ex intentione indirecta. 

11. — Simile dubium poterat moveri de confessione informi ex parte 
doloris vel ex parte propositi cavendi in futurum. Sed similis solutio 
et proportionalis erit adhibenda directe vel indirecte. 

Sed pro majori explicatione nota quod qui vult accedere ad sacra- 
mentum poenitentiae, jure divino et naturali tenetur adhibere diligen- 
tiam ut materiam debitam quantum est ex parte sua subministret sacer- 
doti, qui debet proferre absolutionem. Debita autem materia consurgit 
ex parte doloris debiti et ex parte propositi et ex parte integritatis con- 
fessionis. 

Nota secundo quia hoc sacramentum institutum est in salutem ani- 
marum, non requirit omnem diligentiam possibilem peccatori, sed illat 
sufficit secundum uniuscujusque intellectum et discretionem quae hu- 
mano judicio mediocris diligentia, judicaverit. V. gr. si Petrus adhiberet 
aliquam diligentiam, et existimat probabiliter quod per parvam diligen- 
tiam ulteriorem recordabitur aliquorum peccatorum, tenebitur ulterius 
procedere et inquirere. Quod si putat quod magni temporis inquisitio- 
ne aliud peccatum mortale veniet in mentem, non tenebitur tantum fa- 
tigari in inquirendo peccato, sed sufficit mediocris diligentia. Verum est 
tamen quod in hae re judicanda requiritur confessoris prudentia ut, 
habita ratione personae et negotiorum, possit judicare quam diligen- 
tiam sit dicenda mediocris ut poenitens absque novo peccato, quin po- 
tius cum fructu, accedat ad sacramentum * 

Nota tertio quod potest contingere quod homo judicet se fecisse me- 
diocrem diligentiam et sufficientem, et tamen revera fallatur et revera 
mortaliter peccet contra virtutem studiositatis et contra religionem 
sacramenti indirecte. Et in hujusmodi casibus locum habere solet con- 
fessio informis. Nec debent confessores inquietare poenitentes ut repe- 
tant hujusmodi confessiones nisi constet crassam fuisse negligentiam. 

12. — Dubitatur sexto circa primam conclusionem secundi art: 
an pertineat ad integritatem confessionis exprimere determinatum 
numerum peccatorum. 

Ad quod respondetur et sit conclusio: Quando mediocri diligentia 
potest peccator numerum peccatorum determinate exprimere, tenetur 
ita facere. V. gr. si potest dicere septies jurasse falsum, non debet confi- 
teri in dubio se jurasse quater aut quinquies. Probatur, quia quodlibet 
peccatum mortale est necessaria materia confessionis ut patet; sed si 
non dicit determinatum numerum cum possit facile dicere, relinquit 


* Sequentia usque ad num. 13 hujus art. quae desunt in Ovetensi. sumimus ex 
cod. ottob. lat. 998. 

aliquod peccatum mortale vel fatetur aliquod peccatum mortale quod 
non fecit. 

Secunda conclusio: Quando humano modo vix est possibile [deter- 
minare] numerum peccatorum propter nimiam et diutinam consuetudi- 
nem peccandi, sufficit determinare tempus illius consuetudinis. V. gr., 
si quis per annum integrum habuit consuetudinem jurandi, alias absque 
attentione esset ne verum vel falsum quod ajebat, sufficit in confessio- 
ne dicere consuetudinem illam et sequentes occasiones jurandi quotidie. 
Similiter si meretrix post aliquos annos prostituta in lupanari confi- 
teatur, non tenetur determinate dicere numerum peccatorum, sed suf- 
ficit dicere, per annum integrum fui in hoc officio, quoslibet viros ad- 
missi, semper fui parata plures admittere. Ratio hujus est primo, quia 
est gravis difficultas in enumeratione tot peccatorum; secundo, quia 
non minorem notitiam accipit confessor per manifestationem talis con- 
suetudinis ut possit judicare sicut oportet ad finem omnem confessionis 
quam si poenitens determinaret numerum. 

Hinc sequitur non esse necessarium ut poenitens explicet omnes 
actus etiam mortales sigillatim quando in uno actu perfecto intelligun- 
tur. V. gr. non est opus ut poenitens dicat, volui inimicum occidere, 
quaesivi gladium cum illa intentione et emi, ascendi equum etc. Simi- 
liter qui furatur non opus est ut dicat, scalas suspendi, aperui seras etc. 
Et ratio est quia, quamvis omnes isti actus sint peccata mortalia pro- 
pter finem, vel non addunt novam malitiam, vel si addunt, intelligun- 
tur in actu perfecto. 

13. — Sed contra, non sufficit confiteri actum interiorem quantum- 
libet determinatum, sed debet confiteri actum exteriorem qui ex illo 
proficiscitur. Et tamen actus exterior non addit novam malitiam supra 
actum interiorem. Ergo falsum est corollarium praedictum. Responde- 
tur negando consequentiam. Primo quia in interiori actu non intelligi- 
tur actus exterior, sed in exteriori intelligitur interior, et ita sufficit 
confiteri actum exteriorem. Deinde quia, quamvis quando actus exte- 
rior realiter sequitur ex interiori, non sit alia malitia actus exterioris 
quam interioris, tamen revera non intelligitur perfectio et consummatio 
actus interioris nisi explicetur quod processit realiter in effectu in 
actum exteriorem. Unde necesse est ad hoc quod sacerdos debite faciat 
officium judicis et medici, ut intelligat effectum exteriorem actus inte- 
rioris. Potest autem contingere ut etiam sit necessarium explicare actum 
exteriorem propter nocumentum illatum proximo, ut sacerdos praecipiat 
fieri restitutionem vel ut intelligat excommunicationem vel censuram' 
annexam actui exteriori. 

14. — Dubitatur septimo an ad integritatem confessionis perti- 
neat confiteri peccatorum circumstantias. 

Pro cujus intelligentia nota circumstantias esse multiplices. Quae- 
dam sunt minuentes gravitatem peccati, quaedam aggravantes, quae- 
dam mutant speciem peccati, ut locus sacer respectu furti, quaedam non 
mutant speciem, ut magna quantitas respectu furti, scilicet furari mille 
aureos vel furari centum ejusdem speciei est peccatum. 

Sit prima conclusio: Circumstantiae quae ita minuunt gravitatem 
peccati ut ex mortali faciant veniale, debemt necessario explicari in con- 
fessione. V. gr., si confiteatur Petrus se furatum fuisse duos argenteos, 
et non dicat quod furatus est ab homine praedivite, respectu cujus levis 
illa materia est, decipit confessorem in re gravi, nam confessor intelli- 
git Petrum mortaliter peccasse. 

Secunda conclusio: Si circumstantia minuit peccati malitiam intra 
latitudinem peccati mortalis, non -est necessarium illa confiteri. V. gr., 
si aliquis confiteatur se fornicatum fuisse, et tacet quod fuerit sollicita- 
tus fraudulenter a femina in maxima occasione periculi, et quod pecca- 
vit ex maxima animae perturbatione, non peccat si ista taceat. Ratio 
hujus est quia ipse poenitens non tenetur fugere majorem reprehen- 
sionem sacerdotis et majorem satisfactionem impositam eo quod sacer- 
dos aestimet majus fuisse peccatum quam revera fuerit, sed tantum! 
tenetur dicere suam culpam mortalem. Immo vero Paludanus 4, d. 16, 
q. 3 et Silvester verbo Confessio 1, $ 9 ajunt imperfectorum esse hujus- 
modi accusationes manifestare. Nihilominus magistro Cano 5 parte Rele- 
ctionis videtur quod, si quis animo simplici pure confitendi ejusmodi cir- 
cumstantias explicet— consilium est saluberrimum-—, optime facit. 

Tertia conclusio: Circumstantiae mutantes speciem et ex nova 
specie mortalem malitiam  adjicientes, explicandae sunt necessario; 
V. gr., accessus ad mulierem consanguineam vel religiosam, et etiam 
furtum in loco sacro. Et ratio est, non ut aliqui arbitrantur quia semper 
sint duo peccata mortalia, sed quia species peccati contra speciale prae- 
ceptum celaretur sacerdoti. Et quidem quod non sint semper duae mali- 
tiae distinctae manifestum est. Nam qui committit adulterium, unum 
tantum peccatum mortale committit unam habens malitiam unius spe- 
ciei sub genere luxuriae. Verum est tamen quod in hujusmodi peccatis 
tanta est gravitas atque si essent duae malitiae distinctae. V. gr., in 
adulterio est malitia fornicationis et injustitiae, quia contrectat rem 
alienam; sed tamen formaliter non est nisi una species specialissima 
luxuriae. Sed melius explicatur ista differentia in eo qui habet rem cum 
religiosa, qui quidem peccat contra duplicem virtutem distinctam, sci- 
licet contra castitatem et contra religionem. Et ita in illo actu sunt 
duae malitiae distinctae, quarum altera se habet ut circumstantia alte- 
rius et materialiter, scilicet sacrilegium, altera vero se habet formali- 
ter, scilicet stuprum ipsum. 

Probatur praeterea conclusio tamquam certa de fide ex cap. Omnis 
utriusque sexus, ubi ad necessarium officium sacerdotis pertinere dicitur 
ut diligenter inquirat et peccatum et peccatoris circumstantias, ut intel- 
ligat quale debeat adhibere consilium et adhibere remedium. Et hoc 
ipsum praecipitur in quadam synodo generali Trullana dicta, can. 
ultimo (1), et in Tridentino expressius sess. 14, cap. 5, ubi eas circum- 
stantias quae speciem mutant necessario explicandas esse diffinitur. 

15. — Sed circa istam conclusionem duo dubia sese offerunt. Prima 
est an eo ipso quo circumstantiae differant specie sint explicandae, aut 
etiam sit necessarium speciem atomam peccati explicare. 

Ad quod breviter respondetur cum Cajetano q. 3 de confessione quod, 
eum circumstantiae etiam specie differentes nullam differentiam faciant 
in judicio sacerdotali, non oportet ut explicentur. V. gr., divinare per 
astra vel per terram forte distinguuntur specie, tamen non opus est 
ut haec differentia explicetur in confessione. Item bestialitas potest 
contingere cum distinctis animalibus specie, sed non opus est ut haec 
circumstantia differentiae explicetur, licet ipse accessus secundum se 
sit distinctae speciei. Sed tamen videtur nobis quod haec exempla Ca- 
jetani non multum conveniant in proposito; quia divinatio est species 
peccati specialissima in genere moris, sicut et beatialitas. Unde illae 
differentiae solum sunt physicae et per accidens se habentes ad genus 
moris. Sit ergo exemplum convenientius. Si quis occidit hominem pro- 
pter gulam, non est necessarium confiteri illam circumstantiam finis 
quia, quamvis gula sit alterius speciei peccati distincta ab homicidio, 
non tamen aggravat mortaliter secundum propriam differentiam. Simi- 
liter etiam si quis habuit invidiam proximi, non opus est quod confitea- 
tur quod illa invidia erat in specie atoma; vel si forte verum est quod 
invidia dividitur in species, in invidiam quae est * contra nemesim, et 
quae est contra misericordiam, de quo divus Thomas 2. 2, q. 36 a. 3 
ad 3. Debet tamen explicare poenitens si invidia fuit de bono spirituali 
proximi, quia ista differentia notabiliter aggravat peccatum, et certe 
alterius speciei est, quia est peccatum contra Spiritum Sanctum invidia 
fraternae gratiae. Similiter etiam furari mille aureos vel centum non 
differunt specie, et tamen necesse est confiteri circumstantiam quanti, 
quia notabiliter aggravatur peccatum ex illa quantitate. Etiam si homo 
teneatur restituere vel quia non potest, vel quia fuit peccatum cogitatio- 
nis tantum. Habenda itaque est ratio plus ad gravitatem malitiae quam 
ad differentiam specificam et metaphysicam. 


(1) Mansi 11. 987. 
* Etiam hic suppletur lacuna codicis Ovetensis, quae usque ad num. 24 $ Alii vero 
oujus art. se extendit, ex ottob. lat. 998. 


732 DOMINICUS BANEZ 


16. — Quod si aliquis objiciat quod divus Thomas in 4, d. 16, q. 3, 
a. 2, gla. 5 dicit solas circumstantias quae speciem mutant esse con- 
fitendas; et Bonaventura eadem dist. et Palude q. 3 et Durandus q. 4, 
Silvester in verbo Confessio 1, $ 13 idem tenent: respondetur quod no- 
mine circumstantiae non intelligit divus Thomas nec alii debent intelli- 
gere id quod pertinet ad substantiam actus singularis in una specie 
constituti, quamvis idipsum sit circumstantia respectu speciei in com- 
muni. V. gr. furatur aliquis mille: tunc respectu furti in specie est 
circumstantia quantitas mille ducati, sed tamen respectu hujus furti 
singularis in hac specie non est circumstantia, sed potius objectum. 
At vero si furtum istud comissum est in loco sacro, jam circumstantiam 
loci confitenda est, quia transfert illum singularem actum furti ad aliam 
speciem peccati, scilicet ad sacrilegium. Et si isto modo intelligatur doc- 
trina divi Thomae, nullam habebit instantiam. Non enim est credibile 
quod divus Thomas senserit quod non teneatur fur confiteri quantum 
furatus fuerit. Sed supposito quod tenetur homo confiteri peccatum in 
singulari, consequenter intelligitur esse necessarium explicare ejus 
objectum singulare, non ut circumstantiam, sed ut aliquid pertinens ad 
substantiam hujus individui ; quemadmodum qui unico actu occidit aut 
vult occidere duos homines, debet explicare numerum duorum non ut 
circumstantiam hujus individui, sed ut objectum. 


17. — Alia dubitatio est an ipse confessor teneatur interroga- 
re circumstantias omnes peccatorum, quas diximus necessarium esse 
ut explicentur in confessione quando probabile est quod poenitens ex 
ignorantia vel negligentia omittit aliquam circumstantiam. 


Ad quod respondetur et sit prima conclusio affirmativa. Et pro- 
batur ex cap. Omnis utriusque. Item probatur, quia alias peccaret absol- 
vendo eum quem scit obicem ponere absolutioni. Item sacerdos est judex 
et medicus in illo foro. Inquantum judex debet interrogare reum de 
necessariis ad sententiam. Inquantum medicus debet exquirere ab ae- 
groto morali qualitates ut adhibeat convenienter medicinam. Praeterea 
etiamsi poenitens adhibuerit omnem diligentiam, et nihilominus con- 
fessor probabiliter aestimet ipsum ex ignorantia invincibili aliquas 
circumstantias omitere, tenetur propter eamdem rationem ex officio 
ipsum interrogare, quia judex debet interrogare testem de necessariis 
ad sententiam. Et denique probatur, quia confessor est institutus loco 
Dei ad compescendas injurias contra Deum factas. Ergo erit infidelis 
mediator, si non requireret ejus circumstantias, quemadmodum cujus 
fidelitati committitur ut rationem dati et accepti recipiat ab oeconomo 
alicujus domini, tenetur exquirere omnia debita quae eoconomus obli- 
visceretur. 

Secunda conclusio: Non debent confessores esse importuni interro- 
gantes multa non necessaria. Sufficit enim quod poenitens probabiliter 
judicetur a sacerdote fecisse sufficientem diligentiam et habere intelle- 
ctum ad cognoscendum communes circumstantias. Et ratio hujus est 
quia sacerdos potius debet facere suave jugum quam intolerabile, si 
istis interrogationibus torqueret poenitentes. Item etiam quia per istas 
interrogationes solent infirmi scandalizari, quia cognoscunt speciales 
circumstantias et modos peccandi. De hae re vide Silvestrum verbo 
Confessor 1, $ 14 et 15. 

Tertia conclusio: Sacerdos tenetur docere p&enitentem tam in corn- 
muni quam in particulari ea quae poenitens tenetur scire, quamvis excu- 
setur ignorantia invincibili. 'Y. gr. tenetur admonere talem contractum 
esse usurarium in particulari; tenetur etiam docere articulos fidei vel 
admonere ut discat memoriter. Ratio hujus est quia ipse confessor est 
vicarius Christi ad admonendum et instituendum peccatorem in via 
veritatis: ergo non ageret fideliter nisi doceret errantes. 

Quarta conclusio: Hoc intelligendum est quando sacerdos proba- 
biliter judicat esse profuturum aliquid suo consilio et doctrina; alias 
autem non tenebitur admonere, quoniam peccator habet ignorantiam 
invincibilem. Ratio hujus est quia talis admonitio non deserviret nisi 
ad scandalum poenitentis, qui est alias cum bona conscientia. Probatur 
consequentia quia, sicut correctio fraterna ordinatur ad bonum parti- 
culare fratris corripiendi, ita sacramentum confessionis ordinatur ad 
bonum particulare ipsius poenitentis. Sed quando scio nihil me profu- 
turum corripiendo fratrem extra confessionem, non teneor corripere. 
Ergo nec in confessione teneor admonere, immo vero tenebor non admo- 
nere quando probabiliter judico meam admonitionem futuram scanda- 
lum infirmis ignorantibus invincibiliter. 

18. — Nota quod ista doctrina saepius habet locum in casibus parti 
cularibus, quam circa veritates legis in communi. V. gr., raro aut nun- 
quam scandalizabitur infirmus ex eo quod doceatur articulos fidei aut 
veritatem legis in communi, sicut quod furari est peccatum, usuram 
esse peccatum ; sed tamen contingere potest quod aliquis ignoret istum 
actum esse peccatum furti vel usurae etc. V. gr., contraxit Petrus mar 
trimonium cum sorore ignorans invincibiliter esse suam propriam so- 
rorem, et confessor scit esse sororem ejus, credit tamen se nihil profu- 
turum si admoneatur: tenebitur tacere et relinquere Petrum cum sua 
bona conscientia. Hanc doctrinam intelligit Cano prima parte Relectio- 
nis, sive ignorantia sit in detrimentum proximi, sive contra jus humanum, 
sive divinum. Ratio est quia, si sacerdos nihil proficiet admonitione sua; 
non excusat proximum a detrimento, nec exercitium actus qui secundum' 
se est contra legem humanam vel divinam. 

Nota secundo quod doctor publicus non debet intermittere doctrinam 
necessariam in communi propter aliquorum scandalum privatum. Ita 
docet Ambrosius sermone 82, 83 et 84, Gregorius d. 43, ca. Ephesus et 
Innocentius 83 d., ca. Error. 


Nota tertio quod plurima possent hic disputari in particulari de 
circumstantiis notabiliter aggravantibus quae potius pertinent ad ma- 
teriam de peccatis. Hic autem sufficiat doctrina explicata per praedictas 
conclusiones. 


19. — Nihilominus duae circumstantiae sunt maxime advertendae à 
confessore. Altera circumstantia personae quae peccat vel cum qua pec- 
catur; altera est circumstantia loci sacri. V. gr., si persona est religiosa, 
vel sacri ordinis, aut virgo, aut nupta, aut consanguinea vel affinis, 
sunt circumstantiae omnes istae respectu peccati luxuriae. Ubi nota 
quod, si qui fornicatur est religiosus et sacerdos vel ordinis sacri, vide- 
tur probabile quod non sufficiat confiteri circumstantiam voti solemnis 
eligionis. Ratio est quia votum solemne religionis ex natura sua est 
indispensabile; votum autem annexum ordini sacro est solemne per 
accidens, sed ex natura sua simplex est et dispensabile: ergo propter 
illam majorem gravitatem voti solemnis necessarium erit explicare in 
confessione quod habuit rem cum religioso. Aliqui dicunt quod cum 
utrumque peccatum sit mortale contra virtutem religionis ad quam 
pertinet votum, sufficit explicare quod habuit rem cum illo qui habuit 
votum castitatis. Sed tamen istorum sententia multa, inconvenientia 
implicat. Et potissimum est quod, si aliquis conculcasset sacramentum 
eucharistiae, non teneretur in confessione explicare quomodo et contra 
quod sacramentum peccaverit, sed sufficeret, dicere quod commisit quod- 
dam sacrilegium materiale contra unum sacramentum. Sequela patet, 
quia ejusdem speciei est sacrilegium quod committitur contra quodlibet 
sacramentum. Antecedens autem absurdissimum est. 


20. — Adverte praeterea circa virginitatis circumstantiam quod 
Soto d. 18, q. 2, a. 4 dicit quod quando virgo peccat solum cogitatione, 
non tenetur confiteri circumstantiam virginitatis; quando vero re ipsa 
fornicatur, tenetur confiteri illam circumstantiam. Quod quidem mira- 
bile est virum doctissimum ita asseruisse. Etenim ejusdem omnino spe- 
ciei est peccatum in consensu tantum admissum et quod committitur 
opere, nec actus exterior ut exercitus addit aliquam malitiam super 
actum interiorem. Ergo si quando re ipsa stuprum committitur tenetur 
virgo confiteri se virginem fuisse, tenebitur etiam quando consentit in 
stuprum explicare illam circumstantiam personae. Sed Soto movetur 
ad illam assertionem quia non aliter putabit respondendum ad quam- 
dam dubitationem, scilicet an feminae honestae et moniales dum se accu- 

sant consensisse cogitatione in actum venereum, interrogandae sint a 
confessore an sint virgines. 

Ad hoc tamen respondetur aliter. Primo, quod fortassis non est ita 
certum quod virginitas corporalis sit circumstantia quae notabiliter 
aggravet supra fornicationis gravitatem, nisi fuerit voto consecrata 
simplici vel solemni. Ceterum neque assignatur ratio convincens quare 
femina virgo magis peccet fornicando quam ipse vir, si virgo est; de 
quo tamen nemo dubitat, sed certum est quod non tenetur confiteri illam 
circumstantiam. Nec valet quod dicunt quod femina patitur laesionem 
et scissuram corporalem, non autem ipse vir. Non convincitur esse pec- 
catum mortale ex parte laesionis: primo quia est minima laesio, deinde 
quia omnis mulier est domina usus illius vasis, alioquin peccaret contra 
justitiam, sicut si abscinderet digitum. Et quamvis communiter asse- 
ratur quod stuprum est species luxuriae, tamen non probatur quod ex 
propria specie et objecto sit mortaliter aggravans super simplicem for- 
nicationem. Et hanc opinionem sequitur Soto ubi supra, ubi tenet contra 
Cajetanum stuprum non esse speciem distinctam a simplici fornicatio- 
ne, nisi fiat per violentiam aut raptum. Quod si hoc ita est, patet non 
esse necessarium ut confessores sint solliciti interrogare feminas hone- 
stas talem circumstantiam an virgines sint. 


. Ceterum etiamsi teneamus quod stuprum addit supra fornicationem 
notabilem gravitatem, potest responderi quod confessor adhuc non te- 
nebitur talem interrogationem facere, quando mulier quae confitetur 
peccatum consensus in fornicationem potest probabiliter secundum suum 
statum aestimari virgo. Ratio est quia ita potest eam reprehendere et 
judicare atque si esset virgo. Unde nullum est periculum quod propter 
talem ignorantiam sacerdos non sit bene facturum officium suum. Rur- 
sus ex parte feminae propter eamdem rationem potest esse excusatio 
ut illa non teneatur explicare quod non est virgo, quia hoc magis perti- 
net ad excusationem peccati quam ad gravitatem. Unde illa poterit pa- 
ti reprehensionem sacerdotis aestimantis illam esse virginem. Ceterum 
quando mulier est ignota nec apparet aliquod signum status sui, con- 
fessor poterit rogare an sit virgo, si tamen illa confessa fuerit aliquod 
peccatum fornicationis in cogitatione aut in opere. Et hoc dicimus sup- 
posito quod illa opinio sit vera, quod stuprum addit super simplicem 
fornicationem notabilem gravitatem, quam opinionem ego sequor magis 
propter communem auctoritatem asserentium quam propter rationem 
convincentem. Nihilominus quod attinet ad restitutionem placet nobis 
sententia Soti, quod non tenebitur vir ad aliquam restitutionem laesae 
virginitatis quando ipsa virgo voluit absque dolo et fraude stuprum 
admittere, nec rursus est sub cura parentum. Tunc enim aliqua injuria 

fit parentibus aut tutoribus. Unde tenebitur vir restituere damnum quod 
inde sequitur parentibus aut tutoribus. 

21. — Circa circumstantiam loci sacri oportet advertere quod non 
est circumstantia aggravans respectu omnium peccatorum, sed respectu 
quorumdam quae committuntur in loco sacro, scilicet respectu fornica- 
tionis, respectu furti, respectu homicidii aut effusionis sanguinis, et re- 
spectu effusionis seminis etiam cum propria uxore, et denique quoties- 
cumque actus peccati adversatur sanctitati loci sacri, id est, ei ad quod 
locum est sanctificatus, erit necessario explicanda circumstantia loci. 
Immo vero etiamsi actus non sit peccatum ex natura sua, sicut accessus 
ad uxorem propriam vel ludus aliquis vel convivium aliquod celebre, 
efficiuntur peccatum mortale sacrilegii ratione loci. Et tunc revera locus 
sacer potius specificat actum quam sit circumstantia, eo quod transfert 
ipsum actum a bono in malum, ut docet divus Thomas elegantissime 
1. 2, q. 18, a. 5 ad 4. Ceterum quando actus peccati non habet repu- 
gnantiam cum eo ad quod ordinatur locus sacer secundum exercitium 
exterius et sensibile, non est circumstantia confitenda. V. gr., si quis 
in loco sacro existens consentiat animo in fornicationem aut homicidium 
vel videat mulierem ad concupiscendum illam aut etiam loquatur tur- 
pem sermonem, non tenetur confiteri circumstantiam loci, nisi forte 
verba turpia publice eum aliquo clamore proferretur, quia tunc videtur 
esse sacrilegium. Vide Silvestrum verbo Confessio 1, $. 20. 

22.— De circumstantia temporis vide etiam Silvestrum in Rosa 
aurea q. 63, et Cajetanum opusculo 27 quaest., q. 10, tomo 2. Et absque 
aliquo scrupulo tenendum est non esse necessarium confitendum talem 
circumstantiam. Nam etiamsi Origenes homil. 18 super Numer. et Am- 
brosius super cap. 13 Lucae, et Hieronymus in Isaiam, cap. 56 et 58, 
et Augustinus in epist. 109 videantur oppositum docere, tamen intelli- 
gendi sunt juxta spiritualem intellectionem et respectu finis ad quem 
ordinantur festa. Ceterum sub praecepto, sabbata sanctifices, solum 
cadit cessatio ab operibus servilibus exterioribus. 

Denique de circumstantia recidivi satis dictum est 3 p., q. 88, a. 4. 

23. — Ultimum dubium in hoc art. est circa ultimam conclusionem 
quam annotavimus art. 2 ad 4 divi Thomae, quod qui habet casum 
reservatum superiori absenti et confitetur inferiori tenetur omnia 
peccata etiam reservata confiteri inferiori. Dubitatur ergo an haec 
conclusio sit vera. 

Arguitur primo pro [parte] negativa. Sacerdos inferior non potest 


absolvere ab illo peccato reservato: ergo poenitens non tenetur illud 
confiteri. 

Arguitur secundo, nemo tenetur bis confiteri peccatum mortale; sed 
ille poenitens postea tenebitur confiteri superiori: ergo non tenebatur 
antea confiteri inferiori. 

Tertio, illa confessio quae fit inferiori omnium peccatorum excepto 
reservato est nihilominus integra confessio: ergo non opus est confiteri 
illud peccatum reservatum. Probo antecedens quia poenitens confitetur 
omnia circa quae sacerdos inferior habet potestatem. 

24. — De hac re Durandus 4, d. 17, q. 15 tractat istam quaest. in 
terminis et refert communem [sententiam] divi Thomae et rationem 
ejus, et reprobat rationem divi Thomae. Et quamvis ille teneat quod 
confessio debet fieri integre uni et eidem sacerdoti, tamen postea cum 
movet dubium $ 8, quid faciendum sit quando aliquis casus est reser- 
vatus superiori, recitat quatuor modos, respondet et reprobat illos, ipse 
tamen nihil, determinate definit, sed solum dicit quod Ecclesia Romana 
nunquam retinuit sibi absolutionem a quibusdam excommunicationibus. 
Dicit secundo quod si praelati inferiores imitarentur Ecclesiam Roma- 
nam, non reservando sibi culpas directe, sed excommunicationem quam 
possint adhibere quibusdam peccatis gravioribus, non haberent locum 
sic praedictae dubitationes de iteratione et dimidiatione confessionis et 
absolutionis. 

Alii vero doctores diversimode respondent. Vide Palude in 4, d. 17, 
q. 5; Gabriel q. 1. Cajetanus in Summa, verbo Confessio, conditione 10, 
tenet quod quando aliquis habet peccatum reservatum et alia non re- 
servata, et confitetur prius superiori qui non vult illum audire nisi 
illud peccatum reservatum, tunc illa confessio est valida, quamvis non 
sit integra per accidens et materialiter, quia non ex voluntate poeniten- 
tis provenit non integritas, sed ex parte confessoris ; et propterea inquit 
talem confessionem esse sacramentalem. Ad argumenta vero quae fe- 
cimus respondet Cajetanus quod sunt corollaria quae sequuntur ex usu 
sanctae matris Ecclesiae, scilicet quod aliqua confessio non integra 
advertenter, nihilominus sit valida et salutaris, et quod aliquod pecca- 
tum est necessario bis confitendum. 

25. — Sed pro decisione hujus quaestionis sit primum fundamentum: 
Praelati possunt licite aliqua peccata reservare a seipsis solum absol- 
venda. Haec conclusio diffinita est expresse [in Tridentino] sess. 14, 
cap. 7 et can. 11 ; item 33, q. 2, e. Latorem. Estque antiqua consuetudo 
in Ecclesia Christi; nam Origenes homilia. 10 super Numeros ait peccan- 
tem indigere quandoque non solum sacerdote, sed etiam pontifice (1). 
Et Cyprianus lib. 6 Epistolarum epist. 16 et 17. Vide etiam Gratianum 
de poenitentia d. 1, e. Zn actione, et 26 q. 6 per totum. Item Benedictus 


(1) Origenes, Homiliae in Numer., homil. 10, n. 1. MG 12, 635. 

undecimus in extravagante Juter cunctas refert quatuor crimina epi- 
scopis reservata, et Sixtus quartus in extravagante Etsi Dominici 
excommunicat eos qui absolvunt a casibus reservatis romano pontifici. 


Sit secundum fundamentum: Non solum censurae excommunicationis 
et reliquae similes reservantur a superioribus praelatis, sed etiam ipsae 
culpae et earum absolutio. Probatur ex cap. 2 de poenitentiis [St epi- 
scopus] in 6, ubi dicitur quod, “si episcopus concesserit subdito ut 
eligat confessorem, ipse electus nullam habet penitus potestatem in ca- 
sibus reservatis episcopo". Ergo non habet potestatem in culpis. Item 
probatur ex Benedicto undecimo ubi supra, ubi inquit fratres privilé- 
giátes non debere recipere confessionem criminum "pro quibus solemnis 
est poenitentia indicenda", quia inconveniens est ut a peccato absolvat 
qui poenitentiam debitam imponere non potest. Et denique usus eccle- 
siasticus manifestat licitum esse reservare casus absque censura. Unde 
in Tridentino can. 11, ubi supra dicitur anathemam esse *qui dixerit 
episcopos non habere potestatem reservandi sibi casus nisi quoad exter- 
nam politiam". Ceterum quod ait Durandus Ecclesiam Romanam non 
reservare sibi culpas, sed tantum censuras, non est contrarium praedi- 
ctis fundamentis. Non enim negat quin possit id, scilicet reservare sibi 
culpas solas, sed negat de facto reservare nisi censuras. Nos tamen fal- 
sam putamus sententiam Durandi, quin potius ipsa culpa principalius 
reservatur, v. gr. occisio elerici principalius reservatur propter culpam 
quam excommunicatio. Tametsi omnes culpae reservatae pontifici ha- 
beant annexam excommunicationem, ita ut quando pontifex concedit 
absolutionem ab excommunicatione, simul faciat facultatem ut absolva- 
tur homo a crimine. 


Tertium fundamentum: Non potest peccator absolvi a judice infe- 
riori de crimine reservato sine facultate superioris, et talis absolutio 
absque illa facultate nulla erit. Et ratio est quia ille sacerdos non habet 
jurisdictionem super illud peccatum. 


26. — His suppositis sit prima conclusio: Quando adest facultas 
adeundi superiorem, non potest sacerdos inferior absolvere a non reser- 
vatis, nisi prius petatur facultas absolvendi a reservatis. Probatur. Quia 
integritas confessionis est de jure divino; sed ille homo potest integre 
confiteri et absolvi vel a superiori, vel ab inferiori habita facultate: 
ergo tenetur, alias peccabit mortaliter et nulla erit confessio. Et confir- 
matur ex usu religiosorum, qui nunquam absolvuntur a non reservatis 
nisi prius obtenta facultate a superiori pro reservatis. Ergo idem erit 
judicium si parochus et episcopus sint praesentes, vel si facile pateat 
aditus ad episcopum. Quod si episcopus nolit dare facultatem quia ipse 
vult audire confessionem, tunc poenitens non debet neque poterit confi- 

teri inferiori peccata non reservata, sed omnia superiori debet confite- 
ri, alias violat jus divinum de integritate confessionis. 

Secunda conclusio: Si superior praelatus audiat confessionem prius 
quam inferior, tenebitur audire non solum reservata, sed etiam omnia 
peccata, alioquin non erit sacramentalis absolutio. Hanc tenet Durandus 
ubi supra, et Hadrianus de confessione 4, contra Cajetanum ubi supra. 
Et probatur. Primo quia integritas confessionis est de jure divino : ergo 
episcopus vel quilibet praelatus sacrilege admittit confessionem dimi- 
diatam ut perficiat sacramentum poenitentiae. Secundo probatur, quia 
pari ratione posset parochus suos parochianos absolvere ab uno peccato 
et pro reliquis dare illis facultatem ut ab alio absolvantur. Probatur 
tertio, quia sacerdos ille superior dimidiatam veniam praestans videtur 
significare Deum ipsum, cujus minister est, dimidiatam etiam praestare, 
quod quasi impium ab omnibus repellitur. Neque obstat huic conclu- 
sioni quod Cajetanus adducit ex usu Romanae Ecclesiae, scilicet quod 
poenitentiarii pontificis non audiunt neque absolvunt a censuris excom- 
municationis, et ex consequenti datur facultas poenitentibus ut absol- 
vantur ab inferioribus de omnibus peccatis sacramentaliter. Quod si poe- 
nitentiarii intendant absolutionem sacramentalem impendere, errant,, 
inquit Hadrianus. Neque iste erit Romanae Ecclesiae usus, sed impietas 
sacerdotum, qui arbitrantur quaestum esse pietatem. ; 


Nota vero quod etiamsi non absolvant sacramentaliter, tenentur ta- 
men ad sigillum confessionis, sicut etiam tenetur abbas et praelatus a 
quo petitur facultas absolvendi a reservatis, ut postea dicemus. Neque 
est magnum inconveniens quod aliquis teneatur in aliquo casu revelare 
alicui extra confessionem sacramentalem sua peccata, tum quia illa 
revelatio tendit ad confessionem sacramentalem, tum etiam quia est casus: 
expressus in jure, ut patet in cap. Ea noscitur, de sententia excommum.. 
et cap. Eos qui eodem tit. in 6, ubi habetur quod si quis in articulo 
mortis absolvitur ab excommunicatione reservata pontifici, tenetur po- 
stea, si evaserit, comparere coram pontifice et aperire peccatum pro quo 
excommunicationem incurrerat. Et tamen certum est illum hominem jam 
esse absolutum sacramentaliter ab illo peccato, eo quod absolutio prae- 
terita non dependebat a futuro contingenti. 


Tertia conclusio: Si non pateat facilis aditus ad superiorem, quia 
f. gr. instat necessitas celebrandi, et praelatus sit absens, tunc inferior 
potest absolvere a non reservatis, et pro reliquis debet remittere pecca- 
torem ut postea absolvatur ab eo. Et in isto casu intelligitur conclusio- 
beati Thomae in art. 2 ad 4. Et probatur. Quia in tali casu confessio 
integra est, et absolutio etiam ex utraque parte, scilicet ex intentione 
utriusque. Quia poenitens omnia confitetur, et sacerdos absolvit ab omni- 

bus a quibus potest, quemadmodum si poenitens taceat aliquod peccatum 
ex causa rationabili tacendum, erit integra confessio. Aliqui intelligunt 
nostram conclusionem tertiam quando non est annexa excommunicatio 
peccato reservato. Sed de hac re satis diximus in 3 p. q. 79, a. 4, ubi 
ostendimus quod in quibusdam casibus potest conferri absolutio sacra- 
mentalis etiam excommunicatis excommunicatione reservata pontifici. 

Quarta conclusio: Poenitens tenetur in eodem casu tertiae conclusio- 
nis omnia peccata etiam reservata confiteri inferiori. Haec conclusio est 
beati Thomae in art. 2 ad 4. Immo Durandus inquit ubi supra pericu- 
losum esse oppositum asserere, quia esset dividere confessionem. Nihil- 
ominus ista conclusio non est ita vera quin oppositum placeat multis 
theologis propter argumenta facta. Sed communis opinio tenet cum 
beato Thoma et propter ejus rationem. Probatur. Quia populus solet 
ignorare quae peccata sint reservata, quae vero non. Ergo ut a proprio 
sacerdote instruatur, necesse est ut omnia manifestet. Neque valet dicere 
quod contingit poenitentem esse doctum et ipse sibi postea providebit 
confitendo superiori, quia leges non respiciunt ea quae sunt per accidens. 

27. — Ad argumenta in oppositum [cf. n. 23]. Ad primum distinguo 
antecedens. Cum dicitur, sacerdos inferior non potest absolvere a pec- 
cato reservato directe, concedo ; indirecte vero et per accidens, nego. Est 
enim impossibile quod unum peccatum mortale remittatur sine alio, 
ut beatus Thomas 3 p., q. 86, a. 3 ostendit. Et propterea quando directe 
peccator absolvitur a non reservatis et forte non erat contritus, sed at- 
tritus, per infusionem gratiae sacramentalis tolluntur omnia peccata, 
poenitens tenetur illud peccatum reservatum subjicere directe clavibus, 
ut absolvatur ab illo qui habet jurisdictionem circa talem peccatum. 

Ad secundum respondetur distinguendo antecedens, nemo tenetur 
bis confiteri peccatum ; potest enim dupliciter intelligi. Uno modo per se 
quantum est ex parte confessionis in ordine ad potestatem clavium, et 
ita concedo. Alio modo per accidens quatenus contingit jurisdictionem 
esse imperfectam in inferiori sacerdote. Tunc enim manifestatur illi pec- 
catum reservatum non quia ab illo possit absolvi, sed quia cognitio 
illius est necessaria ad bene judicandum de non reservatis et ad reme- 
dium adhibendum conscientiae peccatoris. 

Ad tertium respondetur quod confessio illa dupliciter potest consi- 
derari. Uno modo in ordine ad jurisdictionem inferioris sacerdotis; et 
sic integra est, quia sacerdos non potest amplius absolvere quam a non 
reservatis. Altero modo potest considerari respectu necessariae cognitio- 
nis quam sacerdos debet habere de statu conscientiae poenitentis ut con- 
venienter possit mederi respectu etiam peccatorum non reservatorum. Et 
ita non est integra confessio, quia non est integra manifestatio peccato- 
rum ut oportet ad recipiendam curationem medicinalem. 

28. — Dubitatur nono an quando sequitur ex confessione ali- 
enjus peecati vel circumstantiae jactura propria et aliena tenea ur 
poenitens nihilominus illud confiteri, vel potius erit integra confes- 
sio tacendo illud peccatum. 

De hae re sunt variae opiniones. Sed respondetur breviter et sit 
prima conclusio: Si ex confessione alicujus peccati sequitur scandalum, 
meum vel confessoris, possum et debeo tacere illud peccatum et reliqua 
confiteri. Et ratio est quia respectu illius peccati non habeo copiam' 
confessoris cui possim confiteri secundum rectam rationem naturalem. 
Et quamvis praeceptum divinum sit de integritate confessionis, tamen 
quia gratia non destruit sed perficit naturam, quando secundum rectam 
rationem naturalem sequitur aliquod inconveniens, lex positiva divina 
non obligat in tali eventu. Et confirmatur. Quia ratio naturalis dictat 
vitandum esse scandalum proprium vel alienum. Sed gratia potius per- 
ficit quam destruat naturam. Ergo evangelium non obligat ad confes- 
sionem cum scandalo infirmi proximi. Diximus autem cum scandalo in- 
firmi; nam si ex malitia propria ipse sacerdos paratus sit ad omnem 
ruinam, non tenebor tacere peccatum tempore praecepti confessionis. Et 
confirmatur ex beato Bernardo in lib. De praecepto et praecepti dispen- 
satione, ubi ait quod “pro caritate institutum est, non debet contra ca- 
ritatem militare" (1). Confessio instituta est in remedium peccati. Ergo 
non debet esse medium ad scandalum innocentis. 

Secunda conclusio: Si ex confessione mea verosimiliter timetur secu- 
tura mors vel infamia propria vel aliena, non tenebor confiteri illud 
peccatum vel circumstantiam. Ratio est quia divina praecepta positiva 
non obligant eum tanta jactura. Ista conclusio cum sua ratione asseritur 
a Cano 5 parte Relectionis de poenitentia; sed oportet illam explicare. 
Et nota quod quando ex eo quod non adimpletur praeceptum divinum 
positivum sequitur aliquod commune damnum Ecclesiae vel irreverentia 
divini nominis et Dei, v. gr. si ex eo quod aliquis non recipit euchari- 
stiam tempore debito blasphematur nomen Christi, aut haeretici inva- 
dunt ecclesiam, tunc tenetur homo confiteri cum periculo vitae et famae. 
Item debet intelligi illa ratio de actibus exterioribus, non de interioribus 
quae cadunt sub praecepto divino positivo, ut est fidei, spei, caritatis et 
contritionis. Falsum enim esset dicere quod non tenetur homo etiam 
cum periculo vitae propriae vel alienae credere in Deum, sperare in 
Deum, etc. 

Probatur secundo conclusio. Quia praeceptum de vitanda morte vel 
infamia proximi est naturale: ergo praeceptum positivum de confessio- 
nis integritate non derogat juri naturali; ac per consequens sicut excu- 


(1) S. Bernardus, Liber de praecepto et dispensatione, cap. 2, n. 5. ML 182, 864. 

satur poenitens a confessione peccati, excusabitur etiam quando sibi 
mors sequitur vel aliqua infamia vel damnum notabile in re familiari. 

Tertia conclusio: Si poenitens nullatenus possit aliquod peccatum 
confiteri vel circumstantiam quin sacerdos veniat in cognitionem com- 
plicis, qui quidem infamabitur apud ipsum sacerdotem, tunc debet homo 
non confiteri illud peccatum vel illam circumstantiam. Haec conclusio 
est Cajetani in Summa, verbo Confessio, conditione 3 ubi multa adhibet 
remedia quibus alienum peccatum occultetur in confessione. Sed si hoc 
fieri non possit neque confessio differri, ponit praedictam conclusionem. 
Et probatur. Primo quia, quamvis ego teneor confiteri meum peccatum 
infamando meipsum apud confessorem, tamen haec infamia compensatur 
fructu sacramenti. Sed tamen proximo nullum commodum sequitur, sed 
solum infamia ipsa. Ergo non debet infamari. Secundo, si poenitens non 
possit confiteri nisi per interpretem, non tenetur confiteri, ut videbimus. 
Ergo si cum jactura aliqua meae famae apud illum qui non est confessor 
non obligor confiteri, sequitur quod non obligabor cum jactura famae 
proximi. Item si scirem confessorem revelaturum socium criminis mei 
alteri sacerdoti, etiamsi in confessione, non deberem explicare illam 
circumstantiam. Ergo neque ego debeo illi dicere in confessione. Pro- 
batur consequentia, quia etiam apud ipsum confessorem infamatur, et 
multo magis quam me, eo quod sacerdos videt meam poenitentiam, non 
autem proximi. Hanc sententiam sequitur Cajetanus et Cano ubi supra. 
Sed intelligenda est quando jactura proximi est saltim mediocris. Nam 
si fuerit minima vel quasi nulla, necessario erit circumstantia explicanda 
a poenitente qui sua peccata coram sacerdote confitetur. 

Dicit etiam quod in articulo mortis tenetur homo confiteri circum- 
stantiam, non obstamte proximi famae jactura apud sacerdotem, etiamsi 
fuerit mediocris jacturae famae proximi, non autem si fuerit gravis et 
magna, ut si mors sequatur vel publica infamia. Tunc enim debet tacere 
talem circumstantiam. Solum itaque in articulo mortis licitum erit expli- 
care circumstantiam ex qua sequitur infamia vel mediocris quaevis ja- 
ctura apud sacerdotem ipsum. 

Quarta conclusio: Probabilis est communis sententia quae tenet non 
esse tacendum peccatum vel circumstantiam in confessione propter solum 
illud nocumentum quod patitur in sua fama proximus apud confessorem. 
Ratio hujus est quia illud nocumentum reputatur esse parvum, eo quod 
unus solus homo et loco Dei cognoscit illud peccatum et sub sigillo con- 
fessionis. Ergo ut poenitens recipiat illam magnam spiritualem absolu- 
tionem et consolationem in integritate confessionis, parvifaciendum est 
illud tam exiguum proximi nocumentum. 

Hanc opinionem tenet beatus Thomas in 4, d. 16, q. 3, a. 2, gla. 5 
ad 5; Durandus [ibidem] q. 4; Bonaventura d. 21, pte. 2 distinctionis, 

a. 1; Palude d. 17, q. 2, a. 1 ; Gabriel q. 1, conel. 5; Hadrianus q. 1 de 
confessione ad 4; Silvester verbo Confessor 1, $ 24. Nihilominus nobis 
magis placet sententia Cajetani sicut explicatur a Cano ubi supra, 
excepto quod nullam facimus differentiam quantum ad tacendum vel 
manifestandum peccatum in articulo mortis vel extra articulum mortis. 
Et ratio est quia, si extra articulum mortis ita debeo providere famae 
proximi ut licitum sit, immo debeam tacere peccatum vel circumstan- 
tiam, quanto magis in articulo mortis et licebit et debebo providere 
famae proximi, siquidem mihi nullum sequitur detrimentum, quia facio 
confessionem integram inquantum possum? Et Soto d. 18, q. 2, a. 5 
ad 4 inquit illam exceptionem de articulo mortis non esse faciendam, 
quamvis ipse sequitur opinionem communem, praesertim in casu in quo 
ipsi complices sua. culpa in illud periculum se conjecerunt, ut quando 
poenitens confiteretur suum peccatum, si non aliter poterit explicare, 
cognosceretur delictum ipsorum a confessore. Quando vero alia persona 
quae non fuit socia delicti incurrit infamiam ex confessione circumstan- 
tiae, tunc dicit majorem adhibendam esse diligentiam ne infametur apud 
sacerdotem. 

Sed notandum est circa has opiniones habendam esse rationem con- 
fessoris maturi et discreti, qui nulla, ratione non solum non revelabit 
confessionem, sed neque aliquid operabitur neque desinet operari unde 
sequatur detrimentum proximo cujus peccatum per accidens cognovit in 
mea confessione. Tunc enim nullum est periculum, et optime verificabitur 
communis opinio. At vero si confessor non sit ita prudens vel timoratae 
conscientiae, vel etiamsi sit prudens et conscientiae timoratae, est ta- 
men praelatus et dispensator officiorum vel dignitatum in republica, 
et occasionem accipit ex eo quod novit in confessione; unde nunquam 
conferret aliquod beneficium illi proximo cujus peccatum novit, cujus 
ilius dignus est proximus ille qui apud confessorem infamatus est. In- 
telligenda ergo est opinio communis in illo casu in quo praecise sequitur 
ilud damnum, quod pereat fama proximi in notitia confessoris. Cete- 
rum de integritate confessionis in articulo mortis quando infirmus non 
potest omnia explicare, dicemus articulo sequenti. 


ARTICULUS TERTIUS 


Utrum possit per alium quis confiteri vel per scriptum 


1. — Prima conclusio: Quando poenitens potest, debet confiteri 
per proprium verbum. Ratio est quia in hoc sacramento assumitur ut 
materia ille actus quo maxime homines consueverunt manifestare suum 
affectum. 

Secunda conclusio, in solutione ad secundum : In eo qui usum lin- 
guae non habet, sufficit quod per scriptum aut per nutus aut in- 
terpretem confiteatur. Ratio est quia non exigitur ab homine plus 
quam possit in his rebus quae a nobis exhibendae sunt. 

Tertia conclusio, in solutione ad tertium : Non potest homo absen- 
ti sacerdoti per scriptum confiteri. 

Circa primam conclusionem nota quod ad veritatem sacramenti non 
sunt simpliciter necessaria verba, alioquin secunda conc'usio esset falsa. 
Sed pertinet ad essentiam sacramenti ut quando homo propriis verbis 
non [potest], aliter monstret suam conscientiam. 

2. — Dubitatur primo circa istas conclusiones an possit esse 
valida confessio et sufficiens materia sacramenti per nuntium vel 
per epistolam in absentia sacerdotis. 

Pro parte affirmativa est argumentum. Confessio et absolutio sunt 
actus judiciales. Sed ad actum judicialem non est necessaria praesentia 
rei coram judice ; potest enim in absentia absolvi vel condemnari. Ergo. 

Secundo arguitur ex c. Qualis 30, q. 4 ubi dicit Leo pontifex quod 
"poenitentia per scripturam est recipienda". 

Conclusio sit responsiva hujus dubii: Talis conf&ssio nulle modo 
est sacramentatis. Ita dicit optime Cajetanus in Summa, verbo Confessio, 
conci. 11. Et probatur primo, quia confessio et absolutio sunt actus 
personales : ergo non possunt exerceri per nuntios vel per epistolas. Pro- 
batur antecedens. Nam illi sunt actus sacramentales: ergo personales. 
Probatur consequentia, quia haec est ratio quare unus homo non potest 
pro alio baptizari. Probatur secundo. Ille qui confitetur per nuntium 
vel per epistolam in absentia sacerdotis, non sufficienter manifestat 
statum suae conscientiae ad hoc quod possit sacramentaliter absolvi. 
Ergo non erit sacramentum. Antecedens probatur. Quia ad hoc ut sit 
sufficiens confessio et sacerdos proferat sententiam absolutionis, neccsse 
est ut judicet sacerdos ex ipsa confessione et cognoscat statum poeni- 
tentis de praesenti. At vero si est absens, non poterit hoc judicare, quo- 
niam postquam misit epistolam aut nuntium potest iterum peccare. Et 
ita sacerdos ignorat praesentem [statum] poenitentis ; unde non poterit 
absolvere. 

3. — Dubitatur an qui caret facultate loquendi teneatur confi- 
teri. Respondetur affirmative. Et probatur ex cap. Omnis utriusque 
sexus. Item quia est divinum praeceptum de confessione. Sed non est 
de essentia confessionis etiam secretae quod fiat per verba. Ergo tenetur 
homo per signa vel scripturam, si aliter non potest confiteri. Sed notan- 
dum est quod non est necessarium ut poenitens qui non potest confiteri 
scribat peccata antequam appareat coram sacerdote, sed sufficit ut co- 
ram sacerdote scribat peccata et statim doleat. Et ratio est quia non 

tenetur homo peccata sua ponere in instrumento quod facile potest 
amitti. Unde neque obliviosi tenentur scribere peccata. Sed aliquando 
est bonum ne sint molesti confessoribus saepius confitentes ea de quibus 
non recordantur an confessi fuerint. Debet tamen illa scriptura fieri 
caute et diligenter servari. 

4. — Dubitatur tertio an si mutus vel infirmus nequit expEcare 
aliquam speciem peccati, sufficiat generalis expressio peccati et 
significatio doloris ut possit absolvi sacramentaliter. De qua re vide 
Soto d. 18, q. 2, a. 5. Abulensis q. 79 super Matthaeum cap. 16 ait quod 
ille homo non potest absolvi sacramentaliter. Et ratio ejus est quia 
forma esset falsa, ego te absolvo a peccatis tuis, cum tamen ille homo 
nullum peccatum confiteatur. Sed tamen haec ratio non multum valet, 
quia forma necessaria non includit illam particulam, a peccatis tuis,, 
sed sufficit dicere, ego te absolvo. Palude vero, d. 21, q. 1, a. 2 ait quod 
materia confessionis sunt peccata confessa in speciali vel in generali. 

5. — Arguitur ergo primo pro ista parte ex c. Is qui poenitentiam in 
infirmitate, 26, q. 6, ubi dicitur quod si talis infirmus “dum sacerdos 
venit, oppresus infirmitate obmutuerit vel in phrenesim inciderit, dent 
testimonium qui audierunt eum ut accipiat poenitentiam". Et confir- 
matur ex c. Aegrotantes, de consecratione, d. 4, quod est concilii Cartha- 
ginensis quarti. Et in concilio Arausicano cap. 12, *subito obmutescens 
et baptizari et accipere poenitentiam potest, si voluntatis praeteritae 
habeat aliorum verbis testimonium aut praesentis in suo nutu" [c. Qui 
recedunt, 26, q. 6]. 

Arguitur secundo ex beato Thoma in 4, d. 21, q. 2, a. 1 (et habetur 
in additionibus ad 3 p., q. 10, a. 5), ubi ait quod confessio generalis 
nonnumquam est sacramentalis. 

Arguitur tertio ratione. Contritio generalis sufficit ad justificationem, 
et salutem quando homo totaliter est oblitus, vel non habet tempus cogi- 
tandi peccata. Ergo confessio generalis sufficit in illo casu ad absolu- 
tionem sacramentalem recipiendam. Probatur consequentia ex doctrina 
beati Thomae in solutione ad 2, quia non exigitur ab homine plus quam 
possit. Et confirmatur. Quia confessio singulorum est necessaria coram 
sacerdote eo quod contritio singulorum est necessaria coram Deo. Ergo 
in quo casu sufficit coram Deo contritio generalis, sufficiet etiam coram 
sacerdote confessio generalis, quando scilicet moraliter non potest con- 
fiteri homo. 

Et denique arguitur, quia haec opinio favet periclitantibus. Nam si 
forte homo est attritus in articulo mortis, justificabitur si absolvatur; 
alias peribit. Et confirmatur ex forma quae habetur in quibusdam ma- 
nualibus pro ungendis infirmis, ubi post absolutionem a censuris dicitur 


a sacerdote, item te absolvo ab omnibus peccatis tuis. 

6. — Pro decisione veritatis sit prima conclusio, de sententia ma- 
gistrorum Cano et Soto: Poenitens qui nullum determinavit peccatum, 
non est absolvendus sacramentaliter. Probatur. Quia per confessionem 
illam generalem nullum judicium particulare potest habere sacerdos 
circa statum conscientiae poenitentis, nullus enim est homo qui non 
possit illa signa proferre. Ergo non poterit sacerdos ferre sententiam 
*absolutionis. Item probatur quia., ut supra dictum est, materia hujus 
sacramenti sunt peccata ; sed ille poenitens nullum peccatum dicit: ergo 
non potest absolvi sacramentaliter. Neque alia ratio firmior adducitur a 
praedictis doctoribus; et dicunt quod propterea beatus Thomas de hac 
re nihil disputavit quia tamquam manifestum reliquit. 

7. — Ad argumenta in oppositum respondetur quod omnia illa capi- 
tula intelligenda sunt de poenitentia et reconciliatione publica, ut opti- 
me explicat Soto ubi supra art. 5 ad 1. Nam si intelligerentur de poeni- 
tentia in foro conscientiae, sequeretur quod ille qui incidit in amentiam 
non posset absolvi sacramentaliter per aliorum testimonium  asseren- 
tium quod ostenderet signa contritionis, quod tamen absurdissimum est. 
Nam pari ratione sequeretur quod possit aliquis confiteri per nuntium 
vel epistolam in absentia sacerdotis. 

Ad beatum Thomam respondetur quod ibi ipse se explicat. Ait enim 
quod cum poenitens secreto confitetur sacerdoti et postea apponit gene- 
ralem confessionem, tunc tota confessio est sacramentalis. Immo ibi 
ad secundum dicit necessarium esse ad confessionem sacramentalem ut 
sit specialis de aliquo peccato. 

Ad tertium respondetur negando consequentiam. Et ad probationem 
dicitur quod probat non teneri homines tunc confiteri, sicut neque de 
singulis conteri; non tamen probat quod erit sacramentum cum sola 
confessione generali. Ad confirmationem similiter negatur consequentia. 
Et ratio est quia sacramentum postulat determinatam materiam. 

Ad ultimam rationem respondetur quod, si vera esset opinio contra- 
ria, faveret periclinatibus. Sed quia de ratione sacramenti est certa 
materia, si illa deficit, non erit sacramentum. Ad confirmationem respon- 
detur quod illa forma non deberet esse in manualibus, quamvis fortassis 
possit intelligi de absolutione in foro exteriori, sicut olim erat in con- 
suetudine Ecclesiae. Et idipsum advertit Soto ubi supra de forma absolu- 
tionis quae habetur in diplomate cruciatae in fine, quod non est pro- 
ferenda illa forma, ego te absolvo a peccatis tuis. 

8. — Sed pro majori explicatione praedictae dubitationis sit secunda 
conclusio: Non opus est ad absolutionem sacramentalem quod poenitens 
explicet in omni eventu speciem peccati atomae, sed aliquando sufficiet 
explicare speciem subalternam. V. gr., si non potest infirmus explicare 
adulterium nutibus aut signis, sufficit explicare se fuisse luxuriatum, 

quia tunc jam sacerdos poterit certum judicium proferre circa illam 
materiam et talis absolutio erit sacramentalis. 

Tertia conclusio: Probabile mihi est quod, si poenitens sit certus se 
commisisse aliquod peccatum mortale, et oblitus fuerit cujus speciei 
erat, poterit nihilominus absolvi sacramentaliter, si manifestet in aliquo 
actu particulari se mortaliter peccasse. Et ratio est eadem quae fuit assi- 
gnata praecedenti conclusioni, quia jam sacerdos accipit particularem 
cognitionem circa conscientiam poenitentis peccato vulneratam. Item 
quia illa confessio non est generalis, sicut si diceret, ego sum peccator; 
sed est confessio singularis cujusdam peccati in individuo, quod cognos- 
citur confusa cognitione quantum ad speciem. 

Quarta conclusio: Si quis sacerdos rationabiliter dubitat an sit 
materia sufficiens ex parte poenitentis, poterit prudenter et religiose 
absolvere subordinatum in casu necessitatis sub hac forma: si haec mate- 
ria sufficiens est, ego te absolvo. Probatur, quia quando sacerdos dubitat 
an aliquis liquor sit vera aqua, potest sub conditione baptizare. 

Quinta conclusio: Quando poenitens manifestavit unum peccatum 
et postea non potest manifestare alia peccata quae commisit, talis confes- 
sio suficiens est ad sacramentum et censetur integra. Quia ille non potest 
amplius explicare et quia illud peccatum est sufficiens materia ad con- 
fessionem sacramentalem. Quod quidem probatur, quia per confessio- 
nem unius peccati se subjicit potestati clavium: ergo habet jus ut 
absolvatur ab illo peccato directe quandoquidem alias confiteri non 
potest. Notandum tamen est remedium pro infirmis qui loqui non pos- 
sunt, valent tamen aliquos nutus facere. Tunc enim sacerdos semotis 
testibus interroget aliquod peccatum, saltim veniale, an scilicet mentitus 
fuerit aliquando. Quo annuente, poterit eum absolvere. Immo vero 
hujusmodi interrogatio etiam in publico potest fieri in casu necessitatis, 
eo vel maxime quod est in potestate poenitentis publice confiteri secluso 
scandalo. 

9. — Dubitatur ultimo, an qui non potest nisi per interpretem 
confiteri teneatur. Respondetur quod communis sententia est negativa. 
Et ratio est quia nemo tenetur peccata sua manifestare nisi habenti po- 
testatem clavium, ut ait. Leo papa in epistola 57; et in c. Omnis utrius- 
que sexus proprio sacerdoti confiteri praecipitur ut necessarium. Nihil- 
ominus in articulo mortis bonum consilium esse confiteri per interpretem 
ad majorem securitatem salutis, quia forte homo non est contritus, sed 
attritus, et ita justificabitur per absolutionem. 

ARTICULUS QUARTUS 


Utrum illae sexdecim conditiones quae a magistris assignantur 
requirantur ad confessionem 


1. — Et nota quod sexdecim conditiones solent assignari ad bonam 
et perfectam confessionem. Quae quidem istis versiculis continentur: 
scilicet sit simplex, humilis confessio, pura, fidelis atque frequens, nuda, 
discreta, libens, verecunda, integra, secreta, lacrimabilis, accelerata, for- 
tis et accusans et sit parere parata. Quas omnes conditiones optime expli- 
cat beatus Thomas, quamvis non omnes sint de necessitate, sed ad bene 
esse ; v. gr., quod sit frequens et accelerata,, id est, ut statim confiteatur 
post peccatum. 

2.— Dubitatur vero circa illam conditionem quod sit secreta, an 
sit necessarium ad rationem sacramenti, vel ex praecepto. Et nota quod 
loquimur de confessione secreta ex parte poenitentis, scilicet an teneatur 
confiteri ad aurem sacerdotis, vel possit publice confiteri. 

Haeretici wiclefitae et lutherani negant confessionem auricularem; 
de qua re vide Thomam Waldensen lib. De sacramentis, cap. 135, et 
Roffensem in articulo octavo, et Soto d. 18, q. 2, a. 3 et 6. Item in 
condemnatione Petri Oxomensis hispani sub Sixto quarto, quaedam ex 
ejus propositionibus condemnatis fuit quod confessio nullo modo debet 
esse secreta. 

3. — Respondetur ergo ad quaestionem, et sit prima conclusio: 
quod confessio sit secreta non est de essentia hujus sacramenti. Probatur. 
Nam de ratione confessionis sacramentalis est quod aliquis manifestando 
sua peccata clavibus Ecclesiae se subjiciat. Sed ad hoc impertinens est 
quod se subjiciat publice vel secrete. Ergo. Probatur ex Tridentino sess. 
14, cap. 5 ubi expresse deffinitur quod *etiamsi Christus non vetuerit 
quin aliquis in vindictam suorum scelerum et sui humiliationem, ...deli- 
cta sua publice confiteri possit, non est tamen hoc divino praecepto 
mandatum, neque satis consulte humana lege praeciperetur". 

Unde sit secunda conclusio: Confessionem esse secretam necessa- 
rium est ad ejzcs sustentationem et perseverantiam. Quia omnino esset 
intolerabile obligare homines ut publice confiterentur quae secreto com- 
miserunt. Et confirmatur. Quia lex gratiae legem naturae perficit ; sed 
lex naturae docet ne occulta crimina publice puniantur: ergo lex gra- 
tiae non obligat ad publicam confessionem secretorum. Cum igitur hae- 
retici interrogant ubinam secreta confessio reperiatur in evangelic insti- 
tuta, satis est nobis respondere quod ex evangelio satis colligitur potestas 
clavium ad remittenda peccata virtute Spiritus Sancti. Ergo etiam 

peccata occulta. At vero nisi cognoscantur non possunt convenienter 
remitti vel retineri. Ergo necessaria est confessio etiam occultorum pec- 
catorum. Ceterum recta ratione statim colligitur non esse necessarium ut 
secreta peccata aliter quam secrete manifestentur habenti potestatem 
clavium. Quantum vero sit antiqua in Ecclesia hujusmodi confessio auri- 
cularis et quo pacto fiebant olim poenitentiae publicae, vide Soto ubi 
supra, articulo 6. 


QUAESTIO DECIMA 


De effectu confessionis 


De qua re satis dictum est Tertia parte cum de effectu poenitentiae 
disputavimus. 


QUAESTIO UNDECIMA 


De sigillo confessionis 


ARTICULUS PRIMUS 


Utrum in quolibet casu teneatur sacerdos celare peccata quae per 
confessionem novit 


1. — Prima conclusio: de necessitate sacramenti est quod sa- 
cerdos celet peccata quae per confessionem novit. 

Secunda conclusio, ad primum : Tenetur sacerdos sub sigillo ser- 
vare peccata etiam ejus qui dum confitetur emendationem non 
proponit. 

Tertia, ibi: In hujusmodi casu potest sacerdos dicere praelato 
quod vigilet super gregem suum. 

Quarta, ad secundum: Nullus ad revelationem confessionis po- 
test cogi ab homine vel licentiari. 

2. — Dubitatur primo, quo jure teneatur sacerdos servare se- 
cretum confessionis. 

Respondetur, et sit prima conclusio: Imprimis jure ecclesiastico 
constat esse praeceptum ex ca. Sacerdos, de poenitentia, d. 6, ubi impo- 
nitur poena sacerdoti violanti secretum confessionis quod deponatur et 
omnibus diebus vitae suae ignominiose peregrinet. Sed postea Innocen- 
tius tertius, ut patet ex cap. Omnis utriusque sexus, peregrinationem 
commutavit in hoc quod talis sacerdos detrudatur *ad agendam poeni- 
tentiam perpetuam in arctum monasterium". Ceterum poena excommu- 
nicationis vel suspensionis aut alia censura non invenitur in jure. 

Secunda conclusio: Etiam jure naturali sacerdos tenetur servare 
tale praeceptum. Probatur. Quia servare secretum commissum jus na- 
turae postulat. Ergo supposita confessionis secretae necessitate, statim 
sequitur quod jure naturae tenetur sacerdos servare tale secretum. 

Tertia conclusio: Etiam divino jure euangelico constat praeceptum 
d,ee servando secreto confessionis. Probatur. Quia jure divino evangelico 

Wes necessarium sacramentum poenitentiae in Ecclesia Dei. Ergo jure 
divino constant et firma sunt media necessaria ut servetur debita religio 
sacramenti. Est autem per se medium necessarium hoc secretum con- 
fessionis, alioquin omnes homines abhorrerent ab ipsa confessione. Ergo 
jure divino consequenter tenetur sacerdos servare tale praeceptum. 

Et confirmatur. Quia sicut ex eo quod Christus dixit, Quorum remi- 
seritis peccata etc., collegimus confessionem esse de jure divino eo quod 
oportebat sacerdotes cognoscere peccata, sic etiam colligitur quod, si 
peccatores tenentur confiteri peccata, sacerdos etiam teneatur eodem 
jure divino servare secretum confessionis. 

Et denique ratio divi Thomae in hoc articulo optima est: ea quae in 
sacramentis exterius aguntur signa sunt eorum quae fiunt interius. Unde 
confessio qua quis sacerdoti se subjicit signum est interioris confes- 
sionis qua quis se subjicit Deo. Sed Deus peccatum illius tegit per poe- 
nitentiam, juxta illud Psalmi 31 (v. 1) : Beati quorum remissae sunt ini- 
quitates, et quorum tecta sunt peccata. Ergo sacerdos qui loco Dei audit 
confessionem tenetur tegere illa peccata. 

Hanc rationem Durandus reprobat d. 21, q. 4. Sed eam defendit 
Capreolus q. 2. Sed tamen non opus est tanta defensione. Neque enim 
beatus Thomas debet semper demonstrative procedere, sed sufficit adhi- 
bere convenientissimam rationem ad conclusionem de fide. 

Ex dictis sequitur quod sacerdos revelans confessionem omnia jura 
violat et valde sacrilegus est, quia quantum est in se destruit sacramen- 
tum et exosum facit esse hominibus. 

3. — Dubitatur secundo: an in aliquo casu liceat revelare secre- 
tum confessionis. 

Et videtur quod liceat aliquando et sit necessarium: v. gr. propter 
salutem totius reipublicae temporalem vel spiritualem. 

Ad hoc Altissiodorensis De confessione, c. 4 ait quod quando ex se- 
creto confessionis magnum periculum immineret Ecclesiae, licitum esset 
de licentia episcopi illud revelare. Neque hoc esset frangere sigillum, 
sed aperire. 

Nihilominus respondetur et sit conclusio certissima et ab omnibus 
doetoribus confirmata quod in mdlo casu potest sacerdos revelare secre- 
tum confessionis. Et ratio est quia talis revelatio non est medium ordi- 
natum ad subveniendum humanis periculis, eo quod sacerdos in persona 
Dei audit confessionem. Ergo si Deus non praecipit revelare, non pote- 
rit minister revelare. 

Secundo quia, quamvis vita aut fama alieujus particularis possit pro 
bono communi et debeat amitti, tamen in eo quod sacerdos frangit sigil- 
lum confessionis non solum patitur ille cujus confessionem revelat, sed 
etiam religio ipsius sacramenti destruitur, et per consequens commune 

bonum periclitatur, eo quod homines nolent confiteri si scirent quod in 
aliquo casu licitum est sacerdoti confessionem revelare. 

4. — Et nota circa istam doctrinam quod non solum dicto, sed etiam 
facto vel non facto aut aliquo signo potest revelari confessio. Dicto qui- 
dem multipliciter: vel dicendo directe peccatum, vel aliquid aliud unde 
colligatur quod Petrus v. gr. commisit tale peccatum, ut si dicat con- 
fessor, Petrus adfuit heri tali loco, et inde colligitur ab audientibus 
quod commisit stuprum. Facto vero ut, si praelatus auferat officium a 
subdito non propter aliam causam legitimam nisi propter peccatum 
quod audivit in confessione. Item non facto revelatur confessio, ut si 
confessor non reddat peccatori debitum honorem secundum communes 
leges, aut si neget eucharistiam. 

Nota secundo quod bene potest praelatus qui in confessione novit 
indignitatem subditi ad recipiendum aliquod officium vel retinendum, 
absolvere illum ab officio propter alias causas legitimas, maxime si ipse 
subditus admonitus in confessione nolit relinquere officium. 

Nota tertio quod non est revelare confessionis secretum dicere ipsum 
peccatum, nisi quatenus personam peccatoris revelatur. Cavendum est 
autem maxime ne quis dicat se scire aliquod peccatum in confessione, 
ubi et quando potest esse vel minima suspicio quod audientes venient in 
cognitionem personae aut venturi sunt, aut alias scandalizabuntur et a 
confessione avertentur, vel judex iniquus quaerat a confessore pec- 
catum quod in confessione audivit quomodo possit respondere. Etenim 
aliquando ipso silentio solet suspicionem generare. Respondetur quod 
res certissima est quod potest jurare se nihil scire. Sed Soto dist. 18, 
q. 4, a. 5 ait quod non potest dicere sine mendacio se nihil scire in con- 
fessione. Nihilominus respondetur quod potest dicere et jurare absque 
mendacio se nescire in confessione tale peccatum. Ratio est quia semper 
est sensus se nescire ad revelandum. 

Est autem alius modus dicendi ad hujusmodi interrogationem; ut 
sacerdos celo Dei irascatur et respondeat hanc esse interrogationem sa- 
crilegam et indignam quod respondeatur. Et debet sacerdos prius mor- 
tem subire quam aliquid dicere unde patefiat secretum confessionis. 

5. — Sed rogat aliquis an possit sacerdos dicere: ille confessus est 
mihi sua peccata. Respondetur licitum esse, quia perinde est ac si dice- 
ret, ille confessus est mihi. Non tamen potest dicere, confessus est mihi 
mortalia, quia jam revelat aliquid sine quo fieri poterat confessio. Potest 
tamen dicere, confessus est mihi peccata venialia in communi; non potest 
tamen in particulari. Sed nota quod interdum imprudentia est et non 
sine periculo infamandi poenitentem. V. gr. si quibus ego dico quod 
confessus est venialia, sciant esse hominem adulterum, statim judicabunt 
quod tacuit mortalia in confessione. Tutius ergo est confessori tacere 

etiam in bonis; ut si aliquis confessor duas sorores audiat, et alteram 
laudat, videtur insinuare quod altera sit peccatrix. 

Sed quid -si confessor accusatur a populo quod saepe audit confessio- 
nes Petri qui est publicus usurarius? Respondetur quod tunc confessor 
potest dicere : ego facio meum officium. 

6. — Nota quod beatus Thomas reprobat opinionem Alexandri Ha- 
lensis in 4 p., q. 78, a. 2, membro 2, quam etiam tenuit Panormitanus cap. 
Omnis utriusque et Silvester verbo Confessor 1, $ 5. 

Nihilominus pro ipsa sententia potest fieri argumentum. Primo, quia 
confessio sine proposito abstinendi non est confessio, sed simulatio: ergo 
sacerdos non tenetur servare praeceptum. 

Item futurum peccatum quod ipse homo fatetur se habere in pro- 
posito non est materia sacramenti: ergo non cadit. 

Sed respondetur quod sententia beati Thomae est vera, et communis. 
Et ratio ejus est quia alias homines deterrerentur a confessione, si sci- 
rent talia peccata non cadere sub sigillo. Et praeterea quia pari ratione 
diceret aliquis quod non tenetur sacerdos jure divino ad sigillum con- 
fessionis quando peccator non habet sufficientem dolorem ut possit 
absolvi sacramentaliter. 

Et ad argumenta in oppositum respondetur quod, si qui confitetur 
fingit se velle remedium, et tamen revera non intendit nisi fallere et 
scandalizare confessorem, tunc si hoc constet discreto confessori, non 
tenebitur ad sigillum secreti, quia nullum ordinem prorsus habet illa 
manifestatio peccati ad claves Ecclesiae. At vero si peccator aliquo modo 
accedit dolens vel petens remedium vel consilium confessori, tunc ser- 
vandum est sigillum secreti confessionis, quia illa manifestatio est via 
ad sacramentum. 

Ad secundum respondetur quod revelando futurum peccatum, revelat 
subinde sacerdos praeteritum propositum peccandi quod novit in con- 
fessione. 

7. — Dubitatur ultimo: an saltim in confessione licitum sit sa- 
cerdoti revelare peccatum quod ego audivi in confessione; ut v. gr. 
ei ego non possum meum peccatum confiteri nisi intelligatur peccatum 
episcopi quem ego absolvi, an sit licitum nihilominus confiteri illud pec- 
catum. Item in casu ubi non erat opus explicare alienum peccatum, an 
sit licitum nihilominus illud revelare confessori. 

Et videtur pars affirmativa vera, quia peccatum quod ego audivi in 
confessione loco Dei, revelo alteri homini loco Dei: ergo non frango 
sigillum confessionis. 

Secundo, praeceptum de confessione integre facienda est majus quam 
praeceptum de servando sigillo confessionis: ergo debeo confiteri tale 
peccatum, non obstante quod reveletur peccatum alterius in confessione. 

8. — In oppositum, tamen est communis sententia. Sed Soto d. 18, 
q. 4, a. 5 ait rem sibi dubiam esse, et magis declinat in partem affirmati- 
vam, quia inquit, non video quomodo sit majus vinculum secreti confes- 
sionis quam vinculum de ipsa confessione, cum illud ex hoc oriatur. Sed 
Cano secutus fuit partem negativam, quam etiam nos sequimur. 

Et probatur. Quia non est licitum, ut supra diximus, revelare com- 
plicem in confessione cum infamia ipsius: ergo multo minus erit lici- 
tum revelare culpam illius qui se mihi in confessione manifestavit. Et 
confirmatur. Quia si etiamsi esset licitum revelare complicem in con- 
fessione, quando aliter non potest homo confiteri proprium peccatum, 
non tamen propterea erit licitum revelare peccatum quod audivi in con- 
fessione in altera confessione, quia dum ille confessus est mihi non pec- 
cavit, sed religiose fecit in eo quod confessus est: ergo majus secretum 
servandum est illi quam complici. Item quia alias fugerent homines 
confiteri sua peccata, si intelligerent non recipi sub sigillo secreti in 
omni eventu. Et denique sequeretur quod possit confessor infamare poe- 
nitentem apud multos confessores quibus ipse confitetur. 

9. — Ad argumenta respondetur. Ad primum quod pari ratione pro- 
baretur quod in secundo casu absque necessitate possit sacerdos totam 
confessionem alterius revelare. Probatur consequentia, quia non dicit 
homini ut homo est, sed ut loco Dei existit. Quamvis ergo loco Dei reve- 
lentur propria peccata sacerdoti, tamen peccata aliena non revelantur 
nisi homini, maxime quando non est necessarium illa explicare ad pro- 
priam confessionem faciendam. Tunc enim debet omnia illa sacerdos 
recipere sub sigillo confessionis. 

Ad secundum respondetur quod praeceptum de confessione ita in 
communi acceptum majus est et magis necessarium quam de secreto 
confessionis, quia propter quod unumquodque tale et illud magis. Sed 
tamen quia praeceptum de confessione facienda est affirmativum, potest 
homo in aliquo casu particulari excussari a confessione alicujus peccati 
propter causam rationabilem. Ceterum praeceptum de servando sigillo 
est negativum, scilicet nunquam revelabis ; et ideo in particulari major 
est obligatio hujus vinculi quam alterius, immo vero ita est necessarium 
ut secretum servetur in omni eventu ad hoc quod sacramentum confes- 
sionis maneat illaesus et fiat amabile peccatoribus. 

ARTICULUS SECUNDUS 


Utrum sigillum confessionis se extendat ad, alia quam ad ea quae 
sunt de confessione 


Prima conclusio: Sigillum non se extendit directe nisi ad illa 
de quibus est confessio sacramentalis, scilicet peccata. 

Secunda conclusio: Indirecte etiam se extendit ad omnia illa 
quae, si explicentur, manifestari oportet personam peccatoris. 
Alia vero quae neque sunt materia confessionis, neque per ea indi- 
recte revelatur peccatum, debent nihilominus summo studio celari. 

Nota circa istum articulum quod poenam juris incurrit sacerdos qui 
revelaret etiam illa quae indirecte cadunt sub sigillo ex quibus persona 
peccatoris manifestari potest, ut patet ex cap. Omnis utriusque, ubi 
dicitur, caveat ne revelet peccatorem. Hinc sequitur quod etiam cadit 
sub sigillo socius criminis cujus persona cognoscitur ex confessione poe- 
nitentis. Ratio est quia, si sacerdos complicem manifestaret, tunc indi- 
recte revelat personam peccatoris cujus confessionem audivit. 

Sed hic advertendum est quod fortassis etiam incurreret poenam 
juris qui peccatum ipsius complicis in judicio poenitentiali detectum 
patefaceret, etiamsi illud peccatum non sit ipsius peccatoris qui confi- 
tetur. Et ita videtur insinuari in cap. Omnis utriusque: sexus, in fine. 
Sed observa quod aliquando potest sacerdos admonere poenitentem ut, 
vel per se ipsum, vel per alium corrigat fraternaliter complicem secun- 
dum ordinem evangelii. Ubi etiam cavendum est a celo indiscreto quo- 
rumdam confessorum, qui per se ipsos volunt talem correctionem exer- 
cere, et faciunt odiosam confessionem sacramentalem, et multorum scan- 
dalorum sunt causae. Melius igitur erit, quando talis correctio fraterna 
sit facienda, ut fiat per aliam personam gravem. Quod si haberi non 
possit et periculum instat, non repugnat secreto confessionis quod poe- 
nitens quasi extra confessionem dicat peccatum complicis, ut ipse corri- 
gat complicem fraternaliter. 

Ceterum de aliis humanis secretis qui inter confitendum narrare so- 
lent poenitentes, jus naturae obligat ut serventur. Et etiam adjungitur 
obligatio quaedam jure divino, propter conjunctionem quam habet illud 
secretum cum secreto confessionis. Et quamvis per talium manifestatio- 
nem non incurratur poena juris ecclesiastici, tamen esset peccatum 
mortale et indirecte sacrilegium, tum propter infidelitatem ipsius sacer- 
dotis, tum etiam propter scandalum, quia homines non ita libere confite- 
rentur, si tanta cautela oporteret eos advertere ne dicerent talia humana 
secreta confessori. V. gr., si aliquis revelat confessori in confessione 

ignobilitatem suam, aut paupertatem, aut infirmitatem horribilem, con- 
fessor non solum peccaret contra jus naturae revelando illos defectus, 
sed etiam contra jus evangelicum, propter injuriam quam facit ipsi 
sacramento. Hoc intelligendum est, nisi forte aliunde cognoverit illos 
defectus ; tunc enim solo jure naturae tenebitur. Similiter dicimus quod 
non incurritur poena juris, si eidem peccatori extra confessionem sacer- 
dos objiciat crimen quod cognovit in confessione. Est tamen grave pec- 
catum sacrilegii contra jus divinum, quia confessio peccatoris ordinatur 
ad salutem animae suae, non autem ut extra confessionem ipse sacerdos 
opprobriis afficiat peccatorem. Alioquin omnino abhorrerent homines a 
confessione. 

Sed rogat aliquis, quid faciet confessor qui post confessionem et 
absolutionem peccatoris cognovit se errasse in suo ministerio, vel ex 
ignorantia, vel ex negligentia? Respondetur quod bene potest rogare 
poenitentem ut revertatur ad confessionem. Quod si ipse poenitens no- 
lit revertere, illi imputabitur error commissus in sacramento. Quod si 
poenitens fuerit absens, poterit sacerdos per epistolam admonere illum 
quod opus est ut invicem colloquantur. Non tamen potest scribere quod 
opus est ut revertatur ad confessionem, vel quod erratum est in confes- 
sione ; quia cum epistola sit instrumentum quod facile potest amitti, ex- 
ponit se periculo manifestandi quod aliquod peccatum grave dixerit in 
confessione ille poenitens. 


ARTICULUS TERTIUS 


Utrum solus sacerdos habeat sigillum confessionis 


Proprie loquendo solus sacerdos habet sigillum confessionis. 
Ratio est quia solus ille habet potestatem absolvendi. 

Nota breviter in hoc articulo quod, quamvis non teneantur alii prae- 
ter sacerdotem occultare peccata sub sigillo confessionis, quia solus 
sacerdos est minister hujus sacramenti, tamen multi alii tenentur servare 
secretum quando sibi manifestantur peccata in ordine ad confessionem 
vel consilium spiritualem. Et ratio est quia haec obligatio oritur non so- 
lum ex jure naturali, sed etiam ex jure divino, eo quod via necessaria ad 
confessionem debet esse tutissima. 

Nota secundo quod hujus obligationis servandi secretum varii sunt 
gradus. Nam ille magis tenebitur servare secretum qui magis participat 
potestatem clavium vel magis propinquus est ad usum necessarium 
clavium. V. gr. praelatus a quo petitur facultas absolvendi peccatorem 
a peccato reservato, sive petatur a confessore, sive ab ipso peccatore, 

tenebitur servare secretum in omni eventu, etiam cum periculo vitae, non 
minus ac si ipsemet praelatus audiret totam confessionem et absolveret 
a peccato. Et ratio est quia illi manifestantur peccata tamquam habenti 
potestatem clavium. Quod autem ipse nolit perficere sacramentum con- 
fessionis, per accidens est ad obligationem secreti. Item doctor a quo 
petitur consilium circa ea quae sunt facienda in confessione alicujus 
peccatoris, etiam tenebitur servare secretum jure divino, quamvis non 
sub sigilio. Et ratio est quia, quamvis ipse inquantum est doctor non 
habet potestatem clavium, tamen consilium ejus est quaedam via neces- 
saria ad usum clavium; et ideo non solum jure naturae, sed etiam evan- 
gelico obligatur servare praeceptum cum periculo vitae. Similiter si 
quis fingit esse proprium sacerdotem, et audiat peccata aliena, vel etiam 
se collocat ubi possit audire confessionem peccatoris dum confitetur sa- 
cerdoti, tenebitur ex hac injuria sacrilega illata proximo et sacramento 
servare secretum, etiam cum periculo vitae. 

Ex dictis sequitur quod nunquam consurgit vinculum secreti con- 
fessionis nisi revera manifestentur peccata alicui in ordine ad confes- 
sionem, vel in ordine ad ipsam conscientiam, quod idem est. Quare 
etiamsi quis dicat mihi, hoc tibi dico sub secreto confessionis, ipse tamen 
non intendit confiteri, neque consilium capere pro sua conscientia ut 
postea confiteatur, non inde oritur vinculum nisi tantum humani secre- 
ti; quod quidem servare non tenebitur homo cum periculo vitae. De qua 
re vide Soto in relectione De ratione tegendi et detegendi secretum, 
membro 3, q. 4. 


ARTICULUS QUARTUS 


Utrum sacerdos possit revelare confessionem de licentia poenitentis 


De quo Durandus d. 21, q. 4. 

Conclusio est affirmativa. Ratio est quia quando homo qui con- 
fessus est concedit talem facultatem, jam facit ut confessor sciat talem 
secretum ut homo et non solum loco Dei. 

Secunda conclusio, in solutione ad primum: Papa non potest li- 
centiare confessorem ut dicat quod scit in confessione. 

Circa istum articulum nota cavendum esse scandalum quod ex hu- 
jusmodi revelatione, etiam de licentia poenitentis facta, posset oriri. 
Unde secluso scandalo et habita facultate poenitentis, poterit sacerdos 
revelare crimen illius, sicut etiam ipsemet poenitens potuisset revelare. 
Sed Durandus ubi supra et Scotus in eadem dist. sunt nimis scrupulosi 
in hac parte. Dicunt enim quod, nisi poenitens extra confessionem re- 

tulerit expresse suum peccatum, non poterit confessor per solam licen- 
tiam poenitentis revelare tale peccatum. Sed certe falluntur in hoc, 
quia eo ipso quod poenitens vult revelari tale peccatum, jam est extra 
sigillum confessionis. 


ARTICULUS QUINTUS 


Utrum sacerdos teneatur celare etiam ea quae aliter novit 


Prima conclusio: Sacerdos non potest dicere: scio in confes- 
sione. 

Secunda conclusio: Si antequam audiret confessionem poterat 
dicere illud peccatum, poterit etiam non obstante confessione. 
Ratio est quia in eo quod sacerdos audit confessionem alicujus non 
obligatur ut non possit uti jure suo quod alias habet. Cavendum tamen 
'ne oriatur aliquod scandalum propter conjunctionem sigilli confessionis. 
Et propterea viri prudentes, qui alias opus habent ex officio corrigere 
et denuntiare delicta, nolunt audire confessionem illorum quorum cri- 
mina aliunde sibi sunt manifesta vel manifestanda. 

Hactenus de secunda parte integral! sacramenti poenitentiae. 


QUAESTIO DUODECIMA 


De satisfactione 


De qua. Durandus d. 20, q. 1 et 2. 


ARTICULUS PRIMUS 


Utrum satisfactio sit virtus vel actus virtutis 


Conclusio est affirmativa. Ratio est quia satisfactio importat actum 
humanum cum medio rationis. 

Nota in hoc articulo quod nomen satisfactio multipliciter usurpatur 
a theologis. Primo universaliter pro omni actu secundum quem unus- 
quisque facit debitum suum. Et ita qui jejunat satisfacit praecepto je- 
junandi. Secundo modo accipitur pro actu recompensativo alicujus de- 
biti de justitia. Tertio modo specialius sumitur pro recompensatione 
injuriae vel offensae contra alterum. Nam, ut inquit Durandus d. 15, 
q. 1, satisfactio proprie locum habet in injuriis, sicut restitutio versatur 
circa jus alicujus. Et isto modo disputant theologi in tertio Sent, an 
purus homo potuerit satisfacere pro peccato humani generis. Quarta 
modo accipitur satisfactio pro solutione poenae temporalis debitae pro- 
pter culpam in purgatorio. Et sic dicimus esse opera satisfactoria jeju- 
nium, eleemosynam. Et denique peculiariter accipitur ut est tertia 
pars integralis sacramenti poenitentiae. Et consistit sic in quibusdam 
operibus poenalibus impositis a sacerdote virtute clavium in sacramento 
poenitentiae. Conclusio ergo beati Thomae omnibus praedictis modis 
verificari potest quod satisfactio est actus virtutis. Sed in hac quaestio- 
ne et sequentibus de satisfactione agendum est principaliter prout im- 
portat solutionem poenae temporalis, sive sit imposita a sacerdote, sive 
non. 

Sed circa solutionem ad primum nota cum beato Thoma quod non 
minuit rationem meriti necessitas praecepti, immo vero auget, quia ex 

obedientia proficiscitur illud opus, sicut docet beatus Thomas Quodlib. 
6, a, 11. Quod si objiciatur illud primae ad Cor. 9 (v. 16) : Si evangeU- 
zavero, non est mihi gloria; necessitas enim mihi incumbit, scilicet prae- 
ceptum: respondetur quod nomine gloriae intelligit Apostolus speciale 
quoddam praemium quod respondet servantibus non solum praecepta, 
sed etiam consilia, quod quidem est signum promptioris voluntatis ad 
obediendum Deo, quando homo in illis quae non tenetur quaerit quod 
melius est. 


ARTICULUS SECUNDUS 


Utrum satisfactio sit actus justitiae 


Prima conclusio est affirmativa. 

Secunda conclusio: Satisfactio dicitur actum justitiae vindica- 
iivae quodammodo. 

Tertia: Satisfactio a virtute poenitentiae proficiscitur. 

Nota pro explicatione hujus articuli quae diximus supra, tertia par- 
te, q. 85, a. 3, ubi advertimus quod poenitentia non est proprie justitia 
vindicativa, nam proprie vindicare est actus judicis. Poenitentia autem 
est actus ipsius. Ergo non est proprie vindicativa. Ceterum quomodo 
ipsa poenitentia seu contritio sit essentialiter secundum propriam spe- 
ciem quaedam recompensatio sive satisfactio pro offensa potius quam 
pro poena temporali, illic satis ostendimus. Et nunc se offert nova ratio, 
nam per contritionem pro illo satisfacit peccator pro quo tenebatur 
ante contritionem satisfacere. Sed ante contritionem non debebat poe- 
nam temporalem. Ergo per contritionem non satisfacit pro poena tem- 
porali principaliter, sed pro ipsa culpa quatenus offensa Dei est. 


ARTICULUS TERTIUS 


Utrum definitio satisfactionis convenienter assignetur ab 
Augustino 


Prima conclusio: Dupliciter potest satisfactio definiri: uno mo- 
do respectu culpae praeteritae quam recompensando curat; et sie 
dicitur quod satisfactio est illatae injuriae recompensatio secundum 
aequalitatem justitiae. 

Secunda conclusio: Alio modo potest definiri secundum quod 
praeservat a culpa futura; et sic definitur satisfactio: est peccatorum 
causas excidere et eorum suggestionibus aditum non indulgere. 

Nota in hoc articulo quod, si satisfactio accipiatur specialiter pro 
tertia parte integral! sacramenti poenitentiae quatenus respicit injuriam 
factam Deo, eatenus a contritione imperatur, quae est potissimus actus 
poenitentiae et praecipua pars integralis ipsius sacramenti poenitentiae. 
Ceterum qualiter possit homo satisfacere Deo per ipsam contritionem, 
jam diximus tertia parte ubi supra. De satisfactione vero respectu poe- 
nae temporalis debitae in purgatorio hoc loco agendum est. 


QUAESTIO DECIMATERTIA 


De possibilitate satisfactionis 


ARTICULUS PRIMUS 


Utrum homo possit satisfacere Deo 


Prima conclusio: Non potest homo satisfacere Deo secundum 
quantitatem debiti 

Secunda conclusio: Potest tamen satisfacere secundum quanti- 
tatem proportionalitatis. 

Advertendum est in hoc articulo quod si beatus Thomas non pertra- 
ctasset in partibus Sumae theologicae quae pertinent ad satisfactionem 
pro peccato, multa hic essent disputanda, v. gr. an homo purus possit 
satisfacere pro peccatis hominum, et an homo sine gratia possit satisfa- 
cere pro suis peccatis. Sed istae quaestiones pertinent ad tertiam partem 
in principio et etiam ad .materiam de gratia Dei in 1. 2. 

Quare pro explicatione beati Thomae in hoc articulo sit prima 
conclusio: Possibile est homini existenti in gratia satisfacere Deo pro 
poena temporali debita in purgatorio. Et ratio est quia hoc praecipitur 
homini ut faciat fructus dignos poenitentiae (Mat. 3, 8). Quem locum 
explicat Tridentinus sess. 6 cap. 14, ubi definitur quod poenitentia post 
baptismum includit satisfactionem pro poena temporali. Item homo in 
gratia potest mereri per bona opera augmentum ipsius gratiae. Ergo 
remissionem poenae temporalis. Antecedens de fide est: ergo. Conse- 
quentia probatur, quia multo minus est remissio poenae temporalis. Et 
confirmatur, quia in puncto justificationis meretur homo gloriam per 
ipsos actus: ergo poterit mereri remissionem alicujus poenae tempora- 
lis secundum quantitatem intensionis actuum. Et tanta potest esse in- 
tensio contritionis, quod tota poena remittatur. 

Secunda conclusio: Homo potest de condigno mereri remissionem 
poenae temporalis. Probatur, quia potest mereri de condigno augmen- 

tum gratiae et gloriae: ergo multo magis remissionem poenae tempo- 
ralis. 

Tertia conclusio: Tale meritum non potest dici proprie de rigore 
justitiae. Ratio est quia fundatur in gratia et auxiliis Dei gratuitis. Et 
ita intellige conclusionem beati Thomae quantum attinet ad satisfactio- 
nem pro poena temporali, et vide Tridentinum sess. 6, cap. 16. Nota 
tamen quod Lutherus et sequaces execrantur nomen satisfactionis et 
rem ipsam, et dicunt esse inventum papae. Iste error damnatus est a 
Leone decimo. Vide Roffensem, art. quinto contra Lutherum et Soto 
lib. 2 De natura et gratia, cap. 20, et lib. 3, cap. 6, et in 4 Sent., d. 19, 
q. l, et Tridentinum sess. 14, cap. 8 ubi agitur de satisfactionis neces- 
sitate et fructu, et canone 12 et 13 et 14. Vide quae diximus 3 p., q. 85, 
a. 3, et denique vide Hosium lib. Confessionis fidei catholicae, cap. 48, 
De satisfactione. 


ARTICULUS SECUNDUS 


Utrum unus pro aHo possit satisfacere 


1.— De qua re optime loquitur Durandus q. 2, et Soto d. 19, 
q. 2, a. 4. 

Sed respondetur ad quaestionem, et sit prima conclusio: /nquantum 
satisfactio est medicina ad curandas passiones et in remedium peccati, 
satisfactio unius non prodest alteri. Ratio est quia passiones non curan- 
tur nisi per solam assuetudinem ejusdem subjecti. Ergo exercitium 
unius hominis non efficit alterum studiosiorem, nisi forte per modum 
meriti de congruo per hoc quod aliquis per bona opera impetrat a Deo 
ut alium disponat ad virtutem. Multum enim valet oratio justi assidua, 
ut ait Jacobus in sua canonica (5, 16). 

Secunda conclusio: Quantum ad solutionem debiti unus potest 
pro alio satisfacere, dummodo uterque sit in caritate. 

Tertia conclusio: Non oportet ut major poena imponatur ei qui 
pro alio satisfacit quam imponeretur principali debitori. 

Quarta conclusio, ad tertium : Qui pro alio satisfacit meretur sibi 
aliquid majus quam sit remissio poenae, scilicet vitam aeternam. 

2. — Contra secundam conclusionem Wiclef multum murmuravit, ut 
refert Thomas Waldensis in lib. De sacromentalibus, cap. 100, quem 
errorem secuti sunt lutherani. Vide Roffensem articulo quinto. Et ar- 
guunt haeretici ex illo II ad Cor. 5 (v. 10) : Omnes nos manifestari opor- 
tet ante tribunal Christi, ut referat unusquisque propria corporis prout 
gessit, sive bonum, sive malum: ergo ridiculum est asserere quod bona 
opera unius prosint alteri. 

Nihilominus conclusio secunda, beati Thomae catholica, est, et funda- 
tur in articulo fidei sanctorum communionem, quem articulum semper 
Ecclesia et doctores catholici ita intellexerunt, ut bona opera existen- 
tium in caritate adinvicem prosint non solum per modum impetrationis, 
sed etiam ad satisfaciendum pro poenis debitis in purgatorio, quemadmo- 
dum multa membra quae eadem anima vivificantur, adinvicem se ju- 
vant; qua similitudine saepe utitur Apostolus. 

Sed in confirmationem hujus veritatis adducitur a quibusdam ca- 
tholicis illud ad Col. 1 (v. 24) : Gaudeo in passionibus meis pro vobis, et 
adimpleo ea quae desunt passionum Christi, in came mea, pro corpore 
ejus, quod est Ecclesia. Et intelligunt istum locum ita quod tribulationes 
Apostoli proficiebant ad satisfactionem pro fidelibus, qui sunt corpus 
Christi mysticum et Ecclesiae; non quidem quia satisfactio Christi non 
fuisset perfectissima, sed quia, cum sit satisfactio capitis, applicatur 
multis modis ad membra. Et unus est quod satisfactio unius membri per 
bona opera possit applicari alteri et prodesse ad solutionem debitae poe- 
nae. Alteram explicationem vide apud beatum Thomam super illum 
locum Apostoli. 

Item etiam probatur conclusio ex Tridentino sess. 25, cap. 1, de pur- 
gatorio, ubi definitur quod animae existentes in purgatorio fidelium 
suffragiis juvantur. Ergo multo magis viventes in hoc mundo. Proba- 
tur consequentia, quia non solum sunt in caritate, sed etiam in statu 
merendi et satisfaciendi. 

3. — Sed dubitatur: an quando pro alio satisfacit, talis satisfa- 
ctio valeat alteri per modum justitiae et satisfactionis proprie, an 
vero per modum suffragii; scilicet an sit lex quod ita Deus acceptet 
illam satisfactionem pro altero, sicut si ipsemet satisfecerit pro seipso 
an potius per modum suffragii * ita quod Deus acceptabit illam satisfa- 
ctionem si placuerit sibi, non tamen sit lex quod semper acceptet, sicut 
non est lex certa quod Deus faciat illud quod cadit sub merito de 
congruo. 

Ad hoc dubium respondet Soto ubi supra ad primum quod inter vi- 
vos talis satisfactio valet ex justitia et acceptatione secundum legem. 
Et ratio est quia cum iste modus satisfaciendi pro alio non sit nisi mera 
solutio poenae debitae, et fiat ab eo qui est in gratia et pro eo qui est in 
gratia, non est lex cur Deus illam satisfactionem non acceptet de justi- 
tia. Sed tamen si quis velit satisfacere pro defuncto, non proderit illi 
satisfactio per modum justitiae, sed per modum suffragii, ita ut Deus 
acceptet si placuerit illi. Possibile autem est secundum legem quod non 


* Hinc usque ad finem praesentis art. suppletur lacuna codicis Ovetensls cum 
textu ottob. lat. 998. 

acceptet. Et ratio est quia defuncti jam sunt extra viam merendi et 
satisfaciendi, quin potius sunt in loco purgationis, ubi plectuntur a Deo 
quia non satisfecerunt in hac vita pro peccatis. Quare non prodest illis 
satisfactio quae a viventibus exhibetur nisi per modum suffragii. Et 
hinc est quod etiam indulgentiae differenter in Ecclesia Dei conceduntur 
pro vivis et pro defunctis. Nam pro vivis conceduntur per modum abso- 
lutionis, pro defunctis vero per modum suffragii. Sed de his in materia 
de indulgentiis. 

4. — Dubitatur secundo: an satisfactio imposita a confessore 
possit per alterum impleri. 

Respondetur et sit prima conclusio: /nquantum satisfactio imponi- 
tur ut medicina praeservativa non potest per alium impleri. Patet haec 
conclusio ex dictis. 

Secunda conclusio: Si satisfactio consideretur ut pura solutio poe- 
nae debitae, bene potest sacerdos imponere paenitenti ut per Se vel per 
alium jejunet per aliquot dies vel peregrinetur vel aliud opus pietatis 
faciat. 

Tertia conclusio Durandi ubi supra: Ipse poenitens non potest pro 
suo arbitratu satisfactionem sibi per alterum implere, nisi ex voluntate 
confessoris. Et ratio est quia satisfactio ut est pars integralis sacramenti, 
quamvis non sit nisi pro poena debita in purgatorio, debet imponi a sa- 
cerdote qui est judex illius fori, et ad arbitrium ejus debet execution! 
mandari. Sed nota quod quando sacerdos imponit aliquam satisfactio- 
nem exercendam per tertiam personam, tunc illa satisfactio quatenus 
est a tertia persona non prodest poenitenti ex opere operato ut pars 
sacramenti, nisi quatenus ipse poenitens per seipsum adhibuit diligen- 
tiam ut alter exerceret illam satisfactionem. Et ratio hujus est quia 
satisfactio ut est pars sacramenti debet esse in illo qui recipit sacramen- 
tum poenitentiae. Ergo si ipse poenitens non exercet aliquam actionem, 
inquirendo et rogando ut alter pro illo satisfaciat, non erit satisfa- 
ctio illa tertia pars sacramenti poenitentiae. 

5. — Tertio dubitatur: an sit secundum ordinem caritatis ut 
aliquis velit pro alio satisfactionem implere qua ipsemet indiget 
at eripiatur a purgatorio. 

Et videtur quod non, quia caritas bene ordinata a seipso incipit. 

Secundo, quia caritas desiderat videre Deum quantotius: ergo non 
est secundum naturam et ordinem caritatis quod aliquis velit manere 
in purgatorio ut satisfaciat pro poena alterius. 

Sit prima conclusio: Si satisfactio consideretur ut medicina et ut 
pars sacramenti, ordo caritatis postulat ut homo pro seipso satisfaciat 
prius quam pro proximo. Ratio est quia plus tenetur homo sibimetipsi 
virtutem procurare quam alteri. 

Secunda conclusio: Si satisfactio consideretur non ut est pars sa- 
cramenti nec ut est medicina praeservativa, sed solum ut est solutio pro 
poena temporali debita in purgatorio, tunc secundum ordinem caritatis 
potest aliquis pro altero satisfacere prius quam pro seipso. Ratio est quia 
tunc sibi aliquid majus acquirit, scilicet vitam aeternam propter cari- 
tatem proximi, quamvis aliunde maneat ipse debitor poenae temporalis. 

Unde ad primum respondetur quod caritas bene ordinata incipit a 
seipso semper in bonis quae sunt spiritualia et aeterna. 

Unde ad secundum respondetur quod absentia divinae visionis tem- 
poralis sive ad tempus compensatur aliunde ex majori bono, scilicet 
augmento gratiae et gloriae quod meretur satisfaciendo pro alio, sicut 
etiam ordo caritatis postulat ut aliquis velit permanere in carne morta- 
li ad majora merita acquirenda. 


QUAESTIO DECIMAQUARTA 


De qualitate satisfactionis 


ARTICULUS PRIMUS 


Utrum homo possit pro uno peccato sino alio satisfacere 


Conclusio est negativa. Et ratio est manifesta, quia omnis nostra 
satisfactio fundatur in amicitia et gratia Dei. Ergo cum quodlibet pec- 
catum mortale destruat amicitiam Dei, impossibile est quod homo sa- 
tisfaciat de uno peccato et maneat in alio. 

Nota in hoc articulo quod beatus Thomas loquitur de satisfactione 
peccati quantum ad culpam et poenam simul. Sed jam in 3 p., q. 86, a. 3 
ostendimus quod non potest una culpa mortalis sine alia mortali remitti. 
Et hoc demonstrat ratio beati Thomae in hoc articulo. Sed modo quae- 
ritur an, postquam remissa est omnis culpa mortalis, possit homo satis- 
facere pro poena debita pro peccato homicidii, et non pro peccato 
adulterii. 

Et respondetur, et sit prima conclusio: Quando homo satisfacit non 
distinguens pro hoc vel pro illo peccato in sua intentione, revera pro 
omnibus satisfacit collective, sive in parte, sive in toto. 

Secunda conclusio: Nihilominus ex intentione satisfacientis potest 
esse ut satisfaciat homo precisse pro poena debita homicidio, et si quid 
amplius abundaverit satisfactionis, velit applicare proximo suo ad satis- 
faciendum pro illo et non pro poena quam ipse debet pro alio peccato. 
Ista conclusio per se ipsa satis probabilis apparet. Nam si possum pro 
altero totam satisfactionem applicare, potero etiam applicare illam par- 
tem quae respondebat pro uno meo peccato et non altero. 

ARTICULUS SECUNDUS 


Utram extra caritatem existons possit satisfacere pro peccatis 
quorum contritionem prius habuit * 


Conclusio est negativa, et ratio eadem quae fuit praecedentis ar- 
ticuli. 

Oppositam sententiam tenet Seotus d. 15, q. 1, a. 4 et Majoris in 
eadem dist., Gabriel d. 16, q. 2. Ait itaque Seotus quod si poenitens 
acceptavit poenitentiam sibi impositam a sacerdote, clave non errante, 
et postea recidit in peccatum, sed adimplet voluntarie illa opera poena- 
lia, satisfaciet pro poena purgatorii, quamvis non mereatur gratiam. 
Item tenet Seotus quod in inferno persolvit homo poenam pro peccatis 
quae in hoc saeculo remissa sunt quantum ad culpam. Sed sententia 
divi Thomae est communis. Tenent eam Bonaventura et Richardus d. 15r 
Alexander 4 p., memb. 1, et fuit opinio omnium antiquorum. Silvester 
tenet eam verbo Satisfactio $ 7, Hadrianus etiam in materia de confes- 
sione, Cajetanus q. 2 de satisfactione. Durandus d. 15 q. 2 inquit opi- 
nionem divi Thomae esse magis tutam, et licet sit durior, secundum 
illam est consulendum, quamvis sententia Scoti non sit omnino impro- 
banda. 

Nos igitur sequemur sententiam divi Thomae. Et probatur. Primo, 
quia impossibile est ut quis satisfaciat pro poena nec in toto nec in parte 
ante remissionem culpae, id quod Seotus concedit, quia culpae intrin- 
sece annectitur reatus ad poenam : ergo nec erit possibile ut existens in 
aliqua culpa mortali satisfaciat pro poena debita alteri culpae etiam 
remissae. Probatur consequentia, quia potissima ratio quare pro poena 
debita culpae praesenti non potest satisfacere est quia homo est inimicus 
Deo. Sed etiam est inimicus per aliam culpam. Ergo nullo modo potest 
satisfacere pro poena debita culpae olim remissae. 

Secundo probatur. Quia inter nos et Deum non potest esse ratio 
justitiae, nisi supposita ejus acceptatione per gratiam, juxta illud Gen. 4 
(v. 4) : Respexit Dominus ad Abel et ad munera ejus. Item confirmatur, 
quia ex gratia Dei provenit ut mutetur poena aeterna in temporalem: 
ergo praesupposita gratia debet remitti temporalis poena. 

Tertio probatur ex illo I Cor. 13 (v. 2) : Si tradidero corpus meum ita 
ut ardeam, caritatem autem non habuero, nihil mihi prodest. Et Eccle. 


34 (v. 23) : Dana iniquorum non probat Altissimus. 


* Prima pars expositionis hujus articuli, nempe usque ad $ Sed contra nostram 
exclusive, quae deest In Ovetensi, desumitur ex cod. ottob. lat. 998. 

Et denique probatur ista conclusio. Esto ita quod opera extra cari- 
tatem facta sint satisfactoria, tamen nemo dicet quod sint tam satisfa- 
ctoria sicut illa quae fiunt in gratia. Tunc sic arguitur, et probo quod 
implioet contradictionem esse satisfactoria in aliqua quantitate. Sit 
v. gr. aliquod opus extra caritatem factum satisfactorium ut quatuor; 
tunc si idem opus fieret in gratia, satisfaceret amplius quam ut qua- 
tuor, v. gr. ut sex. Est igitur argumentum : ergo si idem actus fieret ab 
existente in medietate gratiae vel quarta parte vel sexta etc. minus 
satisfacit quam si fieret ab existente extra gratiam. 

Sed contra nostram sententiam possunt fieri tria argumenta. Pri- 
mum, quod haec opinio beati Thomae occasionem praebet peccatoribus 
ut nullum bonum opus faciant, scientes quod nihil sibi prodest. Respon- 
detur quod eamdem occasionem accipient ex verbis Apostoli, qui dicit, 
Nihil mihi prodest. Sed respondetur secundo, quod potius excitantur ad 
hoc ut in caritate faciant bona opera ut sibi prosint. Et propterea nos 
non negamus sed asserimus quod opera extra caritatem facta valeant 
ad impletionem praeceptorum multorum, et consequenter ut peccator 
evadat poenam inferni quam incurreret si non adimpleret praecepta. 

Arguitur secundo. Deus non est acerbior exactor poenae debitae quam 
homo. Sed homo acceptat satisfactionem pro uno debito sine alio. Respon- 
detur transeat antecedens, et nego consequentiam, quia apud Deum nulla 
est ratio justitiae nisi ex acceptatione gratiae ipsius. Respondetur se- 
cundo quod etiam apud homines, quando satisfactio est pro offensa, 
non acceptatur satisfactio pro una offensa et non pro alia; non enim 
potest reconciliari cum altero qui adhuc manet inimicus. 

Tertio sequeretur ex sententia beati Thomae quod homo puniatur in 
aeternum in inferno pro peccato in hac vita remisso quantum ad cul- 
pam, ut v. gr. si postea mortaliter peccet et condemnetur. Consequens 
videtur nimis durum, quia pro illo peccato tantum debebatur poena 
temporalis. 

Ad hoc argumentum communis sententia thomistarum est concedere 
sequelam, quia quamvis per se tali peccato jam remisso non responde- 
bat aeternitas poenae, tamen per accidens ratione subjecti, quia alias est 
sine gratia, quae est fundamentum justitiae inter hominem et Deum, 
respondet illi peccato poena aeterna, quemadmodum etiam pro venialibus 
peccatis quae non sunt remissa in hoc mundo punietur homo in aeter- 
num in inferno. Sed Cano ajebat quod quando culpa remissa est in hac 
vita, non punietur homo in aeternum pro illo peccato, sed finietur poena, 
non quidem per satisfactionem, sed per satispassionem. Et videtur esse 
beati Thomae sententia in isto loco, nam in 3 p., q. 86. a. 4 ad 2 ait 
satisfactio actualis praesupponit gratiam. Sed qui tenuerit oppositam 
sententiam, poterit respondere quod in inferno non est proprie satisfa- 

ctio, sed solum passio, et ita ibi poterit finiri poena debita peccato re- 
misso in hac vita quantum ad culpam. 

Nota in solutione ad secundum quod non tenetur homo ex praecepto 
integritatis sacramenti facere satisfactionem in gratia, neque iterum 
illam repetere si in peccato implevit; tamen revera non valent sibi ad 
remissionem poenae. 


ARTICULUS TERTIUS 


Utrum satisfactio facta in peccato mortali reviviscat postquam 
homo habuerit caritatem 


Conclusio est negativa. Et ratio est quia sicut bona opera facta 
extra caritatem non reviviscunt quantum ad meritum, ita neque quan- 
tum ad satisfactionem. 

Nota in hoc articulo quod satisfactio dupliciter recompensare potest 
poenam debitam : uno modo ex parte operantis ; alio modo ex opere ope-, 
rato inquantum est pars integralis sacramenti. De qua re diximus supra 
3 p., q. 89, a. 6. Primo modo plane intelligitur conclusio beati Thomae 
in hoc art. Tamen secundo modo etiam videtur intelligenda, quia bea- 
tus Thomas tractat hic de satisfactione ut est pars sacramenti. Et ita 
tenet Soto d. 19, q. 1, a. 5. Sed contrariam sententiam tenet Gratianus 
de poenitentia, d. 3, ea. Quaerat hic, et Cajetanus q. 2 de satisfactione, 
scilicet quod inquantum satisfactio est pars integralis sacramenti, con- 
sequitur suum effectum quando homo redit ad gratiam. Et probatur 
haec sententia, quia ipsummet sacramentum receptum in peccato mor- 
tali et mortaliter peccando, aliquando postea consequitur suum effe- 
ctum : ergo omnis pars integralis sacramenti consequetur suum effectum. 
Et ita tenemus istam sententiam. Neque existimamus contrariam sen- 
tentiam beati Thomae, nam ut ipse dicit in Quodlibeto 3, art. 28, du- 
plex valor consideratur in satisfactione, alter ex parte operis, alter 
ex virtute clavium. Dicimus ergo quod beatus Thomas intelligendus est 
isto loco de satisfactione priori modo. Sic enim nunquam vivificatur, 
si semel fiat in peccato mortali. 


' ARTICULUS QUARTUS 


Utram bona opera facta extra caritatem sint in aliquo satisfactoria 


Prima conclusio: Opera extra caritatem facta non sunt meri- 
toria ex condigno alicujus boni neque aeterni neque temporalis 
apud Deum. 

Secunda conclusio: Ex merito congrui dicitur aliquis mereri 
aliquod bonum per opera bona extra caritatem facta quatenus di- 
vinam bonitatem decet ut ubi dispositionem invenit perfectionem 
adjiciat. Et secundum hoc opera hujusmodi ad triplex bonum valent, 
scilicet ad temporalium consecutionem, ad dispositionem ad gratiam et 
ad assuetudinem bonorum operum. 

Tertia conclusio: Potius concedendum est hujusmodi opera 
quod non sint alicujus meritoria quam quod sint meritoria. Ratio est 
quia meritum de congruo non dicitur proprie meritum. Vide Soto lib 2 
De natura et gratia, cap. 4, ubi vehementer invehitur contra quosdam 
theologos qui ajunt justificationem posse cadere sub merito de congruo.. 


ARTICULUS QUINTUS 


Utrum opera praedicta valeant ad mitigationem poenae infernalis 


Conclusio est: Non valent ad remissionem poenae debitae aliis 
peccatis, sed valent ne incurratur de novo poena propter transgres - 
sionem praecepti. 


QUAESTIO DECIMAQUINTA 


De his per quae fit satisfactio 


ARTICULUS PRIMUS 


Utram oporteat fieri satisfactionem per opera poenalia 


1. — Conclusio est affirmativa. Ratio est quia oportet ut fiat re- 
compensatio per hoc quod aliquid subtrahatur ab ipso peccatore in 
satisfactionem. 

Nota solutionem ad secundum, ubi ait quod diminutio difficultatis 
ex parte ipsius actus diminuit ceteris paribus meritum; sed diminutio 
difficultatis ex parte voluntatis non diminuit meritum, sed auget. Et si- 
militer diminutio poenalitatis ex parte voluntatis non diminuit effica- 
ciam satisfactionis, sed auget. 

Arguitur primo contra conclusionem beati Thomae. Omne opus vir- 
tutis est satisfactorium; et tamen non omne est poenale: ergo falsa est 
conclusio. Probatur minor. Cenare propter salutem est opus virtutis; 
et tamen non est poenale. 

Secundo. Dilectio Dei est satisfactoria; et tamen non est poenalis 
secundum se, ut patet ex illo I Joannis 4 (v. 18) : Qui autem timet non 
est perfectus ex caritate, quoniam timor poenam habet: ergo caritas 
secundum se non habet poenam. Major probatur, quia dilectio Dei remit- 
tit peccata venialia: ergo est satisfactoria. 

2. — Nota pro explicatione hujus difficultatis quod opus poenale 
appellatur quod privat aliquo bono utili vel delectabili, ut v. gr. jeju- 
nium privat bono delectabili, eleemosyna bono utili. 

Sit ergo prima conclusio: Sarisfactio sacramentalis, praesertim pro 
peccato mortali, debet fieri per opera poenalia ex proprio genere. Pro- 
batur ex doctrina Tridentini sess. 6, cap. 14 ubi dicitur, “christiani ho- 
minis poenitentiam... multo aliam esse a baptismali", et contineri con- 
fessionem et absolutionem sacerdotalem et "satisfactionem per jeju- 

mum, eleemosynas et orationes et alia pia spiritualis vitae exercitia". 
Et idipsum dicitur in sess. 14, cap. 8, ubi redditur ratio hujus poenali- 
tatis, ne occ-asione accepta, peccata leviora putantes quia absque satisfa- 
ctione dimittuntur, in graviora labamur. Et confirmatur conclusio ex 
doctrina communi sanctorum et usu ecclesiastico. Item quia sacerdos 
est judex in foro conscientiae : ergo debet pro culpa inferre poenam. Et 
denique satisfactio quae est pars sacramenti debet esse exterior et sensi- 
bilis actus poenitentis conveniens : ergo debet esse poenalis. 

Secunda conclusio: Satisfactio etiam non sacramentalis debet fieri 
per opera poenalia. Haec probatur ratione beati Thomae in art. et ra- 
tionibus factis pro conclusione praecedenti. Item quia ubicumque in 
sacris litteris fit mentio de satisfactione pro peccato, inducuntur opera 
poenalia, v. gr. Joel. 2 (v. 12) : Convertimini ad me in toto corde vestro, 
et in Psalmo 6 (v. 7) : Lavabo per singulas noctes lectum meum. 

Tertia conclusio: Regulariter loquendo omnia opera meritoria vitae 
aeternae sunt in aliquo satisfactoria, praesertim si actualiter referuntur 
in Deum. Probatur quia semper est difficile et poenosum sensibus regu- 
lari recta ratione, quoniam secundum se appetunt absque freno tendere 
in sua objecta. Diximus autem praesertim quando ipsa actio actualiter 
refertur in Deum, quia tunc sensus et cogitatio hominis elevantur a 
terrenis : unde ex natura rei magis affligitur. 

Quarta conclusio: Quando aliquis exercet aliqua opera humana 
bona mordliter et nihil poenalitatis habent ex natura sua, sed potius 
recreationem, ut v. gr. si aliquis propter salutem comedit optimum ci- 
bum et bibit optimum vinum, non sunt satisfactoria. Ceterum per ora- 
tionem mentalem bene potest aliquis satisfacere, juxta illud Eccles. 12 
(v. 12) : Jugis meditatio, carnis afflictio est. Similiter etiam actualis di- 
lectio Dei satisfactoria est, quia per illam caro mortificatur, juxta illud 
Canticorum 8 (v. 6) : Fortis est dilectio ut mors. Nihilominus confessores 
non debent imponere hujusmodi satisfactiones spirituales, tum quia raro 
possunt haberi, tum etiam quia nescit homo an revera habeat illam 
dilectionem ; et denique pars sacramenti debet esse sensibilis, propterea 
dicitur operis satisfactio. 

3. — Et per hoc patet ad argumenta in oppositum. Quamvis enim 
aliquando ex caritate derivetur gaudium ad appetitum sensitivum, non 
propterea erit dilectio satisfactoria, quia illud gaudium provenit ex prom- 
ptitudine voluntatis. Ceterum dilectio in hac vita secundum se morti- 
ficativa est carnis. Quod autem dicit Joannes quod qui timet non est 
perfectus in caritate, loquitur de timore servili, qui habet poenam ortam 
ex amore proprio. 

4. — Dubitatur secundo: an satisfactio possit fieri per opera alias 
debita. V. gr., Petrus tenetur dare eleemosynam indigenti vel etiam 

jejunare quadragesimam totam: an satisfaciat pro peccatis per haec 
opera, et confessor possit imponere illi satisfactionem. 

Partem negativam tenet Paludanus d. 15, q. 1, a. 2, et Silvester verbo 
Satisfactio, $ 8; quamvis limitet in casu quando opus erat debitum ex 
lege naturae ; tunc dicit quod non potest fieri satisfactio per illud opus. 
Et ratio hujus sententiae est quia nemo potest duobus debitis satisfa- 
cere, si totum opus singulis debebatur. Et confirmatur, quia peccator 
contraxit novum debitum : ergo debet solvere pretium novum. 

Hadrianus tenet contrariam sententiam in quaestionibus de sa- 
tisfactione. 

Sit prima conclusio: Per opera alias delita ex praecepto misericor- 
diae aut gratitudinis aut alterius virtutis potest fieri satisfactio. Proba- 
tur primo, quia ipsamet contritio est in praecepto, et est satisfactoria 
ex parte pro poena purgatorii. Item per martyrium, quando est in prae- 
cepto, remittuntur omnes poenae debitae in purgatorio. Et ratio est 
quia, ut beatus Thomas ait in hoc art., tantum requiritur ad opus sa- 
tisfactorium *quod sit bonum, et in honorem Dei, et poenale". 

Secunda conclusio: Confessor ex causa rationabili potest imponere 
in satisfactionem opus alias debitum ex praecepto. Haec patet ex eadem 
ratione. 

Tertia conclusio: Etiam potest fieri Dei satisfactio et imponi a 
confessore in operibus alias debitis ex justitia proximo, v. gr. quod fur 
restituat debitum. Et ratio est quia in restituendo est aliqua poena et 
privatur homo bono utili et delectabili aliquando. 

Ultima conclusio: Quando aliquis debet aliquod opus facere ex debi- 
to satisfactionis, non potest per idem opus pro altero peccato satisfacere. 
Hanc probat ratio contrariae sententiae, quia totum illud opus debitum 
erat pro poena uni peccato debita: ergo non potest satisfacere pro poena 
debita alteri peccato. Hoc intelligitur nisi forte sacerdos judicaverit 
illam satisfactionem esse sufficientem pro duobus peccatis; tunc enim 
poterit illam imponere. 

Ad argumenta in oppositum respondetur quod duo debita ex justi- 
tia respectu ejusdem non possunt uno pretio persolvi, quando totum 
illud pretium singulis debitis conveniebat ; quando vero debita non sunt 
ejusdem actionis, bene possunt uno opere persolvi. V. gr., si creditori 
existenti in extrema necessitate solvam debitum ex justitia, satisfacio 
simul ex misericordia. 

5. — Dubium tertium sit: an satisfactio per opera poenalia sit in 
praecepto divino tam ut est actus virtutis, quam ut est pars sa- 
cramenti. De qua re vide Cano in 3 parte relectionis De poenitentia, 
conci. 2; et in 5 p. ejusdem relectionis disputat an satisfactio ad sacer- 

dotis arbitrium sit ad salutem necessaria. Vide etiam Soto d. 19, q. 
a. 3, et d. 20, q. 2, a. 2. 
Nunc autem sufficiat pro solutione dubii tres conclusiones asserere. 
Sit prima conclusio: Satisfactio ut importat exteriorem poeniten- 
tiam semper fuit necessaria ad justificationem in r& vel in voto. Hanc 
probat Cano ubi supra in 3 p. relectionis. Et probari potest primo ex. 
testimoniis scripturae sacrae tam ex veteri quam ex novo testamento. 
Omnes enim de quibus legimus veram poenitentiam egisse, ostenderunt 
illam operibus exterioribus, v. gr. Ninivitae in cinere et cilicio et jejunio, 
et David dicit in Psalmo 6, Lavabo per singulas noctes, et rex Ezechias: 
Recogitabo tibi annos meos, Esaiae 38 (v. 15). Item Mat. 11 (v. 21) 
approbat Dominus hunc modum agendi poenitentiam dum inquit: Si 
in Tyro et Sidone factae essent virtutes quae factae sunt in vobis, olim 
poenitentiam egissent in cilicio et cinere. Item ad Rom. 6 (v. 19) : Sicut 
exhibuistis membra vestra servire immunditiae et iniquitati ad iniqui- 
tatem, ita nunc exhibete servire justitiae in sanctificationem. ltem II 
ad Cor. 7 (v. 10) : Quae enim secundum Deum tristitia est, poenitentiam 
in salutem stabilem operatur, scilicet quia tristitia interior operatur 
exteriorem poenitentiam, ut explicat egregie Cano ubi supra. Item 
Apoc. 2 (v. 5) : Memor esto unde excideris et age poenitentiam et prima 
opera fac; quem locum Tridentinus sess. 6, cap. 1 explicat de poeni- 
tentia quae includit satisfactionem per jejunium, orationes et alia pia 
spiritualis vitae exercitia. Et denique testimoniis sanctorum plurimis 
probari potest conclusio. V. gr., Chrysostomus in homilia 10 in Mat- 
thaeum inquit: “Maxime indigemus poenitentia multarum lacrimarum, 
poenitentiam vero dico non solum ut a malis prioribus desistamus, sed 
etiam ut bonorum operum fructibus repleamur". Et post pauca : *Delictis 
antea et temulentia defluebas; jejunio et aquae potu utrumque com- 
pensa" (1). Vide eumdem Chrysostomum in homilia 9 in epistolam ad He- 
braeos, et Cyprianum in sermone 5 de baptismo et Ambrosium ad vir- 
ginem lapsam et Hieronymum d. 1 de poenitentia ea. Mensuram et ca. 
Vide, item ca. Multiplex ex Leone primo et Gregorium in homilia 20. 
Et ratione probatur. Quia cum ex misericordia Dei poena aeterna 
poenitenti in temporalem commutetur, aeterna autem futura erat ani- 
mae et corporis, convenit ut peccator hic satisfaciat pro poena, temporali 
anima et corpore, eo vel maxime quod omne peccatum hominis sine 
cooperatione corporis non committitur, saltem sine apprehensione imagi- 
nationis et appetitus sensitivi, quae sunt virtutes in corpore. 
Secunda conclusio: Defectus satisfactionis, quando per aliquod im- 


pedimentum contingit ut non possit homo exteriora opera exercere, non 


(1) S. J. Chrysost. Homiláae in Matthaeum, homil. 10, n. 6. MG 57, 190. 

impedit salutem aeternam, quamvis in purgatorio punietur homo. Ratio 
est quia, postquam, homo est in gratia, si moriatur, salvus erit. Quod 
autem in purgatorio sit puniendus provenit quia per poenitentiam non 
est redactus omnino ad aequalitatem justitiae. 

Tertia conclusio: /n lege nova ita determinata est satisfactio in fa- 
vorem poenitentium, ut dum implent satisfactionem impositam a confes- 
sore prudenti non teneantur ex praecepto satisfactionis amplius facere. 
Utrum vero poenitens teneatur acceptare satisfactionem impositam a 
confessore, dicemus q. 18, a. 3. 


ARTICULUS SECUNDUS 


Utrum flagella praesentis vitae sint satisfactoria 


1. — Prima conclusio: Si homo patienter ferat illa flagella sunt 
satisfactoria. 


Secunda conclusio: Si autem omnino eis per impatientiam dis- 
sentiat, tunc non efficiuntur satisfactoria. 

Nota primam conclusionem [esse] expresse definitam in concilio Tri- 
dentino sess. 14, cap. 9. 

2. — Dubium est an illa satisfactio sit pensanda ex magnitudine 
patientiae, an potius ex magnitudine poenae; v. gr. si duo homines 
aequali patientia inaequaliter flagellentur a Deo, an isti aequaliter 
satisfaciant. 

Et videtur pars affirmativa vera, quia satisfactio, ut inquit divus 
Thomas in art., debet esse actus ipsius satisfacientis quatenus etiam 
ipse flagella ab extrinseco acceptat ut sua et facit voluntaria. Sed illi duo 
homines aequaliter operantur ex patientia. Ergo aequaliter satisfaciunt. 
Et confirmatur, quia satisfactio debet fieri per actum meritorium, ut 
ait divus Thomas supra a. 3; sed in illis hominibus est aequale meritum: 
ergo aequalis satisfactio. 

Ad hoc aliqui respondent distinguentes. Nam satisfactio dupliciter 
accipitur: uno modo proprie pro actu poenali ex electione satisfacientis ; 
secundo modo large pro solutione poenae absque electione satisfacientis, 
sicut animae existentes in purgatorio solvunt poenas debitas per passio- 
nem ab extrinseco. Dicunt ergo primo quod, si loquamur de satisfactione 
proprie, non satisfacit homo nisi secundum quantitatem meriti sui actus. 
Unde in casu posito illi homines aequaliter satisfaciunt proprie loquendo, 
quia meritum patientiae ipsorum aequale est. Dicunt secundo quod, si 
loquamur de satisfaetione large, tunc ille homo qui plus patitur plus 

satisfacit propter majorem poenam illatam a Deo. Hanc sententiam 
satis probabiliter docuit Cano. 

Nihilominus sit conclusio: quod proprie loquendo plus satisfacit iUe 
qui majorem poenam patitur; quia ille acceptat ex electione patienter 
totam illam poenam : ergo proprie loquendo tantum satisfacit quantum 
remittitur ei de poena debita per illa flagella. Et -confirmatur. Quia vel 
ille homo acceptat totam poenam ex flagellis, vel partem, vel nihil. Si 
nihil, tunc nullo modo satisfacit. Si partem, tunc tantum satisfacit se- 
cundum illam partem. Ponamus autem in casu quod totam poenam pa- 
tienter tolerat: ergo nulla est ratio quare ceteris paribus non magis 
satisfaciat proprie qui majora flagella patitur, quemadmodum si aequali 
caritate alter plura poenalia exerceat, plus satisfacit. Non enim com- 
mensuratur quantitas satisfactionis cum quantitate caritatis. Hanc sen- 
tentiam tenet Soto d. 19, q. 2, a. 2. 

3. — Dubitatur secundo quaenam flagella dicantur inflicta a 
Deo ut homo possit satisfacere per ipsa patienter tolerata. 

Ad hoc Soto ubi supra dicit quod flagella illa dicuntur proprie in- 
flicta a Deo quae non per causas naturales veniunt, sed per specialem 
providentiam Dei. Et ait esse differentiam inter flagella quae per ordi- 
nem causarum inferiorum proveniunt, et ea quae a Deo specialiter infli- 
guntur, quod per ista magis satisfacit homo quam respondeat suae pa- 
tientiae; immo etsi nullum habeat actum, dummodo sit in gratia, solvit 
poenas debitas in purgatorio, quin etiamsi habeat actum impatientiae 
quae sit peccatum veniale, dicit posse sustentari quod remittatur poena 
purgatorii. Quamvis ipse hoc non teneat, sed revera secundum ejus 
sententiam necessario sequitur, quia peccatum veniale non impedit sa- 
tisfactionem quae aliunde provenit quando ad illam non requiritur 
actualis operatio bona; v. gr., quando accedit ad sacramentum cum pec- 
cato veniali, non impeditur effectus satisfactionis, vel etiam quando 
alius satisfacit pro illo. Ergo nec satisfactio quae provenit a flagellis quae 
virtute debitae intentionis ordinatur ad punitionem peccatoris, impedie- 
tur per veniale peccatum. Et confirmatur. Quia etiamsi in purgatorio 
anima peccaret venialiter, nihilominus solveret poenam debitam pro 
aliis peccatis: ergo etiam in hac vita quando flagella ordinantur a Deo 
ad talem punitionem. Ceterum per alia flagella quae per causas natura- 
les eveniunt, dicit ibidem quod non satisfacit homo plus quam respondeat 
rationi patientiae virtutis, quamvis maxima poena afficiatur ex illis. 
Sed Cano dixit quod, sive flagella sint per ordinem naturae, sive non, 
nihilominus sunt satisfactoria, quoniam a Deo ordinantur ad punien- 
dum peccata. Nam multoties ordinantur ad conservandam humilitatem, 
II Cor. 12 (v. 7) : Ne magnitudo revelationum extollat me, datus est 


mihi... angelus satanae qui me colaphizet. Aliquando vero ad probatio- 

nem et exercitium virtutis, sicut Job afflictus fuit, quia virtus in infir- 
mitate perficitur; aliquando ad gloriam Dei ut Joan. 9 (v. 3) : Neque 
hic peccavit neque parentes ejus ut caecus nasceretur, sed pro gloria 
Dei. Et si rogas, quando cognoscimus esse flagella ordinata a Deo ad 
satisfaciendum, respondet Cano quod Deus scit. 

4. — Sed pro solutione hujus sit prima conclusio: Nulla flagella di- 
vina sunt satisfactoria proprie neque large pro poena debita in purga- 
torio, nisi patienter tolerentur per aliquem actum per quem homo illa 
flagella faciat sua, id est quasi a seipso electa ad satisfaciendum. 
Probatur. Quia ita dicit beatus Thomas in art., et Tridentinus ubi supra 
dicit, si patienter tolerentur. 

Secunda conclusio: Nihil refert sint flagella per causas naturales, 
vel supernaturales, quin potius aequaliter satisfactoria sunt, dummodo 
patientia tolerentur et cetera sint paria. Probatur. Quia tunc poena vo- 
luntaria et poenitentia pro eodem reputantur ad satisfaciendum, ut 
patet ex doctrina articuli. Ergo pariter satisfaciunt. Confirmatur. Quia 
illa flagella sunt satisfactoria non ex opere operato, sed quia sunt poenae 
acceptatae per patientiam. Igitur si poena est aequalis et patientia 
aequalis, nihil refert quod sit supernaturaliter vel naturaliter inflicta. 

Tertia conclusio: Deus voluntate efficaci solum omnia et illa flagella 
ordinat ad satisfactionem hominis pro peccatis quae revera patienter to- 
lerantur a justis qui sunt debitores poenae in purgatorio. Probatur. 
Quia voluntas absoluta Dei semper impletur, et omne opus bonum pro- 
cedit ab illa voluntate, respectu cujus nullus est effectus contingens, sed 
Intentus. 

Ex quo sequitur quod quotiescumque homo patienter tolerat flagel- 
lum quod videtur per solas causas naturales evenire, nihilominus ordi- 
natur a Deo speciali auxilio ut homo satisfaciat et ad alias utilitates. 
Secundo sequitur quod quam certi esse possumus nos patienter ferre 
talia flagella, tam certi erimus a Deo ordinata speciali providentia et effi- 
caci ad satisfactionem et meritum. 

Quarta conclusio: Omnes poenalitates vitae praesentis quae super- 
veniunt peccatis actualibus ordinantur a Deo voluntate conditiondli et 
antecedenti, ut per eas possint homines satisfacere pro poena debita iv 
purgatorio. Probatur. Nam sicut Deus voluntate conditional! ordinat 
flagella ut mali convertantur, et tamen saepe non convertuntur, sed 
pejores fiunt, ità eadem voluntate ordinat flagella ut justi satisfaciant 
et meliores fiant, quamvis quidam deficiant in tribulationibus. 

Quinta conclusio: U: haec flagella sint satisfactoria, non sufficit 
quod homo sit patiens tantum habitualiter; ut v. gr., si aliquis justus 
repente incidat in amentiam, et postea patiatur multas poenalitates, 
non satisfaciet pro poenis purgatorii, quia certe patitur ut brutum, ne- 

que proprie sunt humana flagella, sed requiritur quod sciens et prudens 
propter illa flagella non discedat a virtute. Neque tamen requiritur 
actualis patientia, sed sufficit virtualis. Ut v. gr., infirmatur quis: suf- 
ficit ut uno actu referat aegritudinis labores in Deum ut per illos postea 
satisfaciat. Sed certe quanto saepius retulerit, tanto magis et melius 
satisfaciet. 

,5. — Ex dictis sequitur quod justo fere semper prosunt labores, dum 
non peccat mortaliter neque venialiter in illis. Et quamvis in aliquo 
labore venialiter peccet per aliquam impatientiam, non amittet totum 
fructum laboris nisi tantisper dum venialiter peccat. 

Sed est argumentum ex illo Nahum 1 (v. 9) : Non consurget his tri- 
bulatio, id est non puniet Deus bis in idipsum. Ubi ait Hieronymus quod 
nulli qui in hoc saeculo flagellantur a Deo, cruciabuntur iterum in 
inferno (1). Sed respondetur Hieronymum intelligendum de illis qui 
per flagella convertuntur. De aliis vero Augustinus super illud Deute- 
ronomii 32 (v. 22) : Ignis accensus est in furore meo, et ardebit usque 
ad inferni novissima, dicit inquantum quod vindicta haec incipiet et 
ardebit usque ad extremam damnationem. 


ARTICULUS TERTIUS 


Utrum convenienter enumerentur opera satisfactoria cum dicitur 
quod sunt tria: eleemosyna, jejunium et oratio 


Conclusio est affirmativa, et ita referuntur in conciliis Florentino et 
Tridentino. 


QUAESTIO DECIMASEXTA 


De suscipientibus hoc sacramentum 


Tota illa continet quod innocentes neque beati neque damnati non 
indigent poenitentia. 
Finis hujus materiae. 


(1) S. Hieronymus, Comment, in Nahum, cap. 1. ML 25, 1238. 


QUAESTIO DECIMASEPTIMA * 


De potestate clavium 


De hoc Durandus d. 17 duas quaestiones disputat: altera est utrum 
soli sacerdotes novae legis habeant potestatem clavium; altera utrum, 
quilibet sacerdos possit uti in quemlibet potestate clavium. 


ARTICULUS PRIMUS 


Utrum claves in Ecclesia esse debeant 


1. — Prima conclusio: Potestas clavium est in divina Trinitate 
per auctoritatem. 

Secunda: In Christo Domino sunt claves per ministerium ex- 
cellentiae ex merito passionis. 

Tertia: In ministris Ecclesiae sunt claves ut in dispensatoribus. 

Notandum primo nomen clavis metaphorice significare potestatem 
per cujus operationem potest aliquis pervenire ad aliquid difficile in- 
tentum. Sed specialiter haec metaphora accommodatur ad potestatem 
tollendi omnia impedimenta ad intrandum in regnum caelorum, quod 
quidem est difficillimum et secundum se impossibile homini, praeser- 
tim in peccato existent!. Cum ergo haec potestas tollendi impedimenta 
sit in solo Deo auctoritative ut in causa principali actionis et gratiae 
per quam remittitur peccatum et fit homo potens pervenire in vitam 
aeternam, ideo vera est prima conclusio sancti Thomae. 

Sed quia Christus inquantum homo accepit etiam potestatem non 
solum ob unionem hypostaticam humanitatis ad Verbum, quae est radix 
meriti infiniti, sed etiam ex merito passionis habet executionem hujus 
potestatis, ideo dicitur in secunda conclusione quod per meritum pas- 
sionis fuit haec potestas in Christo homine ad removendum obstaculum 
quo clauditur regnum caelorum. Quod intelligendum est de executione 


Sequentia usque ad finem sumuntur ex cod. Luccensi. 

potestatis, sicut intelligitur illud Mat. 28 (v. 18) : Data est mihi omnis 
potestas in caelo et in terra, quod dixit Christus post resurrectionem, 
quando ex merito passionis illa potestas coepit declarari in resurrectio- 
ne Christi et gloria corporis, et magis erat declaranda per praedicatio- 
nem Apostolorum, quos mittebat in universum mundum docere et bapti- 
zare omnes gentes. Et ita verificata est secunda et tertia conclusio, quod 
in ministris Ecclesiae sunt claves ut in dispensatoribus et ministris Chri- 
sti, in cujus virtute et merito aperiunt regnum caelorum. 

Nota secundo quod, licet haec potestas aperiendi regnum caelorum 
ad plura se extendat, v. gr. ad docendum infallibiliter veritatem, et ad 
explicandam sacram scripturam, ad ministradum sacramenta omnia, ad 
concedendas indulgentias ex thesauro communi ecclesiae, ad excommu- 
nicandum et puniendum per censuras ecclesiasticas, modo specialiter- 
agendum est de clavibus quatenus ad sacramentum poenitentiae sunt 
necessariae et etiam ad quaedam alia quae consequenter se habent, scili- 
cet ad collationem indulgentiarum, et ad punitionem per censuram eccle- 
siasticam, quae ordinatur ad hoc quod homines a peccatis abstineant vel 
certe corrigantur. 

2. — Igitur dubitatur primo: utrum ex aliquo loco scripturae col- 
ligator dictas claves esse datas Apostolis et sacerdotibus. 

Ad hoc Armachanus lib. 11 De quaestionibus Armenorum cap. 14 et 
15 ait quod Mar. 3 datae sunt claves, ubi electi sunt homines ad munus 
apostolicum, ad quod spectat aperire regnum caelorum. 

Item patet, quia Mar. 6 missi sunt a Christo cum potestate ungendi 
infirmos oleo. Sed haec unctio pertinet ad sacerdotes, Jac. 5 (v. 14), 
Inducat presbyteros ecclesiae. Ergo jam habebant tunc potestatem sa- 
cerdotii. 

Et denique Joan. 4 constat quod baptizabant ex praecepto Domini:, 
ergo habebant potestatem aperiendi regnum caelorum suo ministerio. 

Haec tamen opinio est contra communem sententiam omnium docto- 
rum. Et probatur quod sit falsa. Primo quia, si Mar. 3 datae sunt claves 
Apostolis, ergo postea Mat. 16 nihil pollicetur Christus Petro cum dixit: 
Tibi dabo claves regni caelorum. Secundo quia in ultima cena dedit eis 
potestatem consecrandi corpus et sanguinem: ergo antea non erant 
sacerdotes. Denique Joan. 20 dedit eis potestatem remittendi peccata 
cum dixit: quorum remiseritis peccata: ergo antea non habebant elaves. 

3. — De hac quaestione vide Turrecrematam lib. 1 Ecclesiae summa, 
cap. 93 et lib. 2 a cap. 77, et Cajetanum in opusculo De principatu Ro- 
manae Ecclesiae, tom. 1. 

Pro decisione nota quod clavis sive potestas ecclesiastica duplex est. 
Quaedam est potestas ordinis sacramentalis ; altera est jurisdictionis. 
Potestas ordinis est quae datur per aliquam consecrationem ad mini- 

strandum sacramenta. Potestas jurisdictionis est quae datur ad guber- 
nationem fidelium secundum legem divinam in ordine ad beatitudinem. 
Ad hanc pertinet condere leges ecclesiasticas, dispensare in votis et 
juramentis, excommunicare, concedere indulgentias. 

Nota secundo quod illa prior potestas dignior est quam secunda. Ra- 
tio est quia secunda ordinatur ad effectum prioris. 

4. — Sit ergo prima conclusio: Ex cvangelio constat claves fuisse 
datas Apostolis etiam pro successoribus. Probatur. Quia constat Chri- 
stum promisisse se daturum claves ex Mat. 16 (v. 19) : Tibi dabo claves 
regni caelorum; et Mat. 18 (v. 18) : Arnen dico vobis, quaecumque solve- 
ritis etc. 

Secunda conclusio: Nec Mat. 16 nec 18 colligitur quod tunc sit 
data talis potestas. Probatur, quia tunc de futuro loquitur Dominus. 
Aliqui tamen dicunt quod Mat. 18 acceperunt Apostoli aliquam pote- 
statem in foro exteriori, et colligunt ita esse ex processu correptionis 
fraternae de quo ibidem agitur: Si peccaverit in te frater tuus, usque ad 
illud, sit tibi sicut ethnicus et publicanus. Arnen dico vobis quaecumquc 
ligaveritis super terram. Nihilominus videtur quod Dominus ibi futu- 
ram potestatem excommunicandi praediceret, quoniam Apostoli non po- 
terant excommunicare, licet Hieronymus super illum locum et divus 
Augustinus lib. 1 Contra adversarium legis et prophetarum, cap. 16, 
videantur sentire quod tunc data sit illa potestas. Sed si attente legan- 
tur, solum docent quod ex illo loco colligitur illa potestas data Apostolis. 

Tertia conclusio: Mat. 26 data est potestas Apostolis consecrandi 
corpus et sanguinem Christi. Haec patet ex dictis in materia de eucha- 
ristia et ex ipsa historia. 

Quarta conclusio: Potestas clavis ordinis ad ligandum vel solven- 
dum in foro conscientiae data fuit Apostolis Joan. 20 cum dixit illis: 
Accipite Spiritum Sanctum, quorum remiseritis etc. Sed quidam theolo- 
gi ajunt quod haec potestas jam erat data in ultima cena, ubi consecrati 
sunt sacerdotes cum potestate supra corpus verum, et consequenter acce- 
perunt potestatem supra corpus Christi mysticum ad disponendum illud 
per absolutionem peccatorum ut recipi possit digne idem eucharistiae 
sacramentum, sed Joan. 20 explicata fuit haec potestas. Mihi tamen ma- 
gis placet sententia Turrecrematae lib. 1 ubi supra, qui ait quod, licet 
ad eamdem potestatem secundum substantiam pertineat consecrare cor- 
pus Christi verum et a peccatis absolvere, tamen haec potestas duplicem 
actum respicit, et quoad priorem data est in cena, quoad secundum vere 
data est post resurrectionem, Joan. 20 ; quod videtur mihi potius perti- 
nere ad extensionem potestatis ejusdem quam ad novam potestatem 
collatam, ita ut idem sit character sacerdotalis ad consecrandum qui 
extenditur ad absolvendum a peccatis. 

Quinta conclusio: Jurisdictio necessaria ad absolvendum a peccatis 
data est Apostolis Joan. 20; quamvis Cajetanus in opus supradictum 
cap. 5 videatur oppositum sentire. Ratio ejus est quia modo in Ecclesia, 
quando ordinantur sacerdotes, dicit episcopus eadem verba vice Christi: 
"Accipite Spiritum Sanctum, quorum remiseritis" etc.; et tamen no dat 
illis jurisdictionem : ergo neque tunc fuit data. Nihilominus probabilius 
videtur quod Apostolis tunc fuerit data jurisdictio in foro conscientia. 
Dicit enim Gregorius homilia super illum locum, quod tunc Apostoli 
"primatum divini judicii sortiti sunt, ut vice Dei quibusdam peccata 
retinerent" (1). Et ad rationem Cajetani respondetur quod, licet modo 
non detur potestas jurisdictionis sacerdoti per illa verba, non tamen 
valet consequentia quod non fuerit data Apostolis et successoribus, ut ab 
illis derivetur ad alios quibus ex officio non competit habere jurisdictio- 
nem. 

Sexta conclusio: Joannis ultimo data est plenaria potestas Petro 
tamquam capiti quae promissa fuerat Mat. 16. Probatur. Quia tunc 
Christus seorsum vocans Petrum et examinatum ter in caritate, consti- 
tuit pastorem universae Ecclesiae dicens: Pasce oves meas, quibus verbis 
intelligitur omnis potestas necessaria ad gubernationem in utroque foro 
collata Petro eminenter super alios Apostolos. Et ita dicit Chrysostomus : 
"negatione deleta commititur Petro praesidentia fratrum" (2). Et est 
explicatio communis doctorum et sanctorum super illum locum, quod 
tunc Petro fuerit data plenaria potestas super omnes. 

5. — Ad primum argumentum Armachani respondetur quod Apo- 
stoli non simul sed per partes receperunt apostolici muneris completam 
dignitatem. 

Ad secundum respondetur quod illa unctio non erat tunc sacramen- 
tum extremae unctionis, sed praeparatio ad baptismum Christi et figura 
illius. 

Ad tertium respondetur quod licet secundum communem opinionem 
scholasticorum, Apostoli conferrent tunc verum sacramentum baptismi, 
tamen non conferebant ex officio, sed ex commissione speciali, quia non- 
dum erant sacerdotes. Sed postea Mat. ultimo ex officio et supra totum 
orbem baptizandi et praedicandi acceperunt potestatem. 

6. — Dubitatur quid speciatim collatum sit Petro pertinens ad po- 
testatem clavium. De qua re vide Cajetanum ubi supra cap. 5 et 6. Non 
enim debet hic disputari de primatu Papae, sed in Secunda secundae 

Nunc respondetur quod, sicut Petro specialiter promissae sunt claves, 
ita specialiter collatae sunt claves quoad privilegium, quod in duobus 


(1) Ps-Gregorius (Alulfus), Expositio novi testamenti: Super Evangelium Joannis, 
cap. 56. ML 79, 1264. 
(2 S. J. Chrysost. Homiliae in Joannem, hom. 88. MG 59, 478. 

consistit. Primo quod Petrus erat pastor universalis omnium, etiam 
Apostolorum. Probatur. Quia in eo quod dixit Dominus, Pasce oves meas, 
significavit non esse de ovibus suis qui non subjiceretur gubernationi 
Petri, ut dicit Innocentius cap. 6 /[Solitae], de majoritate et obedientia, 
et Bonifacius in extravagant! Unam sanctam. Secundo excellebat pote- 
stas Petri quia erat ordinaria in totum orbem, et ideo permansura in 
successoribus. In aliis vero Apostolis potestas clavium respectu totius 
orbis non erat ordinaria, sed ex privilegio personali ipsorum, et ideo 
non erat permansura in successoribus. Unde dicitur in quodam decreto 
d. 19, ca. Ita Dominus, Leonis papae, quod alii praelati ut membra a 
capite recipiunt a Petro potestatem. Quod intelligendum est quatenus 
a papa eliguntur. Sed jurisdictio episcoporum jure divino competit 
illis in suis dioecesibus; est tamen sobordinata jurisdictioni papae, et ita 
potest ab illo coarctari prout expedire judicaverit ad bonum commune 
totius Ecclesiae. 


ARTICULUS SECUNDUS 


Utrum clavis sit potestas ligandi et solvendi 


1. — Conclusio est quod definitio haec est conveniens quod sit 
potestas ligandi et solvendi qua judex ecclesiasticus dignos reci- 
pere, indignos excludere debet a regno. 

Secunda, ad primum: Character et potestas consecrandi idem 
est secundum essentiam cum potestate clavium, sed differt secun- 
dum rationem. 

Tertia, ad secundum : Antequam sacerdos jurisdictionem habeat 
non habet usum clavium, licet habeat claves. 


Quarta, ad quartum: Sacerdos dicitur excludere a regno quia 
impedimentum positum non amovet. 

2. — Nota hic quod Wlclef negavit elaves esse potestatem ad solven- 
dum et ligandum, sed ait tantum esse officium clavium scire judicare de 
operibus Christianorum secundum legem Dei. De quo errore vide "Wal- 
densem lib. De sacramentis, cap. 145. Hic error dicitur habuisse ortum 
ab errore Novatianorum, contra quem disputat Ambrosius lib. 1 De 
poenitentia, cap. 2, 6 et 7. De hac re diximus satis 3 p., q. 84, a. 3 esse 
formam, ego te absolvo. Et vide Soto d. 20, q. 1, a. 1. 

Sed contra definitionem datam arguitur primo: quando sacerdos 
baptizat ex officio, utitur potestate clavium; et tamquam judex eccle- 
siasticus non ligat neque solvit: ergo mala est definitio. 

Secundo. Potestas absolvendi ab excommunicatione vel excommuni- 
candi est potestas clavium ; et tamen non est potestas removendi pecca- 
tum neque excludendi a regno vel admitendi ad regnum : ergo mala est 
definitio. 

3. — Pro solutione nota quod regnum caelorum multipliciter dicitur. 
Accipitur enim principaliter et proprie pro ecclesia triumphante ; sumi- 
tur etiam proprie pro militante ecclesia, in qua regnat Deus et Christus 
per sacramenta quae condidit et gratiam et leges divinas et ecclesia- 
sticas. Sumitur etiam metaphorice pro sacra scriptura, quia in illa signi- 
ficantur veritates regni caelorum. Et ita explicant aliqui illud Mat. 21 
(v. 43) : Auferetur a vobis regnum Dei, et dabitur genti facienti fructum 
illius, id est auferetur a vobis intelligentia scripturae sacrae. 

Nota secundo quod dupliciter potest quis aperire regnum caelorum. 
Primo modo per simplex ministerium sine auctoritate officii, sed per 
quamdam cooperationem. Et ita praedicatores qui non sunt praelati 
aperiunt regnum caelorum explicantes doctrinam evangelicam et exhor- 
tantes. Similiter doctores interpretantes illam et laicus baptizans. Alio 
modo per ministerium ex officio et ordinatione quae directe datur ad 
aperiendum regnum caelorum, et ex consequenti ad claudendum in- 
directe. 

Dico ergo primo quod clavis est potestas aperiendi directe regnum 
caelorum ex officio. Sed quia regnum caelorum dicitur multipliciter, ut 
diximus, in illo erit perfecta completaque clavium potestas qui omnibus 
modis potest aperire regnum caelorum. Et sic est in solo Petro et succes- 
soribus, scilicet ad exponendam infallibiliter sacram scripturam, ad 
dandas leges universales Ecclesiae, ad definiendas veritates fidei et ad 
multa alia. 

Dico secundo quod in definitione data definitur clavis per respectum 
ad potissimum actum qui est solvere a peccatis vel ligare, eo quod per 
peccatum maxime clauditur regnum caelorum. Et sic definitur a Joanne 
vigesimosecundo in extravaganti Quia quorumdam, de verborum signifi- 
catione. Et ratione probatur. Quia sicut potentia quae versatur circa 
multa objecta optime definitur per respectum ad praestantissimum ob- 
jectum, ut visus qui percipit quantitatem, figuram, situm et motum, 
tamen definitur optime per ordinem ad coloratum, sic etiam licet po- 
testas clavium in Ecclesia ad multos actus se extendat, tamen in actu 
remittendi peccata magis viget et ostenditur et ad istum actum ordinan- 
tur omnia alia. Ideo optime definitur illa potestas clavium per respectum 
ad remissionem peccatorum. 

4. — Ad primum respondetur quod quando sacerdos baptizat ex offi- 
cio quodammodo etiam est judex ecclesiasticus, quia habet potestatem 
judicandi et discernendi quisnam sit baptizandus et quis non. 

Ad secundum respondetur quod ille qui excommunicat vel absolvit 
ab excommunicatione eatenus admittit ad regnum caelorum vel excludit 
quatenus privat hominem bonis spiritualibus quae illi proveniunt ab 
Ecclesia, quae est regnum caelorum, vel admittit ad illa bona absolvendo 
ad excommunicatione. 


ARTICULUS TERTIUS 


Utrum sint duae claves vel una tantum 


Prima conclusio: Duae sunt claves: altera quae pertinet ad 
judicium de idoneitate ejus qui absolvendus est; altera pertinet 
ad ipsam absolutionem. 

Secunda: Haec duae claves non distinguuntur in essentia aucto- 
ritatis, sed ex comparatione ad actus quorum unus alium prae- 
supponit 

Tertia, ad secundum : Clavis scientiae non est ipsa scientia, sed 
auctoritas exercendi actum scientiae circa aliquem, quae aliquando 
potest esse sine scientia. 

Quarta, ibidem : Auctoritas judicandi quae clavis est non potest 
sine peccato accipi absque scientia. 

De hac conclusione vide Soto d. 20, q. 1, a. 1 conci. 2. Et adverte 
quod haec ultima, conclusio dupliciter potest intelligi. Uno modo ita ut 
non possit aliquis ordinari sacerdos sine scientia sufficienti ad judican- 
dum de conscientia poenitentium ; et hoc modo falsa esset conclusio, 
quoniam licet requiratur aliqua scientia in ordinando sacerdote, non ta- 
men tanta requiritur. Alio modo potest intelligi conclusio quod non 
potest accipi auctoritas judicandi simul cum ipsa materia circa quam 
recipit jurisdictionem absque scientia; et ita vera est conclusio, quia 
talis minister exponit se evidenti periculo committendi multa sacrilegia.. 


QUAESTIO DECIMAOCTAVA 


De effectu clavium 


ARTICULUS PRIMUS 


Utrum potestas clavium se extendat ad remissionem culpae 


Conclusio est: Potestas clavium se extendit ad remissionem 
culpae vel in voto existens vel in actu se exercens. 

De hac satis dictum est supra, 3 p., q. 84, a. 3 et q. 86, a. 6. Et vide 
Cajetanum in opusculo 27 quaestionum, q. 12, Hadrianum q. de clavi- 
bus, Waldensem supra a cap. 143 usque ad 146 et Roffensem in art. 5 
contra Lutherum et art. 28. 


ARTICULUS SECUNDUS 


Utrum potestas clavium se extendat ad remissionem poenae 


Prima conclusio: Poena aeterna simul cum culpa dimittitur vir- 
tute clavium ex passione Christi efficaciam habentium. 

Secunda: Poena temporalis etiam dimittitur in sacramento poe- 
nitentiae licet non totaliter. 

Tertia, ad primum: Peccator remanet obligatus post adsolutio- 
nem ad poenam satisfactoriam. 

Nota quod prima conclusio colligitur per bonam consequentiam ex 
una de fide et altera cognita lumine naturali, scilicet fides est quod 
virtute clavium mortalis remittitur; sed est evidens quod si aliquid 
aufertur etiam aufertur id quod necessario est illi annexum: cum ergo 
culpa mortalis necessario habeat annexum poenae aeternae reatum, 
consequens est quod remissa culpa remittatur etiam reatus poenae 
aeternae. 

Nota etiam quod secunda conclusio est de fide, ut colligitur ex concilio 
Tridentino sess. 14, can. 15. 


De tertia conclusione dicetur in art. 3. 


ARTICULUS TERTIUS 


Utrum sacerdos per potestatem clavium ligare possit 


1. — Prima conclusio: Sacerdos quoad culpam non ligat directe, 
sed indirecte scilicet non absolvendo, sicut ipse Deus dicitur indurare 
quia non praestat auxilium speciale, quo posito converteretur homo 
peccator. 

Secunda: Quoad poenam debitam in purgatorio non ligat, sed 
potius ex parte solvit. 

Tertia conclusio: Quoad poenam satisfactoriam in hoc saeculo 
ligat directe imponendo illam. 


2. — Dubitatur circa tertiam conclusionem: utrum poenitens te- 
neatur acceptare poenam sibi impositam a confessore. 

De qua re sunt tres opiniones. Prima est Scoti d. 18 et 19 circa finem 
ubi dicit: primo, nullum poenitentem obligari ad acceptandam poeniten- 
tiam impositam a sacerdote; secundo dicit quod, si illam acceptat tenetur 
adimplere sub poena peccati mortalis. Idem tenet Gabriel d. 16, q. 2. 
Ratio hujus sententiae est quia ad satisfactionem pro poena temporali 
duo sunt remedia: alterum in hac vita, alterum in purgatorio. Poterit 
ergo poenitens eligere poenam purgatorii et cedere favori suo, quo ex 
misericordia Dei satisfactio hujus saeculi levior acceptatur pro acerba 
poena purgatorii. 

Altera opinio est Cajetani q. 2 de satisfactione ad secundum, quod 
poenitens neque tenetur acceptare poenitentiam injunctam, neque acce- 
ptatam implere. Prima pars probatur ratione qua primum dictum Scoti. 
Secunda pars probatur contra Scc-tum quia, si sacerdos non potest obli- 
gare ad mortale ut poenitens acceptet poenitentiam, ergo acceptatio 
poenitentiae poenitentis non inducit obligationem peccati mortalis. Pro- 
batur consequentia, quia illa acceptatio neque est votum neque jura- 
mentum, sed simplex propositum adimplendi poenitentiam injunctam eo 
modo quo sacerdos potest obligare. 

Tertia sententia omnino tenenda est sancti Thomae in 4, d. 18, q. 1, 
a. 3, gla. 3 et d. 20, q. 2, a. 2 ad secundum. Durandus tenet eamdem 
d. 17, q. 3 ad secundum, et Silvester verbo Confessio 1, q. 26 quod 
sacerdos potest obligare poenitentem virtute clavium ad implendam poe- 

nitentiam injunctam. Probatur haec sententia. Primo, quia ad integri- 
tatem sacramenti pertinet satisfactio imposita a sacerdote: ergo sacri- 
legium est non adimplere illam poenitentiam vel non acceptare. Secundo, 
in omni foro exteriori legitimus judex habet potestatem imponendi poe- 
nam pro delictis, quam reus tenetur subire: ergo judex legitimus eccle- 
siasticus in foro conscientiae similem habebit potestatem. Tertio, potestas 
judicis sine vi coercendi ridicula est: igitur si sacerdos est judex legi- 
timus et non solum medicus et consiliarius, necesse est quod habeat talem 
potestatem. Quarto, sicut sacerdos absolvit vice Dei, ita et ligat vice 
Dei quando poenitentiam imponit. Sed grave peccatum est nolle subire 
poenam divina sententia impositam. Ergo. Confirmatur. Quoniam eo 
ipso quo princeps constituit delegatum ad judicandum, statim intelli- 
gitur quod ille delegatus potest punire malefactores. Cum ergo Christus 
instituerit vicarios judices, eo ipso dedit eis potestatem judicandi et 
obligandi ad poenam juste et prudenter impositam. Denique in concilio 
Tridentino sess. 14, cap. 8 dicitur: "Debent ergo sacerdotes Domini 
quantum spiritus et prudentia suggesserit, pro qualitate criminum et 
poenitentium facultate, salutares et convenientes satisfactiones injun- 
gere... Habeant autem prae oculis ut satisfactio quam imponunt non 
sit tantum ad novae vitae custodiam et infirmitatis medicamentum, sed 
etiam ad praeteritorum peccatorum vindictam [et castigationem], nam 
claves sacerdotum non solum ad solvendum, sed etiam ad ligandum 
concessas antiqui patres docent". Ex hac doctrina concilii colligamus 
quod sacerdotes vere injungunt poenitentiam et non solum consulunt, 
et quod etiam virtute clavium ligant poenitentes ad poenam impositam. 

Sequitur etiam solutio argumentorum Cajetani et Scoti. Non enim 
sunt duo remedia posita in electione poenitentis, sed tenetur in hae 
vita, si potest, adimplere satisfactionem impositam. Sin autem in alia 
vita punietur. 

3. — Dubitatur secundo: utrum sacerdos possit commutare poe- 
nitentiam ab alio sacerdote confessore impositam auferreve. 

De qua re vide Silvestrum supra q. 27, ubi tenet quod sacerdos aequa- 
lis potest poenitentiam ab alio impositam non pro peccato reservato 
commutare et moderari. Oppositam sententiam tenet Soto d. 20, q. 2, a. 3. 

Sit conclusio ex communi sententia doctorum : quod sacerdos aequa- 
lis cum altero non potest poenitentiam rationabilem ab alio impositam 
commutare vel moderari. Ratio est quia par in parem non habet potesta- 
tem judicandi, ut colligitur ex ca. Placuit, de poenitentia, d. 6. Et licet 
ibi fiat sermo de poenitentia publica, tamen eadem est ratio de poeniten- 
tia in foro conscientiae. 

Secunda conclusio: Si poenitentia fuerit irrationabilis, poterit sa- 
serdos aequalis illam commutare aut moderari. Ratio est quia sacerdos 


19 * 


790 DOMINICUS BANEZ 


non habet potestatem virtute clavium ad poenam indiscretam et irra- 
tionabilem: ergo cognita causa poterit alius sacerdos moderari rationa- 
biliter poenitentiam ab alio impositam. Unde sequitur quod non solum 
sacerdos, sed etiam doctor poterit moderari consilio suo ejusmodi poeni- 
tentias irrationabiles usque ad eam quantitatem quae rationabiliter po- 
tuit et debuit imponi a sacerdote. Ratio hujus est quia hujusmodi mo- 
deratio non procedit a jurisdictione quam habet secundus sacerdos 
supra judicium prioris, sed a scientia et discretione supra imprudentiam 
prioris sacerdotis. 

Tertia conclusio: Superior sacerdos poterit in foro conscientiae poe- 
nitentiam ab inferiori impositam commutare vel moderari. Ratio hujus 
est quia superior, sicut in foro exteriori habet potestatem supra infe- 
riorem, ita in foro conscientiae. 

Ex dictis sequitur necessarium esse ad praedictas commutationes vel 
moderationes faciendas cognoscere culpam, vel causam ob quam talis 
poenitentia fuit imposita ; alias secundus sacerdos non poterit prudenter 
moderari impositam poenitentiam. Non tamen est necessarium ut fiat 
tam exacta confessio singulorum peccatorum apud secundum sacerdotem 
sicut apud primum facta est, sed sufficit quamdam notitiam universa- 
lem secundo sacerdoti dare. 


ARTICULUS QUARTUS 


Utrum sacerdos secundum proprium arbitrium possit ligare et 
solvere 


Conclusio est negativa. Ratio est manifesta, quia sacerdos est mi- 
nister Dei: ergo debet secundum voluntatem principalis agentis ligare 


et solvere. 


QUAESTIO DECIMANONA 


De ministerio clavium 


ARTICULUS PRIMUS 


Utrum sacerdos veteris legis habuerit claves 


Conclusio est quod sacerdotes veteris legis non habebant claves? 
sed in eis clavium figura praecessit. Ratio est quia potestas sacerdotii 
veteris legis non se extendebat ad caelestia, sicut neque sacramenta ne- 


que sacrificia antiqua conferebant gratiam. 


ARTICULUS SECUNDUS 


Utrum Christus habuerit claves 


Prima conclusio est affirmativa. 

Secunda, ad secundum: Clavis quam habuit Christus non erat 
ordinis sive sacramentalis, sed principium clavis sacramentalis. 

Nota hic quod in Christo, loco characteris sacerdotalis, fuit unio hu- 
manitatis ad Verbum. Et haec erat potestas humanitatis ad omnia 
supernaturalia. Sed quantum ad quosdam actus illius potestatis exer- 
cendos, per meritum Christi manifestata est illa potestas. Ceterum 
Christus dicitur habere elavem David Apoc. 3 ob multas rationes: vel 
quia per Davidem prophetata est Christi potestas regalis et sacerdotalis, 
vel quia ipse habebat intelligentiam totius doctrinae propheticae, vel 
quia, potestas Christi promissa fuerat Davidi duratura in semine ejus. 

ARTICULUS TERTIUS 


Utrum soli sacerdotes habeant claves 


Prima conclusio: Clavem ordinis soli sacerdotes habent. 

Secunda: Clavem jurisdictionis ecclesiasticae etiam non sacer- 
dotes habere possunt, ut episcopus electus non ordinatus. 

Istae conclusiones sunt certae secundum fidem, ut patet ex doctrina 
et usu Ecclesiae. Sed prima definita est in concilio Tridentino, sess. 14. 
cap. 6. Nota solutionem ad quartum, ubi dicitur quod mulier non habet 
clavem ordinis neque jurisdictionis, sed tantum committitur mulieri ali- 
quis usus clavium, sicut corrigere subditas mulieres. De hac re vide 
Soto d. 20, q. 1, a. 4, ubi ponit conclusionem ab omnibus receptam, quod 
mulier non potest suscipere potestatem ordinis, quae conclusio est quasi 
apostolica traditio. Secunda conclusio ejus est, quod mulier non potest 
in dignitate constitui cui sit annexa spiritualis jurisdictio. Quam probat 
rationibus convenientibus. Sed multo certior est conclusio ex perpetuo 
usu Ecclesiae. 

Ex hoc sequitur quod priorissae sive abbatissae non possunt suis 
praeceptis ex officio obligare subditas ad mortale, quia hoc pertinet ad 
jurisdictionem spiritualem. Dixi ex officio praelatiae, quia aliquando 
jure naturae illarum mandata pro gravitate materiae obligant ad mor- 
tale, sicut mandata, matrisfamilias in gubernationem domus. Ait tamen 
Soto ubi supra quod ex commissione praelatorum possunt abbatissae 
praecepta ponere ad mortale obligantia; immo Palude d. 19, q. 2 ait 
quod etiam possunt ex commissione praelatorum excommunicare. Quo- 
rum utrumque falsum mihi videtur, quia isti actus procedunt ex juris- 
dictione spirituali. Necessario ergo, si secunda conclusio vera est, ipsi 
actus magis repugnant mulieribus quam dignitates praelatiae. Potest 
tamen praelatus ponere praeceptum et excommunicationem monialibus, 
ut quoties abbatissa aliquid mandaverit, statim obediant ei. Sed hoc non 
est dare facultatem ut abbatissa ponat praeceptum vel excommunica- 
tionem ferat, sed declarare tempus quo praeceptum praelati obligat. 


ARTICULUS QUARTUS 


Utrum sancti hommes non sacerdotes claves habeant 


Conclusio est negativa, et de fide, ut patet ex Tridentino sess. 14. 
can. 10. 

Nota hic quod Christus dupliciter est causa principalis ad effectum 
-clavium : uno modo inquantum Deus per auctoritatem ; alio modo “ut 

homo per meritum ex plenitudine bonitatis in ipso et ex perfectione gra- 
tiae. Unde sequitur quod possit in actum clavium operari". Haec san- 
ctus Thomas. Sed nota quod eum hac doctrina stat quod in genere causae 
efficientis Christus inquantum homo non sit causa principalis, sed tan- 
tum ministerialis, dicit sanctus Thomas in 1. 2, q. 112, a. 1. 


ARTICULUS QUINTUS 


Utrum mali sacerdotes habeant usum clavium 


Conclusio est: Per peccatum non privantur sacerdotes usu cla- 
vium. Haec est de fide, ut patet ex concilio Tridentino supra. Ratio 
sancti Thomae est optima, quia sacerdos peccator tantum se habet ut 
instrumentum: ergo non requiritur ejus sanctitas ad usum clavium, 


ARTICULUS SEXTUS 


Utrum haeretici, schismatici et excommunicati usum clavium 
habeant 


Conclusio est quod in praedictis manet clavium potestas quoad 
essentiam, sed usus impeditur ex defectu materiae, quatenus Ec- 
clesia aufert ab eis jurisdictionem. 

Nota in hoc articulo quod, licet fideles peccent recipiendo sacramenta 
a praedictis, tamen quaedam sacramenta sunt quae recepta valent, sed 
non conferunt gratiam, ut illa quae imprimunt characterem. Ratio est 
quia ad veritatem illorum sacramentorum non requiritur jurisdictio. 
Sed an in casu extremae necessitatis liceat a quolibet ministro etiam 
haeretico recipere sacramenta, dictum est in materia de sacramentis in 
communi. Item quod attinet ad poenitentiae sacramentum, dictum est 
q. 8, a. 6 Additionum. Verum est tamen quod in hac quaestione, a. 5 ad 3 
ait quod peccant recipienles sacramenta a praecisis ab Ecclesia, excepto 
baptismo in casu necessitatis. Ergo videtur quod non sit licitum recipere 
sacramentum poenitentiae in eodem casu. Respondetur quod sacramen- 
tum poenitentiae simpliciter loquendo non est necessarium, nisi ex sup- 
positione quod aliquis peccaverit post baptismum mortaliter, et ita dici- 
tur secunda tabula post naufragium. Unde in tali casu eadem est ratio 
de sacramento poenitentiae sicut de baptismo, maxime accedente doctri- 
na concilii Tridentini sess. 14, cap. 7, ubi dicitur quod in articulo mortis 
omnes sacerdotes quoslibet poenitentes a quibusvis peccatis et censuris 
possunt absolvere. Ergo non oportet facere exceptionem. 


TRACTATUS DE CENSURIS 


Post disputationem clavium in ordine ad sacramentum poenitentiae, 
restat de usu clavium extra sacramentum poenitentiae ad ligandum et 
'solvendum dicamus. Et licet dignior sit usus clavium in solvendo quam 
in ligando, tamen quia prius intelligitur aliquid ligatum esse quam sol- 
vatur, oportet prius disputare de his quae pertinent ad usum ligandi, 
scilicet de censuris ecclesiasticis ; deinde de indulgentiis disseremus. 

Et ante omnia oportet explicare quid nomine censurae intelligatur 
hic. Est enim censura vocabulum la.tinum quo saepe utitur Cicero et 
alii latini, et significat officium et dignitatem censoris, sicut praetura 
significat dignitatem praetoris. Erant autem censores olim ad quorum 
officium pertinebat corrigere et severe punire malefacta et gesta. Hinc 
derivatum est nomen censurae ut significet ipsam correptionem seu casti- 
gationem. Juvenalis Satira 2: “Dat veniam corvis, vexat censura co- 
lumbas" (1). In hac ergo secunda significatione sumitur censura eccle- 
siastica hic, signifieatque castigationem ecclesiasticam, quae poena quae- 
dam est in bonis ecclesiasticis et spiritualibus, in quibus distinguitur 
censura ab aliis poenis temporalibus quae communes sunt foro civili et 
ecclesiastico, ut exilium, career, muleta pecuniaria. De hujusmodi cen- 
sura ecclesiastica agendum est prius in genere, deinde in specie. 


(1) Juvenalis, Satira 2, 83. Dldot, 5, 206. 


QUAESTIO PRIMA 


De censura in communi 


ARTICULUS PRIMUS 


Utrum sit in Ecclesia potestas ad ligandum fideles per censuras 
ecclesiasticas 


1. — Videtur quod non. Primo per censuras ecclesiasticas libertas 
Christiana opprimitur: ergo ut status evangelicus non sit similis statui 
veteris legis, non debent opprimi Christiani per censuras ecclesiasticas. 
Confirmatur, quoniam Mat. 23 reprehendit Dominus scribas et pha- 
risaeos alligantes onera gravia et importabilia super humeros hominum. 
Ergo etiam sunt reprehensibiles in novo testamento qui tot laqueos cen- 
surarum injiciunt fidelium animabus. 

Secundo, Act. 15 (w. 28-29) dicitur ab Apostolis: Visum est Spiri- 
tui Sancto .et nobis nihil ultra imponere: vobis oneris quam haec neces- 
saria: ut abstineatis vos ab immolatis, et sanguine, et suffocatis, et for- 


nicatione. Ergo praelati Ecclesiae non debent aliud onus imponere. 


Tertio, nimis durum videtur in bonis spiritualibus punire peccatores, 
quia talis correptio non est medicinalis et paterna, sed crudelis. 

Ha.ec et similia argumenta objiciunt haeretici. 

2. — Nota fuisse olim haereticos albanenses dictos circa annum 800 
negantes Ecclesiae potestatem ad censuram ecclesiasticam. Postea secuti 
sunt eos alii haeretici vocati pauperes de Lugduno sive waldenses circa 
annum Domini 1160 qui etiam negaverunt eamdem potestatem ad confe- 
rendas indulgentias. Hos omnes secutus est 'Wiclef circa annum Domini 
1352, ut patet in concilio Constantiensi sess. 8, errori 9 et 11 et 42, quem 
secutus est Joannes Hus, ut patet in concilio eodem sess. 15, errore 14 
et 19, et tandem Lutherus eumdem errorem tenuit in libro De captivi- 
tate Babylonis et libertate Christiana, ubi docuit neminem jus habere 

supra hominem Christianum, et Romanam excommunicationem cum lit- 
teris suis et sigillis, et totum jus canonicum esse omnino abjiciendum. 

Respondetur et sit conclusio certa secundum fidem: In Ecclesia est 
potestas coercendi baptizatos rebelles per censuras ecclesiasticas, quibus 
privantur aliquo bono spirituali. Probatur ex illo Mat. 18 (w. 17-18) 
Si Ecclesiam non audierit, sit tibi tamquam ethnicus et publicanus. 
Arnen dico vobis, quaecumque ligaveritis super terram erunt ligata et 
in caelis. Ubi nota quod dicitur, tamquam ethnicus, ac si diceret, sepa- 
ratus est a consortio bonorum communium quae sunt propria reipublicae 
Christianae. Probatur secundo, quia ibidem dicitur, quaecumque ligave- 
ritis etc. et Mat. 16, quodeumque ligaveris super terram. Praecesserat 
autem, super hanc petram aedificabo Ecclesiam meam et portae inferi 
non praevalebunt adversus eam. Est ergo argumentum : Omnia haec sunt 
supernaturalia, scilicet petra, id est confessio firma Christi Filii Dei 
vivi; item aedificatio Ecclesiae et portae inferi super naturam sunt. 
Ergo potestas Ecclesiae tum ad solvendum tum ad ligandum supernatu- 
ralis est, ac per consequens extenditur ad puniendum in bonis supema- 
turalibus. Confirmatur ex eo quod ibi dicitur, erit ligatum et in caelo, 
ubi significatur effectus supernaturalis. Probatur tertio. I Cor. 4 (v. 21) : 
In virga veniam ad vos, an in caritate et spiritu mansuetudinis? ubi 
nomine virgae non intelligitur aliquid corporale, sed spirituale flagellum. 
Et II Cor. 13 (v. 10) ait: Haec absens scribo ut non praesens durius 
agam, secundum potestatem quam Dominus dedit mihi in aedificationem, 
et non in destructionem; ubi loquitur de potestate supernatural! punien- 
di et spirituali punitione secundum potestatem a Domino sibi datam. 
Probatur quarto quia usus hujusmodi potestatis usque adeo est anti- 
quus in Ecclesia, ut non sit in memoria neque in scripto quando coeperit 
et unde. Igitur est traditio apostolica. Consequentia patet ex doctrina 
Augustini lib. Contra Donatistas, cap. 24. Antecedens vero probabitur 
late in art. sequenti. Et denique probatur conclusio ex definitione con- 
cilii Constantiensis supra et sess. ultima in interrogatione Martini quin- 
ti, ubi condemnati sunt supradicti haeretici cum suis erroribus. 

3. — Ad argumenta respondetur. Ad primum dicitur quod libertas 
evangelica continet exemptionem ab oneribus legis veteris et redemptio- 
nem a servitute peccati per gratiam Christi, per quam possumus implere 
omnia mandata et Deo satisfacere per bona opera et gratiam augere 
per merita. Sed non eximit nos ab obedientia debita superioribus, immo 
maxime confirmat et commendat hanc obedientiam, v. gr. Luc. 10 (v. 16): 
Qui vos audit me audit; et Rom. 13, I ad Thess. 4 et ad Tit. 3, I Petri 
2, I Joan. 4. Confirmatur. Gratia non destruit sed perficit naturam. Est 
autem secundum rationem naturalem necessarium in omni republica 
esse leges humanas per quas populus gubernetur. Ergo similiter necessa- 

riae sunt leges ecclesiasticae, quibusdam etiam poenis adhibitis. Ad con- 
firmationem respondetur quod judices ecclesiastici qui abutuntur prae- 
dicta potestate reprehendendi sunt, non tamen ideo potestas tollenda est, 
quae potest exerceri ad aedificationem boni communis et etiam perso- 
nalis, dum Ecclesia intendit deterrere et corrigere homines a malis. 

Ad secundum, respondetur quod ille canon non vetat quin postea pro 
temporum diversa conditione liceat leges diversas condire ecclesiasticas; 
sed pro tunc sufficiebat gentilibus illa proponere pro conservanda pace 
cum judaeis. 

Ad ultimum respondetur quod intentio Ecclesiae punientis est corri- 
gere spiritualiter per illam severitatem filios rebelles. 


ARTICULUS SECUNDUS 


Utrum sit antiquus usus in Ecclesia exercitium praedictae 
potestatis 


Dubium hoc movetur quoniam haeretici nostri temporis calumniantur 
quod ab hinc quatuorcentis annis usurpata est Ecclesia hujusmodi 
potestatem. 

Sed sit conclusio: Manifestum est ex divinis et ecclesiasticis 
historiis talem consuetudinem a tempore Apostolorum esse deri- 
vatam. Probatur Actor. 8 Petrus apostolus castigavit Simonem Magum 
ilis verbis: Non est tibi pars in sermone isto. Quod Ambrosius lib. 5 
De fide, cap. 1 sic intelligit dicens: “Petrus ad curam gregis haereticum 
à commisso sibi ovili statim post unam correptionem repelli" (1). Item I 
Cor. 5 tradidit Paulus satanae hominem incestuosum. Et I ad Tim. 1 
Hymenaeum et Philetum haereticos tradidit satanae, quod universaliter 
explicatur a doctoribus de excommunicatione; tunc enim visibiliter 
excommunicati arripiebantur a daemonae. Praeterea in Canonibus Apo- 
stolorum collectis a Clemente primo, et a sexta synodo generali can. 2, 
approbantur 85 canones apostolici, in quorum tertio deponitur episco- 
pus aut presbyter qui in sacrificio missae quaedam obtulerit contra 
Domini ordinationem ; et deinceps per multos canones imponitur censura 
depositionis vel excommunicationis. Item Anacletus papa, qui successit 
Clementi, immo secundum Hieronymum praecessit in sede apostolica, hic 
Anacletus in epistola 1, et habetur de consecratione d. 1 ca. Episcopus, 
ait cum sacerdote, "peracta consecratione, omnes ministri communi- 
cent, qui noluerint ecclesiasticis carere liminibus". Et in epistola 3 et 


(1) S. Ambrosius, De fide, lib. 5, cap. l. ML 16, 676. 

habetur 14, q. 3, qui incorribiles apparuerint, ab Ecclesia separentur. 
Item ex eodem Anacleto est ca. Juxta sanctorum patrum, d. 93 quod 
episcopi qui vicini sunt Romae singulis annis Petri et Pauli liminaribus 
praesententur, remotiores vero episcopi per chirographum et litteras 
praesententur. “Qui autem hujus constitutionis contemptor extiterit, 
..Sciat se canonicis subjacere sententiis". Praeterea Evaristus ejus suc- 
cessor in epistola 2 quosdam episcopos intrusos arcet ab ecclesiasticis 
honoribus, ut refertur 3, q. 2 ca. Audivimus. Deinceps vero post annum 
centesimum a Christo nato Alexander primus in epistola 1, et 2 censuras 
quasdam ob delicta quaedam comminatur. Item Sixtus primus in epi- 
stola decretali, et Pius primus cujus decreta habentur 22, q. 1, et Soterus 
in suis decretis et Victor et Zephyrinus in epist. 1 Omnes isti pontifices 
ecclesiam rexerunt per annos ducentum. Sed nimis prolixum est referre 
plures alias excommunicationis censuras quae a successoribus latae sunt, 
ut Callisto primo, Urbano, Fabiano, Antero, Cornelio, Lucio, quorum 
decreta habentur in eorum epistolis tomo 1 Conciliorum. Similiter 
etiam in conciliis antiquis, ut in Romano primo, quod primum post Je- 
rosolymitanum fuit, et in concilio Ancyrano et Neocaesariensi et Nicaeno 
primo habentur plurimae excommunicationes latae contra haereticos 
illius temporis. Est ergo apostolica traditio hanc potestatem et usum 


illius esse in Ecclesia. 


ARTICULUS TERTIUS 


Utrum haec sit bona definitio censurae, quod sit poena ecclesiastica 
qua puniuntur baptizati in bonis spiritualibus 


1. — Pro parte negativa arguitur primo. Bona spiritualia nemo 
amittit nisi volens; sed poena ecclesiastica infligitur contra nollentem: 
ergo non potest esse in bonis spiritualibus. Confirmatur. Ecclesia non 
est domina bonorum spiritualium: ergo non potest in illis punire. 

Secundo. Omnis poena hujus saeculi, maxime ecclesiastica, debet esse 
medicinalis, juxta illud Joannis 3 (v. 17) : Non enim misit Deus Filium 
suum in mundum ut judicet mundum, sed ut salvetur mundus per 
ipsum. Ergo similiter ministri Christi debent omnem correptionem ad 
salutem fidelium ordinare, et per consequens non debent punire in bonis 
*spiritualibus. 

Tertio. Aliquando Ecclesia per censuras privat fideles bonis tempora- 
libus, ut ingressu in ecclesiam et sepultura ecclesiastica; item convictu 
humano et salutatione politica. Ergo mala est definitio. 

Ultimo. Irregularitas est poena ecclesiastica in bonis spiritualibus, 
quoniam privat homines a bonis spiritualibus ; et tamen non est censura: 
ergo. Probatur minor ex cap. Quaerenti, de verborum significatione, ubi 
papa, interrogatus quid nomine censurae intelligeret, respondit quod 
nomine censurae intelligit non tantum interdictum, suspensio, sed excom- 
municatio. Ergo. 

2. — Pro explicatione definitionis nota primo quod, licet potestas 
ecclesiastica distinguatur a civili ex fine, eo quod civilis immediate et 
formaliter respicit finem politicum et naturalem, ecclesiastica vero respi- 
cit per se primo et formaliter finem supernaturalem, ac proinde media 
quae utraque potestas eligit distincta sunt; nihilominus potestas eccle- 
siastica, eo quod superior est quam civilis, habet etiam potestatem circa 
temporalia quatenus ad spiritualia fuerint necessaria. 

Ratio hujus est quia alias non satis providisset Christus Ecclesiae. 
Esset enim ejus potestas valde imperfecta, nisi posset circa temporalia 
ipsa disponere quando fuerit necessarium ad consecutionem spiritua- 
lium vel conservationem, juxta illud II Cor. 10 (w. 4-6) : Arma militiae 
Wnostrae non sunt carnalia, id est quibus caro uti solet, sed potentia Deo, 
id est secundum Deum, ad destructionem munitionum, et consilia 
destruentes et omnem altitudinem extollentem se- adversus scientiam Dei 
et in promptu habentes ulcisci omnem inobedientiam cum completa 
fuerit vestra obedientia. Vide sanctum Thomam super hunc locum. 

Secundo nota quod spirituale dupliciter sumitur: primo modo pro re 
incorporea, ut angelus et anima ; alio modo ut distinguitur a naturale 
ut est aliquid elevatum ad finem supernaturalem, ut sunt omnia perti- 
nentia ad ordinem gratiae, sive corporea sint, sive incorporea, ut gratia 
et virtutes, sacramenta, officia ministrorum, templa consecrata et bene- 
dicta, beneficia ecclesiastica et qua.e annexa sunt spirituali officio, et 
sic esset simonia vendere. 

Respondetur ergo ad dubium quod definitio assignata est bona. Poni- 
tur enim in illa quasi loco generis “poena” ad denotandum quod censura 
non sine culpa imponitur et incurritur. Dicitur autem "ecclesiastica" 
ad significandum quod a potestate clavium procedit, et ad differentiam 
poenarum quae a principibus saecularibus infliguntur in quibus ali- 
quando se exercet ecclesiastica potestas. Includit etiam illa particula 
omnem poenam, sive a jure, sive ab homine judice ecclesiastico imposi- 
tam. Additur praeterea “qua puniuntur baptizati", quia claves non se 
extendunt ad puniendum eos qui foris sunt, ut dicitur I Cor. 5 (v. 12) : 
Quid mihi de his qui foris sunt judicare? Denique dicitur “in bonis 
spiritualibus", ad differentiam aliarum poenarum quibus potestas eccle- 
siastica solet punire temporaliter baptizatos, ut imponendo jejunium, 


exilium et carcerem etc. 

3. — Ad argumenta respondetur. Ad primum, quod bona spiritualia 
quibus homo efficitur bonus, ut sunt gratia et virtutes, nemo amittit nisi 
volens; sed post peccatum voluntarium potest puniri homo in quibusdam 
bonis spiritualibus quae ab ipsa Ecclesia sibi poterant provenire, qualia 
sunt suffragia, sacramentorum participatio et similia. Ad confirmatio- 
nem respondetur quod Ecclesia aliquorum bonorum spiritualium vel est 
domina, vel saltim dispensatrix, et in illis potest punire rebelles. 

Ad secundum respondetur non esse necessarium ut poena ecclesia- 
stica semper sit medicina ei qui punitur, sed sufficit quod sit aliorum 
medicamen, secundum illud Prov. 19 (v. 25) : Pestilente flagellato, stul- 
tus sapientior erit. Respondetur secundo quod poena ecclesiastica quan- 
tum est ex parte sua medicinalis est, licet inferatur contra rebellem et 
contemptorem ; intendit enim Ecclesia illum corripere. 

Ad tertium respondetur quod illa bona sunt secundo modo spiritualia, 
ut sepultura in loco sacro. Sed humanus convictus non cadit directe 
sub censura ecclesiastica, sed indirecte, secundum quod Ecclesia potest, 
- ut diximus, res omnino temporales ad finem supernaturalem ordinare. 
Ad quartum dicemus dubio [i. e. art.] sequenti. 


ARTICULUS QUARTUS 


Utrum censura sufficienter dividatur in tres species: 
excommunicationem, suspensionem et interdictum 


1. — Pro parte negativa arguitur primo et probatur quod non sint 
tres. Excommunicatio continet omnem poenam suspensionis et inter- 
dicti, et aliquid amplius: ergo habet se sicut homo respectu animalis, 
ac per consequens non sunt species condistinctae. Probatur antecedens, 
quia excommunicatio privat omni communicatione interiori et exteriori, 
et ab omni officio ecclesiastico exercendo, et ab omni beneficio obtinendo ; 
item ab auditione et celebratione divinorum et ecclesiastica sepultura. 
Confirmatur. Quia excommunicatio minor non distinguitur ut aha spe- 
cies censurae ab excommunicatione majori, quia habet se minor excom- 
municatio sicut imperfectum in excommunicationis specie respectu ma- 
joris. Ergo eodem modo suspensio et interdictum sunt in eadem specie 
cum excommunicatione majori ut aliquid imperfectum et minus con- 
tinens quam excommunicatio major. 

Secu,endo arguitur et probatur quod sint plures species quam tres 
signatae. Censura est poena ecclesiastica privans baptizatum aliquo dono 
spirituali. Sed degradatio et irregularitas est hujusmodi, quia privant 
executione ordinum. Ergo sunt censurae. 


QUAEST. I, ART. 4 801 


2. — In contrarium est primo Innocentius tertius in cap. Quaerenti, 
supra, de verborum significatione, qui tantum ibi tres illas species 
connumeravit. 

Secundo si quae aliae censurae assignantur, omnes reducuntur ad 
illas tres, quia omnes aliae privant vel executione ordinum, vel assecu- 
tione beneficiorum, vel functione officiorum, vel celebratione divinorum, 
ut cessatio a divinis. Sed haec omnes privationes inveniuntur in prae- 
dictis speciebus. Ergo illae sufficiunt. 

Tertio irregularitas quae communiter a quibusdam solet assignari 
ut alia species censurae, si tantum incurratur ob significationem, constat 
quod non est censura, ut est illa quae sequitur ex bigamia vel homici- 
dio voluntario justo. Si vero incurratur ob delictum, probatur quod non 
sit censura, quia alias dispensari posset super illam per bullam cru- 
ciatae, ubi datur facultas absolvendi ab omnibus censuris ecclesiasticis 
a jure vel ab homine. Consequens est falsum et contra communem cano- 
nistarum sententiam. 

3. — De hac dubitatione est communis sententia canonistarum tan- 
tum esse tres illas species censurae. Eamdem sequuntur multi summi- 
stae verbo Censura. Vide Silvestrum verbo Censura et Navarro in 
Manuali cap. 27, num. 152 et 192 et 19i4. Et Joannes de Lignano tit. de 
Censura ecclesiastica, q. 1, n. 8 et q. 3 dicit quod fortassis censura non 
dividitur in species, sed esse analogum ad illa tria, ita quod per 
prius dicatur de interdicto, secundario de suspensione, et minus prin- 
cipaliter de excommunicatione. Ratio hujus est quia papa hoc ordine 
numeravit. Constat autem quod excommunicatio est in Ecclesia gra- 
vissima censura. Soto lib. 1 De justitia et jure q. 1, a. 4 videtur sentire 
esse tantum tres illas species. Sed postea in 4, d. 22, q. 3, a. 1 numerat 
quinque species censurae, scilicet cessationem a divinis et irregulari- 
tatem et illas tres dictas; immo videtur insinuare esse plures dum ait, 
quod quantum ad rem praesentem attinet quinque sunt. 

Sed pro decisione sit prima conclusio: Censurae ecclesiasticae nom 
sunt tantum tres supradictae. Probatur. Primo quia in bullis cruciatae 
in forma absolutionis plenariae conceditur facultas absolvendi ab excom- 
municatione, et suspensione, et ab interdicto, et a quibuslibet aliis cen- 
suris. Ergo aliae sunt censurae praeter illas; alias stulta esset forma 
absolutionis, ut si quis diceret se credere in Patrem et Filium et Spiritum 
Sanctum et in quamlibet aliam personam divinam. Probatur secundo, 
quia in testimoniis relatis in art. 2 hujus quaest. pontifices mentionem 
faciunt aliarum censurarum, saltim depositionis et degradationis. 

Sed dicunt aliqui jurisperiti degradationem non esse censuram, quia 
non est poena spiritualis. Ita dicit Lignano supra. Sed falluntur, quia 
degradatio est perpetua privatio sacri ordinis executionis. Alii vero 

asserunt, ut Navarro supra, irregularitatem non esse poenam, sed im- 
pedimentum et inhabilitatem ad ordinem sacrum et ejus executionem. 
Sed contra hoc est quod irregularitas quaedam incurritur vere propter 
culpam: ergo habet proprie rationem poenae, praesertim cum aliquis 
jam ordinatus privatur officii executione quia celebravit excommuni- 
catus. Praeterea arguitur quoniam Silvester et [etiam] Summa [Ta- 
biena] in verbo 7rregularitas in principio dicunt irregularitatem inclu- 
dere suspensionem et addere aliquid supra illam. Est ergo argumentum: 
suspensio est proprie censura, ergo irregularitas quae illam includit. 

Secunda conclusio: Septem sunt species censurae ecclesiasticae,, 
scilicet excommunicatio, suspensio, interdictum, cessatio a divinis, de- 
gradatio, depositio et irregularitas quae ex puro delicto contrahitur. 
Probatur. Quia quaelibet harum est proprie censura ecclesiastica a qua- 
libet alia distincta: ergo sunt septem species. Probatur antecedens quoad 
primam partem, quia quaelibet illarum est poena inflicta a. jure vel a 
judice ecclesiastico in bonis spiritualibus: ergo est proprie censura. 
Confirmatur. Quia quaelibet est poena; et non corporalis ut distinguitur 
contra spiritualem: ergo est spiritualis. Sed quomodo inter se distin- 
guantur suis differentiis specificis et opponantur, non potest dici in 
titulo de censuris in communi, sed dicetur quando de singulis speciebus 
agerimus. 

4. — Ad argumenta. Ad primum respondetur primo quod, sicut 
anima dividitur in vegetativam. sensitivam et rationalem ut in species, 
et tamen rationalis continet in virtute perfectionem vegetativae et sen- 
sitivae, et sicut quaternarius est alia, species distincta a binario et ter- 
nario, et tamen continet omnem perfectionem binarii et ternarii, ita 
non est mirum species censurarum distingui, licet alia alterius perfe- 
ctionem contineat. Ratio hujus est quia talis continentia est materialis 
respectu ultimae differentiae speciei alteram continentis. Ad confirma- 
tionem respondetur quod excommunicatio minor non imponitur directe, 
sed consequitur ex participatione imperfecta cum excommunicatis, et 
ideo non consideratur sicut species censurae, sed sicut aliquid consequens 
et imperfectum in specie excommunicationis. 

Ad secundum respondetur quod probat nostras conclusiones primam 
et secundam. 

5. — Ad argumenta pro alia parte respondetur. Ad primum negatur 
consequentia. Ad probationem respondetur quod papa sufficienter 
respondet ad quaesitum. Interrogatur enim quid ipse intelligeret quando 
suis libris praecipiebat judicibus inferioribus ut per censuras ecclesia- 
sticas compellerent rebelles et punirent; et respondet optime se intelli- 
gere in talibus libris nomine censurae interdictum, suspensionem et 
excommunicationem. Non tamen inde sequitur quod non sint aliae cen- 

surae in Ecclesia. Neque enim papa intendebat distinguere omnes cen- 
suras ad quas potestas ecclesiastica se extendit. 

Ad secundum respondetur quod aliae censurae non magis dicendae 
sunt reduci ad alias tres quam interdictum et suspensionem ad excom- 
municationem. 

Ad ultimum respondetur pro nunc quod irregularitas quae incurri- 
tur ex puro delicto non habente conjunctam significationem est proprie 
censura, et ideo facultas bullae cruciatae ad illius absolutionem extendi- 
tur, ut dicemus latius in titulo de irregularitate in particulari. 


QUAESTIO SECUNDA 


De efficacia censurae 


ARTICULUS PRIMUS 


Utrum censura ipso facto incurratur ante sententiam judicis 
condemnantis reum 


1. — Pro parte negativa arguitur. Primo nulla poena temporalis tam 
ecclesiastica quam civilis incurritur ante condemnationem judicis: ergo 
neque censura. Antecedens probatur communi usu et opinione doctorum. 

Secundo degradatio et depositio et cessatio a divinis requirit senten- 
tiam et executionem judicis ; et tamen sunt censurae ecclesiasticae : ergo 
eadem est ratio de reliquis censuris. 

Tertio licet lex civilis dicat quod ipso facto et ipso jure sit aliquis 
privatus dominio vel usu bonorum suorum, nihilominus communis sen- 
tentia est quod requiritur condemnatio judicis vel declaratio: ergo 
eadem est ratio de censuris ecclesiasticis. 

Quarto licet bonis quorum legislator est dominus possit privare ipso 
facto delinquentem ante condemnationem judicis, tamen non poterit 
illum privare bonis quae suo jure proprio obtinet. Sed excommunicatio 
et quaedam aliae censurae privant hominem bonis ad quae habet jus 
acquisitum, v. gr. baptizatus habet jus ad recipiendum eucharistiam et 
parochus ad recipiendum fructus. Ergo requiritur judicis condemnatio 
vel declaratio. 

Quinto si aliqua ratio esset quare excommunicatio et aliae censurae 
incurruntur ante judicis sententiam, ea esset quia tales poenae consi- 
stunt in pura privatione. Sed pari ratione posset aliquis privari ipso 
facto voce activa, et passiva eligendi; consequens est falsum. Ergo et 
antecedens. 

Sexto arguitur ex cap. Susceptis, de causa possesionis et proprietatis, 
ubi dicit Gregorius : “Nos contra inauditam partem nihil possumus defi- 

nire". Ergo nulla poena definita est antequam pars audiatur et con- 
demnetur. 

2. — In hac difficultate est opinio Cajetani 2. 2, q. 62, a. 3 qui 
distinguit duplicis generis poenam: unam ad cujus executionem requiri- 
tur actio positiva, ut est poena mortis, verberationis, confiscationis bo- 
norum ; altera quae consistit in privatione, ad cujus executionem nulla 
actio requiritur. Dicit ergo duo. Primum est quod poena prioris generis 
non potest statui per legem, ita ut ante judicis sententiam et actionem 
incurratur. Ratio ejus est quia talis poena ad sui executionem requirit 
actionem; sed reus non potest obligari ad illam actionem: ergo. Probatur 
minor, quia reus tantum tenetur ad passionem ab extrinseco illatam. 
Confirmatur, quia natura abhorret quod idem sit agens et patiens, ut 
quod homo occidat se. Dicit secundo quod poena secundi generis statim 
potest incurri ipso facto, quia solum consistit in privatione, absque ali- 
qua actione judicis vel rei. 

Hanc sententiam sequuntur multi thomistae, quorum unus est Soto 
lib. 1 De justitia, q. 6, a. 6. Impugnat tamen rationem Cajetani reddendo 
aliam, scilicet quod bona quibus homo potest privari sunt in duplici 
differentia. Quaedam quae ab ipsa Ecclesia seu republiea proveniunt, 
ut sunt communia suffragia, susceptio sacramentorum et publica mi- 
nisteria. Alia bona sunt quae homo peculiari jure possidet. Dicit ergo 
quod in bonis prioris generis ipso facto ante judicis sententiam potest 
homo puniri; sed tamen in bonis secundi generis non potest ante con- 
demnationem criminis. 

3. — Sed pro decisione sit prima conclusio: Respublica tam civilis 
quam ecclesiastica habet p&testatem ferendi leges obligantes ad poenam 
subeundam ante judicis sententiam, sive illa poena consistat in priva- 
tione, sive in actione. Haec conclusio intelligitur dummodo actio illa 
non sit illicita jure naturali ut exercenda est ab ipso reo, ut occidere 
seipsum propriis manibus. Haec conclusio est contra communem senten- 
tiam modernorum. Sed probatur. Primo quia rationes communis opi- 
nionis sunt nullius momenti: ergo ob illas non est negandum hanc pote- 
statem existere in Ecclesia. Antecedens probatur, quia ratio Cajetani 
optime impugnatur a Soto ubi supra, quia sequeretur ex illa quod ali- 
quis posset condemnari ut non comederet, quia non comedere privatio 
est. Verum est tamen quod Soto ibidem videtur postea incidere in idem, 
dum ait quod non privatur homo suis bonis ita ut reddere per actionem 
teneatur, ubi ex parte poenae quae requirit actionem, reddit causam. 

Sed his omissis, sigillatim possumus ostendere defectum rationum 
communis sententiae. Primo contra Cajetanum est instantia posita in 
argumento secundo pro parte negativa, et in argumento tertio, quoniam 
privatio dominii nullam actionem requirit, et tamen non est verosimile 

quod ante condemnationem vel declarationem judicis privetur reus suo- 
rum bonorum dominio, licet Cajetanus concedat statim privari haere- 
ticum delinquentem rerum dominio, sed non usu. Sed contra Cajetanum 
est quod etiam privatio usus non requirit aliquam actionem : ergo etiam 
haereticus usu privaretur. Similiter sequitur contra Cajetanum quod, 
si aliqua lex dicat quod ipso facto homo non induatur sericis vel non 
adeat curiam, tales poenae incurrerentur ante judicis condemnationem, 
quia sunt privationes purae. 

Deinde contra rationem Soti facit quartum argumentum pro parte 
negativa, quoniam certum est quod Christianus habet jus proprium 
acquisitum ad suscipienda sacramenta eo ipso quod est baptizatus, et 
tamen privatur eorum susceptione per excommunicationem. Deinde licet 
multae privationes contentae in censuris ecclesiasticis sint in bonis quae, 
principaliter ordinantur ad communem utilitatem, ut privatio officii 
et beneficii et vocis activae vel passivae, tamen non potest negari quin 
hujusmodi bona peculiari jure possideant qui privandi sunt, ut elector 
peculiari jure possidet facultatem eligendi quia est canonicus in ecclesia. 
Ergo ratio Soti contra seipsam pugnare videtur. Insuper confirmatur, 
quia dicta bona per se etiam ordinantur, licet secundario, in commodum 
personarum particularium; unde fit illis injuria quando sine causa 
auferuntur ab eis. Denique contra rationem Soti facit quod homo pri- 
vatur per excommunicationem bono aliquo ad quod habet jus proprium 
et acquisitum, ut ne sacerdos celebret, ne judex sententiam proferat 
non tantum in foro ecclesiastico sed etiam civili. 

Probatur ergo conclusio directe. Legislator non minus potest per 
legem quam judex per sententiam. Sed judex ecclesiasticus vel saecularis 
potest per sententiam obligare reum ad solvendum aliquam poenam. 
Ergo et legislator per statutam legem in communi. Major probatur, tum 
quia sententia est quaedam lex particularis habens totam efficaciam a 
lege in communi, tum etiam quia sententia lata a judice contra crimen 
cujus poena jam per legem est definita, ad nihil aliud est necessaria 
nisi ad criminis declarationem. Unde statim sine nova expressione poenae 
censetur reus condemnatus ad poenam juris, ut est communis opinio, 
etiam illorum contra quos disputamus. Ergo ipsa lex est quae infert 
poenam multo magis quam judex in tali casu. Et denique lex humana 
sive ecclesiastica sive civilis habet potestatem praecipiendi actus om- 
nium virtutum, illos praesertim qui ad commune bonum sunt ordina- 
biles. Sed solutio alicujus poenae ante judicis sententiam potest esse 
actus virtutis ordinabilis ad bonum commune. Ergo in republica est 
potestas ad praecipiendum illum actum. Probatur minor, quia ille actus 
potest esse justitiae legalis quando usque adeo delicta essent frequentia 
in republica, quod expediret ad bonum commune quod delinquentes ipso 

facto ante judicis condemnationem certam summam pecuniae repende- 
rent. Confirmatur, quia legislator posset praecipere ut omnes cives re^ 
pendant aliquam pecuniam pro bono communi: ergo multo magis poterit 
delinquentes obligare ut solvant eamdem pecuniam per modum poenae. 

Secunda conclusio: Licet in republica sit talis potestas, tamen. civiles 
legislatores, immo et ecclesiastici, prudenter agunt dum suis legibus non 
semper utuntur hac potestate in poenis statuendis. Probatur. Quia alias 
jugum esset durissimum, si respublica hac potestate uteretur in omni 
lege poenali. Confirmatur, quia ut in plurimum esset injicere laqueum 
animabus, quoniam pauci essent qui tales poenas sua sponte persolverent. 
Probatur secundo, quia sufficienter providetur bono communi, si cives 
teneantur ad subeundas poenas post judicis condemnationem. Et haec 
ratio magis militat de legibus civilibus quam ecclesiasticis, quia respu- 
blica civilis tantum ordinat hominem ad finem naturalem et politicum : 
unde sufficit punire delicta quae ad humanum judicium prius fuerint 
delata. At respublica ecclesiastica, quia ordinat hominem ad finem super- 
naturalem, aliquando utitur sua potestate in ferendis poenis contra 
delicta cognita in divino foro et in conscientia delinquentes, in qua con- 
demnatur ipse reus. Et hujusmodi potestas exercetur in quibusdam 
censuris ecclesiasticis quae non requirunt actionem ad sui cognitionem 
qualis est excommunicatio cum omnibus suis privationibus. Sed degra- 
datio et depositio, quae requirunt actionem, non est in usu Ecclesiae 
quod incurrantur ante condemnationem judicis. Et eatenus ratio Caje- 
tani potest approbari, non tamen per eam probatur non esse potestatem 
in Ecclesia ad obligandum per leges ad poenam quae per actionem infli- 
gitur ante condemnationem judicis. 

4. — Ad argumenta. Ad primum negatur consequentia, non quia, non 
sit potestas in republica ad poenas temporales ante condemnationem 
judicis persolvendas, sed quia non expedit uti semper tali potestate. In 
censuris autem non est eadem ratio ut dictum est. 

Ad secundum respondetur similiter negando consequentiam, quia 
Ecclesia de facto ita disponit poenam degradationis, depositionis, cessa- 
tionis et interdicti ut requiratur judicis sententia. 

Ad tertium transeat antecedens et negatur consequentia ob secun- 
dam rationem assignatam in confirmatione secundae conclusionis. 

Ad quartum respondetur quod illa ratio non est efficax ad distin- 
guendum quae poenae ipso facto incurrantur quae vero non, sed omnino 
quoties ad commune bonum expediret quod ipso facto incurrantur poe- 
nae ante condemnationem, sive poena sit positiva sive privativa boni 
ad quod aliquis habet jus proprium, sive proveniat sibi illud bonum 
ex consortio reipublicae, est nihilominus in republica potestas ad feren- 
dum leges obligatorias ad poenam ante judicis sententiam. Verum est 

tamen quod quando ipse legislator de bonis propriis disponit, distribuens 
illa in bonum commune, ratio est clarior quare posset privare delin- 
quentes dominio et usu talium bonorum. Quia cum illa bona sint propria, 
potest de illis disponere cum conditionibus quae sibi placuerint. Et 
talia sunt statuta aliqua in collegiis Salmantinis, in quibus collegae te- 
nentur ad constitutiones ita servandas, ut ubi legislator dixerit ipso 
facto sint privati collegii utilitate, teneantur relinquere collegium et 
inde discedere ; alias ad restitutionem tenebuntur victus et vestitus. 

Ad quintum respondetur quod voce activa et passiva eligendi ali- 
quando privatur homo ipso facto ante criminis condemnationem pro quo 
lata est excommunicatio; quoniam excommunicatio privat hominem exe- 
cutione juris ecclesiastici. Sed. quando directe poena privationis vocis acti- 
vae ponitur in aliquo praecepto, non est in usu Ecclesiae ut incurratur 
ante judicis condemnationem. 

Ad ultimum respondetur quod Gregorius cum dicit nihil possumus, 
intelligit per sententiam latam contra aliquem in particulari antequam 
ipse audiat; non autem intelligit per legem in communi, per quam nulli 
in particulari fit injuria, quia nemo incurrit talem poenam nisi revera 
fuerit convictus in conscientia et divino judicio. At in sententia in par- 
ticulari, quoniam debet procedere secundum allegata et probata, tenetur 
judex audire reum, ut cognoscat integre causam circa quam est judi- 
caturus. Quod non est necessarium coram Deo, quia coram eo non pro- 
ceditur nisi secundum conscientiae testimonium. 

5. — Ad rationem autem Cajetani, nego minorem. Ad probationem 
nego antecedens, immo tenetur aliquando reus ad aliquas actiones ut 
v. gr. exire in exilium. Ad confirmationem respondetur quod natura non 
abhorret ut idem sit agens et patiens diversis rationibus, immo hoc est 
maxime naturale viventibus quae moventur a seipsis. Unde in moralibus 
nulla alia repugnantia potest esse ut aliquid sit agens et patiens nisi 
quando hoc ipsum fuerit contra rectam rationem, ut quod aliquis se occi- 
dat voluntarie propriis manibus. Sed quod se flagellet propriis manibus, 
vel ob agendam poenitentiam, vel ob carnem macerandam, licitum est. 
Unde non solum judex, sed ipsa lex posset obligare ut aliquis reus ipso 
facto tenetur se flagellare, praesertim si esset lex ecclesiastica, cujus 
est promovere spirituale bonum subditorum. Immo vero de facto ita est 
in usu religionis Minimorum, quorum constitutionibus praecipitur ne 
praelati per se vel per ministros subditos flagellent, sed tantum praeci- 
piant ut ipsi seipsos verberent. 

Ad rationem Soti patet ex dictis. 


QUAESTIO TERTIA 


De causa ob quam est ferenda censura 


ARTICULUS PRIMUS 


Utrum sufficiat praelati ecclesiastici placitum ut censura lata ab 
ipso incurratur 


1. — Pro parte affirmativa arguitur. Primo pariter data est potestas 
praelatis ecclesiae ad ligandum et solvendum; sed possunt solvere pro 
suo placito absque ratione aliqua a qualibet censura, ita quod factum 
teneat : ergo et ligare per easdem censuras poterunt, licet peccent ligando. 

Secundo, potestas ligandi per censuras non est actio instrumenti 
quae debeat proportionari intentioni agentis principalis, sed potius est 
potestas principis : ergo poterit praelatus pro suo arbitrio ligare. Confir- 
matur. Quia potestas jurisdictionis differt a potestate ordinis, quia ef- 
fectus potestatis ordinis qui per sacramenta confertur subjacet Dei 
arbitrio; sed effectus jurisdictionis qui extra sacramenta efficitur posi- 
tus est in hominis arbitrio habentis jurisdictionem. Sed ligare per cen- 
suras est jurisdictionis effectus. Est ergo in arbitrio ipsius judicis. 
Probatur major in q. 21 Additionum ad 3 p., a. 2 ad primum. 

Tertio, de facto sunt modo in Ecclesia plures censurae quam ratio 
postulet et deceat Ecclesiae auctoritatem; et nihilominus sunt validae 
ita ut incurrantur sine causa rationabili: ergo potest incurri censura 
ex solo placito praelati. 

2. — Pro decisione sit prima conclusio: Causa rationabilis est usque 
adeo necessaria, ut sine illa neque possit censura pani neque lata in- 
curratur. Probatur primo Mat. 18 (v. 18) cum dictum est: Amen amen 
dico vobis, jduaecumqu . ligaveritis etc. Praecesserat autem ordo valde 
rationabilis correptionis fraternae et inobedientiae ad Ecclesiam, scilicet 
si Ecclesiam non audierit etc. Ergo requiritur causa rationabilis ad 
ligandum per censuras. Secundo probatur ex illo II Cor. 13 (v. 10) : 

Nam etsi amplius gloriatus fuero de potestate nostra, quam dedit nobis 
Dominus in aedificationem et non in destructionem vestram, non eru- 
bescam. Ergo Apostoli non acceperunt potestatem puniendi sine causa 
rationabili, quia hoc esset in destructionem Ecclesiae. Ultimo probatur. 
Quia gratia non destruit, sed perficit naturam. Sed ratione naturali 
nulla sententia contra innocentem, maxime si cognoscitur innocens, 
valida est. Ergo neque lex erit valida quae imponit censuram sine causa, 
immo specialis ratio est de legis censura eo quod censura coram Deo 
incurritur in bonis spiritualibus. Ergo innocens non incurrit illam. 

Secunda conclusio: Ad valorem censurae requiritur ut causa ratio- 
nabilis, auctoritas Ecclesiae:, scilicet ne parvipendatur a malis, et simul 
peccatum ex parte puniendi per censuram. Probatur. Quia in republica 
etiam civili princeps non potest ferre legem nisi ordinatam ad bonum 
commune, ut dicitur in ipsa legis definitione. Ergo neque in republica 
spirituali princeps ecclesiasticus poterit legem ferre de censura nisi 
propter Ecclesiae commodum et auctoritatem. 

Tertia conclusio: Non. sufficit quodlibet peccatum ad imponendam 
quamlibet censuram, sed requiritur proportio inter peccatum et rigorem 
censurae, sic quod ad majorem censuram major culpa requiratur et 
causa. Explicatur conclusio. Excommunicatio est gravissima censura; 
suspensio vero levior est. Unde potest esse causa ut suspensio sit valida, 
excommunicatio vero invalida et irrita. Sed nota quod ad hujusmodi 
proportionem judicandam non solum consideranda est gravitas peccati 
coram Deo, sed maxime inobedientia, rebellio vel parvipensio contra Ec- 
clesiae auctoritatem et bonum commune. Probatur conclusio. Quia si 
causa non est proportionata eum ipsa censura, non est rationabilis lex 
vel sententia per censuram. Ergo est invalida. Patet consequentia ex 
prima conclusione. 

Sed obiter adverte differentiam inter indulgentias et censuras, quod 
si indulgentiae concedantur majores quam sit causae proportio, nihil- 
ominus valent quantum ad aliquid proportionatum cum ipsa causa, licet 
non valeant quantum ad excessum. At vero censura lata sine causa pro- 
portionabili, est omnino irrita et invalida. Patio esse potest quia gratiae 
et privilegia sunt amplianda, poenae vero restringendae. 

3. — Ad argumenta respondetur. Ad primum negatur consequentia 
quia, licet potestas ligandi et solvendi simul fuerit data, non tamen est 
idem modus exercendi utramque, sed quaelibet est suo modo exercenda. 
Ut in sacramento poenitentiae sacerdos directe absolvit a péccato, non 
tamen directe ligat. Item in eodem sacramento potest obligare ad poe- 
nam satisfactoriam coram Deo, et tamen extra sacramentum tantum per 
indulgentias potest praelatus absolvere a poenis debitis in purgatorio, 

et non potest ad illas ligare. Sic ergo in proposito, absolutio ab excom- 
municatione sine causa rationabili valet, non tamen potest poni sine 
causa. Ratio est quia absolutio est favor, excommunicatio poena. Chri- 
stus vero magis providit nostris commodis quam afflictionibus. Hoc 
ipsum etiam habet verum in humanis legibus in quibus, ut lex valida 
sit, pendet ex multis; sed ut lex abrogetur, sufficit voluntas principis, 
licet ille peccaret abrogando illam legem reipublicae necessariam. 

Ad secundum respondetur quod licet illa differentia sit vera, non ta- 
men propterea potest causa principalis pro libito effectum producere, 
sed per modum determinatum a principali legislatore, scilicet ut judex 
jure dominetur in subditos, quia hoc jurisdictionis nomine significatur. 
Ligatio vero sine causa rationabili non potest esse juridica. Exemplum 
est in naturalibus, quia homo est causa generandi hominem principalis, 
non tamen potest quomodolibet generare, sed per modum ab auctore 
naturae determinatum. 

Ad tertium nego antecedens. Et nota quod dupliciter potest dici 
inordinata censurarum multiplicatio. Uno modo quod deficiat causa 
legitima et rationabilis imponendi aliquam vel aliquas censuras ; et ita 
verificantur nostrae conclusiones. Et negatur antecedens argumenti. Alio 
modo potest dici inordinata multipliciter propter magnum numerum 
censurarum ; et isto modo non est praesumendum neque dicendum quod 
in Ecclesia est inordinata multiplicatio censurarum. Nihilominus etiam- 
si praedicto modo concederetur quod in Ecclesia est hujusmodi inor- 
dinata censurarum multiplicatio, non tamen inde sequitur quod non 
obliget quaelibet censura in conscientia, quia quaelibet habet causam 
legitimam. 

Consequenter videbatur disputandum utrum sufficiat, ut censura 
sit valida, quod causa sit legitima secundum allegata et probata, licet 
in re ipsa non sit rationabilis. Sed quoniam hujus difficultatis definitio 
requirit specialem cognitionem eorum quae in materia de excommuni- 
catione dicenda sunt, usque ad illud locum reservatur. 


ARTICULUS SECUNDUS 


Utrum peccata quae solum interiori actu committuntur possint 
per censuras ecclesiasticas puniri 


1. — Pro parte affirmativa arguitur. Primo in jure sunt multae cen- 
surae contra actus internos: ergo Ecclesia habet talem potestatem. Pro- 
batur antecedens. In concilio Toletano primo, ca. 1, in assertione fidei 
contra haereticos dicitur: “Si quis dixerit aut crediderit a Deo omni- 

potente mundum hunc factum non fuisse, ...sit anathema" (1). Et cap. 
Ad abolendam, de haereticis, excommunicantur qui aliter senserint de 
sacramentis quam sentit Ecclesia Romana. Et Clementina prima de hae- 
reticis excommunicantur inquisitores qui odio vel amore vel aliis priva- 
tis affectibus omiserint procedere contra haereticos aut vexaverint eos 
qui non sunt haeretici. Et Clementina prima de statu monachorum 
excommunicantur monachi qui accesserint ad curiam animo nocendi 
praelatis. Ecce ergo quomodo actus interiores puniuntur censuris Eccle- 
siae. 

Secundo, in bulla Cenae Domini excommunicantur simpliciter haere- 
tici; sed perfecte est haereticus qui habet errorem in intellectu et per- 
tinaciam voluntatis: ergo est excommunicatus, licet exterius non pro- 
ferat haeresim suam. 

Tertio, Ecclesia potest praecipere actus pure internos, immo videtur 
praecepisse in cap. Dolentes, de celebratione missarum, ubi clericis prae- 
cipitur quod studiose pariter et devote recitent divinum officium; et 
'in clementina prima de celebratione missarum praecipitur ut in eccle- 
sia devote psallatur. Ergo Ecclesia potest punire contrarium facientes. 

Quarto, praelati possunt sibi reservare peccata pure interiora: ergo 
et punire censuris. Antecedens patet, quia praelati habent jurisdictionem 
super omnia peccata. Consequentia probatur, quoniam videtur esse 
eadem ratio. Confirmatur, quia sacerdos potest punire poenitentem obli- 
gando illum ad actum interiorem etiam propter peccata interna: ergo 
et pontifex eadem peccata poterit punire censuris. 

Quinto, praelatus potest dispensare super voto de actu mentali: ergo 
habet jurisdictionem super actus pure interiores, ac proinde potestatem 
puniendi. 

Denique, ex contraria sententia sequeretur quod Ecclesia non posset 
punire simoniacos mentales. Consequens est falsum, quoniam in bullis 
conceditur specialis facultas absolvendi a simonia mentali: ergo illa 
punitur eisdem censuris quibus simonia explicata. 

2 — In hac difficultate est prima sententia Glossae in clementina 
prima de haereticis, quam sequuntur fere omnes juristae, ut refert Sil- 
vester in verbo Excommunicatio 7, $ 3 et 4, quod pontifex potest censu- 
ris punire peccatores mentales. Hanc sententiam sequitur Hadrianus 
Quodlib., q. 8, a. 1 ex theologis, et in materia de confessione q. 2 in 4. 
Et explicat suam mentem ita quod Ecclesia non puniat hujusmodi pec- 
cata interna quia probari non possunt, sed potestatem habet jurisdictio- 
nis ad puniendum illa. 


(1) J. Saenz de Aguirre, Collectio maxima conciliorum omnium Hispaniae, tomus 3, 
Romae, 1753, p. 25. 

Secunda sententia est quod Ecclesia neque potest jurisdictionem 
exercere circa actus internos, neque habet talem potestatem, immo neque 
circa actus exteriores qui ab illis proficiscuntur quando in seipsis non 
explicant malitiam peccati interioris actus. Hanc sententiam sequuntur 
Parisienses, quorum primus videtur fuisse Almainus in libro De aucto- 
ritate Ecclesiae, cap. 3, quos citat et sequitur Navarro super cap. finali 
de simonia num. 20. 

Tertia sententia est Summae angelicae, verbo Haereticus, asserentis 


Ecclesiam posse praecipere actus internos, non tamen punire. 


Quarta est sancti Thomae 1. 2, q. 91, a. 4, ratione 3, quod lex humana 
non potest ferri de actibus interioribus. Cujus ratio est quia de illis 
non potest judicare nisi solus Deus. Hanc sequitur Palude in 4, d. 13, 
q. 3, a. 1 et d. 17, q. 2, a. 2, et Antoninus 3 p., tit. 24, cap. 4, et Silvester 
ubi supra, et Cajetanus in verbo Haeresis et 2. 2, q. 11, a. 3. Pro cujus 
explicatione nota primo quod actus interiores sunt in duplici differen- 
tia: quidam omnino interni absque exteriori actu comitante aut subsé- 
quente tamquam effectu; alii vero exercentur cum aliquo exteriori 
actu cujus sunt causa et quibus etiam bonitatem vel malitiam communi- 
cant. Nota secundo quod actus dupliciter potest dici occultus: uno modo 
per se, sicut est ille qui ex propria ratione non subjacet sensibus ; alio 
modo per accidens dicitur occultus ille actus qui, licet ex propria ratio- 
ne subjaceat sensibus, exercetur tamen sine aliquo teste. Tertio nota 
quod Ecclesia dupliciter potest ferre censuras: uno modo per legem 
et edictum in communi; alio modo in particulari et nominatim contra 
aliquem. 

3. — His positis sit prima conclusio: Ecclesia habet potestatem ju- 
risdictionis ad puniendum per censuras actus interiores qui sunt causa 
exteriorum et tribuunt illis malitiam. Probatur conclusio. Primo ex usu 
Ecclesiae Romanae quae hujusmodi actus punit per censuras, ut patet 
en clementinis citatis in argumento primo. Secundo quia de fide est quod 
Ecclesia potest punire actus vitiosos per aliquas censuras; sed actus 
exterior habet quod sit vitiosus ab interiori a quo oritur: ergo Ecclesia 
potest punire actus vitiosos internos secundum quod vitiant exteriores. 
Unde contrarium hujus conclusionis videtur nobis error in fide. 


Secanda conclusio: Ecclesia non accepit potestatem jurisdictionis 
ad puniendum per censuras actus pure internos qui nullum habent or- 
dinem ad exteriores. Probatur. Quia actus pure interni intrinsece et per 
se sunt exempti ab omni cognitione humana, immo et angelica. Sed ad 
puniendum hujusmodi actus requiritur per se notitia ipsorum, saltim 
in potentia. Ergo nullus judex potest habere jurisdictionem puniendi 
illos, nisi qui potest illos cognoscere, qui est solus Deus vel Christus 

inquantum homo, quia etiam ut sic habet cognitionem cogitationum cor- 
dis, quoniam constitutus est judex vivorum et mortuorum. Et confir- 
matur ex illo I Cor. 4 (v. 5) : Nolite ante tempus judicare quoadusque 
veniat Dominus, qui illuminabit abscondita tenebrarum et manifestabit 
consilia cordium. Ergo circa cogitationes cordium nemo alius habet ju- 
risdictionem. Haec conclusio non intelligitur in foro conscientiae, ubi 
poenitens tenetur manifestare peccata cordis, et sacerdos habet juris- 
dictionem ad interrogandum peccata illa ; sed dicimus quod per censuras 
ecclesiasticas, quae non pertinent ad forum sacramentale conscientiae, 
nemo habet potestatem ad puniendum peccata pure interna. 

Tertia conclusio: Peccator per accidens occultus incurrit censuras 
latas in communi contra committentes tale peccatum. V. gr., percussor 
clerici, quantumlibet occultus, incurrit excommunicationem canonis; 
haereticus etiam qui loco occultissimo protulit suam haeresim verbo aut 
scripto vel aliquo signo sufficiente ut intelligeretur a teste aliquo, si 
aderit, incurrit excommunicationem contra haereticos. Probatur con- 
clusio. Ecclesia habet potestatem puniendi actus exteriores, eum per se 
sunt manifesti, licet per accidens occulti. Sed lata est excommunicatio 
in communi contra, haereticos ipso facto incurrenda. Ergo simul atque 
fit haeresis exterior, incurritur excommunicatio. Item probatur primo, 
secundo et tertio argumentis factis supra pro parte affirmativa. 

Quarta conclusio: Peccator per accidens occultus non punitur per 
censuras latas contra ipsum nominatim. Probatur ex ca. Erubescant, 
d. 32 ubi dicitur: "secretorum autem et cognitor Deus et judex est". 
Loquitur autem de secretis quae non probantur in judicio. Et cap. Tua 
nos, de simonia, "nobis datum est de manifestis tantum judicare". Vide 
cap. Si omnia in 6, q. 1. Probatur secundo. Judex non potest obligare 
per censuras aliquem ut revelet suum peccatum hominibus occultum, 
licet fuerit exterius commissum : ergo per sententiam non poterit ipsum 
punire. Tertio probatur, quoniam praeceptum praelati, quantumlibet 
expressum non obligat, nisi notificetur subdito: ergo proportionabiliter 
peccatum subditi, quantumlibet actu exteriori expressum non subjacet 
sententia-e praelati, nisi fuerit sibi notum. Denique probatur conclusio 
usu communi Ecclesiae. Quoniam nullus censetur unquam incurrere in 
poenam per judicis sententiam latam contra seipsum propter hujusmo- 
di peccatum quod non probatur et quod nullo modo innotescit, immo 
judex censetur injuriam facere si aliquem nominatim condemnare inten- 
dat contra quem nihil probatum est. Confirmatur, quia talis sententia 
est contra jus naturae: ergo est nulla. Patet consequentia, quia gratia 
non destruit sed perficit naturam. Antecedens probatur, quia ratio 
naturalis dictat, et ita semper in omni republica observatum est, quod 
nullus condemnetur antequam audiatur. 

4. — Ad argumenta in oppositum respondetur. Ad primum quod 
illae censurae non ligant homines propter unum actum interiorem, sed 
semper praesupponitur ordo ad exteriorem vel ad omissionem actus exte- 
rioris, sicut excommunicatio lata contra inquisitores qui odio vel amore 
omittunt procedere ut tenentur. Quod autem in concilio Toletano di- 
citur, si quis dixerit vel crediderit etc., non ita intelligitur ut censura 
feratur contra purum actum interiorem, sicut cum dicit, si quis dixerit 
quod in corde tenet, et similiter si crediderit ita ut explicet aliquo actu 
exteriori licet non per verba. Et hic modus loquendi habetur in jure. In 
cap. Cum locum, de sponsalibus., dicitur “solo consensu contrahitur ma- 
trimonium", tamen constat quod requiritur consensus explicatio. 

Ad secundum respondetur quod Ecclesia non intendit punire haere- 
ticum cujus haeresis est per se occulta et non per accidens, quia tale 
peccatum solo divino judicio reservatur. 

Ad tertium negatur consequentia, quia praecipere actus interiores 
cedit in favorem fidelium dirigendo illos in vitam aeternam, sed punire 
per censuras potius est aliquid odiosum. Quare coarctandum est, et non 
est eadem ratio. Sed nota quod de facto invenitur lex humana praeci- 
piens actum interiorem pure sine aliquo ordine ad exteriorem. 

Ad quartum negatur consequentia, quia reservare casum non est 
exercere immediate potestatem jurisdictionis circa ipsum reum, sed est 
non concedere jurisdictionem sacerdoti inferiori ut possit poenitentem 
absolvere. Ad confirmationem negatur consequentia, quia in sacramento 
poenitentiae habet se sacerdos loco Dei quantum ad peccata interna pu- 
nienda et agnoscenda et absolvenda ad quod ordinatur ipsum sacra- 
mentum per se. 

Ad quintum negatur consequentia quia, cum praelatus dispensat in 
voto, jam sibi innotescit per subditi relationem. Sed contra praelatus 
religionis potest. Ergo papa multo magis potest irritare vota interna 
religiosorum sine aliqua notitia ipsorum: ergo solutio nulla. Respon- 
detur quod illa irritatio non fit ex potestate jurisdictionis circa 
ipsum actum internum immediate, sed ex potestate quae oritur circa 
subditum, quatenus ipse se tradidit speciali voto religionis et obedien- 
tiae. Unde talis irritatio immediate nascitur ex potestate praelati speciali 
circa subditum quem praelatus vult omnino esse liberum a qualibet alia 
obligatione, ut totus occupetur ad praelati placitum secundum suas con- 
stitutiones. 

Ad sextum dicemus in art. sequenti. 

ARTICULUS TERTIUS 


Utrum quando actus exterior est effectus interioris peccati, non 
tamen repraesentans in seipso malitiam interioris, possit puniri 
per censuras 


Pro parte negativa arguitur. Primo Ecclesia non potest punire actus 
pure internos, ut diximus art. praecenti. Sed in casu tituli quaestionis 
nullo modo explicatur actus internus in exteriori quantum ad suam 
malitiam. Ergo non potest puniri per censuras. Confirmatur, quia talis 
actus interior est per se occultus, quantumlibet efficiat actum illum 
exteriorem: ergo non potest subjacere censuris. Probatur antecedens 
quoniam, licet adsint mille testes, non poterunt ex actu exteriore judicare 
interiorem, ut si quis mente simoniaca resignet beneficium intendens 
jecipere pretium pro resignatione, nulla tamen conventione facta expres- 
sa vel interpretativa. 

Secundo ex cap. Venerabilibus finali de sententia excommunicationis 
in 6, et ex cap. finali de simonia, ubi dicitur quod simoniacus mentalis 
“per solam poenitentiam satisfaciat suo creatori". 


In hac quaestione est opinio Almain lib. De auctoritate Ecclesiae, 
cap. 3, et aliorum Parisiensium, quam tenet Navarro in Manuali super 
cap. finali de simonia n. 20, scilicet quod Ecclesia non potest punire hu- 
jusmodi actus. 

Sed respondetur et sic conclusio: Ecclesia potest punire hujusmodi 
actus ecclesiasticis censuris. Probatur. Quia illi actus exteriores sunt 
peccata externa: ergo potest Ecclesia illa punire. Probatur antecedens, 
quoniam non sunt peccata interna. Consequentia probatur, quia Eccle- 
sia habet potestatem jurisdictionis super actus exteriores, licet fiant in 
occulto. Secundo probatur. Ecclesia potest praecipere ut ministri cum 
devotione horas recitent, immo praecepit jam: ergo potest excommuni- 
care vel suspendere ministrum qui ex industria mente vagatur cum 
recitat, licet exterius non appareat mentis distractio. Antecedens patet 
ex cap. Dolentes, de celebratione missarum. Consequentia probatur, quia 
eadem potestas jurisdictionis est circa exteriorem actum ad praecipien- 
dum ut taliter fiat et ad puniendum per censuras si aliter fiat. Confir- 
matur: quia Ecclesia posset excommunicare ministrum qui formam 
sacramenti proferret sine intentione faciendi quod facit Ecclesia et for- 
ma significat, licet exterius non appareat mens sacrilega sacerdotis. 
Probatur tertio, quia in Clementina prima de statu monachorum, de 
facto excommunicantur monachi qui adeunt curiam cum animo nocendi 


QUAEST. Ill, ART. 4 817 


praelatis; tamen animus ille non apparet in itinere, alias religioso et 
facto cum licentia praelati. 

Ad argumenta. Ad primum concedo majorem, et distinguo minorem, 
quoniam tripliciter actus internus potest explicari in exteriori: uno 
modo sicut in objecto, sicut explicatur concupiscentia in fornicatione ex- 
teriori ; alio modo explicatur ut in signo naturali vel ad placitum; tertio 
modo ut in effectu exteriore imperato ab actu interiori tamquam medio 
ad finem intentum. Et hoc tertio modo nego minorem; sufficit enim 
quomodolibet explicetur actus interior, ut puniri possit per censuram. 
Et per hoc patet ad confirmationem. 

Ad secundum respondetur quod illud caput non probat talem simo- 
niacum non posse puniri censuris, sed probat quod de facto non pu- 
niatur. 


ARTICULUS QUARTUS 


Utrum in casu ari. praecedentis Ecclesia de facto puniat suis 
censuris peccatorem 


Pro parte affirmativa arguitur. Primo, quoniam simoniacus mentalis 
qui revera resignat beneficium cum intentione recipiendi, licet illam 
intentionem non explicet facto expresso vel interpretative, tenetur nihil- 
ominus restituere pretium. Sed haec poena est ecclesiastica. Ergo. Con- 
firmatur: quoniam, si quis mente simoniaca acceptet beneficium cum 
intentione dandi pretium quod putat collatorem sperare et tamen falli- 
tur, tunc nihilominus videtur quod incurrat censuras contra simoniacos, 
praesertim quantum ad hoc quod tenetur resignare beneficium. Ergo 
pars affirmativa est vera. 

Secundo, ille simulator committit actum peccati perfectum et consum- 
matum in illo genere vitii contra quod lata est censura: ergo incurrit 
illam. 

Respondetur, et sit conclusio: Quando nulla significatio expressa 
vel interpretativa in actu exteriori, non incurritur censura ecclesiastica 
quae lata est simpliciter contra tale vitium. Ut simoniacus mentalis etiam 
accepto vel resignato beneficio dato vel accepto pretio sine aliquo pacto 
expresso vel interpretative, non incurrit censuras latas in jure contra 
simoniacos. Probatur primo. Secundum regulam juris, favores sunt am- 
pliandi, odia vero restringenda : ergo censurae quae simpliciter feruntur 
contra aliquod vitium, sunt intelligendae ferri contra vitium quod exte- 
rius apparet, circa vitium secundum se. Confirmatur. Quoniam simonia- 
cus qui animo vendendi beneficium facit pactum expressum de vendi- 
tione cum emptore, immo vero et recipit pretium, nondum tamen in- 

currit censuras donet tradat beneficium, quae est certissima et communis 
opinio. Cujus ratio est quia non est consummatus tunc actus simoniae. 
Ergo eadem est ratio in casu proposito in conclusione, ubi nulla est ven- 
ditio vera aut emptio, cum nullus sit contractus ex utraque parte con- 
summatus. Probatur secundo. Si quis mittat sagittam in clericum 
intendens occidere illum, et revera non percussit illum, non incurrit 
censuras canonis Si quis suadente diabolo, quia actus exterior non fuit 
consummatus. Ergo eadem est ratio in proposito. Denique probatur, 
quia non decet ut Ecclesia utatur semper sua potentia cum tanto rigore, 
nisi quando ipsa expresserit suam intentionem, v. gr. in Clementina su- 
pradicta de statu monachorum excommunicat monachos accedentes ad 
curiam animo nocendi praelatis, quia tunc incurrit monacus censuram, 
licet non noceat praelato. 

Ad primum in contrarium transeat antecedens, et negatur consequen- 
tia, quia illa poena non est censura, sed mere pecuniaria, et fortassis 
lege humana impeditur dominium pretii recepti, ut alii volunt satis 
probabile. Ad confirmationem respondetur quod talis non tenetur resi- 
gnare beneficium. Secundo respondetur quod talis in illo casu non te- 
netur beneficium resignare, quia per legem impeditur translatio dominii 
illius beneficii. 

Ad secundum respondetur quod ille actus est perfectus et consumma- 
tus, quoniam per talem actum assequitur finem intentum. Tamen me- 
dium hujus actus non habet perfectam rationem, cum exterius non 
habeat perfectam effigiem interioris actus mali. 


ARTICULUS QUINTUS 


Utrum vieeversa quando aliquis habet actum exteriorem habentem 
effigiem et imaginem actus subjecti excommunicationi, sed interius 
non habet talem actum, excommunicationem incurrat 


1. — V. gr., profert aliquis exterius haeresim, non tamen habet eam 
interius. Item exterius offert thus idolis, sed non mente consentit: utrum 
isti actus sint excommunicationi subjecti. 

Videtur pars affirmativa vera. Primo ex usu Ecclesiae, quae hu- 
jusmodi simulatores punit eisdem poenis. Item quoniam, si isti conver- 
tantur et poeniteant, absolvuntur ab Ecclesia: ergo signum est clarum 
quod isti actus sunt excommunicationi subjecti. 

Secundo. Concilium Toletanum primum in assertione fidei ponit 
excommunicationem in hac forma: Si quis dixerit vel crediderit etc. 
Ergo dicere exterius subjicitur excommunicationi. 


QUAEST. Ill, ART. 5 819 


Tertio, si quis haeresim quam habet in mente proferat exterius verbo 
vel signo, statim incurrit excommunicationem: ergo si aliquis proferat 
haeresim, praecipue coram testibus, incurrit excommunicationem, licet 
mente id non teneat. 

Quarto excommunicationes positae ab Ecclesia contra aliquos actus 
in particulari statim incurruntur, si quis committat actum externum: 
ergo idem erit omnino de censura contra haereticos. 

Ultimo excommunicatio quae lata est contra, haereticos incurritur ab 
illo qui aliquo signo exteriori favet haereticis. Sed qui exterius profert 
haeresim favet signo externo haeresim. Ergo incurrit excommunicatio- 
nem. Confirmatur, quia Marcellinus papa anathematizatur in concilio 
Romano eo quod exterius obtulit incensum idolo: ergo actus exterior 
sufficit ad incurrendum excommunicationem. 

2. — Propter haec argumenta Cajetanus 2. 2, q. 12, a. 1 ad 2 et 
q. 94, a. 1 ad 1 tenet quod ille qui committit actum externum peccati 
contra quod est lata sententia excommunicationis, statim incurrit in 
excommunicationem. Et idem dicit de illo qui exterius tantum profert 
haeresim. Eamdem sententiam tenent nonnulli thomistae. Contrarium 
tamen tenet divus Antoninus 2 p., tit. 12, cap. 5, $ 1; Silvester verbo 
Apostasia, q. 1, et Summa Tabiena, verbo Apostasia et verbo Haereticus;- 
Navarro in Manuali cap. 11, n. 25 et cap. 27. n. 56. 

Sed in expositionem sit prima conclusio: Quando censura lata est 
contra aliquod peccatum, et aliquis non committit illud peccatum nisi 
exterius tantum, talis non incurrit censuram excommunicationis. V. gr., 
profert aliquis exterius haeresim, non tamen tenet eam in mente: iste 
talis non incurrit excommunicationem latam contra haereticos. Item 
aliquis exterius offert sacrificium idolo, mente tamen detestatur idolumr 
hic non incurrit excommunicationem latam contra idoflo]latras. Item 
aliquis facit contractum emptionis et venditionis de aliquo beneficio, 
exterius tamen et non interius : iste talis non incurrit excommunicatio- 
nem latam contra simoniacos peccatores. Et tandem si quis metu mortis 
dicat esse licitum dicere mendacium ad servandam vitam hominis, in 
mente tamen non habet hunc errorem, iste non incurrit excommunicatio- 
nem latam contra haereticos. 

Haec conclusio probatur primo ad hominem contra Cajetanum. Quo- 
niam ipse Cajetanus in Summa, verbo Excommunicatio, cap. 1 ubi, lo- 
quens de excommunicatione in particulari, dicit quod excommunicatio 
quae lata est in jure contra, fautores, defensores, receptores haereticorum 
non incurritur nisi talis actus fiant animo defendendi haeresim. Et in q. 
2 de simonia idem Cajetanus dicit quod ille qui in actu externo exercet 
simoniam, non tamen habet animum recipiendi pretium, ille talis non 
incurrit excommunicationem latam contra simoniacos. Sed qui exterius 

tantum profert haeresim non est magis haereticus quam ille simoniacus 
vel fautor haeresis. Ergo non incurrit excommunicationem latam contra 
haereticos. Patet consequentia, quoniam illi non incurrunt excommuni- 
cationem latam contra simoniacos vel fautores haeresis, immo haereti- 
cus in actu externo tantum, minus incurrit excommunicationem. Ratio 
est clara, quoniam haeresis perficitur in actu interiori; simonia vero et 
haereticorum defensio dicit ordinem ad actum externum. Secundo pro- 
batur conclusio omnibus rationibus quibus est probata conclusio arti- 
culi praecedentis, quoniam odia sunt restringenda, favores vero amplian- 
di. Tertio verba in jure debent accipi formaliter et proprie loquendo. 
Sed qui exterius tantum profert haeresim non est haereticus formaliter 
et proprie loquendo. Ergo non incurret excommunicationem latam contra 
haereticos. Ultimo istae censurae principalius latae sunt contra crimina. 
Sed ille qui exterius tantum habet crimen non habet formaliter et pro- 
prie loquendo illud crimen. Ergo non incurrit censuram latam contra 
tale peccatum et crimen, nisi censura lata sit contra simulationem talis 
criminis. 

Secunda conclusio: Si aliquis committat peccatum in actu externo 
et interno, simulet tamen aliud vitium quod non est intrinsecum illi pec- 
cato, ille talis incurrit excommunicationem latam contra tale peccatum. 
V. gr., aliquis actu externo et ex affectu offert sacrificium idolo, sciens 
illud esse daemonem ; ex aliquo tamen affectu adorat illud, simulat tamen 
errorem contra fidem quod in illo idolo sit divinitas: iste talis incurrit 
poenas latas contra ido[lo]latras, quia est vere ido[lo]latra, et simulat 
se esse haereticum: ergo incurrit poenas contra haereticos. Antecedens 
probatur, quia error aliquid accidentarium est ido[lo]latria. Et hujus- 
modi censuras incurrunt lamiae, id est las brujas, colentes daemonem 
scientes esse daemonem, sed ex affectu quodam illum venerantur. De 
quibus censuris habetur in Directorio inquisitorum, p. 2, q. 43 ex Joanne 
vigesimosecundo, quod colentes daemonem puniantur omnibus poenis 
haereticorum, praeter confiscationem bonorum. 

Sed pro majori explicatione nota esse quosdam actus exteriores quos, 
si homo voluntarie exercet, non potest non verificari quod non habeat 
intentionem exercendi talem speciem actus. V. gr., aliquis jurat actu 
exteriori promittens vel asserens aliquid: illud erit perjurium, si ree 
non se habet ita sicut dicit, neque excusabitur asserens quod non habet 
intentionem jurandi. Ratio hujus est quia ille revera jurat qui actu exte- 
riori adducit Deum in testem ad confirmationem alicujus rei, sicut re- 
vera est homicida qui actu exteriori voluntarie occidit hominem : neque 
potest dicere se non habere intentionem occidendi. Sunt autem alii actus 
exteriores qui, licet voluntarie exerceantur, non tamen eo ipso sunt pro- 
prie in specie quam repraesentant. V. gr., si quis voveat voce exteriori 

castitatem, sed interius non habet intentionem promittendi quidquam 
Deo, talis non vovet. Ratio hujus est quia ejusmodi actus perficiuntur 
in sua specie in actu interiori coram Deo. Et hujusmodi est actus fidei 
et vitium haeresis. Non tamen punitur haeresis nisi procedat in actum 
exteriorem secundum se cognoscibilem humano judicio. 


3. — Ad argumenta respondetur. Ad primum, quod Ecclesia in suo 
tribunali procedit secundum allegata et probata. Quare judicat de simu- 
latoribus qui probantur faetores atque si revera essent factores. Et 
nihilominus, si probabiliter aliquando praesumit Ecclesia fuisse simula- 
tores vitii, non utitur tanto rigore contra illos. 


Ad secundum respondetur quod quia Ecclesia judicat de exterioribus, 
judicat eum qui affirmat haeresim atque si revera esset haereticus. Ita- 
que non intendit excommunicare solum propter dictum, sed ex dicto 
praesumit haereticum esse. Quod autem diximus quod habetur ibi ve/ 
crediderit, jam diximus in art. 2 non esse accipiendum ut distinguitur 
contra communem exteriorem significationem, sed ut distinguitur contra 


dictum voce expressum. 


Ad tertium negatur consequentia, quia proferens haeresim quam 
non habet in mente non est haereticus. Sed nota circa antecedens argu- 
menti quod haereticus mentalis qui ex ipsa haeresi excitatur ad ali- 
quem motum exteriorem, vel ad aliquam vocem aut signum, si tamen per 
hujusmodi effectus nullo modo colligi potest humanitus id quod ille 
mente tenet de haeresi, non incurrit censuras haereticorum. 


Ad quartum respondetur quod quando ille qui exercet actum exte- 
riorem, non habet interiorem qui est necessarius et sufficit ad speciem 
illius actus, non potest verificari quod est haereticus, ac per consequens 
non incurrit censuras haereticorum. 


Ad ultimum concedo antecedens, et negatur consequentia. Ratio est 
quia est expressa excommunicatio contra fautores haereticorum, licet 
non sint haeretici. Ad confirmationem respondetur quod Marcellinus 
papa damnatus est propter actum exteriorem ido[lo]latriae propter 
praesumptionem, vel quod magis est credibile propter scandalum impiis- 
simum. Sed quomodo damnatus. fuerit et anathematizatus in concilio 
Romano trecentorum episcoporum et triginta presbyterorum, cum ejus 
peccatum non fuerit haeresis, sed ido[lo]latria, non est praesentis loci 
definire. Sed pro nunc dico quod ipse Marcellinus in medio concilii cla- 
mans dixit: “Peccavi coram vobis, et non possum esse in ordine sacerdo- 
tum, quoniam avarus me corrupit auro". Et tunc subscripserunt patres 
concilii in ejus damnationem dicentes, quia ore suo damnatus est. “Nemo 
enim unquam damnavit pontificem... Tu eris judex, ex te condemnabe- 
ris in nostra praesentia, ut enim judex, tu reus". Vide de hae re in 

Summa conciliorum inter decreta Marcellini, qui tamen postea fuit 


martyr (1). 


Jam vero consequenter videbantur hic disputandi alii duo articuli, 
scilicet utrum propter peccatum praeteritum possit fieri censura, et 
utrum per ignorantiam juris vel facti excusetur aliquis a censura. Sed 
haec difficultates dissolventur commodius in materia de excommunica- 


tione infra. 


(1) B. Carranza Mirandensis, Summa conciliorum et pontificum, ed. Salmantlcae 
1551, p. 38-39. 


QUAESTIO QUARTA 


De causa efficiente censurae 


ARTICULUS PRIMUS 


Utrum laicus vel femina possit ferre censuras et quis possit ferre 


Pro parte affirmativa arguitur primo: potestas jurisdictionis non 
supponit potestatem ordinis: ergo laico potest communicari et feminae. 

Secundo, nullo jure prohibetur quod saltim ex commissione praelati 
femina et laicus possint ferre censuras : ergo id licitum est. 

Pro decisione sit prima conclusio: Femina non solum jure positivo? 
sed etiam divino est incapax jurisdictionis ad ferendas censuras. Haec 
probata est in Addition, ad 3 p., q. 19 in art. 3. 

Secunda conclusio: Laicus qui non habet primam tonsuram, licet 
sit religiosus, prohibetur jure positivo consuras ferre etiam ex commis- 
sione. Haec probatur, quia definita est in tertia synodo Romana et ab 
Innooentio tertio in cap. Ecclesia sanctae Mariae, de constitutionibus, et 
cap. Decernimus, de judiciis. Vide etiam d. 89 et 96, et 16, q. 7 et conci- 
lium Chalcedonense, act. 11, cap. 26, in quibus locis expresse cavetur 
ne laici negotia ecclesiastica tractent. Vide etiam concilium Hispalense 
secundum, et habetur 16, q. 7, ca. In nona, ubi dicitur indecorum esse 
vicarium episcopi esse laicum. Immo etiamsi sit acolythus, si tamen est 
conjugatus, non potest eodem jure positivo talem potestatem recipere, 
ut habetur in cap. Sane, secundo de clericis conjugatis. Item in cap. 
unico. $ 7n ceteris, de clericis conjugatis in 6. Ex dictis sequitur inde- 
cens esse ut vicarii episcoporum non sint initiati sacris, eo quod facile 
poterunt uxorem ducere qui paulo ante ecclesiastico tribunali praesi- 
debant. 

Tertia conclusio: Episcopi jure divino habent ordinariam potesta- 
tem promulgandi censuras contra eos quorum sunt praelati. Probatur. 


Quoniam Mat. 18 omnibus Apostolis dictum est, quaecumque ligaveritis 

super terram etc. Sed episcopi sunt successores Apostolorum. Ergo. 
Confirmatur. Quoniam episcopi jure divino habent potestatem jurisdi- 
ctionis contra eos quorum sunt episcopi deputati. Sed ad hanc pertinet 
ferre censuras. Ergo jure divino habent illam. Denique probatur quia 
episcopi, ut dicemus in materia de indulgentiis, jure divino possunt 
indulgentias concedere: ergo et censuras ferre. 

Quarta conclusio: Ex commissione papae possunt laici ferre censu- 
ras, non vero ex commissione alterius praelati. Probatur prima pars. 
Quia laicus non est inhabilis jure divino., sed positivo ad ferendas 
censuras. Sed papa potest dispensare in omni jure positivo. Ergo. Item 
ex commissione pontificis, ut postea dicemus, potest laicus concedere in- 
dulgentias : ergo et ferre censuras. Tertio, papa potest committere omnem 
actum jurisdictionis excepto uno, scilicet definire infallibiliter res 
fidei: ergo potest committere ferre censuras. Secunda pars probatur, 
quia episcopi non possunt dispensare in jure communi. Ex dictis infer- 
tur quod ex commissione possunt laici absolvere a censuris. 


ARTICULUS SECUNDUS 


Utrum praedicta potestas sit in pontifice et reliquis praelatis 
ministerialiter tantum, an vero utrum ut in causa principali et 
auctoritativa 


Arguitur primo quod sit tantum ministerialiter. Quoniam I Cor. 4 
et ad Col. 1, ad Titum 1 Paulus ait de se et de aliis quod sint existi- 
mandi ut ministri et dispensatores mysteriorum Christi: ergo. 

Secundo quoniam, ut dictum est Apostolis, quaecumque ligaveritis, 
ita dictum est, quaecumque solveritis. Sed papa indulgentias concedit 
tantum ut minister et dispensator thesauri Ecclesiae, ut infra dicemus. 
Ergo eodem modo fert censuras. 

Denique arguitur quia alias sequeretur quod possint praelati pro 
suo placito censuras fere. 

Respondetur: multo probabilius est quod potestas ferendi censuras 
est auctoritative ut in causa principali in papa et aliis praelatis, quam 
quod sit tantum ministerialiter. Probatur. Quoniam Petro et reliquis 
Apostolis data est potestas gubernandi Ecclesiam omni modo decenti et 
possibili. Sed modus possibilis et decens est ut praelati in foro exteriori 
*gubernent auctoritative. Ergo. Probatur antecedens, quoniam respublica 
civilis et temporalis habet potestatem auctoritative ad ferendas leges et 
ad puniendum delinquentes: ergo et ecclesiastica respublica habet simi- 
lem potestatem, eum non sit minus perfecta quam civilis et temporalis. 

Probatur secundo, quia ratio perfecti principis in hoc consistit, quod 
possit subditis leges dare quibus ipse non sit subjectus quoad vim eoer- 
citivam. Sed papa et praelati ecclesiastici possunt ejusmodi leges et 
censuras ferre. Ergo sunt perfecti principes. 

Ad primum argumentum respondent aliqui explicantes illa testimo- 
nia de dispensatione sacramentorum et in foro conscientiae, quia sicut 
Apostoli et successores non efficiunt effectum sacramentorum secundum 
propriam formam et virtutem, sed applicant merita passionis Christi 
per suam intentionem mediantibus sacramentis, ita non sunt causae 
principales, sed tantum ministeriales. Nihilominus legitime explicabun- 
tur illa testimonia de omni officio apostolico. Et licet in aliquo officio 
se habeant praelati ut causa principalis quae operatur secundum pro- 
priam formam, ut in praedicatione evangelii exhortando populum ad 
fidem et virtutem, tamen quia ad recte exercendum hoc officium tenentur 
sequi praelati judicium et exemplar causae principalis, quae est Chri- 
stus. a quo omnia pendent, ideo gloriantur humiliter se esse ministros 
et dispensatores Christi. Et hoc modo Paulus Rom. 13 humanos guber- 
natores saeculares vocat ministros Dei dicens: Dei enim minister est ad 
vindictam etc. 

Ad secundum respondetur quod potestas ligandi et solvendi non 
se habet uniformiter in omnibus, sed proportionabiliter juxta subjectam 
materiam. Et ideo quandoque se habet illa potestas ut forma constituens 
causam principalem, aliquando vero ut ratio instrumentalis, ut in sacra- 
mentis ministrandis et indulgentiis concedendis, quae respiciunt solu- 
tionem poenae in foro conscientiae. 

Ad ultimum negatur sequela, quia non consistit ratio causae princi- 
palis in eo quod quomodolibet possit suum effectum producere, sed in 
eo quod agit secundum propriam formam, cui proportionatur et assimi- 
latur effectus. Et talis est potestas ecclesiastica ad puniendum per 
censuras, sicut potestas civilis ad puniendum in foro civili. 

Hactenus de censuris in communi. 


DE CENSURIS IN PARTICULARI 


Deinceps est agendum de singulis censurae speciebus. Notissima vero 
et acerbissima censura est excommunicatio. De qua Durandus in 4, d. 18, 
q. 3, 4 et 5; sanctus Thomas q. 2 et in Additionibus ad 3 p., q. 21; 
Hadrianus in 4 in materia de clavibus, Soto d. 22. Vide Eckium contra 
Lutherum in Enchiridione locorum communium, loco 21, et Roffensem 
Contra Lutherum art. 23 et 24 ; Lindanum lib. 4 Panopliae euangelicae. 
Sunt etiam tituli plurimi in jure canonico de sententia excommunica- 
tionis; [item apud Gratianum] 1l, q. 3 et per totam causam 24. Sum- 
mistae in verbo Excommunicatio; Antoninus 3 p., tit. 24, 25 ; Covarru- 
bias super cap. Alma mater, de sententia excommunicationis in 6. 

Et ante omnia adverte quod tripliciter solet haec censura nominari. 
Primo latino vocabulo excommunicatio, quod est nomen verbale, a verbo 
excommunico, significante extra communionem colloco. Et in hac signi- 
ficatione satis latinum nomen est. Sed quia in republica Christi est du- 
plex societas et communio, altera politica consistens in humano con- 
victu, altera spiritualis et supernaturalis quae consistit in illis bonis 
quae ad vitam aeternam dirigunt fideles, ut communis oratio, communia 
sacramenta et sacrificia, et haec communicatio est propria reipublicae 
Christianae, hinc ergo nomen excommunicatio apud auctores ecclesiasticos 
principaliter significat separationem a societate quae propria est reipu- 
blicae Christianae. 

Est aliud nomen quo haec censura significatur, scilicet anathema, 
quod multi existimant esse nomen hebraicum, quia divus Hieronymus 
-ad Galatas 1 ait anathema esse verbum proprium judaeorum, et po- 
situm in Josue 6 et Numer. 21. Sed isti falluntur valde, quia verbum 


hebraicum quod habetur in illis locis, scilicet here-m vel horma * nullam 


* Ottob. lat. 998, hermen vel harmam. 

habet communicationem eum voce anathema. Neque Hieronymus, peri- 
tus in lingua hebraica, voluit significare vocem ipsam materialiter esse 
hebraicam, sed rem significatam per vocem dixit esse propriam, id est 
frequentissimam apud hebraeos. Itaque vocabulum anathema graecum 
est. Quod dupliciter explicat [Arias] Montanus in Dictionario graeco. 
Uno modo ut proferatur anathema et sic significat sacros homines quo- 
rum capita diis inferis sunt dicata. Alio modo ut proferatur anathema, 
et ita significat donaria diis dicata in templo ut statuae. Verbum vero 
anathematizo significat devoveo et detestor, in bonam et in malam partem. 
Et in utraque significatione invenitur in sacris litteris; v. gr. Num. 21 
(v. 3) : Vocavit nomen loci illius Horma, id est, anathema, quod in bonam 
partem potest accipi, sicut et Jesue 6 (v. 17) : Sit civitas haec et omnia 
quae in ea sunt anathema Domino, quia omnia illa erant destruenda in 
honorem Domini. In malam vero partem sumitur Mare. 14 (v. 71), ubi 
dicitur de Petro quod coepit anathematizare se, id est se maledicere, si 
Christum cognovisset; et ad Gal. 1 et Rom. 9 est usus hujus vocis in 
malam partem. 

Sed tertio modo explicatur haec censura ab Urbano primo et Silverio 
primo in suis decretis, scilicet anathema maranatha, per quam vocem si- 
gnificant vehementissimam maledictionem contra haereticos. Quam de- 
sumpserunt ex Paulo I Cor. 16 (v. 22) : Si quis non amat Dominum 
Jesum, sit anathema, Maram Atha. Qui locus habet difficilem intellectum. 
Hieronymus in epistola ad Marcellam et in libro De nominibus hebraicis 
ait esse vocem siriam magis quam hebraeam et significare Dominus venit; 
et sensus illius loci Pauli est: vanum est adversum Christum contendere, 
quoniam constat jam venisse Dominum. Augustinus epistola 178 et Am- 
brosius et omnes alii interpretes illius loci conveniunt cum Hieronymo in 
eo quod illa vox significat Dominus venit, licet sanctus Thomas et Glossa 
interlinearis super illum locum intelligant de secundo adventu, id est Do- 
minus veniet. Et Chrysostomus et graeci interpretes omnes dicunt adjun- 
ctum esse maranatha ut Paulus confirmaret fidem incarnationis, vel ut 
confunderet eos qui Christum non amant, cum ipse in suo primo adventu 
tot tantaque pro illis toleraverit. Sed sanctus Paulus ubi supra ait, 
Si quis non amat Christum, id est fidem Christi, vel si quis moritur sine 
amore Christi, sit anathema in adventu Domini in die judicii. Aliqui vero 
ex modernis putant sensum esse, sit anathema maranatha, id est ita 
sit separatus a consortio fidelium, ut nulla verba illi fiant nisi ista, 
maranatha, id est Dominus venit. Et fortasse apud Hispanos inde 
venit ut judaeos vocemus marranos, quoniam erat consuetudo ut judaei 
conversi a judaismo alios judaeos perdurantes in sua perfidia sic salu- 
tarent, maranatha, id est Dominus venit. Sed Burgensis episcopus in 
Additione Glossae ordinariae super illud Pauli dicit vocem illam esse 

corruptam apud graecos et latinos, et dicit apud hebraeos proferri 
macharam samatha. Et ait ille quod erat triplex censura judicialis apud 
judaeos contra rebelles. Prima erat separatio a synagoga ; secunda erat 
confiscatio bonorum, et haec vocabatur herem sive macJvaram; tertia erat 
maledictio quaedam solemnis tubis canentibus, sicut modo fit excommu- 
nicatio pulsatis cymbalis, et haec vocabatur zamata, id est mortificatio 
irrep-arabilis in humana politica. Paulus ergo fecit allusionem ad legem 
veterem. Et quia Burgensis judaeus fuit in lege veteri eruditus, et po- 
stea ultro conversus, fuit valde catholicus, adhiberi poterat illi fides, nisi 
ejus sententia esset contraria omnibus sanctis doctoribus. Et haec de 


nomine excommunicationis et anathema. 


QUAESTIO PRIMA 


De excommunicatione secundum se 


ARTICULUS PRIMOS 


Utrum excommunicatio ut est privatio bonorum spiritualium sit 
in Ecclesia Christi 


1l. — Pro parte negativa arguitur. Primo, quoniam in scriptura sacra 
solum conceditur facultas puniendi fideles per privationem communio- 
nis politicae, ut I Cor 5 (v. 11) : Cum ejusmodi neque cibus sumere, 
et II ad Thes. 3 (v. 6) : Ut subtrahatis vos ab omni fratre ambulante 
inordinate, et II canonica Joan. (v. 10) : Neque ave ei dixeritis. Ergo 
in Ecclesia non est potestas ad privandum fideles aliis bonis. 

Secundo ex divo Chrysostomo sermone de anathemate, dicente Apo- 
stolos fuisse diligentes in redarguendis haeresibus, nulli autem haere- 
ticorum anathematis poenam adhibuisse. Porro Paulus duobus tantum 
locis ait hanc vocem anathematis, *quasi coactum attulisse, nulli ta- 
men determinatae personae eam intendit" (1). Dogmata quidem impia 
anathematizare oportet, omnibus vero parcendum est. Et utitur Chryso- 
stomus hac ratione: aut is qui anathematizatur vivit, aut vita functus 
est. Si primum, impie agis dum illum qui a, malo in bonum poterat se 
vertere, in malum crudeliter insequeris. Si vero mortuus est, jam sub 
jure humano non existit: ergo excommunicari non potest. 

Tertio arguitur ex cap. Cum medicinalis, de sententia excommunica- 
tionis in 6, ubi excommunicatio dicitur medicinalis, non mortalis, disci- 
plinans, non eradicans. Est ergo argumentum: medicina salutaris non 
privat hominem bono spirituali, sed potius confert ad salutem: ergo 
non est in Ecclesia excommunicatio privans bono spirituali. Confirma- 
tur. Disciplina et medicina non est odio habenda; sed excommunicatio: 


(1) S. J. Chrysost. De non anathemazandis vivis vel dejunctis. MG 48, 948. 


830 DOMINICUS BANEZ 


privans hominem bono spirituali potest odio haberi: ergo illa non est 
medicina aut disciplina., et per consequens non est in Ecclesia. 

Quarto, communio ecclesiastica potissime consistit in unione cum 
Christo. Sed haec unio non potest per Ecclesiae potestatem auferri. 
Ergo in Ecclesia non est potestas excommunicandi. 

TJitvmo sic. Supra omnem excommunicatum, quantumlibet etiam 
haereticum, Ecclesia habet potestatem judicandi de illo: ergo ipse est 
pars Ecclesiae. Patet consequentia, quia de his qui foris sunt non perti- 
net ad Ecclesiam judicare: ergo non est excommunicatio in Ecclesia 
privans omnino hominem consortio ecclesiastico. 

Possunt etiam afferri pro hae parte argumenta facta supra, quaest. 
prima de censuris, ad probandum non esse in Ecclesia potestatem ad 
ferendas censuras. 

2. — Pro decisione nota olim fuisse haereticos albanenses negantes 
Ecclesiae potestatem excommunicandi. De qua re vide Gabrielem Prateo- 
lum in errore 7 albanensium. Hos secuti sunt pauperes de Lugduno 
et albigenses et Joannes Hus et Wielef, de qua re vide in concilio Con- 
stantiensi sess. 8 et 15. Et tandem Lutherus eos secutus est, ut patet in 
bulla Leonis decimi et apud Roffensem art. 23, 24 qui dicebant excom- 
municationem esse tantum poenam externam, et amandam potius quam 
timendam. Inter catholicos Glossa in ea. Quodcumque 24 q. 1 ait excom- 
municationem quoad Deum nihil operari neque habere aliquem effe- 
ctum, sed quoad Ecclesiam tantum militantem. Erasmus item in suis 
Colloquiis ajebat excommunicationem esse territationem puerorum, non 
virorum fortium. 

Nota secundo communionem Christianam aliam esse externam, in qua 
*communicant fideles in bonis spiritualibus externis, ut in sacramentis et 
divinis officiis ; aliam esse internam, quae per se et principaliter consi- 
stit in fide, spe et caritate, quibus fideles uniuntur cum suo capite Chri- 
sto, et consequenter adinvicem sunt membra, sicut membra corporis 
uniuntur adinvicem virtute animae. Haec tamen communicatio membro- 
rum cum Christo consequenter posita est in fructibus caritatis. Non 
quod fideles adinvicem communicent merita et praemia essentialia, sed 
quaedam accidentalia adinvicem participant, ut est fructus satisfactio- 
nis, gaudium de alterius bono. 

Tertio nota, quod ejusmodi excommunicatio dupliciter fieri potest. 
Uno modo privata auctoritate, quando aliquis fidelis vult satisfacere pro 
aliquo ; alio modo publica auctoritate, ut quando papa applicat commu- 
nia suffragia quae suae dispositioni commissa sunt. 

Quarto nota differentiam esse inter Christianos justos et peccatores, 
quod justi quidem ratione unionis cum Christo per gratiam apti sunt 
participare in omnibus bonis quae possunt spiritualiter communicari; 

peccatores vero quorumdam bonorum sunt participes, scilicet orationum, 
impetrationum justorum, quibus juvantur ut protegantur a Deo et ut 
ad eum convertantur. Et de ejusmodi communicationibus intelligitur 
articulus fidei quo credimus sanctorum communionem : primo quidem et 
principaliter de justis qui sunt in Ecclesia per caritatem uniti, secunda- 
rio vero intelligitur de universis fidelibus etiam peccatoribus qui dicun- 
tur sancti, quia vocati sunt ad sanctitatem quam receperunt et professi 
sunt in baptismo. Et ita a Paulo saepe vocantur sancti omnes fideles 
etiam peccatores Rom. 1 (v. 7): Omnibus qui Romae: sunt... vocatis 


sanctis. 


3. — Sit ergo conclusio certa: Haereticum est negare Ecclesiae po 
testatem ad excommunicandum, id est privandum baptizatos quibusdam 
bonis spirihialibus quae propria sunt Christianae reipublicae, Hanc con- 
clusionem probant argumenta facta supra q. 1 de censuris in communi, 
a. 1 et 2. Et quidem potissimum argumentum desumitur ex scriptura, 
quae opus habet adjuvari sanctorum expositione et eorum traditione et 
usu Ecclesiae. V. gr., testimonia quae solent adduci sunt haec : Mat. 18, 
quaecumque ligaveritis super terram etc. et I Cor. 5 (vv. 3-4) ubi Paulus 
excommunicat incestuosum hominem in illis verbis: Ego quidem absens 
Wcorpore, praesens vero spiritu, jam judicavi ut praesens eum qui sic 
operatus est, in nomine Domini nostri Jesu Christi. Item II ad Tim. 1 
dicit tradidisse quosdam satanae, et II ad Thes. 3 (v. 6) : Denuntiamus 
vobis fratres in nomine Domini nostri Jesu Christi, ut subtrahatis vos 
ab omni fratre ambulante inordinate, et non secundum traditionem 
quam acceperunt a nobis. Et infra (v. 14) : S'i quis non credit v.erbo no- 
stro per epistolam, hunc notate et ne commisceamini cum illo, ut confun- 
datur. Et ad Tit. 3 (vv. 10-11) : Haereticum hominem post primam et se- 
cundam correctionem devita, sciens quod subversus est qui ejusmodi est 
et delinquit, cum sit proprio judicio condemnatus. Item in secunda cano- 
nica Joannis (vv. 10-11) : Si quis venit ad vos et hanc doctrinam non 
affert, nollite recipere enim in domo, neque ave ei dixeritis. Qui enim 
dicit ei ave, communicat operibus illius malignis. Ecce ergo omnia haec 
testimonia, licet sint fundamentum ad asserendum potestatem excom- 
municandi in Ecclesia, tamen quia partim non ita expresse loquuntur 
de excommunicatione secundum quod est privatio in bonis spiritualibus, 
partim vero, ut I Cor. 5 et II ad Tim. 1, loquuntur de sententia excom- 
municationis lata in particulari contra aliquos, ideo opus habent expli- 
cari sanctorum intelligentia et ecclesiastica traditione, ut efficaciter 
confirment propositam conclusionem; quoniam haeretici calumniantur 
haec testimonia dicentes esse intelligenda de quadam privatione humani 
et externi consortii. Nos autem contrarium ostendimus quantum pos- 
sumus, esse intelligenda de spirituali et speciali privatione propria chri- 

stianae reipublicae, ut patet in dictis articulis q. 1 de censuris et ex 
testimoniis ibi citatis. 

Probatur secundo conclusio. Quoniam definita est in concilio Con- 
stantiensi, sess. 15 et 19 et ultima, in interrogatorio Martini quinti. 
Item in Tridentino sess. 25 in decreto de reformatione cap. 3 dicitur 
excommunicationis gladium nervus disciplinae ecclesiasticae et anathe- 
matis mucro. Sanctorum vero testimonia et antiquorum doctorum vide 
in Soto, d. 22, q. 1, a. 1. 


Denique arguitur rationibus theologicis contra haereticos. Primo 
quoniam respublica Christiana est omnium perfectissima. Sed constat 
omnem civilem rempublicam habere potestatem puniendi cives rebelles 
privatione communicationis bonorum communium quae propria sunt 
ipsius reipublicae. Ergo et Christiana respublica debet habere potesta- 
tem privandi delinquentes bonis communibus quae propria sunt ejusdem 
reipublicae, qualia sunt quaedam spiritualia bona. Probatur minor etiam 
ex Platone in dialogo nono de legibus circa finem dicente quod qui per- 
cusserit patrem arceatur a sacris, et qui cum illo comederit vel locutus 
fuerit, non prius in templum eat aut e domo prodeat quam mundetur (1). 
Item Sophocles in tragoedia quae dicitur Tyrannus ait, ne quis regis 
homicidam ad familiare colloquium sacrave admittat (2). Et in lege veteri 
fuit etiam in usu quaedam excommunicatio ut colligitur ex Joan. 9 
(v. 22) : Jam enim conspiraverant judaei, ut si quis Jesum confiteretur 
esse Christum, extra synagogam fieret. Secunda ratio: quoniam Eccle- 
sia communicat suis fidelibus quaedam bona spiritualia non solum ex- 
terna ut sunt sacramenta, sed etiam interna qualia sunt suffragia et 
satisfactiones per indulgentias. Ergo poterit delinquentes rebelles pu- 
nire ejusmodi bonis spiritualibus. Tertia ratio: Ecclesia potest separare 
delinquentes ab ecclesiastico corpore. Sed membrum separatum a cor- 
pore non recipit influxum ab illo. Ergo excommunicatus non recipit 
influxum per Ecclesiae ministerium. 


4. — Ad argumenta respondetur. Ad primum dicitur quod, quamvis 
expresse non definiatur in scriptura in quo consistat privatio excommu- 
nicationis, tamen adjuncta apostolica traditione et usu ecclesiastico in- 
telligimus talem privationem non solum esse in temporalibus, sed etiam 
in spiritualibus bonis; immo vero in eo quod dicit Apostolus, cum ejus- 
modi nec cibum sumere, et Joannes, neque ave ei dixeritis, potest colligi 
excommunicationem esse privationem in quibusdam bonis majoribus. 
Fit enim argumentum quasi a minori ad majus, scilicet quia si nec ci- 
bum temporalem capere cum excommunicato non licet, multo minus 


(1) Plato, Leges, lib. 9. Didot 2, 440. 
(2) Sophocles, Oedipus rex, 235-239. Didot. 74. 

licebit communicare cum illo in aliis bonis majoribus. Ipse ergo exeom- 
municatus privatus est participatione illorum bonorum. 

Ad secundum aliqui negant illum titulum esse Chrysostomi, inter 
quos est Soto ubi supra, et Sixtus Senensis in Bibliotheca, annot. 267 
super illud I Cor. 16 (v. 22), Si quis non amat Dominum Jesum, sit 
anathema Maranatha, ait Chrysostomum illa verba protulisse contra 
aliquos qui, cum non essent Ecclesiae pastores, tamen in odio et conten- 
tione dogmata quaedam cum suis auctoribus anathemate notabant, et 
quasi in perpetuum et irrationabiliter anathematizabant viventes. Quod 
probat Sixtus ex contextu Chrysostomi. Sed quid senserit Chrysostomus 
circa potestatem excommunicandi Ecclesiae traditam, plane colligitur 
ex aliis scriptis ejus, ut patet in Commentario super primam ad Timo- 
theum homilia 5, et super I ad Corinthios homil. 15, et super epistolam 
ad Hebraeos homil. 4, cujus testimonium refertur canone Nemo contem- 
nat 11, q. 3, ubi aperte docet eos qui Ecclesiae non sunt obedientes esse 
excommunicandos. 

Ad tertium respondetur quod excommunicatio semper est medicinalis 
quantum est ex parte, licet sit aspera medicina et nimis rigida, tamen 
pro qualitate facinoris necessaria. Ad confirmationem respondetur 
excommunicationem quatenus praesupponit culpam in excommunicato, 
esse horrendam et execrandam, sed ut procedit ab Ecclesia, bona est, 
utilis et medicinalis. 

Ad quartum respondetur quod excommunicatio non consistit in pri- 
vatione gratiae et caritatis, quibus nemo privatur nisi volens, sed con- 
sistit in privatione aliorum bonorum spiritualium provenientium homini 
ex communi Ecclesiae utilitate. 

, Ad ultimum respondetur quod nemo ita excommunicari potest ut 
non maneat sub jurisdictione Ecclesiae, quoniam excommunicatio non 
extenditur ad hoc ut Ecclesia amittat suam jurisdictionem, sed ad hoc 
quod excommunicatus amittat beneficia et bona quaedam ecclesiastica. 


ARTICULUS SECUNDUS 


Utrum Christus vel Apostoli aliquam legem excommunicationis 
tulerint 


1. — Quod est quaerere an jure divino sit aliqua excommunicatio lata 
et incurrenda ipso facto. 

Pro parte affirmativa arguitur: primo, nam Mat. 18 (v. 17) ait 
Christus : si Ecclesiam non audierit, sit tibi tamquam ethnicus et publi- 


canus: ergo Christus excommunicavit eos qui Ecclesiam non audiunt. 

Item I Cor. 5 (v. 11): Cum ejusmodi nec cibum sumere. Et II ad 
Thés. 3 et ad Tit. et in secunda canonica Joannie videntur esse excom- 
municationes latae jure divino. Confirmatur. Quoniam callistus primus 
in epistola ad G-alliarum episcopos, et refertur 11, q. 3, ca. Excommuni- 
catos, ait "quicumque scienter in prohibitis communicaverit excom- 
municatis, juxta Apostolorum institutum, et ipse similiter excommuni- 
cationi subjacebit". Ergo jure divino est lata talis excommunicatio. 

Secundo, omnis excommunicatus ab uno episcopo privatur communi- 
catione suffragiorum totius Ecclesiae et ab universa est vitandus. Sed 
si jure divino non esset prohibita communicatio cum excommunicatis, 
non privaretur excommunicatus bonis totius Ecclesiae. Ergo jure divino 
constat illa excommunicatio. Probatur minor, quia episcopus unius dioe- 
cesis non habet jurisdictionem super aliam dioecesim, ut valeat prohibe- 
re ne fideles alterius dioecesis pro excommunicatis orent. 

2. — De hac difficultate est opinio Jacobi Latomi art. 7 contra Lu- 
therum et Chlichtovaei in Assertione veritatum diffinitarum in concilio 
Senonensi et Joannis Eckii in Enchiridion locorum communium, loco 
27, et Majoris in 4, d. 18. q. 4 et Almain ibidem, quos sequitur Covarru- 
bias in cap. Alma mater 1 p., $ 1, n. 1; qui omnes dicunt jure divino 
latam esse excommunicationem contra rebelles quoad communicationem 
in divinis. Alii vero relati a Covarrubias ajunt quantum ad omnem 
communicationem latam esse excommunicationem jure divino. Immo 
Silvester verbo Excommunicatio 5, dub. 1 ait papam peccare si sine causa 
communicet cum excommunicatis, non tamen incurrere excommunica- 
tionem, episcopos vero reliquos et peccare contra jus divinum,, et in- 
currere excommunicationem minorem. Sed Covarrubias ait papam non 
posse dispensare ut fideles communicent in divinis cum excommunica- 
tis, bene tamen in humanis. 

Pro decisione sit conclusio: 7n lege evangelica non est lata aliqua 
excommunicatio ipso facto incurrenda. Probatur primo ex illo Mat. 18 
ubi Christus, postquam dixit, si Ecclesiam non audierit, adjecit: Amen 
dico vobis, quaecumque ligaveritis etc., significans non prius habendum 
esse fratrem ut ethnicum et publicanum quam per Apostolorum vel 
successorum sententiam esset ligatus. Confirmatur ex eo quod dicitur 
a Paulo locis dictis: Auferte malum a vobismetipsis. Hunc notate: quibus 
verbis sententiam particularem praelatorum insinuat esse necessariam. 
Probatur secundo. Quia ex contraria sententia sequuntur magna in- 
convenientia. Primo, quod ante judicis sententiam essent excommunicati 
qui praeceptis Ecclesiae non obediunt. Item essent excommunicati jure 
divino fornicarii, avari, maledici et ebriosi, quoniam Paulus I Cor. 5 
meminit de ejusmodi dicens, ut fideles ab illis discederent, sicut etiam I 
ad Thes. 3 dixit ab omni fratre ambulante inordinate discendendum 

esse. Praeterea frustra esset lata excommunicatio contra haereticos in 
cap. Ad abolendam, de haereticis, si jure divino lata esset, nisi forte 
dicatur quod est tantum declaratio excommunicationis quae constat jure 
divino. Sed hoc esset majus inconveniens, quia esset negare Ecclesiae 
potestatem excommunicandi. Tertio probatur, quoniam sicut dictum est, 
quaecumque ligaveritis, ita dictum est, quaecumque solveritis. Séd nulla 
est indulgentia, nulla absolutio sacramentalis concessa jure divino, nisi 
mediante judicio et ministerio praelatorum. Ergo nulla debuit esse 
excommunicatio. Patet consequentia, quia excommunicatio odiosa est et 
magis aliena a lege gratiae. Probatur quarto, quia in concilio Constan- 
tiensi, ut infra dicetur, facta est dispensatio ut licitum sit fidelibus 
etiam in divinis communicare cum excommunicatis qui non sunt nomi- 
natim excommunicati, et iste est usus Ecclesiae. Ergo non est de jure 
divino quod teneamur vitare excommunicates; alias Ecclesia non po- 
tuisset in hac re dispensare. Sed quibusdam non videtur hoc argumentum 
convincere, quia etiam Ecclesia dispensat vota et relaxat juramenta, 
quorum obligatio est de jure divino. Nihilominus adhuc videtur nobis 
differentia inter dispensationem voti et communicationis cum excommu- 
nicato, quod dispensatio voti facta sine causa non valet, et dispensatio 
circa communicationem cum excommunicatis etiam sine causa facta 
valet, quod certum signum est legem excommunicationis latae esse 
humanam. 

3. — Ad primum in contrarium respondetur quod in illis testimoniis 
habetur potestas excommunicandi Ecclesiae data. Habetur etiam ex illis 
quod tenemur vitare jure divino excommunicatos ab Ecclesia; immo 
etiam eodem jure saepe tenebimur ante excommunicationem Ecclesiae 
quosdam peccatores evitare propter scandalum quod inde nobis oriri 
potest et propter proximi caritatem, ut inde confusus peccator conver- 
tatur. Ad confirmationem respondetur quod dictum illud Callisti referri 
potest ad Apostolorum instituta et scripta canonica, ex quibus colligi- 
tur potestas excommunicandi esse in Ecclesia a Christo, et per conse- 
quens eodem jure tenebimur evitare excommunicates ab Ecclesia. Re- 
spondetur secundo, et melius, referendum esse dictum Callisti ad can. 
11 [al. 10] Apostolorum, ubi dicitur: “Si quis cum excommunicato 
saltim in domo locutus fuerit, iste communione privetur". 

Ad secundum Scotus in 4, d. 19, q. unica tenet solum papam posse 
jure divino excommunicare, reliquos vero episcopos ex commissione 
papae. Nos vero de hac re infra dicemus. Nunc, supponentes hanc sen- 
tentiam esse falsam, ad argumentum respondetur quod episcopi pro- 
pria auctoritate et jure divino possunt subditos privare omnibus suffra- 
giis universalibus Ecclesiae, et interdicere universaliter communicatio- 
nem fidelium cum excommunicato. Non quidem quia directe habeant 

jurisdictionem in universalem Ecclesiam, sed quia consequenter cum 
aliquis sit excommunicatus in una dioecesi, statim oritur divina obligatio 
ut nullus possit cum illo communicare. Quod insinuatur Mat. 18: Si 
Ecclesiam non audierit, sit tibi tamquam ethnicus et publicanus. Ubi 
nomine Ecclesiae non est necesse semper intelligere papam, sed singu- 
los episcopos particularium dioeceseum. Sicut ergo manus abscissa a 
brachio, abscinditur consequenter a toto corpore, ita excommunicatus 
in una dioecesi, manet etiam separatus a toto Ecclesiae corpore mystico. 


ARTICULUS TERTIUS 


Utrum haec sit bona definitio excommunicationis: quod sit 
separatio a communione fidelium quoad, fructum et suffragia 
generalia 


1. — Respondetur, et sit prima conclusio affirmativa secundum 
communem opinionem theologorum, quam etiam probat sanctus Tho- 
mas in Addit, ad 3 p., q. 21, a. 1, supposito quod homo per baptismum 
ad duo adscribitur, scilicet ad caetum fidelium, et ad participationem sa- 
cramentorum, et hoc secundum praesupponit primum. Cum ergo prae- 
missa definitio utriusque communicationis privationem importet, bona 
est. Quonia in eo quod dicit, excommunicationem esse separationem a 
communione fidelium quoad fructum, significat privationem participa- 
tionis sacramentorum ; in eo vero quod ait, et suffragia generalia, signi- 
ficat privationem communicationis fidelium. 

Secunda conclusio: Licet haec excommunicationis definitio sit 
sufficiens, tamen exactius secundum artem potest definiri excom- 
municatio, scilicet quod sit censura ecclesiastica per quam separa- 
tur homo ab Ecclesiae communione externa et a generalibus 
suffragiis. Probatur. Quia talis definitio datur per proprium genus et 
differentiam, et videtur magis distincta quam alia, quae obscura est 
in eo quod dicit, a communione Ecclesiae quoad fructum sacramentorum. 
Et probabilior sententia est quod in multis casibus existens excommuni- 
catus recipit nihilominus fructum sacramenti suscepti. 

2.— Sed ut haec definitiones magis explicentur, arguitur primo 
contra illas. Excommunicatus, ut colligitur ex Mat. 18, ut plurimum 
habendus est ut ethnicus ; sed ethnicus non est privatus orationibus et 
sacrificiis communibus Ecclesiae, quoniam licitum est sacrificium missae 
offerre pro paganis ut convertantur, ut dictum est 3 p., q. 83, a. 1 [n. 33, 
conci. 5] : ergo etiam licitum erit pro excommunicato offerre sacrificium 
ecclesiasticum. 

Ad hoe quidam respondent comparationem ethnici esse intelligen- 
dam quoad hoc quod homo non teneatur ultra procedere in correptionem 
fratris quando qui corrigendus erat Ecclesiam non audit. Sed quia ille 
locus communiter explicatur a theologis de excommunicatione lata ab 
Ecclesia contra rebelles, respondetur secundo quod intelligentia illius 
comparationis haec est, quod tunc judaei cum ethnicis et publicanis 
neque cibum sumere dignabantur, ut colligitur ex illo Joan. 4 (v. 9) 
quod dixit Samaritana: Quomodo tu judaeus cum sis, poscis a me bibere 
quae sum mulier Samaritana? Non enim coutuntur judaei Samaritanis. 
Et Act. 11 (v. 3) dicebant fideles ex circumcisione Petro: Quare in- 
troisti ad viros praeputium habentes, et manducasti cum illis? Voluit 
ergo Christus docere ne communicaremus cum excommunicatis, sicut 
postea dixit Paulus, cum ejusmodi neque cibum sumere. Itaque compa- 
ratio non tenet quantum ad omnia, quia constat quod Ecclesia non potest 
judicare de ethnico, potest vero de excommunicato. Accipienda ergo 
est comparatio ut excommunicatus sit habendus ut ethnicus quoad illa 
quae consequuntur ex natura excommunicationis secundum intelligen- 
tiam Ecclesiae et traditionem, quae nunquam prohibuit ut pro con- 
versione [in]fidelium sacrificium offerretur, prohibuit autem ut pro 


excommunicatis offerretur. 


3. — Secundo, excommunicatio est acerbissima poena: ergo privat 
non solum generalibus suffragiis, sed etiam particularibus. Confirmatur, 
quia excommunicatus est praecisus a corpore: ergo non participat in- 
fluxum ab aliquo particulari membro, ac per consequens deficiens est 
assignata definitio. 


Huic argumento Jacobus Latomus art. 7 [ubi] supra ait nomine 
communium suffragiorum intelligi debere fere omnia Christianorum 
suffragia, quantumvis occulta. Sed haec sententia est contra communem 
omnium theologorum, immo omnium fidelium sensum, qui privatis ora- 
tionibus non formidant suffragari excommunicatis, etiam haereticis. 
Et nulla ratio esse potest quare hic auctor diceret fere omnia et non 
omnia, quia si aliqua particularia suffragia non prosunt, nulla prode- 
runt. Respondetur ergo argumento quod excommunicatio ut est in usu 
Ecclesiae, maxima poena est earum quae de facto, non autem de possi- 
bili; posset enim Ecclesia privare excommunicatum particularibus etiam 
fidelium orationibus, sed pia mater hoc non judicavit expedire. 


4. — Tertio, anathema est censura ecclesiastica per quam separatur 
homo ab externa communione Ecclesiae et a generalibus suffragiis ; et 
tamen non est excommunicatio: ergo mala est definitio. Probatur minor 
ex ea. finali 3, q. 4 ubi dicitur: "Engeltrudam uxorem Bosonis, noveris 
non solum excommunicatione quae a fraterna societate separat, sed etiam 

Wanathemate quae ab ipso Christi corpore, quod est Ecclesia, praecidit, 
crebro percussam esse". Ergo non est idem anathema et excommunicatio. 

Ad hoc quidam doctores dicunt non esse differentiam inter excom- 
municationem majorem et anathema. Ita Silvester verbo Excommuni- 
catio 1, Soto in 4, d. 22, q. 1, a. 1, afferentes in hujus confirmationem 
ca. Certum est 24, q. 3, ubi decretum est quod “impius demonstratus est 
omnino separatus a Deo, sicut ille qui anathematizatus est". Item affe- 
runt ca. Nemo episcoporum 11, q. 3, ubi episcopo datur potestas pri- 
vandi subditum ecclesiastica communione, non vero anathematizandi 
sine conscientia archiepiscopi, "quia anathema est damnatio aeternae 
mortis". Item in ca. De presbyterorum 17, q. 4 dicitur de quodam delin- 
quente ut fraterna communione privetur, deinde ut *sub anathematis 
interdictione ab Ecclesiae compage" praecipitur resecari. In his itaque 
testimoniis nomine anathematis dicti auctores intelligunt excommuni- 
cationem majorem ; nomine vero privationis communionis aut excommu- 
nicationis intelligunt minorem excommunicationem, quae ab anathemate 
'distinguitur. 

Mihi tamen videtur anathema tripliciter usurpari a doctoribus et 
conciliis. Primo modo sumitur pro excommunicatione simpliciter, quae 
est major excommunicatio. Secundo modo ut significat eamdem excom- 
municationem cum quibusdam caeremoniis solemnibus, sicut fit quando 
aliquis excommunicatur hasta matar candelas, cujus fit mentio in ca. 
Debent 11, q. 3. Tertio modo specialiter sumitur anathema ut significat 
excommunicationem notissimam contra haereticos; et sic frequenter 
apud sanctos et concilia invenitur, v. gr. in Tridentino sess. 13 ubi, 
cum saepe anathematizasset plures haereses et assertores earum, tamen 
postea, definiens confessionem ante sumptionem eucharistiae esse neces- 
sariam ei qui habet conscientiam peccati mortalis, ait: “Si quis autem 
contrarium praesumpserit, ...eo ipso excommunicatus existát" [can. Il], 
Certe in hoc modo loquendi insinuavit nobis concilium non esse haere- 
sim hujusmodi doctrinam, quia non adjecit anathematis censuram. 


ARTICULUS QUARTUS 


Utrum excommunicatio dividatur ut genus in species in majorem 
et minorem 


Sit prima conclusio: Divisio excommunicationis primo est in 
majorem et minorem. Major excommunicatio jam definita est. Minor 
vero est: censura ecclesiastica per quam separatur homo a. sacramento- 
rum participatione et ab electione passiva. Ubi adverte, contra Gabrie- 
lem d. 18, q. 2 in 4 et multos juristas dicentes, peccatum mortale sem- 

per includere minorem excommunicationem, quoniam privat hominem 
a sacramentorum participatione. Qui multum falluntur. Primo quia non 
considerant genus hujus definitionis esse censuram ecclesiasticam, quod 
non competit peccato mortali. Deinde quia non semper peccatum mor- 
tale separat hominem a participatione sacramentorum, nam potest quis 
cum conscientia peccati mortalis et sola attritione accedere ad sacra- 
mentum poenitentiae et percipere fructum illius. 

Secunda conclusio: Dicta divisio non est generis in species, sed 
analogi in analogata. Probatur. Quia non est una ratio communis ex- 
communicationi majori et minori. Non enim est eadem privatio excom- 
municationis majoris et minoris in ordine ad communitatem ecclesia- 
sticam, quia minor excommunicatio partim privat, scilicet a participa- 
tione sacramentorum et electione passiva, major vero privat omnino 
communione in ordine ad communitatem ecclesiasticam, sive activa sive 
passiva. Probatur secundo, quia excommunicatio est acerbissima poena r 
sed minor excommunicatio non est acerbissima poena inter ecclesiasti- 
cas, quoniam major est interdictum, suspensio et irregularitas: ergo 
non est simpliciter excommunicatio. Probatur tertio. Quia cum profer- 
tur in jure sive a judice excommunicatio sine addito, semper intelligi- 
tur major excommunicatio, ut patet in cap. penuntimo de sententia, 
excommunicationis. Et tamen si excommunicatio minor esset excommu- 
nicatio simpliciter, non intelligeretur major, sed potius minor quando 
ponitur ut poena ecclesiastica, quia ut dicitur de regulis juris in 6, in 
poenis benignior est interpretatio facienda. Idem dicitur in lege Si 
praeses et in lege Interpretationi, ff, de poenis. Si ergo nomen excommu- 
nicationis sine aliquo addito competeret minori, nunquam intelligeretur 
major, nisi exprimeretur. 

Arguitur contra hanc conclusionem. Nam sanctus Thomas in Addit. 
ad 3. p., q. 21 a. 1 ad ultimum dicit excommunicationem minorem habere 
se ut aliquid imperfectum respectu majoris. Sed perfectum et imper- 
fectum non differunt specie. Ergo. Sed respondetur quod potius ex illo 
loco colligitur quod excommunicatio dicitur analogice de minori et ma- 
jori, quia ibi ait sanctus Thomas quod excommunicationi minori non 
competit tota definitio: ergo non potest esse univocatio respectu majoris 
et minoris ex nomine excommunicationis. 

Ad argumentum vero respondetur quod quando imperfectio tollit 
rationem definitionis est causa analogiae. 

Secundo, minor excommunicatio privat a communione sacramento- 
rum, quae est dignissima communio: ergo ipsa est potissima excommu- 
nicatio. 

Respondetur negando consequentiam, quia etiam major excommuni- 
catio privat communione sacramentorum et a multis aliis; unde merito 

dicitur major excommunicatio. Item dicitur major quia incurritur pro- 
pter peccatum mortale, minor vero ob veniale. Item major non est tam 
facilis absolutionis sicut minor. 

Notandum tamen quod ante tempora Gregorii noni aliquando nomine 
excommunicationis absolute intelligebatur minor, ut in concilio Car- 
thaginensi 4, et habetur de consecratione d. 1, ca. Sacerdote, qui *sa- 
cerdote verbum in Ecclesia faciente egreditur, excommunicetur". Item 
in multis aliis capitulis quae habentur 21, q. 3 intelligitur nomine ex- 
communicationis minor excommunicatio. Sed post tempora Gregorii noni 
semper intelligitur major excommunicatio nomine excommunicationis. 
Et si objicias quod Innocentius quartus, qui fuit post Gregorium no- 
num, definivit in cap. 1 [Pia consideratione] de exceptionibus non suf- 
ficere ad repellendum actorem a judicio quod objiciatur illi excommuni- 
catio, sed necesse esse exprimere majorem excommunicationem incur- 
risse: respondetur quod illius capitis decisio est specialis in illo casu, 
ne reus astute excipiens contra actorem judicium illudat. 

Tertia conclusio: Altera divisio excommunicationis fit in excom- 
municationem per se justam et per se injustam. Per se justa excom- 
municatio est quae fertur servato ordine juris a judice legitimo et contra 
reum et propter bonum commune. Excommunicatio vero per se injusta 
erit quando aliquid horam defuerit. Sed quod feratur a judice depra- 
vato animo, ex odio vel ira, non facit excommunicationem per se in- 
justam. sed per accidens. Quis vero sit iste ordo essentialis servandus, 
dicitur infra. 

Quarta conclusio: Excommunicatio per se injusta alia continet 
errorem ftolerabilem, alia intolerabilem. Exemplum primi: quando 
excommunicatio fertur contra eum qui et est innocens, et secundum 
allegata et probata non est nocens, de quarum differentia multa infra 
dicentur. 

Quinta conclusio: Excommunicatio dicitur aequivoce de excom- 
municatione per se justa et per se injusta, quoniam sola excommu- 
nicatio per se justa est vera excommunicatio; altera vero est 
fictitia excommunicatio, ut homo pictus est fictitius homo. Haec 
conclusio est fere contra omnes juristas et quosdam theologos, dicentes 
excommunicationem per se injustam, si non contineat errorem intolera- 
bilem, esse validam, etiam in foro conscientiae. Nos vero dicimus nullam 
esse, quomodolibet sit injusta. Probatur ex Gelasio primo, et habetur 11, 
q. 3 ca. “Cui est illata sententia, si ponat errorem etiam vacua est; sed 
si injusta est, tanto curare eam non debet, quanto apud Deum et ejus 
Ecclesiam neminem potest gravare iniqua sententia". Item Augustinus 
epistola 137, et habetur [ubi] supra [ea. 50] ea. *Quid obest homini 
quod ex illa tabula vult eum delere humana ignorantia, si de libro vi- 

ventium non deleat iniqua sententia?" [lege conscientia], ubi Augusti- 
nus loquitur de quadam tabula in qua scribebantur nomina eorum qui 
ad communionem admittebantur. Vide etiam ibi ca. Coepisti ex eodem 
Augustino sermone 16 Of verbis Domini, et concilium Carthaginense 
quartum can. 28, et habetur supra [ca. 35] ca. Irritam. lrritam esse 
eamdem sententiam tenet Origenes homil. 14 super Leviticum, ubi ait: 
“Nihil laeditur homo in eo quod non recto judicio a.b hominibus videtur 
exclusus”; et refertur 24., q. 3 [ca. Si quis] sub titulo Hieronymi. 

Probatur praeterea conclusio ratione. Quoniam vera excommunicatio 
separat a suffragiis communibus Ecclesiae; sed nulla injusta excommu- 
nicatio separat a suffragiis Ecclesiae hominem, sicut etiam ipsi juristao 
concedunt: ergo nulla excommunicatio injusta est vera excommunica- 
tio: ergo nec valida. Patet prima consequentia, quia non convenit ei 
definitio excommunicationis. Confirmatur, quia non est credibile quod 
Ecclesia, benigna mater, velit filios suos obedientes et innocentes tam. 
acerbe punire. Confirmatur secundo. Quia poena spiritualis non potest 
inferri nisi pro vera culpa coram Deo. Sed excommunicatio injusta, 
licet contineat errorem intolerabilem in foro exteriori, tamen non est 
pro vera culpa. Ergo non est valida. Vide etiam sanctum Thomam 2. 2, 
q. 70, a. 4 ad 2; ex cujus doctrina colligitur aperte quod sententia 
injusta non obligat in conscientia. 

Sed est argumentum contra conclusionem: Excommunicatio injusta 
quae continet errorem tolerabilem, separat hominem ab externa com- 
municatione Ecclesiae sic ut ille teneatur recedere a communicatione 
sacramentorum et multis aliis. Ergo est valida, quoniam habet hanc 
efficaciam obligandi. Respondetur negando consequentiam, quia non 
privat generalibus suffragiis, quod est de ratione excommunicationis 
validae. Item quia simpliciter et per se non privat communione externa, 
sed per accidens ratione scandali eorum qui putant illum esse excommu- 
nicatum. Unde ubi non fuerit tale scandalum, poterit communicare cum 
omnibus aliis non excommunicatis in omnibus. 

Sexta conclusio: Excommunicatio dividitur etiam in generalem 
et particularem. Generalis est quae fertur in communi contra commit- 
tentes aliquod delictum; particularis est quae fertur contra personam 
sub proprio nomine, vel sub nomine officii singularis. 

Ultima conclusio: Insuper excommunicatio dividitur in excom- 
municationem latam a jure et latam ab homine. Prima est quae im- 
ponitur a canone vel statuto perpetuo; secunda est quae non est in 
canone et statuto imposita perpetuo, sed per sententiam judicis. 

In his vero ultimis divisionibus ratio excommunicationis perfecta est 


in utroque extremo. 


QUAESTIO SECUNDA 


De efficacia excommunicationis, et prius de minore 


ARTICULUS PRIMUS 


Quaenam sint incommoda et obligationes quas inducit minor 
excommunicatio 


Prima conclusio: Peccatum mortale est excommunicatum mi- 
nore excommunicatione recipere sacramenta. Probatur, quia excom- 
municatio minor per se et directe prohibet accessum ad sacramenta, ut 
patet ex ejus definitione: ergo est peccatum mortale cum [ea] ad sacra- 
mentum accedere. Patet consequentia, quia violare legem in materia 
gravi, qualis est illa, peccatum mortale est. In hac conclusione omnes 
doctores conveniunt. Nota tamen esse intelligendam per se loquendo, 
quia poterit evenire casus in quo licitum sit excommunicatum etiam ma- 
jori excommunicatione accedere ad sacramenta, v. gr. si ex eo quod non 
accedet, seipsum manifestaret peccatorem et se infamaret. De qua ro 
infra [plura dicemus]. 


Secunda conclusio: Eligere scienter ad ecclesiasticam dignita- 
tem excommunicatum minore excommunicatione est peccatum mor- 
tale. Probatur simili ratione, quia talis electio est directe prohibita lege 
justa; et materia est gravis: ergo talis electio est peccatum mortale. 
Antecedens habetur in cap. Si celebrat, de clerico excommunicato. Con- 
firmatur, quia si fiat talis electio, est irritanda a praelato superiore, ut 
patet in dicto cap. Ergo peccatum mortale fuit sic elegire. Sed nota quod 
si fiat talis electio, non est irrita ipso facto, erit tamen irritanda. Ratio 
est quia in dicto cap. solum dicitur irritanda talis electio; poena vero 
ecclesiastica non est amplianda, sed potius restringenda. Unde etiam 
consequenter est dicendum quod talis electio, si fuerit ignoranter facta 
ab electoribus, non debet irritari a praelato propter hunc defectum, 
quia textus tantum loquitur de electione scienter facta. Et hoc adver- 

iimus contra aliquos juristas quos citat et sequitur Covarrubias super 
cap. Alma mater, $ 8, n. 3. 

Tertia conclusio: Ministrare sacramenta existendo in excom- 
municatione minore est peccatum veniale. Probatur ex cap. Si cele- 
brat, ubi dicitur quod *si celebrat ligatus minore excommunicatione, 
graviter peccat", quod intelligendum est quia celebrans recipit sacra- 
mentum. Unde et prima conclusio amplius comprobatur. Sed postea 
dicit textus: “peccat autem conferendo ecclesiastica sacramenta". Ergo 
jam habemus quod sit peccatum. Quod vero sit veniale tantum probatur 
quia textus facit differentiam inter graviter peccare et peccare. Per 
graviter peccare intelligit peccatum mortale : ergo per peccare intelligit 
veniale. Probatur secundo, quia ministrans sacramenta non prohibetur 
directo et per se excommunicatione minori ab hujusmodi officio, sed 
potius ex quadam decentia. Ergo non peccat mortaliter. Major patet ex 
definitione excommunicationis. Confirmatur, quia nemo debet condem- 
nari de peccato mortali, nisi ex certa lege aut ratione; sed non est talis 
lex aut ratio: ergo non est peccatum mortale. Haec conclusio est media 
inter alias duas extremas sententias, quarum altera tenet quod nullum 
est peccatum. Sic tenet Navarro in Manuali, cap. 27, n. 24. Alii dicunt 
esse mortale, ut habetur in 1. 6, tit. 9, p. 1. Ita sentit Silvester verbo 
Excommunicatio 4. Sed argumenta utriusque opinionis non convincunt, 
neque possunt compari cum ratione facta pro nostra sententia. 

Ex dictis sequitur quod voluntarie dicatur a quibusdam juristis 
excommunicatum minori excommunicatione non posse interesse divinis 
officiis, neque missae, neque ecclesiam ingredi. 

Denique sit ultima conclusio: Si excommunicatus minori excom- 
municatione celebret, non manet irregularis. Ita tenet Silvester verbo 
Irregularitas, q. 12. Ratio est quia talis excommunicatio non inducit 
suspensionem ordinis vel officii, eo vel maxime quod irregularitas non 
est asserenda nisi ubi expresse habetur in jure 


ARTICULUS SECUNDUS 


Quaenam sint incommoda et vincula majoris excommunicationis 


Respondetur, et sit conclusio: Quatuordecim sunt incommoda 
hujusmodi. Primum est quod excommunicatus privatur communicatio- 
ne activa et passiva sacramentorum. Hoc habetur in cap. Cum illorum, 
de sententia excommunicationis, cap. Apostolicae, et cap. Si celebrat, de 
clerico excommunicato. Secundum est quod privatur etiam generalibus 

Ecclesiae suffragiis. Hoc patet ex definitione excommunicationis simpli- 
citer dictae. Tertium est quod, si excommunicatus ordinetur vel utatur 
ordine jam suscepto, efficitur irregularis. Sed de hoc in materia de irre- 
gularitate. Quartum est quod excommunicatis majori excommunicatione 
interdicitur auditio divinorum officiorum. Hoc patet ex cap. Responso,. 
de sententia excommunicationis, et cap. Alma mater, eodem tit. in 6. 
Quintum est quod excommunicatus manet suspensus ab officio et bene- 
ficio ecclesiastico. Itaque si sit judex ecclesiasticus, non potest judicare, 
neque beneficium conferre, neque facere [suos] fructus beneficii. Hoc 
habetur in cap. Pastoralis, de appellationibus. Sextum est quod collatio 
beneficii facta excommunicato nulla est ipso jure. Sic habetur in cap. 
Postulastis, de clerico excommunicato, et cap. Cum bonae, de aetate et 
qualitate ord. Septimum est quod excommunicatus privatur voce activa 
et passiva ad omne officium et dignitatem ecclesiasticam. Hoc habetur 
in cap. Cum inter, de electione, et cap. Cum dilectus, de consuetudine. 
Octavum est quod gratiae et litterae obtentae ab excommunicato ex papa 
non valent, nisi sint impetratae super ipso articulo excommunicationis. 
Ita habetur in cap. 1 de rescriptis in 6. Nonum est quod subditi cujus- 
cumque principis excommunicati non tenentur illi obedire. Ita habetur 
in ca. Nos sanctorum et ca. Juratores 15, q. 6. Decimum est quod excom- 
municatus repellitur ab omnibus actionibus forensibus etiam civilibus, 
ut ab actu judicandi, ita quod sententia lata nulla sit. Sic habetur in 
cap. Adversus, de immunitate ecclesiarum, et ca. Audivimus 24, q. 1. 
Similiter non potest esse actor in judicio, neque procurator, neque testis, 
immo neque potest constituere procuratorem, nisi ipse sit reus. Ita habe- 
tur in cap. Decernimus, de sententia excommunicationis, et cap. 2 de 
exceptionibus et cap. Possessionem, de probationibus, et cap. finali de 
procuratoribus. Undecimum est quod interdicitur illis omnis commu- 
nicatio civilis eum fidelibus, etiam per litteras aut nuntium, salutatio, 
colloquium, convivium. Haec patent ex cap. Nuper et cap. Si aliquando, 
de sententia excommunicationis, et ca. Ad mensam 11, q. 3, et cap. 2 
de exceptionibus. Duodecimum habetur ex concilio Tridentino in de- 
creto de reformatione sess. 25, cap. 3 ubi dicitur: si excommunicatus 
per annum integrum permanserit voluntarie in excommunicatione, possit 
contra eum procedi sicut contra suspectum de haeresi. Decimumtertium 
est quod excommunicatus privatur ecclesiastica sepultura. Hoc habetur 
in cap. Sacris, de sepulturis. Ultimum [est] quod reliqui fideles non 
possint cum illo communicare neque in sacris neque in civilibus actioni- 
bus, et hoc in odium excommunicati et in poenam. Hoc patet ex can. 11 
(al. 10) Apostolorum, ubi dicitur quod *si quis cum excommunicato, 
saltim in domo, fuerit locutus, iste communione privatur". Vide etiam 

ibi can. 12, quorum meminit Callistus in epistola ad Galliarum episco- 
pos, et habetur 7, q. 1, ca. Sicut. Vide concilium Carthaginense 4, can. 


73, et habetur in ca. Qui communicav&rit 11, q. 3. 


ARTICULUS TERTIUS 


Utrum sit mortale peccatum quod excommunicatus communicet 
cum fidelibus in omnibus prohibitis et praedictis 


Pro explicatione nota quod multitudo praedictarum actionum quae 
prohibentur excommunicatis ad triplex genus et capitulis reduci pos- 
sunt, ita ut primum contineat actiones quae per se respiciunt principa- 
lem communicationem reipublicae Christianae propriam, qualis est com- 
municatio in sacramentis et sacrificiis, cultu divino et officiis divinis; 
secundum contineat illas actiones quae respiciunt secundariam com- 
municationem reipublicae Christianae propriam, qualis est communica- 
tio in confirmandis electionibus, in conferendis beneficiis, in omnibus 
actibus judiciariis ad forum ecclesiasticum pertinentibus ; tertium con- 
tineat illas actiones quae respiciunt politicam communicationem quae 
non est propria Christianae reipublicae, ut colloquium, convivium. Haec 
divisio desumitur ex Cajetano in Summa, verbo Excommunicatio juxta 
finem. 

Sit ergo pro decisione secundum opinionem communiorem prima 
conclusio: Communicatio in actionibus primi generis est per se pec- 
catum mortale. Probatur ex cap. Sacris, de his quae vi metusve, et cap. 
Significavit, de sententia excommunicationis. Et probatur ratione, quia 
excommunicatus communicans in ejusmodi facit directe contra praece- 
ptum Ecclesiae in re gravissima: ergo. 

Secunda conclusio: Communicatio in rebus tertii generis non 
est per se peccatum mortale, ut habet communis opinio. Probatur, 
quia excommunicatio tantum indirecte et per quamdam extensionem 
virtute clavium separat excommunicatum a civili communione: ergo 
sub praecepto ecclesiasticae excommunicationis non est materia gravis 
ejusmodi communicatio, et per consequens non erit per se peccatum 
mortale. Item semper ita receptum est apud fideles, quod talis commu- 
nicatio, nisi fiat ex contemptu, nunquam est peccatum mortale. 

Tertia conclusio: Communicatio in rebus secundi generis, etiam 
secundum opinionem communem, non est per se mortale peccatum 
quantum est ex parte prohibitionis Ecclesiae; potest tamen per 
accidens esse peccatum mortale. Probatur prima pars, quia non inter- 
dicuntur excommunicato hujusmodi actiones primo et per se, sed se- 

cundario: ergo quantum est de ratione prohibitionis ecclesiasticae, non 
est ibi peccatum mortale. V. gr., quod excommunicatus sit testis in causa 
ecclesiastica vel advocatus non est peccatum mortale. Secunda pars pro- 
batur, quia aliquando potest intervenire in ejusmodi communicatione 
gravis injustitia; si v. gr. excommunicatus judicet in foro ecclesiastico 
vel etiam civili, mortaliter peccat, quia est judicium usurpatum. Non 
autem peccat mortaliter ex vi prohibitionis ecclesiasticae, ita ut sit 
inobedientia mortalis. Item si excommunicatus conferat beneficium 
mortaliter peccat, quia nulla est collatio beneficii, non ex parte prohi- 
bitionis ecclesiasticae. 


Notandum tamen est dictas conclusiones communi sententia esse 
receptas. Et quidem prima mihi certissima est. Unde erravit graviter 
Summa angelica verbo Confessio, $ 10, et in verbo Interrogationes in 
fine dicens, excommunicatum absolvi posse prius a peccatis quam ab 
excommunicatione, et remittendum esse pro absolutione excommunica- 
tionis ad praelatum. Citatque pro se quosdam juristas et Richardum in 
4, d. 18, q. 4. Nobis vero certissima esse debet conclusio ut sana doctrina, 
quod est per se peccatum mortale excommunicatum recipere aliquod sa- 
cramentum prius quam absolvatur ab excommunicatione. Verum est 
quod potest contingere casus ubi ob instans periculum aliquod possit 
prius absolvi a peccatis quam ab excommunicatione, ut postea dicemus. 

Nota secundo alias duas conclusiones non esse ita certas, quin sit 
probabilius esse per se mortale peccatum quod excommunicatus commu- 
nicet cum fidelibus in actionibus secundi et tertii generis. Probatur pri- 
mo. Quaecumque lex humana in materia gravi obligat sub peccato mor- 
tali; sed materia gravis est conferre beneficium ecclesiasticum et con- 
firmare electionem factam, eligere praelatum, proferre sententiam in 
judicio etiam civili: ergo mortale erit peccatum excommunicatum se in- 
gerere hujusmodi actionibus contra sententiam excommunicationis. Pro- 
batur secundo. Quia licet potestas clavium per leges ecclesiasticas de 
rebus temporalibus indirecte et consequenter disponat, tamen non est 
minoris efficaciae et auctoritatis ad praecipiendum circa res tempora- 
les quando opus fuerit quod potestas saecularis, quae de ejusmodi rebus 
temporalibus directe disponit; sed civilis potestas per leges latas circa 
temporalia obligat sub peccato mortali: ergo etiam lex ecclesiastica. 
Probatur tertio. Quia lex ecclesiastica quae prohibet communicationem 
excommunicatis constituit talem actum separationis in materia virtutis 
obedientiae ; sed facere contra obedientiam ex genere suo et per se est 
mortale peccatum : ergo nisi homo excusetur ex parvitate materiae in par- 
ticulari, erit semper peccatum mortale talis communicatio. Ex quo sequi- 
tur quod, licet loqui vel manducare cum excommunicatis sit levis ma- 
teria semel aut iterum, tamen frequentissime conversari cum illo sine 

necessitate existimo esse gravem materiam et quasi contemptum excom- 
municationis. Item quia excommunicatum ferre sententiam civilem 
gravis materia est, et ideo erit peccatum mortale non solum injustitiae, 
quia usurpat judicium, sed etiam inobedientiae contra praeceptum Eccle- 
siae, et utrumque necessario in confessione explicandum. 

Ad argumenta facta pro secunda conclusione negatur consequentia. 
Licet enim praecipua efficacia potestatis clavium sit circa spirituaiia, 
tamen non propterea minus obligat quando disponit circa temporalia 
quam respublica civilis. 


ARTICULUS QUARTUS 


Utrum postquam excommunicatus egit poenitentiam coram Deo 
statim gaudeat communione ecclesiastica 


, Pro parte afirmativa arguitur primo, cessante causa cessat effectus: 
ergo cessante peccato mortali per contritionem, statim cessat efficacia 
excommunicationis. 

Secundo, non decet ecclesiasticam pietatem privare communibus suf- 
fragiis hominem Deo gratum et amicum: ergo. 

Tertio, ille homo est jam membrum Christi et Ecclesiae: consequenter 
ergo eamdem influentiam recipiet sicuti ceteri justi. Confirmatur, quia 
justus qui secundum allegata et probata excommunicatur, non privatur 
ejusmodi suffragiis, quia justus est revera: ergo neque vere poenitens 
privabitur eisdem. 

In hac quaestione est prima sententia concedens poenitenti excommu- 
nicato statim prodesse suffragia Ecclesiae generalia, quoniam ille est 
particeps communionis internae. Sic tenet Richardus de Mediavilla in 
4, d. 18 et d. sua 7, q. 2; dominus Antoninus 3 p., tit. 24, cap. 76, et 
Turrecremata ca. Si quis episcopus 11, q. 3, et Victoria dicitur fuisse 
hujus sententiae, quam sequuntur fere omnes juristae. Immo Ostiensis 
in cap. Cum voluntate, de sententia excommunicationis, dicit quod mi- 
nister Ecclesiae inquantum minister potest offerre pro illo excommu- 
nicato poenitente sacrificium ; quem sequitur Navarro super ca. Quando, 
fle consecratione, d. 1, not. 19 et in Manuali, cap. 27, num. 18 et 36, et 
Covarrubias super cap. Alma mater 1 p. relect. Alii vero amplius con- 
cedunt, scilicet quod potest ei dari absolutio a peccatis priusquam ab 
*excommunicatione. Ita dixit Summa angelica verbo Confessio $ 10 et 
in verbo Interrogationes in fine. Citatque pro se quosdam juristas et 
Richardum in 4, d. 18, q. 4, cum tamen certissimum sit et sana doctri- 
na. quod est per se peccatum mortale excommunicatum recipere aliquod 

sacramentum prius quam absolvatur ab excommunicatione. Verum est 
quod potest contingere casus ubi ob instans periculum aliquis possit 
prius absolvi a peccatis quam ab excommunicatione, ut dicemus infra. 
Unde graviter errat Summa angelica. 

Alia sententia est quae ejusmodi excommunicato quantumlibet poe- 
nitenti negat omnem communicationem ecclesiasticam. Ita Hadrianus 
in 4, in materia de clavibus, 3 q. principali in fine, et Soto d. 22, q. 1, 
a. 1; immo sunt qui dicant quod adhuc manet privatus fructu partici- 
pationis justorum in particulari, licet hoc Soto merito rejiciat, quia ille 
fructus non nascitur ex institutione vel applicatione Ecclesiae, sed ex 
ipsa natura gratiae et caritatis. 

Sed pro decisione sit unica conclusio:. Ejusmodi excommunicatus, 
quantumlibet sanctus sit, manet privatus co-mmunione externa sacramen- 
torum et interna quae provenit ex communibus Ecclesiae suffragiis, et 
omnibus aliis actionibus sacris vel civilibus, sicut ante contritionem erat 
privatus. Probatur ex cap. A -nobis, secundo ex Innocentio tertio, de 
sententia excommunicationis, ubi interrogatus de ejusmodi quaestione 
respondet negativam partem definiendo, licet juramentum praestiterit 
talis excommunicatus de parendo mandatis Ecclesiae; ubi etiam edocet 
posse contingere ut qui ligatus est apud Deum, sit solutus apud Ecc'e- 
siam. et qui liber est apud Deum, sit ecclesiastica sententia damnatus, 
et alia multa dicit in re praesenti. Et idem in cap. Sacris eodem titulo 
definit quemdam excommunicatum qui jam ad cor redierat et egerat 
poenitentiam, non prius habendum esse ut absolutum quam reciperet 
gratiam absolutionis. Probatur secundo, quia alias daretur occasio ex- 
communicatis ut temere accederent ad sacramenta, dicentes se jam esse 
contritos et dolere. Probatur tertio. Excommunicatio est censura eccle- 
siastica per quam separatur homo ab externa communione Ecclesiae et 
a suffragiis generalibus ; sed in casu posito ille homo est vere excommu- 
nicatus: ergo est separatus. Confirmatur, quia alias frustra videretur 
esse absolutio ecclesiastica a censura excommunicationis, si per solam 
contritionem fit homo habilis ad omnia praedicta. Item, quia si ille manet 
ligatus vinculo excommunicationis, necesse est ut illi competant effectus 
formales excommunicationis. Unde opposita sententia mihi videtur inin- 
telligibilis. 

Ad primum respondetur quod illa maxima intelligitur de causa per 
se et sufficiente; at vero peccatum mortale non est causa sufficiens et 
adaequata effectus excommunicationis, licet requiratur ad excommuni- 
cationem. Sed jam sufficiens est supposito peccato ipsa sententia excom- 
municationis in poenam peccati a jure vel ab homine lata. Unde donec 
per potestatem Ecclesiae fuerit tale vinculum dissolutum, semper manet 
quantum ad illa respectu quorum potest manere. 

Ad secundum respondetur quod excommunicatio nunquam fertur 
revera contra justum, sed semper incurritur a peccatore; sed postquam 
peccator incurrit illam, licet postea poeniteat, non statim liberatur a 
vinculo illo, sed oportet quod dissolvatur ab ecclesiastica potestate. Et 
hoc maxime decet clavium potestatem, ne parvipendantur. 

Ad tertium concedo antecedens et negatur consequentia quantum 
ad influxum qui provenit per applicationem Ecclesiae. Ad confirmatio- 
nem negatur consequentia quia, ut diximus, excommunicatio nunquam 
incurritur nisi ab existente in p-eccato mortali. 


ARTICULUS quintus 


Utrum in omni eventu teneatur excommunieatus se separare a 
communione sibi prohibita, v. gr. cum periculo vitae, famae et 
divitiarum 


1. — Pro parte affirmativa arguitur primo ex Innocentio tertio in 
cap. Sacris, de his quae vi metusve. Quicumque communicat cum excom- 
municatis propter metum quemcumque, excommunicationem incurrit, 
cum propter nullum metum debeat quis peccatum mortale committere. 
Ergo multo magis peccat ipse excommunieatus communicando cujuslibet 
metus causa. Confirmatur ex sancto Thoma in 4, d. 18, q. 2, a. 4. gla. 3 
ad 1, ubi affert dictam decretalem, et explicat primo de participatione in 
divinis. Secundo dicit quod, licet intelligatur de participatione in poli- 
ticis, est peccatum veniale ; tamen propter nullum metum etiam mortis 
debet homo committere peccatum veniale. 

Secundo, excomunicatus tenetur patienter ferre poenam juste impo- 
sitam propter suam culpam; sed ejusmodi poena est prohibitio ne ipse 
cum aliis communicet: ergo in omni eventu tenetur se separare. Confir- 
matur, quia excomunicatus sua culpa in has angustias se injecit; alii 
vero fideles non sua culpa privantur ab illius communicatione : ergo ipse 
tenebitur in omni eventu evitare talem communicationem, licet alii non 
teneatur cum tanto periculo. 

Tertio, excommunieatus quandiu non absolvitur manet privatus com- 
municatione externa et interna, ut diximus art. praecedenti: ergo impli- 
cat quod sit ei licitum accedere ad sacramentum et quod sit excommu- 
nicatus. 

Qiiarto, in lege veteri tenebantur quidam peccatores certa quaedam 
sacrificia offerre, per quae necesse erat ut manifestarentur ipsorum 
occulta peccata: ergo non est inconveniens quod propter servandam 
legem ecclesiasticam excommunicationis seipsum peccator manifestet. 

Quinto, in nullo eventu licitum est sine sacris vestibus celebrare: 
ergo neque in excommunicatione existentem celebrare. Probatur conse- 
quentia, quia utraque est lex humana ecclesiastica quae prohibet cele- 
brare, immo lex excommunicationis videtur rigurosior, quia habet poe- 
nam irregularitatis impositam ei qui excommunicatus celebraverit. 

Sexto, usurpare judicium est intrinsece malum: ergo nunquam est 
licitum quod excommunicatus ministret sacramentum confessionis vel 
quod sedeat judicans in foro ecclesiastico vel civili. Patet consequentia, 
quoniam est privatus usu jurisdictionis. 

2. — Sed in contrarium est quod, si quis metu mortis vel infamiae 
vel magnae jacturae divitiarum fecerit actum sub excommunicatione 
prohibitum, non incidit in excommunicationem. V. gr., qui metu mortis 
remigat in triremibus turearum contra Christianos, non incurrit excom- 
municationem latam in cap. Ad liberandam. Deinde et in bulla 7n cena 
Domini. 

Pro decisione sit prima conclusio: Nullus metus potest excusare 
excommunicatum a peccato mortali, si fecerit aliquid contra id quod 
prohibetur per leges ecclesiasticas, quando talis metus incutitur in inju- 
riam fidei et irrisionem ejus vel excommunicationis et potestatis eccle- 
siasticae. Haec conclusio ab omnibus conceditur, et in tali casu loquitur 
Innocentius tertius supra. Ratio est quia non solum excommunicatus, sed 
quilibet alius tenetur mori quando commune bonum periclitatur. 

Secunda conclusio: Excommunicatus qui ab Ecclesia non toleratur 
non potest sine peccato exercere actiones requirentus jurisdictionem, 
praesertim ecclesiasticam. Haec probatur ultimo argumento pro parte 
affirmativa ; et quia licet ille intentet absolvere sacramentaliter, non con- 
ficit sacramentum : ergo in tali casu est sacrilegus. Item quotiescumque 
usurpat jurisdictionem, facit injuriam in re gravi eis de quibus judicat: 
ergo peccat mortaliter. 

Tertia conclusio: Timor rationabilis mortis vel ignominiae aut 
magnae jacturae -divitiarum excusat excommunicatum a peccato, si com- 
municet in aliis actionibus quae non requirunt jurisdictionem. Haec in- 
telligitur dummodo non sit scandalum et dummodo excommunicatus se 
disponat ut sibi est possibile ut digne exerceat actiones illas, v. gr. quod 
sit contritus ut accedat ad eucharistiam. Haec probatur, quia verisi- 
mile est valde quod Ecclesia non potest suis legibus communibus obli- 
gare cum tanto discrimine, quando non est periculum boni communis, 
ut colligitur ex sancto Thoma 1. 2, q. 96, a. 4. Ergo per censuras excom- 
municationis non obligat hominem ut patiatur tantum detrimentum po- 
tius quam exerceat illas actiones. Confirmatur quia, licet Ecclesia possit 
cum tanto rigore obligare in ejusmodi casibus vel in omni eventu, ta- 
men non expedit ut in tantum obligare intendat, quia leges humanae 

debent esse tolerabiles; at si cum tanto rigore obligarent, potius esset 
occasio scandali, quia nemo fere esset qui cum tanto detrimento illas ser- 
varet. Tertio, quia lex divina positiva de integritate confessionis non 
obligat in praedictis casibus, ut supra diximus in materia de confessione,, 
et similiter lex de praemittenda confessione ante eucharistiae susceptio- 
nem cum tanto detrimento. Ergo neque lex excommunicationis. Sed Soto: 
in 4, d. 12, q. 1, a. 4 ad finem, referens quatuor casus in quibus licitum 
est peccatori sine praevia confessione ad eucharistiam accedere, dicit 
quod isti casus intelliguntur ubi non sit crimen habens annexam excom- 
municationem, quia excommunicatum, excepto articulo mortis, non 
licet ad sacramentum accedere. Idem tenet d. 18, q. 2, a. 5 quantum 
ad sacramentum poenitentiae, et Cano in Relectione de poenitentia parte 
ultima, in q. de casuum reservatione post tertiam conclusionem. Cujus 
contrarium ostendimus q. 80, a. 4 tertiae partis; et nunc idem asseri- 
mus, confirmamusque ex eodem sancto Thoma 3 p., q. 83, a. 6 ad 2 dicen- 
te, “si sacerdos post inceptam consecrationem recordetur aliquid se 
commisisse peccatum, debet poenitere cum proposito confitendi". “Et 
eadem ratio est si recordatur se excomunicationi cuicumque subjacere", 
licet sit papalis. “Si vero ante consecrationem alicujus praedictorum sit 
memor, tutius reputarem, maxime in casu manducationis et excommu- 
nicationis, quod missam incoeptam relinqueret, nisi grave scandalum, 
timeretur". Ecce ubi sanctus Thomas ponit casum ubi excommunicato 
licet communicare ob vitandum scandalum et ob sacramenti et sacri- 
ficii perfectionem. Unde optime dixerunt quidam juristae quos refert 
Silvester verbo Excommunicatio 3, n. 1, et Covarrubias 1 p. relectionis 
cap. Alma mater, $ 2, 11, et Navarro cap. 1 de poenitentia, $ Laboret 
asserentes quod ratione scandali, ad vitandam infamiam, potest occultus 
excomunicatus communicare cum fidelibus. Sed Covarrubias supra, mode- 
ratur hanc opinionem quoad communicationem in aliis rebus, non in 
divinis aut sacramentis, quia nulla ratione licet excommunicatis sacra- 
menta recipere. Mihi tamen non videtur haec exceptio facienda propter 
supradictas rationes. 

3. — Ad primum in contrarium respondetur quod Innocentius est 
intelligendus quando quis compellitur communicare cum excommunicato 
in irrisionem fidei vel ecclesiasticae potestatis. Ad confirmationem re- 
spondetur quod utraque solutio sancti Thomae optima est ad argumen- 
tum quo intendebatur esse mortale comunicare cum excommunicato 
etiam in civilibus; et ita respondetur sufficienter per primam solutio- 
nem, quod intelligitur de eomunicatione in divinis. Sed respondetur 
secundo quod, supposito quod sit peccatum mortale vel veniale, potius 
tenetur homo pati mortem quam peccare venialiter. Sed sanctus Thomae 

non definit quod in omni eventu erit peccatum communicare cum excom- 
municato. 

Ad secundum respondetur quod in praedictis casibus non tenetur 
excommunicatus cum tanto detrimento servare legem humanam., neque 
ipsa lex humana tunc obligat. Ad confirmationem respondetur quod 
suavitas legis ecclesiasticae non permittit quod excommunicatus eum 
tanto periculo puniatur. 

Ad tertium respondetur quod excommunicatio non amplius ligat 
quam Ecclesia intendit vel potest ligare. Sed in illo casu neque intendit 
nec forte potest ita ligare peccatorem ut cum tanto periculo teneatur a 
communicatione fidelium se abstinere, nisi quando commune bonum hoc 
postulaverit, vel excommunicatus alias jure naturae teneretur pati tale 
detrimentum propter aliquam restitutionem faciendam. Tunc enim ex- 
communicatione ligari potest ut seipsum prodat et infamet. 

Ad quartum respondetur quod illa sacrificia quae pro delictis in lege 
veteri praecipiebantur offeri intelligebantur offerenda publice pro de- 
lictis publicis, non pro secretis. 

Ad quintum negatur consequentia, quia multo gravior est culpa sine 
sacris vestibus celebrare, eoque semper aestimabitur magna irreverentia 
contra sacramentum, quam excommunicatum communicare. Neque obstat 
quod excommunicato sit imposita poena irregularitatis, non vero sine 
sacris vestibus celebranti, quia poenae saepe ponuntur graviores mi- 
noribus culpis, quando minores culpae facilius committi possunt. Et ita 
gravior poena est imposita uxoricidae quam parricidae. 

Ad ultimum respondetur quod probat secundam conclusionem, et 
quod quando requiritur jurisdictio ad aliquam actionem, non est licitum 
excommunicato illam exercere, si non habet jurisdictionem, qualis est 
excommunicatus qui non toleratur, quoniam toleratus non privatur 
jurisdictione quam antea habebat, et hoc in favorem fidelium. Immo 
etsi non toleretur, dummodo sine scandalo possit, licitum erit ei com- 
municare in dictis casibus ubi non requiritur jurisdictio. Et sic intellige 
secundam conclusionem suprapositam. 


ARTICULUS SEXTUS 


Utrum tantum in duobus casibus teneantur fideles evitare 
excommunicatum juxta concilii Constantiensis indulgentiam 


Pro parte negativa arguitur primo: de intrinseca ratione excommuni- 
cationis est privatio a communicatione externa Ecclesiae, saltim in divi- 
nis: ergo impossibile est quod aliquis sit excommunicatus et sit licita com- 


QÜAEST. II, ART. 6 853 


municatio cum illo in divinis, ac per consequens quemlibet excommuni- 
catum tenebitur evitare. 

Secundo, in toto concilio Constantiensi non habetur quod fideles 
solum teneantur evitare nominatim excommunicatum et denuntiatum et 
manifestum percussorem clerici: ergo non est certa ejusmodi concessio. 

Tertio, concilium Basiliense fuit post Constantiense ; et tamen sess. 
20, $ 2 eamdem concessionem referens ait, notorium excommunicatum 
evitandum esse, juxta canonicas sanctiones: ergo non solum nominatim 
excommunicatum evitare debemus. Confirmatur. In concilio Lateranensi, 
quod fuit post Basiliense sub Leone decimo, sess. 1l, in epist. Leonis 
tertia $ 7 eadem constitutio refertur et similiter excipitur qui notorie 
in excommunicationis sententiam constiterit incidisse, quod nulla ter- 
giversatione possit celari: ergo huic constitutioni est standum, quae 
fuit ultima et a Leone decimo data. 

In hac quaestione multi theologi et juristae ajunt constitutionem Ba- 
siliensis et Lateranensis concilii esse amplectendam, inter quos est 
Silvester verbo Excommunicatio 5, n. 9, et refert Panormitanum et 
Felinum in eamdem sententiam, quam sequitur Navarro De poenitentia, 
cap. 1, d. 6, $ Laboret, et in Manuali cap. 27, n. 35. 

Sed sit unica conclusio: quod solum in duobus casibus t-enemur evi- 
tare excommunicatum, scilicet nominatim denuntiatum, et manifestum 
percussorem clerici, ita ut nulla tergiversatione celari possit. Haec pro- 
batur principaliter ex usu Ecclesiae, qui jam obtinuit ut non teneantur 
fideles quemlibet notorium excommunicatum evitare, nisi in praedictis 
casibus supradictae conclusionis. Item haeretici sunt manifestissimi 
excommunicati in Anglia, Germania et Gallia, inter quos sunt catholici 
aliqui permixti. Esset autem durum condemnare illos catholicos nisi 
evitaverint tales excommunicatos, quia licet jure divino et naturali te- 
neamur evitare aliquando haereticos et peccatores propter scandalum, 
non tamen tenemur ratione ecclesiasticae constitutionis post concilium 
Constantiense. Confirmatur, quoniam in constitutione supradicta maxi- 
me consultum est timoratis conscientiis et vitandis scandalis et periculis. 
At vero si tenentur omnes notorie excommunicatos evitare, adhuc ma- 
neret locus multis scrupulis, quoniam de hoc ipso, quis esset notorie ex- 
communicatus, perturbatio oriretur inter fideles. Denique probatur ex 
sententia divi Antonini 3 p., tit. 25, cap. 3, quam sequitur Majoris in 4, 
d. 18, q. 3 et Hadrianus in tract, de confessione, q. 9, et de eucharistia 
q. ultima, et de clavibus q. 3, Cajetanus verbo Excommunicatio minor 
et 3 p., q. 64, a. 6, et Soto in 4, d. 19, q. 5, a. 6 et d. 22, q. 1, a. 4 qui 
omnes tenent nostram conclusionem. 

Ad primum respondetur quod non est de intrinseca ratione excom- 
municationis privatio a communione ecclesiastica in omni casu, sed prout 

Ecclesia determinaverit. Respondetur secundo quod, licet ipse excom- 
municatus sit privatus tali communicatione, non sequitur quod in eodem 
casu alii teneantur ipsum evitare. 

Ad secundum negatur consequentia, quoniam sufficit auctoritas do- 
ctorum asserentium illam constitutionem factam vel confirmatam a Mar- 
tino in concilio Constantiensi. 

Ad tertium respondetur primo quod concilium Basiliense non erat 
acceptatum, ut Turrecremata ostendit lib. 2 suae Summae, cap. 100. 
Respondetur secundo quod illa constitutio non est recepta in usu Eccle- 
siae. Et per hoc patet ad confirmationem, quoniam aliquae constitutio- 
nes sunt in conciliis quae pertinent ad mores quae non sunt receptae- 
usu Ecclesiae, qui est optimus Jegum interpres. 


ARTICULUS SEPTIMUS 


Utrum in extrema necessitate licitum sit ab excommunicatis qui 
non tolerantur ab Ecclesia sacramenta recipere 


De hoc agitur 3 p., q. 64, a. 6, et agit Soto in 4, d. 19, q. 5, a. 6 et 
[nos etiam] in Addit, ad 3 p., q. 8, a. 6 et q. 19, a. 6 ubi aliqua diximus 
quae videntur sufficere ad intelligentiam hujus dificultatis. Nihilominus 
pro complemento istius materiae statuo sequentes conclusiones: 

Prima: Communis consensus theologorum est quod in casu extremae 
necessitatis licitum est recipere baptismum a quolibet excommunicato, 
quantumlibet praeciso ab Ecclesia. Cujus ratio est specialis quia in illo 
casu mulier et infidelis potest conferre baptismum: ergo tunc sacerdos 
excommunicatus habet se ut minister necessitatis et non ut ordinarius 
minister. 

Secunda conclusio non est tam certa: In extrema necessitate lici- 
tum est suscipere sacramentum poenitentiae a quolibet sacerdote excom- 
municato. Hanc tenet Palude in 4, d. 25, q. 1, Silvester verbo Confessor 1, 
$ ultimo et nos supra confirmavimus ex concilio Tridentino sess. 14. 
cap. 7, ubi dicitur quod *in Ecclesia catholica custoditum semper fuit, 
ut nulla sit reservatio in articulo mortis, atque adeo omnes sacerdotes 
quoslibet peccatores a quibuslibet peccatis et censuris absolvere possunt". 
Cum ergo gratiae non sint coarctandae, videtur mihi multo magis pro- 
babile quod sine aliqua exceptione excommunica.ti sacerdotis vel prae- 
cisi sint intelligenda verba Concilii ; licet communior sententia negativa, 
quam tenet Joannes de Medina, De poenitentia, tit. 2, et Covarrubias 1 
p. relectionis super cap. A/ma mater aliique dicunt tale sacramentum, 

Tertia conclusio adhuc minus certa: Licitum est in extrema neces- 
sitate eucharistiam a quolibet excommunicato recipere. Probatur. Prae- 
ceptum divinum est de sumptione eucharistiae, maxime in articulo mor- 
tis: ergo tunc a quolibet ministro licitum est recipere istud. Haec conclu- 
sio est multo probabilior quando homo existens in articulo mortis nun- 
quam alias recepit eucharistiam. Sed opposita sententia est valde pro- 
babilis, quia sacramentum eucharistiae, licet sit in praecepto divino ut 
recipiatur, saltim in articulo mortis, tamen semper ejusmodi praeceptum 
est intellectum quando cum debita reverentia tanti sacramenti potest 
administrari. Alias etiam esset concedendum quod sine sacris vestibus 
posset minister celebrare et administrare eucharistiam in articulo mortis. 

Quarta conclusio: Non licet reliqua sacramenta recipere in aliquo 
casu a ministro excommunicato non tolerato ab Ecclesia. Ratio est quia 
lex universalis excommunicationis debet servari, nisi aliqua necessitate 
fiat exceptio. Sed alia sacramenta non sunt necessitatis. Ergo in nullo 
casu erit licitum etc. 

Ultima conclusio: Tres primae conclusiones sunt intelligendae quan- 
do alias ex eo quod sacramentum recipitur a ministro excommunicato non 
sequitur aliquod periculum vel contra auctoritatem ecclesiasticam vel 
contra reverentiam sacramenti, quia tunc homo potius debet pati mor- 
tem quam a tali ministro sacramenta recipere. Unde merito laudatur a 
Gregorio lib. 3 Dialogorum, cap. 21, et habetur 24. q. 1, ca. ultimo, Her- 
menegildus Hispaniarum princeps, eo quod noluit sacramentum recipere 
a quodam episcopo ariano, eucharistiae scilicet in paschate, propter quod 
martyrio est affectus, quod fecit ne videretur favere arianis. Et idem 
dico quando timetur quod ipse malus minister non perficiet verum sa- 
cramentum ob malam intentionem vel alia quacumque causa. 


ARTICULUS OCTAVUS 


Utrum in casu quo licitam est fideli petere sacramentum ab 
excommunicato, sit etiam licitum ipsi excommunicato illud 
ministrare 


1. — Pro parte affirmativa arguitur primo. Nemo potest esse per- 
plexus, si faciat quod in se est. At vero si excommunicato non esset lici- 
tum in illo casu ministrare, esset perplexus quantumlibet faceret quod 
in se est. Ergo. Probatur minor, quia si ministrat peccat; si non mini- 
strat, etiam peccat, quia alius jure postulat; et non potest esse bellum ex 
utraque parte: ergo. 

Secundo, si minister peccat ministrando, ergo etiam subditus petendo. 
Probatur consequentia, quia inducit illum ad malum qui non est paratus. 

Tertio, quoniam alias frustra videretur concedi indulgentiam in con- 
cilio Constantiensi, si ejusmodi excommunicati possent, immo tenerentur 
se excusare qui tolerantur. 

2. — Sed pro parte negativa arguitur primo. In dicta indulgentia 
expresse dicitur quod in ea non intendit concilium favere excommunica- 
tis in aliquo; sed multum faveret si quotiens fidelis petit illorum mi- 
nisterium ipsi possent ministrare in divinis. 

Secundo, minister excommunicatus qui paratus est ministrare sacra- 
menta omni petenti, videtur esse in peccato mortali, quia ex lege excom- 
municationis tenetur se segregare a communicatione in divinis: ergo 
peccat mortaliter ministrando dum potest non ministrare. Confirmatur, 
quoniam alias, sequeretur quod excommunicatus posset invitare fidelem 
ut peteret a se eucharistiam, ut hae ocassione ipse celebret missam. 
Probatur sequela, quia fidelis licite peteret: ergo excommunicatus licite 
poterit petere ab illo ut petat. 

3. — In hac re sunt variae opiniones. Altera est Soti in 4, d. 1, q. 5, 
a. 6 et d. 22, q. 1, a. 4 dicentis, in omni casu esse licitum fideli petere 
ab excommunicato tolerato sacramentum. Alia opinio est Hadriani in 4, 
q. 3 de baptismo, negantis licere excommunicatis sacramenta conferre, 
etiam quando licitum est fidelibus ab ipso petere. Nobis tamen quaedam 
media sententia placet, quae his duabus conclusionibus explicatur: 

Prima conclusio: Quotiens minister excommunicatus et ab Ecclesia 
toleratus teneretur ex praecepto justitiae vel caritatis sacramentum mi- 
nistrare si non esset excommunicatus, licitum erit ei ministrare, licet 
sit excommunicatus, dummodo faciat quod in se est, poenitendo de pec- 
cato et proponendo quaerere absolutionem ab excommunicatione. Pro- 
batur, quia per hoc quod sit excommunicatus iste et toleratus ab Eccle- 
sia, non deobligatur a praeceptis justitiae et misericordiae quibus tenetur 
ex officio: ergo tenebitur illa implere dum toleratur ab Ecclesia, facien- 
do tamen quod in se est ut digne ministret. Probatur secundo, quoniam 
licet dicta indulgentia concilii Constantiensis directe non intendat fa- 
vere excommunicatis in aliquo, tamen consequenter necesse est quod 
ipsis facientibus quod in se est, licitum sit sacramenta ministrare, immo 
quod teneantur quando fideles jure postulant. Confirmatur, quia tales 
excommunicati habent jurisdictionem ; et ex alia parte urget lex justitiae 
et caritatis ut illam exerceant: ergo tenentur. 

Secunda conclusio: Quando minister excommunicatus potuisset, si 
Enon esset excommunicatus, sine. aliquo peccato repellere petitionem pe- 
tentis sacramentum, peccat ministrando, et tenetur non ministrare. 


Hanc conclusionem probant argumenta facta, pro parte negativa. 

Ex hac conclusione sequitur quod, quando non est paratus ministrare 
cuilibet petenti non poterat fidelis sine peccato pro sua libito petere 
ab illo sacramenta, nisi fuerit in aliqua necessitate constitutus. Probatur 
sequela, quia nemo potest ab alio petere et inducere ad actionem malam 
ad quam ipse non est paratus. Sed contra sequitur quod non liceat mihi 
ab illo petere sacramentum in casu necessitatis. Probatur sequela, quo- 
niam scio illum peccaturum qui non erat paratus ministrare et sic pec- 
care. Respondetur nego sequelam, quia propter malitiam alterius non 
teneor ego amittere jus meum quod habeo ad petendum actionem secun- 
dum se licitam. Quod vero fiat illicite, sibi imputabitur, qui non vult 
de peccatis poenitere. 

4. — Ad argumenta. Ad primo pro parte affirmativa respondetur 
quod ille parochus non erit perplexus, si faciat quod in se est poenitendo» 

Ad secundum respondetur quod consequentia non valet, et sic eam 
nego, quando minister est paratus in peccato ministrare sacramentum, 
vel quando petens utitur jure suo, quia est in necessitate aliqua speciali» 

Ad tertium respondetur quod licet excommunicatus in aliquo casu 
possit se excusare, non tamen inde sequitur nullam esse gratiam concilii 
Constantiensis. Valet enim primo ut fideles licite recipiant sacramenta 
ab excommunicatis toleratis et paratis cuilibet ministrare. Secundo valet 
ut etiam sit licitum fideli inducere excommunicatum toleratum ab Eccle- 
sia, in casu notabilis necessitatis, ut ministret sacramenta ; et tunc non 
peccabit excommunicatus, si faciat quod in se est. Tertio valet ut fidelis 
possit interesse officiis divinis et sacrificiis cum excommunicatis tolera- 
tis ab Ecclesia. Conceditur etiam sacerdotibus non excommunicatis quod 
possint divina celebrare coram ejusmodi excommunicatis. 

5. — Ad primum pro parte negativa respondetur quod, licet conci- 
lium non intendat directe aliquam gratiam facere ipsis excommunicatis, 
tamen necesse est ut concedatur id quod necessario sequitur ex gratia 
facta ceteris fidelibus. 

Ad secundum respondetur quod probat secundam conclusionem. Ad 
confirmationem respondetur: primo, quod non est inconveniens quod in 
casu in quo licitum est fideli petere sacramentum ab excommunicato, sit 
etiam licitum ipsi excommunicato inducere illum ad petendum sacramen- 
tum a se. Secundo respondetur quod consequentia nihil valet. Ad proba- 
tionem nego antecedens. Et est instantia in casu in quo uxor contraxerit 
affinitatem cum viro suo, quia habuit rem cum consanguineo. Tunc 
maritus potest petere debitum ab uxore, tamen uxor non potest petere 
ab illo ut petat, quoniam hoc esset petere debitum. 

ARTICULUS NONUS 


Utrum sacramentum poenitentiae quod recipit excommunicatus 
sit validum 


1.— Pro parte negativa arguitur primo. Excommunicatio reddit 
hominem ineptum ad participationem sacramentorum: ergo sacramen- 
tum sic receptum non erit verum et validum. Probatur consequentia, 
nam ad veritatem sacramenti requiritur subjectum capax et aptum. 

Secundo, minister excommunicatus impeditur ne ministret verum 
sacramentum poenitentiae cum est nominatim excommunicatus: ergo 
pariter excommunicatus non suscipit verum sacramentum. 

Tertio, indulgentiae concessae excommunicatis nullae sunt: ergo 
etiam sacramentum absolutionis erit nullum. 

Quarto, excommunicatus qui scienter accedit ad sacramentum, non 
solum peccat mortaliter, sed etiam nullum recipit sacramentum: ergo 
excommunicatio ex natura sua irritat sacramentum poenitentiae. Con- 
firmatur. Qui accedit cum ignorantia vincibili ipsius excommunicationis, 
nullum recipit sacramentum, quoniam dimidiat confessionem non con- 
fitendo illud peccatum quod facit accedendo excommunicatus : ergo. 

2. — In hac difficultate sunt tres opiniones. Prima est Silvestri 
verbo Confessio 1, n. 4, q. 3, et Hadriani in 4, q. 1 de matrimonio ad 
confirmationem primi argumenti, quod absolutio sacramentalis data 
excommunicato nulla est, sive scienter, sive omnino ignoranter accedat, 
etiam in excommunicatione minori. Hanc sententiam tenet Palude in 
4, d. 22, q. 3. Ratio hujus sententiae est primum argumentum quod 
fecimus supra. 

Secunda sententia est quod, si excommunicatus per ignorantiam in- 
vincibilem juris vel facti accedat ad poenitentiae sacramentum, reci- 
piet verum sacramentum et fructum illius. Si vero scienter vel cum 
ignorantia vincibili accesserit, nullum recipiet sacramentum. Hanc te- 
net Gerson 2 p. [suae Theologiae], fol. 19, ut refert Navarro De poeni- 
tentia d. 5, c. 1, n. 23 et e. ultimo, n. 38, quem sequitur Covarrubias 1 
p. relectionis super cap. Alma, $ 6, n. 7 et Medina De poenitentia, tract. 
21, de confessione ab excommunicato facta. Immo eam videtur tenere 
Soto d. 22, q. 1, a. 1, et Palude in 4, d. 18, q. 4, et Hadrianus q. 2 de 
confessione videtur etiam in hanc sententiam declinare. 

Tertia sententia est Cajetani in Summa in verbo Absolutionis impe- 
dimenta et verbo Confessio iteranda, quam secutus fuit Cano in suis 
scholiis in additionibus ad tertiam partem q. 21, a. 1, scilicet quod abso- 
lute loquendo absolutio sacramentalis impensa excommunicato valet. 

aCujus ratio est quia, licet ejusmodi absolutio sit prohibita jure et illicita, 
nullo tamen jure sancitum est quod sit nulla. Probatur secundo, quia si 
excommunicatus suscipiat quodlibet aliud sacramentum, ut matrimonii 
etc., non propterea est irritum sacramentum: ergo neque sacramentum 
poenitentiae erit irritum. Confirmatur, quoniam excommunicatio quae 
se tenet ex parte absolvendi non privat absolventem jurisdictione ; et 
ex alia parte est debita materia et forma: ergo perficitur verum sacra- 
mentum. Et haec sententia mihi videtur evidens. Pro cujus intelligen- 
tia sit: 

3.— Prima conclusio: Possibile est excommunicatum confiteri omnia 
peccata sua, et nihilominus non recipere fructum sacramenti neque sa- 
cramentum; v. gr. si sciens et prudens esse peccatum mortale accedere 
ad sacramentum poenitentiae ut absolvatur prius a peccatis quam ab 
excommunicatione, nihilominus vult prius recipere absolutionem a pec- 
catis, tunc et mortaliter peccat et nihil recipit, quia non ponit suffi- 
cientem materiam. Ratio hujus est non ipsa excommunicatio, sed quia 
sic accedens non habet propositum non peccandi. 

Secunda conclusio: Contingere etiam potest quod excommunicatus 
sic accedat dispositus, ut recipiat verum sacramentum, et non fructum 
sacramenti; v. gr. si ignoret vincibiliter se esse excommunicatum, vel 
excommunicationem esse superiori reservatam, non tamen ignorantia sit 
crassa et supina, tunc recipiet sacramentum, et non fructum sacramenti, 
secundum doctrinam de sacramento informi quam explicavimus supra in 
Additionibus ad 3 p., q. 9, a. 2. Et ita est intelligenda Cajetani senten- 
tia formaliter, scilicet quod ea ratione qua quis excommunicatus est, non 
Wdesinit recipere verum sacramentum; aliquando vero recipiet informe 
ob dictam rationem, aliquando vero nullum recipiet sacramentum ob 
indebitam dispositionem, ut sit legitima materia. 

Tertia conclusio: Saepe excommunicatus manens excommunicatus 
recipiet et sacramentum et fructum sacramenti; v. gr. si invincibiliter 
ignorat se esse excommunicatum, vel ignorat necessarium esse dicere con- 
fessori quod est excommunicatus, vel si sciens et prudens se excommu- 
nicatum esse excommunicatione reservata, instat tamen necessitas acce- 
dendi ad sacramentum, ut in casibus explicatis art. 1, conci. 3. In his 
omnibus recipiet etiam fructum sacramenti, si alias sit debite disposi- 
tus quantum ad alias conditiones. 

4. — Ad primum respondetur quod excommunicatio non reddit ho- 
minem incapacem sacramentorum, sed prohibet ne accedat ad sacramen- 
ta taliter quod si accedat peccet. 

Ad secundum negatur consequentia, quia ablata est jurisdictio neces- 
saria ad ministerium sacramenti poenitentiae ab ipso ministro excommu- 
nicato. 

Ad tertium negatur consequentia, et est differentia quod indulgen- 
tiae pendent ex voluntate concedentis. Unde papa non interdicit eas 
communicare excommunicatis. 

Ad ultimum respondetur quod antecedens non est universaliter ve- 
rum, immo potest quis excommunicatus sciens et prudens accedere ad 
sacramentum poenitentiae in casu necessitatis, ut dictum est in conclu- 
sione tertia. Ad confirmationem patet ex dictis in explicatione sententiae 
Cajetani. 


ARTICULUS DECIMUS 


Utrum sacrificium missae quod offert excommunicatus non 
toleratus ab Ecclesia sit validum et fructuosum illis pro 
quibus offertur 


1. — De hac difficultate diximus sufficienter 3 p., q. 82, a. 6, 7 et 8 
et 9. Sed pro complemento hujus materiae notandum in hac re esse tres 
sententias. Prima est Gratiani ca. Quod quidam 1, q. 1, et Magistri in 4, 
d. 14, c. 1, quod hujusmodi ministri non offerunt verum sacrificium, 
immo Magister videtur sentire quod neque vere consecrant. Hanc etiam 
sequitur Scotus ibi q. 2, inmo et quidam thomistae dicunt esse senten- 
tiam sancti Thomae in eadem dist., quod haeretici non offerunt verum 
sacrificium. 

Altera sententia est communior scholasticorum in eadem dist., quod 
excommunieati et haeretici non solum vere consecrant, sed offerunt 
verum sacrificium. Hanc tenet Albertus Magnus ibi, art. 31 et 32, et 
Bonaventura ibi p. 1, q. 1, Durandus q. 1 ad 2, Soto d. 13, q. 1, a. 8, 
Alexander Halensis 4 p., q. 31, 35, membr. 5 et 6 et Gabriel Super 
canonem, lect. 27. 

Tertia sententia est media Guillelmi Parisiensis in tractatu De sacra- 
mento ordinis, fol. 93 dicentis, suspensos et excommunicates offerre 
sacrificium, non autem haereticos vel apostatas vel degradatos. Cano 
dicebat super 3 p., q. 82, a. 7 et 8 hos omnes offerre sacrificium, prae- 
ter haereticos. 

2. — Nihilominus sit prima conclusio: quod attinet ad consecratio- 
nem eucharistiae, error esset negare omnes praedictos vere consecrare. 
Ratio est evidens, quia consecrare est actus qui proficiscitur a charactere 
sacerdotali. Sed character sacerdotalis manet in hujusmodi. Ergo et po- 
testas consecrandi, vereque consecrant si adest materia et forma cum 
intentione faciendi quod fecit Christus. Haec conclusio supra est ostensa 
in hac 3 p. 

Secunda conclusio: Hujusmodi sacerdotes possunt etiam verum sa- 
crificium offerre. Probatur. Quia offerre sacrificium pertinet ad pote- 
statem characteris sacerdotalis, ut patet, quia quando sacerdos conse- 
cratur dicitur ei: "Accipe potestatem offerendi sacrificium pro vivis 
et mortuis". Sed hujusmodi sacerdotes virtute characteris vere conse- 
crant. Ergo vere offerunt sacrificium. Confirmatur, quia ad hoc con- 
secratur hostia ut offeratur sacrificium: ergo sicut vere consecratur, 
vere sacrificant, si intendunt sacrificare. Secundo, sicut ad consecrandum 
non requiritur jurisdictio, ita neque ad sacrificandum. Probatur secundo. 
Sicut sacerdos in persona. Christi vere consecrat, licet habeat praeceptum 
Ecclesiae non sacrificandi, immo vero si bene attendamus, Ecclesiae 
praeceptum non debet tendere immediate ut non sacrificent postquam 
consecraverint, quia hoc esset contra jus divinum, quo tenetur sacerdos 
cum consecrat consumere et offerre sacrificium ; sed praeceptum Eccle- 
siae tendit copullatim in hoc quod non consecrent et sacrificent. Ex hac 
conclusione sequitur quod tale sacrificium quantum est ex opere operato, 
proderit illis pro quibus offertur, cum sit verum sacrificium Deo acce- 
ptissimum. 

Tertia conclusio: Nihilominus non est veritas fidei dicta sententia, 
quin potius sine errore et temeritate potest defendi quod illi non offe- 
runt verum sacrificium. Ratio hujus est quia ad offerendum verum sa- 
crificium existimant aliqui doctores esse necessariam intentionem Eccle- 
siae, in cujus nomine sacerdos sacrificet. Et quia Ecclesia non intendit 
per hujusmodi ministros sacrificare, ideo ipsi non vere sacrificant. Con- 
tenduntque probare hanc sententiam testimoniis sanctorum, v. gr. Augu- 
stini lib. sent., cap. 15 dicentis, quod *extra Ecclesiam non est locus 
sacrificii" (1). Simile testimonium habetur in epistola 40 Leonis papae, 
et refertur 1, q. 1, ca. In Ecclesia. Quae testimonia exponit sanctus Tho- 
mas 3 p., q. 82, a. 7 ad 1 dicens, quod *éxtra Ecclesiam non potest esse 
Spirituale sacrificium, quod est verum veritate fructus, licet sit verum 
veritate sacramenti". In quibus verbi videtur sanctum Thomam sentire 
quod ejusmodi ministri non offerant verum sacrificium fructuose, sed 
tantum conficiant verum sacramentum. Sed his non obstantibus, secun- 
da conclusio est multo certior et conformior doctrinae fidei. 

3. — Ad testimonia sanctorum respondetur quod sunt intelligenda 
respectu ipsorum ministrorum offerentium, quibus nihil prodest sacri- 
ficium, quia non recte extra Ecclesiam offertur. Et ita explicat sanctus 
Thomas supra, et solum negat sacrificium spirituale quod est fructus 
sacrificii visibilis offerri ab ejusmodi ministris. Item respondetur ad 
rationem contrariae sententiae quod, licet Ecclesia praecipiat ne offe- 

rant sacrificium ejusmodi sacerdotes praecisi, non tamen intendit, inmo 
neque merito potest intendere ut, si semel consecraverint, non perficiant 
sacrificium, quia sicut ipsi ministri in persona et virtute Christi vere 
*consecrant contra praeceptum Ecclesiae, ita vere sacrificant contra ejus- 
dem imperium. 

4. — Ex dictis sequitur quod orationes quas in missa et divinis offi 
ciis faciunt ministri non tolerati, nihil prosunt illis pro quibus offerunt, 
siquidem haec tantum habent valorem ex opere operantis. Haec senten- 
tia est sancti Thomae 3 p., q. 82, a. 7 ad 3. Ratio hujus est quia tales 
orationes offeruntur nomine Ecclesiae quando sunt utiles; at vero a 
ministris non toleratis non vult Ecclesia neque intendit fieri tales ora- 
tiones. Contrariam sententiam tenet Guillelmus Parisiensis lib. De sacra- 
mentis, tit. de sacramento ordinis. Quam sequitur Gabriel lec. 27 Super 
canonem, et Soto in 4, d. 13, q. 1, a. 8, licet sub dubio loquatur. Et 
nititur explicare sanctum Thomam [ubi] supra, ita ut loquatur de preci- 
bus ministrorum quatenus ex eorum efficacia promanant, non quatenus 
eas nomine Ecclesiae offerunt. 


ARTICULUS UNDECIMUS 


Utrum sacrificium oblatum pro excommunicato sit illi fructuosum 


Sit conclusio: Sacrificium missae prodest quibuscumque excom- 
municatis, si pro illis offeratur a quolibet sacerdote etiam excom- 
municato. Explicatur conclusio. Primo inquantum sacrificium missae 
est impetratorium, prodest etiam excommunicatis, ut ab Spiritu Sancto 
excitati, convertantur, sicut cum offertur pro aliis peccatoribus infide- 
libus ut convertantur ad fidem. Ratio est quia, quamvis offerens pec- 
cet mortaliter offerendo pro excommunicatis, tamen, sicut conficit 
verum sacramentum, ita offert verum sacrificium Deo acceptissimum, 
et per consequens ex parte sua impetratorium. Ergo ratione ipsius po- 
terit peccator tangi ab ipso Deo et converti quando pro illo offertur 
sacrificium. Item conclusio haec melius intelligitur quando excommu- 
nieatus pro quo offertur sacrificium est jam in gratia per contritionem, 
quia tunc sacrificium proderit illi non solum per modum impetrationis, 
sed etiam per modum satisfactionis. 

Sed praeterea intendimus verificare conclusionem in excommunicatis 
qui habent complacentiam in peccatis suis. Et dico quod respectu illorum 
non solum erit impetratorium, sed etiam satisfactorium, in hoc sensu 
quod sacrificium hoc proderit illis postea quando resipuerint per poe- 
nitentiam secundum ipsorum dispositionem. Probatur conclusio in hoc 

sensu, quoniam hoc sacrificium est opus Dei, habens effectum ex opere 
operato: ergo recedente impedimento assequitur suum effectum. Quod 
si dicas: cum illa dispositione, si quis reciperet eucharistiam, nunquam 
postea esset recepturus fructum sacramenti quantumlibet poeniteret. 
Ergo eadem est ratio de hoc sacrificio oblato pro existente et complacente 
in peccato mortali. Respondetur quod antecedens versatur in opinione, 
et multi tenent partem affirmativam. Secundo respondetur nego conse- 
quentiam. Ratio differentiae est quia accedens cum illa dispositione ad 
sacramentum, peccat mortaliter; at vero is pro quo offertur sacrificium 
non peccat in eo quod pro illo offeratur sacrificium, et in eo quod ipse 
velit quod pro se offeratur, dummodo non consentiat peccato offerentis. 
Item est alia differentia principalior, quia ut sacrificium habeat effectum 
ex opere operato, non requiritur aliqua dispositio praesens, sed suf- 
ficit quod postea debite disponatur ille pro quo offertur sacrificium. 

Secundo probatur conclusio. Satisfactio sacramentalis prodest, licet 
fiat in peccato mortali per illud tempus in quo peccator conversus fue- 
rit, ut diximus satis probabiliter in Additionibus supra q. 14, a. 3, et 
ita tenet Cajetanus in opusc. De satisfactione: ergo satisfactio sacrificii 
erit fructuosa quando homo postea conversus fuerit. Denique per sacrifi- 
cium missae solvitur Deo debitum pro poena debita in purgatorio : ergo 
tanta erit solutio quanta fuerit dispositio poenitentis, licet cum offeratur 
sacrificium esset ille in peccato mortali. 

Hactenus probabiliter sumus locuti quantum attinet ad ejusmodi 
satisfactionem. Si quis vero contrarium voluerit defendere, et dixerit 
hoc sacrificium nihil prodesse quantum ad satisfactionem eis qui sunt in 
peccato mortali, probabiliter loquitur quia, licet secundum se sit satis- 
factorium, tamen limitatur secundum devotionem eorum pro quibus 
offertur. Unde qui nullam habet devotionem dum offertur sacrificium, 
nullum effectum satisfactionis obtinebit. 


ARTICULUS DUODECIMUS 


Utrum ex parvitate materiae possit esse peccatum veniale 
communicare in divinis cum excommunicatis 


Respondetur et sit conclusio: Satis probabiliter potest sustineri 
quod sola communicatio in sacramentis et in sacrificiis, in sepul- 
tura et in solemni celebratione divinorum officiorum est in indivi- 
duo mortale peccatum communicare cum excommunicatis. Probatur, 
quia in canonibus sacris ubi interdicitur talis communicatio tantum 
haec praedicta exprimuntur: ergo solum haec est materia gravis in 

divinis. Ex quo sequitur quod non erit peccatum mortale privatim 
recitare cum excommunicato, sive sit oratio voluntaria, sive ex praecepto 
vel ex officio. Si quis vero contrarium voluerit opinari, dummodo ad- 
ducat rationem sufficientem, non multum repugnavimus. 


ARTICULUS DECIMUSTERTIUS 


Utram excommunicatus qui est initiatus sacris vel qui habet 
beneficium ecclesiasticum teneatur recitare horas canonicas 


Arguitur primo negative. In eo quod recitat communicat in divinis 
ut minister Ecclesiae cum Ecclesia; et tamen per excommunicationem 
est privatus hac communicatione: ergo non tenetur recitare, immo pec- 
cat recitando. 

Secundo beneficiatus excommunicatus non facit fructus beneficii sui, 
ut infra dicemus: ergo non tenetur recitare. Probatur consequentia, 
quia obligatio ad recitandum ortum habet ex beneficio. 

Sit prima conclusio: Excommunicatus sacris initiatus tenetur reci- 
tare horas canonicas, licet sit degradatur. Haec est communis sententia 
theologorum et jurisperitorum. Vide Palude in 4, d. 15, q. 5, a. 1. Pro- 
batur, quia alias excommunicatus ex sua nequitia reportaret commodum 
et levamen. Item quia per excommunicationem non privatur in singulari 
a recitatione officii divini: ergo tenetur recitare sicut antea. 

Secunda conclusio: Beneficiatus, licet non sit ordinatus in sacris, te- 
nebitur etiam recitare dum est excomm unicatus. Probatur eadem ratione 
qua praecedens conclusio. Item probatur, quia propter non rcsidentiam 
non facit beneficiatus fructus suos, quia, non debet esse melioris condi- 
tionis quam non residens, maxime quia sua culpa non facit fructus suos. 

Unde respondetur ad primum quod singulariter recitare non est com- 
municatio ecclesiastica quae prohibetur per excommunicationem. 

Ad secundum negatur consequentia, quia, sua culpa non facit fructus 
suos; sed titulus beneficii fructuosi facit ut teneatur quis recitare divi- 
num officium. 

ARTICULUS DECIMUSQUARTUS 


Utram episcopus vel praelatus vel parochus non toleratus ab 
Ecclesia possit committere vices suas alteri, maxime ut audiat 
confessiones subditorum 


Arguitur primo affirmative, quia alias esset perturbatio in ipsa re- 
publiea, si fideles non haberent cui confiterentur. 

Secundo, quoniam committere facultatem audiendi confessiones prin- 
cipaliter videtur pertinere ad auctoritatem ordinis; sed illi retinent 
ordinis potestatem : ergo possunt committere. 

Sit conclusio: Communis consensus doctorum est pars negativa. Licet 
Palude in 4, d. 26, q. 2, a. 2 oppositum sentiat, qui dicit quod potest 
committere alteri jurisdictionem, praecipue in eo quod attinet ad au- 
dientiam confessionum. Sic tenet Silvester verbo Unctio, q. 4, praecipue 
ob secundum argumentum. 

Haec tamen sententia mihi videtur improbabilis. Primo, quoniam 
parocho excommunicato non tolerato ab Ecclesia vel episcopo non adest 
facultas absolvendi, quoniam non habet jurisdictionem : ergo non potest 
illam alteri tribuere. Antecedens est notum; et consequentia probatur, 
quoniam nemo dat quod non habet. Secundo, haec opinio errat in eo 
quod existimat quod committere alteri audientiam confessionum est 
actus ordinis et non jurisdictionis, quod est falsum, quoniam episcopus 
non ordinatus potest alteri committere audientiam confessionum ; tamen 
non habet ordinem, sed solum jurisdictionem : ergo non est actus ordinis, 
sed jurisdictionis. Tertio, haec sententia habet implicationem, quoniam 
ex una parte dicit quod excommunicatus non toleratus non potest dele- 
gare, et ex alia parte dicit quod potest concedere commissionem audien- 
di confessiones. Hoc autem implicat, quoniam ad audientiam confessio- 
num necessaria est jurisdictio delegata vel ordinaria, ut constat ex 
fide: ergo si potest committere alteri audientiam confessionis, potest 
delegare. 

Ad argumenta. Ad primum respondetur quod in tali casu ad episco- 
pum pertinebit providere de confessore, si parochus est excommunica- 
tus non toleratus. Quod si episcopus fuerit excommunicatus, pertinebit 
ad superiorem, vel ad jus commune, si non posuit vicarium antequam 
incideret in excommunicationem. 

Ad secundum respondetur quod absolvere a peccatis principaliter 
est actus ordinis, supposita tamen jurisdictione. At vero committere al- 
teri facultatem non est actus ordinis, sed jurisdictionis, ut diximus in 
secunda probatione. 

ARTICULUS DECIMUSQUINTUS 


Utrum gesta et acta ab excommunicato tolerato ab Ecclesia sint 
firma et valida 


V. gr. sententia prolata ab episcopo excommunicato, collatio beneficii, 
praesentatio vel electio facta ab excommunicato. 

Et videtur quod non sit valida. Primo, quoniam in ca. Audivimus, 
24, q. 1, de quodam archiepiscopo haeretico et excommunicato dicitur 
quod non potest excommunicare quoniam est excommunicatus, et quod 
non potest aliquem damnare qui novam haeresim praedicavit. Ergo 
gesta et facta ab excommunicato tolerato non sunt valida. 

Secundo, in cap. Adversus, de immunitate ecclesiarum, definitur quod 
sententiae exeommunieatorum sunt inanes et irritae ; sed isti sunt excom- 
municat!, licet tolerentur ab Ecclesia: ergo eorum sententiae sunt irri- 
tae et inanes. 

Tertio, ad sententiam in foro interno et externo est necessaria juris- 
dictio, ut patet ; sed excommunicatus nullam habet jurisdictionem : ergo. 
Probatur minor, quoniam excommunicatus est privatus officio et juris- 
dictione. 

In contrarium sunt argumenta. Primo, non minus sunt irritae in 
jure civili sententiae servi quam in jure canonico sententiae excommu- 
nicatorum. Sed sententia servi jure civili est valida et firma, si toleratur 
a republica, ut patet in lege Barbarus, ff, de officio praetoris. Ergo sen- 
tentia excommunicati valida est et firma si toleratur ab Ecclesia. 

Secundo, excommunicatus in foro interno veram profert sententiam; 
et talis sententia firma est et valida, alias esset maxima perturbatio in 
republica Christiana: ergo sententia prolata in foro externo firma est. 
Patet consequentia ex paritate rationis. Item quoniam ad sententiam 
in foro interno et externo requiritur jurisdictio. 

Tertio, concilium Constantiense propter pacem reipublicae conces- 
sit fidelibus quod possint communicare cum excommunicatis, etiam in 
re sacra, si non sint publici percussores clericorum, vel nominatim ex- 
communicati. Sed si gesta ab ejusmodi excommunicatis non essent firma 
et valida, esset magna perturbatio in republica : ergo sunt firma et valida. 

De hac quaestione sunt tres sententiae. Prima est affirmans quod 
nulla gesta ab ejusmodi excommunicatis sunt valida. Hanc tenet Silve- 
ster verbo Excommunicatio 1, $ 6 et verbo Excommunicatio 2, $ 1. Se- 
cunda. sententia est quod omnia gesta per excommunicatum ab Ecclesia 
toleratum habent firmitatem et valorem. Hanc tenet Richardus in 4, 
d. 18, Palude d. 23, q. 2, a. 3, Soto d. 22, q. 2, a. 2. Silvester verbo 

Excommunicatio 3 retractat primam sententiam et tenet istam. Tertia 
sententia est media et asserit quod gesta ab excommunicatis ab Ecclesia 
toleratis, si gesta sint ratione publici officii, valida sunt et firma. Si 
vero sint facta ab illo homine ut persona particularis, non habent firmi- 
tatem et valorem. Sic tenet Covarrubias super cap. Alma 1 p. relectio- 
nis, $ 7, n. 9. 

Sed pro decisione sit prima conclusio: Gesta per excommunicatum 
toleratum ab Ecclesia valida sunt et firma, si adsit communis error facti 
et titulus. 

Secunda conclusio: Si non adsint istae conditiones, non habent fir- 
mitatem. Sic tenet Cajetanus verbo Excommunicationis impedimenta; 
quae sententia mihi magis placet quam aliae tres. Pro cujus expositione- 
advertenda sunt duo. Primum est quod hic loquimur de actionibus fori 
externi, quoniam in foro interno conscientiae certum est quod sententia 
prolata ab excommunicato tolerato ab Ecclesia valida est. Hanc senten- 
tiam quoad primam conclusionem probant argumenta facta secundo 
loco pro parte affirmativa, praecipue primum quod sumitur ex lege 
Barbarus. Quoad secundam conclusionem probatur argumentis factis 
primo loco pro parte negativa. Sed quoniam illa argumenta militant, 
contra primam conclusionem, solvenda sunt quatenus procedunt contra 
illam. 

Unde ad primum et secrmdum respondetur quod illa jura habent 
locum quando est publice excommunicatus, quia tunc gesta ab illo non 
habent firmitatem et valorem quia non est communis error facti. Ad 
cujus expositionem nota secundo quod tunc dicitur communis error 
facti quando publice aliquis aestimatur non excommunicatus; ut si 
episcopus habens verum titulum incidat in excommunicationem secrete, 
tunc omnia gesta ab illo habent firmitatem et valorem, licet toleretur 
ab Ecclesia, quoniam non est communis error facti. 

Ad tertium respondetur quod excommunicatus dicitur privatus offi- 
cio et jurisdictione, non quia gesta per illum non sint firma, sed quia 
non potest exercere suum officium sine peccato, si commode id possit, 
sicut excommunicatus dicitur privatus sacramento non quia sacramenta 
non sint valida, si illa suscipiat, sed quia peccat suscipiendo. 

Ad argumenta secundo loco, quatenus procedunt contra secundam 
conclusionem, respondetur: ad primum quod in illo casu erat titulus et 
communis error facti. Omnes existimabant illum esse liberum, et ideo 
omnia gesta ab illo habuerunt firmitatem et valorem. 

Ad secundum respondetur quod ea quae pertinent ad forum inter- 
num sunt valida et firma, licet non sit communis error facti, secundum 
tenorem concilii Constantiensis, quoniam esset maximum periculum quod 
facta in foro conscientiae non essent firma et valida. In his vero quae 

pertinent ad forum externum, servanda est constitutio concilii Con- 
.stantiensis, quoniam non est ita magnum periculum. Itaque in foro in- 
terno omnia habent firmitatem et valorem propter periculum animarum 
quando est communis error facti et titulus. Item quando non est nomina- 
tim excommunicatus vel publicus percussor clerici. 

Ad ultimum respondetur quod concilium Constantiense concessit fi- 
delibus quod possint communicare cum excommunicatis in illis duobus 


casibus, quoniam durissimum erat iterare judicia civilia et forensia. 


ARTICULUS SEXTUSDECIMUS 


Utrum beneficiatus excommunicatus qui excommunicatur postquam 
legitime obtinuit beneficium, faciat fructus beneficii suos 


1. — Videtur quod sic. Primo, quia alias sequeretur quod beneficia- 
-tus pauper cogeretur mendicare cum dedecore ordinis, contra decretum 
concilii Tridentini sess. 21, cap. 2 : ergo. 

Secundo, suspensus ab officio aliquando sustentatur fructibus benefi- 
cii designatis ab Ecclesia: ergo excommunicatus potest sustentari fructi- 
bus beneficii. 

Tertio, durissimum est asserere quod excommunicatus qui non est in 
mora petendi absolutionem, privetur fructibus beneficii: ergo illud non 
est asserendum. 

Quarto, sequeretur quod talis statim atque incidit in excommunica- 
tionem teneatur restituere fructus beneficii sui. Consequens est duris- 
simum. Ergo. Probatur sequela, quia non facit fructus suos. Confirma- 
tur. Nam reus non tenetur restituere fructus ante judicis sententiam. 
Antecedens est certum, et definitur 22, q. 11. Consequentia probatur ex 
paritate rationis. 

2. — In hac quaestione pars negativa est communis sententia, scilicet 
quod non facit fructus suos. Ita dicit Silvester verbo Clericus 4, q. 25 
et verbo Excommunicatio 3, $ 1. Moderatur tamen hanc sententiam di- 
cens quod intelligitur de excommunicato quando non stat per ipsum 
quod non absolvatur. 

Nihilominus sit prima conclusio: Beneficiatus excommunicatus, li- 
cet excommunicetur postquam legitime obtinuit beneficium, non facit 
fructus suos, licet non stet per ipsum quod non absolvatur. Probatur 
primo conclusio, quia talis excommunicatus est privatus executione offi- 
cii ut patet: ergo non facit fructus suos. Patet consequentia, quoniam 
beneficium datur propter officium, ut dicitur in cap. Cum singula, de 
praebendis, et cap. finali de rescriptis in 6. Secundo, omnis excommuni- 


QUAEST. II, ART. 16 S69 


-catus, licet modo non sit rebellis Ecclesiae, fuit tamen rebellis Ecclesiae : 
ergo propter peccatum quod praecessit potest privari fructibus bene- 
ficii. 

Secunda conclusio: Talis excommunicatus tenetur fructus restitue- 
re ante judicis condemnationem et declarationem. Probatur. Excommu- 
nicatus non facit fructus suos, ut diximus in conclusione praecedenti: 
ergo tenetur illos restituere ante judicis condemnationem. Confirmatur. 
Mercenarius non laborans tenetur restituere mercedem laboris ante ju- 
dicis sententiam; sed excommunicatus non laborat in beneficio: ergo 
tenetur restituere fructus ante judicis sententiam. Ex quo sequitur quod 
est potestas in Ecclesia et in republica quae obligat ad aliquam poenam 
quae debet exerceri per actionem positivam rei, quae inquam obligat 
ante judicis sententiam, ut dictum est in materia de censuris in communi. 

3. — Ad primum argumentum respondetur quod concilium Tridenti- 
num intelligitur quando sacerdos non est rebellis Ecclesiae. Si vero sit 
rebellis, potest Ecclesia per auctoritatem clavium privare illum fructibus 
beneficii, licet mendicet. Et hoc expedit ad bonum excommunicati ut 
citius convertatur, quia si non poneretur talis poena, fortassis non ita 
cito converteretur. 

Ad secundum respondetur quod est maxima differentia inter deposi- 
tum ab officio et excommunicatum, quoniam depositus ab officio non ha- 
bet spem redeundi ad officium, et ideo pia mater Ecclesia assignat ei 
sustentationem de reditibus Ecclesiae; excommunicatus vero habet 
spem redeundi ad beneficium, et ideo privatur fructibus illius. Et eadem 
est ratio de suspenso propter aliquod crimen dum est in contumacia 
atque de excommunicato. Alii vero suspensi propter crimen de quo sunt 
parati agere poenitentiam, sustentantur ab Ecclesia reditibus beneficii 
qui assignatur ab illa. 

Ad tertium respondetur quod propter contumaciam praecedentem 
meretur excommunicatus ita puniri temporaliter. 

Ad ultimum concedo sequelam. Neque est inconveniens quod ante 
condemnationem in particulari teneatur restituere fructus quos non 
fecerat suos. Per hoc respondetur ad confirmationem. Negatur conse» 
quentia. et differentia est quod esset nimis durum reddere bona ante 
condemnationem judicis quorum ipse reus erat vere dominus; at vero 
beneficiatus excommunicatus non fecerat fructus suos. Unde non est 
eadem ratio. 

4. — Nota autem circa resolutionem hujus articuli quod notanter 
diximus de beneficiato qui ante excommunicationem obtinuerat benefi- 
cium. Alias enim planissimum est quod collatio facta excommunicato 
nulla est, ut dictum est in praecedentibus. Et hic est usus Romanae 
Ecclesiae, quod quotiescumque alicui confertur beneficium vel confir- 


24" 


870 DOMINICUS BANEZ 


matur electio, semper absolvitur ad cautelam a quacumque excommu- 
nicatione ad effectum hunc, ut collatio et confirmatio valida sint. 

Nota secundo quod postquam electionis confirmatio aut beneficii col- 
latio facta est in favorem alicujus antequam sit excommunieatus, si 
postea, quando acceptat, fuerit excommunieatus, non est irrita confir- 
matio vel collatio, ut habet communis opinio juristarum. Et hic est usus 
communis fori ecclesiastici. De qua re vide Navarro in cap. Si quando? 
de rescriptis, et Covarrubias lib. 3 Variarum, cap. 16, n. 4 et prima 
parte relectionis cap. Alma mater $ 7, licet ipse in contrariam partem 
videatur declinare cum Alciato et Cardinali. Theologi vero communiter 
tenent quod talis acceptatio sit invalida. Nihilominus standum nobis 
erit in hac parte sententiae juristarum. Ratio est quia per acceptatio- 
nem non adquirit homo jus, sed tantum requiritur acceptatio tamquam 
declaratio consensus de collatione vel electione facta. Item quia jura de 
hac re loquentia tantum irritant collationem vel electionem factam in 
.favorem excommunicati: ergo non sunt extendenda ad acceptationem. 
Non tamen negandum est quin peccet mortaliter excommunieatus acce- 
ptans collationem aut electionem. Ratio est quia excommunieatus pri- 
vatus est ecclesiastico praecepto ne communicet in ministerio ecclesia- 
stico : ergo non est ei licitum ut se offerat ut ministrum ad ministerium 
quod non potest exercere sine peccato. Et fortassis theologi negantes 
acceptationem talem esse validam, non distinxerunt inter acceptationem 
et collationem, vel certe quia non erat licita acceptatio judicaverunt 
esse irritam. 

Tertio nota de pensionibus quae consignantur excommunicato, quod 
possunt duplici titulo consignari. Unus est specialis, ut quando consi- 
gnantur parocho vel episcopo seni ut cedat beneficio aliqua pensio de 
reditibus beneficii ob ministerium spirituale exhibendum. Secundus 
titulus est temporalis ob paupertatem ejus cui consignatur pensio, vel 
propter bonum pacis ut alias desistat a lite, vel etiam ob aliquod mini- 
sterium temporale in utilitatem Ecclesiae exhibitum vel exhibendum. 
Est itaque probabilior sententia quod consignatio pensionis ob priorem 
titulum facta excommunicato nulla, est. Probatur, quia talis pensio revera 
est beneficium ecclesiasticum, quoniam confertur illa portio propter be- 
neficium spirituale factum vel faciendum. Sed consignatio pensionis ob 
alterum secundum titulum facta valida est et pecunia redimibilis, quia 
revera temporalis est titulus, licet contrariam sententiam teneat Co- 
varrubias 1 p. relectionis super cap. A/ma mater, $ 17, in quam sen- 
tentiam citat Hieronymum Gigantem in tractatu De pensionibus, q. 14. 


QUAESTIO TERTIA 


De communicatione cum excommunicatis in particulari 


ARTICULUS PRIMUS 


Utrum in quibusdam casibus licitum sit communicare cum 
excommunicatis saltim in temporalibus 


1. — Respondetur, et supponimus quod supra diximus quaest. prae- 
cedente, a. 6 circa extravagantem concilii Constantiensis, quod in duo- 
bus casibus quantum est ex parte excommunicationis tenentur fideles 
evitare excommunicatos, scilicet nominatim excommunieatos, et mani- 
festos percussores clerici. Dicitur autem manifestus percussor clerici 
qui per sententiam judicis est publice condemnatus, vel qui publice 
infamatus est de ejusmodi percussione; quoniam non sufficit evidentia 
facti, quod nulla tergiversatione, si ad judicium deferatur, negari pos- 
sit, sed requiritur publica infamia vel sententia judicis. 

2. — Nunc autem sit nobis conclusio: Quod in particulari in quatuor 
casibus licitum est cum praedictis excommunicatis communicare tempo- 
raliter vel in temporalibus, qui hoc versu continentur: utile, lex, humile, 
res ignorata, necesse. Et licet videantur quinque, tamen quintus casus, 
qui est necessitas, in primo continetur a fortior, quoniam si propter 
utilitatem licitum est communicare cum excommunicato, multo magis 
propter necessitatem. 

Est itaque primus casus utilitas, sive temporalis, sive spiritualis, sive 
attineat ad excommunicatum, sive ad excommunicaturum cum illo. Unde 
licitum erit consilium spirituale praebere, et tunc, licet interponantur 
alia verba urbanitatis, non erit aliquod peccatum. Similiter licitum est 
admittere excommunicatos ad conciones in ecclesia, licet in principio 
concionis oret cum aliis Ave Maria, et in fine etiam oret et absolvatur a 
peccatis venialibus absolutione deprecatoria. Haec omnia patent ex cap. 
Responso et Cum voluntate, de sententia excommunicationis, et ca. 

Cum excommunicato, 11, q. 3 et cap. Intelleximus, de judiciis ; et est con- 
sensus communis theologorum et juristarum. Vide sanctum Thomam in 
4, d. 18. q. 2, a. 4 et Augustinum super Psalm. 54. 

Secundus casus est lex. V. gr., propter legem matrimonialem licitum 
est uxori communicare cum marito excommunicato, ut habetur in ca. 
Quoniam multos [ubi] supra, et eadem ratione licebit marito communi- 
care cum uxore excommunicata. Et haec est communis sententia, licet 
Glossa in ca. citato contrarium teneat, et alii quos sequitur Silvester 
verbo Excommunicatio 5, n. 4. Vide Soto in 4, d. 22, q. 1, a. 4, ubi 
tenet sententiam nostram, et theologi nostri temporis sequuntur illam. 

Tertius casus est humile, idest ratio obsequii et humilitatis debitae. 
Unde servus domino, et filius cum patre excommunicatis potest commu- 
nicare. Sic habetur in ca. Quoniam multos supra. Et eadem est ratio, 
secundum communem sententiam, de domino respectu famuli et de 
patre respectu filii excommunieati, licet aliqui contrarium sentiant. 

Quartus casus est ignorantia, quae excusat a culpa in communicatio- 
ne cum excommunicato etiam in divinis, ut habetur in ca. citato Quo- 
niam multos. Et nota quod, quia in dubio melior est conditio possidentis, 
quando res est dubia utrum aliquis sit excommunicatus vel non, fieret 
illi injuria si non admitteretur, etiam ad divina, nisi forte oriretur 
scandalum pusillorum propter communicationem cum illo. 

Et denique quintus casus est quia ex primo sequitur, scilicet neces- 
sitas, quae si quid addit supra utilitatem, illud est quod propter neces- 
sitatem continget aliquando licitum esse communicare cum excommuni- 
cato etiam in divinis, ut supra dictum est, v. gr. ob metum mortis aut 
infamiae aut jacturam notabilem boni temporalis, dummodo non sit 
scandalum pusillorum, et dummodo metus non incutiatur in injuriam 
religionis Christianae. Alias certa res est quod praecepta possitiva eccle- 
siastica non obligant cum tanto detrimento, sicut patet in aliis prae- 
ceptis Ecclesiae. 

3. — Sed circa communicationem in divinis sunt aliqui casus in par- 
ticulari notandi in quibus est difficultas, v. gr. utrum eum sacerdos cele- 
brat possit facere mentionem excommunicatorum in ea parte missae quae 
dicitur Memento. De qua re sunt variae opiniones. Quoniam partem af- 
firmativam tenent aliqui juristae ut Navarro in cap. Quando, diet. 1, 
Covarrubias in relectione citata, p. 1, $ 6, conci. 7 et Silvester verbo 
Excommunicatio 1. Sed mihi pars negativa et tutior et verosimilior vi- 
detur. Ratio est quia tunc sacerdos gerit personam Christi et Ecclesiae 
ut minister publicus: ergo non licet ei pro excommunicatis orare in 
aliqua parte missae. Confirmatur quia, licet oratio fiat secrete in Me- 
mento, tamen statim voce exteriori dicitur, *pro quibus tibi offerimus, 
vel qui tibi offerunt" etc.; item "ipsis Domine et omnibus in Christo 

quiescentibus". Ergo non licet recordari exeommunicatorum in Memento, 
quoniam exteriori voce postea exprimuntur. 

4. — Est alius casus, utrum si sacerdos dum celebrat missam vel 
officium divinum solemniter recitans ingrediatur excommunicatus non 
toleratus, an teneatur sacerdos cessare, si excommunicatus neque pre- 
cibus neque per vim potest ab ecclesia ejici. Respondetur affirmative, 
nisi sacerdos jam ceperit consecrationem, quia tunc debet perficere et 
consummare sacrificium cum uno adjutore necessario; reliqui vero 
egrediantur ab ecclesia, ne communicent cum eodem excommunicato in 
assistentia ad sacrificium. Ratio hujus est quia est divinum praeceptum 
de perficiendo sacrificio quod semel inceptum est. Unde humanum prae- 
ceptum excommunicationis non potest derogare juri divino. Sed alia 
divina officia et orationes missae quae fiunt ante et post consecrationem 
debent praetermitti quia, sicut humano statuto sunt introducta, ita 
humano praecepto debent relinqui vel interpolari. Vide Soto supra, 
art. 4 et Navarro in Manuali, cap. 27, n. 34. Solus Durandus tenet 
contrariam sententiam d. 18, q. 5, dicens reliquos fideles non teneri in 
illo casu egredi ecclesiam. Et ratio illius est quia Ecclesia non deter- 
minavit alium modum participandi cum excommunicatis in divinis quam 
in humanis. Sed in humanis quando duo, alter excommunicatus, alter 
non excommunicatus, loquuntur et convivantur cum uno tertio et non 
inter se, non peccant, quia non excommunicatus non conversatur cum 
excommunicato : ergo similiter non tenentur fideles in casu posito egredi 
ecclesiam quia, licet communicent cum sacerdote celebrante, non tamen 
cum ipso praesente excommunicato, licet ipse peccet communicans cum 
sacerdote. Respondetur quod licet major sit vera, minor tamen falsa est, 
et maxime quantum ad exemplum eorum qui convivantur inter se et in 
una mensa. Et ita qui adsunt ad mensam Domini aut assistunt sacrifi- 
cio missae, etiam inter se communicant, quia unus actus et unum sacrifi- 
cium est, cujus omnes sunt participes et offerentes. 


ARTICULUS SECUNDUS 


Utrum qui in aliquibus casibus communicant cum excommunicato 
incurrant excommunicationem majorem 


Conclusio sit: In quatuor casibus incurrit illam. Primus est quan- 
do quis publice excommunicatum scienter sepelire praesumpserit, ut 
habetur in Clementina 1 de sepulturis et cap. Quicumque, de haereticis 
in 6, ubi etiam excommunicantur haereticorum sectatores, vel receptato- 
res qui sepulturae scienter tradere praesumpserint. Sed circa hunc casum 

primo adverte quod ex eo quod dicitur, scienter sepelire praesumpserint, 
colligitur quod non incurritur ab his qui cum ignorantia sepeliunt etiam 
vincibili, dummodo non sit affectata. Ita advertit Cajetanus de excom- 
municatione cap. 16. Secundo nota quod post concilium Constantiense 
jam est in usu quoslibet excommunicatos, nisi fuerint nominatim denun- 
tiati aut manifesti clericorum percussores, posse absque scrupulo sepe- 
lire. Licet Cajetanus in Summa [ubi] supra videatur explicare clemen- 
tinam universaliter de omni excommunicato notorio. Sed verum erat 
ante concilium Constantiense. 

Secundus casus est in cap. Significavit, de sententia excommunicatio- 
nis, ubi dicitur, “clericos qui scienter et sponte participaverunt cum 
excommunicatis, a nobis, id est a papa, et qui ipsos in divinis officiis 
receperunt eadem excommunicationis sententia cum ipsis non dubitamus 
involvi". Ubi nota sex conditiones necessarias ut incurratur excommuni- 
catio haec. Prima est quod sit clericus qui illam potest incurrere et non 
alius; secunda est quod participet vel receptet ipsum excommunicatum 
in divinis officiis, ita quod, si aliquis clericus adsit in ecclesia in divinis 
officiis ut alius de plebe, non incurrit hanc censuram, quia talis non 
receptat excommunicatum ; tertia est quod scienter talis clericus recipiat 
excommunicatum, non enim sufficit quod ex ignorantia recipiat nisi 
fuerit affectata. Quarta est quod sponte sua, hoc est, sine metu alicujus 
mali recipiat excommunicatum. Quinta est quod excommunicatus quan- 
do recipitur sit excommunicatus a papa. Sexta, quod excommunicatus 
quando recipitur sit nominatim denuntiatus a papa. Et quinque con- 
ditiones priores colliguntur ex textu, haec vero sexta colligitur a Caje- 
tano ex usu. Alioquin esset durissimum ut clerici qui reciperent ad 
divina omnes excommunicatos a jure communi et in bulla Cenae Domini 
generaliter incurrerent excommunicationem majorem papae reservatam. 
Quare convenienter habet locum in hoc casu bulla concilii Constantien- 
sis. De his conditionibus vide Cajetanum verbo Excommunicatio 58 et 
Antoninum 3 parte, tit. 24 cap. 32 et Silvestrum verbo Excommunica- 
tio 1. 

Tertius casus est quando communicatio est cum jam excommunicato 
per sententiam, participando in crimene criminoso, id est in crimine pro 
quo lata est excommunicatio, qui habetur in cap. Si concubinae, et cap. 
Nuper, de sent, excommun. Explicaturque bene a Cajetano verbo 
Excommunicatio, cap. finali ante excommunicationes in particulari; 
ita sane quod excommunicatio major quae incurritur ex participatione 
cum excommunicato in crimine criminoso, praesupponit ipsum jam esse 
*excommunicatum, et quod homo praebeat ei auxilium, consilium vel 
favorem ut perseveret in tali crimine. Et nota quod quantum potest colli- 
gi ex praedictis capitibus, ista explicatio non incurritur nisi ex parti- 

cipatione cum excommunicato nominatim per sententiam judicis, ut 
patebit legenti dictos canones. 

Quartus casus est quando excommunicatio quae fertur contra ali- 
quod crimen, fertur etiam expresse contra consiliantes vel quomodolibet 
adjuvantes, tunc incurritur excommunicatio major. Iste casus patet, 
quoniam ipsum jus vel sententia judicis expresse excommunicat hujus- 
modi fautores, v. gr. in canone Si quis suadente excommunicantur 
omnes adjuvantes quomodolibet ad ejusmodi sacrilegia. 


QUAESTIO QUARTA 


De causa propter quam ferenda est excommunicatio 


ARTICULUS PRIMUS 


Utrum sufficiat ad hoc quod excommunicatio sit valida quod causa 
sit legitima secundum allegata et probata, licet revera in seipsa 
sit irrationabilis, quando qui probatur reus est innocens 


1. — Pro parte affirmativa arguitur primo. Haec sententia seu cen- 
sura, v. gr. excommunicationis, procedit a potestate clavium, clave non 
errante : ergo ligat in foro conscientiae. 

Secundo. Poenitens putans se fecisse diligentiam sufficientem ad in- 
quirenda peccata, licet revera non fuerit, accedens ad sacramentum 
poenitentiae, nihilominus recipit verum sacramentum et sententia con- 
fessoris est valida, ut diximus de confessione informi. Ergo similiter 
in casu posito sententia judicis est valida. 

Tertio. Sententia ecclesiastica ad beneficia conferenda vel auferenda 
valida est si procedat secundum allegata et probata: ergo similiter sen- 
tentia excommunicationis. Antecedens est communis sententia et vera. 
Confirmatur ex Urbano primo, et habetur 11, q. 3, ca. Sententia pastoris, 
ubi dicitur, valde est timenda sententia episcopi, licet injusta. Et Gre- 
gorius homil. 26, et habetur supra, dicit idem. Et Innocentius tertius 
in cap. Per tuas, de sententia excommunicationis, definit, excommuni- 
catum per sententiam injustam in qua fuit tolerabilis error, non esse 
audiendum in judicio, nisi absolutionis gratiam imploret. Et citat con- 
cilium Sardicense, ca. 17, ubi dicitur, eum qui injuste est excommunica- 
tus, nullus alius debet praesumere ut communioni societ, nisi post exa- 
minatam causam. Et idem Innocentius in concilio Lateranensi definit 
ejusmodi excommunicatum absolvendum esse. Et in cap. Pastoralis, de 
officio judicis delegati, definit judicem ordinarium teneri ad mandandam 
execution! sententiam delegati, licet cognoscat esse injustam, quia ordi- 
narius non est judex, sed executor illius sententiae. Unde a. fortiori colli- 

gitur omnes fideles teneri ad vitandum ejusmodi excommunicatum. Deni- 
que sanctus Thomas in Addition,, q. 21 a. 4 ait: “cum aliquis pro falso 
crimine in judicio probato excommunicatur, si humiliter sustinet, hu- 
militatis meritum récompensát erroris damnum". Ergo videtur sentire 
quod revera ille innocens damnificatur per sententiam excommunicatio- 
nis, quoniam dicit quod “per humilitatis meritum récompensát dam- 
num"; 

2. — In hac quaestione, quae in materia de censura speciali excommu- 
nicationis agitari solet, supponenda sunt quae apud omnes habentur 
certa. 

Sit prima conclusio: Jn casu dubii sententia excommunicationis pro- 
bata, valida est .et obligat in conscientia. V. gr. litigant Petrus et Paulus, 
et utriusque causa defenditur a juristis doctis, ita quod merito aestime- 
tur dubia causa : tunc, si accedat sententia judicis legitimi sub excommu- 
nicatione aliquid praecipientis contra alteram partem, obligat in con- 
scientia. Ista, est communis opinio. Et ratio est communis omnibus, quia 
ubi res est dubia, sententia legitimi judicis determinat quod justum est. 

Secunda conclusio: Excommunicatio injusta cujus injustitia sine 
haesitatione manifesta est ei contra quem fertur, si tamen procedit se- 
cundum allegata et probata, obligat in foro exteriori, immo occasionaliter 
ratione scandali obligat in foro interiori ut aliquis teneatur haberi ut 
excommunicatus quoad actus exteriores. Haec ab omnibus conceditur. 
Sed tota difficultas est an hujusmodi sententia obliget in foro conscien- 
tiae etiam citra scandalum. 

De qua re sunt variae opiniones, quae possunt dividi in duas classes. 
Prima est asserentium hujusmodi sententiam esse validam in foro con- 
scientiae. Hujus classis est Alexander Halensis 4 p., q. 82 membr. 2 ; Pa- 
lude d. 18, q. 1, a. 3, et Durandus q. 4, Richardus in eadem d. in disp. sua 
3, q. 1 et multi jurisperiti quos refert Covarrubias super cap. Alma ma- 
ter, de sententia excommunicationis in 6, n. 5, 6 et 7. Hadrianus quodlb. 
7 dicit hanc esse communem sententiam. Eam tenuit Cano q. 21, a. 4 
Addit, ad 3 p. Alii asserunt hujusmodi excommunicationem esse irritam, 
ut Gratianus ca. Si episcopus 2, 11, q. 3, ubi notat Urbanum et Grego- 
rium ubi supra non dixisse hujusmodi excommunicationem esse validam 
et servandam, sed tantum timendam. Hujus sententiae est Soto in 4, 
d. 22, q. 1, a. 3, et Majoris d. 18, q. 2, et Cajetanus 2. 2, q. 70, a. 4 ad 2 
et in opusculo 27 quaestionum, q. 13. Nota, tamen quod inter auctores 
ejusdem classis aliqua est differentia. Quidam enim ajunt sic excommu- 
nicatum pluribus effectibus ligari, alii paucioribus. Tamen fere omnes 
doctores primae classis ajunt hujusmodi excommunicatum privari suf- 
fragiis Ecclesiae communibus. Solus Durandus ubi supra ad primum 
dicit sic excommunicatum privari quidem ex intentione Ecclesiae com- 

munibus suffragiis, sed nihilominus ex vi caritatis quam habet partici- 
pat illis. In quo fallitur. Quoniam si intelligit de participatione suffra- 
giorum quae consequuntur ex particularibus meritis fidelium, tunc neque 
excommunicatio justa privat hominem illis suffragiis dum homo est in 
gratia. Si vero intelligat de suffragiis quae ex communi applicatione 
Ecclesiae per ministrum communem consequuntur, tunc implicat contra- 
dictionem quod ex intentione Ecclesiae privetur illis, et nihilominus par- 
ticipet ex vi caritatis quam habet. Item Navarro in Manuali, cap. 23, 
n. 3, ait quod quia Ecclesia non adimit sic excommunicato communionem 
internam, colligitur quod sententia Cajetani non differt a communi sen- 
tentia jurisperitorum, licet differat in modo loquendi, et ideo dicit relin- 
quendam esse. Et n. 58 dicit excommunicatum sine justa causa non esse 
excommunicatum apud Deum. Immo Cano dicebat hujusmodi excommu- 
nicatum posse communicare in divinis ubi nullum scandalum timeretur, 
non ex juris rigore, sed ex pia juris interpretatione. 
Sed sit nobis Tertia conclusio: Excommunicatio injusta ex ipsa cau- 
ssa, licet alias contineat errorem tolerabilem ,et sit lata legitime secundum 
allegata et probata, est nihilominus irrita in foro conscientiae. Probatur. 
Quia hic excommunicatus non incurrit veram excommunicationem, sed 
tantum praesumitur excommunicatus. Ergo omnino non obligat in foro 
conscientiae. Probatur antecedens, quia vera excommunicatio est vera 
censura ob veram culpam. Item probatur ex supradictis q. 3, a. 5 ubi 
ostendimus conclusione 1 et 2 quod non incurritur censura quando 
aliquis solo actu exteriori exercet actum vitii contra quod est lata cen- 
sura. Et tamen poterit contingere ut ille secundum allegata et probata 
condemnetur in foro exteriori. Secundo, quia, licet potuisset Ecclesia 
excommunicare innocentem, non est credendum quod intendat illum 
excommunicare in foro conscientiae. Tertio quia lex injusta non obligat 
in conscientia, ut est in communi opinione. Tandem possunt fieri argu- 
meta ad hominem contrarium opinantes, quia omnes illi fatentur hujus- 
modi excommunicatione non privare suffragiis Ecclesiae generalibus, 
ac videntur ignorare propriam vocem excommunicationis, quae est pri- 
vatio illorum suffragiorum. Item Cano concedit hanc sententiam ex juris 
benignitate, quod quantum attinet ad mores nihil refert; immo vero 
ratio est, scilicet quod pia mater Ecclesia non est credenda sine causa 
et utilitate publica velle privare innocentem tantis bonis. Probat non 
posse Ecclesiam privare innocentem illis bonis, quia causa finalis quae 
est utilitas publica aut privata excommunicationis, est necessaria ut 
excommunicatio sit valida, ut habet communis opinio theologorum et 
juristarum. 
Quarta conclusio: Si hujusmodi excommunicatus, etiam nomina- 


tim denuntiatus et etiam peccans mortaliter ratione 'scandali, exerceat 

Baliquem actum sui officii quantumlibet ecclesiasticum, valida sunt om- 
nia gesta per illum; ut si episcopus conferat beneficium, si judex pro- 
ferat sententiam, si sacerdos exerceat actum sui ordinis, omnia haec sunt 
valida, neque incurritur irregularitas. Haec sequitur ex praedictis quia, 
si in foro conscientiae non fuit vera excommunicatio, ergo ita se habet 
innocens sicuti antequam excommunicaretur. 

,3. — Ad primum argumentum dicitur quod, ut sententia lata a pote- 
state clavium per se obliget, oportet ut clavis non erret etiam speculative. 

Ad secundum negatur consequentia, quia cum illa ignorantia poeni- 
tentis stat sufficiens dolor et omnia alia necessaria quae pertinent ad 
essentiam sacramenti; non vero cum ignorantia judicis circa factum 
stat quod ejus sententia sit valida in foro conscientiae, quia revera non 
est reus qui condemnatur. Secundo est alia differentia, quia promptior 
est Deus ad parcendum quam ad puniendum. 

Ad tertium negatur consequentia. Ratio est quia expedit bono com- 
muni et conscientiis fidelium ut tales collationes beneficiorum sint vali- 
dae, non tamen quod in foro conscientiae ligent. Ad confirmationem 
respondetur quod sententia praelati est timenda, id est non contemnen- 
da in foro exteriori ut vitetur scandalum. 

Per haec et alia testimonia ad sanctum Thomam respondetur quod 
loquitur de damno quod incurrit ille talis non segregando se, cum tenea- 


tur ut vitet scandalum, et hoc damnum dicit compensari merito humi- 
litatis. 


ARTICULUS SECUNDUS 


Utrum sufficiat causa temporalis ut aliquis excommunicetur 


Prima conclusio: Gravissima et urgentissima causa debet esse 
propter quam judex movendus est ad excommunicandum. Haec 
asseritur a sanctis patribus. Vide 24, q. 3, ca. Resecandae, ex divo Hie- 
ronymo et ca. Corripiantur, ex Augustino. Vide Ambrosium lib. 2 
Officiorum, cap. 27 et multa alia capita citata in [eadem] causa et 
quaest. Vide epist. 87 Leonis primi, et Innocentium [tertium] in cap. 
Sacro, de sententia excommunicationis, et Innocentium quartum cap. 
Romana, eodem titulo in 6, et Concilium Nicaenum ca.. 5, et habetur 11, 
q. 3 ca. Servetur, concilium Ephesinum primum in epist. ad Nestorium, 
quae est divi Cyrilli, qui praefuit illi concilio. Tandem vide Tridenti- 
num sess. 25, cap. 3 de reformatione. Et probatur ratione, quia excom- 
municatio est acerbissima poena et rigidissima medicina: ergo non pro 
Iqualibet culpa et infirmitate, sed pro urgentissima causa est exhibenda. 

Secunda conclusio: Sola causa spiritualis est propter quam 
ferri debet excommunicatio. Probatur. Quia potestas clavium directe 
et per se solum respicit finem spiritualem ; sed excommunicatio est actus 
clavium potestatis: ergo. Patet consequentia, quoniam actus eumdem 
finem respicit quem ipsa potentia. Item probatur ex definitione censurae, 
in qua. dixi esse poenam ecclesiasticam per quam punitur aliquis in bonis 
spiritualibus; sed excommunicatio est potissima censura: ergo. Sed 
nota quod hoc bonum spirituale quod est finis excommunicationis potest 
considerari vel in ordine ad publicam auctoritatem, vel utilitatem Eccle- 
siae, vel aliquorum fidelium, vel illius qui excommunicatur, ut diximus 
supra de censuris in communi. 

Tertia conclusio: Bonum temporale potest esse causa indirecta 
ob quam feratur excommunicatio; v. gr. quando excommunicatio fer- 
tur in eos qui temporaliter damnificaverunt proximum vel communi- 
tatem, tunc excommunicatio directe fertur in peccatum damnificantium 
ut convertantur, et indirecte fertur ob commodum temporale reparan- 
'dum vel conservandum. Haec conclusio patet ex usu totius Ecclesiae, 
quia in Bulla Cenae excommunicantur piratae et alii temporaliter dam- 
nificantes. Item judices ecclesiastici saepe ferunt excommunicationem 
contra fures et alios damnificantes temporaliter. Sed probatur ratione. 
Quia bona temporalia possunt ordinari a caritate ad finem vitae aeternae, 
sequitur quod etiam circa bona temporalia habet auctoritatem dispo- 
nendi quatenus possunt ad illum finem conducere. Unde Innocentius 
tertius in cap. Novit, de judiciis, ait ad salutem proximi pertinere “de 
quolibet peccato mortali corripere quemlibet Christianum ; et si correctio- 
nem contempserit, districtione ecclesiastica coercere". Ergo pro furto 
vel alio peccato damnificativo temporaliter potest ferri excommunicatio.. 


ARTICULUS TERTIUS 


Utrum veniale peccatum possit esse materia propter quam 
excommunicationis 


1. — Pro parte affirmativa arguitur. Primo, Mat. 18 absolute dictum 
est, quaecumque ligaveritis; sed qui peccat venialiter ligatus est in divi- 
no foro ad aliquam poenam: ergo poterit ligari in foro ecclesiastico 
censura excommunicationis. 

Secundo, multae excommunicationes latae sunt in legibus ex levibus 
causis, ut patet in Canon. Apostolorum 11 et 12 et in epist. Fabiani 
quae habetur 11, q. 3 ca. Sicut Apostoli, ubi excommunicatur qui com- 
municaverit cum excommunicato, et [ea. Sacerdote] de consecratione 

d. 1 dicitur, “sacerdote in ecclesia verbum faciente, qui egressus fuerit 
excommunicetur". Item Gregorius nonus [cap. Si quis] de vita et hone- 
state clericorum dicit, “si quis clericus comam relaxaverit, anathema 
sit". Quod si respondeas dicta testimonia esse intelligenda de minore 
excommunicatione, contra hoc est quod Gregorius ipse cap. penuntimo 
[Si quem] de sent, excommunie, ait excommunicationem absolute sum- 
ptam intelligendam esse majorem. Item verbum illud anathema in dicta 
decretali non explicatur commode de minore excommunicatione. 

Tertio, excommunicatio major tantum addit supra minorem priva- 
tionem suffragiorum communium: ergo sicut minor excommunicatio 
incurritur pro peccato veniali, quae est privatio participationis sacra- 
mentorum, poterit etiam incurri major pro veniali, quia parum est quod 
addit supra minorem. 

Quarto, malitia venialis majus malum est quam poena, excommuni- 
cationis: ergo poterit esse causa ipsius poenae excommunicationis. 

2. — Sed pro resolutione sit prima conclusio: Stando in jure posi 
tivo, propter solum mortal.e peccatum potest ferri excommunicatio ut 
sit valida. Probatur ex prima conclusione praecedentis art., ubi diximus 
gravissimam debere esse causam excommunicationis. Item ex usu Eccle- 
siae et ex sententia omnium doctorum, ut patet in locis citatis in proba- 
tione primae conci, citatae. 

Ex hac conclusione sequitur quod quotiescumque aliquis excusatur a 
peccato mortali, exercendo actum ob quem est lata, excommunicatio, liber 
erit ab excommunicatione quantumcumque ipse actus secundum se sit 
peccatum mortale. Secundo sequitur quod quotiescumque praecipitur me- 
rito aliquis actus sub poena excommunicationis latae sententiae, est pec- 
catum mortale transgressio illius praecepti. Sed art. sequenti dicetur 
an sit peccatum mortale peccatum transgressionis cujuslibet mandati 
cui imponitur poena excommunicationis ferendae. 

Secunda conclusio: Stando in jure divino, non potest ferri excom- 
municatio pro peccato veniali. Haec non est tam certa sicut praecedens. 
Sed probatur. Quia potestas data est Ecclesiae in aedificationem, non in 
destructionem. Sed ejusmodi potestas excommunicandi excommunione 
majori pro peccato veniali non est in aedificationem religionis Christia- 
nae. Ergo non est in Ecclesia, ut notatur in concilio Tridentino sess. 25, 
c. 3 de reformatione. Probatur secundo quia Mat. 18 unde colligitur 
potestas excommunicandi, praesumitur quod frater est perditus et lu- 
crandus; sed per peccatum veniale non est perditus: ergo nullo modo 
est excommunicandus jure divino. Confirmatur, quia secundum sanctum 
Thomam 2. 2, q. 33, peccata venialia non sunt per se materia, correctionis 
fraternae: ergo neque excommunicationis, quia excommunicatio durior 
est curatio quam fraterna admonitio. Tertio probatur. In foro conscien- 

tiae non potest sacerdos obligare poenitentem ad confessionem venia- 
lium : ergo neque in foro exteriori poterit judex ob peccata venialia ex- 
communicare. Patet consequentia, quia non est minor potestas sacer- 
dotis circa peccata in foro conscientiae ad ligandum et solvendum, quam 
judicis ecclesiastici in foro exteriori. Denique probatur quia, ut supra 
diximus de censuris in communi, requiritur causa proportionata ut 
censura sit valida. Sed excommunicatio est censura durissima. Ergo non 
habet proportionem cum levissima culpa qualis est venialis. Nota tamen 
quod aliquando id quod secundum se videtur peccatum veniale, immo 
indifferens, prohibetur nihilominus sub poena excommunicationis feren- 
dae vel latae sententiae ob aliquas circumstantias ob quas talis actus 
efficitur peccatum mortale, maxime si consideretur ut cadit sub prae- 
cepto. V. gr., quando ex peccato veniali sequitur aliquod scandalum 
pusillorum, vel judicat praelatus rationabiliter quod ex frequentatione 
et permissione alieujus peccati venialis sequitur aliqua pernicies boni 
communis, vel ipsius qui venialiter peccat, tunc praemissa admonitione 
poterit praecipere ne quis faciat talem actum etiam sub poena excom- 
municationis latae sententiae. Sed nunquam incurretur talis excom- 
municatio nisi a mortaliter peccante. Fit enim jam materia gravis obe- 
dientiae quod antea secundum se erat peccatum veniale vel etiam indif- 
ferens. 

3. — Ad argumenta. Ad primum, negatur consequentia, quia illa poe- 
na excommunicationis non est proportionata peccato veniali. 

Ad secundum respondetur quod in illis capitibus in quibusdam fit 
mentio de excommunicatione minori, et ita intelligitur illud caput 
Sacerdote, quod fuit constitutum ante tempora Gregorii noni, qui sta- 
tuit ut deinceps nomine excommunicationis intelligeretur excommuni- 
catio major. Si vero aliquod caput ex citatis necessario sit intelligendum 
de majori, ut in cap. Si quis, de vita et honestate clericorum, tunc dico 
tales canones esse intelligendos de excommunicatione non lata, sed fe- 
renda. Haec enim est quaedam comminatio excommunicationis quae 
fieri potest etiam pro peccato veniali, quale est clericum comam relaxare. 

Ad tertium negatur consequentia, quia minor excommunicatio, licet 
privet participatione passiva sacramentorum, tamen sic excommunicatus 
facile absolvitur a quocumque sacerdote valente absolvere a mortali 
peccato. Item quia major excommunicatio notabiliter addit supra mi- 
norem, scilicet privationem suffragiorum communium Ecclesiae, ob quod 
ille sic excommunicatus dicitur tradi satanae. 

Ad quartum negatur consequentia quia, licet absolute loquendo sit 
majus malum culpa venialis quam omnis poena, tamen si poena consi- 
deretur in ratione effectus culpae, non est proportio inter tantam poe- 
nam cum levi culpa qualis est venialis. 

ARTICULUS QUARTUS 


Utrum actus qui praecipitur sub poena excommunicationis non 
latae, sed ferendae sententiae, sit evitandus ut peccatum mortale 


1. — Explicatur titulus quaestionis. V. gr., prohibetur clericum 
comam relaxare non sub poena excommunicationis latae sententiae, sed 
ferendae ; similiter clericis tam saecularibus quam regularibus in sacris: 
constitutis vel habentibus beneficium ecclesiasticum, praecipitur in mo- 
tu proprio Pii quinti ne adsint ubi agitantur tauri vel ferae, sub poena 
excommunicationis. Quaeritur utrum sit peccatum mortale adesse hu- 
jusmodi spectaculis et agitationibus taurorum. 

Pro parte affirmativa arguitur primo. Nunquam ponitur poena 
justae legi prohibenti aliquem actum nisi actus ille sit dignus tali poe- 
na; sed tantum peccatum mortale est dignum tali poena: ergo propter 
solum peccatum mortale potest fieri minatio excommunicationis. 

Secundo, quando lex civilis praecipit aliquid sub poena mortis, ille: 
actus et transgressio illius legis est peccatum mortale, quia talis poena 
non ponitur nisi pro peccato mortali: ergo similiter in proposito. 

Tertio, praecepta praelatorum religionum quae ponuntur in virtute- 
Spiritus Sancti et sanctae obedientiae obligant sub peccato mortali^ 
licet materia sit levissima. Ergo et praecepta ecclesiastica quae ponuntur 
sub interminatione excommunicationis obligant sub peccato mortali. 

2. — In hoc dubio Silvester verbo Praeceptum q. 3 tenet universali- 
ter partem affirmativam, et Cajetanus 2. 2, q. 86 a. 9. Rati-o illorum 
est quia poena excommunicationis tantae gravitatis est, ut non mereatur 
quis illam nisi propter peccatum mortale. Sed postea Cajetanus in 
Summa, verbo Clericorum peccata, tenet contrariam sententiam quan- 
tum ad excommunicationem ferendam, quia potest fieri interminatio 
excommunicationis propter veniale peccatum. Dominus Antoninus 2 p., 
tit. 4, c. 2 $ 3 ait non esse manifestum quid in hac re sentiendum sit, 
quia quibusdam videtur quod ejusmodi transgressio sit mortale pecca- 
tum, praecipue quando in ipso jure habetur ejusmodi interminatio ex- 
communicationis. Si vero sit ab homine, res dubia est. 

Sed pro decisione sit conclusio: Quotiescumque aliquid praecipitur 
sive a jure sive ab homine sub interminatione excommunicationis feren- 
dae, considerandum est ex parte materiae praecepti an sit mortale vel 
veniale peccatum. Quoniam si materia fuerit levis, erit veniale: et si 
gravis, mortale peccatum. Explicatur conclusio. Quoniam licet obedientia 
ex genere suo obliget sub mortali peccato, tamen de facto in individuo 
ex levitate materiae poterit esse veniale peccatum. Dico ergo quod, licet 

accidat ipsi praecepto interminatio excommunicationis, non propterea 
ejus transgressio efficitur peccatum mortale. Ratio est quia non est cre- 
denda pia mater Ecclesia intendere in rebus minimis obligare filios suos 
sub peccato mortali, ut patet in praecepto sub interminatione excom- 
municationis ut nullus clericus comam relaxet, vel quod nullus egredia- 
tur ab ecclesia sacerdote verba faciente, quoniam esset durissimum prae- 
ceptum. At si materia est gravis, in ordine ad commune bonum valde 
conveniens, tunc observatio hujusmodi obligat sub mortali. Probatur, 
quia obedientia ex genere suo obligat sub mortali: ergo nisi transgres- 
sio allevietur ex parte materiae et parvitate, semper erit peccatum mor- 
tale. Quod si quaeras quomodo judicandum sit utrum materia sit gravis 
vel levis: respondetur hoc esse judicandum arbitrio viri prudentis, ha- 
bita ratione circumstantiarum, nationum et personarum, locorum et 
temporum. Sed descendendo in particulari ad casum propositum de cle- 
ricis spectantibus agitationem taurorum, nulla alia regula certior haberi 
potest ad judicandum utrum sit mortale, quam scandalum reipublicae, 
vel judicium ipsius, quae notabiliter male sentit de transgressione hujus 
praecepti. Ex quo sequitur meo judicio quod, si clericus assistat occul- 
te his spectaculis, non peccat mortaliter, quia tunc in individuo nulla 
materia est scandali vel indecentiae status ut talis obedientia obliget. 
Secundo sequitur quod ubi populus nullatenus scandalizatur vel miratur 
quod clerici adsint ejusmodi spectaculis, non erit peccatum mortale pu- 
blice adesse, maxime dissimulantibus praelatis ecclesiasticis. Tertio se- 
quitur quod, attenta conditione vel ingenio nationis Hispanae, paulatim 
erit in consuetudine ut clerici adsint publice his spectaculis absque pec- 
cato mortali. Cujus rei signum erit si praelati eos quos noverint ejus- 
modi spectaculis interesse dissimulaverint punire. Et credo quod hujus 
mali consuetudo jam introducitur. Nihilominus ego non auderem univer- 
saliter excusare a peccato mortali omnes qui publice adsunt talibus 
spetaculis. 

3. — Ad argumenta. Ad primum respondetur quod dupliciter potest 
aliqua poena apponi praecepto. Primo modo statim incurrenda eo ipso 
quod quis facit actum prohibitum vel probatur fecisse, ita ut condemne- 
tur de transgressione, et tunc concedo antecedens. Et negatur conse- 
quentia, quia tunc interminatio excommunicationis ferendae non est 
talis poena ut statim ipso facto incurratur excommunicatio. Alia poena 
est quae ponitur legi ita comminatorie quod necessarium sit ad illam 
incurrendam quod judex particularis, cognita trangressione, admoneat 
transgressorem ut iterum tale quid agat. Quod si tunc fuerit rebellis et 
contumax, jam mortaliter peccat, et potest excommunicari excommuni- 
catione latae sententiae. V. gr., si clericus comam relaxaverit, et admo- 
nitus a praelato noluerit se corrigere, tunc poterit a praelato excommu- 

nicari. Et hoc pertinet ad bonum regimen Ecclesiae. Quando itaque 
interminatio excommunicationis ferendae apponitur alicui legi, signifi- 
cat legislator talem esse materiam praecepti, ut post admonitionem infe- 
rior praelatus possit merito excommunicare transgressores, sive ante 
excommunicationem materia fuerit gravis, sive levis. 

Ad secundum negatur consequentia, quia poena mortis est primi ge- 
neris, et non requirit admonitionem judicis post cognitum vel probatum 
delictum, sed statim judex applicat ejusmodi poenam. 

Ad tertiuni negatur consequentia, quia non est eadem ratio de prae- 
ceptis religionum quae sub certa forma obligant ad mortale, licet ma- 
teria alias videretur levissima. Ratio est quia religiosus per professionem 
talis religionis et voti solemnis obedientiae se obligavit obedire in ejus- 
modi rebus quando sub tali forma praecipiuntur. Quod maxime pertinet 
ad religionum conservationem, ut subditus sincere obediat ejusmodi 
praeceptis. Neque ad illum pertinet judicare utrum materia sit gravis 
vel levis, an praelatus praecipiat prudenter vel imprudenter, quia alias 
nulla religio posset consistere salva. Quare materia quae alias levissima 
esset, efficitur gravis in statu religionis quando praecipitur sub tali 
forma, quia tunc non agitur de materia illa levissima secundum se, sed 
de bono obedientiae quae cadit sub voto solemni religionis. Et hic habet 
locum quod dicitur : no es por el huevo, sino por el fuero. 


ARTICULUS QUINTUS 


Utrum quodlibet peccatum mortale sit materia sufficiens ut 
aliquis excommunicetur 


Conclusio est gravissime peccare judices qui pro quolibet pec- 
cato mortali ferunt sententiam excommunicationis. Haec probatur 
testimoniis et rationibus quibus probata est prima conci, in art. 2, prae- 
cipue ex Tridentino sess. 25, cap. 3 de reformatione. 

Secunda conclusio: Si judex ferat sententiam excommunicatio- 
nis pro peccato mortali cum quo constat non habere proportionem 
tanta poena, non obligat talis excommunicatio in foro conscientiae, 
nisi forte ob scandalum. V. gr., fornicatus est Petrus, et cessat a for- 
nicatione, neque statim poenitet, sed relinquit poenitentiam suo tempore 
faciendam : dico quod Petrus non poterit excommunicari ob talem for- 
nicationem. Probatur, quia talis sententia est injusta: ergo non obligat 
in foro conscientiae. Consequentia patet ex dictis in art. 1 conci. 3. 
Antecedens probatur, quia talis excommunicatio nihil deservit ad cura- 
tionem fratris. Si vero excommunicatur sub conditione, nisi statim 

poeniteat, etiam est injusta sententia, quia in cap. Omnis utriusqyfi 
sexus tantum praecipitur ut semel in anno confiteatur laicus. 

Tertia conclusio: Si autem sit res dubia utrum sit proportio 
inter mortale peccatum et excommunicationem, tunc licet judex 
peccet ferendo excommunicationem, subditus tamen ligatur in 
conscientia. Ratio est quia in dubiis melior est conditio possidentis. 
Sed judex habet jurisdictionem in subditum. Ergo in casu dubio subdi- 
tus tenetur obedire sententiae latae, alias injuriam faceret judici. Potis- 
sima vero difficultas est utrum requiratur contumacia ad hoc quod 
excommunicatio licite feratur et lata sit valida ; quae difficultas sequen- 
tibus articulis explicabitur. 


ARTICULUS SEXTUS 


Utrum peccatum simpliciter praeteritum sit causa sufficiens 
propter quam possit ferri excommunicatio 


1. — Sit exemplum : committit Petrus gravissimum delictum de quo 
non fuerat admonitus a praelato, in quo jam non perseverat. Quaeritur 
utrum pro tali peccato possit modo excommunicari. 

Pro parte affirmativa arguitur. Primo, Mat. 18 non praesupponitur 
aliqua admonitio ante peccatum facta; et tamen ille processus termina- 
tur in excommunicationem : ergo non praerequiritur admonitio ante pec- 
catum. 

Secundo, divus Ambrosius, ut habetur in lib. 3 Historiae tripartitae, 
cap. 18, excommunicavit Theodosium imperatorem propter peccatum 
quod commiserat occidendo quosdam innocentes apud Thessalonicam, 
quod jam erat praeteritum. Item divus Gregorius epist. 30 lib. 5, et 
habetur ca. Quidam maligni, 5, q. 1, excommunicavit quemdam auctorem 
libelli famosi ea ratione tantum quia talem libellum ediderat. 

Tertio, quoniam videretur diminuta potestas quae tantum possit 
statuere et minari poenas in posterum vel in tempore, non vero posset 
eos qui deliquissent punire. 

Quarto, peccatum mortale jam commissum est materia legitima cor- 
reptionis fraternae, sicut dicit sanctus Thomas 2. 2, q. 37, a. 2. Sed 
correctio fraterna terminatur in excommunicatione. Ergo illud pec- 
catum sufficiet ad excommunicationem. Et confirmatur. Quia in corre- 
ctione fraterna aliquando omittitur admonitio, vel ob aliquod bonum 
commune, vel quia omnino non speratur aliquid profutura, v. gr. in 
casu haeresis vel proditionis. Ergo ob similes rationes poterit aliquis 
statim excommunicari pro peccato praeterito non praemissa admonitione. 

2. — Sed pro parte negativa arguitur. Primo jure divino et humano 
requiritur admonitio ante excommunicationem: ergo pro peccato prae- 
terito non potest ferri excommunicatio. Probatur antecedens, quia Mat. 
18, prius quam veniatur ad excommunicationem, praemittitur admoni- 
tio facienda tum a fratre, tum ab Ecclesia. Et ad Tit. 3 (v. 10) : Haereti- 
cum hominem post primam et secundam admonitionem devita. Item con- 
firmatur hoc esse divinum praeceptum ex concilio Rothomagensi, et ha- 
betur in ca. Omnes decimae 16, q. 7, et ex Nicolao, ca. De presbyterorum 
17, q. 4, in quibus locis definitur esse divinum Domini praeceptum ut ex- 
communicandi moneantur prius semel et iterum. Jure item positivo hu- 
mano probatur ex concilio Lateranensi sub Innocentio tertio, et habetur 
in cap. Sacro, de sententia excommunicationis, ubi episcopus qui non 
praemissa admonitione competente excommunicaverit, interdicitur in- 
gressu ecclesiae per unum mensem. 


Secundo, communiter dicitur a doctoribus et ita habetur in jure, con- 
tumaciam esse necessariam ut aliquis excommunicetur, ut dicitur in cap. 
Contingit, de sententia excommunicationis, et cap. Consuluit, de officio 
delegati, et cap. Inter quatuor, de majoritate et obedientia, et ca. De 
illicita 24, q. 3. Sed non potest esse contumacia ubi non praecessit admo- 
nitio. Ergo. 

Tertio, ex cap. Romana, de sententia excommunicationis in 6, ubi 
Innocentius quartus ait quod neque pro culpis praeteritis, praesentibus 
vel futuris *excommunicationis sententiam absque admonitione compe- 
tente praemissa judicis non promulgent, et si contra, praesumpserint, 
injustas eas esse noverint". Probatur etiam ex usu Ecclesiae, quae sem- 
per excommunicat sub conditione, si non satisfecerit, et si a peccato 
non exierit. 


Quarto, si excommunicatio posset ferri pro peccato absolute praeteri- 
to, sequitur quod ille qui est in gratia possit incurrere excommunicatio- 
nem, quod est inconveniens, quia Ecclesia consuevit contritos absolvere 
ab excommunicatione quam incurrerant. Ergo jam contritos non licet 
excommunicare. Confirmatur, quia praeceptum de correctione fraterna 
cessat correcto fratre: ergo multo magis cessabit excommunicatio. 


3. — In hac quaestione Cajetanus 2. 2, q. 69, a. 2 dicit quod sicut 
ante factum potest excommunicari quilibet qui furtum vel incendium 
commiserit, ita et post factum potest excommunicari quicumque fecerit. 
Et sic explicat capitulum Quidam maligni 5, q. 1, ubi divus Gregorius 
excommunicavit quemdam qui libellum infamatorium fixerat. Sed quod 
ibi addit Gregorius, nisi se manifestaverit non fuit, inquit, materia 
excommunicationis, quia praecipere quod reus se prodat, excedit vires 
humani judicii. Sed posita est illa de gratia speciali, quia posset excom- 

municatus manifestando se et cedendo juri suo evadere excommunica- 
tionem. 

Sed contraria sententia est communis, estque Soti in 4, d. 22, q. 1 
a. 2 post quartam conclu., ubi miratur habuisse Cajetanum talem sen- 
tentiam, quae videtur contraria doctrinae evangelicae. Sed forte in hac 
censura durior est Soto quam oportuisset. 

4. — Pro decisione hujus difficultatis sit prima conclusio: Sive 
consideremus divinum jus sive hnumanum, non potest esse causa excom- 
municationis peccatum praeteritum jam dimissum per contritionem. 
Haec probatur argumento quarto pro parte negativa et ejus confirma- 
tione, ita prorsus quod nulla erit ejusmodi excommunicatio. 


Secunda conclusio: Hactenus Ecclesia nunquam, excommunicavit 
aliquem absoluta excommunicatione pro crimine praeterito. Probatur, 
quia in toto jure non invenitur excommunicatio sub hac forma, qui hoc 
fecerit, sit excommunicatus; immo neque ab aliquo judice ecclesiastico 
invenitur ejusmodi forma latae sententiae excommunicationis, sed sem- 
per additur conditio, nisi satisfecerit vel aliquid simile. Item probatur 
argumentis factis pro parte negativa. Et confirmatur, quia Ecclesia 
semper utitur excommunicatione non solum ut poena punitiva culpae, 
sed etiam ut medicina. At si excommunicatus est jam -in gratia non 
est illi medicinalis excommunicatio. Ergo. 


Tertia conclusio: Peccatum praeteritum cujus non timetur reci- 
divum neque postulat aliquam satisfactionem neque in jure damnatum 
est per legem, non est materia excommunicationis absolute neque condi- 
tionalis stando in jure positivo, licet peccator non sit contritus de pec- 
cato praeterito. Patet ex cap. Cognoscentes, de constitutionibus, ubi ait 
Gregorius quod "quotiescumque novum quid statuitur, ita solet futuris 
formam imponere, ut dispendiis praeterita non commendet, ne detri- 
mentum ante prohibitionem possint ignorantes incurrere, quod eos post- 
modum dignum est vetitos sustinere". Idem significat Gregorius nonus 
cap. finali eodem titulo. Secundo probatur. Quia judex tenetur sequi leges 
scriptas, et tantum potest damnare, crimina quae leges damnant et per- 
mittere quae permittunt. Sed nulla lex damnat ejusmodi peccata aut 
concedit facultatem damnandi. Ergo per judicis sententiam non possunt 
excommunicari. Major colligitur ex sancto Thoma 2. 2, q. 60, a. 1. 


Quarta conclusio: Licet jure peccatum aliquod damnetur ut fur- 
tum, excommunicatio tamen generalis absolute lata pro peccato praete- 
rito etiam non dimisso nulla est. Haec probatur primo ex prima conci, 
quoniam peccatum praeteritum, licet de facto non sit dimissum, potest 
tamen esse dimissum: ergo non potest ferri excommunicatio pro illo. 
Secundo probatur conclusio, scilicet ex usu Ecclesiae, quia excommuni- 

catio non. tantum habet rationem poenae, sed etiam medicinae; sed non 
potest esse medicina pro peccato praeterito: ergo neque excommunicatio. 


Quinta conclusio: Si timetur recidivum vel peccatum exigit satisfa- 
ctionem, potest ferri excommunicatio pro peccato praeterito sub hac 
forma: si quis peccavit, peccaverit vel non restituerit, sit excommuni- 
catus. Hanc conclusionem probant argumenta pro parte affirmativa. 
Item probatur, quoniam tale peccatum non est omnino praeteritum, sed 
dependet a futuro. Secundo, excommunicatio habet rationem poenae et 
medicinae: ergo potest ferri pro peccato quod pendet ex futuro, quia 
tunc excommunicatio habet utramque rationem, et medicinae respectu 
futuri, et poenae respectu praeteriti. Adverte tamen quod, licet non 
praecedat admonitio, sententia excommunicationis est valida, licet sit 
injusta ex parte ordinis procedendi. Et quod sit injusta ex parte ordinis 
procedendi probant argumenta facta pro parte negativa. 


Ultima conclusio: Stando in jure divino solum:, potestas est in Ec- 
clesia excommunicandi pro peccato praeterito per poenitentiam non 
dimisso. Hanc conclusionem probant argumenta facta pro parte afirma- 
tiva. Item probatur, quoniam admonitio non est de essentia excommuni- 
cationis, ut dicetur in articulo sequenti : ergo potest esse excommunicatio 
stando in jure divino nulla praevia admonitione. Nota tamen quod in 
isto casu peccatum non est omnino praeteritum quia, licet transeat ejus 
actus, manet tamen quantum ad reatum culpae dum non remittitur per 
poenitentiam. Et ita peccatum non est omnino praeteritum. 


5. — Ad argumenta pro parte affirmativa inquantum procedunt con- 
tra aliquas conclusiones. Ad primum respondetur quod concludit ulti- 
mam conclusionem, scilicet stando in jure divino non est necessaria talis 
admonitio. Ecclesia tamen habet auctoritatem determinandi jus divinum, 
sicut habet auctoritatem determinandi jus naturale. Et est exemplum: 
stando in jure naturali et divino matrimonium cladestinum erat vali- 
dum, et tamen ex determinatione Ecclesiae propter aliqua inconvenientia 
est invalidum. Ita in proposito determinavit Ecclesia quod excommuni- 
catio feratur praevia admonitione, quae non erat necessaria stando 
in jure divino. 

Ad secundam respondetur quod Ambrosius non excommunicavit The- 
dosium, sed interdixit illi ingressum ecclesiae. Dico secundo quod non 
excommunicavit illum pro peccato praeterito, sed praecepit ei ut ageret 
poenitentiam de peccato praeterito; et si non faceret, esset excommuni- 
catus. Et forte Theodosius admonitus fuit ab aliis episcopis. Ad Gre- 
gorium respondetur quod in illo casu non excommunicavit illum pro 
peccato praeterito, sed praecepit illi ut se proderet et famam restitueret, 
ad quod ipse alias tenebatur, et non poterat restituere famam nisi pro- 

dendo se. Unde Gregorius praecepit quod se proderet, alias esset excom- 
municatus. Et haec est legitima expositio illius textus. 

Ad tertium respondetur quod auctoritas Ecclesiae non est diminuta, 
quoniam habet auctoritatem excommunicandi nulla praevia admonitio- 
ne. Utitur tamen hac potestate prudenter et ut poena et ut medicina. 

Ad ultimum respondetur quod correctio fraterna non potest esse 
circa peccatum omnino praeteritum, nisi illud peccatum aliquo modo 
pendeat de futuro. Itaque si quis commisit peccatum, et non egit poe- 
nitentiam de illo, potest correctio fraterna circa illud versari, et potest 
frater admoneri ut poeniteat de illo. Quod si non faciat, et hoc pervenit 
ad notitiam praelati, potest excommunicari, quia jam peccatum aliquo 
modo est futurum. Ad confirmationem respondetur quod probat ultimam 
conclusionem, scilicet quod Ecclesia habet auctoritatem excommunican- 
di nulla praevia admonitione, praecipue si id expedit ad bonum publi- 
cum vel fratris. 

Ad argumenta partis negativae dicetur commodius in articulo se- 
quenti. 


ARTICULUS SEPTIMUS 


Utrum excommunicatio possit ferri pro peccato futuro nulla 
praevia admonitione 


1. — Videtur quod sic. Primo in jure habentur multae excommuni- 
cationes pro cavendis peccatis futuris; et tamen nulla praecessit admo- 
nitio : ergo non requiritur admonitio praevia. 

Secundo, tam necessarium est ad vitam spiritualem propositum ca- 
vendi in futurum sicut dolor de peccatis praeteritis, quoniam poenitentia 
utrumque includit. Sed excommunicatio potest ferri pro peccato praete- 
rito si quis non doleat de illo. Ergo potest ferri pro peccato futuro, quo- 
niam interrumpit propositum cavendi in futurum. 

Tertio, excommunicatio non solum habet rationem poenae, sed medi- 
cinae praeservativae: ergo potest ferri pro peccato futuro, quoniam 
medicina praeservativa respicit futurum. 

2— Sit prima conclusio: Ad excommunicationes quae habentur in 
jure non est necessaria aliqua praevia admonitio. Haec probatur ex usu 
Ecclesiae quoniam Ecclesia judicat excommunicatos qui committunt ta- 
lia peccata, licet non praecesserit admonitio. Secundo probatur argumen- 
tis factis in principio. 

Secunda conclusio: Nemo excommunicandus .est per judicium nisi 
praevia admonitione. Haec probatur ex usu Ecclesiae, quoniam judices 

ecclesiastici non excommunicant aliquem nisi praevia admonitione. Se- 
cundo probatur argumentis in articulo praecedenti pro parte negativa. 

Tertia conclusio: Admonitio quae debet praecedere excommunica- 
tionem judicis debet esse trina, vel una tribus intervallis distincta; in 
casu vero necessitatis sufficit una. Prima pars conclusionis probatur, 
sicut secunda, ex usu Ecclesiae, quoniam Ecclesia non excommunicat 
aliquem per judicem nisi praevia hac trina admonitione. Secunda pars 
probatur ex Gregorio decimo in cap. Constitutionem, de sent, excommun, 
in 6, ubi hoc definit. Nota tamen quod necessitas quae potest contingere 
ut quis excommunicetur praevia una admonitione tantum, est quando 
judices saeculares ducunt clericum vel extractum ab ecclesia ad ultimum 
supplicium. In his et similibus casibus non est necessarium quod prae- 
cedat trina admonitio, sed sufficit una, et hoc constat ex usu Ecclesiae. 
Neque obstat quod in processu correctionis fraternae evangelii aliqua 
intervalla ponuntur, quia illa intervalla non sunt admonitionis judicii, 
sed tantum dixit Christus quod admoneatur primo frater secreto, se- 
cundo coram testibus, tertio quod denuntietur Ecclesiae. Non tamen 
dixit quod judex debet admonere per trinam admonitionem. Deinde 
processus evangelicus non ita scrupulose intelligendus est quin aliquando 
propter bonum publicum vel fratris non possit relinqui quando est pe- 
riculum in mora, ut patet in peccato haeresis et in peccato proditionis 
civitatis. 

Quarta conclusio: Judex qui non servat hunc ordinem peccat mor- 
taliter. Haec probatur, quia peccatum mortale est in materia gravi non 
servare jus subditorum, in canonibus scilicet constitutum. Sed talis 
judex non servat jus subditorum. Ergo. Secundo medicus qui in cura- 
tione infirmi non adhibet medicinas leviores quam graviores, peccat 
mortaliter: ergo judex quia non admonet prius quam excommunicet, 
peccat mortaliter. Probatur consequentia, quia facilior medicina est 
admonitio quam excommunicatio. 

Quinta conclusio: Excommunicatio lata a judice contra participan- 
tes cum excommunicatis ab eodem judice excommunicatione majori, 
praeter quam in crimine criminosi, irrita est et nulla jure positivo, -nisi 
praecesserit canonica admonitio. Haec definitur in cap. Constitutionem, 
de sent, excom. in 6, immo Gregorius in cap. Constitutionem dicit esse 
necessarium quod in admonitione scribantur nomina eorum qui admo- 
nendi sunt ne participent cum excommunicatis. Neque obstat quod 
judices in excommunicationibus generalibus contra participantes tantum 
admonent in generali, nam hic tantum dico cum Navarro in Manuali, 
cap. 27, n. 36, quod talis excommunicatio non ligat quoad effectus, est 
tamen valida quoad hoc quod judex potest procedere ad interdictionem 
et invocare brachium saeculare contra rebelles. 

His constitutis, quae certa sunt, dubium est: an ad hoc quod excom- 
municatio sit valida, sit necessaria saltim una admonitio. 

Soto tenet quod est necessarium ut praecedat una admonitio, et quod 
hoc est ita intrinsecum et necessarium, ut sine hac praevia admonitione 
nulla sit excommunicatio. Ita tenet in 4, d. 22, q. 1, a. 2, conci. 4. Et 
probat hanc sententiam quia auctoritas excommunicandi fundatur in 
illo testimonio Mat. 18, Si te non audierit, sit tibi quasi ethnicus etc. 
Ergo de jure divino est quod praecedat admonitio ad excommunicatio- 
nem, quia non potest esse inobediens Ecclesiae nisi denuntietur ei. Con- 
firmatur quoniam, si quis ignoret invincibiliter praeceptum Ecclesiae 
sub anathemate, non incurrit excommunicationem juxta probabilissimam 
sententiam: ergo ad hoc quod quis incurrat excommunicationem requi- 
ritur quod praecedat admonitio Ecclesiae contra quam sit inobediens. 

Nihilominus contraria sententia est communis, et ita sit sexta 
conclusio: Omnis excommunicatio lata a judice, excepto casu quintae 
conclusionis, nulla praevia admonitione, valida est stando in jure posi- 
tivo. Haec probatur primo ex ca. Statuimus et cap. Constitutionem in 
quibus satis significatur quod in omnibus aliis, nisi in commemorato ibi, 
valida est excommunicatio nulla praevia admonitione. Secundo probatur 
ex Innocentio tertio in concilio generali Lateranensi, et refertur in cap. 
Sacro, de sententia excommun., ubi dicitur, “Sacro approbante concilio 
prohibemus ne judices ecclesiastici proferant sententiam excommuni- 
cationis nulla praevia admonitione". Et subdit concilium, et “licet sen- 
tentia justa sit, interdicitur ingressu ecclesiae per unum mensem". Haec 
est communis sententia omnium theologorum d. 18. Eam tenent omnes 
summistae verbo Excommunicatio. Vide Silvestrum verbo Excommuni- 
catio 1, n. 12, et Excommunicatio 2, n. 4, Navarro [ubi] supra, n. 8, et 
Covarrubias in cap. Alma mater 1 p. $ n. 7 ubi adducit alios multos. Et 
haec definitur in cap. Cum medicinalis et cap. Romana, de sent, excom. 
in 6. 

Septima conclusio: Omnis excommunicatio lata a judice nulla prae- 
via admonitione valida est stando in jure divino. Haec probatur primo 
ex praecedente conclusione. Deinde probatur: talis excommunicatio est 
valida jure positivo: ergo est valida jure divino. Antecedens patet ex 
conclusione praecedente. Consequens probatur, quoniam si talis excom- 
municatio esset irrita jure divino, non posset esse valida jure humano ; 
alias jus humanum esset contra jus divinum. Ad cujus expositionem nota 
quod, quando aliquid est irritum jute divino, non potest esse validum 
jure humano. Potest tamen esse quod id quod est validum stando in jure 
divino, sit invalidum stando in jure positivo. V. gr., si quis contractus 
est usurarius vel simoniacus stando in jure divino, non potest facere 
jus humanum quod talis contractus non sit usurarius vel simoniacus; 

potest tamen esse quod aliquis contractus non sit usurarius vel simo- 
niaeus stando in jure divino, qui sit usurarius vel simoniacus jure hu- 
mano. Rqtio est quia jus humanum est determinatio juris divini, non ta- 
men est contra jus divinum. Sic in proposito, si excommunicatio valida 
est jure humano, debet esse etiam valida jure divino, non vero econ- 
verso. Nota secundo quod haec conclusio debet intelligi si excommunica- 
tio alias sit rite lata. 

Octava conclusio: Solum peccatum inobedientiae generaliter sum- 
ptae est materia excommunicationis, si attendamus jus humanum. Si 
vero attendamus jus divinum, peccatum cui non est adjuncta inobedien- 
tia vel contumacia contra Ecclesiam est materia excommunicationis. 
Pro expositione nota cum sancto Thoma 2. 2, q. 104, a. 2 ad 1 quod 
obedientia dupliciter sumitur. Primo modo generaliter secundum quod 
pertinet ad omnes virtutes per quas implemus praecepta, omnium vir- 
tutum. Et inobedientia est non implere praeceptum cujuscumque vir- 
tutis. Secundo modo sumitur obedientia specialiter et formaliter, et est 
virtus quaedam per quam implemus praecepta superiorum formaliter 
ut sunt ab ipsis superioribus, et inobedientia specialiter importat con- 
temptum superioris. Haec conclusio habet duas partes. Prima, probatur 
ex conclusione ultima art. praecedentis. Quia Ecclesia habet auctorita- 
tem excommunicandi pro peccato praeterito nondum per poenitentiam 
dimisso, licet jure non sit damnatum. Ergo stando in jure positivo, 
sufficit inobedientia generaliter sumpta. Confirmatur, quia si quis ex 
passione occidat clericum, licet in hoc non intendat contemnere prae- 
cepta superioris, incurrit excommunicationem; et tamen tantum est 
inobedientia generaliter sumpta: ergo. Secunda pars probatur primo 
ex dicta confirmatione. Secundo ex quinta conci, art. praecedentis, quia 
Ecclesia potest excommunicare pro peccato praeterito sub certa forma, 
ut ibi diximus: ergo non requiritur inobedientia contra Ecclesiam. 

Ultima conclusio: Nullo jure est necessaria contumacia et inobe- 
dientia, proprie et specialiter loquendo de contumacia: et inobedientia- 
contra Ecclesiam, ut excommunicatio sit valida-. Haec probatur ex conci, 
praecedenti et ex omnibus ejus rationibus. 

Haec duae ultimae conclusiones sunt contra aliquos juristas quos 
refert et sequitur Covarrubias cap. Alma mater, $ 9, n. 3. 

Ad argumenta in contrarium respondetur quod omnia probant qua- 


tuor ultimas conclusiones. 


894 DOMINICUS BANEZ 


ARTICULUS OCTAVUS 


Utram ignorantia facti vel juris excusset ab incurrenda censura 


1. — Prima conclusio: Ignorantia invincibilis peccati contra 
quod est lata excommunicatio excusat ab incurrenda censura 
excommunicationis. V. gr., occidit quis clericum ignorans invincibiliter 
esse clericum, licet sit homicida: non incurrit excommunicationem latam 
in cap. Si quis suadente. Probatur conclusio, quia haec excommunicatio 
lata est contra sacrilegos occidentes clericos; sed qui ignorat invincibi- 
liter esse clericum non est sacrilegus: ergo non est excommunicatus. 
Probatur minor, quia non infert injuriam rei sacrae, cum existimet 
illum non esse clericum. 

Secunda conclusio: Si actus ignoratus non sit prohibitus alias 
jure divino, et quis ignoret praeceptum Ecclesiae sub excommuni- 
catione latae sententiae, non incurrit talem excommunicationem, 
si ignoret inquam invincibiliter. Ratio est quia excommunicatio est 
poena quae incurritur ob peccatum Ecclesiae; et alias actus non est pro- 
hibitus: ergo. 

Tertia conclusio: Quando lex ecclesiastica fertur sub hac for- 
ma: si quis commiserit aliquid divino jure prohibitum, vel si quis scien- 
ter fecerit aliquid vel facere praesumpserit, aut ausu temerario hoc fe- 
cerit, sit excommunicatus vel similia verba, ignorantia etiam culpabilis 
juris excusat ab excommunicatione, nisi sit ignorantia affectata, 
quae deducit actum in naturam suae formae secundum Cajetanum. 
Haec conclusio est divi Antonini 3 p., tit. 24, cap. 36, n. 13. Eamdem 
tenet Silvester verbo Ignorantia, dicto 4, et citat Panormitanum. Et 
eamdem tenet Cajetanus 1. 2, q. 72, a. 9. Eamdem tenent omnes theologi 
in secundo. Et patet, quoniam in illis verbis Ecclesia vult punire pec- 
catum formaliter et ex electione volitum. Sed qui habet ignorantiam 
non vult illum actum formaliter, sed tantum materialiter. Ergo. 


Ad hujus expositionem nota cum Aristotele 5 Ethic, cap. 8, quod est 
magna differentia inter haec tria: facere aliquid ex ignorantia, facere 
ex passione, facere ex electione, quia qui facit ex electione fertur per se 
et formaliter in objectum; qui vero facit aliquid ex ignorantia vel pas- 
sione, formaliter et per se fertur in objectum ignoratum vel in objectum 
passionis, per accidens tamen et ex consequenti fertur ad aliud objectum. 
Dico ergo quod ad incurrendas similes excommunicationes requiritur 
quod objectum sit per se et formaliter volitum. 


Istae conclusiones certissimae sunt apud omnes. 

2. — Tota difficultas est quando est ignorantia invincibilis juris : an 
tunc talis ignorantia excuset ab excommunicatione. V. gr., homo rusti- 
cus putat quod occidere clericum est peccatum mortale, ignoratque in- 
vincibiliter illum canonem, Si quis suadente diabolo. Dubium est utrum 
incurrat excommunicationem illius canonis. 

Videtur quod sic. Primo quia ita videtur definitum cap. 2 de consti- 
tutionibus, et Bonifacius octavus cap. Ut animarum periculis videtur 
hoc definire. Dicit enim ut animarum periculis obviemus, prohibemus 
quod excommunicationes latae per statuta ordinariorum non incurrantur 
ab ignorantibus. Ex qua decretali sic arguo: sequitur quod stando in 
jure divino talis excommunicatio valida sit et incurratur ab ignoranti- 
bus. Patet sequela. Ante illam constitutionem erat aliquod periculum 
animarum; et nullum aliud nisi quod incurrebatur excommunicatio ab 
ignorantibus, quia in illo cap. Ut animarum tantum excipiuntur excom- 
municationes latae per statuta ordinariorum. Confirmatur, quoniam 
Innocentius quintus dicit quod excommunicationes possunt ligare absen- 
tes et ignorantes, et adducit exemplum I Cor. 5 ubi excommunicatur 
ignorans et absens. 

Secundo aliae poenae incurruntur et ligant, licet sit ignorantia 
earum : ergo idem erit de excommunicatione. Consequentia videtur bona. 
Antecens probatur, quia barbarus comittens aliquod peccatum condem- 
nabitur poena aeterna, licet ignoret invincibiliter ipsam poenam. Item 
fur et adulter occiduntur, licet ignorent invincibiliter poenam. 

Tertio, si excommunicatio non obligaret ignorantes invincibiliter, 
maxime quia requiritur admonitio et contumacia, quae non potest esse 
in ignorantibus invincibiliter. Sed haec omnia non sunt necessaria. Pro- 
batur, quia stando in jure positivo et divino, nulla praerequitur admo- 
nitio praevia ut excommunicatio a jure vel a judice sit valida ; sed solum 
peccatum inobedientiae generaliter sumptae, seclusa speciali inobedien- 
tia et contumacia contra Ecclesiam, sufficit ut sit materia excommunica- 
tionis. Quod patet, nam Ecclesia habet auctoritatem excommunicandi 
pro peccato praeterito nondum per poenitentiam dimisso: ergo. 

Quarto, excommunicatio lata in illo canone, Si quis suadente, punit 
sacrilegium contra clericos; sed non habet minorem rationem sacrilegii in 
eo qui ignorat canonem quam in eo qui scit: ergo. Confirmatur. Confes- 
sores nunquam interrogant poenitentes utrum habeant ignorantiam vel 
scientiam juris, ut patet experientia: ergo excommunicatio incurritur 
ab ignorantibus jus. 

Quinto ex contratia sententia sequitur quod multae excommunicatio- 
nes essent otiose in jure, quia multae excommunicationes juris ignoran- 
tur non solum a vulgo, sed a viris doctis, quae tamen otiosae essent, si 
non incurruntur ab ignorantibus invincibiliter. 

3. — In contrarium est quod in illo cap. Ut animarum periculis 
Bonifacius octavus potius explicàt jus antiquum quam condat novum. 
Quod si dicas quod ibi loquitur papa de statutis ordinariorum : contra, 
idem periculum animarum est in statutis quae habentur in jure et ab 
ipso papa. 

Secundo. Si per nomen ordinarii intelligitur habens ordinariam po- 
testatem: ergo loquitur etiam de statutis papae. Confirmatur, quia in 
cap. Cognoscentes, de constitutionibus, dicitur “ne detrimentum ante 
constitutionem ignorantes possint incurrere" : ergo detrimentum excom- 
municationis non incurritur ab ignorantibus. 

Tertio, poena excommunicationis ponitur ad cavenda delicta, ut ho- 
mines timore poenae abstineant a culpa; sed qui ignorant invincibiliter 
excommunicationem non possunt cavere delicta timore poenae: ergo. 

Ultimo, excommunicatio non est valida nisi sit peccatum inobedien- 
tiae saltim generaliter dictae stando in jure humano; sed ignorans in- 
vincibiliter statutum Ecclesiae sub poena excommunicationis non habet 
aliquam inobedientiam : ergo. 

4. — In expositionem hujus est prima sententia, quod nulla ignoran- 
tia excusat ab excommunicatione, sive lata sit excommunicatio a jure, 
sive per statutum ordinarii. Hanc tenet glossa cap. 2 A nobis, de sen- 
tentia excommunicationis, ut refert Covarrubias in relectione super cap. 
Alma mater, 1 p., $ 10, n. S et 9. Eam tenent alii eanonistae citati ab eo 
et Scotus in 4, d. 6, q. 8. 

Secunda sententia dicit quod ignorantia invincibilis excusat ab omni 
excommunicatione, etiam a jure lata, licet peccatum pro quo fertur sit 
damnatum jure naturae. Haec est divi Antonini 3 p., tit. 24, cap. 33 
in fine, et Silvestri verbo Ignorantia, q. 8, dicto 3 et verbo Excoinmuni- 
catio, cap. ultimo $ 3. Eam tenent Summa Angelica et Summa rosella 
verbo Excommunicatio, Navarro in Manuali, cap. 27, n. 16, Victoria in 
Addit, ad 3 p., super a. 2, Soto in 4, d. 22, q. 2, a. 3, dub. ultimo. 

Tertia sententia est quod ignorantia invincibilis excusat ab excommu- 
nicatione lata per statutum ordinariorum, non tamen excusat ab excom- 
municatione quae habetur in jure contra peccata quae prohibentur jure 
naturae. Haec sententia vocatur probabilis a Soto supra. Eam habet 
Hadrianus in materia de clavibus, q. 3, Majoris in 4, d. 13, q. 4, Cano hic. 

De his sententiis sic judico: Prima est omnino improbabilis, est enim 
contra sententiam omnium theologorum. Item in eo quod asserit quod 
ignorantia invincibilis non excusat ab excommunicatione lata per sta- 
tuta ordinariorum, videtur condemnata in cap. Ut animarum periculis 
ubi supra. Aliae duae sententiae maxime probabiles sunt. Ultima mihi 
magis placet, ita quod si ignorat invincibiliter canonem Si quis suadente, 
incurrat in excommunicationem, si occidat clericum. Haec probatur 

quoad primam partem, quia utraque opinio habet pro se probabilissimas 
rationes et graves auctores: ergo utraque est probabilis. Secunda pars 
asseritur propter ultimum argumentum factum in principio, quoniam 
alias multae essent excommunicationes otiosae in jure. Item quia, vix 
possunt multae excommunicationes ignorari culpabiliter quae a juristis 
et theologis ignorantur. Quod si dicas quod illae excommunicationes 
frustra ligant, cum non caveantur peccata respectu illarum: respondetur 
quod prima vice non caventur peccata respectu illarum, sed postea admo- 
nentur poenitentes a confessore et cavent peccata metu illarum. Item 
durissimum est dicere quod, si quis occidit clericum sciens esse cleri- 
cum, sed ignorans censuram excommunicationis, teneatur adire papam 
pro absolutione, cum sit casus reservatus, et quod non incurrat excom- 
municationem, cum omne peccatum papae reservatum habeat annexam 
censuram. Et haec sententia videtur magis pertinere ad pacem et tran- 
quillitatem reipublieae Christianae, ut puniantur peccata contra jus 
naturae. 

5. — His positis respondetur ad argumenta posita in secundo loco 
(n. 3], 

Ad primum respondetur quod loquitur Bonifacius octavus de sta- 
tutis ordinariorum ; et in hoc maxime providetur periculis animarum, 
quia istae excommunicationes solent esse frequentissimae et multae, 
non tamen loquitur de excommunicationibus quae habentur in jure. 
Verum, est quod in Ecclesia est potestas excommunicandi ignorantes 
ignorantia invincibili, si alias peccatum pro quo fertur excommunicatio 
sit contra jus naturae. Quoniam Ecclesia habet auctoritatem excommu- 
nicandi pro peccato praeterito, si nondum sit per poenitentiam et con- 
tritionem dimissum, quia tunc non est omnino praeteritum, sed quodam- 
modo praesens, non secundum actionem, quae jam praeteriit, sed secun- 
dum affectum, in quo peccans manet dum non conteritur. Ergo multo 
magis habet auctoritatem excommunicandi pro peccato futuro, si sit 
contra jus naturae. Quod ergo dicimus est quod, licet Ecclesia habeat 
hanc auctoritatem, potuit tamen facere quod episcopi non uterentur 
hae auctoritate in suis statutis, quia potest determinare modum in suis 
statutis episcopus. Papa vero utitur hae potestate contra crimina quae 
habent deformitatem contra jus naturae, si alias lex sit promulgata sub 
excommunicationis censura. 

Ad secundum respondetur quod nomine ordinarii non est intelligen- 
dus papa, maxime quando statuit aliquid ut caput totius Ecclesiae, quia 
tunc non habet rationem ordinarii, sed pastoris universalis. Ad confir- 
mationem. respondetur quod illud capitulum intelligitur quando alias 
peccatum pro quo fertur excommunicatio tantum habet deformitatem 
contra jus naturae. Quoniam si quis ignoret statutum juris sub censura 

excommunicationis ipso facto incurrendae, et actus pro quo fertur ex- 
communicatio non sit prohibitus jure naturae, non incurritur excom- 
municatio, si ignorantia sit invincibilis, quia nullum committitur pec- 
catum, cum actus non sit prohibitus jure naturae, et alias ignoret in- 
vincibiliter statutum Ecclesiae. 

Ad tertium respondetur primo quod, si hoc argumentum aliquid con- 
vinceret, convinceret subinde quod ille qui ignorat excommunicationem 
culpabiliter non incurreret illam, quod est falsum, quia ignorans cul- 
pabiliter non abstinet a malo timore poenae, cum ignoret poenam. Se- 
cundo respondetur quod prima, vice non abstinebit a culpa timore poe- 
nae, admonitus vero a confessore abstinebit timore poenae. 

Ad quartum respondetur quod talis est inobediens contra jus natu- 
rae, quod sufficit ad hoc quod incurratur excommunicatio, si alias scit 
statutum Ecclesiae sub excommunicatione lata. Qui vero voluerit con- 
trariam sententiam sustinere, debet dicere quod, licet habeat Ecclesia 
auctoritatem excommunicandi pro peccato contra jus naturae, quamvis 
alias ignoretur excommunicatio, stando tamen in jure positivo nullum 
peccatum est materia excommunicationis, nisi habeat connexam inobe- 
dientiam contra Ecclesiam, saltim generaliter dictam. 


QUAESTIO QUINTA 


De causa efficiente excommunicationis ad ligandum et solvendum 


ARTICULUS PRIMUS 


Utrum omnes praelati possint excommunicare 


Prima conclusio: Omnes qui possunt dicere jus in foro ecclesia- 
stico sive per potentiam ordinariam sive ex commissione, possunt 
excommunicare, ut episcopi, priores, abbates, guardiani, rectores, 
commendatarii. Probatur ex usu Ecclesiae. Secundo probatur quoniam 
ita. definitur in cap. Cum ab ecclesiarum, cap. Duo simul, de officio prae- 
lati, cap. Cum in ecclesiis, de majoritate et obedientia, cap. Cum contin- 
gat, de foro competenti et cap. Sicut tuis, de simonia, cap. Transmissam, 
de electione. 

Secunda conclusio: Omnes fideles tenentur vitare excommuni- 
catum a quolibet judice ecclesiastico. Probatur ex usu Ecclesiae, quo- 
niam excommunicatus ab uno episcopo vitatur a tota Ecclesia. Secundo 
probatur, quia ita est definitum can. 11, 12 et 13 Apostolorum. Ultimo 
qui excommunicatur ab uno episcopo, est jure excommunicatus: ergo 
vitandus ab omnibus. 

Tertia conclusio: Episcopi habent potestatem jure divino simpli- 
citer excommunicandi. Probatur quia Mat. 18 dicitur, quaecumque 
ligaveris, quod non dicitur solum Petro, sed aliis Apostolis; at episcopi 
sunt successores Apostolorum jure divino: ergo. Secundo, processus de 
correctione fraterna terminatur in excommunicatione, ut patet Mat. 18; 
sed denuntiatio facienda est coram episcopo: ergo. Ultimo, episcopi 
sunt pastores jure divino; et ad illos pertinet curare ovem morbidam: 
ergo ad illos pertinet et ad hoc necessaria est auctoritas excommunicandi. 

Quarta conclusio: Reliqui judices ecclesiastici habent auctorita- 
tem excommunicandi ex commissione. Probatur, quia non est aliqua 
ratio neque testimonium quod contineat quod habeant auctoritatem jure 

divino: ergo tantum habet illam ex commissione. Secundo, si aliquis 
haberent potestatem excommunicandi potestate ordinaria, maxime pa- 
rochi; sed isti non: ergo. Major patet, quoniam parochi jure divino 
succedunt septuaginta discipulis, sicut episcopi Apostolis. Minor pro- 
batur ex usu Ecclesiae, quoniam parochi nunquam excommunicant. 


ARTICULUS SECUNDUS 


Utrum episcopus possit excommunicare extra suum territorium 
suum subditum 


1. — Videtur quod possit. Primo, episcopus potest absolvere in foro 
conscientiae suum subditum extra suum territorium, et potest eum liga- 
re: ergo poterit eum excommunicare. Patet consequentia, quia in utro- 
que foro requiritur jurisdictio. Antecedens vero manifestum est. 

Secundo, episcopus potest vocare suum subditum delinquentem extra 
suum territorium et illum admonere et corrigere, et si non obedierit, 
potest illum punire : ergo et excommunicare. 

Tertio, episcopus est vere pastor illius qui est extra suum territorium : 
ergo potest illum ligare et absolvere per excommunicationem. 

2. — In contrarium est quod in cap. Ut animarum dicit papa, quod 
statutum ordinarii sub sententia excommunicationis non ligat eos qui 
delinquunt extra proprium territorium, *cum extra proprium territo- 
rium jus dicendi non sit". 

Secundo, episcopus non potest castigare subditum delinquentem extra 
proprium territorium aliqua poena temporali: ergo neque potest illum 
excommunicare. Patet consequentia ex paritate rationis. 

Tertio, rex non potest castigare subditum extra regnum: ergo etc. 
Antecedens patet ex usu. 

3. — In hae quaestione G-abriel in 4, d. 18, q. 2, conci. 6 tenet partem 
negativam. Bartolus in lege Cunctos populos, cap. de summa Trinitate 
ponit quamdam exceptionem, scilicet quod episcopus non potest excom- 
municare statuto generali nisi explicet se velle ligare delinquentem extra 
proprium territorium. Eamdem sententiam sequuntur multi juristae re- 
lati a Covarrubias super cap. Alma mater 1 p., $ 9, n. 3. Sed hanc 
sententiam impugnant alii juristae, ut Panormitanus. Aliqui theologi 
dicunt quod episcopus nominatim excommunicatione particulari potest 
excommunicare, delinquentem extra proprium territorium. 

Sed nihilominus sit prima conclusio: Statuto generali vel generali 
excommunicatione non potest episcopus excommunicare delinquentem 


extra proprium territorium. Hoe patet primo argumentis factis seeun- 

do loco, et praecipue ex illo cap. Ut animarum, ubi hoc statuitur. Secundo 
quoniam episcopus non habet jurisdictionem supra illum qui delinquit 
extra suum territorium : ergo. 

Secunda conclusio: Si quis delinquat extra territorium, non potest 
episcopus illum excommunicare nominatim et excommunicatione parti- 
culari. Hanc etiam probant argumenta, secundo loco facta, quoniam non 
solum procedunt de excommunicatione generali, sed etiam de particulari. 

Tertia conclusio: Si quis delinquat in territorio .episcopi, potest 
excommunicari ab eo, licet fugiat ad aliud territorium. Haec probatur 
argumentis factis primo loco. Secundo probatur, quia in illo cap. tantum 
excipitur qui deliquerit extra territorium episcopi. Sed hic delinquit in- 
tra. Ergo. Tertio quia alias, jurisdictio ecclesiastica deluderetur multis 
casibus, si fugiat qui deliquit. Quarto, qui deliquit in territorio episcopi 
est vere subditus : ergo. Ultimo, non subditi, si delinquant in territorio 
episcopi, possunt excommunicari: ergo. 

4. — Ad argumenta. Ad primum respondetur quod in foro conscien- 
tiae fit satisfactio Deo, et Deus est judex principalis qui non circumscri- 
bitur. Excommunicatio vero fertur in foro externo, in quo homo praesi- 
det et potentia determinatur loco; praecipue quoniam in foro externo 
erat maxime necessaria haec determinatio ad tranquillitatem et pacem 
reipublicae, in foro vero interno non erat necessaria. 

Ad secundum respondetur quod episcopus non potest vocare judicia- 
liter delinquentem extra proprium territorium. Sed postquam fuerit 
intra proprium territorium, potest illum admonere et corripere, et si 
opus fuerit excommunicare, quoniam Ecclesia potest excommunicare pro 
peccato praeterito nondum per poenitentiam dimisso. 

Ad tertium respondetur quod, licet aliquis sit simpliciter subditus, 
in hoc tamen casu non est subditus. 

5. — Ad primum secundo loco factum respondetur quod probat pri- 
mam et secundam conclusionem. 

Ad secundum respondetur quod est maxima differentia inter poenam 
temporalem et excommunicationem, quae est poena spiritualis, quia poe- 
na temporalis non potest incurri nisi secundum exteriorem formam 
judicii, quae in alieno territorio exerceri non potest. Excommunicatio 
vero est poena spiritualis quae exercetur sine strepitu judicii. Et ideo, 
si quis delinquat in proprio territorio, et fugiat ad aliam dioecesim, 
excommunicari potest, non tamen potest, puniri aliqua alia poena tem- 
porali. 

ARTICULUS TERTIUS 


Utrum potestas excommunicandi se extendat ad defunctos 


Hanc quaestionem movet Gratianus 24, q. 2, et probat quod non se 
extendat ad illos per ter vel quatuor capita Leonis primi, Gelasii et 
Urbani. Secundo probatur ex illo Mat. 18, Quaecumque solveritis super 
terram etc. Sed animae defunctorum non sunt super terram. Ergo non 
possunt excommunicari. Tertio, episcopus non potest exercere jurisdi- 
ctionem circa defunctos : ergo non potest illos excommunicare. Patet con- 
sequentia, quia excommunicatio est actus jurisdictionis. Antecedens pro- 
batur, quia episcopus non potest vocare defunctos ad judicium. Quarto, 
papa non potest concedere defunctis indulgentias per modum absolu- 
tionis, sed per modum suffragii: ergo etc. Antecedens patet ex materia 
de indulgentiis. Consequentia probatur, quia si non habet auctoritatem 
absolvendi, neque habebit ligandi, quia plus potest Ecclesia in favora- 
bilibus quam in poenis. 

In contrarium adducit Gratianus ca. finale [&me] illius quaest. ubi 
dicitur quod haeretici defuncti possunt excommunicari. Confirmatur ex 
ca. Si quis episcopus, ubi dicitur idem. Tertio, Ecclesia potest absolvere 
illos: ergo et excommunicare. Consequentia probatur, quia idem est 
subjectum absolutionis et excommunicationis. Antecedens patet ex usu 
Ecclesiae. 

In hae quaest. Silvester verbo Excommunicatio 1, n. 7 tenet partem 
negativam, quam sequitur Turrecremata 20, q. 2, Castro De justa haere- 
ticorum punitione, cap. 19 et 20, Soto d. 22, q. 2 [a. 2]. Ratio est quia 
ad excommunicationem requiritur admonitio, quae mortuis fieri non po- 
test. Eamdem sententiam docent multi juristae. 

Nihilominus sit prima conclusio: Auctoritas Ecclesiae non se exten- 
dit ad ligare vel absolvere defunctos excommunicatione. Hanc probant 
argumenta facta primo loco. 

Secunda conclusio: Quando Ecclesia profert sententiam excommu- 
nicationis vel absolutionis contra defunctos vel pro defunctis, directe et 
per se non ligantur defuncti sed viventes. Itaque viventes non possunt 
communicare in sacrificiis cum talibus, et cum absolvuntur datur eis 
facultas ut communicent cum illis in sacrificiis et ut offerant suffragia 
pro illis. 

Tertia conclusio: Ecclesia per talem absolutionem vel excommuni- 
cationem claudit vel aperit regnum caelorum. Pro quo nota quod actus 
adaequatus clavium est claudere vel aperire regnum caelorum. Sunt 
tamen alii actus inadaequati, ut gubernare Ecclesiam, condere legem. 

Primus actus potest exerceri circa defunctos, quia nondum sunt in regno 
caelorum, sed in via, scilicet in purgatorio ; actus vero inadaequati non 
possunt circa defunctos exerceri quoniam animae defunctorum non per- 
tinent ad Ecclesiam secundum exteriorem formam judicii. 

Haec duae conclusiones probatur argumentis secundo loco factis, et 
sic manent soluta argumenta utriusque partis. 


ARTICULUS QUARTUS 


Utrum aliquis possit excommunicare seipsum vel superiorem 


Videtur quod sic. Papa potest concedere indulgentias sibi : ergo potest 
excommunicare se. Patet consequentia quoniam ad utrumque requiritur 
jurisdictio. 

Nihilominus sit conclusio: Nullus potest se excommunicare vel supe- 
riorem. Haec est sancti Thomae in Additionibus q. 22, a. 4. Ratio est 
quia excommunicare est actus jurisdictionis; sed nullus habet jurisdi- 
ctionem in semetipsum vel in superiorem : ergo. Nota tamen quod modo 
non disputamus utrum papa possit excommunicari in aliquo casu, quia 
hoc pertinet ad 2. 2. In casu enim haeresis concilium est supra papam et 
poterit illum excommunicare. 


Ad argumentum Soti propositum respondetur quod non potest papa 
se excommunicare, quoniam excommunicatio exercetur per vim coacti- 
vam. Nullus vero potest exercere vim coactivam circa seipsum. Conce- 
dere vero indulgentias non requirit vim coactivam, et ideo potest exer- 
cere circa seipsum jurisdictionem concedendo indulgentias. 

Sed haec solutio non videtur bona, quia jurisdictio semper est in 
ordine ad alium, et ideo nullus potest exercere illam circa seipsum. 
Unde argumento respondetur secundo quod papa est subditus clavibus 
Ecclesiae in ordine ad bonum spirituale, non tamen quantum ad forum 
externum; et ideo potest sibi indulgentias concedere per claves Ecclesiae, 
maxime si praecipiat alteri ut sibi eas concedat, sicut potest in foro 
conscientiae absolvi a peccatis ab alio sacerdote. Excommunicare vero 
pertinet ad forum externum, in quo non est subditus. Est alia differen- 
tia inter excommunicationem et concessionem indulgentiarum, quod qui 
excommunicat est causa principalis illius actus ; in concessione vero in- 
dulgentiarum habet se papa ut causa ministerialis. Est vero maximum 
inconveniens quod sit aliqua causa principalis respectu pontificis; et 
ideo excommunicari non potest. Non est autem inconveniens quod sit 
aliqua causa ministerialis, ut patet in absolutione in foro conscientiae, 

ubi Christus est causa principalis, et sacerdos ministerialis. Et ita papa 
in concessione indulgentiarum habet se ut causa ministerialis adaequata 


respectu sui ipsius. 


ARTICULUS QUINTUS 


Utrum praelatus possit excommunicare communitatem 


Conclusio est negativa estque sancti Thomae in Addit., q. 22, a. 5. 
Probatur primo ex usu Ecclesiae. Secundo, quia excommunicatio non 
potest ferri nisi pro peccato mortali ; peccata vero mortalia sunt in sin- 
gularibus non in communicate : ergo. 

Sed dubium est utrum excommunicatio lata contra communitatem sit 
valida. Silvester verbo Excommunicatio 1, $ 6 tenet partem affirmati- 
vam. Soto d. 21, q. 2 tenet negativam, quem sequitur Richardus d. 18. 
Ratio illorum est quoniam alias posset aliquis excommunicari sine pec- 
cato. Sed pars affirmativa videtur verior quando tota communitas est 
digna excommunicatione. Innocens vero et sine peccato nunquam in- 
currit excommunicationem, unde nullum est periculum. 


ARTICULUS SEXTUS 


Utrum excommunicatus possit iterum excommunicari 


Et videtur quod non. Primo excommunicatio est privatio ; sed priva- 
tio consistit in indivisibili: ergo non potest esse unus nunc magis excom- 
municatus quam antea. Major patet quoniam excommunicatio est poena 
privativa. Minor probatur quoniam privatio est negatio, quae non susci- 
pit magis et minus. Confirmatur et explicatur. Quia omnis excommuni- 
catus privatur suffragiis Ecclesiae. Per hoc vero quod secundo excom- 
municatur non magis privatur. Ergo. Confirmatur secundo, excommu- 
nicatus vel privatur suffragiis Ecclesiae, vel non. Non primum, quia 
non apparet quibus suffragiis privetur quibus jam antea non esset pri- 
vatus. Ergo secundum, et sic excommunicatio nihil faciet iterum lata. 

Nihilominus sit conclusio: Excommunicatus potest iterum excommu- 
nicari. Haec est sancti Thomae art. 6 supra. Probatur primo ex usu 
Ecclesiae. Secundo probatur ratione. Excommunicatio est medicina ; sed 
medicina potest iterari : ergo. 

Ad argumenta dico quod qui secundo excommunicatur non est magis 
excommunicatus, sed pluribus titulis et causis excommunicatus, et hoc 

convincit argumentum. Dico secundo quod privatio est duplex: altera 
consistit in fieri, altera in facto esse, quae ob hoc non suscipit magis et 
minus, sicut mors. Infirmitas vero est quaedam mors in fieri et privatio 
salutis, et ideo suscipit magis et minus ; et ideo potest homo modo esse 
magis infirmus quam antea. Et inter has privationes annumeratur ex- 
communicatio. Dico tertio cum sancto Thoma 1 p., q. 11, a. 4 ad 1 quod 
privatio non suscipit magis et minus ratione sui, sed ratione fundamenti 
et causae. Item poena damni non est aequalis fundamenti in damnatis, 
cum sit privatio et carentia divinae visionis. In his omnibus dicitur homo 
magis privatus ratione fundamenti quoniam est magis elongatus ab ipso 
Deo. Ita in proposito excommunicatus potest excommunicari, et per ta- 
lem excommunicationem magis elongatur ab Ecclesiae suffragiis. Nota 
tamen quod excommunicatus non solum potest iterum excommunicari 
propter aliam causam, sed etiam propter eamdem. Censetur tamen alia 
causa et diversa quatenus inobedientia et contumacia continuatur et 
perseverat adhuc post latam semel excommunicationem. 


ARTICULUS SEPTIMUS 


Utrum quilibet sacerdos possit absolvere ab excommunicatione 
minori 


Videtur quod sic, quoniam sanctus Thomas q. 24, a. 1 dicit quod 
sacerdos qui potest absolvere a peccato participationis potest etiam ab 
excommunicatione; sed q. 23, a. 4 dixit quod quilibet sacerdos potest 
absolvere a venialibus : ergo. 


Secundo, quilibet sacerdos potest absolvere a venialibus: ergo et a 
poena quae incurritur propter venialia. Consequentia probatur, quia 
nemo potest absolvi a venialibus absque eo quod prius absolvatur ab 
excommunicatione. 


Tertio, jurisdictio quae sufficit ad ministrandum sacramentum poe- 
nitentiae sufficit ad absolvendum ab excommunicatione minori. Sed 
quilibet sacerdos potest ministrare sacramentum poenitentiae illis qui 
confitentur venialia. Ergo. 


In hac quaestione Glossa super cap. penultimum de sent, excom. tenet 
quod quilibet sacerdos potest absolvere ab excommunicatione minori. 
Idem nititur probare Navarro cap. Placuit, de poenit. d. 6, n. 5 et 6, et 
in Manuali cap. 27, n. 59 et cap. 4 n. 1. Sed contraria sententia est com- 
munis inter theologos et summistas. Eam tenet Soto d. 22, q. 2, a. 3, 
Silvester verbo Absolutio 1, $ 3, Cajetanus verbo Absolutio circa finem 

et verbo Excommunicatio minor et in opusc. De ministro sacramenti 
poenitentiae. 

Sed sit prima conclusio; Proprius sacerdos et quilibet expositus ab 
ordinario potest absolvere ab excommunicatione minori. Probatur ex cap. 
Nuper, de sent, excom. Secundo, quoniam proprius sacerdos et expositus 
ab ordinario habet jurisdictionem supernaturalem; et potest absolvere 
a mortalibus: ergo. 

Secunda conclusio: Simplex sacerdos non potest absolvere ab illa. 
Haec est communis omnibus theologis. Et probatur ex cap. Nuper citato, 
ubi interrogatus de hoc papa respondet quod episcopus et proprius sa- 
cerdos, ubi videtur insinuare quod simplex sacerdos non potest. Secundo, 
ad talem absolutionem requiritur jurisdictio quia talis excommunicatio 
est ecclesiastica censura ; sed simplex sacerdos non habet jurisdictionem. 
Tertio, praelatus potest reservare excommunicationem minorem, non 
vero peccata venialia: ergo ad illius absolutionem requiritur jurisdi- 
ctio. Ultimo quilibet fidelis tenetur praemittere absolutionem ab excom- 
municatione ante confessionem ; et non tenetur praemittere peccatorum 
venialium absolutionem: ergo. 

Tertia conclusio: Quicumque potest dicere jus in foro ecclesiastico 
sive ex officio, sive ex commissione, potest ab illa absolvere, licet non 
sit ordinatus. Probatur: iste potest excommunicare : ergo absolvere. Patet 
consequentia quia, sicut non requiritur potestas ordinis ad excommuni- 
candum, ita neque ad absolvendum. 

Ad primum respondetur quod sanctus Thomas potius favet nobis, 
quia non dixit quod qui potest absolvere a venialibus potest ab excommu- 
nicatione minori, sed “qui potest absolvere a peccato participationis". 
Loquitur autem de potestate ecclesiastica absolvendi a peccato partici- 
pationis, quam non habet simplex sacerdos. 

Ad secundum respondetur quod quilibet sacerdos potest absolvere a 
venialibus quae non habent annexam ecclesiasticam censuram. 

Ad tertium respondetur quod ad hoc ut possit sacerdos absolvere ab 
excommunicatione requiritur quod possit absolvere à. peccatis mor- 
talibus. 


ARTICULUS OCTAVUS 


Utrum quilibet sacerdos habens jurisdictionem supernaturalem 
possit absolvere ab excommunicatione majori 


Nota primo quod excommunicatio est duplex. Una quae est a jure, 
et alia quae est ab homine. Illa dicitur esse a jure quae datur per mo- 
dum statuti et per modum legis, ut excommunicatio quae habetur in 

jure contra percussores clericorum. Et hujusmodi sunt excommunicatio- 
nes quae habentur in Bulla Cenae, quae est Gregorii decimitertii quo- 
niam, ut dicunt auctores nostri temporis, lata est per modum statuti et 
legis, et ideo sunt a jure: Aliae excommunicationes sunt ab homine 
quae non sunt latae per modum statuti et legis, et ejusmodi erant excom- 
municationes quae continebantur in Bulla Cenae Domini, et ideo spira- 
bant cum pontificibus. 

Secundo nota quod excommunicatio quae est ab homine est duplex: 
alia generalis, alia particularis. Generalis est quando fertur excommu- 
nicatio contra incendiarios in communi. Particularis vero quando fer- 
tur contra Petrum vel Paulum nominatim. 

His suppositis sit prima conclusio: Episcopus potest absolvere ab 
excommunicatione majori lata a jure, nisi ipso jure reservetur pontifici. 
Haec est communis omnibus juristis et theologis. Ratio est quia episco- 
pus habet ex officio potestatem absolvendi et ligandi subditos, nam epi- 
scopi sunt successores Apostolorum. 

Secunda conclusio: Proprius parochus et quicumque sacerdos ex- 
positus ab ordinario potest absolvere ab excommunicatione in jure lata, 
nisi ipso jure reservetur. Haec est contra aliquos juristas relatis a Co- 
varrubias in cap. Alma mater, 1 p., $ 12, n. 5, et est contra Durandum 
in 4, d. 18, q. 4. a. 2, et contra Palude ibi, d. 18, q. 5, a. 1. Nostra con- 
clusio est sancti Thomae ibi q. 2, a. 5, et Soti in 4, d. 22, q. 1, a. 3, 
Bonaventurae d. 18, q. ultima. Et probatur primo quia in cap. Nuper, 
de sent, excommun., adhibet rationem Innocentius quare parochus pos- 
sit absolvere ab excommunicatione participationis et majori, quoniam 
ait qui condidit legem eo ipso quod non reservavit excommunicationem, 
“videtur concessisse facultatem absolvendi ab ea". Secundo probatur ex 
eodem cap. in quo Innocentius videtur concessisse facultatem propriis 
parochis necessariam ad absolvendum ab excommunicatione ejusmodi. 
Hanc conclusionem probat Soto supra aliis multis argumentis. Nota 
tamen quod, si in jure talis excommunicatio reservetur episcopo, non 
potest ab illa absolvere proprius parochus vel expositus ab ordinario. 
Unde colligitur argumentum pro secunda conclusione quia, si excommu- 
nicatio quae habetur in jure ipso facto esset reservata episcopo, non 
esset necessarium quod in jure reservaretur episcopo. 

Tertia conclusio: AP excommunicatione generali lata ab homine po- 
test absolvere proprius parochus et quilibet expositus ab ordinario, nisi 
reservetur episcopo. Haec est contra aliquos juristas relatos a Covarru- 
bias supra, n. 9, et contra Palude supra, a 1. Illam tenet Covarrubias 
supra, n. 4 et Navarro in Manuali cap. 27, num. 41. Et probatur ex cap. 
Ex frequentibus, de institutionibus, ubi Alexander tertius dicit quod 
episcopus suffraganeus potest absolvere ab excommunicatione generali 

lata ab arehiepiseopo. Unde colligunt isti juristae quod est eadem ratio 
de parocho respectu episcopi. Secundo probatur argumentis factis pro 
secunda conclusione, quia eadem est ratio de excommunicatione lata a 
jure et ab homine. 

Quarta conclusio: Propius sacerdos et expositus ab ordinario potest 
absolvere ab excommunicatione generali lata a visitatore in visitatione,, 
nisi ab ipso reservetur. Haec sequitur evidenter ex praecedentibus. 

Quinta conclusio: Ab excommunicatione lata ab homine nominatim 
et in particulari potest absolvere qui tulit excommunicationem, vel su- 
perior, vel vicarius ejus regulariter. Probatur quia qui tulit sententiam 
potest absolvere ab illa, quoniam qui potest ligare potest etiam absolve- 
re. Quod vero possit absolvere probatur primo, quia ille habet majorem 
potestatem quam inferior; secundo, quia per bullam Cruciatae possumus 
absolvere ab excommunicatione lata a judice, ut patet ex usu. Hoc vero 
nulla alia ratione nisi quia papa est superior. Ergo. Nota tamen quod 
ab hac conclusione excipiuntur quatuor casus in quibus qui tulit sen- 
tentiam non potest ab ea absolvere. Primus est in excommunicatione lata 
contra incendiarios, qui non sunt excommunicati ipso jure a papa, sed 
sunt excommunicandi ab episcopis qui, si ferant sententiam excommu- 
nicationis declaratoriam, non possunt ipsi absolvere. Hic casus habetur 
in Navarro cap. 27, n. 40 et in Cajetano verbo Excommunicatio cap. 22, 
et in Soto ubi supra a. 3 post secundam conci. Secundus casus est quando 
ille qui protulit sententiam post eam prolatam incidit in excommunica- 
tionem qua privatur jurisdictione: tunc non potest absolvere. Tertius 
est quando delegatus a papa protulit sententiam excommunicationis 
contra aliquem, et post sententiam definitivam transiit integer annus. 
Tunc delegatus non potest absolvere, sed recurrendum est ad papam. 
Ita habetur in cap. Quaerenti, de officio delegati, et aliqui juristae ex- 
tendunt hunc casum ad quemcumque delegatum. Quartus est quando 
papa scienter et ex motu proprio confirmat sententiam excommunicatio- 
nis inferioris: tunc inferior qui protulit sententiam excommunicationis 
non potest ab illa absolvere. Hoc constat ex usu judicum. 


ARTICULUS NONUS 


Utrum omnes confessores possint absolvere per Bullam Cruciatae 
vel privilegium jubilaei ab omnibus casibus reservatis qui habent 
annexam excommunicationem 


Respondetur, et sit prima conclusio: Quando in privilegio vel in 
bulla cruciatae datur talis facultas sub aliqua conditione, ut quod 

faciat poenitens talem vel talem poenitentiam, quilibet confessor 
poterit absolvere, et confessus manebit absolutus, si faciat illam 
conditionem. Ex quo sequitur quod confessor debet maxime attendere 
ad formam commissionis, et absolvere secundum tenorem illius, quia cum 
illa potestas absolvendi sit sub commissione, non potest absolvere nisi 
secundum formam commissionis. Nota tamen quod, si ille qui habet hoc 
privilegium confiteatur, et per oblivionem etiam culpabilem obliviscatur 
alterius casus reservati cui era.t annexa excommunicatio, revera manet 
absolutus ab excommunicatione, si confessor dixit absolutionem condi- 
tionalem, *si teneris aliquo vinculo excommunicationis" etc. Haec sen- 
tentia quantum ad oblivionem inculpabilem est communis omnibus: 
theologis et juristis. Tenet eam Covarrubias super cap. Alma, p. 1, $ 1, 
n. 12, Silvester verbo Confessio 1, q. 19, Hadrianus in materia de con- 
fessione q. 4, Palude d. 18, q. 5, a. 3. Sed probatur etiam quoad obli- 
vionem culpabilem et inculpabilem. Quoniam si quis ex privilegio 
confiteatur de casibus reservatis, et obliviscatur alicujus cui erat annexa 
excommunicatio, manet absolutus ab illo casu, ut dicitur in materia 
de confessione informi. Ergo manet absolutus ab excommunicatione. 
Patet consequentia quia, secundum legem ordinariam, absolutio ab 
excommunicatione praecedit absolutionem a peccatis. Quod si dicas, si 
aliquis confiteatur illi qui habet potestatem absolvendi a reservatis non 
ex privilegio, et obliviscatur alicujus casus reservati, ille non manet 
absolutus ab excommunicatione quae erat annexa: ergo neque in nostro 
casu quando obliviscitur poterit manere absolutus per privilegium. 
Respondetur nego consequentiam, quia in primo casu confessor solum 
utitur potentia ordinaria nullum condens privilegium ; in secundo vero 
utitur commissione quam habet ex privilegio. 

Ex hac conclusione sequitur secunda conclusio: Quando concedi- 
tur facultas in aliquo privilegio ad absolvendum ab excommunica- 
tione satisfacta parte, debet esse realis satisfactio, alias non potest 
absolvi. Ratio est quoniam commissarius non debet excedere formam 
commissionis, sed tantum datur illi facultas ad absolvendum satisfacta 
parte. Ergo. Unde talis non est absolvendus, licet dicat se non posse 
satisfacere. Nota tamen circa hanc conclusionem quod, si poenitens affe- 
rat sufficientem satisfactionem et realem ad arbitrium ordinarii, et alius 
non vult illam acceptare, potest absolvi, quoniam jam ipse revera sa- 
tisfacit. Nota secundo quod Pius quintus in quodam motu proprio in 
quo explicat formam jubilaei et incipit Gravissima concedit facultatem 
ad absolvendum ab excommunicatione etiam non satisfacta parte, quan- 
do redditur impotens ad satisfaciendum. Concedit vero hoc privilegium 
jubilaei et quantum ad effectum jubilaei tantum et ad reincidentiam, 
ut cum quis absolvitur ad aliquem effectum in particulari, scilicet ut 

possit suffragari in aliqua electione vel ut possit recipere aliquod bene- 
ficium. 

Tertia conclusio: Quando in bulla cruciatae datur facultas ad 
absolvendum ab omnibus casibus reservatis, non intelligitur ab 
excommunicatione et crimine haeresis, nisi fiat peculiaris mentio 
illius. Haec probatur ex quodam motu proprio Gregorii decimitertii, 
quem promulgant inquisitores in edictis. Dubium tamen posset esse 
utrum per jubilaeum possimus absolvere a crimine haeresis quando non 
excipitur in jubilaeo. Respondetur quod de hoc casu consulendi essent 


inquisitores. 


ARTICULUS DECIMUS 


Utrum quilibet possit absolvere a qualibet excommunicatione in 
extrema necessitate 


Sit conclusio: Quilibet vir baptizatus potest absolvere ab omni 
excommunicatione in extrema necessitate. Haec est contra aliquos 
juristas quos refert et sequitur Covarrubias cap. Alma mater 1 p., $ 
n. 9, et contra Sotum d. 18, q. 4, a. 4. Sed nostra conclusio est Silvestri 
verbo Absolutio $ 3 et 9, et Angeli [de Clavasio] verbo Absolutio 1 
$ 17. Et probatur. Quilibet sacerdos in extrema necessitate potest vere 
absolvere ab omnibus peccatis et excommunicationibus, quia est capax 
hujus jurisdictionis, et creditur de pia matre Ecclesia quod concedit 
talem facultatem in extrema necessitate. Sed quilibet vir baptizatus 
stando in jure divino est capax jurisdictionis necessariae ad absolven- 
dum ab excommunicatione. Ergo. Secundo omnes theologi videntur con- 
cedere quod possit clericus absolvere, quia id tacent et ut notum relin- 
quunt: ergo potest etiam laicus. Patet consequentia, quia tam capax est 
laicus hujus jurisdictionis quam qui habet primam tonsuram. Ergo si 
Ecclesia concessit hanc facultatem clericis., dedit etiam et laicis. Dixi 
in conclusione “vir baptizatus": primo, quia, mulier stando in jure di- 
vino non est capax jurisdictionis necessariae ad absolvendum; secundo, 
quia qui non est baptizatus non est capax ejusmodi jurisdictionis quia, 
sicut Ecclesia non potest judicare de illis qui sunt extra eam, ita neque 
qui sunt extra illam possunt judicare de pertinentibus ad eam. 

Nota circa hanc conclusionem quod qui sunt in extrema necessitate 
et absolvuntur ab alio quam ab habente jurisdictionem absolutam, si 
evaserint, tenentur recurrere ad illum ad quem pertinet absolvere a. 
casibus reservatis, non ut iterum absolvantur, sed ut reddant rationem 
quare sint absoluti. Quod si contemnant repraesentare se superiori, 

émanent ipso facto excommunicati. Ita definitur cap. Eos qui, de sent, 
excommun. in 6. Nota tamen illud verbum *contempserint", quod in jure 
habet maximam vim, ut exponit Cajetanus verbo Excommunicatio, 
cap. 69. 

Secundo nota quod qui absolvitur a casibus reservatis in Bulla ce- 
nae dimisso ordine ibi posito, ipso facto est excommunieatus. Haec vero 
excommunicatio reservata erat tempore antiquo, ut patet ex illa extra- 
vaganti Sixti quarti Etsi dominici gregis. Modo vero ille qui absolvit est 
excommunieatus ; et puto quod excommunicatio non est reservata papae, 
quia in Bulla cenae Domini Gregorii decimitertii non reservatur ejusmo- 
di excommunicatio; et haec bulla Gregorii inserta est in jure, et ita 
papa condendo novum jus videtur abrogasse antiquum, ut definitur in 
cap. Licet Romanus, de constitutionibus in 6. Nota tamen quod licet 
crimina quae continentur in Bulla cenae reserventur papae per hanc 
constitutionem, non tamen tollitur facultas episcoporum ad absolvendum 
ab ejusmodi casibus et peccatis quando non sunt deducta ad forum con- 
tentiosum, ut dicitur in concilio Tridentino sess. 24, cap. 6 de reforma- 
tione. Quod vero non tollatur facultas haec, constat ex usu et interpre- 
tatione omnium doctorum. 

Explicit haec materia explicata a sapientissime magistro fratre 
Dominico Banez 1580 die 7 septembris. 

d. 14, q. l;, a. 1 559. 
d. 14, q. 1l, a. l, gla. 1 ad 2 3l. 
d. 15, q. 4, a. 7 559. 
d.  16,4.3, a. 2, gla. 5 632. 
d. 17,9.2, a. 2, gla. 1 643. 
d. 17,q.2, a. 2, gla. 4 647. 
d.  17,3.3, a. 1, gla. 4 384. 
d. 17,q.3, a. 5, gla. 1 514, 528. 
d. 18, q. 1l, a. 3, gla. 3 788. 
d. 18, q. 2 a. 4. 872. 
d. 18, q. 2, a. 4, qla. 3 ad 1 788. 
d. 19, q. 22 a. 1 98. 
d. 19, q. 2a. 2 95. 
d. 20, q. 2a. 2ad 2 73788. 
d. 21. :q»:15,:3:.2- 745. 
Summa c. Gentes 
IV, c.27 647. 
IV, c.58 195. 


E A 


IV,c.63 272. 
IV,c.72 528. 
IV, c. 77 90. 


QQ. DD. 


De Veritate q. 27, a. 4 ad 3 44. 
q. 28, a. 5 ad 4 S6l. 
q. 28, a. 8 656. 
q 
q 


De Malo . 7, a. 11 597. 


. 7, a. 12. 605. 


QQ. Quodlib. 


Quodlib. 3, a. 28 770. 


Summa Theol. 





1, q. 11, a. 4 ad 1 905. 

1, q.23, a. 3ad 3 547. 

1l, q. 34, a. 1 150. 

l, q. 46, a. 2 286 

1, q. 95, a. 3 560 

'-2, q. 18, a. 5ad 4. 736. 
1.2, q. 71, a. 1 588. 

1. 2, q. 88, a. 4 613 

1. 2, q. 91, a. 4 813 

. 2, q. 96, a. 4 850 

1. 2, q. 101, a. 4 447, 474. 

. 2, q. 102, a. 3 ad 8 454. 
. 2, q. 108, a. 3-4 126. 
.2, q. 110, a. 2 54 

.2, q. 110, a. 3 76 

1. 2, q. lll, a. 2 589, 592. 
. 2, q. 112, a. 1. 417, 793. 
.2, q. 113, a. 5 ad 3 | 660. 
.2, q. 113, a. 8 ad 1 514. 
. 2, q. 114, a. 8 ad 3 599. 
2. 2, q. 1, a. 4 284. 

2. 2, q. 1, a. 8 ad ultimum 268. 
2.2. q. 2, a. 5 ad 1 584. 
2.2, q. 3, a. 2 678. 

2. 2, q. 14, a. 2. 678. 

2. 2, q. 24, a. 6 600, 628, 632. 
2. 2, q. 33, a. 5 98. 

2.2, q. 37, a. 2 886. 

2. 2, q. 60, a. 1 888. 

2c 2, q- 60, a. 2 ad 3 99. 3, q. 79, a. 7 ad 2 480. 
2. 2, q. 62, a. 2 680 3, q. 80, a. lad 5 602. 
2. 2, q. 700 a. 4 ad 2 841. 3, q. 80, a. 4 ad 2 726. 
2. 2,q. 85,a. 1 457 3, q. 80, a. 4 ad 3 578. 
2. 2, q. 85, a. 2 451 3, q. 80, a. 5 585. 
2. 2,8. 85, a. 3ad 3 4352. 3, q. 82, a. 2. 357. 
2. 2,9.85, a. 4 ad 3 481, 483. 3, q.82,a.4 ad 2 462. 
2. 2,9.87,a. 3 98 3, q.82,a.4 ad 3 2337. 
2. 2,q.88, a. 10 ad 2 160, 580. 3, q. 82, a. 7 ad 1 861. 
2. 2, q. 89, a. 9 ad 1 223. 3, q.82,a.7ad 3 862. 
2. 2, q. 100, a. 3 103. 3, q.83,a. 5 ad 3 465. 
2. 2, q. 104, a. 2ad 1 893. 3, q. 83, a. 6 ad 2 851. 
2. 2, q. 124, a. 2 ad 2 160, 580. 3, q. 83, a. 11 215. 
2. 2, q. 187, a. L 99. 3, q. 84, a. 5 647. 

3, q. 84, a. 5 ad 2 581. 679. 
3, q. 5, a. 2. 313. 3, q. 84, a. 7 678. 
3, q. 13,a.2 ad 3 73 3, q. 84, a. 8, ad 2 566. 
3, q.41, a. 1 40. 3, q. 84, a. 9 ad 3 570. 
3, q. 43, a. 2 64. 3, q. 85, a. 2 678. 
3, q. 50, a. 5 307. 3, q. 85, æ 2 ad 1 644. 
3, q. 50, a. 6 60. 3, q. 85, a. 5 465, 591. 
3, q- 52, a. 8 ad 2 477. 3, q. 85, a. 6 645. 
3, q. 54, a. 3ad 3 315. 3, q. 86, a. 3 740. 
3, q. 56a. 1 63. 3, q. 86, a. 4 ad 2 769. 
3. q. 60, a. 5ad 3 40. 3, q. 86, a. 6ad 2 618. 
3, g- 60,a. 8 112. 3, q. 87, a. 1 661. 
3, q. 63, a. 6 ad 2 298. 3, q. 87, a. 1 ad 2 575, 583. 
3, q.64,a. 6 ad 3 163. 3, q. 87, a. 1 ad 3 601. 
3, q. 65, a. 1 54. 3, q. 87, a. 2 357. 
3, q. 65, a. 3 474. 3, q. 90, a. 2 644. 
3, q. 65, a. 4 208. 3, q. 90, a. 4 647. 
3, q. 66, a. 12 ad 2 580, 583. 
3, q. 68, a. 1 678. Additiones in III Partem 
3, q. 68, a. ll ad 4 153. 
3, q. 69, a. 6 84. q. l, a. 1 ad 3 640. 
3, q. 69, a 10 635, 724. q: 21, a l ad 4 839. + 
3, q. 70, a. 1 ad 2 24. q. 21, a. 4 877. 
3, q. 70, a. 1 ad 3 192. q. 22, a. 4 903. 
3, q. 73, a. 5. 24. q. 22, a. 5 904. 
3, q. 79, a. 1 ad 1 212, 408. a. 23, a. 4 905. 
3, q. 79, a. 3 ad 2 726. q. 24, a. 1 905. 
3, q. 79, a. 5 436, 438, 461. 462, 476. 486. 

(Ea tantum colliguntur quae Bafiezio 


sunt 


propria et ad materiam dogmaticam 


spectant, non quae S. Thomae neque materiam moralem vel canonicam respicientia. 
Indicantur pagina et numerus marginalis.) 


Abnlae, in Conventu S. Thomae, asser- 
vatur incorrupta hostia consecrata ante 
annos plus quam centum, 336. 

Auxilium Dei speciale bifarie dicitur: 
uno modo, prout distinguitur contra auxi- 
lium naturale et generale ipsius Dei quo 
concurrit cum qualibet creatura suo mo- 
do; alio modo, quod Deus confert in 
bonum spirituale ipsius recipientis, 9l. 

Duplex est: efficax et sufficiens, 668, 13. 

Propositio, nemo potest converti nisi 
habeat auxilium efficax conversionis, ve- 
ra est in sensu composito, sed est falsa 
in sensu diviso, 546-547, 13. 

Auxilium efficax respondet voluntati Dei 
consequenti, sufficiens vero voluntati an- 
tecedenti, 547, 13. 

Datur differentia inter has propositio- 
nes: possibile est Petrum habere fidem vel 
converti, et Petrum habere potestatem 
credendi vel ut convertatur, 547, 13. 

Auxilio efficaci plene commensuratur 
conatus liberi arbitrii in sensu composito, 
non autem auxilio mere sufficienti, 667- 
668, 13. Vide Gratia. 


Baptismi definitio duplex: physica et 
metaphysica. Physica est: ablutio corpo- 
ris exterior facta sub praescripta forma 
verborum: metaphysica autem: sacramen- 
tum novae legis significans spiritualem 
hominis regenerationem, 117, 2. 

Divisio baptismi in baptismum aquae, 
sanguinis et flaminis est analoga, 159-161. 

Baptismi necessitas ad salutem in re et 
in voto, explicito et implicito, 171-172, 1; 
177-192. 

Beata Virgo certo fuit baptizata, 175- 
176. 

Beati per lumen gloriae vident modum 
quo Christus est in Eucharistia, 333, 6. 


Communio eucharistica frequens, immo 
et quotidiana fovenda est, 405, 5. Quo in 
sensu haec communio pro aliis offerri pos- 
sit, 363-364. 

Communio Sanctorum quid involvat, 58- 
59, 3. 

Concilia non intendunt definire opinio- 
nes physicas aut metaphysicas, 298. 

Confessio sacramentalis definitur: coram 
proprio sacerdote peccatorum cum dolore 
declaratio ut virtute clavium absolvatur. 
695. 

Confirmationem et Extremam  Unctio- 
nem esse a Christo Domino institutas con- 
stat ex traditione apostolica, 86. 

Contritio qua ratione quove modo dis- 
ponat vel concurrat ad justificationem, 
590-592. 

Culpa sive peccatum dupliciter conside- 
ratur: ut est offensa Dei et ut est malum 
peccatoris, 565, 25: utroque sub respectu 
ei correspondere debet satisfactio, 567, 
30. 


Character: quid nominet, 65, 2. Chara- 
cter sacramentalis est spiritualis potestas 
ad ea quae sunt divini cultus recipienda 
vel tradenda, 68, 1; est illud per quod 
quis deputatur et potestatem habet ad 
ministrandum divina vel recipiendum, sive 
bene sive male, 79; est participatio sacer- 
dotii Christi configurans nos ipsi Christo 
ut simus consacerdotes cum illo, 78. Cha- 
racter baptismalis quare dicatur potentia 
instrumentalis, 72. Christus Dominus in 
primo instanti conceptionis suae habuit 
actum dilectionis Dei et hominum et obe- 
dientiae usque ad mortem per omnia me- 
dia sibi statuta a divina praedefinitione 
et mandato, 58, 3; qui quidem actus fuit 
infinite meritorius et satisfactorius, 562, 
15, quantum ad sufficientiam, licet quoad 

efficientiam nostrae redemptionis noluit 
Christus quod redimeremur nisi mediante 
passione et morte sua, 59, 4. 


Corpus Christi non est sacramentum 
simpliciter loquendo, sed res sacramenti, 
25:3; 


Quomodo passio Christi efficit nostram 
salutem et conferat sacramentis novae le- 
gis virtutem causativam gratiae, 61-63. 
S8-89. 

Quanto ipse Christus plures passiones 
pertulit, eo magis virtutis salutiferae ad 
nos in baptismo descendit quam si minus 
pateretur; et quanto nos plura patimur 
pro Christo, eo plus participamus virtu- 
tem capitis pro nobis vel pro proximis, 
58-59, 3. 


Darocensia linteola, 336. 

Distinctio realis substantiae et acciden- 
tium constat ex dogmate transsubstantia- 
tionis, 298. 

Dolor vel displicentia de male gestis, 
multipliciter contingere potest, 508, 8. 
'558, 8. 

Dolor de peccatis maximus appretiative 
et intensive, 557, 3; 665, 9; 667. 

Dolor attritionis et contritionis quomodo 
differant, 655-656. 

Dolor attritionis oriri potest ex triplici 
motivo, 653-654. 

Quomodo sit 
quod vi sacramenti 
contritus, 656, 10-657. 


intelligendum effatum, 
ex attrito fit homo 


Ecclesia habet potestatem circa tempo- 
ralia quatenus ad spiritualia fuerint ne- 
cessaria, 799, 2. 

Quemadmodum ad Ecclesiam spectat de- 
terminare quae sit Canonica Scriptura, ita 
etiam explicare sensum ipsum Sacrae Scri- 
pturae infallibiliter, 31, 3; 362, 10. 

Ecclesia non opus habet nostris revela- 
tionibus ad definiendum vel proponendum 
dogmata fidei, sed utitur vel traditioni- 
bus apostolicis vel necessariis consequen- 
tiis ex his quae tradita sunt ab Apostolis 
in sacris Litteris. 271. Conclusiones theo- 
logicae necessario deductae ex principiis 
fidei, sunt ab Ecclesia definibiles: afferun- 
tur exempla, 271-272, 277. 

Effectus imus totalis non potest totali- 
ter procedere a duobus causis totalibus 
et non subordinatis, 170, 7. 

Effectus sacramentorum novae legis est 


gratia saeramentalis, 43-44; quorumdam 
insuper, scilicet baptismi, confirmationis 
et ordinis, est character, 65-68; non ta- 


men ex aequo, quia gratia semper est 
effectus primarius et principalis, dum 
character est secundarius et minus prin- 
cipalis, licet simul sit effectus immedia- 
tior et prior, 76-77, 6: et quidem gratia 
causatur ab eis quatenus sunt medicinae 
salutis nostrae contra peccatum, character 
vero producitur quatenus sunt caerimo- 


niae divini cultus et constituentia homi- 
nem ad cultum divinum, 77, 6. 

Eucharistia est simul sacrificium et sa- 
cramentum novae legis; quae quidem, li- 
cet sint idem materialiter, differunt ta- 
men formaliter; quia sacramentum dici- 
tur quatenus est terminus consecrationis 
per formam, hoc est corpus meum ; ipsum- 
met vero sacramentum habet rationem 
sacrificii ut est objectum oblationis, quae 
est actus offerentis, 439, 11. 

Est vere et proprie dictum sacrificium 
novae legis, 454-456; immo est ipsummet 
sacrificium crucis, 457; differens solum 
modo offerendi et sacrificandi 457-458. 

Ejus essentia in quo proprie consistat, 
462, 467, 470. 

Eucharistia ut sacramentum: quomodo 
in ea distinguantur res tantum, sacramen- 
tum tantum, res et sacramentum, 264-265, 
11; ejus definitio: sacramentum novae le- 
gis continens sub specie sensibili panis et 
vini corpus et sanguinem Christi ad refe- 
ctionem vitae spiritualis, 202, 9; compara- 
tur cum alimento corporali quantum ad 
ejus effectus, licet non quoad omnia, 216, 
17; ac specialiter dat constantiam et for- 
titudinem ad pugnandum et resistendum 
tentationibus diaboli et carnis, 216, 18. 


Fides in Christum redemptorem an et 
quomodo sit necessaria ad salutem, 42, 7. 


Gratia bifarie considerari potest: ut ac- 
cidens vel qualitas, et sic continetur ab 
anima sicut a subjecto; ut est consortium 
divinae naturae et elevans subjectum ad 
divinum ordinem, et sic gratia continet 
animam et totum hominem, 54-55. 

Per gratiam  assimilamur principalius 
et formaliter toti Trinitati quatenus est 
unus Deus, quia gratia est participatio 
divinae naturae, 72-73, 1. Educitur de po- 
tentia obedientiali subjecti, 50, 7. Tripli- 
citer considerari potest: quando de novo 
acquiritur, quando augetur, quando pro- 
rumpit in actualem dilectionem et dele- 
ctationem et refectionem spiritualem, 339, 
2. Dispositio ad gratiam vel justificatio- 
nem undenam oriatur et in quo consistat, 
592, 3; 648-652. Quomodo sit intelligendum 
axioma, facienti quod in se est Deus non 
denegat gratiam, 667, 13-668. 

Divisio gratiae in gratiam simpliciter 
dictam sive virtutum et donorum et in 
gratiam sacramentalem, 51-54; quid addat 
gratia saeramentalis et quomodo differat 
a gratia virtutum et donorum, 53; gratia 
saeramentalis subdividitur in tot species 
quot sunt sacramenta novae legis, 54, 3; 
et non manifestatur in effectibus nisi se- 
cundum dispositionem recipientis et exer- 
citium in operibus virtutum, 367. 

Gratia simpliciter dicta subdividitur in 
operantem et cooperantem, 589, 6; 592, 4; 
cooperans vero in sufficientem et efflea- 

cem, 542, 10; 546, 13; neutra destruit li- 
berum arbitrium, 540, 7; 541-542; et ta- 
men falsum est dicere unum converti et 
alium non converti cum aequali Dei 
auxilio, 543. Ratio subtractionis gratiae 
efficacis, 544. Gratia sufficiens respondet 
voluntati antecedenti, 547, 13. Vide Auxi- 
lium. 


Habitus et dispositio differunt specie, 
53. Quam differentiam inducant facile et 
difficile mobile, 53. 


Uluminati in Hispania deridebant eos 
qui de commissis peccatis tristabantur, 
551-552. 


Intentio est actus interior voluntatis quo 
tenditur in aliquem finem, 110, 4; et mul- 
tiplex esse potest: alia in communi et in 
confuso, alia in particulari et distincta; 
alia actualis et alia victualis, 110, 4. Quae- 
nam requiratur in ministro ad sacramen- 
torum adrninistrationem, 110-115. 

Instrumentum dupliciter sumitur: stri- 
cte et lato sensu, 70-71, 7. Stricte dictum 
duplex: conjunctum et separatum, quod 
rursus geminum est, scilicet quod est pars 
vel aliqua natura ipsius suppositi operan- 
tis, et quod est immediatum principali 
agenti, quamvis non sit pars Illius vel na- 
tura ejus, 57, l. 


Justificatio et salus quo differant, 525, 
6. Processus justificationis impii, 571-573. 


Ludovicus Legionensis egregie disserit 
de utriusque agni immolatione, 239, 7. 
Manducatio eucharistica triplex: realis 


vel saeramentalis tantum, spiritualis vel 
intentionalis tantum, saeramentalis et spi- 
ritualis sive realis et intentionalis simul, 
572-573. 

In matrimonio materia et forma sunt 
expresiones consensus utriusque conju- 
gis, 48, 5. Verba sacerdotis non sunt ejus 
forma, 29; 106-107, 21. 


Mendozae opinio singularis de effectu 
Eucharistiae, 368-369. 

Metaphora dupliciter fieri contingit: 
quoad impositionem nominis tantum et 


non quoad rem significatam, et quoad im- 
positionem nominis et rem significatam si- 
mul, 521, 8. 

Missa unde dicatur, 435, 8. 


Modus edendi et bibendi carnem et 
sanguinem Christi duplex: saeramentalis 
et spiritualis, 265. 

Mysteria supernaturalia, verbi gratia 


Incarnationis et transsubstantiationis non 
possunt naturaliter cognosci neque demon- 
strari, potest tamen demonstrari eorum 
credibilitas, 284, 13; 285, 15. Stultum est 
mysteria supernaturalia velle per omnia 
metiri nostris philosophiis, 56. 


Necessarium triplex: medii tantum, 
praecepti tantum, medii et praecepti sive 
naturalis sive ecclesiastici, 171-172; 209, 
8; 525-526; 659, 2; 662; 671. 

Nemo dat quod non habet, quomodo in- 
telligendum, 91. 


Peccatum: quomodo se habeant in ipso 
aversio et conversio, materiale et formale, 
588, 5. 

Poena damni an sit aequalis in omnibus 
damnatis, 613-614. 

Poenitentia unde dicatur, 507-508. 

Poenitentia sive operis satisfactio sacra- 
mentalis imponitur a confessario triplici 
de causa, 567, 31. 

Praedicatio: quomodo et qualiter fabu- 
lae gentilium adhiberi possent in praedi- 
catione verbi Dei, 28-29. 

Praesentia Christi in corpore gemina: 
visibilis, qua in terra visus est et cum ho- 
minibus conversatus est; et invisibilis et 
occulta, secundum quam invisibiliter adest 
in Sacramento Eucharistiae contentus ac- 
cidentibus et figura panis et vini, 265. 

Praesentia Trinitatis in Eucharistia: in 
Eucharistia non est aliqua specialis ratio 
Patri et Spiritui Sancto praeter praedi- 
ctas, videlicet conservando accidentia si- 
ne subjecto, quod est maximum miracu- 
lum quod facit tota Trinitas; similiter 
etiam operando in nobis gratiam median- 
te Eucharistia et mediante corpore et san- 
guine Christi, quia opera Trinitatis ad 
extra indivisa sunt, 312. 

Purus homo non potest mereri remis- 
sionem peccatorum de condigno, neque 
puro homini communicari potest ut talem 
virtutem conferat sacramentis quod san- 
ctificent de rigore justitiae sive de con- 
digno, 88. 


Regnum caelorum multipliciter accipi- 
tur, 785, 3. 

Resurrectio et passio Christi diversimo- 
de sunt causa exemplaris nostrae justifi- 
cationis, nimirum passio ex parte- termini 
termini ad 


a quo, resurrectio ex parte 
quem, 63, 5. 

Reviviscentia meritorum sive operum 
mortificatorum late discutitur et expen- 


ditur, 621-636. 

Sacramentum tantum, res tantum, res 
et sacramentum, 28, 3. 

Nomen sacramenti supponit pro ipsa 
materia proxima, connotando quod sit 
signum rei sacrae, 25, 4. 

Sacramentum est signum ad placitum 
cum quadam convenientia vel fundamen- 
to in natura, 22, 4; et quidem practicum, 
et non mere speculativum, 24, 3. 

Ratio sacramenti importat quod sit si- 
gnum gratiae per quod Deus sanctificat 
homines, 358, 2; et definitur: signum rei 
sacrae sanctificantis homines, 23, 1. 

Sacramentum non ponitur directe in 
aliquo praedicamento, sed reductive tan- 
tum, quatenus signum est relatio ratio- 
nis, 22, 2; maximi tamen sunt aestiman- 
da sacramenta, 22, 2. Sacramenta veteris 
legis gratiam significabant, sed non confe- 
rebant; sacramenta vero novae legis gra- 
tiam significant et conferunt: utraque 
ergo conveniunt in genere signi, non in 
genere causae, 21, 2. Univoce dicuntur sa- 
cramenta, 22, 2. 

Sacramenta veteris legis erant duo tan- 
tum, scilicet esus agni paschalis et cir- 
cumcisio, 25, 3. 

Sacramentum novae legis est signum 
trium rerum: rememorativum passionis 
Christi, demonstrativum gratiae et pro- 
gnosticum gloriae, maxime tamen demon- 
strativum gratiae, 25; 25, 2. 

Sacramenta novae legis continent gra- 
tiam nedum ut signa, verum etiam ut 
causae instrumentales, 54; virtus autem 
instrumentalis causativa gratiae est in eis 
per modum transeuntis, 55; et quidem 
gratiam causant efficienter, tum moraii- 
ter 4um physice, sicut humanitas Christi, 
47-50; 86. 

Quomodo dicantur haec sacramenta 
fluxisse de latere Christi dormientis in 
cruce, 59-61. Omnia fuerunt instituta a 
Christo Domino, sive in actu signato et 
exercito simul, sive in actu signato tan- 
tum, determinando materiam et formam, 
vel materiam saltem, 124-125. Cuilibet 
autem assignari potest definitio duplex: 
physica et metaphysica, 117, 2. 

Sacrificium unde dicatur, 450, 11. Dupli- 
citer accipitur: pro actione sacrificandi 
et pro re sacrificata, 451, 471-472. Ut no- 
minat actionem  sacrificandi, definitur: 
oblatio sacra alicujus hostiae circa quam 
in honorem Dei aliquid visibiliter et sa- 
cre exercetur per quod ipsa res oblata 
consumitur vel ad aliquam consumptio- 
nem ordinatur; ut nominat vero rem sa- 
crificatam, definiri potest: res in honorem 
Dei oblata circa quam offerens aliquid 
sacre et visibiliter operatur quo res ipsa 
sacra quodammodo vel omnino consumi- 
tur, 451. 


Dividitur in sacrificium laudis, expiato- 
rium pro peccatis, in gratiarum actionem 
pro beneficiis, et impetratorium, 453-454. 

Salus duplex est: alia est gratia justi- 
ficans peccatorem, quae est gratia sa- 
nans, et ideo dicitur proprie sanitas; alia 
est beatitudo, et proprie appellatur salus, 
171;42; 

Salus infidelium, 584, 15. 

Sanctitas dupliciter dicitur: puritas ani- 
mae per gratiam gratum facientem, et 
aliquid quod est consecratum ac deputa- 
tum ad cultum Dei, 98, 13. 

Satisfactio multipliciter dicitur, 759; 
satisfactio et meritum quo differunt, 565, 
25. 

Simpliciter bifariae sumitur, 307, 12. 

Spirituale accipitur dupliciter, 799, 2. 


Tempus sumptionis eucharisticae debet 
esse maximae attentionis ad reverenter et 
digne communicandum, 348. 

Traditio: multa sunt in Ecclesia rece- 
ptissima secundum fidem catholicam quae 
tamen in sacris Litteris non habentur, 
sed solum ex antiqua traditione Aposto- 
lorum, 30, 2. 

'Transsubstantiatio est simplex conver- 
sio totius substantiae panis et vini in to- 
tam substantiam corporis et sanguinis 
Christi, minime vero productiva aut re- 
productiva, 287-290; 293, 29. 

Turpitudo peccati dupliciter considera- 
tur: ut est difformitas respectu divinae 
pulchritudinis et ut est difformitas re- 


spectu pulchritudinis animae rationalis, 
572. 
Verba consecrationis intelligenda esse 


in sensu proprio, totus contextus evange- 
licus postulat, ideoque et realem praesen- 
tiam Christi in Eucharistia, 259-262. 
Virtutes morales per se infusae cur sint 
admittendae, 559, 9. 

Virtutis alicujus duplex actus dari po- 
test: elicitus et imperatus, 75, 4. 

Visio Dei possibilis tantum intellectui, 
non sensui, 296, 34. 

